
PREDGOVOR 
Dragi čitaoče! 


1975. godine su izdali salezijanci božićni zbornik: »SVJETLO 
BOŽIĆNE NOĆI«. Zbornik je lijepo prihvatila čitalačka, publika, 
kao i braća svećenici, napose pastoralni radnici, koji djeluju na 
župama kao župnici, katehete, kapelani, također i časne sestre 
katehistice. 

Mnogi su od njih izrazili želju da bismo pripremili i izdali 
također: uskrsni zbornik. Prošloga adventa razmatrao sam iz zbor- 
nika: »SVJETLO BOŽIĆNE NOČI«. Nekoga sam dana u rano jutro 
razmišljao o sadržaju spomenutoga zbornika. Tada mi sinu misao, 
da ispunim želju čitalaca i latim se prikupljanja članaka i pjesama 
za ovaj: uskrsni zbornik, koji se nalazi pred Tobom. Još istoga 
prijepodneva, započeh čitati i pregledavati članke i pjesmice ko- 
rizmenoga i uskrsnog sadržaja i iz lista »Katolički tjednik«, koji 
je gotovo do pod kraj drugoga svjetskog rata izlazio u Sarajevu. 
Zatim sam pregledao list »Sveta baština«, što ga izdaju hercegovački 
franjevci u Duvnu. Uz to sam još pregledao list »Zvona« što ga 
izdaje Riječko-senjski ordinarijat u Rijeci. Ovo su, dakle, izvori 
iz kojih sam crpio gradivo za ovaj zbornik. Žao mi je, što su 
mnogi upravo biser-članci iz »Katoličkog tjednika« bez potpisa 
autora. Na ovom mjestu ujedno zahvaljujem svim plemenitim 
suradnicima, koji su mi pomogli, savjetima ili kao daktilografi. 


Dragi čitaoče! 


Želim, da bi Ti ova knjiga donijela mnogo duhovnoga ploda 
i što većma približila Tvojoj duši osobu Bogo-čovjeka, raspetoga i 
uskrsnulog Gospodina Isusa Krista, Sina Božjega, i njegovu žalosnu 
Majku, Mariju, koja je ustrajala na Kalvariji podno križa, dijeleći 
bol i trpljenje svoga Sina. 


Zagreb, o Uskrsu 1986. 
Stanko Belaj, SDB 


I. DIO 


KORIZMENO VRIJEME 


PO MUCI I KRIŽU K SLAVI USKRSNUĆA 


Mučna je riječ muka. Teška je riječ križ. Ali otkako je Isus 
podnio spasiteljsku muku i ponio otkupiteljski križ, ti se pojmovi 
iz temelja mijenjaju. Muka više nije životno beznađe, a križ nije 
patničko prokletstvo. Jer po Isusovoj muci i križu cijelom su 
čovječanstvu zarudjele vječne zore vječnoga Uskrsa. Tama je ustu- 
pila mjesto svjetlosti, a očaj nadi. Nad mrklim obzorima životne 
svakodnevice otkupiteljsko sunce danonoćno sjaji. Sjaji iz muke 
i križa Isusova, po kojemu je svijet spašen, a grijeh obesnažen. 
Makar je taj sjaj običnom oku nedostupan, u očima vjere on je 
oku razvidan. 

Dakako, muku i križ ne treba zazivati. No život nas uči da 
muku i križ ne možemo zaobići. Spasonosno je samo jedno: po 
muci i križu hrliti k slavi Uskrsnuća! 


»ALI, NEKA SE ISPUNE PISMA« 
(Mk 14,49) 


»Počevši tada od Mojsija i svih 
proroka, protumači im što se odnosilo 
u svim Pismima na njega« (Lk 24,27). 


U središtu Sv. Pisma stoji Isus Krist. U Starom Zavjetu On 
je obećan i očekivan. Nada je svih pokoljenja Izabranog naroda. 
U Novom Zavjetu On je srž, bitni sadržaj, stožer događanja. 

Sve što je u Novom Zavjetu ostvareno, u Starom je Zavjetu 
naviješteno. U tome je baš očitost božanskog nadahnuća cijele 
Biblije. Biblija gleda budućnost. I Novi Zavjet gleda budućnost 
sve do konca svijeta, sve do u vječnost. Novi Zavjet iznosi u 
čudesnu jasnoću proročanstva Staroga Zavjeta. 

Upravo je potrebno ispunjenje tih navještaja o muci i smrti 
Isusovoj. Proroci su opisali gotovo u sitnice u kakvu će dramu 
sići Pravednik kada dođe na svijet. Sve je prorečeno. 

Veliki petak! U taj se je dan u Jeruzalemu zgusnula sva teška 
i mučna drama, možemo reći, cijele ljudske povijesti: Dobro i 
Zlo se sučeljavaju na život i smrt. To je drama savjesti; drama 
svakog ljudskog srca. Otvoreni su najernji izvori mržnje i nasilja; 
okrutnosti i nepravde; izdaje i zataje. Onima koji dođoše u Get- 
semani s mačevima i toljagama, reče Isus: »No, ovo je vaš čas i 
vlast Tmina« (Lk 22,53). 

Veliki petak! Isus Krist i Kajfa! Isus Krist i Pilat! Isus Krist 
i nahuškano mnoštvo koje viče: »Smakni ovoga, a pusti nam Ba- 
rabu!« (Lk 23,18). Moć zla i trijumf mržnje nalaze svoje izraze 
u zlobi tužitelja, u okrutnosti mučitelja, u nečovječnosti sudaca. 

Tko je Žrtva? Najneviniji Pravednik! On je uistinu mogao 
reći: »Tko će mi od vas dokazati grijeh?« (Iv 8,46). Žrtva je 
utjelovljena Riječ — Sin Božji, Bog i Čovjek, koji je prošao zem- 
ljom čineći dobro (Dj 10,38). To je Isus iz Nazareta. 

Što je bilo zla u njegovoj nauci? »Nikada nitko nije ovako 
govorio«, rekli su stražari koji su ga trebali već prije uhvatiti 
(Iv 7,46). Njegova je nauka bila duh i život (usp. Iv 6,63); Istina 
i Ljubav. Unatoč toga bio je »znak osporavan« (Lk 2,34). »Jedni 
govorahu: "Dobar je!' Drugi pak: 'Ne, nego zavodi narod.'« (Iv 
7,12). Rimskom namjesniku Ponciju Pilatu tužili su ga političkom 

optužbom, jer su znali da bi to za čuvara državne sigurnosti ' 
moralo biti posebno važno. 

Optužba pred Sinedrijom je glasila da je hulitelj, jer reč 
je Sin Božji. Pred predstavnikom rimske vlasti Klen je SEZ 
prigrabiti vlast nad narodom. 

Isus odgovara Pilatu: »Kraljevstvo moje nije od ovoga svije- 
ta... Ja sam se zato rodio i došao na svijet da svjedočim za istinu 
Tko je god od istine, sluša moj glas« (Iv 18,37). 

Isus je osudio svako zlo, mržnju, laž, grijeh; nazvao je stvari 
pravim imenom. Grešnike, međutim, priziva k svome Srcu; . potiče 
ih na novi život; želi im vratiti dostojanstvo sinova Božjih. Kad 
god je njegova riječ rodila u duši grešnika vjeru i kajanje, Isus 
je opraštao blagdanskom radošću. 

. Takav je bio Isus. Slobodan pred svakim; istinit za svakoga; 
odrješit pred nadutim licemjerima; blag i milosrdan prema raska- 
janima. Nitko ga nije mogao uvući u svoje igre. Podmetnuli su 
mu zamke. Htjeli su ga uhvatiti u riječi. Pokušavali su ga na raz- 
ne načine dovesti u stupicu da bi ga mogli »zakonito« optužiti 
i »zakonito« osuditi. Kad dođe njegov čas, on će poći svojim križ- 
nim putem, ali do svoje konačne i božanske pobjede. 

Sve je to bilo prorečeno. Pročitajmo samo neke tekstove iz 
Starog Zavjeta, koji se obistinjuju u punom smislu na Veliki pe- 
tak. U tim se tekstovima mogu prepoznati svi nepravedno progo- 
njeni »zbog pravednosti« (Mt 5,10), ali u punini to je situacija 
najsvetijeg Pravednika — Isusa Krista. 

Knjiga Mudrosti naviješta otajstvo progonjenog Pravednika 
ovako: »Potlačimo ubogoga pravednika... Nek naša snaga bude 
zakon pravde... Postavimo zasjedu pravedniku, jer nam smeta 
i protivi se našem ponašanju... On je ukor utjelovljeni našim misli- 
ma, sama njegova pojava tišti našu dušu... Zato ga iskušajmo 
porugom i mukom... Osudimo ga na smrt sramotnu, jer će mu 
kako veli, doći izbavljenje« (Mudr 2,10-10). ' 


: Izaija opisuje patnje Pravednika tako zorno kao da je oče- 
vidac zbivanja na Veliki petak. A piše šest stoljeća prije toga 


zbivanja. Iz 53. glave vadimo samo nekoliko redaka koji glase: 


»Ne bijaše na njem ljepote ni sjaja da bismo se u nj zagledali, 
ni ljupkosti da bi nam se svidio. Prezren bješe, odbačen od ljudi, 
čovjek boli, vičan patnjama... A on je naše bolesti ponio, naše 
je boli na se uzeo, dok smo mi držali da ga Bog bije i poniža- 
va. Za naše grijehe probodoše njega, za opačine naše njega sa- 
triješe... Zlostavljahu ga, a on puštaše, i nije otvorio usta svojih... 
Silom ga se i sudom riješiše... Da, iz zemlje živih ukloniše njega, 

za grijehe naroda njegova na smrt ga izbiše... Ukop mu odrediše 
među zločincima, a grob njegov bi s bogatima, premda nije po- 
činio nepravde, nit su mu usta laži izustila... Sluga moj pravedni 
opravdat će mnoge i krivicu njihovuu na se uzeti« (Iz 53, 2-11). 


: Prorok Jeremija kroz svoje osobno iskustvo naviješta ono što 
će biti potpuno ispunjeno u Isusu. »A ja bijah kao jagnje krotko 
što ga vode na klanje i ne slutih da protiv mene snuju pakosne 

osnove. Uništimo drvo još snažno, iskorijenimo ga iz zemlje ži- 
vih, da mu se ime nikad više ne spominje!« (Jer 11,19). | : 

Psalam 35 (34): »Ruglom na ruglo iskušavahu me i zubima 
škripahu na mene... oni koji me nizašto mrze! « d 

Psalam 22 (21): »Probodoše mi ruke i noge, sve kosti svoje 
prebrojati mogu, a oni me gledaju i zure na me. Razdijeliše među 
se haljine moje i za odjeću moju baciše kocku. « 

Psalam 69 (68): »... U mojoj me žeđi octom napojiše.« 

U jednom od mnogih svojih govora o Isusu Kristu uskrslome 
apostol Pavao kaže: »Pošto pak izvršiše što je o njemu napisano, 
skinuše ga sa stupa i položiše u grob. Ali, Bog ga uskrisi od mrt- 
vih« (Dj 13,29). U istom govoru Apostol se poziva i na staro- 
zavjetno proroštvo o uskrsnuću Isusovom: »Nećeš dati da Svetac 
tvoj ugleda truleži« (Dj 13,35). 

Nakon Velikog petka dolazi obrat. Uskrsnuće! Neopoziva Bož- 
ja pobjeda. Stari Zavjet to naviješta. Novi Zavjet svojom cjeli- 
nom to svjedoči. Isus Krist je prvijenac uskrsnuća. U njemu se 
već zbilo ono što je vjerovao Job. U Isusu Kristu je izvršeno ono 
što je obećano Danijelu i svim pravednicima: »A ti idi i otpoči- 
ni: ustat ćeš da primiš svoju baštinu na kraju dana (Dn 12,13). 

Uskrsnućem Isusovim ostvareno je navještanje Izaijino: »Gle, 
uspjet će sluga moj, podignut će se, uzvisit i proslaviti. Kao što 
se mnogi užasnuše vidjevši ga — tako mu je lice bilo neljudski 
iznakaženo te obličjem više nije naličio na čovjeka — tako će on 
mnoge zadiviti narode, i kraljevi će pred njim usta stisnuti, videć 
ono o čemu im nitko nije govorio, shvaćajući ono o čemu nikad 
čuli nisu...« (Iz 52, 14-15). 

U svemu se ispunjaju Pisma. Božja je to riječ. Nakon dva 
tisućljeća Crkva može ponoviti svjedočanstvo Petrovo, izrečeno u 
Jeruzalemu pred mnoštvom: »Vi se odrekoste Sveca i Pravednika, 
a izmoliste da vam se daruje ubojica. Začetnika života ubiste. 
Ali Bog ga uskrisi od mrtvih, čemu smo mi svjedoci« (Dj 3,15). 

Ono što su proroci naviještali o Isusu Kristu, sam Spasitelj 
proriče i svojoj Crkvi, svojim učenicima i prijateljima. Otajstveni 
Krist — Crkva na svom povijesnom hodu, sve do svršetka svijeta, 
prolazi kroz otajstvo Križa. Tako je drama Velikog petka produ- 
ljena u vremenu. Isus je sasvim otvoreno tu dramu navijestio 
svojoj Crkvi. U oproštajnom govoru na posljednjoj večeri padale 
su u dušu tjeskobnih apostola teške Isusove riječi proročanstva: 

»Ako vas svijet mrzi, znajte da je mene mrzio prije vas... 
Ako su mene progonili i vas će progoniti... A sve će to poduzi- 
mati protiv vas poradi Imena moga, jer ne poznaju onoga koji 
me posla« (Iv 15,18,20,21). Ta on je i svoju djevičansku i Bez- 
grešnu Majku uronio do dna u dubinu svoje otkupiteljske patnje! 
Stoga je Bogorodica model Crkve koja trpljenjem ide prema 
uskrsnuću. 

Ali, dok Isus naviješta svojim prijateljima dioništvo u svome 
križu, i to više puta, jamči im konačnu radost. »... Sad ste žalo- 
sni, no ja ću vas opet vidjeti; i srce će vam se radovati, i rado- 
sti vaše nitko vam uzeti neće« (Iv 16,22). 

Apostol Petar, živeći pod stalnom prijetnjom smrti za vrijeme 
cara Nerona, hrabri Crkvu i piše joj: »To je, uistinu milost, ako 
tko radi savjesti, radi Boga podnosi nevolje trpeći nepravedno 
(1 Petr 2,19). 

Uskrs je događaj! Stvaran događaj, pun svjetla i radosti. 
Neugasiva je to svjetlost. Uskrsna istina i uskrsna nada osvjetlju- 
ju Crkvi i njezin povijesni hod kroz kušnju. Uskrsnuli Gospodin 
ostaje sa svojom Crkvom uvijek. »I evo, ja sam s vama u sve 
dane — do svršetka svijeta« (Mt 28,20). On je s nama u svojoj 
riječi; on je s nama u Papi, biskupima i svojim svećenicima; on 
je djelotvoran svojim Svetim Duhom u nama po sakramentima; 
on je na najprisutniji način s nama u Euharistiji. U Misi nas on 
dariva Ocu u sebi; sve koji su Duhom Svetim okupljeni u njegovo 
ime. 

Zato nam govori: »Neka se ne uznemiruje vaše srce i neka 
se ne straši« (Iv 14,27). 


Kardinal + Franjo Kuharić 
nadbiskup zagrebački 

U SUSRET KORIZMI 


Već smo na pragu korizmenog vremena. To je vrijeme od 
pamtivijeka bilo na osobit način posvećeno: postu i molitvi. Dobro 
je što se takav oblik evanđeoskog svjedočenja ponovno vraća u 
naše kršćanske domove i u naše kršćanske svijesti. Bi! to ne samo 
prigodimice, već i danomice. No da bi nam post i molitva bili 
evanđeoski plodonosni, potrebna je u isti mah naša evanđeoska 


preobrazba ili obraćenje. Potrebno je da se u nama neprestance 


rađa novi čovjek koji će iz trena u tren bivati sve puniji evan- 
đeoske pravednosti i svetosti. A evanđeoska pravednost i svetost 
traže iznad svega našu posvemašnju ljubav prema Bogu i prema 
bližnjemu. Treba priznati da sve to skupa nije lako oživotvoriti. 
Ali proniknuće u Isusov križ mnogo će nam u tome pomoći. Jer, 
ljubav s Križa govori rječitije od svake druge pouke i poruke. 

MISTERIJ GRIJEHA 


Oduvijek je problem zla u svijetu mučio jače i plemenitije 
duhove. I fizičkog zla: muke, nevolje, nemoći, bolesti, bijede, smr- 
ti; a još više, moralnog zla: grijeha, zablude, zločina. Mnoge je 
mislioce odveo taj problem i na vjersko-filozofske stramputice; 
u teološki dualizam, sa dva boga, sa dva počela, s dobrim i zlim, 
— tako gnostike i manihejce, — ili u filozofiju pesimizma, — 
tolike moderne, sa Schopenhauerom na čelu; — a mnogi su mu, 
kao Augustin i Toma, našli rješenje, u Bogu i u objavi; no potpu- 
no ga objasnio nije još nitko. Ni neće. To je jedno od velikih 
otajstva, što su od ljudskih očiju sakrivena u bezdanoj dubini 
neispitljivog Božjeg bića. I Apostol je govorio o tajni zla, o »mi- 
steriju nepravde« (2 Sol 2,7). 

Manja je poteškoća sa fizičkim zlom. Ona zapravo ni nije zlo, 
apsolutno zlo; njim stvorenja ne bivaju gora; to »zlo«, u Božjoj 
ruci, direktno služi Božjim osnovama i pretvara se, na ljudima, 
u kapitale duha i vječnosti. Ukoliko ono i tragično svršava, često 
je to samo po ljudskoj zloći i grijehu. Ono nerijetko nosi obi- 
lježje ili kazne za grijeh ili učinka grijeha. Problem grijeha, to 
je i problem zla. Grijeh je crni misterij svijeta i života. 

Jedno je, prije svih rješenja, unaprijed sigurno. Grijeh nije 
od Boga. Grijeh kao grijeh. Grijeha Bog neće. Neće ga ni kao 
cilj, ni kao sredstvo. Grijeh Bog odurava i osuđuje. On ga nije. 
uveo u svijet. Grijeh je kao grijeh nespojiv s pojmom božanske 
pravde, istine, svetosti i savršenstva. On je po svojoj ideji povreda 
onog božanskog zakona, što ga je Božja ruka upisala u ljudske 
savjesti. A Bog ne može sebi protusloviti. Od Boga su stvorenja, 
— sva su ona po sebi dobra; — od Boga su ljudske moći i ljud- 
Ska svojstva. Ono, što i u grješnom činu predstavlja pozitivnu 
realnost. A grijeh uopće nije pozitivna realnost, — to je genijal- 
no uočio i istaknuo još sv. Augustin, — on je manjak, nesavr- 
šenost, privacija, negacija. Griješiti može samo nesavršeno, ograni- 
čeno, duhovno nepostojano biće. Grijeh je  zloraba — slobode. 
Od čovjeka je, — ili od drugoga nekog slobodnog duhovnog bića, 
— grijeh; nije od Boga. Mjesto da se čovjek dobro posluži veli- 
kim darom slobode, — po intencijama Božjim — on svojom slo- 
bodom dira u božanske moralne zakone i protuslovi volji Najviše- 
ga. 

Geneza je grijehu u tajni i daru slobode. On je kobno, fa- 
talno »pravo« svih slobodnih stvorenja, koja nisu Bog niti su se 
još s Bogom sjedinila. Grijeh se rađa iz njihove nepostojanosti 
i omeđenosti. Đavao griješi i zavodi na grijeh. Čovjek griješi. 

Ali, bilo kako bilo, grijeh je sada tu; on je među nama; 
puna ga je zemlja. Sva su ljudska srca njim otrovana. Život je 
njim zaražen od iskona. 

Pa koju on funkciju ima, taj neželjeni gost u Božjem stvo- 
renju? Je li se on oteo vladarskoj ruci Božjoj? Ili i on stoji pod 
kontrolom Božje mudrosti? Ili je i on upleten u čudesne niti veli- 
kih božanskih osnova i prisiljen da — na način, dakako, čudan i 
poseban — služi Velikome Dobru? Koja je uloga zla, grijeha, u 
svijetu i životu? 

Ima i grijeh svoju ulogu. Bog je pripustio grijeh. Morao mu 
je, dakle, označiti i ulogu. I grijeh će na kraju krajeva uveličati 
njegovu slavu i pomaknuti naprijed šanse dobra. ' 

Misteriozna je još, za nas, u pojedinostima ta funkcija. Ljud- 
ske je oči sa zemlje ne vide; one je tek naziru. Vječnost će 
rasplesti sve zagonetke i skinuti koprenu i sa toga crnog otajstva. 

Mi je samo, razumom, naslućujemo. Objava nam je izdaleka 
najavljuje. 

Grijeh je tragični, misteriozni dvojnik slobode. Da čovjek 
mogne imati čudno, božansko, pravo slobode; da se mogne, kao 
genij, opredijeliti, kamo hoće: za Boga ili protiv Boga, za dobro 
ili za zlo, morala je ostati otvorena mogućnost grijeha. Bog nije 
htio pravednih robova ni sinova pod ključem; on je volio imati 
duše, koje ga ljube. Više nego strast i zlato. Više nego sebe. I 
onda, kad ih kušač kuša i napast mami. I onda, kad im se nude 
beskrajne male i šarene ljubavi. Grijeh je prepolovio broj praved- 
nika, ali ih je zaodio u kraljevsko odijelo slobode i ljubavi. 

Grijeh je sjena kreposti; tamna pozadina na kojoj se kon- 
trastom još jače ocrtava njezina bijela jasnoća i još izrazitiji, 
reljefniji izlazi njezin nebeski lik. Svojom grdobom i svojim ra- 
zornim bićem pokazuje grijeh, kako je krepost velika, opravdana, 
potrebna. Ne bismo je znali cijeniti ni čuvati, da tako lako ne 
potamni. Prezreli bismo je, da je nešto svagdanje, kao što prezi- 
remo svagdanje ljepote i čuda prirode. A ovako nam je velika, 
jer je rijetka i jer je teška. Skupo je plaćen svaki njezin list. 

Grijeh je antiteza dobru. Napadač, koji dobro svaki dan na- 
pada. Neprijatelj, koji ga svaki dan tuče, da bude tvrđe, stalnije, 
jače, vruće. Kroz borbu s grijehom dobro se čeliči i zrije. Ono 
postaje svjesnije i ponosnije, energičnije i izdržljivije. Ne bi bilo 
pobjede dobra, da nema zla. Zli kušaju i čiste dobre. Energija, 
kapacitet, zasluga dobra raste. Velika drama Otkupljenja mora 
imati ne samo protagoniste, nego i antagoniste. 

Grijeh je podnožje križa. Dobro je najljepše i najuzvišenije 
onda, kad ostane sebi vjerno i u mukama, i u suzama, i u boli- 
ma, i u protuslovlju. Krist je najveći na Križu. I pravednici su 
najveći pod križnim trhovima. U Križu se pravda ljubi samo radi 
pravde; ona je tu najčišća i najnesebičnija. A kovač križeva, a 

uzročnik boli, to je grijeh. On je donio nevolju, mržnju i smrt 
na svijet. Da nije bilo grijeha, ne bi Krist onako božanstveno 
umro i proslavio Oca. Ne bi Nebo bilo onako lijepo i sjajno. Ne 
bi bilo među ljudima proslavljenih križonoša i okrunjenih patnika. 

Grijeh je objava milosrđa. Izgubljeno, zabludjelo, poniženo, 
grješno čovječanstvo Bog spasava. Ne bi se pokazala sva veličina 
božanske Ljubavi i Milosrđa, da ljudi nisu sagriješili i da ne 
griješe. Ne bi nam Bog opraštao. Ne bi bilo ispovijedi. Ne bi 
bilo Dobroga Pastira ni Milosrdnog Samaritanca. Ne bi bilo suza 
pokore, ni ljepote i sreće obraćenja. Ne bi bilo, vidljivih, triumfa 
Milosti. 

Grijeh je ograda božanske Svetinje nad svetinjama; mrki 
glasnik, što ide pred Gospodinovim Veličanstvom i sva stvorenja 
poziva, da padnu na koljena. Otkad je grijeh u svijetu, jasno je 
obilježena granica između Stvoritelja i stvorenja. Jedan je samo 
Svet, jedan samo Gospodin, jedan samo Uzvišen. Svi su drugi 
»sagriješili i treba im slave Božje« (Rim 3,23). Slave i milosti. 
Moraju tražiti Boga. Moraju mu se vraćati i moliti. Inače će ih 
spržiti svetost njegove vječne pravde. Neokajan grijeh, neraska- 
jan grešnik, bit će od Boga Istine pobijeđeni i satrti u paklu. 
Dobro će triumfirati ili po milosrđu ili po pravdi. Triumfira već 
i ovdje na zemlji. Sve, što je izašlo iz grijeha, donosi nesreću 
i svršava rasulom. Grijesi se međusobno zatiru i kažnjavaju. 

Ima i misterij grijeha svoju odgonetku i svoj smisao. I zlo 
ima svoju ulogu. I grijeh služi Bogu i otkupljenima. 

I veliki, strašni grijesi naših dana Bogu služe. On će i iz 
njih istisnuti slavu sebi, a spašenje izabranima. Hoće! Bog je! 

KORIZMO... MILA KORIZMO! 


To je vrijeme, u koje treba da se više bavimo vječnim isti- 
nama. 


Daj, o Gospode, da ih ne izbjegavam... Daj da ih, nasuprot, 


tražim tako, kako se traži vrelo Vode žive. 

Što će mi koristiti moj novac, moje mjesto, moja udobnost, 
uspomena na moje prošle radosti, ako sam zaboravio na ono što 
je glavno? 

Glavne su one dužnosti, što ih imam prema Tebi, o Gospode: 
deset zapovijedi Tvojih. 

Imam dušu, koju trebam spasiti... i ako tu dušu izgubim, 
izgubio sam sve. 

Smrt mi može najednom metnuti ruku na rame: »Dolazim 
poput razbojnika...« Stoga trebam biti uvijek spreman... 

Jesam li spreman...? 

Nijesam li vas zaokupljen izvanjskim stvarima...? stvarima 
prolaznim...? možda griješnim...? 

O Gospode, daj da upoznam sama sebe... 

Daj da budem hrabar... 

Ako sam slijep, daj da progledam. Ako sam okorio... nečist, 
skrši me, obrati me. 

Daj, o Bože, da me ništa i niko ne spriječi da postignem 
svoj cilj, koji je u tome da se po čistoći, vjeri i poniznosti 
približim Tebi i da Te jednog dana gledam u svoj Tvojoj vječ- 
noj ljepoti... 

»SPOMENI SE ČOVJEČE«! 


Simbolika je to, što, — još više svojom istinitošću nego svo- 
jom zornošću, — obara na koljena. Ono korizmeno posipanje gla- 
va pepelom na Čistu Srijedu. Ona riječ, tako kratka, a tako puna 
vječnog smisla: »Spomeni se, čovječe, da si prah i da ćeš se u 
prah povratiti! « 

Valjda je ljudi stoga onoliko i vole, tu malu ozbiljnu cere- 
moniju. Nema ga, koji se u crkvi zateče taj dan, a da ne bi 
pristupio k oltaru, pa priznao duboku životnu istinu, što je logi- 
kom, snažnijom od udarca malja, izriče sitni, izmrvljeni pepeo. 
Pepeo s garišta ljudske slave. 

Nije to pepeo, uzet sa ognjišta, na kojemu su gorjela drva. 
Ono je pepeo cvijeća. Cvijeća, što je jedanput, — nije od toga 
davno; na prošlu Cvjetnicu, — bilo lijepo, zeleno, svježe, mirisno. 
To je pepeo palma pobjede i maslinovih grančica mira i sitosti. 
To je cvijeće iz procesije. Cvijeće, koje je uzveličavalo i simboli- 
ziralo veličinu, slavu, ljubav, radost i pobjedu. A evo, što je od 
njega postalo! A evo, u što se je sasulo! U sivi, mrki, crni pe- 
peo, što se istresa na buništa; što se njim posipaju ceste u dane 
poledice. Prah, glib, blato, konac je cvijeta i cvata. Proljeće buja- 
nja, mladosti i nade svršava raspadanjem. Ponosna se i rodna lje- 
pota vraća u zemlju, da iznova u njoj proklije. 

; »Spomeni se, čovječe, da si prah i da ćeš se u prah povrati- 
til« Može li se uopće išta ljepše, ali i išta istinitije i korisnije, 
dovikivati ljudima svaki dan? Prah si. Prah ste. 

Tragika je svijeta i života, što ljudi vjeruju u iluzije i što 
se, samodopadno, oholo i lakoumno, ponose sitnicama. Svi krivi 
računi u svijetu pokazuju istu, fatalnu, pogrešku u računanju. 
Oni grade kule svoje slave od pepela, zdanja svojih ideala od 
gliba i od blata. Pa onda to apsolutiziraju; žive samo za to i od 
toga; padaju pred tim idolima od ilovače na koljena. Obožavaju 
. A prah je uvijek jadno boštvo. Propast će, tko se u njega 
uzda. 

Svim tim ljudskim oholicama i ludama skida Crkva u korizmi 
mrenu s očiju i kazuje im, dostojanstvenim mirom mudraca, 
Veliku istinu o životu. »Prah si«. Sve je, što je na zemlji, prah. 
Sve je, što se vidi, iluzija prolaznosti. Velika optička obmana. 

Prah su svi ljudski geniji. Mnogi se u njih uzdaju i očekuju 
od njih spasenje. Mnogi pred njima dršću. Mnogi u njih gledaju 

kao u božanstva i u mesije. Na svim su ustima. O njima se go- 
vori i piše. Puno mogu i puno su učinili. Pa ipak: prah su. Prah 
su; jer će se povratiti u prah i svršiti u grobnoj prašini. Za- 
muknut će njihova usta; klonut će njihova desnica; ukočit će se 
noga, koja je ponosno koračala po lovorikama uspjeha, slave i 
moći. Tko ne vjeruje, neka pogleda, što je ostalo od Napoleona 
u »Hotel des Invalides«; neka pokuša u Rimu identificirati grobo- 
ve papa ili u Saint Denisu kosture francuskih kraljeva; neka od- 
govori, gdje je grob: Aleksandrov, Cezarov, Džingiskanov, Prah 
je sve to. Manje nego prah. 


Prah su i sva ljudska djela. I ona najveća. Činila su se 
vječna. Prekrivala su negda pola svijeta. Davala su biljeg epo- 
hama. Ljudi su mislili, da bez njih nije moguća povijest. Pre- 
tendirala su na historijska poslanja. Možda su ih i vršila. Ljudski 
um, ljudska snaga, ljudska organizacija ispela se bila u njima do 
najvišeg stupnja. Njihova je samosvijest bila ohola i kruta. Pa 
ipak: prah su. Nestalo ih je skoro bez traga. Pala su u ruševine. 
Pretvorila su se u uspomene, sjene, prikaze historije. Prošla su. 
Danas ne znače ništa. Bila su samo jedna karika u dugačkom lan- 
cu zbivanja. Ruševine im, muzeji i arhivi čuvaju spomen. Nema 
ih među živima. Pretvorila su se u groblja. Što danas znači 
kraljevstvo faraona, Niniva, Babilon, Perzija, rimski imperij, Bi- 
zant, mongolsko carstvo, osmanlijska monarhija Mehmeda el Fa- 
tiha i Sulejmana II., država Karla V., u kojoj nije sunce zapadalo? 
Ili ih je posve nestalo, ili su od njih ostali samo tužni »ostaci 
ostataka«. Vrijeme ih je pregazilo. A nekada su toliko mislili, 
da će te institucije vjekovati i da bi bez njih propao svijet. Prah, 
samo prah, sve je ono, što je ljudska ruka stvorila. 


Prah su i narodi. Govori se, i danas, toliko puta, da su 
»narodi vječni«. Lud je svatko, tko tako govori. Sva je etnologija 
samo traženje i bilježenje naroda i rasa, koji su izumrli. Izumrli 
su i toliki slavni povijesni i kulturni narodi. Svi su kontinenti 
groblja naroda. I danas narodi izumiru pred našim očima. I »ve- 
liki narodi«. Za tri, četiri generacije nestat će ih, ako ovako 
dalje pođe. I slava se njihova lomi. Hegemonija prelazi s naroda 
na narod; s rase na rasu; s kontinenta na kontinent. Naša gene- 
racija može lako postati svjedokom opet takve jedne velike smje- 
ne. Zemlja umire, — to je po svim fizičkim zakonima njezina 
neumoljiva kob; — s njom će jednom izumrijeti i narodi, i čovje- 
čanstvo. Prah i oganj, katastrofa i kataklizma njihov su konac. 

Prah je i ljudska kultura. I ljudska civilizacija. I, danas 
toliko gorda i samosvjesna, ljudska tehnika. Još smo uvijek, — a 
uvijek ćemo i biti, — kao skakavci prema sili elemenata oko nas. 
Svaki malo dublji snijeg zaustavi sav taj naš promet, i sve te 
naše motore. Svaka zločinačka žigica pretvori i najveličanstvenije 
montaže u staro željezo. Svaki jači potres izbriše kao spužvom 
sa zemlje »čudesa« naše ljudske moći. Sahara se širi, kud hoće. 
Tibet se suši i ostaje bez vode. Dižu se i spuštaju morske obale. 
Ne traže ni od koga dopuštenje. Ne obaziru se ni na čije pro- 

teste. Čeprkanje po prahu i zemlji, to je u svojoj najdubljoj biti 
sva filozofija tehnike. 

A istom ljudi — pojedinci? Njihove male želje i njihove male 
ljubavi? Moć jedne ljudske mišice? Ljepota i mladost jednog ljud- 
skoga lica? Značenje jedne šake zlata? Vrijednost jedne karijere 
i jednog titula? Sreća jedne sladostrasti? Od svega toga neće za 
100 godina biti ni pustog spomena. Prah si. Prah samo. Prah je 
sve to u nama i oko nas. 

A taj se prah u nama diže i hoće da se igra Boga. Pred tom 
prašinom puza čovječanstvo kao pred svojim idolima. Nje se boji. 
Za njom čezne. Za nju živi. 

. Iluzija je strašna i fatalna. Crkva je u korizmi dere i kida 
ispred naših očiju. Ne, ne, ne! Ne smijemo pred tim pasti na 
koljena. To je prah i pepeo. Sve će se to u prah povratiti. 

Više, više od materije, od naroda, od čovjeka, svrha je i smi- 
sao života. Jedna je samo dilema: ili Bog, duša i vječnost, ili 
totalni besmisao svega, apatična sumnja o svemu, apsolutni skep- 
ticizam i cinizam, potpuno beznađe. 

»Spomeni se, čovječe!« Sve, što nije Bog, to je prah, prazni- 
na, utvara, iluzija i kaos. 

m Samo kad se to, i u životu i u smrti, preda Bogu, proklijat 
će iz pepela iskra duha i besmrtnost uskrsnuća! 

PEPEO ČISTE SRIJEDE 
Iz karnevala u pepeo 


Malo je blagdana u crkvenoj godini koji su tako snažno obi- 
lježeni vidljivim znakom da po njemu nose svoje ime. Jedan od 
njih je Pepelnica ili Čista srijeda. Ona nas svake godine vodi u 
korizmeno raspoloženje. Ime Pepelnica dobila je od pepela koji 
svećenik u obliku križa posipa po glavama vjernika, izgovarajući 
pri tom: »Sjeti se, čovječe, da si prah i da ćeš se u prah obra- 
titi.« U novije vrijeme to upozorenje sve se češće zamjenjuje 
pozivom: »Obratite se i vjerujte Evanđelju!« To svakako ima jake 
biblijske razloge i zato veću opravdanost u liturgiji Crkve. Obra- 
ćenje je, naime, jedna od središnjih stvarnosti Biblije, koju nam 
Crkva na poseban način u korizmeno vrijeme stavlja pred oči. 
Uglavnom, pepeo kao znamen u tolikoj mjeri obilježava ovaj dan, 
da se po njemu ne samo blagdan prozvao Pepelnicom, nego i 
obred pepeljenjem. 

Osim toga što stoji na početku jednoga od najvažnijih razdob- 
lja crkvene godine, Pepelnica znači i veliki prijelom i zaokret u 
ponašanju mnogih kršćana. Utorak predstavlja vrhunac poklad- 
noga, karnevalskog, negdje veoma raskalašenog raspoloženja, koje 
će već sutradan, na Pepelnicu, uroniti u ozbiljnost Korizme. Taj 
preokret je dakako upadniji tamo, gdje se i karneval bučnije slavi 
i gdje je kršćanska svijest još jaka. U njemačkom gradu Kolnu, 
koji je u svijetu poznat po svojim karnevalskim svečanostima, 
vjernici su toliko pod dojmom pepeljenja na Čistu srijedu, da su 
ga pola u zbilji, a pola u šali prozvali »osmim sakramentom«. 
On to naravno nije, ali to pokazuje snagu njegove znakovitosti. 


Značenje pepela 


U čemu je zapravo snaga pepela kao znaka? U rječniku sim- 
bola može se pročitati slijedeće: »Simbolizam pepela proizlazi iz 
činjenice da je on ostatak sagorijevanja, ono što ostaje nakon ugas- 
nuća vatre. Stoga označuje smrt i pokoru... U širem smislu to je 
svijet u neznatnosti i ništavnosti stvorenog spram Stvoritelja.« 
(Rječnik simbola, str. 495). 

Kao takav pepeo je poznat ne samo u kršćanstvu, nego i u 
mnogim drugim religijama. U Starom zavjetu pepeo je znak ni- 

štavnosti pred Bogom (Job 2,8; Ez 28,18); ali u zajedništvu s tvr- 
dom odjećom od kostrijeti i postom predstavlja najsnažniji znak 
čovjekove spremnosti na pokoru i promjenu života (Iz 58,5; Jer 
6,26; Dan 9,3). I Isus cilja na to kad prijeti galilejskim gradovima 
zbog njihove nespremnosti da se na njegovu propovijed obrate: 
»Jao tebi, Korozaine! Jao tebi, Betsaido! Ta, da su se u Sidonu 
i Tiru zbila čudesa, što su se u vama dogodila, već bi se odavno, 
odjeveni u kostrijet i posuti pepelom obratili« (Mt 11,21). 

Na što nas Crkva želi podsjetiti pepeljenjem? Na istinu s pr- 
vih stranica Biblije, da je čovjek po svojoj ljudskoj naravi samo 
zemaljski prah, a da je tek Božjim  životvornim duhom ono što 
jest, nosilac besmrtnosti. Prema staroj židovskoj priči Bog je stvo- 
rio čovjeka namjerno tek posljednji dan stvaranja — da čovjek 
ne bi mogao poslije reći kako mu je pomogao pri stvaranju. Od 
zemlje je načinio samo jednog čovjeka, kako se poslije ne bi 
drugi mogli držati plemenitijima jedni od drugih. Stvorio ga je na 
svoju sliku — da nastavi njegovo djelo stvaranja i da obrađuje 
zemlju. 

Time je izražena i čovjekova ograničenost, ali i veličina. On 
se ne može natjecati sa svojim Stvoriteljem, ali može biti njegov 
suradnik. Pepeo koji svećenik posipa u obliku križa izražava dvo- 
struku istinu o čovjeku: Čovjek je doduše po svojoj naravi prah, 
ali to nije konačni domet i posljednja stanica u njegovu životu. 
U Kristovu križu obećan nam je vječni život. Upravo to jedin- 
stvo pepela i križa obilježava čitavu Korizmu. 


Feniks iz pepela 

Pepeo nije nešto što postoji samo za sebe, kao što na primjer 
postoji zemlja i voda. On je samo zadnji ostatak nečega što je 
prošlo kroz vatru i što je u njezinu plamenu sagorjelo. Uz pojam 
pepela tijesno je vezano i ime ptice feniksa. Prema starom mitu 
iz Etiopije, to je prekrasna ptica, veoma duga života. Ali kad 
feniks osjeti da mu se bliži kraj, on savije gnijezdo od finih 
grančica, legne u nj i izgori od topline vlastitoga tijela. Ali ne da 
bi nestao, nego da bi ustao na novi život iz vlastitog pepela. 
Ta ptica je ušla u sve svjetske kulture kao znamen želje i 
volje za životom i vjere u njegovu neuništivost. Zato se za neko- 
ga, tko je bio na rubu propasti, pa joj je zadnjim silama ili 
srećom izmakao, kaže da je kao feniks ustao iz vlastitog pepela. 
Stoga pepeo Čiste srijede, udružen s najsnažnijim kršćanskim 
znakom, znakom Križa, nije samo znak prolaznosti i propadanja, 
nego znak nade u novi život. Sveti Pavao zato govor o križu 
nazivlje silom Božjom (1 Kor 1,18), a za umiranje i uskrnuće 
veli slikovito: »Ono što siješ, ne oživljuje ako ne umre« (1 Kor 
15,36). Sve to naravno mora biti protegnuto na čitav život kršća- 
nina, koji isti Pavao opisuje kao trajno umiranje zlu i grijehu 
i rađanje novog čovjeka. Isus govori da je došao baciti oganj na 
zemlju (Lk 12,49). Taj oganj je nesebična ljubav kojom kršćanin 
mora izgarati za Boga i za ljude — da bi na kraju mogao ustati 

iz vlastitog pepela, koji će biti ostatak plamena ljubavi. 
Ivan Dugandžić 

KAKO TREBA POSTITI? 


Korizmeno vrijeme oduvijek je bilo vrijeme posebnog posta 
i pokore. Oblici posta i pokore mijenjali su se tijekom povijesti, 
ali post nikada nije dokinut, niti je prestao biti potreban. Valja 
znati da bit posta nije u tjelesnom trapljenju. To tjelesno traplje- 
nje ništa ne bi vrijedilo, ako bi uzmanjkalo pravo duhovno raspo- 
loženje osobe koja posti. Kako se istinski posti, govori nam sam 
Bog na usta proroka Izaije: »Ovo je post koji mi je po volji, 
riječ je Gospodinova: kidati okove nepravde, razvezivati spone 
jarmene, puštati na slobodu potlačene, podijeliti kruh svoj s glad- 
nima, uvesti pod krov svoj beskućnika, odjenuti onoga koga vi- 
diš gola i ne kriti se od onoga tko je tvoje krvi. Tada će si- 
nuti poput zore tvoja svjetlost i zdravlje će tvoje brzo procvasti 
(Iz 58, 6-8). 

PAPINA PORUKA ZA KORIZMU 1985. 


Draga braćo i sestre u Kristu! 

I ove bih vam godine za Korizmu želio reći nešto o mučnom 
stanju izazvanom glađu i žeđu. Kad milijunima ljudi nedostaje 
hrane, kad zbog gladi milijuni djece zadobivaju neizlječiva obi- 
lježja za čitav život, kad na tisuće njih umire — ne smijemo 
šutjeti, ne smijemo ostati nijemi i spokojni. 

Znamo da vlade, međunarodne organizacije i udruženja šalju 
pomoć žrtvama gladi. Ali unatoč tome svi ne mogu, na žalost, 
biti spašeni. Zar se ne bi mogao učiniti ozbiljan, odlučan napor 
u cilju još odlučnijeg suprotstavljanja uzrocima ove nevolje koja 
bjesni svijetom? 

Naravno da su prirodni uzroci — nepovoljni klimatski uvjeti 
i dugotrajne suše — trenutno još neizbježni. Međutim, njihove bi 
posljedice često bile mnogo lakše kad im ljudi ne bi pridodavali 
i svoje pogreške, a ponekad i svoju nepravdu. Poduzima li se 
stvarno sve da bi se barem djelomice spriječile teške posljedice 
vremenskih nepogoda, te osigurala pravilna i brza raspodjela ži- 
vežnih namirnica i ostalih dobara? S druge strane, ima nepri- 
hvatljivih stanja: pri tome mislim na poljodjelce koji ne dobivaju 
pravednu naknadu za svoj mukotrpni rad; mislim i na sitne poljo- 
djelce koje s njihove zemlje tjeraju drugi ljudi i skupine; oni 
koji su već bogati zemljom, a ipak gomilaju daljnja bogatstva 
na račun gladi i patnje drugih. Koliko bi se samo još moglo 
navesti uzroka i primjera gladi! 

Smije li se događati da se u jednoj obitelji jedni mogu nasi- 
titi, dok su druga braća i sestre udaljeni od stola? Nije dovoljno 
samo misliti na one koji pate. U ovo vrijeme Korizme obraćenje 
srca zahtijeva da s molitvom povežemo i post, te da zbog Božje 
ljubavi poduzmemo korake koje od nas iziskuje pravednost prema 
bližnjemu. »Žao mi je naroda« (Mk 8,2), reče Isus prije negoli 
razlomi kruh — kako bi nasitio sve one koji su ga tri dana sli- 
jedili i slušali njegovu riječ. Tjelesna glad nije jedina koja muči 
čovječanstvo. Mnogo naše braće i sestara gladuje i žeđa za dosto- 
janstvom, za slobodom, za pravednošću, za hranom koja hrani 
njihov razum i srca! 

Kako možemo djelom pokazati svoje obraćenje i pokorničko 
raspoloženje u ovo vrijeme priprave za Uskrs? 

. Prije svega, da već prema svojoj, ponekad i velikoj, odgovorno- 
sti ne sudjelujemo ni u čemu što bi moglo izazvati glad makar 
i jednoga našeg brata čovjeka — bilo da živi u našoj blizini ili 
tisućama kilometara daleko. A ako je to ipak učinjeno, da poku- 
šamo ispraviti. U zemljama koje trpe glad i žeđ, kršćani sudjelu- 
ju u pothvatima pružanja pomoći kao i u borbi protiv uzroka 
takve nevolje, koji su i sami žrtve sa svojim sunarodnjacima. 
Pomozimo, darujući im nešto od svoga izobilja, pa čak i od svojih 
potreba. To je istinski post. Sudjelujmo darežljivo u korizmenim 
djelima svoje mjesne Crkve. Imajmo uvijek na umu da naše 
davanje nije ništa drugo nego predavanje braći onoga što im je 
Bog namijenio, a nama samo povjerio. Bratski dijeliti i nadahnuti 
se ljubavlju koja proizlazi od Boga, znači ublažavati tjelelesnu 
glad i istodobno hraniti duh i razveseljavati srce. 

»Sve što činite, neka bude u ljubavi... Milost Gospodina Isu- 
sa neka bude s vama!« (1 Kor 16, 14, 23). 


Papa Ivan Pavao II. 

U  GETSEMANU 


Mrak. Tišina svuda. I čempresi šute. 
Sve je tako tiho na snivanju dana. 

Dok pučinom plavom oblaci se mute, 
Vjetar tužno nosi plač iz Getsemana. 


Jedna zvijezda trepti slična maloj svijeći, 
Visoko na svodu kao alem dragi, 

Pognut u svom bolu sveti patnik kleči, 
Na licu mu titra sjaj božanski, blagi. > 


On se moli tiho. Sklapa svete ruke, 
U zanosu žarkom izgaraju grudi, 

Predosjeća tugu, patnje, boli, muke, 
Koje će mu zadat' nezahvalni ljudi. 


Ipak stoji mirno, ponosan i snažan, 
Ne boji se smrti, što će k Njemu doći, 
Zna, da ovaj život prividan je — lažan 


I da sve na svijetu mora jednom proći. 


U nijemoj tišini gorke suze lije, 

Moli se i plače za smrtnike druge, 

U blagome srcu teška bol se krije, 
Odraz ljudskih strasti njegove su tuge. 


St. Milošić 

PRED DRVETOM KRIŽA 


Instinkt je života duboko ukopan u ljudsku narav. Očituje 
se u tisuću različitih nijansi i oblika. I u nemoćnom plaču novo- 
rođenčeta, koje se u nekoliko laganih trzaja oprašta sa životom; 
i u resigniranom miru djeteta, koje na rastanku sa svijetom po- 
gledom punim tuge obuhvaća roditelje i drage uspomene svoga 
djetinjstva; i u bolnoj nostalgiji djevojke, koja tužno gleda, kako 
će mraz smrti doskora poharati cvjetni vrh njezinih sanja i nada; 
i u zadnjem grču muža, u kojemu kroz trpki mol smrtne boli 
još uvijek odzvanja neukroćena čežnja za životom; i u patološkom 
strahu starca, koji što dalje sve se čvršće hvata zemaljskih litica 
i nerado misli na veliko putovanje prema žalovima vječnosti. 
Instinkt je života najdublja čežnja, najosnovniji ton ljudske nara- 
vi. I ta životna čežnja nije istom kakva. Nije identična sa brutal- 
nim nagonom samoodržanja. Ona je svjesna, prorađena, duhovna. 
Ne zadovoljavaju je ni najdulja razdoblja vremena. Ne umaraju 
je križevi života. Uvijek neslomljena i krepka ona teži za bistvo- 
vanjem bez kraja. Za vječnim životom. Za besmrtnošću. 

Uvijek ponovo javlja se u našem srcu čežnja za besmrtnošću. 
Javlja se elementarnom, neukrotivom snagom. Zar će nas ta čež- 
nja prevariti? Zar je to kobna fatamorgana ljudskoga bića, usa- 
đena samo zato u dubinu naše duše, da nas muči i razdire? Ne, 
nije. Mi znamo, da će milostivi Bog ponovno u čovjeku usposta- 
viti prvotnu harmoniju duha i tijela, srca i razuma. Dogodit će 
se to u punini istom poslije našega slavnoga uskrsnuća na svr- 
šetku svijeta. Ali i dotle, još ovdje na zemlji, Bog nam je u svo- 
joj dobroti dao, da predokusimo slast vječnog života i da utišamo 
barem donekle čežnju besmrtnosti. Mjesto drveta života u zemalj- 
skom raju Bog je u našoj sredini podigao Euharistijsko drvo ži- 
vota. Slast njegovih plodova nadmašuje svaku zemaljsku slast. 
To je »kruh s neba, koji svaku slast u sebi ima.« Snaga njego- 
vih sokova preporađa i oživljuje. Sam »Bog jaki« njegov je ži- 
votni sok. »Rerum tenax vigor — tvrda životna snaga svih stva- 
ri« nalazi se u njemu. To je »kruh Božji« koji silazi s neba i 
daje život svijetu«. A gdje je Bog, tu nema smrti. Tu cvate ži- 
vot. Tu se rađa besmrtnost. »Ovo je kruh, koji s neba silazi, da 
tko od njega jede, ne umre«. (Iv 6,50). »Ja sam kruh živi, koji 
sam s neba sišao. Ako tko jede od ovoga kruha, živjet će do vijeka« 
(Iv 6.51). Ne vrijedi to samo za pojedince. Nije kruh života samo 

za izabrane. To je opća hrana za čitav svijet. Božanska hrana, 
iz koje svi mogu da crpe život, koji nema kraja. »Kruh, koji ću 
ja dati, tijelo je moje za život svijeta« (Iv 6,51). 

Tu se dakako, radi o vrhunaravnom životu duše po milosti 
i ljubavi Božjoj. Ali to i jest ono najuzvišenije. Po milosti i 
vrhunaravnoj ljubavi ulazimo u sferu božanstva. Postajemo zajed- 
ničari božanske ljubavi, dionici božanskog života. »Tko jede moje 
tijelo i pije moju krv, u meni ostaje i ja u njemu« (Iv 6,56). 
Pa konačno, —vrhunaravni je život duše po milosti božanstveni 
korijen, iz kojega će jedanput izrasti pomlađeno, bujno, uvijek 
svježe stablo i tjelesnoga života. Ali takvoga tjelesnog života, 
koji je lišen svih nesavršenosti i svake boli, takvoga tjelesnog 
života, koji vječno traje i vječno usrećuje. Bit će to blaženi ži- 
vot poslije uskrsnuća, gdje će i formalno i eminentno biti uspo- 
stavljena prvotna harmonija duha i tijela, i gdje će vizija slave 
Božje daleko zasjeniti kratkotrajnu sreću praroditelja u zemalj- 
skom raju. »Tko jede moje tijelo i pije moju krv, ima život vječ- 
ni i ja ću ga uskrsnuti u najposljednji dan« (Iv 6,54). 


29 


RASPETI ISUSE... 


O raspeti Isuse, utjelovljena Patnjo, koja promatraš s Golgo- 
te otužni mimohod vremena, koji čuješ vapaj potlačenih naroda, 
koji razumiješ snove vječnosti... 

Na svojem si križu slavniji i dostojanstveniji od tisuću kra- 
ljeva na tisuću prijestolja u tisuću kraljevstva... ' 

U svojoj si smrtnoj borbi silniji od tisuću generala u tisuću 
ratova... 

U svojoj si boli radosniji od samoga proljeća u njegovu pu- 
nome cvatu... 

U svojoj si patnji hrabriji od svih nebeskih anđela... 

Pred svojim si mučiteljima čvršći od utvrđenja na litici... 

Tvoja trnova kruna ljepša je i sjajnija od kraljevskih kruna 
prepunih dragulja... čavli koji su proboli Tvoje ruke i noge kras- 
niji su od samoga Zeusova žezla. Kaplje krvi iz Tvojih nogu bli- 
stavije su od svega nakita kraljica i boginja. 

Oprosti slabima koji Te danas oplakuju, jer ne znaju da bi 
im bilo bolje da oplakuju sami sebe... 

Oprosti im jer ne znaju da si smrću Smrt pobijedio i mrtvi- 
ma život podario... 

Oprosti im, jer ne znaju da ih Tvoja snaga trajno očekuje... 

Oprosti im, jer ne znaju da je svaki dan Tvoj dan. 

Isuse, Raspeti... 

Hvala Ti što si došao da pošalješ na ovaj svijet novoga Du- 
ha koji će potresti kraljevstvo onoga koji je podigao na mrtvim 
kostima i glavama poraženih... 

Hvala Ti što si došao da srušiš veličajne palače podignute na 
grobovima nemoćnika... 

Hvala Ti što si došao da srušiš lažne bogove koji su podigli 
svoje hramove na grbačama siromašnih... 

' Hvala Ti što si došao da ljudska srca učiniš hramovima, nji- 
hove duše oltarima, a njihov duh svećenicima... 


Prema K. Džubranu tp 

MAČ BOLI 


Mačem neizricive boli bilo je probodeno majčinsko srce Bla- 
žene Djevice Marije, kad je u svoje djevičansko krilo primila 
svoga mrtvog Sina Isusa Krista. No, unatoč neizricivoj boli, Mari- 
ja nije ni očajavala, ni proklinjala. Dapače, Ona je s potpunim 
predanjem u volju Božju sjedinila svoje patnje tek s minulim 
patnjama svoga Sina — za spasenje svih ljudi. I dobrih i zlih. 
I onih koji su njezina Sina sve do Golgote vjerno slijedili, kao i 
onih koji će ga svojom zloćom ponovno razapinjati. Ona je to 
mogla, jer je njezina ljubav i vjernost bila jača od najljućeg 
mača majčinske boli. 

I naša srca često probadaju mačevi preteške boli. Osobito 
onda, kada nam nenadana smrt istrgne iz krila naše najmilije i 
najčilije osobe, našu mladost i našu radost. Kako mi kao kršćani 
podnosimo svoje mačeve boli? Očajavamo li i proklinjemo, ili tra- 
žimo utjehu u Onoga koji k sebi zove sve umorne i opterećene? 
Jesmo li u svojim patnjama barem donekle slični najvećoj i naj- 
nevinijoj Patnici, našoj zajedničkoj nebeskoj Majci Mariji? 

U SJENI KALVARIJE 


Korizma je. Četrdeset dana Isusova boravka u pustinji. Če- 
trdeset dana njegova posta i pokore, osamljenosti i molitve. Sje- 
ćamo se toga i doživljavamo to vlastitom pokorom u bilo kojem 
obliku, pojačanom molitvom i »ostacima« posta. Crkva upire svoj 
pogled na Kalvariju — gdje se na dvije grube otesane grede, 
prikovan s četiri čavla, na lomači patnja, previja Bogočovjek i 
kupa se u vlastitoj krvi. Kalvarija i Raspeti vrh toga brijega 
upozorenje su i pouka: živimo u sjeni Kalvarije — patnja i križ 
nezaobilazni su dio našeg života; od nas zavisi, hoće li nam biti 
blagoslov ili prokletstvo... 

»Nevoljna je sudbina dodijeljena svim ljudima, težak jaram 
sinovima ljudskim — od dana kad izađu iz majčine utrobe, do 
dana kad se vrate Majci svega živoga« (Sir 40,1). Te riječi staro- 
zavjetnog mudraca vječna su istina. Križ nitko neće zaobići. »I 
tko ga odbije, teše sebi drugi«. Svaki je čovjek — čovjek na kri- 
žu. Ma što željeli, pokušavali ili činili, na svim raskrižjima naših 
putova zasađen je križ. Patnja je živi i neotklonivi dio našeg ži- 
vota, tkivo našega smrtnog bića. Ostaje nam samo dvoje: ili križ- 
-patnju prihvatiti kao cijenu života i otkupljenja poput jednoga 
uz Krista raspetoga razbojnika, ili skočiti u mržnji i psovci poput 
onoga drugoga razbojnika. Križ nam tako postaje konačni blago- 


slov ili konačno prokletstvo — zavisno od našega izbora i stava. 
»Smatrajte potpunom radošću, braćo moja, kad upadnete u 
razne kušnje — znajući da kušnja vaše vjere stvara postojanost« 


(Jak 1,2 sl). Apostol nam tim riječima želi kazati: križevi, patnje 
i kušnje moraju vas duboko ukorijeniti u spasenje po križu. 
Međutim, umjesto toga mi postavljamo pitanje: zašto ovakva pat- 
nja, zašto ovakav križ upravo meni?! Zaboravljamo da Gospodin 
od nas traži svjedodžbu naše kršćanske zrelosti — snažnu i junač- 
ku vjeru. Stoga svoju sudbinu smrtnika-patnika moramo prihvatiti 
svjesno i slobodno, pa čak i radosno. Križ nije neprijatelj, već 
poruka spasenja: »Kršćanin koji trpi, nije čovjek kojega je Bog 
kaznio, već čovjek kojemu je Bog govorio« (Veuillot). Zaboravlja- 
mo često, da svoj život možemo proživljavati samo mi osobno, 
da naš križ moraju nositi samo naša pleća. Nitko drugi umjesto 
nas! Zaboravljamo također da Gospodin koji nam daje križ — da- 
je i snagu da ga nosimo. Zato, »usred kušnje neka vam duša bu- 
de poput slavuja što pjeva u grmu od trnja« (Franjo Saleški). 

Kako se rijetko čuje takva pjesma! Najčešće čovjek viče na 
Boga — kad mora na križ. Ne sjeti se da on počesto sam sebi 
i svojim bližnjima teše križ vlastitim rukama. Teše ga svojim gri- 
jesima i svojim slabostima, a katkada i svojim ludostima! Naj- 
češće mu je zlo zato, što je i sam zao. A ako pati kao praved- 
nik, onda može uza svu patnju biti sretan i radostan. Sličan 
je tada Kristu — jedinom koji je mnogo trpio, a nimalo nije bio 
kriv. 

»Smatrajte potpunom radošću kad upadnete u razne kušnje«, 
poručuje nam Apostol. No mi kršćani kao da smo uvijek iznena- 
đeni kad upadnemo u kušnje. Kad treba uzeti križ na vlastita ra- 
mena, često se osjećamo napušteni i ostavljeni na svojoj Kalva- 
riji. Skloni smo tada ponavljati Isusove vapaje: »Bože moj, Bože 
moj, zašto si me ostavio?!«, a istodobno smo skloni zaboraviti 
one druge veoma važne Isusove riječi s Kalvarije: »Oče, u ruke 
tvoje predajem duh svoj!« Nisu rijetki ni oni kršćani koji u svo- 
jim patnjama ogorčeno predbacuju Gospodinu: »Zar nisi Ti Mesi- 
ja? Spasi sebe i nas!« Nerazborite riječi iz nerazboritih usta! 
Ali to smo i takvi smo prečesto: u kušnjama da kriknemo kako 
»ni Bog neće pravo«, dok istodobno sami radimo krivo i sami 
sebi tešemo teške križeve. 

»Dok smo na ovozemnom putovanju, naš život ne može biti 
bez kušnje« (Sv. Augustin). Kušnja je provjera naše vjere, naše 
ljubavi i našeg kršćanstva. Gubimo iz vida: da se sretno stigne 
na obale vječnosti, mora se preploviti burno more života. A svi 
znamo da je more često nemirno, pa i olujno. No upravo se tada 
očituje kolika je naša vjera i naša kršćanska hrabrost. Kad se 
čini da je sve izgubljeno. Ako je i to u opasnosti — more odveć 
uzburkano, vjetar odveć jak — onda bar zavapimo s apostolima: 
»Spasavaj, Gospodine!« Možda ćemo i mi tada čuti prijekor: 
»Malovjerni, zašto si posumnjao?!« Ali ruka će Gospodnja biti 
blizu nas i neće dati da potonemo. Prijekor će nas pak poučiti 
da ne klonemo i da ne sumnjamo u Božju pomoć. 

»Ustrajte u staroj stezi! Bog postupa s vama kao sa sinovima. 
A koji je to sin — ako je zbilja sin — kojega otac ne kara?« 
(Hebr 12,7). Božja stega ne isključuje ni »karanje«, ni patnje, ni 
križ. Jer, to su veliki učitelji duša. »O, boli, ti stvaraš čovjeka!« 
— napisa Rettć. Sve što je veliko — rođeno je iz boli. Tko ništa 
nije trpio, ništa nije ni zaslužio za svoju vječnost s Bogom. Na 
golgotskom križu rođeno je i čovjekovo spasenje i otkupljenje. 
Na toj postelji boli Gospodin je položio posljednji i ponajteži 
ispit: djelom je očitovao posvemašnju i nesebičnu ljubav koja se 
potpuno žrtvuje da drugoga usreći. Time nas je ujedno poučio 
da se ljubav dokazuje žrtvama, da je ljubav kao mati što u boli- 
ma rađa novi život, da patnja nije uzaludno mučenje, već izvor 
spasenja. Tako »poslije Kristova dolaska oslobođeni smo od uza- 
ludne patnje, ali nismo oslobođeni od svake patnje« (P. Charles). 
A _ otkako patnja nije prokletstvo, ona ispravlja čovjekova lutanja. 
Veliki grčki dramski umjetnici oslikavaju patnju kao ispaštanje 
zločina i grijeha. Patnja poravnava račune i plaća promašaje. 

Isusova patnja i križ plaća je za zločine i promašaje čovjeka 
i čovječanstva. Njegov je križ sreća ljudskoga roda. Svojim kri- 
žem On je posvetio sve naše križeve i oslobodio nas od proklet- 
stva beznađa. 

Međutim, mi nerijetko zaboravljamo da je bol mati života 
i sreće, da poslije Velikog petka dolazi Uskrs. Patnja nikome 
nije ugodna, ali ona nije u prokletstvu. Dapače, ona je kovačnica 
velikih duša. Ona pročišćuje i učvršćuje naše kršćanstvo. Otkida 
nas od opasne zaljubljenosti u prolaznosti i izručuje nas u naručje 
Raspetome, koji je svoje neopisive patnje preobrazio u neopisivu 
radost. A mi u svemu dijelimo njegovu sudbinu: i križ i radost. 

»U tamnim časovima kušnje rađa se svetac« — reče Miche- 
nangelo. Mladi je Franjo Bernardone neštedice trošio novac i 
neodoljivo čeznuo za slavom na bojnom polju. No, nakon što je 
bio u ratu zarobljen i bačen u tamnicu, napustio je i novac i 
slavu. Crkva ga danas slavi kao jednoga od svojih najvećih sveta- 
ca, a čitav svijet kao jednoga od najvećih ljudskih sinova. Ime 
mu je Franjo Asiški. 

»Blago čovjeku koji odolijeva kušnji, jer će — kad se proka- 
že prokušanim — primiti vijenac — život, što ga je Bog obećao 
onima koji ga ljube (Jak 1,12). Tako Božja riječ. Ali čovjek često 
drukčije misli. Mnogi kršćani danas traže od svoje Crkve da im 
skine s leđa križ kršćanskih dužnosti, križ zahtjeva evanđeoske 
vjere ćudoređa. No to nije moguće. Kršćanin mora nositi svoj križ 
i žrtvovati se za Krista, koji je sebe žrtvovao za njega. Nosi 
križ i križ će tebe nositi! Tada ti ništa neće biti nepodnosivo. 

»Zdravo križu, jedina nado!« — početne su riječi jedne ko- 
rizmene pjesme. To su ujedno i zadnje riječi velikog švedskog 


književnika Strindberga, koji je nakon dugotrajnih životnih pat-' 


nja i lutanja došao do zaključka, da čovjek oslonjen sam na sebe 
svršava u beznađu, a oslonjen na Kristov križ, ostvaruje puninu 
života. 

Doista, od dana Kalvarije nada nije mrtva. Patnja nije pro- 
kletstvo. 


Dr. Ivo Bagarić 

KRIŽ ZNAK ŽIVOTA — ZNAK USKRSNUĆA 


U stvarnosti svijeta i života susrećemo mnoge znakove. Goto- 
vo da i ne postoji kutak stvarnosti koji ne bi imao svoj znak. 
Sav javni i privatni, idejni i politički, kulturni i religiozni život 
predstavlja se, očituje i odvija pod nekim određenim znakom. Sve 
religije i ideologije, razna udruženja i partije, plemena i narodi 
posjeduju svoje znakove. Tako npr. Židovi imaju šesterokraku 
zvijezdu, komunisti srp i čekić, muslimani polumjesec itd. Znak 
kršćanstva je križ. 

Znak je idejni sažetak stvarnosti koju predstavlja ili izričaj 
programa koji se ima ostvariti. U tome se sastoji i reklamna moć 
jednog znaka, koja ljude privlači, odbija ili ostavlja ravnodušne. 
Gledajući s tog stajališta kršćanski znak križa ne bi bio nikakva 
spektakularna reklama koja bi ljude osvajala, jer stvarnost koju 
ovaj znak naznačuje više od sebe odudara nego li k sebi privlači. 
Njegov sadržaj je patnja, trpljenje, smrt — križ. Od križa svatko 
zazire i bježi (kao netko od tamjana), jer križ je — izgleda — 
protivnost životu kojeg čovjek traži. 

Ipak, unatoč ovako lošem i bezizglednom reklamnom znaku 
i još goroj stvarnosti koju predstavlja, ovaj sablasni znak je danas 
najviše prihvaćen i raširen. Nema kršćanske kuće a da u njoj 
ne visi znak križa, nema kršćanina, a da uza se nema ili na sebi 
ne čini ovaj znak. I gdje ovog znaka nema, time nije rečeno, da 
baš tamo stvarno i ne postoji, kao što ni ondje gdje ovaj znak 
stoji ne prestaje njegova gorka stvarnost. Jer, križ je općeživotna 
pojava. Govoriti o križu, znači govoriti o životu. Ovaj govor nije 
nikome stran i nepoznat i niko ga samo jednom ne sluša. Križ 
je prvi životni putnik kojeg čovjek u svom tijeku susreće i prvi 
sugovornik s kojim stupa u razgovor. I od tog prvog susreta on 
čovjeka više nigdje i nikada ne napušta. Kudgod krene i on ide 
s njime, iako čovjek uvijek nekamo ide da bi od njega pobjegao, 
da bi ga se nekako otarasio, oslobodio. Ali on čovjeka uvijek 
vjerno prati stopu po stopu. On se ne da prevariti, njega se ne 
može ostaviti, njemu se ne može izbjeći. Nitko to nije u stanju 
učiniti, pa bio on mlad ili star, neuk ili školovan, bogat ili siro- 
mah, bio on kršćanin ili musliman, bezbožac ili ne znam što drugo. 
Sve što je živo trpi, ima križ: svaka biljka, svaka životinja, svaki 
čovjek. Znak života je znak križa. 

No, što je najčudnovatije od svega, sam Bog se predstavlja 
s križem, objavljuje se u križu, ima križ. Znak Boga je također 
znak križa. 

— Zar je to moguće? — u čudu se pita čovjek. Zar je i Bog 
neki jadnik i slabić? Zar njegova sudbina spada u našu sudbinu, 
zar i ona dijeli našu kob? ' 

Sve je to čovjek mogao o Bogu prije misliti nego li ovo, 
svemu se čovjek mogao prije nadati nego li tomu, Bog je time 
čovjeka do kraja razočarao, jer on je bio jedina čovjekova nada 
bez križa. I ta nada je s ovim pokopana. 

Ali, upravo kroz činjenicu Božjeg križa, Bog nam najočitije 
progovara, da čovjek ne smije i ne može pristupiti Bogu i_mjeri- 
ti Boga svojim kategorijama, jer Bog u njih ne može stati, budu- 
ći da ih uvijek neizmjerno nadilazi. Bog zapravo uopće ne može 
negdje stati niti negdje biti. Kad se radi o Bogu i njegovu djelo- 
vanju tu ljudska pamet nema što reći, tu ona prestaje više biti 
pamet. Tu čovjeku ne preostaje ništa drugo doli da sagne svoju 
glavu i da ponizno prizna kako je pred Bogom malen. To nije 
baš lako, jer tu počima vjera. »Tvrd je ovo govor! Tko ga može 
slušati?« (Iv 6,60). 

Sv. Pavao u Prvoj poslanici Korinćanima izvještava kako su 
ondašnja dva kulturna svijeta i mentaliteta reagirala na Božju 
evanđeosku poruku: da je križ znak Boga koji je bio raspet na 
njemu. To bijaše Židovima najveća sablazan, a Grcima najveća 
ludost, jer po njihovim kriterijima time više ne bi bio Bog — Bog. 
I mi kršćani koji smo prihvatili ovu istinu ne možemo se često 
puta oteti ovom istom dojmu, jer križ će uvijek biti ludost za 
ljudsku mudrost. I zato će kršćanstvo stalno nailaziti na osporava- 
nje i odbijanje. 

No, postupak vjere nije samo racionalnog reda, jer u čovjeku 
postoje i druge moći osim razuma kojima se vjera obraća. Ali, 
nesreća je danas u tome, što se čini, da čovjek današnjice ne zna 
o čemu je riječ, kad mu se kaže da on osim razuma raspolaže 
i drugim sposobnostima. To osobito vrijedi za zapadnjački tip 
čovjeka, koji je pustio da u njemu zakržlja najveća sposobnost, 
sposobnost da ljubi, da se povjeri i preda, te se tako zatvorio i 
transcendenciji — Bogu. 

Križ je znak kršćanstva, znak odabranja, znak za raspoznava- 
nje, znak po kojem ima zajedništvo sa životom i s Kristom. I 
samo u svjetlu Kristova križa naš životni križ ima smisla. Križ 
nije slijepa ulica iz koje nema izlaza. Križni put ne završava s 
četrnaestom postajom — s razapinjanjem, smrću i polaganjem u 
grob. Zadnja postaja Križnog puta je USKRSNO JUTRO — US- 
KRSNUĆE. 


Don Jozo Beljan 

VIČI, NE PRESTAJ! 


»Viči, ne prestaj!l« to je motto s kojim Crkva u korizmi 
šalje svoje svećenike pred svijet, da mu propovijedaju pokoru. 
Svaki dan u korizmenom časoslovu, u Hvalama, zagrmi prorokova 
riječ (Iz 58,1): »Viči, ne prestaj, izdigni kao trublja glas svoj, i 
navijesti narodu mojemu zlodjela njegova i domu Jakovljevu gri- 
jehe njegove! « 

I nama će ih svima vikati s tolikih naših korizmenih propo- 
vjedaonica kroz čitavo ovo sveto korizmeno vrijeme. 

A čitava ta propovijed vraćat će se uvijek na tri stvari. 

Vikat će nam, da smo prah i pepeo. Vikat će nam u tu oho- 
lu atmosferu oko nas, što je svaki dan dišemo, a koja je puna 
našeg ljudskog ponosa i samosvijesti. U njoj se nikad ne čuju ri- 
ječi o prahu i pepelu. Našim ulicama ne hodaju ljudi odjeveni 
u kostrijet i s očima poniknutim k zemlji; mi smo prije naraštaj 
titana, što izazovno i prkosno pogledavaju u zvijezde i hoće da 
na juriš zauzmu nebo. Nas ne prži oganj u prah; on je postao 
naš sluga, koji nam zida nerazorive gradove naše tehničke veli- 
čine. Naš ljudski genij podvlastio je sebi čitavu zemlju, i još 
nije zadovoljan. On već omjera svojim dalekozorima nove svjeto- 
ve, kojima će nametnuti svoj jaram, i već su se prve njegove 
izvidnice digle u stratosferu, da mu utru put na nebesa. Današnje 
čovječanstvo vjeruje u sebe i neće da zna za drugog boga osim 
za svoj um i svoje mišice. Njemu je sve moguće; ono ne pri- 
znaje ništa, što bi mu bilo nedostiživo i previsoko. Pred ničim 
ono ne prigiba glave. I ništa ne traži iznad sebe. 

Teško se u takvoj psihozi sluša korizmena riječ o prahu i 
pepelu. A ipak je ona istina; jedna, vječna istina. 

Sav taj ponosni svijet samo je velika iluzija, sazdana od 
krhkog pepela. On u sebi nosi klicu svoga ništavila u materiji, 
koja se mijenja i neprestano hrli naprijed k svome uništenju. 
Svi elementi ljudske snage i veličine prolaze i gasnu. Blijede 
zvijezde, rasiplju se svjetovi, ohlađuju sunca, umire život. Svemir 
je pun ognja, koji će ga spržiti i pun sila, koje će svojim suda- 
rom dovesti do njegove katastrofe. I konac svih tih velikih gradi- 
telja ljudske i svjetske veličine, bit će opet smrt i grobni prah. 

Sve u svijetu pada i prolazi. Samo jedno sunce nad njim sja, 
veliko sunce vječnih nada u Božjoj besmrtnosti. »Gore, gore!« 
viču nam korizmene propovijedi. Iz zemskog pepela gore k Božjoj 
neumrlosti i životu. 

Zatajiti svijet, pa vjerovati u Boga, to je smisao korizmene 
pokore. 

Vikat će nam, da smo sagriješili. Svijet se oko nas nikad ne 
kuca u prsa. On se samo smije, kad griješi. Grijeh je njegovo 
pravo, zakon njegova života. On ga se ne stidi, i nikad ni ne ku- 
ša, da ga iščupa i iskorijeni iz svoga srca. Njemu je grijeh smisao 
i svrha života, veselje i radost, slast i pobjeda. Njim afirmira 
svoju slobodu i suverenost. Grijeha nema, jer nema gospodara. 
Ljudsko djelo niti ima norma niti granica. Najiskonskije pravo 
čovjeka, to je, da uživa ovaj kratki život, kako najbolje može i 
umije. 

Nemoderna je danas propovijed o grijehu i o poniznom kle- 
čanju na koljenima. A ipak je ona istina; jedina, vječna istina. 
U sebi je nosimo napisanu dubokim slovima usred ljudskoga srca. 
Svaki nam dan govori jedan viši, glasom, kojeg nije moguće pre- 
čuti. On nalaže, zapovijeda i kori. On opominje i prijeti se. I 
mi ga osjećamo u svakom kutiću duše. I njega i onaj njegov viši 
zakon života. I svaki korak, što ga učinimo mimo njega i protiv 
njega, proklet nam je i gorak. Srce naše uvijek viče za očinskim 
domom. Duša nam plače u izagnanstvu i uzdiše za mekom očin- 
skom rukom i za svetim mirom pravde. Harmonije u našem srcu 
nema, dok je u njemu grijeh. Ni sreće nema. Ni reda nema. Duša 
nam je sputana. Ono, što je u nama najviše i najljepše, to je u 
ropstvu i verigama. 

Sve u nama viče za otkupljenjem, za oproštenjem i slobodom. 
Ruke se naše čeznutljivo pružaju za drvetom spasa i za jakom ru- 
kom, što oslobađa i lomi okove. Za Bogom, dobrim i jakim. A 
na njega nam pokazuju korizmene propovijedi. Viču: Eno Boga 
Tvoga. On ti nosi oproštenje grijeha, mir i slobodu. 

Ustati iz griješnih lanaca, pa prihvatiti ruku Božje milosti, 
to je smisao korizmene pokore. 

Vikat će nam, da je Bog među nama. Svijet oko nas Boga ne 
vidi. On vidi grijeh, ali ne vidi otkupljenja. On ne zna, da je on 
došao i da je sva zemlja puna njegova blagoslova. Ne vjeruje u 
ispovjedaonice ni u oltare. Ni u Crkvu, ni u Euharistijske žrtve. 
Gladan i žedan, griješan i nesretan prolazi on zemljom bez nada 
i bez utjehe. 


A ipak nas na svakom koraku Bog slijedi i zove. U svakom, 


uglu zemlje čeka nas raskriljenih ruku. I oprašta, i hrani, i tje- 
ši, i prosvjetljuje. U svakoj crkvi postavio je kupku oproštenja 
i sto novoga života; otvorio putove k Bogu i k neumrlosti. 

Krist nas je otkupio na Križu; Bog je došao na svijet; Crkva 
je među nama, da nas povede k vječnome spasenju; sakramenti 
Božji živa su vrela milosti; to je smisao korizmene pokore. 

Katolici, sjetimo se u korizmi Boga, dignimo se iz blata svo- 
jih grijeha, očistimo i ojačimo svoju dušu milošću Božjih sakra- 
menata; pa smo razumjeli korizmu! Pa smo odgovorili onim mi- 
losnim Božjim nakanama, što ih Bog ima sa svijetom i s dušama, 
kad nam šalje korizmene vjesnike spasenja. On preko njih viče 
i ne prestaje; ne oglušimo mu se! To je glas velikoga spasenja. 
Glas krvi Kristove! 

SVRŠENO JE! 


Veseli se grješna zemljo, radujte se paklene sile, kličite bez- 
božnici, jer Njega više nema! Nema više Onoga pred kim je zemlja 
strepila! Nema Ga, pred kim ste drhtale paklene sile! Nema 
Onoga, koji je htio satrti grijeh! Uhvaćen je, osuđen na smrt i 
razapet! Go visi na križu kao izmet ljudskoga društva. Visi raza- 
pet, ostavljen i od neba i od zemlje! Nema ga više! Eno, gledajte 
na Kalvariji podignuta tri križa, u sredini je On! Razapet među 
dvojicom razbojnika! U sredini kao najgori od njih!... 

Tko ga razape? Tko ga osudi na smrt? Mi — ljudi — narod 
Njegov odabrani. Njegove muke i smrt — naš je triumif!... Nije 
nam dao mira. Snovali smo svoje nebo. Ugodi tijelu, raspiri stra- 
sti, baci se u vrtlog uživanja i slasti! Izrabi vrijeme, što je dano! 
A poslije? Poslije nema više ništa!... 
to ne može biti! Nije nam dao mira i mora da umre!... 

Razapesmo Ga! Čime? Grijesima! Visi u mukama. Ali ne 
razapinju Ga krvnici, ne ranjavaju Ga oštri čavli. Ne, već grijesi 
naši. Grijesi mladosti. Grijesi starosti. Griješne misli, riječi, djela... 
Oholost naša! Da On nas uči? Njegova Crkva? A zašto je onda 
naš razum? Čast čovjeka ne podnosi da ga drugi uči! Zato s Njim 
na križ!.. Škrtost naša! Blago siromašnima! Jao bogatašima! 
Podijeli dakle sve?! To je kraj s našim užicima, veseljem, zaba- 
vama. Ne dajte mu više govoriti... Bludnost naša! Blaženi či- 
sti! A mi hoćemo nečiste misli! Zato trnova kruna na Njegovu 
glavu. Mi hoćemo da govorimo ružno! I, eto, On ne može već da 
od boli otvori usta svojih. Mi hoćemo djela sramotna! Zato skini- 
mo s Njega i posljednje odijelo... Nigdje ništa više nema. Van iz 
grada s Njim. Na razbojnički križ!... 

A što nam je skrivio? Što nam je učinio? Zla ništa, Samo 
dobro. Radi Njega nitko nije zaplakao, nikoga On nije ucvilio, 
nikoga nije ražalostio. Volio nas je sve. I stare i mlade. I žene i 
djecu. I čistu našu mladež. I zdrave i bolesne. Volio nas je, i 
toliko nam je dobra dao. Kuda je god prolazio, blažio je bijedu, 
liječio bolesne, uskrisivao mrtve. Na Njegovu riječ gleda slijepac 
od rođenja, tridesetosmogodišnji bolesnik ustaje zdrav, jedinac 
majke iz Naima vraća se iz sjena smrti. I nakon svega, obećao 

nam je vječni život — život po sve vijeke blažen... Pa ipak Ga 
nijesmo trpili, bio nam je mrzak. Sva smo dobročinstva zabora- 
vili, jer je dirnuo u najtanju žilu našu — htio je da se grijeha 
ostavimo. Tu nas je uvrijedio smrtno, i mi smo za nanesenu 
uvredu tražili smrtnu osudu. Osuđen je na smrt i na križu umire. 
Za nekoliko trenutaka više Ga nema... 

Što sad? Eto, što učinismo! Gomilali smo zlo na zlo, opačinu 
na opačinu, grijesi su nam postali brojni kao zvijezde na nebu, 
kao pijesak u moru. I povrh svega toga učinismo i bogoubojstvo. 
Osudili smo i ubili Boga. Eto tragedije naših grijeha! Eto, što 
učini čovjek! Životinja pozna gospodara svojega, a čovjek ubija 
Boga!... Veli sv. Pismo: Griješnik će propasti u bezbožnosti Svo- 
joj! Što će, dakle, biti od nas? Što nas čeka! Nema nam mira tu, 
nema ni poslije smrti, jer bezbožnik nema mira. 

Potreseni do u dno duše vraćali su se ljudi kući s Kalvarije. 
Kajali su se, lupali se u prsa, vapili za oproštenjem, obećavali 
pokoru. Zbilja, mora da je Sin Božji Onaj, pri čijoj se smrti 
zemlja trese, mrtvi ustaju, sunce pomrčaje. 

Tko da ne uđe u se? Kajimo se, vapimo za oproštenjem, či- 
nimo pokoru! Jeruzaleme, griješni i bezbožni, obrati se Bogu 
Gospodinu Svojemu!... Zadnji je trenutak!... 

KRIŽ — JEDAN OD ZNAKOVA KRŠĆANSTVA 


U našem svagdašnjem životu igraju veliku ulogu raznovrsni 
znakovi. Njima se čovjek služi od svog početka. I što god se više 
razvijalo društvo, primjena znakova u ljudskom životu bila je sve 
uočljivija i učestalija. I kad bi koji znaci promjenom kulture na 
jednom području nestali, na njihova mjesta nadošli bi drugi. Bez 
znakova se ne bi dalo ni zamisliti život modernog čovjeka. Kako 
bi na pr. mogao bez slova ili brojeva. I saobraćajni znakovi po- 
stadoše upravo nužnim. 

Znakovima ili simbolima pripada i zastava: Ima je svaka 
država, svaka nacija, svako društvo. Kad se održava kakav među- 
narodni skup, dosta je poznavati zastave da bi se znalo koja grupa 
ljudi pripada kojoj naciji, već prema tome pod kojom se zastavom 
nalazi. Svaki narod vidi u komadu toga platna simbol nečeg 
velikog, oznaku sebe, svoje slobode. Poznato nam je što je zastava 
označavala tokom povijesti na ratnim bojištima, na rodoljubnim 
skupovima. Ona je izazivala oduševljenje podsjećajući ljude na 
velike vrednote za koje se isplati boriti i žrtvovati. 

Svijetu znakova i znakovitosti pripadaju i kršćani. Posjeduju 
i svoje svojstvene znakove. Jedan od posebnog značaja jest križ. 
I nisu si ga oni izmislili, nekim dogovorom odredili kao znak svog 
raspoznavanja. Drvo križa postojalo je davno prije kršćanstva, 
ali nitko ni pomisliti nije htio da si uzme to za znak svojih naj- 
viših vrednota. Štoviše svi su ga odbacivali kao sramotu i sabla- 
zan, kao nešto nedostojno čovjeka, jer su se na nj pribijali zlo- 
činci i teški kažnjenici. Ali stvar se posve izmijenila kad je na tom 
drvetu križa umro Krist, Sin Božji, naš Spasitelj. Od tad je križ 
postao sredstvom i znakom spasa. Na njemu je kršćanstvo zasno- 
vano. To je mnogo više nego da su ga kršćani samo uzeli sebi 
za znak. Kršćanstvu je to bilo upravo nametnuto kao nužno, ne 
želi li se odreći svoga postanka i svoga Krista utemeljitelja. 

Židovi nisu mogli shvatiti da netko koga Bog voli i koga ša- 
lje da donese ljudima spasenje umire na križu. Kako bi Bog mo- 
gao dozvoliti da njegov Mesija umre na križu? Ne nosi li svaki 
obješeni na križ znak Božjeg prokletstva (Pnz 21,22). Za Židove je 
križ bio sablazan. Kako da grčko-rimski svijet uzme križ za znak 
svoga spasenja? Ta na križu umiru samo robovi, kažnjenici koje 
se šalje u tu okrutnu i sramotnu smrt. Pa i vlastiti Isusovi uče- 
nici, koji su stalno boravili uz Isusa i slušali njegovo Evanđelje, 

ne mogu pojmiti da bi njihov učitelj smio umrijeti na križu. 
lako je Petar prepoznao u Isusu Mesiju, ne želi ni čuti o Isu- 
sovoj muci i smrti (Mt 16,21). Sam Isus napominje uoči svoje muke 
da će se nad njim sablazniti njegovi učenici (Mt 26,31). 

Ali poslije uskrsnuća Isusova i dolaska Duha S., apostoli 
prosvjetljeni shvaćaju veličinu Kristova križa i neumorno ga svug- 
dje propovijedaju. »Mi propovijedamo Krista raspetoga, sablazan 
za Židove, ludost za pogane« (I Kor 1,23), kratko i jasno sažimlje 
sv. Pavao: nastojanje apostola. U križu se Kristovu ispunja sve 
što je o Kristu pisano, naše spasenje. I zato sv. Pavao odbacuje 
svaku drugu mudrost u svom naviještanju koja ne bi bila propo- 
vijedanje Krista raspetoga (I Kor 2,2), koji na križu ostvaruje 
izmirenje Boga s ljudima. 

Ako je dakle Krist prikazao sebe na križu kao najveći dar 
Ocu i tu u svojoj vlastitoj krvi sklopio Novi Savez prijateljstva 
između Boga i ljudi, ako su ga apostoli poučeni Duhom S. na- 
viještali kao sredstvo našeg spasenja, nije li neophodno da kršćani 
svih vremena uzmu križ, ali ne samo kao neki izvanjski znak, 
nego da sažmu u se svu njegovu znakovitost svjedočeći je u ljud- 
skom društvu. Mi smo krštenjem postali Isusovi učenici. Time smo 
pozvani da se sve više poistovjećujemo s njim a time i s njego- 
vim križem. On je to od nas i zatražio: »Ako dakle tko hoće ići 
za mnom, neka se odreče samoga sebe, neka uzme svoj križ i 
neka me slijedi« (Mt 16,24). Prihvaćajući svjesno svoje kršćanstvo, 
moramo nastojati umrijeti starom čovjeku, povjerovati istinski u 
Raspetoga, obratiti se, razapeti se s Kristom da bismo živjeli no- 
vim životom. Tako ćemo svoj svakidašnji život, trpljenje i sve boli 
koje nas snađu rasuđivati u svjetlu Kristova križa. Moramo biti 
svjesni da svojim otpadom i nevjernošću osuđujemo Krista na 
ponovno razapinjanje, jer ga nismo prihvatili i uzljubili. 

Ali križ koji mi uzimljemo sebi na veliko znamenje, pred- 
stavlja u vjeri ujedno i znak naše slave u kojoj već sad djelo- 
mično sudjelujemo. Sv. Ivan evanđelist vidi u križu već slavu 
Božju koja se unaprijed uživa. On promatra na križu Isusa koji 
je uzdignut usmjeren slavi nebeskoj. Njegovo uzdignuće na drvo 
križa imalo je biti znakom spasenja, poput onog uzdizanja mjesene 
zmije u pustinji, u koju je dosta bilo pogledati da ne naudi ujed 
zmije otrovnice u pustinji (Br 21,4-9). Tu na križu, iz ranjena 
Isusova boka sa vodom i krvlju potekla je njegova Crkva, zajed- 
nica otkupljenih, njemu vjernih, njegovim Duhom oživljenih, koji 
neprestano oživljuju u svojoj vjeri njega Raspetoga i uzimaju 
križ kao oznaku svoga spasa. 

Razumljivo je da je Crkva, otkupljeni Božji narod, nastojeći 
slaviti u svom življenju plodove Kristova križa, ustanovila i po- 
sebni blagdan — uzvišenja sv. križa. Na tu misao došlo se onda 
kad su iskopani ostaci Kristova križa, a car Konstantin dao sa- 
graditi dvije bazilike, jednu na Kalvariji, a drugu nad Isusovim 
grobom. 13. IX, 335. slavila se posveta tih dviju bazilika, ali 
ujedno i proslava, uzvišenje svetoga križa, na kojem je donijeto 
spasenje svijetu. Na zapadu se počinje slaviti taj blagdan kasnije, 

u sedmom stoljeću i to 14. rujna. Toj proslavi se svi mi svake 
godine širom svijeta pridružujemo i po njoj bivamo izazvani na 
razmišljanje kako se mi odnosimo prema križu na kojem je zasno- 
vano naše kršćanstvo, kako se odnosimo prema Kristu raspetome. 

Radionice i tvornice proizvode iz raznovrsnih materijala u 
raznoraznim dimenzijama i bojama raspela. Ta raspela mi susre- 
ćemo očima u kršćanskim obitavalištima, na raskršćima i drugdje. 
Mnogi stave križić na lančić i nose ga o vratu. Ali i to se može 
vršiti iz nekog pomodarstva, običaja, ne prožimamo li se nepresta- 
no svješću da se križ Kristov, njegovo djelo spasenja i izmirenja 
ima očitovati u nama, u našim riječima i djelima. I samo križa- 
nje i skidanje kape pred raspelom može izrasti samo iz običaja i 
ne značiti ništa za naše kršćanstvo, nismo li tim i pri tom po- 
taknuti svjesno da nastojimo razapinjati sebe, odbacivati svoje 
grijehe, skidati starog čovjeka i obući novoga. Malo je to ili ništa 
ne prožme li nas svaki put ljubav prema raspetom. Velikani krš- 
ćanstva utrošiše mnogo dragocjenog vremena razmišljajući o kri- 
žu Kristovu. Ganula ih je do suza silna Božja ljubav koja se tu 
kao nigdje očituje. Dao se razapeti, podnijeti strahovite muke 
proliti svoju krv i umrijeti na križu. Malo ili ništa za nas kršća- 
ne znače sva raspela, ne potiču li nas na ljubav prema živim Kri- 
stovim križevima, prema braći koja na poseban način trpe, bolje 
reći prema raspetome Kristu u njima. Iz njih govori Krist svima na- 
ma: Gladan sam, a vi siti i bezobzirni, žedan sam i iscrpljen, a vi mi 
ne pružate ni čaše vode, oskudjevam u odjeći i obući, a vi se ni 
ne osvrćete zaokupljeni svojim luksuznim odjevanjem, bolujem 
a vas ni blizu, zatvoren sam u tamnici svoje osamljenosti, a vi 
me ne pohađate. Htjeli mi to ili ne, Isus se poistovjećuje s njima. 
»Zaista, kažem vam, meni ste učinili koliko ste učinili jednome 
od ove moje najmanje braće.« (Mt 26,40). 

Korizmeno nas vrijeme potiče da svoju svijest ispunimo du- 
bokom i živom znakovitošću sv. križa, da prihvatimo istinskije. 
Krista raspetoga, u njemu nastojimo rješavati nevolje i boli sva- 
kidašnjeg života, jednostavno prihvatiti Krista u svemu pa ćemo 
tako biti upućeni u njegovu slavu. 


Ivan Zirdum 

GOLGOTSKOM KRIŽU 


Punih devetnaest stotina godina; 

O Golgotski Križu, u Te gleda vjera; 
Pakao se diže iz tamnih dubina, 

Da od Tebe ljude u ponor zatjera; 
Ti stojiš jednako kao tvrda stijena, 
Tebe obavila Vječnost tajanstvena. 


Punih devetnaest stotina godina, 

O Golgotski Križu, pred Tobom se mole 
Ljudske jadne duše iz suznih dolina, 
Ufaju se u Te i bose i gole; 

I dok se te Jude u očaju guše, 

Do neba pjevaju odane Ti duše. 


Punih devetnaest stotina godina, 

O Golgotski Križu, grle Tebe ljudi, 
Gledaju na Tebi Krista, Božjeg Sina, 
Žarko mu cjeluju probodene grudi: 
O, neka privuče ta Ljubav Propeta 
Sva ledena srca cijeloga svijeta! 


KRALJEVSKI PUT 


Križ je kraljevski put. 

Njim je prošao božanski naš Kralj na svom posljednjem poho- 
du kroz svijet. Na njemu je dovršio svoje djelo, po njemu se 
zauvijek uspeo na svoje kraljevsko prijestolje. 

Po Križu je Krist otkupio svijet i ušao u svoju slavu. 

Kraljevstvo je Njegovo križno kraljevstvo. Sa Križa je pote- 
kla milost, koja je ujedinila sinove Božje u zajednicu istine i 
ljubavi; snaga Križa osvojila je Bogu svijet, na Križu je nikla 
zavjetna euharistijska žrtva Kraljevstva Božjeg; Križ je postao 
temeljnim zakonom života kršćanskog. 

Kraljevstva Kristova nema bez Križa. Njegov Kralj je prvi 
križonoša, a za njim mora da ponesu svoje križeve svi, koji ga 
slijede — križnim putem svoga Kralja. 

Krist je čitav svoj život nosio teški križ oskudice i bijede; 
i mi ga, sljedbenici njegovi, moramo nositi. Oskudica i siromaštvo, 
bijeda i golotinja, glad i žeđa stalni su pratilac milijuna i mili- 
juna. Ljudsko se srce protiv toga buni, narav se opire, u duši još 
odjekuju veseli akordi izgubljenog zemaljskog raja. Ali Krist hoće 
da se breme života podnosi smireno i voljno. To je njegov put. 

Krist je čitav svoj život nosio teški križ rada; i mi ga, sljed- 
benici njegovi, moramo nositi. Žuljavim rukama i umornom gla- 
vom treba zaslužiti crnu koru kruha svaki dan. Rad i trud, strp- 
ljivo nošenje križa, naš je dio na zemlji. Ljudi bi htjeli to izvr- 
nuti i učiniti život pjesmom bezbrižne radosti bez križa. Ali Kri- 
sta valja slijediti noseći križ, raditi ustrajno i neumorno. To je 
njegov put. 

Krist je čitav svoj život nosio teški životni križ; i mi ga, 
sljedbenici njegovi, moramo nositi. Zakoni života, koje nam je 
Bog upisao u srce, nisu slatko lijetanje po cvijeću naših strasti 
i želja; oni su teško hrvanje sa nižim nagonima, neprestana samo- 
zataja i svagdanje odricanje. Narav hoće da im se otme, da izba- 
ci sa sebe njihov jaram, pa da slobodno poleti širokom livadom 
slobode i uživanja. Ali Krist hoće, da slušamo glas Božji u našem 
Srcu, da se svladavanm .i odričemo, da se hrvamo i borimo. To 
je njegov put. 

Krist je čitav svoj život nosio teški križ progonstva; i mi ga, 
sljedbenici njegovi, moramo nositi. Svijet nije prijatelj sinovima 
Božjim. Dokle god budemo Bogu vjerno služili, ismijavat će nas, 

progonit će ras, bit će nam dušmanin i protivnik. Narav to neće; 
ona traži udobnu komociju, slatki mir, čast i priznanje; ona bi 
željela, da se pomiri sa svijetom i da mu služi. Ali Krist hoće, 
da budemo vjerni i ponosni, dosljedni i ponosni sluge Božji te da 
i u poteškoćama njega ispovijedamo i njega slijedimo. To je njegov 
put. 

Krist je čitav svoj život nosio teški križ žalosti i boli; i mi 
ga, sljedbenici njegovi, moramo nositi. Bog nas stoput kuša: i 
bolestima, obiteljskim nevoljama, ljudskom nezahvalnosti, neuspje- 
hom naših najljepših osnova, razočaranjem, duševnom potišteno- 
sti, napastima, sramoti i poniženju. Ljudska duša hoće to da sa 
sebe strese, buni se protiv Boga, mrmlja i zdvaja. A Krist hoće, 
da to podnese strpljivo i junački, da se duhom otcijepimo od svega 
na zemlji, zaboravimo na se, oči svoje i želje svoje da upravimo 
samo. za Bogom i za vječnom domovinom. To je njegov put. 

A zbroj svega što Krist od nas hoće, veliko je, neprestano, 
dugo životno trpljenje. Svakodnevno razapinjanje našeg tijela i 
njegovih nižih želja i pohota. »A koji su Kristovi«, kaže apostol, 
»propeše tijelo svoje sa strastima i požudama njegovim«. (Gal 
9,24). 

Nije lak ovaj put kršćanskog trpljenja. Stoput se pod njim 
posrne, kako je i Krist posrnuo na svome križnom putu. 

Ali, on je jedini put u životu. Bog nam u neiskazanoj svojoj 
mudrosti nije dao drugoga. Samo tim putem dolazi se do očišće- 
nja i kreposti. 

A on je i kraljevski put. Put, koji vodi u kraljevanja i u sla- 
vu. Svršetak je njegov sav svjetao i zlatan, pun radosti, pun ži- 
vota, pun uskrsnuća, pun Boga. »Ako budemo trpjeli s Kristom, 
s Kristom ćemo biti i proslavljeni!« (Rim 8,17). 

Bol, što čisti i vodi k Bogu, to je Kristov Križ. Njegov smi- 
sao i apologija je u nebu. 

Sjetimo se toga ovih dana, kad budemo klečali pred propretim 
svojim Spasiteljem! 

Isprosimo si od Njega snagu i jakost, da i mi junački za 
Njim pokročimo njegovim kraljevskim putem Križa! 

On će s nama podijeliti naše boli; On će nam, Bog naš, dati 
snagu i utjehu. 

Veliki, božanski Križonoša ide pred nama i krči nam put. 
Slijedimo ga! 

I ne zaboravimo nikad onu zlatnu opomenu iz knjige: »Na- 
sljeduj Krista! « 

»Uzmi dakle križ svoj i slijedi Krista, i doći ćeš u život 
vjrčni!« (II 12.9). 

SVAKE KORIZME 


Svake korizme sjećamo se Tvoga krvavoga puta, nevini Spa- 
sitelju. 

Svakoga Velikog Petka opominje nas Tvoj grob, da si umro 
zbog svoje ljubavi i zbog tuđe zloće. 

Onda se bunimo i vjerujemo, kako Te mi ne bismo pustili 
da stradavaš, i kako bismo Te prepoznali, da nam se vratiš. 

Zbunjeni i ojađeni gledamo Tvoju okrunjenu, mučeničku gla- 
vu i zaboravljamo, kako i mi često nekome trnov vijenac spremamo. 

Zaboravljamo, da i naši čavli nekoga probijaju i da na križ 
muke nevina brata pribijamo. ; 

O, svake korizme trebalo bi da se sjetimo, kako zbog naše 
bijede sin Boga umire. 

I skrušeni, trebalo bi, da priznamo: da se vrati, koliki bi Ga 
opet porugom na Golgotu ispratili i sa žuči žeđ Njegovu napojili! 


Zdenka  Jušić-Seunik 

PODNO KRIŽA 


Bol je plodnija mislima od veselja. Mislimo dakako na vese- 
lje, koje cvate na ovome svijetu. A takvo je veselje uvijek jedno- 
obuhvati dušu poput vihora pa je okrene samo prema jednoj 
strani života. Samo prema istoku, gdje se sunčane zrake utrkuju 
niz plave vedrine kao strijelice odapete iz svemirskog luka. A 
jarka sunčana svjetlost zablješti čovječji vid. I čovjek onda shva- 
«ća i razumije samo ono što je ugodno, slatko, prijatno. Samo ono, 
što godi sebičnosti. Samo ono, što isključuje svaku žrtvu. No to 
je vrlo manjakava životna filozofija. To je filozofija žarkih boja 
i obijesnih tonova. A u životu ima i tamnih boja, zasjenjenih 
voda, mrkih horizonata. U životu ima i turobne glazbe, kroz ko- 
ju plaču trpki molovi žrtve i patnje. I stoga se veselje ne odli- 
kuje dubinom shvaćanja i logikom misli. 

Bol je bogatija mislima. Ona prodire u dubinu, zavlači se u 


sex 


I stoga je daleko uzvišeniji tip čovjeka, koji trpi, od onoga, 
koji se raduje. Mnogo su plemenitiji ljudi, koji razumiju tuđe 
boli, od onih, koji uz nehajan osmijeh prelaze preko jada i nevo- 
lja svoga bližnjega. 

Istaknusmo ove misli sada pod svršetak korizme, kada cijelo 
kršćanstvo stoji podno križa raspetog Isusa. Kada bi Isus Krist 
i bio samo čovjek, ipak bi zavrijedio, da oko svoga križa vidi 
skupljeno cijelo čovječanstvo u pobožnosti i skrušenju. Zaista, 
imalo bi se šta promišljati u sjeni toga krvavog drveta. Kada je 
čovjek čist, nesebičan, idealan, genijalan, smatrao potrebnim, da 
svoj život završi na Kalvariji radi dobra i napretka svojih su- 
plemenika, bi li itko pametan mogao poreći duboku unutrašnju 


vrijednost križa i patnje, kojom se pečati svaka uspješna misija. > 

Ta misao, posve logična, dobiva još veću snagu, kada se po- 
misli, da je na Križu visio raspeti Božji Sin. I kada sama bo- 
žanska mudrost nije znala drugoga uspješnijeg puta, da čovječan- 
stvo privede otkupljenju i spasenju, osim puta Križa, na kojem 
je u neisporedivim bolima izdahnuo Božji jedinac, onda sramotno 
golgotsko drvo dobiva zaista centralnu važnost u životu i povije- 
sti svih ljudskih naraštaja. Punim se pravom može, dakle, govoriti 
o slavnom drvetu spasenja, o kraljevskom putu Križa, izvan kojeg 
se ne dolazi k triumfu vječnog života. 

Nećemo ovdje potanje ulaziti u pitanje, zašto u današnjem 
redu Providnosti nije moguće naći i drugu stazu, koja bi nas 
dovela do zadnjega cilja. Htjeli bismo ovom prigodom upozoriti 
samo na nekoliko praktičnih zaključaka. 

Prije svega naučimo se cijeniti i ljubiti Kristov križ i Njego- 
vu presvetu muku. Bog, koji se nije žacao ovako teških sredstava, 
da nas pritegne k sebi, zaista je zaslužio našu ljubav. 

A onda uzljubimo i sami Križ, u kojem je spasenje, zaštita 
i obrana. Prigrlimo ga spremno i odano. Budimo sretni, što može- 
mo biti slični svome raspetom Uzoru. Sjedinimo svoje muke s 
mukama Spasiteljevim. Učinimo sa svoje strane ovo, što sv. Pa- 
vao spominje kao uvjet da djelo Kristova otkupljenja bude pot- 
puno: trpimo skupa s Kristom. Budemo li trpjeli skupa s njim, 


.skupa s njim i bit ćemo i proslavljeni. 


Napokon nastojmo da shvatimo nevolje i patnje drugih ljudi. 
Samilost je kršćanska krepost. Poganstvo je držalo, da je samilost 
ispod čovječjeg dostojanstva. A samilost je vrhunac čovječnosti. 
I sam Spasitelj na križu gledao je, tko će ga požaliti, no nije 
bilo nikoga; tko će ga utješiti, no nitko se nije našao. Požalimo 
barem mi braću, koja trpe; puni sućuti tješimo ih u njihovim 
bolima i tugama. U njima ćemo utješiti i požaliti Krista. 

A da nas te misli o značenju križa i muke posve prožmu, 
dođimo ovih dana često na Golgotu. I skupa s Majkom Božjom 
Žalosnom razmišljajmo i mi iz sve duše uzvišeno otajstvo Isusova 
križa. 

MAJKA ŽALOSNA 
(Razmatranje) 


Tiho je bilo u sobi. Sagnut nad požutjelim svitkom perga- 
mene sjedio je Nikodem, sijedi pismoznanac. Čitao je tužaljke 
proroka Jeremije. Tišinu je prekidalo samo mrmljanje književnika 
i tiho jecanje žene, koja je svojim zaplakanim očima pogledala 
katkada van u drhtavo sivo jutarnje svjetlo. 

»S čim ću te uporediti ili kako ću te utješiti 

Djevice kćeri Sionska! 

Velika je kao more bol tvoja.« 

Tiho je književnik za sebe izgovorio ove proročke riječi. No 
žena ga je čula. I lagano su tekle njezine suze. Misli njene vra- 
ćale su se u dane prošlosti. Tu je blaženi čas Navještenja. Tamo 
su opet dani, kada je Božje Djetešce raslo pod njezinim srcem. 
I ona čuje još pjesmu zahvalnicu, koju je pjevala u Elizabetinoj 
kući: »Magnificat... Veličaj, dušo moja, Gospodina!... Onda je došla 
sveta noć... Tu je ležao Božji Sin kao djetešce na njezinu krilu. 
Vani su anđeoski korovi pjevali prvu božićnu pjesmu: »Na zemlji 
mir ljudima...« Pa onda veseli časovi u Nazaretu. Osmijeh je pao 
po blijedim usnama žene. Ona je slušala romon zdenca pred nji- 
hovom kućom... čula je ptice, gdje u njihovu vrtu pjevaju... čula 
je, kako se dijete smije i progovara »mama«... 

On je kasnije stupio u javni život. Njegovo ime bilo je na 
svačijim ustima. On je bio veliki rabbi, veliki učitelj, veliki čudo- 
tvorac... A ona je bila majka ovoga čovjeka. Onda je bila ponos- 
na, sretna majka. Još prije nekoliko dana vidjela je kako odu- 
ševljen narod njezinu Sinu po putu prostire palme i sagove i kli- 
če u sav glas: Hosana, hoteći ga tako proslaviti kao kralja... 

No jučer... tada su mase naroda urlikale krvožedno, divljački: 
»Raspni ga, raspni!« Ovo joj je urlanje kroz dušu prošlo kao 
mač. Imao je pravo starac Simeon, kada joj je pred 33 godine 
otkrio crnu budućnost: tvoju dušu, Marijo, probost će mač. I sada 


pokraj rešetaka tvrđavnog dvorišta čula je ona udarce bičeva, . 


koji su padali po tijelu... tekla je krv njezina Sina — i njena 
krv... Slušala je opori smijeh i poruge vojnika... i njezina je duša 
pritom krvarila... A sada je u kući Nikodemovoj, gdje čeka, što 
će se dogoditi. Danas bi Njezin Sin imao da pođe na svpj po- 
sljednji put. I tamo gore... morao bi da prolije krv... na Golgoti... 

na križu... Vani je bilo već svjetlije. Sa tvrđave Antonije dopira- 
la je jeka trubalja. Bivalo je sve nemirnije. Vika je rasla... dola- 
zila bliže... »Oni dolaze, oni dolaze! Vode njega, moga Sina!« I 
žena je bila već vani. Još jedanput je htjela vidjeti svoga Sina. 
Na jednom raskršću je pričekala. Povorka se približavala. Čula je 
divlji grohot, pogrdne riječi, ruganje. Vidjela je tiskanje silnoga 
naroda. Vidjela je svoga Sina izubijana, okrunjena, izderana, teš- 
kim križem opterećena. Vidjela je, gdje posrće, pada... Ona mu 
hiti... Želi mu pomoći. Ne pazi na divljačke poglede i riječi. Ta 
ona je majka Onoga, što nosi križ. I zato mora k njemu. Jedno- 
ga trenutka miluje Isusa domovina po majčinoj ljubavi i majči- 
noj riječi. No povorka ide dalje i majka je opet sama. Lagano 
ide za povorkom s nekoliko žena i s Ivanom. Došli su na vrh 
brda. Izdaleka gleda majka, što se događa s njezinim djetetom... 
s tijela mu trgaju haljinu... Rane se ponovo otvaraju... Krv po- 
lako curi na zemlju. Jedan vojnik odnosi haljinu. Ona ju je sama 
tkala u sretnim časovima majčinske ljubavi... tada čuje teške udar- 
ce. Debeli čavli prolaze kroz ruke i noge njezina Sina. Odjedanput 
vidi, gdje se prema nebu podiže križ, i na njemu tijelo njezina 
djeteta. Pogrde i psovke dopiru sa svih strana. Marijina duša 
krvari... Ona ide pod križ. Gleda, gdje se krv iz mnogih rana 
toči po križu i kapa na zemlju. Sluša tiho jecanje i sedam po- 
sljednjih riječi svoga Sina... Tri puna sata stajala je tamo — dok 
Gospodin nije zavapio: »Svršeno je«, i umro. A Marija je dodala: 
»I moja je žrtva svršena. « Ad 

Večer je pala po gradu i Golgoti. U sumračje vidimo Mariju 
pod križem i mrtvog joj Sina na krilu. Tada joj se otimlje uzdah 
iz dubine: »O vi svi, koji prolazite putem, dođite i vidite, ima 
li boli, kao što je bol moja.«... 

I tada se je u sjaju večernjeg sunca prema grobu u Niko- 
demovu vrtu zaputila tiha povorka... Došao je trenutak rastanka. 
Težak je kamen ležao sada između nje i njezina mrtvog Sina... 
gore u večernjem sutonu vidjela je kako se prema nebu dižu tri 
prazna križa. U sredini je žrtvenik, na kojemu je bilo žrtvovano 


tijelo njezina Sina — i njezino tijelo... a s kojeg je tekla krv 
njezina Sina i njezina krv... u doline čovječanstva, da ljude očisti, 
posveti... 


Tako Marija pred nama stoji kao radosna majka Djeteta Isu- 
sa i kao ponosna majka velikog proroka. No najveća je ipak kao 
patnica, kao majka boli. Kada je na križnom putu svoga djeteta 
trpjela i kada se pod križem žrtvovala, to je bio vrhunac njezina 
života. 

Odakle to, da se zemaljska majka tako rado moli pred slikom 
Žalosne Majke? Odatle — što osjeća, da joj je slična, što je svaka 
majka također mater dolorosa—majka boli. Odatle, što 
je majčinsko srce nježno ugođeno, pa svaka i najmanja djetinjska 
bol grubo udari u mekane žice majčina srca. Tada počnu te žice 
tugovati i plakati. Brzo zaplače majka poradi svoga djeteta. To 
su majčinske suze. I one su dragocjene pred Marijinim božanskim 
Djetetom. A zašto je svaka majka — majka boli? — Zato, jer je 

u njoj, u njezinu djetetu često naprćen križ, koji mora da nosi 
kroz sve dane života. Gledaj majku kraj postelje bolesnog djeteta. 
Kako strahuje i bdije — a san joj ne može doći na oči! I kada 
onda smrt uz djetinju kolijevku postavi brzo, odviše brzo mali 
mrtvački lijes... ili kada dijete postaje veće ... tada raste i breme 
križa. Tako mnoga majka proplače dane i noći i tjeskobno se opet 
i opet pita: »Što radi moje dijete? — Po kakvim putevima bludi 
i luta?« — Kako je negda sv. Augustin svojoj majci Monici bio 
težak, opor križ! I trideset je godina majka Monika morala nositi 
svoj križ. Trideset je godina u žalosti plakala nad svojim za- 
bludjelim djetetom..., a kako je mnogo majki u širokom svijetu 
koje poput sv. Monike ginu i venu radi svoje izgubljene, zabludje- 
le djece!... Ipak, nećemo odviše govoriti o bolima i žalostima majke. 
Njezine su boli visoke i svete, a o onome, što je sveto, nije do- 
bro puno govoriti. No najveće je more na svijetu — more majči- 
nih boli, počevši od žalosti nad svojim Abelom, a možda još vi- 
še nad nesretnim Kainom — pa do današnjeg dana, kada jadna 
majka tuguje nad svojim djetetom... 

Majko Spasiteljeva! Majko Raspetoga! Velika sestro svih ze- 
maljskih majki... Majko Žalosna... ja te pozdravljam... i u tebi 
pozdravljam svaku majku žalosnu na ovoj zemlji! 

STABAT MATER 


Majko divna! Ti si sve gorke muke 
Sina svog oćutjela u svom srcu, 
Tvoja bol je od oceana dublja: 
Ipak ti stojiš. 


Tvoja duša gorča od morske vode, 
Tvoja duša teža od Himalaje, 
Tvoja duša u crnu pala tminu: 
Ipak ti stojiš. 


Oni čavli probiše ruke tvoje, 
Ono trnje probode čelo tvoje, 
One psovke raniše srce tvoje: 
Ipak ti stojiš. 


Što sve ne učiniše od tvog Sina, 
Na njeg pala poruga ružna svaka, 
Tu grozotu ne moglo sunce gledat: 
Ipak ti stojiš. 


Ko da nikad neće osvanut zora, 

I ni jedna na nebu ne sja zvijezda, 
I sve nade kao da razbijene: 

Ipak ti stojiš. 


Ti pod križem u vjeri stojiš čvrsto, 
U tvom srcu jednako plamti ljubav, 
Ti si živa prilika svoga Sina, 


O Doloroza! 


Iv.Ev.Šarić 

TRI POLJUPCA 


Tri poljupca doživljavamo u dramatskoj muci Isusovoj. Prvi 
je Judin poljubac. »Učitelju, zdravo!« Juda ljubi Krista, najvišu 
ljubav. Poljubac, koji je kao cvijet simbol ljubavi i ljepote Božje, 
ovdje služi izdaji. Prodaje se poljubac za malo prljava novca, 
koji je pokvario i razrovao toliko nekad lijepih duša, koje su sa- 
njale o žrtvi, idealima i plavom nebu... Učitelju zdravo! Jadni, 
nesretni Juda! Svakako jedini između ljudi, za koga je, čini se, 
moliti uzalud. Zašto nisi na svom putu, kada si išao vješati se, 
sreo Petra! Petra, koji je bio kukavičkiji od tebe, Petra, koji je 
Spasitelja tri put zanijekao, ali spasio se tako, što se pričvrstio 
uz ljubav svoga Boga... 

Drugi je poljubac za vrijeme muke: Magdalenin poljubac. 
Magdalena! Kako utjelovljuješ čovječanstvo i kako se prepoznajem 
u Tvojoj bijedi. Tebe je razarala čežnja, da ljubiš i budeš ljublje- 
na. Tvoje je ljudsko srce čeznulo za ljubavlju, kao oči za sun- 
cem, kao cvijet za jutarnjim svjetlom. Tolika te je glad za lju- 
bavlju mučila, da si zalutala, prihvatila si najbliže dobro, što ti 
ga je život pružao, i mlada se i puna života bacila u naručaj 
bijede ljudskog srca. I tada nenadano susrećeš Krista i Prepozna- 
ješ Ga! I onda: alabastarna posuda, tvoje lijepe, nekad obeščašće- 
ne a sada očišćene kose! A prije svega tvoje suze. Dok su Apo- 
stoli tražili spas u kukavičkom bijegu na sve strane, ti si jedno- 
stavno stala pod križ, tvoj se plač, poljupci i molitva miješali s 
krvlju, što je kap po kap tekla s njegovih svetih nogu. O moj 
Gospodine i Učitelju, toplo si tepala, jedina moja ljubavi. Ljubav 
siromašne, griješne Magdalene je jača od mržnje sviju drugih. 
Miris ovoga žrtvenog dara digao se gore do srca Onoga, koji se 
rvao sa smrću, i bio mu je u strašnoj smrtnoj stisci slatka utjeha 
u moru gorčine. 

Treći je poljubac Djevice-Majke. Iako evanđelje o njemu ne 
govori, sigurno ga je ona dala. Kad je židovski čopor napustio 
kalvarijsku goru, a Krist bio spušten s križa — kad je majka 
primila na ruke mrtvo tijelo svoga Sina: utisnula je majka na če- 
lo svoga sina poljubac, kojemu su se poklonili anđeli: »Koja je 
bol kao moja bol!« 

I sada se kršteni čovječe, obraćam tebi, koji čitaš ove retke. 
T ti si ovog tjedna išao dati Kristu poljubac svoje vjere. Koji si 
mu poljubac dao? Judin! Nel... Ja ne mogu zamisliti čovjeka, 

koji bi bio kadar tako sramotno djelo počiniti na siromašnom ras- 


pelu svoje župe. — Marijin poljubac?... O, na to se ne može ni 
pomisliti. Ona je Neokaljana! Malena nevina djeca, a i ona samo 
kao slaba slika — jer i ona nose u duši, iako još neprobuđen, 


istočni grijeh —djeca, koja su u naručaju svojih majki došla, da 
odaju počast Križu, ona bi možda mogla dati Kristu prečisti po- 
ljubac Marijin. 

A koji si ti poljubac dao? Čujem tvoj odgovor: Magdalenin 
poljubac; poljubac osobe koja je u prošlosti pogriješila, kojoj 
u duši živi svježa, još posve svježa uspomena na minule grijehe. 
Ako si Kristu dao svoj Magdalenski poljubac, onda si Veliki Tje- 
dan obavio dobro, u kajanju i ljubavi. Otkupiteljeva je krv po- 
tekla po tebi, kao što je nekad tekla po Magdaleni. Našao si 
Učitelja, kao što ga je ona našla u vrtu na Uskrsni ponedjeljak. 
I ti si udisao punim udisajima u uskrsno jutro ljubav i radost 
Uskrsnuća. 

GOLGOTA 


Umuknula sva je ta Golgota gora, 

a čas prije bila poput burnog mora. 

I pala je na nju crna tmina gusta, 

oči sve uprte u Njegova usta. 

Jedva svi čekaju, da se On oglasi, 
prije nego što Mu oko se ugasi. 

Srcu je Majčinu iznemogla snaga, 

jer joj je propeto blago nad sva blaga. 
I učenik Njegov sav je u sto bijeda, 
kad na križu gleda Meštra ko smrt blijeda. 
Najednom Krist digne svoje milo lice, 
a svi tad pod križem padoše ničice. 

Iz Njegove duše čuše rajske zvuke, 
kad ju je predao u Očeve ruke. 


Iv.Ev.Šarić 


MAJKA PROBODENA SRCA 


Često se u Crkvama, u kršćanskim domovima vidi kip ili 
slika Gospe s probodenim srcem. Kroz srce je Gospi probijen 
mač, ili katkada i sedam mačeva, u znak sedam najvećih žalosti, 
što ih je Gospa prepatila kao Majka Spasiteljeva. 

Povod je dala ovom načinu prikazivanja Gospe riječ, što ju 
je sveti starac Simeon upravio Mariji u hramu kod prikazivanja 
Isusova. (Lk 2,36). »I tvoju će vlastitu dušu probosti mač (boli)«. 

I probo ju je zbilja toliko puta. Sva progonstva i boli Isu- 


sova života podijelila je s njime i Majka. 


No u najpotpunijem smislu obistinilo se Simeonovo proročan- 
stvo pod križem na Kalvariji. 

Tu je mač boli stoput probo Gospino majčinsko srce. Svu 
strahotu Isusove muke i smrti pratila je i njegova Majka svakom 
žilicom svoga nježnog i tankoćutnog materinskog srca. 

Što sve ne pretrpi obična majka, kad mora stajati uz postelju 
umirućeg djeteta? U trenutku, kad smrtno bljedilo prekrije lice 
njezina čeda, kad se prsa zadnji put nadmu, a teški smrtni trzaj 
istisne iz očiju posljednje dvije krupne teške suze? 

A istom tamo na Kalvariji? Je li se ikada vidjela ovakova 
smrtna postelja? Ili ovakva strahota i muke? Ovako dijete i ovak- 
va majka? 

I sve je to Marija na svoje oči gledala i prešutjela. Zakivanje 
čavala u ruke svoga Sina, nježno tiho, bolno jecanje, njegove ra- 
ne i krv, njegovo strašno umiranje kroz duga tri sata na križu. 

Morala je to gledati, a nije mu mogla pomoći, siromašna 
bijedna Mati. Mati, koja je jedina ondje na Kalvariji u svom 
Prosvijetljenom srcu potpuno shvaćala, što se na križu događa i 
tko je onaj, koji umire sav modar i izranjen. 

Ni rukom nije mogla poduprijeti njegovu glavu, kad je klo- 
nula; ni očiju mu nije mogla sklopiti, kad su ugasle. 

Pod križem je Gospa odista Majka probodena srca. 

Ali zato i Majka Milosti, Majka grešnika. »Mater Dei et 
mei«, Majka Božja i naša. ' 

Ona je nebeskom velikodušnošću pristala na žrtvu svoga Sina 
i prinijela Bogu sve Njegove i svoje boli, voljno i rado, za nas 


. Srešnike, za naše otkupljenje i spas. 


Ona nas je tako skupa s Isusom, na duhovni način sve rodi- 
la na novi život i ponovno utvrdila svoja majčinska prava na nas; 

imala ih je još otprije prema nama kao Majka Glave i Spasitelja 
čovječanstva — Krista. 

Sam Isus sa križa deklarirao je i potvrdio taj majčinsko-si- 
novski odnos između Gospe i nas, kad joj je sve nas predao na 
brigu: »Ženo, evo ti sina! Evo ti majke!« (Iv 19,27). 

Koliko u tom slasti za kršćansko srce, koliko utjehe u teškim 
časovima patnje i boli! 

Gospa je naša Majka. Ona za nas majčinski osjeća. Ona zna, 
dobro zna, što je trpljenje i pečat siromašnoga ljudskog srca. 

S Gospom ćemo i mi lakše trpjeti; kod nje ćemo uvijek naći 
razumijevanja i pomoći, meku ruku i toplo srce Majčino. 

Pomislimo na to uvijek, kad nas stigne nevolja. Pomislimo 
napose sada u petak, kad nam Crkva usred Muke Isusove stavlja 
pred oči i boli Gospine, Majku probodena Srca! 

Isus i Gospa uvijek su skupa. Pod križem, ali zato i na djelu 
našega otkupljenja i utjehe! 

STALA MAJKA 


Tako nam je svima slatka ta draga i nježna korizmena pje- 
sma. Nema korizmene pobožnosti, nema križnoga puta bez po- 
tresnih, a ipak tako blagih njezinih arija: »Stala Majka pod ra- 
spelom, pod raspetim Sinka tijelom, zaplakala gorki plač«. 

Čovjek se i nehotice zapita, čija su bogoduha usta prva 
ispjevala ove drage stihove i čije je srce bilo toliko duboko i tako 
pobožno, da je moglo istinski i nježno oćutjeti bol Velike Majke 
— Patnice pod križem. 

Pjesnik, koji je ispjevao pjesmu »Stala Majka«, zvao se je 
Giacoponi. A njegovu dušu ugodio je za ovako toplu, pobožnu 
sućut sam dragi Bog davši i njemu da puno trpi. 

Godine 1268. slavio je njegov očinski grad Todi u Italiji veli- 
ku svečanost. Na počasnoj tribini sjedjele su najodličnije gradske 
gospođe, među njima i Giacoponijeva supruga i žena, koju je 
on žarko ljubio i za koju je još kao posve svjetski čovjek i sena- 
tor govorio, da je prava svetica. 

Za vrijeme svečanosti došlo je do strašne nesreće; tribina se 
je srušila, a Giacoponi je izvukao svoju ženu polumrtvu ispod 
ruševina. 

Da joj pomogne, počeo joj je otkopčavati sjajnu gospodsku 
haljinu, a evo, ispod svilene haljine provirila je košulja od oštre, 
grube kostrijeti: pokorničko odijelo svete žene. Napola ugasle 
oči nezaboravne supruge kao da su ga još zadnji put pogledale 
toplo i moleći, i kao da su mu govorile: »Ovo je za tebe!« 

Strašni gubitak, golema bol, duboko počitanje prema požrtvov- 
noj ljubavi žene i svetice, sve se to Giacoponija duboko dojmilo. 
On je otišao u samostan, postao pobožan sluga Božji i ispjevao 
evo našu pjesmu: »Stala Majka«, vječno svjedočanstvo svoga du- 
ševnog produbljenja i svoje duboke, proćućene pobožnosti. 

SMISAO BOLI 


Opet čovječanstvo proživljuje jednu križnu postaju u svojoj 
stoljetnoj Golgoti. 

Od svršetka velikog rata, nije više nikad, to možemo sa si- 
gurnošću reći, bilo u svijetu toliko bijede, koliko je ima danas. 
Suze nejačadi, žalosna bespomoćnost majčinske ljubavi, teška bri- 
ga tolikih otaca, što im puca srce nad obitelji i djecom u nevo- 
lji, sve se to slijeva danas u pravi ocean ljudske boli. 

Ne govorimo o strašnoj ekonomskoj krizi, ali kroz noć eno 
postali su čitavi kontinenti žrtvama užasnih elementarnih nepogo- 
da, kao ono nedavno države Južne Amerike. Kod nas je pak neki 
dan učinila poplava beskućnicima i prosjacima svijet iz najbogati- 
jih naših krajeva. 

No nije samo ni borba za kruh, što čovječanstvo udara bolima. 
Koliko gorke boli zna prepatiti samo jedna cigla ljudska duša u 
teškoj, smrtnoj bolesti! A bolesnika je pun svijet. I umiranje je 
na zemlji najobičnija od svih stvari. U koji god čas našega života 
stotine su tisuća, što se u smrtnom hropcu trgaju za jedan gutljaj 
zraka, prije nego će izdahnuti. Kao crvi svijaju se ljudi u borbi 
za život, a život im bezobzirno otimlje strašna okrutnica — smrt. 

Pa onda duševne boli! Koliko toga prepati kroz život samo 
jedno jedino patničko srce! A gdje su istom milijuni i milijarde 
životnih boli, od kojih se sastoji svijet! 

Kad čovjek na to ozbiljno misli, mora ga nešto stisnuti oko 
srca. Mora mu, hoćeš nećeš, u divnoj snazi izaći pred oči vječni 
problem boli. 

Zašto čovječanstvo toliko trpi? Zašto te vječne suze i nepresta- 
ni uzdisaji? Koji je smisao te goleme, krvave ljudske boli? 

Ljudi, koji ne vjeruju u Boga, odgovorit će nam skeptičkim 
sažimanjem ramenima i gorkim podsmjehom resignacije. Ili će nas 
dočekati s blasfemijom, kao onaj sarajevski novinar, što je prije 
dvije godine popratio svoj opis sarajevske bolnice za gubavce 
refleksijom, da nikad nije bio svjesniji, kako u stvaranju manjka 
svijest i inteligencija i kako za toliko stvari nema razumna razlo- 
ga njihovu postojanju, nego kad je ugledao nesretne žrtve gube. 

Nas, koji vjerujemo, ne mogu zadovoljiti takva -rješenja. Mi 
smo dužni kršćanskim patnicima dati bolji odgovor. 

Kršćanstvo ga je i dalo. A krivo bi bilo misliti, da je on 
samo u tom, što Bog ljude kažnjava. I kazna je jedan od razlo- 
ga ljudske boli na zemlji. Ali nije ni glavni ni jedini. 

To je bilo uskogrudno shvaćanje farizejske sinagoge, koje je 
Isus svečano otklonio u evanđelju (Iv 9. 2-3). 

Sigurno, boli su i kazna za grijeh. Za veliki istočni grijeh 
svega ljudskoga roda i za tolike osobne grijehe, kojima svi vri- 
jeđamo Boga, svoga Stvoritelja. Radi stvorenja, radi griješne na- 
slade u zemaljštini, u tijelu i novcu, ostavlja čovjek veliko ne- 
stvoreno božansko Dobro — Boga. I Bog ga baš u stvorenjima 
zato i kuša. U bijedi, u bolesti, u trpljenju, u razočaranju i žalo- 
sti. 

Ali nisu boli samo kazna. Često najviše trpe oni, koji naj- 
manje griješe. I redovito više trpi siromašni svijet, koji je, i ako 
je zao, zaveden i prevaren, nego opaki učitelji bezvjerstva i zloće, 
mržnje i nepravde u bogataškim palačama i na sveučilišnim kate- 
drama. 

No i osim toga ima bol divno svoje opravdanje i vječni svoj 
smisao u dubokoj mudrosti Gospodnjoj. Ona je veliki pedagog duša 
i vatreno čistilište srdaca i karaktera. 

Bog se po njoj ljudima objavljuje, njom ih On obraća, čisti, 
oduhovljuje i podiže. 

Bol je najbolji dokaz, da na zemlji nema ni raja ni božan- 
stva, već da i jedno i drugo treba tražiti na nebu. Kad čovjeka 
stigne nevolja, on na vlastitoj koži osjeća, kako je isprazan, bi- 
jedan i nestalan ovaj svijet sa svom svojom: blještavom prolaznoš- 
ću i varavom nasladom. I onda diže svoje oči k Bogu i skrušeno 
vapi za njegovim spasenjem. Bol je ozbiljan učitelj, najbolji fi- 
lozof, pouka puna duboke mudrosti i velikih misli. 

Bol čovjeka ponizuje i pokazuje mu, kako je sam od sebe 
bespomoćan i slab. Pred njezinom strogom pojavom ledi se na 
usnama razuzdani smijeh i ponos preuzetne ljudske oholosti, a 
rađa ponizna, šaputava molitva i zaufan vapaj za milosrđem i 
pomoću Onoga odozgor, na kojega smo možda tako dugo bili za- 
boravili. 

Bol satire i ništi tijelo, da duhu pomogne do pobjede. Samo 
iz životne ozbiljnosti rađaju se velike misli i kreposna djela. 
Samo na upokorenju tijela može se izgraditi vlast duha i ideali- 
zam života. A u tom nas bol pomaže i mimo naše volje. Uozbilju- 
je nas, sabire nas, oplemenjuje nas, čini nas boljima i milosrdni- 
jima. 

Bol nas vodi k Bogu. Ona je kušnja kreposti i zrelost vjerno- 
sti. U njoj osjećamo kušnju Božje desnice, veliku Božju volju, 
koja od nas traži sebi za ljubav žrtvu i trpljenje. Ali nas, ako 
joj ostanemo vjerni, i visoko podiže i vodi u slavu i u Božje 
naručje. . 

Eto, to je i razlog, zašto je Krist zemljom prošao u boli, a 
ne u radosti, zašto je najprije umro na križu, a onda istom us- 
krsnuo. 

U tom je smisao boli kršćanske. U tom je i naša utjeha u 
teškim vremenima mučnih stradanja. 


61 


62 


ZADNJI POZDRAV 
(Veliki Petak) 


Ti na križu visiš, ostavljen od sviju, 
Usne su Ti suhe, nemaju ni riječi; 
Otišli su Tvoji u zadnjemu času, 

Tek Ti Majka dobra ispod križa kleči. 


Spustio si glavu svojoj braći dragoj, 

Zadnji pozdrav šapćeš kroz strahotne muke, 
Zadnji pozdrav, Kriste, ljubavi im daješ, 
Raskriljujuć' svoje probijene ruke. 


U sutonu smrti mučeničke svoje, 

Dok Te čovjek opet prezire i vrijeđa, 
Zadnju želju, pozdrav svojoj braći daješ, 
Tvoje Srce opet za ljubavi žeđa. 


A daleko — tamo putevima prašnim, 
Stupali su griješni razbojnici — ljudi, 
Preziruć Tebe i dobrotu Tvoju, 
Očajno se tukuć u prljave grudi. 


I u sjeni tamnoj smračenoga sunca, 
Zadnji pozdrav, Kriste, zvučio je blagi 
I za griješne, dobre, velike i male, 
Koji su Ti ipak, dobri Kriste, dragi. 


Na zapadu kada skrivalo se sunce, 

Na tracima noseć' pozdravljenja zvuke, 
Zadnji pozdrav, Kriste, velikoga Srca 
Klonule su Tvoje raskriljene ruke... 


Stipe Barišić 


»DE PROFUNDIS« 


Nikad se pokornički psalam ne izvija čovjeku s usta i iz duše 
onako iskreno kao pod Križem; kao sada pred Uskrs, usred slave 
i spominjanja Otkupljenja. 

Ljudi, koji vjeruju, osjete tu pod Križem, na kojemu umire 
Božji Sin za grijehe čovječanstva, svu bijedu svoga poniženja i 
svu nesreću, svu duboku tragiku promašenoga životnog cilja, što 
leži u otpadu od Boga i od Dobra za volju zemlji i njezinim sit- 
nim i prljavim radostima. 

Čovjek oćuti, kako je malen, slab i nevrijedan pred onim 
Velikim i Neizmjernim, za kojega bi morao živjeti. Kako je dubok 
jaz između Stvoritelja i stvorenja, kad ga je mogla premostiti 
i zatrpati samo žrtva božanske cijene. On se osjeća kao unesreće- 
nik, na kojega se je srušilo čitavo brdo nevolje i bijede kao kazna 
za njegova zastranjenja. Sve se teško u životu, i križ i grijeh, 
i borba, i praznina srca, i glad za srećom slije u neizmjerno 
tjeskoban i žalostan osjećaj ostavljenosti, iz koga ima samo jedan 
izlaz: vapaj za otkupljenjem. 

Mi smo bespomoćni; Bog mora doći, da nas podigne i otkupi. 

Pod križem, u Velikom Tjednu, na Veliki Petak, interpretira, 
tumači Crkva u ime sviju nas tu silnu, duboku težnju. Propeti 
Krist, to je Otkupitelj. Taj jedini izbavlja i spasava. U kršćanskim 
crkvama ori se onda taj vapaj, dubok i čeznutljiv, ali i predan 
i zaufan: »Kyrie eleison, Christe eleison!« Agios o Theos..., Sveti 
Bože, Sveti Jaki, Sveti Neumrli, smiluj nam se!« 

Smiluj nam se, Kriste! Izbavi! Pomiluj! 

Pomiluj, Kriste! Teški su ti strašni tereti, što ih je na naša 
pleća oborio Tvoj Otac kao žalosnu plaću prvoga grijeha i svih 
onih drugih, što su u beskonačnu nizu došli iza njega. Težak je 
život na prokletoj i griješnoj zemlji, koju je onesvetio prvi grijeh 
i koja je popila toliko puta ljudsku krv; — i krv najboljih Tvo- 
jih slugu. Rodila nam je trnjem i korovom, gladom i oskudicom. 
A danas ju je naša nepravda, naša gramzivost, naša oružana osve- 
ta pretvorila u pravu ledenu pustoš, u veliku klaonicu, punu leši- 
na, u barutanu, pod kojom tinja zapaljen stijenj i u kojoj se 
dršće i strepi. U tamnicu, gdje tisuće pate glađu. U ludnicu, gdje 
svakog trena skaču sa prozora i posižu za otrovom. 

Nikla je otrovna žetva našega otpada. Osvetio nam se naš 
grijeh baš u onom, radi čega smo ga počinili. Izgubili smo i kruh, 

i mir, i sreću. Sva su se stvorenja protiv nas pobunila. Svi su 
se naši idoli, kojima smo palili tamjan, srušili na nas. 

Kriste, pomiluj! Olakšaj nam breme! Prikrati vrijeme kušnja! 
Daj nam opet barem malo kruha i sunca! Mi ga nijesmo zavrijedi- 
li, ali Ti si ga zavrijedio, Sine Božji — krvlju, koju si za nas 
prolio. Pokaži je Ocu kao veliku pomirnu žrtvu, da nas poštedi! 

Pomiluj, Kriste! Nama je, sinovima i kćerima Tvoga Oca, tako 
ružno u ovim lisičinama grijeha, što nas sputavaju. Tako su teški 
lanci vražjega ropstva, što ih vučemo za sobom. Tako su gadne 
te materijalističke laži, što vonjaju po truleži mesa i kuhinje, a 
u kojima se i mi počinjemo topiti. Grsti nam se. A ipak nas to 
odvlači u ponor, a ipak nas to guši u grlu, a ipak nam sve jače 
prodire u pore i živce taj otrov, toliko stran svijetlom carstvu 
Tvoje istine i ljubavi. Slabi smo, Gospodine. A naše su se strasti 
u toj otrovanoj atmosferi razgorjele kao žeravica i prže nas. Na- 
še su se napasti podigle kao vulkanska lava, da nas povuku i 
progutaju. Mrak nam je u duši. Kao da se trnu sve tvoje zvi- 
jezde na našem nebu. Propast ćemo, ako nam ne pomogneš. Bit 
ćemo zarobljeni, ako nas ne otkupiš. Popustit ćemo; neprijatelj će 
prodrijeti u naše svetinje, ako nas ne zakriliš. 

Kriste, pomiluj! Daj snage! Pošalji svjetlosti! Pogasi požare! 
Podigni srca! Objavi nam se u Tvojoj ljubavi, što srca odnosi 
u visine! Poškropi nam duše krvlju Tvoga božanskog otkupljenja, 
pred kojom bježe demoni! Unesi opet u svijet barem malo, malo 
idealizma Tvoga Evanđelja! Privuci k nebesima opet srca naša i 
naše braće i naših sestara! Neka i u našim vremenima opet oživi 
Kraljevstvo Božje! 

Pomiluj, Kriste! Mi smo grešnički naraštaj. Malo je među 
nama bijelih haljina; i svaki ih je dan manje. A nema nijedne, 
koja nije poprskana blatom grijeha, kalom zemaljštine. Zaboravili 
smo Te, svejedno što si Ti za nas umro i preporodio nas vodom 
oproštenja. Stid nas je, Gospodine. Ne smijemo ni da očiju k Tebi 
podignemo. Strah nas je Tvojih sudova. Trnemo pred ponorima 
osuđenja, što pod nama zjaju. Razmetni smo sinovi, što nikako još 
ne smažu snage, da ostave svinjski žir, pa da se vrate k žitu i 
ulju Tvoga milosrdnog života, bijelog i čistog. 

Kriste, pomiluj! Jaganjče Božji, usliši nas! 

Pomiluj, Kriste! Iz dubine, »de profundis«, vapimo danas k 
Tebi, s Crkvom, majkom našom. Obrani nas od glada i rata! Une- 
Si idealizam u svijet! Oslobodi nas od grijeha i od smrti vječne! 

Nikad nismo čeznutljivije pružali ruku za Tvojim križem, 
nego danas u vrijeme potopa. Potopa fizičkoga i moralnoga. 

Mi letimo niz strminu i nitko nas više ne može ustaviti nego 
Bog, koji oprašta i spasava. Bog, bogat u milosrđu, Emanuel i 
Otkupitelj. 

A to si Ti, Propeti Kriste. Slava Ti! Smiluj nam se! 


64 


KAO KROZ OGANJ 


Ni o čem nije »kulturnom« svijetu tako teško govoriti kao 
o pokori. "e 

Moderni čovjek, navikao, da mu se odasvud laska, i zaljub- 
ljen do u dno srca u zemaljski život i njegovu radost, nema ni 
truna razumijevanja za ozbiljne napjeve pokorničkih psalama. 

Njegova životna filozofija sve je prije nego filozofija pokore. 
On nema nikoga nad sobom, komu bi bio dužan polagati račun; 
nema se za što kajati ili moliti oproštenje. Kad živi po svojim 
nagonima, on samo slijedi narav i sluša zakone vječne materije, 
u kojoj nema odgovornosti i pred kojom je sve jednako: dobro 
i zlo. Život je samo jedan, ovaj na zemlji, i treba ga izrabiti 
za radost i veselje, dok je čovjek živ. Iza smrti nema više ništa, 
i ludo se je obmanjivati maštovitim idealima, kojih nitko nije 
vidio ni čuo. 

Grijeha nema, vječnosti nema, duše nema, Boga nema, pa 
zašto da se čovjek nadvladava i trapi? 

Kad dođe jedanput nevolja i bol, starost i smrt, primit će ih 
tupo i s bezvoljnom resignacijom, kako ih prima i životinja, jer 
— drukčije ne može biti. 

Ali besmisleno je, svojevoljno uskraćivati radost života. 

Možda svi moderni ljudi svjesno ovako ne umuju. Ali u prak- 
si života skoro svi ovako rade. Što više uživanja, a što manje 
žalosti i boli: to je danas u nekršćanskim krugovima najviša 
životna mudrost. 

Pa ipak, usred toga svijeta uživanja i raskoši kršćanstvo pro- 
povijeda pokoru. Pače, još više: ono je samo pokora. Na pokori 
je izgrađen .čitav sustav njegova ćudorednog života; pokora je 
jedini put, na kojem ono ostvaruje svoje ideale. Bez pokore ne 
pozna ono ni spasenja ni života. »Ako ne budete činili pokoru, 
svi ćete propasti!«, riječ je, koja je izašla iz usta samoga osni- 
vača kršćanstva — Krista (Lk 13.5). I prvi put, kad je ono na- 
stupilo na pozornicu čovječanstva, odmah je podiglo svoj glas 
za potrebu pokore: »Pokoru činite, jer se približilo kraljevstvo 
nebesko!« (Mt 3,2). 4 

»Kraljevstvo nebesko«. Eto, u tom je ne samo navještaj krš- 
ćanske pokore, nego i njezina motivacija. ' no 

Za razliku od bezvjerskoga i racionalističkog svijeta, mi kršća- 
ni vjerujemo u Kraljevstvo Božje. U duhovni život, koji je u na- 

šoj duši odsjev i slika Božjega života i koji će se jedanput pre- 


tvoriti u savršeno sjedinjenje s Bogom u kraljevstvu nebeskom. . 
Taj je duhovni život, oplemenjen milošću, najviše blago, što 


ga imamo, a Bog nam ga je sam povjerio na čuvanje. 
i Nakon istočnog grijeha mi nosimo to Božje blago, kao nježni 
nebeski cvijet, u lomnim posudama tijela i puti. Strasti i požude, 
nerazumni niži prohtjevi tjelesnoga čovjeka hoće da nam ga ugra- 
be i okaljaju. 

A duh se brani. U našoj naravi bjesni neprestani rat između 
ta dva zakleta protivnika. Između visokih težnja duše, između 
božanskog života i nižih životinjskih nagona tjelesnoga, materijal- 
noga čovjeka. 

Njihove snage uvijek su u obrnutu razmjeru. Što je duša 
jača, što je čovjek više podiže k Bogu, to slabiji su životinjski 
nagoni u čovjeku. A što je duša slabija, to jednostavnije, silnije 
prevladava nagonski elemenat života. 

Pobjeda duha, život s Bogom, duševna veličina i plemenitost 
moguća je samo onda, kad je upokoren i oslabljen niži čovjek, 
kad je duh trajno prevladao nagon i materiju. 

Tu borbu duha protiv materije vodi pod okriljem milosti 
kršćanska pokora. 

Postojanom vježbom, svagdanjom borbom nastoji ona iz dana 
u dan sve više oslabiti u nama silu strasti i podložiti naše niže 
težnje vladi razuma i zakonu Božjem. Ona pazi na naša sjetila, 
obuzdava naše naravne nastranosti, othrvava se opasnostima, us- 
kraćuje tijelu i nižem čovjeku sve što bi išlo na štetu duha; ona 
nastoji u narav čovječju, pomalo i uvijek više unijeti savršenu 
harmoniju, koja je u njoj postojala prije istočnoga grijeha i po 
kojoj čovjek postaje sličan Bogu. 

Da to sigurnije postigne, prelazi kršćanska pokora i u ofen- 
zivu, pa krati tijelu i mnogu dozvoljenu nasladu, odriče se i onog, 
što bi mogla priuštiti po zakonu Božjem. 

Tim se pobjeda duha još jače stabilizira i učvršćuje, prohtjevi 
tijela se. većma slabe, zaslužuju se uvijek nove milosti, osigurava 
se duhu moralna sigurnost i stalnost. 

To je glavni smisao kršćanske pokore. Nije ona nikakvo as- 
ketsko pehlivanstvo. Nije ni duhovna tmurnost i ubijanje volje za 
životom. 

Naprotiv, ona je put do savršenoga, najidealnijeg čovještva, 
do duševne veličine, do Boga. Ona ovaj zemaljski, niži, prolazni 
život žrtvuje za volju višemu i vječnomu; izdiže ga, oplemenjuje, 
apoteozira. 

A usporedno s tim — i to bitno pripada k pojmu kršćanske 
pokore — zadovoljuje Bogu za propuste, što ih je čovjek učinio 
u službi Božjoj i u borbi za prevlast dobra i istine; po njoj se 
čovjek sam kažnjava za grijehe i pribavlja sebi iznova oproštenje 
i ljubav Božju. 

Sagriješili smo i za nas nema drugog puta do Boga, do li 
puta križa i kajanja: »Quasi per ignem«, kao kroz oganj« (1 Kor 

3,15), treba da prođe naša duša, ako hoće da opet u njoj zasine 
svjetlo Božje milosti i ljubavi. 

Mi se kršćani ne stidimo svoje pokore, svoga posta i korizme. 
Nama su oni priznanje griješnosti, ali i vjera u oproštenje i ot- 
kupljenje. 

Isus, Bog naš svezao je zauvijek naše otkupljenje uz križ, 
i samo po križu i pokori dolazi se do spasenja: »Tko hoće da mene 
slijedi, neka se odreče sama sebe, neka uzme križ svoj na se svaki 
dan i neka pođe za mnom!« (Mt 16,24). 

VEĆ JE VRIJEME! 


Već je vrijeme i za njih, naše godišnjake. 

Uskrs je na domaku, pale su po našim oltarima plave, po- 
korničke zavjese; Crkva nas opominje i zove sve glasnije i jače. 

Uskrs je. A kršćanskog Uskrsa nema bez ispovijedi! 

Ne otežimo, ne šalimo se! Oglušimo li se u ovo sveto vrijeme 
glasu milosti, prezremo li mi Križ Gospodina i njegove uskrsne 
darove, mogao bi se i on nama zauvijek oglušiti. Moglo bi kasnije 
za obraćenje i pokoru biti — prekasno. »Onda ću i ja«, govori 
Bog preko proroka (Ezeh 8,18) po srdžbi raditi; moje oko neće 
štedjeti, niti ću imati smilovanja; i ako budu k meni vapili gla- 
som velikim, ja ću im se oglušiti.« 

Bog nas zove još posljednji put, zove na ono najmanje, što 
kršćanin mora učiniti, ako ne želi posve prekinuti s Bogom i sa- 
svim zaboraviti na vječnost i na dušu. 

Vrijeme je, da ga poslušamo. 

Vrijeme je, da jedanput odbacimo ludi »muški« ponos i da 
skrušeno i ponizno kleknemo pred svoga Boga i Spasitelja, koje- 
ga smo toliko puta uvrijedili. 

Stvorenja smo, griješnici smo, htjeli mi to priznati ili ne 
htjeli. Ljudi smo, a ne bogovi. Doći će bolest, doći će nesreća 
i smrt, pa će nam to zorno prikazati kao obijesnoj, lakoumnoj 
djeci, koja ne znaju misliti, dok ne dobiju ćušku ili batine. 

.Isprsivali se mi ne znam koliko, jedanput će ipak biti u 
prah satrta naša oholost, i mi ćemo dršćući stajati pred sudačkim 
prijestoljem velikoga i pravednoga Boga. 

Zar ćemo biti tako ludi, pa čekati do toga strašnog časa, kad 
više neće biti pomoći ni nade? 

Odmah, još ovog tjedna, spustićemo se na koljena pred Bo- 
gom svojim, pred Sucem, što ne donosi osudu već odrješenje i 
spas. 

Vrijeme je, da jedanput pogledamo istini u oči. 

Pred svijetom smo možda gospoda, ljudi od položaja, društve- 
ne ličnosti, milostiva gospoda i gospođe, ljudi »časni i pravedni«. 

Ali pred Bogom, koji ispituje srca i bubrege (Jer 11,20) koji 
zna i za najskrovitije naše pomisli i želje, nakane i djela? Tu 
posve čisto, ništa posve časno i dobro. Tu su i dobra djela na- 
grižena samoljubljem i najidealnije akcije pokvarene sebičnošću; 
svetosti samo fiktivne, vanjske, natrunjene ljudskom slavom i ljud- 

skim obzirima. Tu je samo bijeda, samo nepostojanost, samo po- 


lovičnost, samo neprestano posrtanje. Tu vrijedi ona Sv. Pisma: 
»Ti kažeš: ja sam bogat i zgodan i ništa mi ne treba, a ne znaš, 
da si bijedan i jadan i siromašan i slijep i go« (Otkr 3,17). 

Budimo junaci, pa to priznajmo pred Bogom u sv. ispovijedi! 
Ponizimo se, recimo skrušeno: »Ja nevoljni grešnik« i »moj grijeh, 
moj grijeh, moj preveliki grijeh!« Poniznost i istina spasit će nas! 

Vrijeme je, da jedanput nađemo duševni mir i budemo za- 
dovoljni i sretni, 

Što nam koristi sva bučna radost svijeta, kad je duša naša 
nesretna, savjest naša nemirna; kad je srce prazno, a kao oštar 
mač svakog trena nad nama visi strahota vječne propasti? 

Bez duševnog mira nema sreće. A mir može dati samo čista 
savjest i blaga utjeha oproštenja Gospodinova. 

U ispovijedi je mir i utjeha; u ispovijedi je ljubav i milost 
Gospodinova. Dođimo, prihvatimo je, »okušajmo, kako je sladak 
Gospodin.« (1 Pt 2,3). 

Vrijeme je, da dadnemo Bogu, što je Božje. Svatko će od nas 


morati jednom dati strog račun »o upravljanju svome.« (Lk 16,2). 


A godine prolaze. U grijehu, u mlakosti, u nepravdi, u za- 
boravljanju na Boga. Svjetiljka naših dobrih djela gasne (Mt 25,8); 
stablo našeg života iz godine u godinu ne donosi roda (Lk 13,16). 
Bez novčića u džepu stojimo pred vratima vječnosti. Život nam je 
prošao uzalud. Sve, što smo učinili, bez vrijednosti je za veliki 
dan vječnosti. 

Prenimo se! Još je vrijeme! Stresimo mrtvilo; posvetimo Go-. 
spodinu i duši svojoj ostatak svojih godina! Uskrsna ispovijed 
neka nam bude početak novoga života! 

Vrijeme je, da iskoristimo život i postanemo ljudi u najvišem 
smislu riječi, djeca Božja, sinovi milosti. 

Pokraj nas protekle su već rijeke života, a mi iz njih nismo 
ni srknuli, već umiremo od gladi i žeđe, valjamo se u blatu, 
ostajemo sirote i prosjaci. 

Bog nam nudi svoj život i sve bogatstvo duha u svetim sa- 
kramentima, u molitvi, u sv. Misi, a mi sve to guramo od sebe i 
dalje venemo daleko od Boga i od jedinoga pravog života. 

Budimo pametni! Razumijmo jednom da je samo u životu po 
vjeri smisao i značenje našeg zemskog života. 

Ispovijed će nam to reći. Ona će nas svezati uz Boga, bit će 
nam prvi korak k pravome, srdačnome, praktičnome, djelotvornome 
kršćanstvu. 

Ispovijedimo se! U ispovijedi je mir, sreća, istina, život, Bog! 

I ne budimo odsada samo godišnjaci, nego budimo vjerni i 
trajni prijatelji Isusa i Isusovih sakramenata! 

Nego, reći će tkogod: zašto da se o tom govori nama čita- 
teljima. Ta mi smo svi kršćani i znamo svoju dužnost. 

Hvala Bogu, ako je tako! Ali ni njima neće ove svete misli 
škoditi. A možda ipak ima i među čitateljima koja duša, koja, iako 
je »kršćanin«, ne živi kršćanski. 

Nju treba da probude ovi reci. 

A nas druge? Nas treba podsjetiti, da je i za nas već vrijeme. 
Vrijeme molitve za griješnike i nemarne kršćane. I vrijeme apo- 
stolske agitacije za uskrsnu ispovijed. Neka nitko u našoj obitelji, 
u našoj okolici i društvu ne ostane neispovjeđen! 

Dani su spasenja. Isus stoji pred vratima i kuca (Otkr 3,20). 

ZAKON KRIŽA 


Zakon križa je najdublji i najistinitiji zakon kršćanstva, ma- 
kar da ga ljudi shvaćaju najslabije od sviju. 

On ima dva lica. Socijalno i individualno. Socijalno uzet 
kaže, da istina i dobro pobjeđuju samo progonjeni i propeti; 
pravda samo pomoću križa slavi triumf i uskrsnuće. Pravda se 


"može tlačiti i izigravati, u svijetu se bezbroj puta tlači i izigrava; 


ali nju se trajno ne može ubiti, jer u njoj, i kad je pokopana, 
i kad je poklopljena teškom grobnom pločom, živi princip bo- 
žanske besmrtnosti, koja izlazi iz Boga, pa zato uvijek nanovo 
oživljuje i uskrsava. Istina i pravda su neumrle. Zato njihovo 
oružje nije sila; njihovo je oružje vjera, tvrdokorna odanost pravdi, 
prkosna neslomljivost u nadi i trpljenju. Krist nije osvojio svijet 
ni propovjeđu ni čudesima; on ga je osvojio smrću za istinu. 
Pravda je uvijek najbliža triumfu kad je progonjena, zanijekana 
i propeta. 

I Božja, Kristova istina, i misao Evanđelja, samo tako pobje- 
đuje. U neprestanoj borbi, pod teškim križevima, blaćena i ismija- 
vana. Crkva je slična Kristu; ona je velika, jaka i pobjedonosna 
samo na križu. Kad na nju ne bi udarali, kad bi je svijet mazio, 
bio bi to znak, da se izrodila i da je postala nevjerna svome 
Propetom Učitelju. Dok ona postoji, svijet će joj biti neprijatelj. 
Svijet, koji je sav u zlu i koji služi, ne Bogu, nego idolima i 
nametnicima. Ali baš zato, jer idoli moraju jedanput pasti u prah 
pred Božanstvom, past će u prah i nepravda pred pravdom, i laž 
pred istinom. Potpuno i zauvijek onda, kad u dan Dolaska Go- 
spodinova »prođe svijet i njegova.požuda«; a nepotpuno i peri- 
odično ovdje na zemlji u velikim historijskim sudovima, kojima 
Bog lomi, ponizuje i kažanjava sve ono, što nije sagrađeno na gra- 
nitnoj pećini istine i pravde. 

I ovako uzet aktualan je zakon križa. On baca na mnoge stva- 
ri u historiji i u životu posve drugačiju sjenu. On sili na reviziju 
mnogih životnih vrijednosti. 

No još je dublje i presudnije značenje križa u individualnom 
životu. Tu je križ ljudski problem »kat'exohen«. On se ne da obići. 

Pokušali su tisuću puta obeskrijepiti zakon križa i ljudski 
Život drugačije formulirati i objasniti. Uvijek je bilo badava. 

Trpljenja nitko ne ukloni iz života. Ono je dvojnik svakoga 
ljudskog udesa. Rađa se s čovjekom i umire s čovjekom. Prati ga 

stopu u stopu. Pun ga je svijet. Izmiješalo se je sa svim onim, 
od čega ljudi žive. Nikada neće biti života bez bolesti, bez glada, 
bez krvi, bez brige, bez dosade, bez osjećaja osamljenisti i neshva- 
ćanja, bez razočaranja i sukoba, bez starenja i umiranja, bez na- 
silja i nepravde, bez borbe i rada, bez nutarnjega protuslovnog 
dvojstva, što čovjeka razapinje između neba i zemlje, između ma- 
terije i duha. 

Tu je moguće samo jedno od dva rješenja. Ili valja zdvojiti 
o životu, pa mu, čim on više nije »sretan«, učiniti kraj revolve- 
rom ili skokom u vodu, ili valja vjerovati u viši smisao boli, u 
otajstvo križa. 

I nitko nikada ne nađe drugog puta k ljudskim idealima, k 
altruizmu, nesebičnosti, ljubavi, plemenitosti, pravdi, čistoći, domo- 
ljublju, socijalnosti, do puta nadvladavanja i žrtve. Ništa duhovno 
veliko i dobro, vječno i neumrlo, ništa ljudsko ne može čovjek 
ostvariti osim nasiljem nad svojim nižim prohtjevima, nad sebič- 
nim i životinjskim zakonima puti i nagona. Križem je obilježen 
na svakom koraku put poklonika istine i branitelja pravde, staza 
svih mudraca, reformatora i prijatelja čovječanstva. Ne postaje se 
ni domoljubom, ni učenjakom, ni izumiteljem, ni dobrotvorom 
čovječanstva bez borbe, znoja, sudara, pogibli, sjedenja nad knji- 
gom, izrugivanja, zatvora i progonstva, žrtvovanja osobne udobno- 
sti, mira i sreće. Samo ljudi, koji su sebe za ljubav nekom ide- 
alu, prikovali na križ i nadvladali u sebi materiju, postaju velika- 
nima, genijima, vođama i svecima. Trstike sa močvarne jordanske 


obale i ljudi, opojeni luksuzom, nisu nikada bili svjetlonoše ni 


pioniri čovječanstva. 


A Krist je bio svjetlonoša. On je u svojoj ruci nosio istinu 
i u svome srcu božansku ljubav i sjaj vječnosti. On nije bio 
samo pionir; on je bio Otkupitelj čovječanstva. I Otkupitelj i 
Stvoritelj, onaj koji je dao smisao ljudskom životu. 

Zato je on propovijedao križ. I zato je on umro na križu. 
I zato je on učinio zakon križa prvim, temeljnim zakonom otkup- 
ljenom čovječanstvu. I ne može biti Kristov, tko se ne pomiri 
s križem i tko ne nosi križ. Križni put, to je njegov put. To je 
jedini put spasenja. ' 

Krist je problem križa shvatio u svoj njegovoj širini, ali ga 
je i riješio, savršeno i adekvatno. Bol života, znoj i krv u službi 
istine i pravde, nisu u njegovu Evanđelju ni paradokson ni zago- 
netka. 


Križ se ne može razumjeti bez grijeha i bez kazne za nj. A 
Krist nam je objavio, da je čovječanstvo rođeno u grijehu. Križ 
je pokora i kazna. Ali Bog ljubavi ne kažnjava, da uništi; on 
kaznom čisti i podiže svoju djecu. Bol reže ropske konopce, kojima 
je čovjek svezan uz zemlju požudom svoga tijela. Ona otvara oči 
i sili na razmišljanje; pred njom se otvaraju perspektive vječno- 
sti. Bol vodi k Bogu; njom se kupuje nebo. Ona dušu kuša i čeli- 
či u vjernosti. Ona gvozdenom logikom traži sankcije i život 
preko groba. Ona uči vjeri, nadi i ljubavi. 


72 


T 


Krist je umro na križu, da nam pokaže, kako i mi svi mora- 
mo umirati na životnim križevima. Ali On je sa križa i pobijedio, 
i uskrsnuo, da nam pokaže kako to umiranje nije uzaludno. 

Zakon križa kraljevski je zakon smirenja, uskrsnuća i ne-. 
umrlosti! 

OTKUPITELJU SVIJETA 


Isuse, hvala Ti na Tvom svetom otkupljenju! U pobožnom 
ganuću mi se danas prigibamo u prah pred svetim Tvojim kri- 
žem, na kojem si izdahnuo za nas, Propeta naša Ljubavi, što si 
s neba sašla, da nas spasiš. 

1900 godina griješ nas već, Ti zlatno sunce Golgotsko. 19 sto- 
ljeća žubore već potoci spasenja, što su provreli ispod tvoga kri- 
ža. 

Mi znamo, što si nam dao. Za nas nije fabula ni zemaljski 
raj, ni zmija, ni onaj anđeo s ognjenim mačem na edenskim vra- 
tima. Bili smo prognani beskućnici, dok nas Ti nisi opet doveo 


u Očev naručaj. Plakali smo, gušili smo se u gorkim suzama, 


uzdisali smo za izgubljenom domovinom, dok nas Ti nisi pomi- 
lovao po našim ledenim obrazima toplom rukom svoje božanske 
milosti. Bili smo kraljevi bez krune, velikaši u dronjcima; bili 
smo sve izgubili, dok nismo našli Tebe, da nas opet obogatiš 
svojim mirom i obučeš opet u bijele haljine, što si nam ih oprao 
u krvi svojoj. Uvalili smo se bili u kaljužu; biseri su se naši 
kotrljali po blatu, srca su se naša topila u griješnom potopu, 
dok nisi Ti došao, pa nam pružio dasku svoga križa, da izro- 
nimo na blagi Božji zrak. Klali smo se kao vuci, svu smo zemlju 
bili oskvrnuli nevinom bratskom krvlju; na čelu smo nosili Kai- 
nov znak mržnje, dok se Ti nisi spustio s neba među nas, Bije- 
lo Janje s golubinjom dušom, da svemu svijetu zagukneš slatku 
pjesmu velike ljubavi. Krvarili smo na sto rana, duše su nam bile 
bolesne, dok nam Ti nisi prinio k ustima kalež krvi svoje. Bez 
nade smo umirali, srce nam je bilo šuplje, dok Tvoj križ nije za- 
sjao slavom Uskrsnuća. Smrzla nam se je bila sva zemlja, dok je 
Ti nisi zagrijao svojim duhovskim blagoslovom i izmamio iz nje 
rajske ruže novoga života. Pod Tvojim je nogama raslo cvijeće, 
kud si se god okrenuo tmurnom zemaljskom pustarom. Nismo 
se poznavali, bojali smo se jedan drugoga, dok nas Ti nisi sve 
sa križa zagrlio i naučio nas, da smo braća. Pod Tvojom se je 
pobjedničkom rukom razdro zastor, što nas je dijelio; a čavli u 
Tvojim rukama proboli su obveznicu grijeha, što je bio razjedi- 
nio našu očinsku kuću. 


Sve, sve si nam, Isuse, dao svojim svetim otkupom. Bez Tebe . 


bili bismo vječne sirote i nesretni prognanici. Bez Tebe bila bi 
nam zatvorena vrata raja i pristup u život. Bez Tebe bili bismo 
maleni. 

A ovako smo veliki, visoki sve do Boga, iza kako si Ti od 
Boga izišao i došao među nas, da nas učiniš sinovima Božjim. 

Hvala Ti, dragi naš, jedini naš, božanski naš Otkupitelju! 
Hvala Ti na 19 vijekova Tvoga svagdanjeg otkupljenja i Tvoga 
neprestanog blagoslova! Hvala Ti na Tvojoj krvavoj žrtvi i na 
Tvome križnom spasenju! Hvala Ti na Tvojoj Posljednjoj Večeri 
i na Tvojem Euharistijskom testamentu! Hvala Ti na Tvom Us- 
krsnuću i Uzašašću! Hvala Ti na daru Tvoje svete ispovijedi! 
Hvala Ti na Tvom Duhovskom posvećenju, iz kojega se je rodila 
Crkva, naša Mati, puna duhovske mudrosti i preporođenog duhov- 
skog života! Hvala Ti i na Petru, kojega si nam poslao, da nam 
bude vođa i pastir! Hvala Ti na Tvojim čudesima i svecima! Hva- 
la Ti na Tvojim radostima i križevima! Hvala Ti na Tvom nebu 
i vječnosti! 

Hvala Ti, jer »Raskrilio Ti si na Golgoti ruke, 

Zemlje da zagrliš c'jele, plemena i puke, — 
I svi će v'jekovi živjet' od poljupca Tvoga!« 

Gospode, hvala Ti u ime duša naših! Hvala Ti u ime naroda 
našeg, što ga već 13 stoljeća nosiš kao čedo na otvorenom svome 
Srcu i na probijenim svojim rukama! Hvala Ti u ime svega ot- 
kupljenog čovječanstva! Hvala Ti, Bože, Spasitelju naš! 

Isuse, dovrši djelo svoga Otkupitelja! Ne dopusti, da se ikad 
od Tebe odijelimo! Dovedi opet Evropu pod svoj sveti Križ! Sa- 
tari među nama materijalistički otrov i ljudsku oholost, taj prvi 
ljudski grijeh! Daj, da ljudi u Tebe vjeruju i da Te se boje! 
Gospodine, ne ostavi nas! Šta bi bilo od nas, da Ti odeš i da za- 
boravimo na 19 stoljeća Tvoga blagoslova? Opet bi nas poplavio 
potop; opet bi nas pobila naša mržnja. Opet bismo postali životinje. 

A mi to nećemo, Gospodine! Nikada, nikada. Mi Ti se danas 
pred Tvojim križem kunemo na vječnu vjernost. Puno Te je naše 
srce. Svaka naša žila viče za Tobom. Život si našeg života. Nema 
toga, tko će Te istrgnuti iz našeg srca, Zaručniče naših duša. »Ni 
smrt ni život, — ni sadašnjost ni budućnost — ni visina ni du- 
bina — ni progonstvo ni mač«. 

Gospodine, uz Tebe smo povezali sve svoje nade. U Tvoje smo 

ih srce zatvorili. Na Križu Tvome ispisali smo ih Krvlju Tvojom. 
Sve smo odbacili, što nisi Ti. »Nestalo je stare tlapnje; Ti ćeš 
nam dati mir, jer se u Tebe uzdasmo. — U Gospodina Boga ja- 
kog navijeke.« — »Pravda je Tvoja kao gore Božje, a sudovi su 
Tvoji kao bezdani ponor!« ' 
.  oIsuse, od danas ćemo biti Tvoji, samo Tvoji. Križ Tvoj bit 
će naš put i naša zvijezda; jedina zvijezda. Od danas nikad više 
nećemo zaboraviti, da si nas Ti otkupio. Otkupio i učinio »kraljev- 
stvom Bogu našemu«. Kriste, Kralju duša naših, vladaru čovje- 
čanstva! 

Zdravo, Križu, Ti jedina naša nado! Zdravo, Propeti, Ti vječ- 
na naša ljubavi! ' 


& 

SVETI ČETVRTAK 


Svaki veliki događaj ljudi nastoje zapisati, zapamtiti, slaviti 
nekim spomenom. Brojni spomenici iz povijesti upravo imaju tu 
ulogu da nas podsjete na koji znameniti događaj iz prošlosti. ili 
na koju utjecajnu i nezaboravnu osobu. Potiču nas da u sebi po- 
svjestimo zbivanje u prošlosti, da ga iskoristimo na dobro i da 
njegova znakovitost dalje kroz nas zrači pripravljajući ljepšu bu- 
dućnost. 

Zar je onda neobično da su Izraelci, na spomen najvećeg do- 
gađaja u svojoj povijesti — Izlaska iz Egipatskog ropstva — us- 
postavili spomen čin koji će im stalno stavljati pred oči veliko 
Božje djelo i poticati ih na vjernost Bogu u budućnosti. Taj nji- 
hov spomen-čin nazvaše pasha. Slavili su je svake godine. S po- 


sebnim zanosom kad su opet ponovo koji put u svojoj povijesti 


iskusili veći Božji zahvat. Obred pashe opisan je u današnjem 
prvom čitanju. Na toj gozbi se jelo posebno pripravljeno janje, 
beskvasni kruh i gorko zelje a pilo se vino. To ih je imalo pod- 
sjetiti na teške dane u Egiptu i veliko oslobođenje iz ropstva 
koje je Bog izveo. Čuli smo to iz prvog čitanja: »Taj dan neka 
vam bude spomendan. Slavite ga kao blagdan u čast Gospodinu. 
Svetkujte ga po trajnoj uredbi od koljena do koljena«. Pri tom 
je domaćin podizao čašu i nazdravljao sustolnicima pozivljući ih 
da slave Boga koji ih je izbavio. On je i nadalje sva nada Izra- 
ela. Stoga će psalmist reći: »Uzet ću čašu spasenja i zazvati ime 
Gospodnje«. 
> Proroci pronose svome narodu glas utjehe u ponovno teškim 
trenucima njegove povijesti. Spominju se oslobađanja iz Egipta 
i naviještaju novi izlazak koji će Bog ostvariti po svome Sluzi- 
-Janjetu. Čusmo puno puta Izaiju: »A Jahwe je svalio na nj 
bezakonje nas sviju. Zlostavljahu ga, a on puštaše, i nije otvorio 
usta svojih. Ko jagnje na klanje odvedoše ga; ko ovca, nijema 
pred onima što je strižu, nije otvorio usta svojih« (Iz 53, 6-7). 
Sluga Jahwin će sa slikom pashalnog Janjeta služiti kao pralik 
Spasitelja koji ima doći. 

I kad je Spasitelj došao, nitko nije mogao pomisliti da će to 
obećavano spasenje izvesti kao sluga, služenjem. Koliko puta je 


to Isus morao i svojim učenicima gotovo uzalud objašnjavati? I, 


prije nego će učiniti svoj zadnji, odlučni korak služenja svim lju- 
dima zorno će to predoznačiti pranjem nogu svojim učenicima. 


76 


Uzima vodu i ručnik te im pere noge. I kad se Petar opire, 


govori mu: »Sto ja činim, ti sada ne znaš, ali shvatit ćeš poslije«. 
Tako će i drugi. I morat će slijediti primjer svoga Učitelja. Pro- 
povijedat će i svjedočiti pred cijelim svijetom da se konačni izla- 
zak, oslobođenje čovječanstva dogodilo Isusovim služenjem, njego- 
vim predanjem u volju Očevu iz ljubavi prema svima. Vrhunac 
Isusova služenja i posvemašnjeg zalaganja bila je smrt na Kalva- 
riji. I mi smo njegovim primjerom pozvani da mu se suobličimo. 

Isus je znao što ga sutra čeka. Poći će kao janje na zakla- 
nje da prinese svoj život Ocu nebeskom za spas svih ljudi. Htio 
je da njegovi učenici, njegovi sljedbenici i čitava Crkva imadnu 
na taj događaj uspomenu. Bit će to spomen čin kojim će se kršća- 
ni podsjećati na veliki događaj svoje pashe, svoga izlaska i oslobo- 
đenja iz vlasti tame, grijeha i same smrti. I ne samo da će se 
spominjati u svom slavlju Isusove smrti i pobjede nego pri slavlju 
sv. gozbe koju je Krist na posljednjoj večeri ustanovio, sudjelova- 
ti na tajanstveni način u njegovoj smrti i uskrsnuću. To je euha- 
ristija koju on u svojoj prevelikoj ljubavi ove večeri ustanovljuje. 
Omogućuje svim ljudima da se sjedine s Njim na velikom činu 
svoga Oslobođenja i spasenja. To je pečat Novoga Saveza kojega 
je Isus sklopio za sva vremena. Ostvario je trajnu vezu između 
čovječanstva i Boga. : 

Stoga je Isus uzeo u ruke kruh i rekao: »Ovo je tijelo moje 
— za vas«. I kad god se vi budete okupljali, spominjali se mojih 
riječi i mojih djela, navlastito moje muke, smrti i uskrsnuća i 
izgovarali ove riječi nad kruhom znajte taj kruh će postati na 
tajanstven način moje tijelo. Bit će tu za vas prisutno, vama za 
hranu. A potom uzeo je Isus i čašu s vinom rekavši: »Ova čaša 
Novi je Savez u mojoj krvi. Ovo činite, kad god pijete, meni na 
spomen «. Ovo čineći spominjite se moga djela koje se tim vašim 
činom produžava. Zato nas uvjerava sv. Pavao: »Čaša blagoslovna 
zajedništvo je krvi Kristove!« (1 Kor 10.16). To isto nam kliče 
i danas veliki apostol: »Doista, kad god jedete ovaj kruh i pijete 
čašu, smrt Gospodnju navješćujete, dok on ne dođe«. 

Evo nam dalekosežne bremenitosti događaja s posljednje Isu- 
sove večere kojeg se danas na posebni način spominjemo. Isus, 
Sluga-Janje daje se u svojoj ljubavi posve za nas. Potiče nas da 
ga slijedimo. Omogućuje nam način da s njim na tajanstven na- 
čin sudjelujemo na njegovu velikom djelu Oslobođenja. Ustanovlju- 
je Euharistiju, svetu gozbu, spomen-čin na veliki naš Izlazak. 
Toga se svega spominjemo pri slavlju svake Mise. Štoviše, pri tom 
u sebi sažimljemo i povećavamo nadu u njegov budući slavni Dola- 
zak da nas uvede u dvore Oca nebeskoga i učini dionicima gozbe 
u vječnoj slavi. 

Ivan  Zirdum 


TT. 


ČAR VELIKOG PETKA 


Čar Velikog petka! Ne protivi li se ta riječ sama sebi? Nisu 


li to dva oprečna pojma? Car Velikog petka... Lubanja urešena | 


cvatućim ružama? 

More boli, neopisiva žalost, grozna nezahvalnost, mrak i tama 
ko posred ponoći, to je — Veliki petak! Potresne su riječi o Veli- 
kom petku u pjesmici: 

»Rosi, tužno oko moje! 

Suza liječi boli tvoje; 

Danak, evo, pun je tuga, 

Sunce ti se žarko ruga! 

Njeg've oči mrak prekriva, 

Divan njihov sjaj sakriva, 

Neumorno plači, plači, 

V'jek ti tuga srce tlači! 


Za koga je borba bila, 
Gorki oni časi smrtni?... 
Za koga se krvca lila, 
T'jelo sveto puno rana?«... 


Gdje je čar i ljepota Velikog tjedna? 

Pa ipak postoji i filozofija boli, ne Šopenhauerova pesimizma, 
već pravoga kršćanskog optimizma. »I bol je Božji glasnik i otva- 
ra vrata duboke tajnovite mudrosti«, kaže Weber. »Tko dakle 
može da opiše mudrost, kojoj nas uči Golgota...?« »Bol rađa bla- 
ženstvom«, »sjeme suza donosi nebeske plodove«! Dakle: blažen- 
stvo Velikog petka. 

Da, Golgota je škola Istine i Mudrosti! 

Duboka se težnja našeg razuma stišava u toj školi boli. Jed- 
noć je i sam sv. Augustin pitao: »A šta čovjek snažnije istražu- 
je, negoli istinu...? 

Onaj, koji sebe naziva Istinom, prolijeva na križu krv i poradi 
istine polazi u smrt. I Krist nije mogao dati jači dokaz o isti- 
nitosti svoje nauke, negoli ga je dao. Na drvu križa blista zlat- 
nim slovima riječ: »Veritas« — »Istina«. Ako ovakvo trpljenje, 
ovakova smrt ne sakriva u sebi snagu istine, tada moramo po- 
sumnjati u svaku istinu. Ipak je ova snaga mnoge duhove pri- 
vukla i prisilila. Odvažnost, poći bez krzmanja strašnoj smrti 

ovakova smrt ne sakriva u sebi snagu istine, tada moramo po- 
sumnjati u svaku istinu. Ipak je ova snaga mnoge duhove pri- 
vukla i prisilila. Odvažnost, poći bez krzmanja strašnoj smrti 
ususret, predobi kršćanstvu više pristaša, negoli ikoja druga dugo- 
ljetna naučanja. Što je Sokratov pehar s otrovom u omjeru sa 
strašnom -.smrću Kristovom? 

Čudo Velikog petka — čar Velikog petka. 

U duhu promatramo, kako od istoka pa do zapada sunce ko- 
rača prema Golgoti mnoštvo istraživača istine, da se smire u sje- 
ni križa Kristova. Ovo neumorno traženje istine i čežnje za mirom 
sadržaj je najdubljeg ljudskoga pjesništva. Kršćanstvo poznaje 
već blizu dvije tisuće godina ovu mukotrpnu čežnju za uzvišeno- 
šću križa, za istinom kroz sve vjekove. 


* * * 


Na Golgoti je nikla i procvala iz zemlje križa divna ruža: 
mistika. Najdublji nutarnji život, u koji mi ovdje na zemlji 
možemo uroniti, jest mističan život. Kad je već mistika prodrijeti 
u dubine i tajne vjerskih istina, da ih promatramo, tada nađemo 
najbogatiju unutrašnjost u »dubokoj tajni« naše vjere, kako sveti 
oci rado nazivaju tajnu utjelovljenja. 

Uroni li duh u tajnu križa, tada iščezava svaka griješna na- 
slada. Duboka šutnja svega, što je na zemlji, okružuje Raspetoga. 
Pobožnim uzdasima raspaljuje se duša u svetoj ljubavi do trpećeg 
Krista. A u dubini se duše gorko ozvanja kajanje nad počinjenin 
grijesima. Kako su blaženi časovi raskajane duše, koja je zaljub- 
ljena u trpećeg Krista! 

Muku Krista slušam glasnu, 

Rana svetih pjesmu jasnu. 

Slatko zvuči ko sred maja, 

Proljet Križa, pjesma raja. 

U srcu mi stalno zvuči: 

Zemskog sv'jeta se odluči! 

(Beda Weber) 


. U najljepše doba srednjega katoličkog vijeka tonovi Kristove 
mistike, koje je sv. Augustin, otac mistike, prvi uveo, postali su 


melodija, koje je djelovanje imala novo usvojena pobožnost prema 


Mužu boli. 
Mistika je Križa sveti čar Velikog petka. 


* * * 
Čega se mi ljudi bojimo ovdje na zemlji najviše? 
s Boli i trpljenja u svakom pogledu, i — smrti. Inače se ne 
bojimo ničega. Kakovu je zagonetku zadala bol i trpljenje u svijetu 


poganskim filozofima! Kako je nemilosrdna antikna »sudba«, pod 
kojom je stenjalo nerazumno pogansko čovječanstvo! Kako je pak 

život vedar i pun blaga veselja, kad se bol preobrazuje i kada se 
boli oduzimlje ta kruta gorčina sudbe! 

Ljubav je jača od smrti, ljubav je jača od boli. Na slici 
Velikog petka nalazi se bezbroj trpećih. Isus je trpio nedužan. 
A ti? ... Isus je pretrpio neopisive boli. A ti?... Na Golgoti je 
raskinuta ona koprena, što je prekrivala vezu između trpljenja 
i istočnog grijeha, između trpljenja i osobne krivice. S drva se 
križa ne crpe samo snaga za trpljenje, već i ljubav k trpljenju. 
I ova snaga i ljubav k trpljenju imala je kroz stoljeća vatru 
kušnja i ujedno se trajno sačuvala u areni natopljenoj krvlju mu- 
čenika, na bojnim poljanama, kao i u samotnoj sobici punoj boli 
i trpljenja. Tko je ta jednom sam iskusio, priznat će veselo, da 
je »bol« uistinu našla svoje oslobođenje u kršćanstvu (Kepler). 

U raju je stajalo drvo sa zelenim lišćem i slatkim plodom. 
Pod tim drvetom učinjen je prvi grijeh, i po njemu dođe smrt 
na svijet. Po tom smrtnom grijehu sikće ljuta otrovnica i navodi 
ljudstvo na udovoljavanje griješnoj požudi. Povijest prvoga grijeha 
uopće, a — s obzirom na vrhunaravni život u nama — posljedica 
prvog grijeha jest posljedica svakog teškog grijeha: duhovna smrt. 

Na Golgoti stoji tmurno ogoljeno drvo bez grana, grančica i 
lišća. U sjeni toga drveta svladana je smrt. »Koji je svojom smrću 
nadvladao smrt«, radosno pjeva sv. Crkva za veselog Aleluja. 
Što vrijedi za pobjedu smrti smrću, to vrijedi i o cijeloj povijesti 
istočnog grijeha — sa njegovom oprečnom slikom — poviješću 
otkupljenja svijeta! Zato i pjeva sveta Crkva divnu himnu u vri- 
jeme velikog tjedna »Pange, lingua, gloriosi«. 

»Bog odanle ko spas vlada, 

Gdje neprijatelj ranu zada.« 

Ogoljeno, bijedno, tužno i bez nakita drvo na Golgoti postalo 
je drvo života. Cijeli raj jasno blista s križa. 

Zato dobro shvaćamo i razumijemo riječ velikog apostola: 
»Mi propovijedamo Krista Propetog« (1 Kor 1,23). Zato i sveta 
Crkva nazivlje križ »Spes unica« — jedina nada. Zato i jest 
kršćanima križ »snaga Boga, — mudrost Božja«. 

Zaista; najdublju mistiku, pobjedu nad boli i smrću, strastima 
i zabludama, tumači Veliki petak. Čar Velikog petka. Pojam raja, 
cijeli raj blista i ocrtava se sa — KRIŽA. 

Izolany 

7 


NA KRIŽU 


Ti visiš — nagnuo si glavu, 
Raširio ruke, 

I trpiš strašne, neizmjerne muke, 
Za nas. 


Ti visiš — probodene Ti ruke, 
Tijelo živa rana, 

Ti, blagosti sama, 

Moliš se za nas. 


Ti visiš — trnova kruna resi čelo Tebi, 
A Ti, da se zlo nam dogodilo ne bi, 
Moliš: Oče, oprosti im, 

Ne znaju, što rade. 


Ti visiš — noge su Tvoje, ko i ruke svete, 
Pribijene uz drvo sramote hude, 

A Ti i onda, kad najvećma patiš, 

Misliš: Za njih, Oče, nek i ovo bude! 


Ti visiš — žeđa Te mori, 

Ljubav sveta Tvoja i tu čudo tvori, 
Opraštaš nam. 

I k tomu daješ najdraže Ti blago 
Nad sve Ti drago: 

Majku svoju nama za majku, 
Dobroto vječna, hvala Ti! 


Hvala Ti, Kriste, 

Koji si nam križem otvorio 

Vrata dragog, divnog neba. 

Po Mariji, majci svojoj, 

Udijeli pomoć narodu svome, 

Koja mu, Ti znadeš, Isuse dobri, 

I te kako brzo treba, treba. 
Sestrica 

ZADNJI DANI ISUSOVA ŽIVOTA 


Bio je dan 9. Nisana (13. ožujka). Isus je bio u Betaniji. 
Betanija je udaljena od Jeruzalema 15 stadija (oko 3 kilometra). 
Tu je bila neka obitelj, s kojom je Isus bio u prijateljskoj vezi. 
Tu je bila Marta domaćica, sestra njezina Marija, poznata pod 
imenom Marija Magdalena, Lazar brat mlađi, pa evanđelisti Spo- 
minju Šimuna gubavca, koji je mogao biti otac; ali pošto se o 
njemu ne govori u zadnje vrijeme mora da je bio već umro. 

Toga dana (9. Nisana) Isus se zaputi iz Betanije u Jeruzalem. 
Put je vodio vijugasto i prolazio mimo uzvisine, koja nosi ime 
»Maslinska gora«. Odatle se stere krasan vidik na Jeruzalem. 
Srebrne ploče, koje su pokrivale portik hrama, bljeskahu se, od- 
bijajući svijetle sunčane zrake, koje su na njih padale. Isus se 
zaustavi na tomu brežuljku i gledaše na grad Jeruzalem. Gledaše 
i njegovo se lice stane zaodijevati koprenom tužne sjete. Oči mu 
se zamute i iz njih proteku kao biser krupne suze niz lice. Izreče 
ove znamenite riječi: »Jeruzaleme, Jeruzaleme, koji progoniš pro- 
roke i kamenuješ one, koji su poslani k tebi, koliko sam puta 
htio sakupiti sinove tvoje, kao što kvočka kupi piliće svoje pod 
krila, i nisi htio. Eto će vam ostati kuća vaša pusta. (Mt 23, 
37 s), jer će doći dani, i tvoji će te neprijatelji opasati nasipom, 
tebe će opkoliti, pridušiti odasvuda. Tebe će oboriti na zemlju, 
tebe i sinove tvoje, koji su u tebi, i neće ostati u tebi kamen 
na kamenu, jer nisi poznao vrijeme tvoga pohoda« (Lk 19,43,s). 

Isus uđe u Jeruzalem, jašući na magarici, narod mu izađe u 
susret sa grančicama palme i masline, simbol snage i ljepote, 
prostiraše haljine, kuda je imao proći, i urnebesno ga pozdravljahu 
riječima: »Hošiha — na Jahve!« Spasi, molimo, Bože! Ove su ri- 
ječi uzete iz psalma 117; a to je psalam mesijanski, koji se pjevao 
u vrijeme svečanosti Sjenica i poslije Vazmene večere nakon 
»Hatlela«. Jak je bio entuzijazam, silna komocija. Ali između 
toga naroda bilo je i zavidnika, to su bili farizeji. Oni nisu 
mogli trpjeti te ovacije Isusu; gledali su, da ih ili spriječe ili, 
pošto im to nije bilo moguće, da ih umanje. Molbom su se po- 
služili: »Učitelju, rekoše mu, — kako nam kaže sv. Luka — reci 
tvojim učenicima, neka šute.« A Isus im odgovori dostojanstveno: 
»kada bih ja zapriječio njima da govore, kamenje bi govorilo 
mjesto njih.« Uđe triumfalno u hram i tu ostane čitavo popodne 
u nedelju prikazujući svoj nebeski nauk u bliještećem svijetlu 

svojih krasnih parabola. Sunce zapane, mrak se stane hvatati, a 
Isus ostavi hram, pa se zaputi prema Betaniji da hranom okrijepi 
svoje tijelo i snom se odmori. U Betaniji Isus večera i noć pre- 
spava 

“ Sutra je osvanuo ponedjeljak, približavao se je svršetak nje- 
gova života, krvava tragedija križa. Isus je htio na najsvečaniji 
način dovršiti svoju visoku misiju. Ujutro ostavlja Betaniju i ide 
opet u Jeruzalem. Bio je sjetan i neveseo, a to radi neodaziva 
židovskoga njegovu propovijedanju. Uz put vidi stablo smokve. 
Približi se stablu, koje je bilo puno lišća, i stane tražiti između 
lišća smokve; ali ne nađe. Proklinje smokvu, koja i usahne. To 
je Isusov simbolični čin kojim je znamenovao židovski narod, 
koji je bio pun lišća, a nije imao solidne kreposti ni pravoga 
duhovnoga života. : 

Uđe u hram. U ulazu hrama nađe one koji su prodavali i 
kupovali stvari, dakako, koje su se odnosile na religiozni kult; 
ali, pošto je bilo zloupotrebe, raspali to u Isusa sveti gnjev, uči- 
ni bič, te ih sve odatle potjera, dostojanstveno im naglašujući: 
»Kuća moja, kuća je molitve; a vi ste je učinili spiljom lupeža.« 
Tu ostane čitav dan do večera učeći. Povuče se u Betaniju, da 
se odmori. Tako se iz Betanije povrati u hram i u utorak i u 
srijedu. 

U ova dva dana iznio je glavne točke svoga nauka. Pokazao 
je, da je On uistinu onaj, koji je imao doći, kojega su čekali i 
čekaju Židovi, — ali su ga odbacili. On postavlja temeljni kamen 
svome nauku, a to je: »Ljubit ćeš Gospodina Boga svoga nad 
svakom stvari, a bližnjega, kao sam sebe.« Odgovara na pitanje, ' 
koje su mu postavili saduceji o neumrlosti duše, i rješava ga, 
jer je upisano: Bog Abrahama, Bog Izakov, Bog Jakovljev; ali 
Bog nije mrtvih, već živih. On sebe proglasuje zaglavnim kame- 
nom, koji su Židovi zabacili, a on je postao temeljnim kamenom 
zgrade, svoje Crkve. Osuđuje najoštrijim riječima vjerski forma- 
lizam farizeja, koji su svetinju svu vidjeli u vanjskim činima, 
dok su u svojoj duši bili prepuni taštine, ambicije, zlobe, — pravi 
obijeljeni grobovi. 

Veličanstveni Isusovi govori, triumfalni njegov ulazak u Jeru- 
zalem, ovacije naroda, to sve skupa bilo je razdražilo farizeje do 
paroksizma. Oni su već u srijedu bili vijećali, da ga se valja 
pošto poto riješiti. Rimljani su tu bili, i u svojoj su ruci imali 
jus gladii. Valjalo je Isusa tužiti radi veleizdaje. Stoga su išli k 
Isusu i zatržili od njega: smije li se davati porez Cezaru. A Isus 
je od njih zatražio porezni novac. Tada ih upita: »Čija je ovo 
slika i natpis?« Kada su mu odgovorili cezarova, odvrati im: 
»Dajte, dakle, cezaru, što je cezarovo, a Bogu što je Božje!« 


* * * 


Te je godine vazam padao u subotu; a započinjao je u četvr- 


tak uvečer, oko tri sata poslije podne. To je bio sat, kada se je 


klalo vazmeno janje. Isus, kao Galilejac, prema običaju anticipirao 

je dan vazma i jeo ritualno janje dan prije, to jest u četvrtak 
navečer. Toga radi dođu k njemu njegovi učenici u četvrtak uju- 
tro, te ga zapitaju, gdje hoće, da mu se pripravi vazmena veče- 
ra (Mt 26,17; Mk 14,12; Lk 22,1). On im odredi, i odu u Jeru- 
zalem da priprave sve, što je trebalo za tu večeru. 

U četvrtak se približavala večer, sunce je bilo već zapalo, 
i Isus je morao ostaviti Betaniju. — Je li se Isus oprostio s onom 
obitelji, koja mu je bila najmilija? Da li je Lazaru, Marti i Mariji 
konfidencijalno očitovao, što će se sutra dogoditi? Je li im sa- 
općio tragičnu katastrofu svoje muke, svoje smrti? Pošto nam evan- 
đelisti ništa ne govore o tomu, to ne znamo. Ali možemo velikom 
vjerojatnosti misliti, da se Isus u Četvrtak uvečer oprostio s Mar- 
tom, Marijom i Lazarom i da im je zahvalio na ljubežljivim uslu- 
gama, što su mu ih pružali uvijek u svojoj gostoljubivosti. Onaj 
zadnji pogled, što ga je Isus upro svojim suznim očima u Mariju, 
Martu i Lazara, htio im je reći: Ovo je zadnja večer, što smo 
ovdje skupa. S Bogom! Mi se više ne ćemo vidjeti na ovome svi- 
jetu! 


* * * 


Već se bilo dobro smračilo; Isus je bio u Jaruzalemu. U dvo- 
rani je gdje je pripravljena vazmena večera. 

xi 


Uđimo u tu dvoranu! Tu su tri stola (triclinium), na tim sto- 
lovima položeni su prijesni kruhovi, a znamenuju bijeg i hitnju 
Izraelćana, kada su ostavili Egipat (čovjek, koji bježi, nema vre- 
mena da čeka, dok mu uskisne kruh, već ga peče neuskisnuta, 
bez kvasa). Tu imade nekih gorkih trava, koje znamenuju gorko- 
sti, što su ih snosili Izraelićani u Egiptu. Tu je Haroset, neka 
smjesa bajama, smokava umiješanih u formi opeka; a znamenuje 
opeke, što su ih Izraelićani mijesili i pekli Egipćanima. Na stolu 
je bilo pečeno janje., Vazmeno janje na ražnju od šipka. Taj ra- 
žanj zaboden je kroz janje u duljinu janjeta; a drugi kraći zao- 
štreni šiljak prolazio je kroz janje u širinu. Tako je izgledalo' 
janje, kao da je na križu. 


* * * 


Bilo je sve gotovo. Trebalo je samo, da zauzme svaki svoje 
mjesto okolo stola. Nastade neka prepirka između učenika. A bila 
je: tko je stariji, tko li prvi, da zauzme prva mjesta za stolom. 
Isus ih je mirnim okom gledao. Ne reče im ništa; već jednim 
svojim gestom riješi tu prepirku. Isus svlači sa sebe plašt, kojim 
je bio ogrnut; uzimlje bijelo platno, paše svoje bokove, uzimlje 
posudu s vodom, te pere noge svojim učenicima. Svrši pranje te 
će im ovako: »Znate li, što sam Vam učinio? Vi mene zovete 
Gospodinom i učiteljem; Vi dobro govorite, jer to ja uistinu i 
jesam. Ako ja, koji sam vaš učitelj, oprah noge vaše, i vi morate 
jedan drugomu prati noge. Primjer sam dao vama, da i vi tako 
činite« (Iv 13, 12-15). s 

Ovim primjerom Isus je htio kazati svojim učenicima, da 
moraju biti ponizni, ne smiju tražiti, tko je stariji, tko li prvi, 
već neka prvi budu kao On — zadnji. Tim izravna prepirku izme- 
đu svojih učenika. 

Večera započinje. 

Isusovo lice kao da se započinje obavijati nekom tugom. On 
ih mirno gleda, pa će ovako: »Živo sam želio da ovu vazmenu 
večeru s vama blagujem (Lk 22,15). ; . 

Popostane malo, duh njegov bi potresen, pa će tronutim gla- 
som: »Jedan od vas mene će izdati« (Mt 26,21 — Iv 13,21). To 
rastuži učenike; stadoše ispitivati, tko bi to mogao biti. = Bio je 
običaj kod Židova, kod ovakovih večera, da domaćin umoči komad 
kruha u zdjelu, te da ga pruži osobi, koja mu je bila najmilija 
između gostiju. Isus umoči komad kruha u zdjelu pa reče: »Onaj 
će me izdati, komu ja pružim ovaj komad«, i pruži ga Judi, te 
mu reče: »Što imaš da činiš, čini odmah!« Juda smeten uzme 
komad, te iščezne iz dvorane. . Bi 

Večera se nastavi: Učenici jeđahu od pečena janjeta, prijesna 
kruha, gorke salate i drugo. Isus im stane govoriti: »Sinci moji, 
još za kratko sam s vama; mene ćete tražiti... Novu vam zapo- 
vijed ostavljam; a to je, da se ljubite međusobno, kako sam 
ja ljubio vas... po tomu će svijet poznati, da ste moji učenici, | 
ako se budete ljubili međusobno... Neka se ne smućuje srce vaše... | 

Ja ću moliti Oca, i dat će vam Utješitelja, i ostat će s vama u 
vijeke... Mir svoj ostavljam vama, mir svoj dajem vama; ne kao 
što vam ga daje svijet, ja vam dajem...« 

Večera je bila već na kraju; ispila se je bila već i četvrta 
ritualna čaša; zavladala u dvorani neka tajanstvena tišina. Bilo 
je neko očekivanje; oči sviju bile su uprte u Isusa. Po njegovu 
licu prolijevala se je božanska dostojanstvenost. Isus uzimlje kruh 
u svoje ruke, podiže oči put neba, blagoslovi, razlomi, dade uče- 
nicima i reče: »Uzmite i blagujte, ovo je tijelo moje.« Pa uzima- 
jući čašu i blagodareći dade je njima govoreći: »Pijte od ovoga 
svi, ovo je krv Novoga Zavjeta, koja će se prolite za mnoge na 
otpuštanje grijeha« (Mt 26,26). »Budući da je Isus ljubio svoje, ko- 
ji bijahu na svijetu, ljubio ih je najintenzivnijim stepenom ljuba- 
vi (Iv 13,1). Quam dilexisset suos, qui erant in mundo, in finem 
dilexit eos.« Isus na rastanku s ovim svijetom ostavlja čovječan- 
stvu najjači dokaz svoje ljubavi, svoje stijelo i krv pod prilikama 
kruha i vina. — Pošto je bio izrečen Hallel, večera svrši. 


* * * 


Bilo je kasno. Isus uzme sa sobom Petra, Ivana i Jakova, 


izađe iz dvorane. Puna blijeda mjesečina blijedim svojim svjetlom 
rasvjetljivala je ulice grada Jeruzalema, koje su bile prazne. 
Čitav je Jeruzalem bio ukopan u dubokom snu. Tišina je gospo- 
darila nad gradom. Isus prođe kroz ulice Jeruzalema i udari onim 
putem koji je vodio u Betaniju, kojim se je Isus svake večeri 
zadanja četiri dana vraćao onamo. Ali se ove večeri ne vrati. 
Bio se je već oprostio sa Marijom, Martom i Lazarom. I krene 
u vrt Getsemani, koji je bio uz put. Tu se zaustavi, da se moli- 
tvom spremi na muku i smrt, koja ga je sutra čekala. 

U. Talija 

»EVO ČOVJEKA!« 


Pjesničko razmatranje na Veliki Petak 


Bilo je o podne. . ' . 
Trgom jednoga starog kulturnoga grada koračao je ozbiljno 
i tiho čovjek filozof. 
Zaogrnut u plašt filozofski. Nm 
U drhtavoj mu ruci zapaljena svjetiljka. 
I svi su ga začuđeno gledali. 
Što hoće taj čovjek? b. ' 
Diogen traži čovjeka. Traži ga i traži posvuda. Ne nalazi ga 
ou. je, napokon, došla. I utrnula je umornome čovjeku 
j odne zapaljenu svjetiljku. . 
M ologen. je rina ra tolike i tolike, što su uzalud tražili 
čČ ka. . . . 
Kali nije mirovala Čovječja Mudrost. I zapalila je ona svje- 
tiljku staroga Diogena. I tražila je čovjeka. NKA RENE 
Tražila ga je u Ateni među prvim njezinim umjetnicima. 
Nije ga našla, jer je umjetnosti manjkala nutrina — duša. s 
Tražila ga je u znanosti, među učenjacima. Ali joj je jedan 
učitelj dobacio: »Vidim i odobravam bolje, a slijedim gore. « .* 
Tražila ga je uzalud i među mogućnicima. Nema ni u nji 
nutarnje vrline, nema čovječnosti. A nema je ni u tim sjajnim 
očima i muškim i ženskim. 
lazili su vjekovi. ' 
rambo ko djoka: gradu, u Jerusalemu, spremali se 
ljudi na blagdan Vazma. '. X 
Izbliza i izdaleka dolazio je svijet u Sveti grad. a 
Tiho se među taj svijet uvukla i Čovječja Mudrost, da traži 
čovjeka. Bila je došla bez nade. Ali se probudila u njoj nada 
u tom Svetom Gradu pokraj zlatnoga hrama Salomonova. 
Noć je. I sve je pozaspalo. Samo Čovječja Mudrost ne spava, 
već traži — čovjeka. Traži ga kod zlatnoga hrama Salomonova. 
Razočarala se, kad je vidjela onu oholost velikih svećenika, i 
onu strast i požudu za krvlju »jednoga«, onoga keno o 
kojem se dan i noć jedino govorilo pokraj zlatnoga hrama Salo- 


monova. 

I Čovječja Mudrost pošla je za tim »jednim«. Prešla je preko 
potoka Kidrona. Ušla je u Getsemanski vrt. Tu je našla čovjeka 
u molitvi, u velikoj žalosti, u krvavu znoju. Nikada još nije 
vidjela takova čovjeka. Tako dubokoga, bijednoga, u tolikoj stisci, 
u smrtnoj stisci čovjeka. Curila mu je krv sa čela. A ipak se je 
molio kao nedužno dijete, i uzdisao: »Očel« U tom je uzdahu 
bila jakost najjača. 

»Ne kako ja hoću, već kako ti hoćeš, Oče! « 

Tako on reče, i čvrstim korakom pođe ususret svojim zakle- 
tim neprijateljima. I predade im se dragovoljno. 

Sve je to vidjela i čula Čovječja Mudrost. 

Blijeda je mjesečina sjala nad Getsemanskim vrtom. 

I osvanulo je jutro Velikoga Petka. Toga je dana imala 
Čovječja Mudrost da puno što još vidi i čuje. 

Silna svjetina pred Pilatovom sudnicom. 

Pilat sa terase zapovijedi šutnju. I onda pokaza na izmučena 


čovjeka, na svezana čovjeka, na trnjem ovjenčana čovjeka. Pokaza 


na njega i sažalno i prezirno, i povika: 

»Evo čovjeka! « 

Čula je to Čovječja Mudrost. I gledala je. I mislila je. I 
upoznala je u tom čovjeku onoga iz Getsemanskog vrta. Onoga, 
koji se je onako toplo i odano molio, i koji se je onako drago- 
voljno predao u ruke svojim neprijateljima. 

Zaista, zaista. Tko se tako moli, taj je velik čovjek. I tko 
se tako predaje svojim neprijateljima, taj je velik čovjek. 

Ali te rane na njemu? Od glave do pete sama rana. Taj čo- 
vjek bola zar može biti ideal? Stara klasična umjetnost ne pri- 
kazuje nam takova čovjeka. 

Pa ipak, ipak — govori sama sebi Čovječja Mudrost — u 
tom čovjeku bola ima više ljepote nego u onom ukočenom kipu 
Antike. 

I taj veličanstveni mir na licu toga čovjeka bola! I ta du- 
bina u njegovim očima krvlju napunjenim! I ta mudrost na njego- 
vim finim ustima! I ta čudesna šutnja u tolikim strahovitim bo- 
lima! 

»Kaži, sijedi i mudri starče, koja je na svijetu najveća umjet- 
nost? « 

I sijedi i mudri starac odvratio je: 

»Podnositi gorčinu života, a sam ne biti ogorčen. « 

Ovdje je sada sjajno ispunjena ta mudra riječ sijedoga star- 
ca. I to je vidjela Čovječja Mudrost. 

Vidjela je ona toga čovjeka bola i pod križem, a bez ikakva 
jauka. Vidjela ga je i na križu. I šutio je. Ne, nije šutio, već 
se molio za svoje zaklete neprijatelje: 

»Oče, oprosti im, jer ne znaju, što čine!« 

To je riječ najljepše i najjače ljubavi prema svojim neprija- 
teljima. 

Tri puna sata visio je čovjek bola na križu u najgroznijim 
mukama. 

Rugali mu se, a on se molio za njih. 

bi 


Posljednji mu uzdah: »Oče, u Tvoje ruke predajem život 

svoj!« 
 ajebal heroizam! Žrtva života! 

»A za koga on to žrtvuje svoj život?« pita začuđena Čovječja 
Mudrost, koja je stajala pod križem. ' 

Propeti prignu svoju glavu. Prignu je Čovječjoj Mudrosti 
i čitavu čovječanstvu. 

A iz rana njegovih sve kap po kap krvi padala je na ljuti 
kamen Golgotski, i kao da je šaputala: 

»Za tebe, za tebe!« 

Stotnik, koji je tu stajao kao svjedok, povikao: 

»Zaista, ovaj je bio Sin Božji! « 

I sad se Čovječja Mudrost zamislila, pa je i proustila: 

»Jest, velik čovjek trpi dragovoljno, i tiho, i u ljubavi, i iz 
ljubavi. Ovaj Mučenik Golgotski bio je zaista veliki čovjek. « 

I obistinila se ona Prorokova: 

»Kad me uzvise na križ, sve ću privući k sebi.« 

I Čovječja Mudrost prenula se iz svojih misli, i ugledala je 
natpis na križu: »Rex« — Kralj! I pala je na koljena pred tim 
Kraljem: »Ave, Rex, ave!« »Zdravo, Kralju, zdravo! « 

I svake Božje godine u Velikom Tjednu putuje Čovječja 
Mudrost svijetom, ali ne više sa svjetiljkom zapaljenom, već sa 
križem u ruci. I svakomu, koji traži velikoga i pravoga čovjeka, 
pokazuje na Propetoga i govori: 

»Evo čovjeka! « 

GOLGOTSKI MUČENIK 


Zemlja se sva užasnuta trese. Sunce je sa tamnom koprenom 
sakrilo svoje sjajno lice. Nebo je postalo olovne boje. Prestrašena 
tjelesa mrtvih prenula su se iz svog dugog sna i kao da pitaju 
prolaznike polusnenim očima: što se to tako strašno dogodilo na 
zemljinoj površini? Ptice su prestale pjevati svojim milozvučnim 
glasovima, a cvijeće još spava. Probudit će se uskoro s Njim, s 
Golgotskim mučenikom. Odjednom se kroz hukanje vjetra začu 
zadnji vapaj: »Eli! Eli! lama sabachtani!« Ni od kuda pomoći. 
Smrtni znoj već umiva Njegovo izranjeno i okrvavljeno lice, koje 
se prije sjalo poput — sunca. Časkom je ušutjelo sve, pa i kre- 
štavi glasovi ubojica kao da su zamrli. Samo neki bojažljivo ša- 
puću: »Zove Iliju, da mu pomogne. « 

O, gdje si, ljudska savijesti? Zar spavaš mrtvim snom? Hoćeš 
li se ikada probuditi? Ipak ulazi strah u te ljude zvjerskoga srca. 
Većina bježi tukući se u prsa i govoreći: »Zaista, ovaj bijaše 
Sin Božji! « 

Majka još stoji čvrsto kao stup boli pod križem svoga raspe- 
toga Sina. Čeka, da ga primi u svoje krilo mrtva, odakle ga je 
darovala živa u betlehemskoj štalici. Ubijena joj ga vraćaju ljudi. 
Njene usne bolno šapću isto onako kao nekad kod pozdrava anđe- 
oskog: »Evo službenice Gospodnje, neka bude po riječi Tvojoj!« 

Novi istom istesani grob prima Kristovo mrtvo tijelo. »Kamo 
duše ljudske, za koje sam umro?« kao da pitaju pomodrjele usne. 
»Kamo svi prijatelji moji?« Svi se razbježaše, samo malo ih je, 
koji su ostali uz Njega mrtvoga. Osramoćen i ponižen čovjek više 
nema prijatelja. »Mrtav je!« šapće cijela priroda i kao da svom 
svojom snagom ispoljava svoju žalost... Ali ne, ne. On nije umro, 
kao ni Njegovo djelo. Samo će nekoliko dana počivati u grobu, 
a onda će slavodobitno ustati i nadvladati ljudsku zlobu i pakost... 

Zora pomalo rudi budeći zemlju iz teškoga sna. Zemlja se 
ponovo trese, no sad od sreće i veselja podižući sve na novi ži- 
vot uskrsnuća. 


PETI 


iza smrti dočekaju uskrsnuće. 
D. Bujas 

BOŽANSKI MUČENIK 
(Na nedjelju muke) 


Nije smisao Kalvarije protumačen samo Božjom odlukom, da 
otkupi svijet. Mi smo mogli biti otkupljeni i Kristovi, a da on i 
nije morao umrijeti. Ni umrijeti, ni trpjeti, ni biti malen, siroma- 
šan i ponizan. Teologija je oduvijek s tim na čistu. Jedan uzdah 
Kristov bio je dosta i predosta da otkupi svijet. Svako je bo- 
žansko djelo čin neizmjerne cijene. Čast, koju ono daje Bogu, 
obilato i savršeno rekompenzira svu zloću, što leži u ljudskim gri- 
jesima. Već samim svojim dolaskom na svijet, u ljudskoj naravi, 
prevagnuo je Krist nesreću, prokletstvo i odgovornost svih ljud- 
skih zlodjela od početka. Uspostavljeno je bilo ravnovjesje; zaslu- 
ženo oproštenje i otkupljenje. 

Sve drugo u Kristovu životu došlo je po vrhu. Sve je to 
preobilje, zanos, eksces ljubavi i milosti. Ljubavi prema Ocu; 
milosti i ljudima. 

Teško je adekvatno protumačiti djela Božja. U dubinama 
Božanstva sakriveno je konačno, potpuno rješenje križne tajne. 
To je za Krista bio mistični, vječni »nalog Očev«. To je bilo vele- 
dušje njegove božanske sinovske ljubavi. 

Lakše je razumjeti motive Križa u odnosu spram nas, njegove 
ljudske braće po otkupiteljskom posinjenju. Tu Križ i Kalvarija 
imaju posve jasnu ulogu. 

. Za koga se puno trpi, onoga se puno i ljubi. »Nema veće 
ljubavi, nego ako tko život svoj dadne za svoje prijatelje!« (Iv 
15,13). Krist je umro za nas, da vidimo, kako nas je ljubio i šta 
je sve za nas bio spreman žrtvovati. On je htio da nas »upiše 
u svoje ruke« (Iz 49,16) i u svoje srce »željeznom pisaljkom« 
(Job 19,24), kojoj se tragovi ne mogu izbrisati. A sve zato, da i 
mi njega ljubimo. I Boga u njemu. Boga, koji je nas prvi ljubio 
(1 Iv 4,10). »Tako je Bog ljubio svijet, da je svoga Sina Jedinca 
predao, da nitko, tko u njega vjeruje, ne pogine, već da ima ži- 
Vot vječni« (Iv 3,16). Savršeno jasno rečeno je u Evanđelju taj 
Prvi veliki motto Muke odmah kod njezina uvodnog prizora u 
dvorani posljednje večere. »Kako je ljubio svoje, koji su bili u 
svijetu, do kraja ih je ljubio« (Iv 13,1). 

1 grijeh je motiv Kalvarije. Potresnije i jezovitije nije mogla 
biti demonstrirana njegova zloća nego krvavim propećem Božjega 


91 


Sina, koji je na sebe uzeo grijeh svijeta. Pri pogledu na križ 
ledi se čovjeku na ustima raspušteni smijeh, a u srcu gasi oganj 
strasti. Previše je sve to ozbiljno i strašno. Odviše je u tom krva- 


ve bijede. Kao crv satrt i ponižen Božji Sin »zbog zločina svoga . 


puka« (Iz 53,8). Sa Križa Krist moli, propovijeda, zaklinje, prijeti. 

I još je nešto motiv križu. Mučeničkom čovječanstvu treba 
i mučenički Otkupitelj. Krist je »prvenac među mnogom braćom « 
(Rim 8,9). A ta su njegova braća žalosna i ranjena, gladna i že- 
dna; njihova srca krvare. 

Takav nam je put Bog izabrao u svojoj mudrosti, nakon što 
je u grijehu izgorio prvi sretni svijet. Bol i patnja otada su naše 
ljudske navlastitosti. U bolima smo svi okupani. Sve nas pritišću 
i žuljaju križevi. Nema na zemlji sretnika; na zemlji ima samo 
griješnika i križonoša. Život nas razapinje. Grijesi nas razapinju. 
Jedan drugoga razapinjemo svojom zlobom i nepravdom. 

More je to od boli, što čovječanstvo trpi i pati. Svako je 


tijelo bolesno; svako je srce ranjeno. Nema nijedne kuće bez. 


bolesnika i mrtvaca; nijednoga sela bez groblja; nijednog pedlja 
zemlje, koji nije Bog zna već koliko puta natopljen ljudskim zno- 
jem i ljudskom krvlju. Čovječanstvo je, otkad postoji, veliki pro- 
sjak, Lazar u ranama, Job na buništu svojih nesreća i žalosti. 
Svaki nas dan Bog zalijeva pelinom i pita čemerom. Ljudi posrću 
pod križevima i guše se u suzama. Ne da se ni opisati ni izmje- 
riti veličina ljudskog stradanja. Čovjek bi plakao dan i noć gleda- 
jući samo jednoga od velikih stradalnika. A milijuni su takvih. 
Stotine milijuna. Čitav je svijet velika procesija nemoćnika; veli- 
ki zbor bogalja. I po tjelesnim i po još gorim, duševnim bolima. 

Krist bi nam bio daleko, da i on nije Mučenik. Činilo bi nam 
se, da nas ne razumije. Bio bi nam tuđi i stran. Mi smo zdvojili 
nad besmislom života i nad gorčinom trpljenja. Pali bismo u očaj, 
izgubili nadu. Ostali bismo bez primjera, saučešća i utjehe. Izgleda- 
lo bi nam apsurdno to naše trpljenje; bili bismo u kušnji da Bo- 
ga proglasimo okrutnim, a njegove planove s ljudima mušičavim 
i besmislenim. 

Ovako to ne može nitko reći. Krist je sav ostao uz nas. On 
je okusio čitavu ljudsku bol. Prvi je prigrlio križ i pošao pred 
nama. Prvi je bio do krvi i do smrti progonjen i mržen. Prvi 
oklevetan, izdan, ismijan i krivo suđen. Prvi silom rastavljen od 
svojih i od života u naponu snage. Prvi od Boga ostavljen i pri- 
tisnut strašnim duševnim bolima. Prvi izobličen i lišen sve tjele- 
sne ljepote. A Kalvarija njegova nije počela od Vrta Maslinskog. 
Ona je počela od Betlehema. Sav je život Krist bio siromah, 
radnik, patnik i mučenik. 

Kristu nitko ne može reći, da ne razumije ljudske boli i da 
je lako propovijedati križ, ali da ga je teško i nemoguće nositi. 
On nije bez srca. Ne može biti bez srca, tko je duboko iskusio 
i osjetio bol. »Mi nemamo Prvosvećenika, koji ne bi suosjećao s 
našim bijedama, nego onakog, koji je u svemu na jednak način 
kušan, samo bez grijeha« (Hebr 4,15). A to stoga, »da bude milo- 
srdan« (Hebr 2,17). 

Krist je trpio kao mučenik, da nas pomiri sa mučeništvom 
života, da nam dokaže, kako bol, križ i nevolja imaju dubok smi- 
sao i vječnu vrijednost. I kao pokora, i kao čišćenje, i kao kušnja 
vjernosti i ljubavi. 

Božanski je Mučenik kroz boli otkupio svijet. Sa Križa 
je pobijedio. Po smrti došao je do Uskrsnuća. Nad satrtim tijelom 
triumfirao je duh, da onda i tijelo zadahne novim životom slave 
i besmrtnosti. 

Ljudski mučenici i patnici, uplakane Božje duše, ustrpite se 
i ustrajte! Križ je put Božanskog Mučenika, ali i Božanskog Otku- 
pitelja i Vječnog Pobjednika. »Pogledajte na prethodnika i poglav- 
nika vjere naše, Isusa, koji je radi radosti, što je stajala pred 
njim, pretrpio križ!« (Hebr 12,2). »Ustrajnosti vam treba, da ispu- 
nivši volju Božju zadobijete obećanje. Samo još malo, posve malo, 
i doći će onaj, što ima da dođe. Neće okasniti!« (Hebr 10, 36-37). 

MI GRIJEŠNICI 


Mi smo dobro svjesni, kako riječ o grijehu buni živce moder- 
nih ljudi. Ako išta ima u životnom sustavu kršćanstva, što znači 
za svjetskog čovjeka od danas izazov i glupost — to je grijeh. 

Samo sa smiješkom, za koji je teško reći, je li u njemu ima 


više prezira ili nervoze, dočekuju milijuni današnjih naprednih 


ljudi svaku aluziju na grijeh. 

Grijeh. To jednostavno ne pristaje uz ideju o čovjeku, koja 
je danas sankcionirana na svim stranama i u svim modernim ži- 
votnim filozofijama. Čovjek je suveren; a budući da za suverena 
zakoni ne postoje, ne postoji ni prijestup, ni grijeh, ni kazna. To 
se sve upire na jednu filozofiju, koja je davno već bačena među 
anahronizme; na zastarjele predodžbe o Bogu—gospodaru i čovje- 
ku—podaniku i Sluzi. A protiv toga protestira sav moderni život. 
»Ni Boga, ni gospodara!« to je njegovo geslo. 

Grijeh modernom čovjeku nije nametnik, uzurpator, otimač; 
on je zakonita pojava života, s punim pravom na opstanak. On 
ima svoje mjesto u životu; on ispunja svoju misiju. 

A svejedno je, s koje se strane to uzme. Realnije ili pjesnič- 
koje; fizički ili psihološki. Materijalisti ga uzimlju kao fizičku 
potrebu, kao nuždan postulat naravi, koja je jednako i dobra i zla 
u svim svojim manifestacijama. Grijeh je pojava materije, a nije 
slobodno opredjeljenje duše; on je rezultanta fizičkih determinaci- 
ja, koja isto tako neminovno slijedi iz svojih pretpostavki i pred- 
uzroka kao i svaki drugi fizički ili kemijski proces. 

Druge životne filozofije kažu isto, ali s puno više fraza. One 
se vole igrati riječima i uzimati grijeh kao pjesničko nadahnuće, 
da mu zapjevaju himnu o »cvijeću zla« ili se o njemu raspišu u 
duhovitim aforizmima i paradoksima kao o tragičnom fatumu 
čovječanstva, kao o kriku ljudske slobode, kao o obligatnoj anti- 
tezi u procesu zbivanja, bez koje ne bi bilo u svijetu ljepote i 
vedrine, boli i radosti, različnosti i izmjene, velikih poriva i snaž- 
nih, vulkanskih emocija. Ali i ovima grijeh spada u život; njemu 
se velikodušno prašta i pardonira. 

Međutim, u svemu tome puno je riječi, još više mode, a naj- 
više afektacije. Stvarno, u svagdanjoj prozi ljudskog života, grijeh 
ipak postoji, i svi ga bez iznimke priznaju. 

Kad govore, — a svaki dan govore, — o kompromisima u 
životu, o izdanim idealima, o ljudima-neljudima, o čovjeku, ženi, 

majci-zvijeri, o hijenama u ljudskoj spodobi, o paucima, o korupci- 
ji i izrabljivanju, o samoživstvu, o izdaji, o trgovanju s idejama, 
i triumfu nasilja nad istinom i pravdom, o poklonicima zlatnoga 
teleta, o farizejskom moralu, o ljudima, što gaze preko lješina, 
o vamp-ženama, o snobovima, o bohemima, o krvavom instinktu, 
o nagonu razaranja, o razularenoj masi, uvijek je govor o grijehu. 
O nečemu, što dolazi od ljudi, iz ljudske nutrine, a što ne valja, 
što ruši, ubija, baca čovjeka i čovječanstvo u nesreću. Svi to osu- 
đuju; svi se protiv toga bore; svi to drže sramotom ili barem 
tragikom. Nema ljudskog zakonoše, koji ne kažnjava grijeha. Nema 
javnog mišljenja ni javnog organa, koji ga, u ovom ili u onom 
obliku, s ovoga ili s onog gledišta, ne osuđuje. I nitko se još nije 
s njim pomirio, kad mu je postao žrtvom. I nitko mu se još nije 
obradovao, kad ga je otkrio u svojoj duši. A milijune muči i 
propinje čitava života; grize im savjesti, gura ih u očaj. 

Nije razlika između vjernika i bezvjerca, između kršćana i 
pogana, u tom, što jedni vide grijeh, a drugi ga ne vide. Razlika 
je samo u tom, što ga mi kršćani-vjernici gledamo bez samo- 
obmane i dajemo mu pravo ime, pravo tumačenje i pravo rješe- 
nje. Što smo mi orijentirani prema grijehu, a oni nisu. 

Grijeh je za njih, ružna, tragična zagonetka, preko koje bi 
oni htjeli da prebace veo zaborava i fraza, a za nas je žalosna 
paklena stvarnost, koja se je rodila iz zlorabe ljudske slobode, 
iz djelovanja principa zla u svijetu i iz neposluha Bogu; osobnom 
Bogu, koji stoji, — mora stajati — iza onog dobrog reda u svijetu, 
što ga ljudski grijeh kvari i ruši. Nama je on grijeh; grijeh u 
pravom smislu riječi, — prestupak božanskog zakona, na kome 
leži sankcija i kazna; naravna i vrhunaravna. Grijeh, koji valja 
okajavati, za koji valja činiti pokoru, od koga se valja čistiti, 
protiv kojega se valja boriti. Grijeh, koji nas je sve okaljao. 

Bezvjerski svijet osjeća u sebi i oko sebe grijeh, ali mu se 
tupo i bez otpora predaje, na nesreću svoju i društvenu; a kršćan- 
stvo svjesno goni, lomi, okajava grijehe i oruža se protiv njih. 
U interesu pojedinačnog mira i spasenja, ali i u interesu napretka 
i boljitka čovječanstva. 

Borba protiv grijeha, pružanje ruku za Otkupljenjem i Otku- 
piteljem, to je kršćanska asceza, korizma, sakramenti; to je ispo- 
vijed, to je post. 

I ako išta ima veliko u kršćanstvu, velika je njegova odlučna, 
sustavna, na Boga i na Krista prislonjena borba protiv grijeha. 
Nije to samo vrhunaravno dobročinstvo kršćanstva ljudima; to je 
i najveće socijalno dobročinstvo čovječanstvu. 

Mi smo onda najveći i najsretniji, kad se iskreno udarimo u 
prsa i kažemo Bogu s Crkvom, Majkom našom: »Mi grješnici«. 
“e se dostojiš na pravu nas pokoru ganuti, molimo Te, usliši 
nas! « 

sA ispovijedi, u postu, u pokori leži uzvišenje, čovještvo i spa- 
senje. 

ŠTO MI LJUDI NIKAKO NE RAZUMIJEMO 


Sve mi ljudi razumijemo u Evanđelju: i da čovjek mora biti 
dobar, i da mora biti milosrdan, mora praštati, mora se moliti, 
mora živjeti skromno i čisto. Jedno samo ne razumijemo: da mo- 
ramo — patiti. Križ je velika tajna, velika zagonetka, velika sabla- 
zan. Za jedne tajna, za druge zagonetka, za treće sablazan. 

Nama vjernicima nije sablazan. Križ je bio sablazan Židovima, 
koji nisu htjeli ni da čuju, da bi njihov Mesija mogao svršiti 
na drvetu. Još prije nego što su ga se konačno odrekli, još dok 
su išli za njim, postavljali su mu za preduvjet priznanju, da se 
odreče križa. Htjeli su da ga proglase kraljem; govorili su mu na 
usta njegova prvog apostola: »Daleko neka je od tebe, Gospodine! « 
Taj tvoj govor i o križu i o muci. Križ je bio sablazan poganima. 
Sablazan i ludost. Zato su njihvoi filozofi i pogrđivali našega 
Gospodina i pravili nepodobne karikature na račun njegove muke. 
Križ je bio sablazan Nietzsche-u i svim modernim poganima iza 
njega. Oni su na križ pljuvali. I na križ i na vjeru, koja oboža- 
va Propetoga Patnika. 

Nama vjernicima križ nije sablazan. Mi ga ljubimo. Mi se 
klanjamo onome Velikanu, koji je na njemu bio propet. Nama 
nije Križ ni zagonetka. Odgonetnulo nam ju je Evanđelje. Utjelo- 
vljeni Božji Sin trpio je i umro, prije nego što nas je otkupio 
i prije nego što je unišao u slavu Uskrsnuća. On je izabrao taj 
čudni put za put spasenja. Traži od nas, da ga po njemu slijedimo. 
Tko hoće za Kristom, mora uprtiti križ svakog dana. Takav je 
zakon Otkupljenja. To je volja Božja. 

Ali nema, znamo, veće tajne od Boga. Njegovi su putevi 
neispitani bezdan. Njegova je volja nedokučiva i neobjašnjiva tajna. 
I zakon je križa stoga tajna. Tajna sakrivena u dubinama božan- 
stva. Možemo je naslutiti; možemo je i doživjeti; ali je ne možemo 
objasniti. Križ je za nas pun tame i sjena. Samo Bog i Krist 
znadu sve tajne Križa. I Krist ih jedini objavljuje, kad hoće, 
izabranim dušama. U mističnom razgovoru na Emauskom putu. 

Mora čovjek biti svetac, da se s Križem potpuno pomiri. 
To je mogla jedna sv. Lidvina, koja je 33 godine preležala na 
krevetu, sva u ranama, pateći od strašne glavobolje, groznice i 
krvarenja, slijepa, s velikim kamenom u bubrezima, sva u dušev- 
nim bolima, a opet mirna i savršeno odana Bogu. Kažu, da je 
jedanput rekla: »Kad bih mogla jednom jedinom »Zdravo Mari- 

jom« izmoliti sebi ozdravljenje, ja je ne bih izmolila.« Postalo 
joj je trpljenje drago. Unišla je bila u otajstvene čari Križa. 
Naučila je bila kraljevsku umjetnost trpljenja u školi Propetoga, 
u kojega je svaki dan upirala oči. 

Nama drugima ostaje Križ tajna. Zato se i toliko opiremo 
trpljenju. Zato smo tako osjetljivi. Zato se odmah smrknemo na 
prvi dodir boli, poniženja, razočaranja. Zato i Božje duše tako 
lako klonu u križevima. Zato u našim redovima toliko mrmljanja : 
na Boga. Zato prigovori i hule i sa usta, preko kojih svaki dan 
prelazi molitva. m e 

Nismo unišli u tajnu. Daleko smo još od Krista. On nam još 
nije progovorio. Još smo djeca svijeta. Još smo gladni i žedni 
materije, nismo u sebi osjetili duše i vječnosti, visimo o sitneži 
života. Ne znamo, koliko vrijedi duh, kad je oslobođen od mate- 
rije; kad je nadvladao prolaznost. Ne znamo, kako je beskrajno 
vrijedna žrtva na oltar Božanskom i Neizmjernom. 

Samo se od Propetoga može naučiti ta velika mudrost. Samo 
se pod Njegovim križem može tiho i predano trpjeti. U plemenitoj 
šutnji. S velikim nadama. U sjaju uskrsnih vizija. Pristupimo 
Križu, pa će nam se otviriti oči. Razumjet ćemo tajnu. Zar Krist 
nije na Križu bio najveći? Zar bi bez Križa ikad došlo Uskrsnuće? 

PUČE MOJ! 
i. 


Puče moj! 

Što sam ti učinio? 

Ili čim sam te rastužio? 

Odgovori mi! 

Ja sam te iz Egipta izveo, 

a ti si svog Spasitelja na križ propeo. 

Ja sam te kao lijep vinograd zasadio, obradio, 
a ti si mi se u vinjagu izrodio, 

i octom si mi žeđu gasio, 


“i kopljem si srce svome Spasitelju probo, 


Ja sam te četrdeset dana pustinjom vodio 
i u plodnu te zemlju uveo, 

a ti si mene na križ pribio. 

Ja sam zaradi tebe Egipat udario 
pomorom njegovih prvorođenih, 

a ti si mi bičem odvratio. 

Ja sam te iz Egipta vodio 

i Faraona u Crveno more utopio, 

a ti si me velikašima izručio. 

Ja sam pred tobom more rastvorio, 

a ti si moja prsa kopljem otvorio. 

Ja sam pred tobom u oblaku hodio, 

a ti si mene na sud k Pilatu vodio. 

Ja sam te u pustinji manom hranio, 

a ti si mene ružno išamarao. 

Ja sam te slatkom vodom iz pećine napojio, 
a ti si meni ocat i žuč pružio. 

Ja sam zaradi tebe kraljeve kanaanske potukao, 
a ti si meni glavu trnjem ovjenčao. 

Ja sam ti krunu i kraljevsko žezlo dao, 

a ti si mi u glavu oštro trnje utiskivao. 
Ja sam te do velike moći uzdigao, 

a ti si me na drvo križa prikovao. 


2. 


.Puče moj! 


Što nisam sve za te učinio? 

Ja sam ti dušu preporodnom vodom oprao, 
i milošću te posvećujućom posvetio, 

i dao ti svojega Anđela za čuvara, 

neka te vodi i čuva na tvojim putovima. 

I uputio sam te u istinama svete vjere, 

i u srce ti glas savjesti usadio, 

i opominjao te na usta tvojih starijih, 

i otvorio ti sedam svetih Sakramenata. 

I zagrlio sam te iza tolikih tvojih grijeha, 
Zagrlio te kao otac sina rasipnika, 

kao dobar pastir ovcu zabasalu. 

I hranio sam te Tijelom i Krvlju svojom 
za trpezom svete Pričesti. 

I blagosivao sam sav tvoj rad, 

i ublaživao sve tvoje muke i kušnje, 

i tješio te utjehom i milošću, 

i podnosio te uvijek s velikom ustrpljivošću. 
A šta si ti meni za sve to pružio? 

Ti si me zaboravljao u danima svoje sreće. 
Ti si me ostavio zaluđen od lažnih prijatelja. 
Ti si me nanovo bičevao svojim strastima. 
Ti si me ovjenčao trnjem svoje oholosti. 


Ti si mi teški križ naprtio svojim opet i opet padom. 


Ti si me na križ pribio svojim grješnim životom. 
Puče moj! Dušo kršćanska! 

Što sam ti učinio? 

Ili čim sam te rastužio? 

Odgovori mi! 

DVA ČOVJEKA 


Badava svi protesti; uvijek ih u sebi nosimo, ta dva čovjeka. 
Božjeg i vražjeg, dobra i zla, duhovnog i nagonskog. 

Pokušavalo se s humanističke strane trabunjati o čovjeku, 
koji je u sebi dobar, o apriornoj plemenštini ljudske naravi, o 
superiornoj etici nagona, koju su samo pokvarili propovjednici 


heteronomnog morala i »priče« o Bogu i o paklu. Pokušavalo se, . 


ali bez uspjeha. Sve su to samo fraze, kojima se život cinički 
izrugava u sto oblika, dajući nam, da na svakom koraku naiđemo 
i kod sebe i kod drugih na »čovjeka-zvijer«. 

Poznata je kršćanska formulacija toga problema, pa nije po- 
trebito, da se ograđujemo od nesporazumaka i od krivih poimanja. 
Kad govorimo o dva čovjeka u sebi, ne mislimo na dvije indi- 
vidualnosti. Najizravnije iskustvo kaže nam, da nije tako. Indi- 
vidualnost, osobnost je u čovjeku samo jedna; jedan je subjekt, 
jedno je »ja«, koje je nosilac i dobrih i zlih težnja u našoj nara- 
vi; njegovi su i duh i tijelo, i razum i nagoni. 

Ne radi se ni o dvije odjelite naravi. Sve je to u nama is- 
prepleteno; sve je povezano; sve upućeno jedno na drugo. Nigdje 
ne možeš povući točnih granica; nigdje reći: dovde, ali dalje ne. 
U čovjeku nema duha bez tijela, ni tijela bez duha. Kombinacija 
duha i tijela i jest čovjek. To mu je definicija i pojam. 

U figuri mi govorimo o dva čovjeka. U slici, koja ima duboko 
svoje značenje i smisao. Dva čovjeka znače za nas dva pola u 
ljudskoj naravi; dvije tendencije, što se međusobno odbijaju i 
vuku ljudsku narav u posve protivnim pravcima. 


To je onaj moralni kršćanski dualitet, o kome toliko voli 


govoriti sv. Pavao i koji on onako nenadmašivo i majstorski crta 
baš u slici o dva čovjeka u čovjeku. 

A ako igdje, u ovoj točci daje našem kršćanskom shvaćanju 
pravo i prirodno umovanje, i racionalna znanost, i povijest i 
iskustvo, i psihilogija i pedagogija. 

U sebi i na drugima, u pojedinačnim istupima i u kolektiv- 
nim ljudskim činima opažamo taj zakon s jednom uvjerljivošću, 
koja ne podnosi ni osporavanje ni kritike. 

Treba samo ući u sebe i reflektirati. Kakvih sve u sebi pokre- 
ta i žudnje ne osjeti i najkreposniji i najrazumniji čovjek! I to 
pokreta, koji mu se nameću s okrutnom snagom, s jednom ele- 
mentarnom bezobzirnošću. Da im čovjek popusti, da ih po diktatu 
onog drugog, duhovnog pola ne zatomi i ne priguši, u dan, u tren 

postao bi čovjek deset puta gori od zvijeri. Citav, savršen zloči- 
nački tip sakriven je u svakome od nas. I taj tip traži, da se pro- 
bije i afirmira u našem životu. Svaka moralna anomalija, svaki 
ustanak na moralni red i na fundamentalne zakone socijalnog 
dobra, ima u čovjeku svoga jakog zagovornika. U nama se budi 
slijepa mržnja, koja bi i tisuću ljudskih života žrtvovala jednom 
povrijeđenom osobnom hiru; iz nas struji egoizam bez granica; 
kroz nas se ganjaju prohtjevi najniže i najdestruktivnije seksu- 
alnosti; u žilama nas peče, nekog više, nekog manje, otrov svih 
najgorih strasti: i okrutnosti, i bešćutnosti, i zavisti, i zlobe, i 
osvete, i uživanja u tuđoj nevolji. X e NA 

A ipak u posve isto vrijeme, u istom činu, javlja se u našoj 
duši i drugi glas, blag i svijetao, koji sve to osuđuje i zove nas 
k dobroti i k idealima. Pa i kad zlo činimo, ni onda on ne šuti 
i ne prestaje nas zvati gore, u sunčane sfere dobra i istine. Na- 
jedanput se u nama probudi jedan bolji osjećaj. I učinimo do- 
bro. I svladamo se. Štujemo krepost. Ona nam imponira. Divimo 
joj se. I dajemo joj pravo u dnu našega srca. Osjećamo, da usta 
naša lažu, kad joj se rugaju i kad je niječu. Vuče nas neka jaka, 
tiha nostalgija za onim, što je više, ljepše, duhovnije. I u tre- 
nutku duhovnog mira čitava je naša duša na strani višeg čovjeka. 
Gadimo se sami sebi u svojoj tjelesnosti, pokvarenosti, sebičnosti 
i sitničavom egoizmu. A onda opet dođe reakcija, i tijelo pobijedi. 
Nagon prevladava; strast zaslijepi i povuče. i 

Kao Prometej, prikovan između neba i zemlje, između duha 


i tijela, između dobra i zla, svaki je čovjek po svojoj naravi. 


A ovo svojstvo individua nalazi onda svoj refleks u životu 
skupina, u mišljenju i radu okoline i društva. Sto nalazimo u 
pojedincu, to nas sreće, samo u divski povećanim dimenzijama, 
i u velikoj duši ljudskog kolektivnog organizma. Uvijek jedan 
viši etos sačinjava savjest društva i ideale milijuna. Pravdi, ljuba- 
vi, altruizmu, karakteru, pjevaju se pjesme i baca tamjan sa svih 
strana. Mnogoput i iskreno; često i iz uvjerenja. Ljudi i ćute i 
vide, da bi tako moralo biti. To su sveti zakoni čovječanstva, u 
koje nitko ne smije otvoreno taknuti. ' bat: 

A ipak je sve puno zla, mržnje, hipokrizije i nepravde. Ljudi 
drukčije govore, a drukčije rade. Niži elemenat strasti i grijeha 
vrši svoju mračnu, destruktivnu moć. Manifestira se u zlu i u 
pokvarenosti. , 

Dva čovjeka. Mi ih kršćani dobro poznamo. Ali samo jedan od 
njih ima pravo na prevlast. Viši, razumni čovjek, .odsjev Božji. 
A onaj drugi, tamni i destruktivni, treba da služi i da se disci- 
plinira. . 

To je prvi i najtemeljniji princip katoličkog morala i askeze. 

A to je i svrha našeg otkupljenja po Isusu. Krist je milošću 
svojom ojačao duh i pomogao mu do afirmacije. ' : 

Pristupiti Kristu, to je jedini put do pobjede dobra i u svi- 
jetu i u ljudskim dušama. . ' 

I korizma je sredstvo, po kojem se dolazi do Krista. Vjerom, 
molitvom, skrušenjem i sakramentima. 

NA ISPOVIJEDI 


Nismo mi svećenici krivi, što je Bog naredio ispovijed i što 
je Isus dao apostolima vlast, da po Duhu Svetom ili oproste 
grijehe ili ih zadrže. 

Tko može oprostiti i zadržati grijehe, taj sudi. A tko sudi, 
mora poznavati krivnju i ispitati stanje stvari. 


Sud, koji se čini u ime Božje, ne može biti sud napamet ili 


od oka. Valja prije pogledati u srce; pa ako se je srce otvorilo 
Bogu, ako je ponizno i raskajano, ako je ostavilo grijeh, red je 
izreći sud Dobrote i Milosrđa. A ako je u njemu još đavao na 


prijestolju sa svojom zloćom, red je reći: ne; zadržavam, ne otpu-, 


štam. 

A tko će pokazati apostolu stanje duše, koja traži oproštenje? 
Ako ga je Bog učinio svojim namjesnikom, nije mu još zato dao 
svoga sveznanja, ni svojih očiju, koje vide u srca i u bubrege. 
Mora se dakle sam grješnik očitovati i optužiti. Mora reći: evo 
ovakav sam; pa sudi! Reci mi, što Bog od mene traži! Daj mi 
njegovo oproštenje! 

To je dogmatički temelj ispovijedi. Nju željeznom logikom, 
traže riječi, što ih je Krist rekao apostolima na Uskrsni dan. 
Bez apostola ne dobiva se oproštenje; inače bi bila nestvarna 
njihova vlast: zadržavanja grijeha. A da apostoli dadnu oprošte- 
ze moraju suditi. A da sude, moraju znati grijeh i raspoloženje 
uše. 

Sve su drugo samo sofizmi i smicalice. Ne možeš ti reći: Ja 
se samo Bogu ispovijedam; ako ti je Bog zapovijedio, da se ispo- 
vijediš i čovjeku. I ne možeš ti silom napraviti, da su »popovi« 
izmislili ispovijed, kad je Novi Zavjet pun »ispovijedanja« grijeha 
(Djela Ap. 19,18; 1 Iv 1,9), i kad apostol Jakov kaže: »Ispovije- 
dajte, dakle, jedan drugome grijehe svoje i molite se jedan za dru- 
goga, da se spasite« (Jak 5,16)! 

U kršćanstvu je ispovijed sakrament oproštenja; jest i uvjek 
je bila. I u vrijeme Augustinovo, i u vrijeme Ivana Hrizostoma, 
i još prije za Ciprijana i Origena, na pragu apostolskog vremena. 
I tko priznaje kršćanstvo, mora Priznati i ispovijed; inače je krivo- 
. vjerac i otpadnik. 


Je li teško, jest. Osobito ljudima, koje je odgojilo moderno . 
vrijeme u obožavanju čovjeka i čovječanstva. Danas po zemlji 


hodaju sami mali bogovi, puni sebe, od kojih nitko nad sobom ne 

priznaje ni Boga ni gospodara. Svatko samo u sebe vjeruje i u 
svoju zvijezdu. Čini i radi, što mu se hoće. Sve mu je dobro i 
sve mu je slobodno. 

E, dakako, doći takvu čovjeku sa zahtjevom, da klekne, pa da 
se ispovijedi, to je baš tako, kao da uneseš u plesnu dvoranu 
kabao mrzle vode, pa ga iza leđa izliješ zažarenim plesačima nad 
namazanu i namirisanu glavu. Kako ponosno, kao Apolon, korača 
plemeniti gospodin ulicama, samosvijestan i dostojanstven; pa da 
on sada ode u ispovjedaonicu i prizna, kako je sve to dostojan- 
stveno lažno i prazno, i kako se pod njim kriju čitava brda sebič- 
nosti, zloće i svinjarija. I odlična dama, načičkana gleda na sav 
svijet, sva bijela i zlatna, da sad ode i prizna, da je siromašna 
griješnica i da joj se pod bijelom opravom duša grči kao siroče 
u prnjama, zamazano, crno i blatno! I da svi ti priznaju, da je 
njihova sloboda samo ropstvo i njihova veličina često tek životinj- 
sko valjanje po prašini! ' . . . 

Sve je to istina. Samo što kršćanstvo nikad nije priznavalo 
na zemlji bogova. Za nj je svako obožavanje stvorenja idolo- 
poklonstvo. A Bog je samo jedan: veliki Bog sa nebesa. Sve je 
drugo prah i pepeo; slabost i grijeh. »Svi su sagriješili i svima 
čežnja , . 
oba slave Božje! (Rim 3,23). Samo poniznost i skrušenje, samo 


. čežnja za otkupljenjem dovodi do Boga, a u Bogu i do veličine 


i slave. 
: Tko drukčije misli, vara sebe i druge. I Crkva mu -stoga tura 
pod oči ispovjednu svjetiljku. Otidi, pa se pogledaj pod svijetlom 
Božjim u ogledalu vječnosti! I vidjećeš, kakav si. »Ti govoriš: 
Ja sam bogat, i imam blaga, i ništa mi ne manjka, a ne znaš, 
da si bijedan, i nevoljan, i siromašan, i slijep, i go! Daj kupi, 
ja ti savjetujem, od mene zlata, što jeu vatri očišćeno, da posta- 
neš bogat i da se obučeš u bijele haljine, pa da se ne vidi o. 
tvoje golotinje; i pomašću namaži oči svoje, da progledaš! Ja 
kažnjavam i krotim one, koje ljubim. Budi dakle revan i čini 
oru!« (Otkr 3, 17-19). KRA 
e med treba lude fikcije, da smo veliki i dobri, kad smo 
maleni, sitničavi i zločesti. Istini treba pogledati u lice, da »nas 
istina spasi« (Iv 8,32). Kakaa m 
Komotnije je i lakše živjeti u iluziji, da smo kraljevi, ali 
kraj tomu mora biti, kao kod svake iluzije, zdvojnost i razoča- 
ranje. Puno je bolje priznati, da je bez Boga sva naša pravda 
»kao krpa zamazana« (Iz 64,6). Pa se smjerno kucnuti u prsa i 
reći: »Oprosti, Gospodine!« Sagriješili smo. Pali smo. I još ćemo 
gore pasti, ako Ti spram nas ne ispružiš svoje ruke; ako nas Ti 
ne podigneš i ne ojačiš! Pali i reži, ali samo spasi! 


To je katolička ispovijed. Bolna operacija, koja donosi zdrav-. 


lje. »Ljuta trava na ljutu ranu«. Kad je organizam počeo trunuti, 
samo ga nož spašava. Pustiti ga, da dalje gnjije, možda je lakše, 
ali je fatalno i tragično. To donosi smrt. , . 

A mi nećemo vječne smrti. Nijesmo ludi. Ta »strašno je upa- 
sti u ruke Boga živoga« (Hebr 10,31)! 

Mi ćemo stoga na ispovijed. Svladat ćemo u sebi oholost i . 


obzire, što ubijaju dušu. Kad nas nije bilo stid počiniti grijeh, 
zašto da nas bude stid priznati Bogu i njegovu namjesniku svoju 


zloću?! U tom tihom, nijemom grobu ispovjedaonice, koja nema . 


ni očiju ni ušiju! 

To poniženje traži od nas Bog kao uvjet svome miru i svojoj 
ljubavi. 

' Ponizi se, pa ćeš vidjeti, kako je sladak Gospodin i kako je 
lijepo prebivati u njegovim šatorima, punim mira i one svete, 
nevine radosti, što donosi osjećaj Božje blizine i oproštenja. 

Ponizi se, pa ćeš odmah biti velik i jak. Nagon, da budeš 
poštovan i ugledan, odgoni te od ispovjedaonice. Ali baš u njoj 
naći ćeš veličinu i ugled. Bog će te njima nadariti. Grijeh te je 
učinio krhkim i nemoćnim; snaga Božja opet će ti dati duši 
krila i ruci silu. Postat ćeš opet sam svoj gospodar. Bog će te 
podignuti. Od roba postat ćeš slobodnjak i dijete milosti i bo- 
žanstva. 

Ponizi se, pa ćeš odmah biti sretan. Kao sunce unići će ti 
sreća u srce. Ona divna sreća, koje ti ne može oteti svijet. Bla- 
ženstvo čiste savjesti, radost duha, velika i besmrtna nada. 

Hajdemo na ispovijed! Bog nas zove. Skinimo teške terete 
s naših leđa i njegve s naših ranjenih ruku! Operimo zamračene 
i bolesne svoje duše u krvi Janjetovoj! 

Na ispovijed! Na ispovijed! 

OTKUPLJENI I NEOTKUPLJENI 


Krist je svojom mukom i smrću otkupio čitavo čovječanstvo. 
Nitko nije izuzetak. Nijedno razdoblje od Adama do zadnjeg čo- 
vjeka. Nijedan narod. Nijedna zemlja. Univerzalnost Otkupljenja 
i Božje volje, da se ljudi spase, temeljna je istina kršćanstva. 
Izrijekom ju je naglasio Apostol (11 Tim 2,4). Emfatično ju je 
uvijek učila Crkva. Sva je praksa Crkve izgrađena na toj pretpo- 
stavci. Uvreda bi bila za Krista i za njegovo božansko dostojan- 
stvo i milosrđe o tome i podvojiti. 

Samo što je to Otkupljenje, u nekom smislu, potencijalno, a 
nije aktualno. Sa sviju je dignuto prokletstvo grijeha, svima je 
omogućen put do Boga, svima je zaslužen život milosti i otvoren 
raj. Svi mogu postati dionici Otkupljenja. 

Ali nitko ne mora. Tko neće da se posluži darom Otkuplje- 
nja, neće biti ni otkupljen. Milost Otkupljenja ostat će na njemu 
besplodna; neće se realizirati; neće biti primijenjena. Čovjek je 
svagdje slobodan, pa je slobodan i prema Bogu i prema njegovu 
Otkupljenju. Bog daje i pruža spasenje, ali nikoga ne sili, da ga 
primi. Milost je Križa, ako se smije tako kazati, fatalna, sudbo- 
nosna milost; ona se, bude li izigrana i prezrena, okreće u pro- 
kletstvo. Krist-Otkupitelj podignut je i na propast i na Uskrsnuće. 
Križ je znak, protiv kojega će se govoriti (Lk 2,34). Iz njega se 
može zahvatiti i smrt i život. 

Ta je fatalnost Otkupljenja podijelila čovječanstvo na dva 
tabora. Ona se u nj zabila kao tragični klin, koji ga je prepo- 
lovio, stvorila je nebo i pakao. Tabor otkupljenih i tabor neotkup- 
ljenih, tabor prokletih. 

I na zemlji postoje ta dva tabora, makar njihovo okupljanje 
još nije definitivno ni nepromjenljivo; makar njihove domene ni- 
jesu još vidljivo markirane ni razgraničene. Na zemlji još fluktu- 
iraju odnosi između ta dva tabora; još se može promijeniti pri- 
padnost. Barem za ljudske oči; pred Božjom svevidnošću oduvijek 
su još obilježeni izabrani. »Zna Gospodin, koji su njegovi« (2 Tim 
2,19) 

Otkupljeni i neotkupljeni. Poklonici Križa i njegovi protiv- 
Nici. Pravednici i nepravednici. Oni, koji čine volju Božju, i koji 
je ne čine. Sluge Gospodinove i lakoumni plesači oko zlatnih tela- 
ca. Ljudi duha i robovi materije. 

Ne nose ni jedni ni drugi žiga na čelu ni na rukama. Nije 
Otkupljenje ispisano na licima. Ne može se ono ni vidjeti ni 
fotografirati. Svi mi živimo jedni uz druge; u onomu, što se na 
nama opaža, savršeno smo slični i jednaki. Idemo istim ulicama, 
sjedimo za istim stolovima, nosimo jednaku odjeću, govorimo istim 
jezikom, zauzimamo iste službe, obavljamo iste tjelesne i društvene 
funkcije. 

A ipak su to dva posve odjelita i posve oprečna svijeta; dva 
smrtno zavađena neprijatelja; dvije vojske, koje stoje jedna pro- 
tiv druge;;; dvije suverene domene, koje se apsolutno isključuju; 
dva tabora, čije su misli, težnje, nade, ciljevi, sredstva, posve 
različni. Jedni ne razumiju drugih; svaki ide na svoju stranu, u 
dijametralno oprečnu smjeru. Što je ljudski tako blizu, pred Bo- 
gom je tako daleko. Što je po izgledu jednako, po sadržaju je i 
stvarnosti živa suprotnost i međusobna negacija. Oči varaju. Ono, 
što je glavno, sakriveno je suncu, a otvoreno je samo Bogu. 


I strahovita će biti iznenađenja, kada panu krinke i kad se . 


raspuknu ljudske vidljivosti i prividnosti. U čas će duboki jaz, 
u čas će oštri mač razdijeliti oba svijeta: otkupljeni i neotkupljeni. 
Ispuniće se Kristovo evanđeosko prorođstvo. »Kao što munja, kad 
sine s neba, rasvijetli sve, što je pod nebom, tako će biti Sin 
čovječji u svoj dan« (Lk 17,24). Doći će to kao potop u dane 
Noine, kao oganj i sumpor nad Sodomu (Lk 17, 26-30). »U onu 


noć biće dvojica na jednoj postelji, — jedan će se uzeti, a drugi 
će se ostaviti; dvije će mljeti zajedno, — jedna će se uzeti, a dru- 
ga će se ostaviti; dvojica će biti na njivi, — jedan će se uzeti, 


a drugi će se ostaviti!« (Lk 17, 34-35). 

Otkupljenje nije u tjelesima; ono je u dušama. Duše su njim 
natopljene i stigmatizirane. »Kraljevstvo je Božje u nama« (Lk 
17, 21). U poniznosti, u ljubavi, u vjeri, u čistoći, u pravdi, u 
istini, u miru, u djelotvornoj čežnji za dobrom, u prevlasti duha, 
u odanosti Bogu, u Duhu Svetom, koji se je razlio našom dušom 
i povezao nas s Bogom. »Koje Duh Božji goni, oni su sinovi Bož- 
ji« (Rim 8,14). 

Iz toga duhovnog carstva otkupljenih izlazi u svijet blagoslov. 
Njegov duh podiže i preporađa, čega se god takne. On je božan- 
stven i životvoran. »Spiritus vivificans«. Po njemu se jedinome 
zemlja spaja s nebom i s Bogom, s puninom i izvorom života. 

Sve ostalo je mrtva materija. Od nje izlazi smrt i trulež. To 
je carstvo krvi i nagona. Konac je njegov raspadljivost. Plod je 
njegov grijeh. »Što je rođeno od tijela, tijelo je, a što je rođeno 
od duha, duh je« (Iv 3,6). 


A samo je jedan put do odabranja i Otkupljenja. Onaj, koji 
je sišao s neba i koji se na nebo opet vratio, pošto je na zemlji 
ostavio nebeske klice svoga života; pošto je ljudske duše zadahnuo 
Duhom Božjim. Tko se njemu preda, taj je otkupljen. 


\ 


To je Propeti Krist, Sin Božji. »Bog nije poslao Sina svojega 
na svijet, da sudi svijetu, nego da se svijet spasi kroza nj. Tko 
vjeruje u nj, ne sudi mu se, a tko ne vjeruje, već je osuđen.« 

Svjetlost Kristova zasvijetlila je svijetu s njegova križa. U 
božanskoj veličini njegove duše, pune ljubavi; u slavi njegova 
uskrsnuća. Sa Kristova križa sja i grije Otkupljenje. 

Oni, koji idu tom svjetlošću sa Križa, to su otkupljeni; oni, 
koji zatvaraju pred njom oči, to su neotkupljeni. Oni su prezreli 
Otkupljenje iz neuredne strasti za materijom. »A ovo je sud, što 
svjetlost dođe na svijet, i ljudi zamilovaše većma tamu nego li 
svjetlost; jer njihova djela bijahu zla.« 

Otkupitelju, Sine Božji, mi u te vjerujemo. Mi otvaramo 
srca Tvojoj svjetlosti. Daj nam dio s otkupljenjima! 


OTKUPLJENJE 


Otkupitelj i otkupljenje zapravo su jedini sadržaj čitava krš- 
ćanstva. Iz Kristova otkupljenja rodila se je Crkva, da misao 
otkupljenja po Isusu na drvetu križa poropovijeda i da milost 
otkupljenja primjenjuje. I sav njezin život, i vidljivi i nevidljivi, 
i u cjelini i u živim njezinim udima, nije ništa drugo nego pro- 
življavanje misli otkupljenja. Vrhunaravna istina, to je propovijed 
Crkve. A vrhunaravni, milosni život, to je i radni princip i glavni 
cilj sve njezine aktivnosti. Njezina se organizacija sva prislanja 
na poslanje Otkupiteljevo; njezina vjera i propovijed protekle su 
iz usta Otkupiteljevih; njezine tajne i sakramenti u bitnosti svo- 
joj nisu ništa drugo nego mističko zacjepljivanje ljudi na bo- 
žanski život Otkupiteljev. 

I pobožnost, i liturgija Crkve, kao vanjski izraz nutarnjeg 
njezina života, kreću se samo oko misli i čina otkupljenja. Pro- 
peti Krist na Križu i u Euharistiji središnji je objekt njezina 
kulta, a sjedinjenje s Kristom po otkupljenju prva i glavna na- 
kana svih njezinih molitava i obreda. 

Otkupitelj i otkupljenje svaki su dan Crkvi pred očima. I 
Crkvi i onima, koji s Crkvom i u Crkvi žive. 

Ali Crkva ne bi bila ljudsko društvo, kad se ne bi prislanja- 
la na potrebe ljudskoga srca, pa unosila u svoj život raznoličnost 
i izmjenu. 

I misao otkupljenja ima u životu Crkve svoju plastičnu li- 
turgijsku i mističku gradaciju. U mnogim oblicima ona pokazuje 
i: iživljuje. Ima razdoblja normalnog intenziteta, potenciranja i 
kulminacije. 

Veliki Tjedan i uskrsno vrijeme su doba, kad ona postiže 
u luturgiji najživlju svoju plastiku, a u nutarnjem vjerskom ži- 
votu kulminaciju intenziteta. Sva je liturgija u tim svetim danima 
isključivo i izravno usredotočena na historijsku činjenicu otkup- 
ljenja, a vjerske dužnosti dovode vjernika u neposredan dodir 
sa izvorom otkupnoga milosnog života, sa Kristom u  sakramenti- 
ma ispovijedi i pričesti. 

I ako ikad, danas je, na pragu Velikog Tjedna, vrijeme, kad 
se svatko, tko iole kršćanski osjeća, mora čitavom dušom zadubi- 
ti u otajstvo otkupljenja i sav se prožeti njegovom sviješću i du- 
hom. : 

Danas, na pragu Velikog Tjedna Velike i Svete Godine. Što 
je Veliki Tjedan u krugu jedne crkvene godine, to je veliki sto- 

ljetni jubilej Križa u krugu stotine godina. Živo, duboko, trajno 
udubljenje u otajstvo Otkupitelja i otkupljenja. Kritika unatrag, 
a orijentacija unaprijed za čitava desetljeća u svijetlu križa i u 
duhu otkupljenja. Vrhunaravno probuđenje i ojačanje. Preporod 
nutarnjeg, otkupljenog čovjeka. U misli, u osjećaju, u volji i u 
životu. 

Otkupitelj i otkupljenje. Jedanput je trebala doći godina ot- 
kupljenja, pa da nas toga sjeti. I da nam svaki dan dovikuje na 
uho: otkupljen si. I svi ste vi otkupljeni. Vi, moderni ljudi 20. 
vijeka. ; 

. Pogledajmo oko sebe. Svi smo skoro zaboravili, da smo otku- 
pljeni. I u nama, praktičnim kršćanima, zamračena je ta svijest, 
a oni drugi, brojni milijuni, zaboravili su ime Otkupiteljevo. 

Zaglušila nas je vreva toga našeg vječno nemirnog modernog 
života, naša trka za stjecanjem i napretkom, buka naših strojeva, 
sunovratna brzina našeg tehničkog napretka. Zaslijepio nas je blje- 
štavi sjaj naše moderne kulture i civilizacije. Zabezeknuli su nas 
rezultati našeg rada i uspjesi uma. Apsorbirala nas je naša zna- 
nost. Hipnotizirala nas je veličina naših nebodera, svjetlost naše 
reklame; groznica naših svagdanjih novih uživanja. 

m Ostao je u nama samo čovjek; goli naravni čovjek. Čovjek 
tijela i krvi; čovjek kojega svuda oko sebe vidimo i gledamo 
kako trči i pobjeđuje. 

Nutarnjeg smo čovjeka sasvim zaboravili u toj buci. On nema 
reklame, da se njom afirmira, ni svile, da se u nju odjene, ni 
zrakoplova, da se njim izvije nad svijet i pokaže svačijim očima. 

Već smo pomislili, da ga ni nema. I smetnuli smo s uma svu 
problematiku duše i sve što nije u nama ni materija ni tijelo. 
Izgubili smo smisao za sve čari i ljepote duha i za svako ne- 
tjelesno teženje i stvaranje. Ugušili smo u sebi osjećaj grijeha 
i glas u nama, što bolno vapi za otkupljenjem. Pričinilo nam se 
da Boga ni nema i da nam je nepotrebno sve ono što nije čovjek. 

Pa? No, to nam se osvetilo. Dodijali su nam neboderi, pre- 
morila nas je svjetlost reklama; zgadilo nam se meso. Ostali 
smo prazni u svemu tome sjaju. Nesretniji smo nego ikada, i 
ubijamo se u hekatombama. 

, Kad smo se najviše odmakli od otkupljenja, najjače smo 
oćutjeli njegovu potrebu. 

Kriste, Ti si u svom siromaštvu na križu veći i sretniji od 
svih tih ljudskih veličina. Duša je Tvoja bogata. Čitav je Bog 
u njoj. I mir, i dobrota, i ljubav, i istina. Vječnost je u njoj. 

A to je neizmjerno više od sve ljudske veličine i slave. To 
puni dušu. To. vodi k Bogu. To otkupljuje. To je vječna, božan- 
ska zbiljnost. 

. o oKriste, Ti si nam donio Boga i njegov život. Nikad toga ne- 
ćemo zaboraviti. I ako smo bili zaboravili, sad ćemo se, u Svetoj 
Godini, i u Velikom Tjednu opet toga sjetiti. 

I ostat ćemo uvijek uza Te. Visoko nad svijetom, u živoj 
Svijesti otkupljenja. Tvoj križ će nam biti program« a Tvoji sa- 
kramenti i život i utjeha. 

MISTERIJ VELIKOG TJEDNA 


Nije veliki tjedan samo spomen-doba Kristove smrti na križu. 
Veliki Petak jest. Ali Velikog Petka nema, dok, prije njega, ne 
dođe Cvjetnica i sve što se dogodilo nakon dana, kad je Krist 
u slavlju spontanog triumfa unišao u Jeruzalem, dočekan i po- 
zdravljen od mase kao Mesija. »Blagoslovljen, koji dolazi u ime 
Gospodnje!« govorili su i klicali ljudi u onaj dan. : 

Ne bi, po ljudsku, ni došlo do tragedije na Kalvariji, a svaka- 
ko ne bi ona ispala onako krvavo, da Krist nije na Cvjetnicu 
svjesno primao poklone naroda kao Mesija i Spasitelj Izraelov. 
I da nije kod toga ostao i odlučno i nepokolebivo. Njegovi: su mu 
protivnici još tih zadnjih dana bili ponudili kompromis. Trebalo 
je samo zabraniti, da mu djeca pred hramom kliču: »Hosana sinu 
Davidovu!« Starješine svećeničke i pismoznanci upozorili su ga 
izrijekom na konsekvencije, ako to ne učini. »Čuješ li, što ovi 
viču?« »Ukori ih!« Odgovor je Kristov bio niječan. »Kažem vam, 
ako ovi ušute, kamenje će provikati!« : 

Zato su ga propeli. »Titulus causae«, razlog njegovoj smrtnoj 
osudi bio je jasno i nedvoumno utvrđen natpisom na križu: »Isus 
Nazarećanin, kralj židovski«. 

Nisu ga primili. Držali su ga uzurpatorom. Nije ga htio Rim, 
a pogotovo ga nije htio Jeruzalem. Za čitava procesa, i u dvorani 
sinedrija i u Pilatovu pretoriju, povlači se pitanje Kristova kra- 
ljevstva. To je glavna optužba. »Jesi li ti Krist; kaži nam!« »Go- 
vori za sebe, da je on Krist kralj«. »Jesi li ti kralj?« »A što da 


učinim sa kraljem židovskim?« »Svaki, koji se čini kraljem, pro-. 


tivi se Cezaru!« »Zar kralja vašega da raspnem?« »Nemamo kra- 
lja do li Cezara! « ' 

Krist je nastupio sa kraljevskim aspiracijama. Ne, dakako, sa 
aspiracijama na svjetsko prijestolje. On je htio biti suveren ideja 
i suveren duša. Na Cvjetnicu se On kao kralj predstavio židov- 
skom narodu. Prvom po redu. Iza Židova doći će kroz povijest 
na red i svi drugi. | 

Židovski narod zastao je bio pred njim. Židovi su krzmali. 
U njima su se borile dvije duše. Na Cvjetnicu je izgledalo, da će 
ga primiti. Klicali su mu »Hosana«; priredili su mu kraljevski 
doček na vratima svetoga Jeruzalema. Pustili su ga mirno, da uđe 
u Davidovu prijestolnicu. Dok su mase sudile svojim očima i 
svojim srcem, bili su izgledi povoljni. 

Ali brzo je došlo do tragičnog obrata. Svjetina je pala pod 


utjecaj onih velikih, koji su računali i spekulirali. Njima se nije 


htjelo ni istine, ni bratstva, ni pravde, ni otkupljenja, što ga je 
propovijedao Nazarećanin. Oni su tražili zlato, uživanje, moć i 
osvetu. Bosonogo i goloruko kraljevstvo nije njima imponiralo. 
Kralj mironoša na poniznom magaretu nije bio njihov ideal. Da 
je došao na konju od boja i pod krunom od zlata, s naoružanim 
četama, još jačim od rimskih, — makar one bile i anđeoske, — 
bili bi ga primili. Onako nisu. Prezreli su ga i ostavili. Odrekli 
su ga se. Srušili su ga. Ubili su ga. Oni, a s njima i čitav ži- 
dovski narod. Cvjetničko »Hosana« pretvorilo se je već na Veliki 
Petak u strastveni i krvavi »Crucifige«. Umjesto »Slave na visi- 
ni« došlo je: »Propni ga, propni!« 


Prvi Veliki Tjedan svršio se zabačenjem Kristovim. Židovski 
se narod s njim slomio. Krist je bio uzalud pred njih stupio, da 
mu se poklone. Odbacili su ga. 


Brzom i strahovitom dosljednošću stigla ih je kletva odbače- 
noga Mesije. Na Cvjetnicu ju je već Krist ugledao u krvavoj 
viziji, kad mu je s Maslinske gore prvi put pao pogled na Jeru- 
zalem, koji je ubio i kamenovao brojne proroke, a sad će i naj- 
većeg Proroka i Kralja. 


Samo trideset i nekoliko godina kasnije postao je taj Jeru- 
zalem hrpa ruševina; veliko, krvavo garište. Hrama više nije bi- 
lo; po ulicama su ležale lešine onih, koji su se odrekli Krista. 
I lešine njihove djece. A druge je Tito uvodio svezane u Rim, 
kroz svoj slavoluk. 


Sve je to zapravo jedno otajstvo: i Cvjetnica, i Veliki Pe- 
tak, i Uskrs; i sve ono, što je s njima povezano. Sve ljudske tra- 
gedije i svi ljudski uskrsi. I narodne tragedije i narodni uskrsi. 


' Uvijek u čovječanstvu živi i obnavlja se misterij Velikog 
Tjedna. Uvijek Krist izlazi pred ljude i pred narode kao preten- 
dent na kraljevsko prijestolje duša, na suverenitet najviše životne 
ideje. I uvijek se ponavlja u povijesti proces priznanja ili otklo- 
na; poklonstva ili zabačenja; blagoslova ili prokletstva. 


Krist dolazi mironosan i bogonosan, pa traži triumf i nudi 
spasenje, obećaje mir. Ljudi, narodi moraju ga ili primiti ili 
odbaciti. Nikad ga još nitko nije odbacio, a da ga nije stigla 
nesreća. Zanijekana se istina uvijek osveti. Prezrena pravda i 
ljubav urode plodom mržnje, koji ubija, zloće koja propada i 
umire. aki 


I danas Krist izlazi pred narode u otajstvu svoje mistične 
Cvjetnice i nudi im, što je »za mir« njihov. Traži, da ga doče- 
kaju sa maslinama mira i sa palmama životvorne i pobjedničke 
vjere. Toliki ga _ nisu primili i ne primaju ga. Neće golorukog 
kraljevstva istine; hoće kraljevstvo oružja, zlata, sjaja, moći i 
uživanja. Neće njegovih duhovnih i vječnih darova. Umiru u ra- 

tovima; guše se u nesreći. Priređuju Kristu uvijek iznova otpad- 
nički Veliki Petak i Kalvariju, a sebi tragiku Jeruzalema i Izra- 
ela. 

I pred nas Krist izlazi. Mi ga nećemo ni zatajiti ni odbaciti. 
Mi ćemo mu zapjevati: »Hosana« i »Blagoslovljen«. I u ovom ve- 
likom Tjednu punom sudbonosnih odluka. I u ovoj godini našega 
hrvatskog milenijskog opredjeljenja za Križ i za Kraljevstvo Kri- 
stovo. Pa da uvijek budemo puni mira i puni otkupljenja, pravde, 
istine i uskrsa! 

»I, BACIVŠI SREBRNIKE U HRAM, 
OTIĐE TE SE OBJESI« 


(ME 27,5). 


Nema tomu dugo vremena, primio sam pismo od dobroga pri- 


jatelja, koji mi piše, da se počeo nešto intenzivnije baviti čita-: 


njem Sv. Pisma, sada kada se približuju veliki dani, u kojima 
nam sv. Crkva spominje glavne momente našega otkupa i veli- 
čanstvenim potezima riše sliku Isusa Krista, koji sebe žrtvuje 
na križu za spasenje čovječanstva. Kaže mi da je u čitanju naišao 
na više poteškoća, koje nije mogao riješiti. Molio me je, da bih 
mu ja riješio. Bilo ih je više, i ja sam ih riješio. Ovdje iznosim 
samo jednu, koja se nalazi u Isusovoj muci; iznosim je na javnost, 


da bude na uhar i onima, koji nisu — čitajući Isusovu muku 
.kod Mateja — ni zapazili, a još manje kušali, riješiti tu poteško- 
ću. 


Ta je poteškoća slijedeća: kod Mateja (2,73. ss) čita se: Tada, 
vidjevši Juda, izdajica njegov (Isusov), da ga osudiše, pokaja se 
i povrati trideset srebrnika glavarima svećeničkim govoreći: 
Sagriješio sam, jer sam izdao krv nevinu. A oni rekoše: Što je 
nama za to? To je tvoja stvar. I bacivši srebrnike u Hram, izađe, 
te se objesi. A glavari svećenički, uzevši srebrnike, rekoše: Ne 
smijemo ih metnuti u blago Hrama, jer je to krvarina. Nego se 
dogovoriše, te kupiše tim novcima njivu lončarevu za groblje 
strancima. Zato se prozove ona njiva Krvna njiva do dan danas. 
Tada se ispuni, što je kazao Prorok Jeremija: Primio sam tride- 
set srebrnika od sinova Izraelovih, cijenu, koju su odmjerili cje- 
neći vrlo cijenjenoga, i dadoše ih za lončarevu njivu, kako mi 
naloži Gospodin.« 

Ove riječi — kaže se dalje, — evanđelist Matej kaže, da su 
proroka Jeremije, al uistinu ovih riječi nema kod Jeremije. Ka- 
ko, dakle, riješiti ovu poteškoću? Čije su ovo riječi, i kakva 
smisla imadu primijenjene na Isusu? Kako je mogao Matej kazati 
nešto, što nije bila istina? 

Istina je, da ove riječi nisu Jeremije — premda neki misle, 
da u Jeremije imade nešto slično. To je zadavalo muke egzegeti- 
ma. Neki su mislili, da se je Matej prevario, da ga je prevarila 
memorija (Beda, Sv. Toma, Schegy, Schanz i drugi). 

Neki misle, da Matej nije metnuo nikakvo ime proroka, već 
da je prepisivač kasnije metnuo na okrajku svoga rukopisa jer je 
to bilo njegovo mišljenje, pa da je ta bilješka sa okrajka ušla 
u tekst (Jansen, Maldonat, Reichel). 

Imade egzegeta, koji misle, da su te riječi uzete iz spisa 
Jeremije, kojih više nema (Brigen, Menachio, P5ltz). 

Mnogi misle, da su to riječi uzete i iz Jeremije i Zakarije 
(sv. Augustin, sv. Anselmo, Gracije, .Griiner, Knabenbauer i drugi.) 

Nijedno od ovih mišljenja ne bi se moglo braniti nekom ve- 
ćom vjerojatnosti. 


Što se dakle ima misliti? 

Ove su riječi uzete iz Zaharije, a ne iz Jeremije. Ovako se 
čita u Zahariji: 

»I rekoh im: ako vam je drago, dajte mi moju plaću; ako 
li nije, nemojte; i izmjeriše mi plaću trideset srebrnika. I reče! 
mi Gospodin: Baci lončaru tu časnu cijenu, kojom me precijeniše; 
i uzev trideset srebrnika bacih ih u dom Gospodnji lončaru« 
(Zahr 11,12). 

Smisao je tih riječi ovaj: 

Dugo je prorok Zaharija obavljao službu pastira u Izraelu, 
ali je nezadovoljan bio radi neuspjeha. On odluči, da više neće 
pasti. Koja ovca pogine, neka pogine, koja propane, neka propa- 
ne, i koje ostanu, neka jedu meso jedna drugoj (Zah 11,10). I 
uze svoj štap, slomi ga, da ukine zavjet svoj, koji učini sa svo- 
jim narodom... I reče im: Ako vam je drago, dajte mi moju plaću, 
ako li nije, nemojte. I bi proroku Zahariji određena plaća, za 
njegov dugi rad pastira, trideset srebrnika. Pošto je ta plaća bila 
nerazmjerna dugomu i teškomu radu Zaharije, bila je to uvreda 
i proroku i Bogu, koji je poslao proroka; stoga je prorok prezir- 
no bacio tih trideset srebrnika u dom Gospodnji lončaru, kako 
mu naredi Gospodin. Ovo je smisao kod Zaharije. 


* * * 


Smisao pak ovog proročanstva kod Mateja, koji ga je primije- 
nio Judi, bio bi ovaj: Isus je kroz tri godine svoga javnoga živo- 
ta posvetio sebe za dobro svoga Izraelskog naroda, odnosno za 
čitavo čovječanstvo. On je propovijedao svoj božanski nauk ljuba- 
Vi. On je tješio žalosne, ozdravljao bolesne, uskrisivao mrtve; 
pa čitav taj njegov rad bi procijenjen s trideset srebrnika, jer 
su Židovi dali Judi trideset srebrnika (a to je bila cijena jednoga 
roba /Mojs, 2./), da im preda Isusa u ruke. Kasnije se Juda po- 
kajao radi svoga zločina i povratio primljeni novac. No pošto 

idovi nisu htjeli primiti natrag novac, on ga baci u hram, 
i ode te se objesi. Tako se ispunilo proročanstvo Zaharije, koje je 
Simboliziralo Judino izdajstvo i trideset srebrnika tim, što je 
Prorok Zaharija bacio u hram trideset srebrnika, plaću, što su 

mu bili dali za njegov rad, a to je, jer je takva plaća, bila 
uvreda, a ne nagrada i Zahariji, kao pastiru, i Bogu, koji ga je 
poslao. 

Činjenicu Zaharije proroka, da je bacio u hram trideset sre- 
brnika, primjenio je evanđelist na Judu, koji je bacio srebrnike 
u Hram. 


* * * 


Ali moglo bi mi se ovako primijetiti: to je sve dobro; postoji 
“ovdje pitanje, koje nije riješeno, koje valja riješiti. To je pita- 
nje: Matej evanđelist kaže, da su te riječi Jeremijine; ali, eto, 
nisu već Zaharijine. Ovdje se Matej prevario i nas krivo izvi- 
jestio. Kako se to dade složiti s naukom sv. Crkve, da u Sv. 
Pismu ne može biti ni povijesnih niti bilo kakvih drugih pogreša- 


ka. A to bi bila očita povijesna pogreška. 


Odgovaram. Bila bi kod Mateja pogreška, kada bi nam bilo . 


izvjesno, da je Matej uistinu mislio, da su to riječi Jeremijine, 
te da je Matej htio kazati, kako je to rekao Jeremija a ne drugi 
već Jeremija; ali to istina nije. Matej kaže: »I tako se je ispu- 
nilo, što je bilo rečeno po Jeremiji proroku.« Htio je kazati: 
ispunilo se je, što je rečeno u knjizi proroka, a u knjizi proroka 
bio je i Zaharija. Da je uistinu tako mislio Matej, dokazuje se 
ovako: U Starom Zavjetu spisi su svih proroka bili sabrani u jed- 
noj knjizi. U toj knjizi na početku bio je Jeremija. Kada bi se 
citirale riječi kojega od proroka, koji su bili u knjizi, citirao bi 
se Jeremija, jer je na prvom mjestu bilo ime Jeremije. Toga su 
se običaja držali Talmudisti, toga se običaja držao i Matej u naše- 
mu slučaju. Dakle, to nije pogreška povijesna: Matej nije sebe 
niti nas prevario. Prijevara je u pameti onih, kojima nije poznat 
način citiranja knjige proroka. 

U. Talija 

U ŠKOLI MASLINSKOG VRTA 


Jedna od najstrašnijih Isusovih muka bila je bez sumnje 
teška duševna borba i smrtna tjeskoba, što ju je Spasitelj prepa- 
tio u Maslinskom Vrtu. 

Na čudesan način odstupila je od njega u tim trenucima po- 
sve nebeska utjeha, koju je ljudska duša Isusova crpila iz ne- 
prestanoga najužeg sjedinjenja sa svojim Nebeskim Ocem; pustio 
je svoju ljudsku narav, neka sama trpi i u cjelini izdrži silnu 
duševnu stisku, što je osjeća svako ljudsko srce pred velikim žrt- 
vama i teškim križevima. 

Isus je tu trpio duboko ljudski, posve kao jedan od nas. 

Ispred očiju njegova duha prolazile su u dugačkom redosli- 
jedu sve one strašne boli, koje će noćas i sutra prepatiti na tije- 
lu i na duši. Sve ih je vidio pred sobom u jednom trenutku u 
punoj njihovoj strahoti i užasu. Zorno ih je vidio, sa svim bol- 
nim pojedinostima i sa svom groznom okrutnošću i mržnjom, 
koja će se kroz njih iskaliti. 

I Juda je bio tu, i apostoli, koji su ga zatajili, i nepravedne 
osude, i bijela luđačka haljina, i Baraba, i bičevanje, i trnova 
kruna, i pljuvanje u lice, i nezahvalnost naroda, koji je tražio 
njegovu smrt, i čavli, što će mu probiti ruke i noge, i golotinja, 
i žeđa na križu, i strašna ona duševna zapuštenost, u kojoj će 
umrijeti. 

Sve se to u jednom trenutku svalilo na njegovu dušu; i sve 
su te muke zajednički mučile u Maslinskom vrtu njegovo božan- 
sko srce. 

A onda je duša njegova vidjela svu strahotu bezbrojnih ljud- 
skih grijeha, sve tamo od zemaljskog raja, pa do zadnjeg čovjeka 
na zemlji. Sva ta gnjusoba teretila je sada njegovu dušu. Pred 
Božjom Pravdom bio je On krivac i žrtva. Od Njega je rasrđeni 
Bog tražio za sve to zadovoljštinu i pokoru. 

A plaća za tu veliku žrtvu biti će mu tužna nezahvalnost 
ljudi i vječna propast milijuna i milijardi, za koje će njegova 
krv biti uzalud prolivena. 

I ljudska se Kristova duša savijala pod strahotom tih sablas- 
nih slika kao zgažen crv; svaka žilica njegova tijela drhtala je od 
strepnje i straha; krvavi znoj navalio je od smrtne stiske na nje- 
gove pore. 

U dubokoj boli dizala se je njegova duša k Nebeskom Ocu i 
tjeskobno ga, plačno, djetinjski molila da je oslobodi: »Žalosna je 
duša moja do smrti«. »Oče moj, ako je moguće, neka me mimoiđe 
ovaj kalež!« »Aba, Oče, sve je Tebi moguće, uzmi od mene kalež 
ovaj!« 

I dugo, dugo hrvala se je njegova duša s Bogom. Tri puta je 
iznova padao na koljena i molio se. 

A onda je napokon i ljudskom svojom dušom primio veliku 
žrtvu. Predao joj se, volji Očevoj. »Oče moj, ako se ovaj kalež 
ne može uzeti od mene, da ga ne pijem, neka bude volja Tvoja!« 
»Ipak neka bude ne moja volja, već Tvoja!« »Ali ne, kako ja 
hoću, već kako Ti!« 

Junački je ustao i pošao — ravno u smrt. 

Ustanite, hajedemo; evo, približio se onaj, koji će me izdati! « 

Božanski uzvišen i pun najdubljih pobuda ovaj je prizor u 
Vrtu Maslinskom. Velika škola života za sve nas. 

Zar i nama svima nisu već došli časovi Maslinskog Vrta? 
Trenuci, kad siromašno ljudsko srce duboko pati i čitavom se 
snagom otima od križa i boli, koju mu je poslao Bog. Trenuci, 
kad je duša mračna i ostavljena, gdje se trpi bez utjehe i gdje 
je Bog od nas daleko. Trenuci, kad bismo i mi najradije uzdahnu- 
li: »Žalosna je duša moja do smrti! « 

O ti teški časovi Maslinskog vrta! Oni su vatrena kušnja naše 
kreposti i naše ljubavi spram Nebeskoga Oca. 

Isus u Maslinskom vrtu treba da nas u takvim časovima oja- 
či. Tisuće ranjenih srdaca našlo je kod njega utjehu, pa ćemo 
je i mi naći. 

Radi nas, da nama dade primjer, On se tako duboko ponizio 
i postao nama sličan. 

Lijepo je predati se potpuno u volju Božju. Lijepo, ali če- 
sto teško, krvavo teško. Srce hoće da pukne, a iz prsiju nam se 
izvija bolni krik i topla, plačna molitva: »Uzmi od mene kalež 
ovaj!« 

Smije li to tako biti? Je li to grijeh? 

Nije, ako dolazi iz djetinjski odanog srca. 

Kao drago, blago svjetlo sja ta utješna kasćanska istina iz 
noći Muke i boli našega Spasitelja. 

Ta, On je bio čitav svoj život djetinjski, svim srcem odan 
svome Nebeskom Ocu; na Njemu nema nesavršenosti i grijeha; 
pa ipak i On vapi k svome Ocu: Uzmi ovaj kalež od mene!« 

Dugo moli On svog Nebeskog Oca, da ga poštedi, viče k nje- 
mu »glasom velikim i sa suzama« (Hebr 5.7), govori mu djetinj- 
ski i nježno: »Oče, Tebi je sve moguće; uzmi (dakle) od mene 
kalež ovaj! « ' 

Jest, i mi smijemo biti slabi i osjećati bolnu svu strahotu 
križa, koji nam je Bog poslao. Smijemo se i moliti, da nas Bog 
poštedi. Smijemo jurišati na nebo, da Bog usliši vruće naše i 
i drage naše nade. 

Sve to smijemo, samo ako to ddlaoj iz srca odana i ponizna, 
iz duše djetinjske i pune ljubavi. 

Isus, što leži na zemlji, blijed i obliven krvavim znojem 
smrtne stiske, to nas uči. 


Jedno samo ne smijemo: ne smijemo zdvajati, ili se buniti 


- protiv Boga. 


On je naš Otac i sve, što nam šalje, šalje nam za naše dobro. 
I onda, kad od nas traži goleme, krvave žrtve. 

Svaka naša molitva, i najsrdačnija i najzaufanija, treba ipak 
da se svrši, kako se je svršila i kod Isusa: potpunim predanjem _ 
u volju Božju. »Ne, kako ja hoću, već kako Ti!« : 

I ako Bog tada pošalje tešku žrtvu, poslat će, kao i ] i Isusu, i 
anđela tješitelja i slatku svoju utjehu i nadu. i 

Velikim srcem mora onda da i kršćanin s Isusom kaže: »Kalež, 
koji mi je poslao Otac, zar da ne pijem?!« 

U tom je sva umjetnost kršćanskog trpljenja. 

U školi Maslinskog Vrta treba je naučiti. 

PRED PROPETIM BOGOM LJUBAVI 


Uzalud je. Ne možemo se nikako izmaknuti Tvome zakonu 
ljubavi. Ne pomažu nam nikakve smicalice; badava su svi sofizmi. 
Presjekao si nam uzmak. Onemogućio oporbu i resistenciju. Mora- 
mo kapitulirati. Moramo je prigrliti, — Tvoju veliku, glavnu 
zapovijed. Odbacimo li je, Tebe smo odbacili; zanijekali smo Tvoje 
Evanđelje. 

Poznaješ nas. Znao si, kako ćemo Ti se zdvojno opirati, — 
mi potomci bratoubojice Kaina, kojima je krv trovana sebičnošću 
i mržnjom kroz duga tisućljeća; sve otkako ljudi obožavaju ku- 
mire i liju krv, otimajući se za zlato i za žezlo gospodara. 

Zato si ga na tisuću mjesta promulgirao u svom Evanđelju: 
zakon velike ljubavi. Zato si njim i iznutra i izvana ispisao svaku 
stranicu svoje nove objave. Zato si izabrao najjače izraze i naj- 
nedvoumnije formule, kad si o njoj govorio. 

Učinio si od nje, — od ljubavi, — središte, jezgru, srčiku 
zakona. To je tvoja najveća i tvoja nova zapovijed (Mk 12,31; 
Iv 13,34). Ne može ni k Bogu ni k tebi, tko ne ljubi bližnjega 
kao sama sebe. Samo onima, koji su ljubili, opraštao si ti mnoge 
grijehe (Lk 7,47). Zapisao je, željeznom pisaljkom, na prvo mjesto, 
na ploče novoga zavjeta sa gore blaženstva. Sve što su radili 
stari, prekriženo je. Abrogiran je, dokinut, anuliran zauvijek za- 
kon osvete, divljanje mača. Nitko se na to ne smije više pozivati. 
»Čuli ste, kako je kazano (starima): Oko za oko, zub za zub i 
Ljubi bližnjega svoga, a mrzi na neprijatelja svoga! A ja vam 


43-44). 

Ostavio je, u samo predvečerje svoje smrti, ko oporuku svi- 
ma onima, koji budu u tebe vjerovali. Obilježio si njom, ko vatre- 
nim, neprevarljivim, neizbrišljivim žigom, sve svoje svete i iza- 
brane. »A ovo je zapovijed moja, da ljubite jedan drugoga, kao 
što ja.vas ljubih« (Iv 15,12). »Po tomu će svi poznati, da ste 
moji učenici, ako se budete ljubili među sobom!« (Iv 13,39). 

S tolikom si je svetom, silovitom upornošću naglašivao pred 
. svojim učenicima, da je nijedan nije zaboravio. Kao da Evanđelje, 
što su ga navješćivali, ni nije ništa drugo do li ljubav. Uvijek 
samo o njoj govore. I Pavao. »Ljubav je—njemu— sveza savršeno- 


sti!« (Kol 3,14). »Tko ljubi bližnjega, ispunio je zakon« (Rim 

13,88-10). Ljubav je veća i od vjere i od nade. I da tko preda 
tijelo svoje da mu izgori, a ljubavi nemadne, — ustrpljive, blage 


.i ponizne ljubavi, — ništa mu ne koristi (2 Kor 13,1-13). Odmazda 


je u Božjoj ruci. A naše je nahraniti neprijatelja, ako je gladan, 
i napojiti ga, ako je žedan (Rim 12,20). I Ivan. »Ako tko kaže, 
da ljubi Boga, a svoga brata mrzi, laže« (I Iv 4,20). »Zapovijed 
imamo od Boga, da, tko ljubi Boga, ljubi i svoga brata« (I Iv 
4,21). »Mi znamo, da smo od smrti prešli u život, jer ljubimo 
braću. Tko ne ljubi, ostaje u smrti. Svatko, tko svoga brata mrzi, 
ubojica je. A znate, da nijedan ubojica nema u sebi života vječ- 
noga!« (I Iv 3,14-15). »Svatko, tko ljubi, od Boga je rođen, i 
poznaje Boga. A tko ne ljubi, ne zna Boga; jer Bog je ljubav« 
(I Iv 4,7-8). I Petar. »Prije svega imajte stalnu ljubav između 
sebe; jer ljubav pokriva množinu grijeha« (I Pt 4,8). I Jakov. 
»Ako ispunjate kraljevsku zapovijed po Pismu: Ljubi bližnjega 
svoga kao sama sebe, dobro činite!« (Jk 2,8). »Sud bez milosrđa 
onom, tko nije milosrdan!« (ib. 2,13). Životna je »mudrost odoz- 
gor« »puna milosrđa« (ib. 3,17)! 

Odmah ju je Duh, koga si izlio na svijet, raznio po čitavoj 
zemlji, i Crkva je Tvoja odmah postala Crkva sviju naroda i sviju 
staleža; uzela je sebi ime »zajednice ljubavi«; odbacila je mač, 
a posegnula za maslinovom grančicom mira. 

I da Ti ne kažu, da si je se odrekao, kad si i sam bio 
mržen, ti si i u Maslinskom Vrtu, i na križu sa Kalvarije ljubio 
i praštao. I izdan vjerovao si u ljubav, i propet oprostio si. 
Tvoja je riječ i tada bila riječ ljubavi: »Prijatelju, što si došao?« 
(Mt. 26,50). »Oče, oprosti im!« (Lk 23,34). I kad su Te kleli, ti 
nisi  kleo (I Pt 2,23). I kad su Te vezali, Ti si činio dobro i 
ozdravljao. »I dohvativši se uha njegova iscijelio si ga« (Lk 
22,51), krvničkog plaćenika. 

Propeti Bože ljubavi, Ti si nas, — grešnike i neprijatelje 
(Rim 5,6-10), — osvojio i otkupio ljubavlju. Ljubavlju jakom kao 
smrt (Pj 8,6). Ljubavlju, od koje nema veće (Iv 15,13). 

Razumijemo Te, Kriste. Tvoj nas je Križ razoružao. Mi se 
predajemo. Ljudi su otpali od Ljubavi, kad su od Boga otpali; 
jer »Bog je ljubav« (I Iv 4,16). Ljudi su pošli za mržnjom, kad 
su pošli za grijehom i za đavlom, »ubojicom od početka« (Iv 
8,44). Pa su pali u ono, što je nužna, logična, zadnja konsekvenci- 
ja svake mržnje Pali su u krv i zator, sve do ljudožderstva, sve 
do krvne osvete, sve do manije razaranja. 

Kriste — božanska Ljubavi, ti si došao, da nas izbaviš i da 
nas opet povedeš k Bogu. Morao si stoga propovijedati ljubav. 
Samo ljubav. Veliku, božansku ljubav. I sa Križa si propovijedao. 
I danas je, vječno, propovijedaš. 

Ne ćemo je više nikada zaboraviti, te Tvoje križne lekcije. 
Ako smo se ikad bili zarazili mržnjom, danas ćemo je se odreći. 


Zauvijek. Neopozivo. 


Ne mrzimo. I ne ćemo mrziti. Nikoga. Nigdje. Nikada. Mrzi-. 
mo i mrzit ćemo samo zlo i nepravdu. Ljubimo, sve i svakoga, jer 
nas Ti tako učiš, jer si Ti ljubavlju otkupio i preporodio svijet! 

DVA TRPLJENJA 


Nitko ne niječe činjenice trpljenja kao opće pojave na ovoj 
zemlji. Samo je besposleno brbljanje i neozbiljno fraziranje, kad 
se primjerice zna kazati, da jedni samo trpe, a drugi samo uživa- 
ju. Ne podnose svi isto trpljenja, ne trpe svi jednako intenzivno, 
ne stižu sve ljude jednako teški udarci, ali je sigurno, da trpe svi. 
I, dok malen čovjek, malen duhom i siromašan kršćanskom iz- 
građenošću, često puta sa zavišću promatra gospodina ili gospođu, 
na kojima sja odijelo, kuća im je puna svega, a džep krcat nov- 
cem, ni ne sluti, da taj isti gospodin možda s bolju u srcu pro- 
matra siromaha, jer je taj siromah u svojoj duši daleko, daleko 
bogatiji od njega, bogataša, mirom i zadovoljstvom srca, krepos- 
nim životom i dobrim djelima. 

Ni Isus nije samo trpio, premda je zato došao na zemlju, da 
trpi i tako iskupi dug roda ljudskoga; a nije nitko kao on zaslu- 
žio ime »čovjeka bolova« (Iz 53,3). I on je, makar mu je vazda 
bila živo pred očima njegova muka i smrt, znao za ljudsku radost, 
a glasoviti suvremeni bogoslovski pisac dr. Karl Adam buni se 
protiv dosta česte tvrdnje, da se Isus nije nikada smijao u svom 
životu. Da i u svojoj, inače tako strašnoj i prebolnoj muci, imao 
je i utješnih trenutaka: kajanje sv. Petra, zauzimanje Pilatove 
žene, Šimun Cirenac, Veronika, pobožne žene, dobri razbojnik, 
Ivan pod križem. 

Ne, nema toga čovjeka, koji samo trpi, ali isto tako nema ni 
čovjeka, koji bi samo uživao, koji ne bi trpio. To hoćemo ovdje 
još posebno naglasiti. Križ nam je svima zajednički, trpljenje je 
opća pojava. Kao što je baština istočnog grijeha zajednička bašti- 
na svih ljudi, tako je zajednička i njegova posljedica — trpljenje. 

Zato nam to — ta općenitost trpljenja — ni ne upada toliko 
u oči. Nešto nam drugo upada u oči: da ima dvije vrste ljudi s 
obzirom na trpljenje. Jedni križ grle i blagoslivlju ili su barem 
odani u volju Božju, a drugi ga proklinju. Jedni po križu nalaze 
svoje vječno spasenje, a drugi poradi njega idu u vječnu propast. 
Glasoviti francuski pjesnik Francois Coppee, ležeći na smrtnoj 
postelji, trpio je neizrecive muke, ali ih nije proklinjao, već se 
je molio: »Je veux une longue agonie«, i onda je na tren zašutio 
i zatim razjasnio: »Car je crois en Dieu et a l'immortalite de 
P ame!« »Dugo umiranje, teško trpljenje želim ja sebi, jer ja 


vjerujem u Boga i u neumrlost duše!« A isto tako glasovit neki ' 

književnik — ime je sporedno — savijajući se od bola na boles- 
ničkom krevetu, dizao je zgrčenu pesnicu protiv neba i hulio na 
Boga. Jedna je žena u Sarajevu prije više godina istjerala iz 
svoje sobe svećenika kao crnog ciganina i umrla neispovjeđena, 
jer se »uzalud« molila Bogu i sv. Anti za zdravlje svome djetetu, 
a lani je u tom istom Sarajevu umro ugledan gospodin, koji je 
više od 25 posljednjih godina svog života proveo u kolicima, pa 
je ipak svećeniku, koji ga je ispovijedio i pričestio, kad ga je 
ovaj pokušao tješiti, pokazao rukom na raspelo i posve rezignirano 
u volju Božju rekao: »On, naš Spasitelj Isus Krist, trpio je više 
nego itko drugi na zemlji! « 

Buni se, istina, cijela naša narav protiv svakoga križa, ali bi 
u nama morao vladati razum. A razum nam govori, da nismo 
mi sami, nego trpe svi. Taj razum, pa i same naše oči, govore 
nam, da drugi trpe još više od nas. Razum, prosvijetljen vjerom, 
kazuje nam, da je križ posebno dragocjena zgoda za sticanje za- 
sluga za nebo. Kazuje nam povijest i vjera, da je sam Bog sišao 
s neba na zemlju, kako bi u svemu bio jednak nama ljudima; 
u svemu osim grijehu; u svemu pa i u trpljenju; ali kao u svemu 
prvak, tako prvak i u množini i intenzivnosti trpljenja, ali, osobito, 
prvak u trpljenju podnešenu sa savršenom odanošću u volju Bož- 
ju: »Oče moj, ako je moguće, neka me mimoiđe kalež ovaj! Ali 


ne, kako ja hoću, nego kako ti hoćeš« (Mt 26,42). 


Strašno je, kad se radi križa bunimo protiv Gospodina Boga. 
Križ je naime nakon istočnog grijeha predviđen kao redovito 
sredstvo spasenja. »A (Isus) svima reče: »Tko hoće da ide za 
mnom, neka se odreče samoga sebe, neka uzme na sebe križ svoj 
svaki dan i neka tako ide za mnom!« (Lk 9,23). Ali je nakon 
Isusove muke i smrti na križu to buntovno opiranje križu i trplje- 
nju još posebno strašno. Isus je dobro znao, što znači križ za 


. našu ljudsku narav, I, da nam ga olakša i dadne mu sjaj i ljepo- 


tu, on ga je sam ponio pred nama, a mi se ipak bunimo, hoće- 
mo da odbacimo križ, hulimo na Boga. 

Ludost je takva buna protiv trpljenja. Mi se bunili ili ne. 
bunili, križ je tu, valja ga nositi. Zar nije onda pametnije nositi 
ga tako, da sačuvamo dragocjeni mir srca i pretvorimo ga u zalog 
vječnog spasenja, da tim svojim trpljenjem tješimo svoga Boga i 
privlačimo k sebi i k vjeri, koju ispovijedamo, druge ljude, koji 
su od Boga daleko, nego li da i križ i sebe pretvorimo u sablas- 
no strašilo za nebo i za zemlju. 

Samo je jedan odgovor na svom mjestu, kad pitamo: odakle 
to dolazi, da je jednima trpljenje put u vječnu propast, kad ga 
je Bog svima zamislio kao dragocjeno sredstvo vječnog spasenja. 
Trpljenje je put u propast onima, koji su svojim životom bili 
daleko od Boga, a kad ih je dobri i milosrdni Bog htio opet pri- 
vući k sebi, pa im poslao križ, kao naravan put k obraćenju, 
onda se u njima još jače uzbunila oholost, pa su još prkosnije 
viknuli: »Non serviam! Ne ću da ti služim! « 

Tko hoće da zna za Isusa i obdržava njegove zapovijedi, taj 
će, zajedno sa sv. Pavlom, znati za Isusa propetoga (I Kor. 2,2), 
i bit će mu posve razumljiva pojava, što trpi i on, kad je Sin 
Božji postao čovjekom samo zato, da uzmogne trpjeti za nas. 

OTKUPITELJ SVIJETA 


Nije se misterij Otkupljenja Svijeta izvršio nevidom, u sa- 
krivenom carstvu Božjih misli i odluka. Misterij Otkupljenja ima 
svoju povijest, kojoj je bio nosilac Čovjek, a scena je bio svijet. 
To je bio događaj, koji su vidjele ljudske oči i koji je bio obilje- 
žen vremenom i prostorom. 

Isus Krist je bio taj Božanski Otkupitelj. Bog, ali i čovjek. 
Stvoritelj, ali i brat svima ljudima. On je tu svoju ljudsku braću 
opet priveo k Bogu, svome i njihovu Ocu. Riječju istine, što ju 
je donio na svijet, snagom milosti, što ju je zaslužio čovječanstvu, 
pruživši Božjoj Pravdi zadovoljštinu za ljudske grijehe, dobrovolj- 
nom svojom žrtvom, punom veličja i ljubavi. 

Zato misterij Otkupljenja u Crkvi nije iscrpljen ni zahvalno- 
šću Bogu ni nutarnjim predavanjem milosti u pokori, nadi, djelo- 
tvornoj ljubavi. Treba još nešto. Nešto bitno. Treba ljubiti Boga- 
Otkupitelja u tijelu; valja se duhovno sjediniti s Isusom Spasite- 
ljem. U Kristu je Bog postao čovjek i ljubio nas ljudskim srcem; 
blago, nesebično, požrtvovano, božanski darežljivo i dobrohotno, 
sve do smrti. Do smrti na Križu. 

Ne svršava stoga korizma ni pokorom, ni postom, ni molitvom, 
ni ispovijeđu i pričešću. Ona svršava Velikim Tjednom; Mukom; 
poklonstvom propetom Kristu, Otkupitelju svijeta. Mi stojimo pod 
križem i plačemo. S Crkvom, Majkom našom, sa čistom, mistič- 
nom zaručnicom Propetoga božanskoga Zaručnika. 

Njezine su oči ovih dana uprte samo na Propelo i Otkupitelja. 
U duhu On prolazi opet, ispred nje trpeći za čovječanstvo, otku- 
pljujući ga i ljubeći. On ispred nje junački korača u krvnički 
Jeruzalem, koji ubija proroke, u cvjetničkom slavlju svoga miro- 
nosnog ulaska, kao vijencima okićeno vazmeno janje Novoga Zavje- 
ta. Pred njom On govori svoj oprosni govor u cenakulu; govor o 
ljubavi, bratstvu i nadi, zapregnut služničkim pojasom, ponižen 
sve do pranja nogu, »ljubeći svoje u svijetu, ljubeći ih sve do 
kraja«; u čudesnom Euharistijskom produljenju svoje otkupitelj- 
ske i žrtvene ljubavi preko svih vremena i svih prostora. On 
opet pred njom moli velikosvećenički »Introitus« pred krvavu 
vječnu žrtvu svjetskoga otkupljenja i prelazi preko potoka Cedro- 
na, da se pod Getsemanskim maslinama zgrči kao okrvavljen crv 
pred dubokom spoznajom sve strahote ljudskih grijeha, koji su 
na njega natovareni, i sve ljudske zahvalnosti, koja će mu biti 

plaća. On u veličanstvenoj predanosti prima smrtni kalež iz ruke 
Očeve, da ga ispije sve do dna kao otkupninu za braću. Predaje, 
svoje lice na izdajnički poljubac i svoje ruke u razbojničke lance, 
miran i blag kao Janje, što ga vode na klaonicu. On staje pred 
veliko vijeće i sluša, božanstveno ponosan, smrtnu osudu, svjedoče- 
ći, jasnije nego ikad svoje božanstvo i otkupljenje.“ Njega tuku 
pesnicama i pljuju mu u lice. Opet ga ismijavaju kao luđaka 
mekušni Herodovi dvorjanici. On stoji na Pilatovoj terasi, kao 
prezreni »čovjek boli«, isječen bičevima i pod krunom od trnja. 
Opet biva osuđen kao bogohulnik i lažni kralj, nosi svoj: križ 
između dvojice razbojnika i biva na njega go prikovan. On visi 
između neba i zemlje, da ih pomiri i sve čovječanstvo propetim 
svojim rukama odnese u Božji zagrljaj. Umire moleći i praštajući, 
očiju uprtih u nebo, oplakan od sunca, što je nad njim sakrilo 
svoje lice, i od zemlje, što se stresla u teškom jecanju. 

I Crkva pada pred njim, velikim Bogom i Čovjekom, što ju 
je tako božanstveno ljubio. I plače nad njim. I ljubi njegove rane. 
I uzdiše u svetim himnima: »O Redemptor«, o Otkupitelju. Pjeva 
o njegovoj na križu »slavnoj borbi«: »Pange, lingua, gloriosi laure- 
am certaminis«. I izdiže lik Propetoga na opće poklonstvo svoj 
svojoj djeci: »Ecce lignum Crucis«,... evo drveta Križa, na kojemu 
je visio Spas svijeta; dođite, poklonimo se! Venite, adoremus! 
I moli se pred njegovim križem na Veliki Petak za sve otkuplje- 
ne, za vjernike i nevjernike, za pravednike i nepravednike. I 
čita najljepše stranice proročke, evanđeoske i apostolske, što govore 
o Otkupiteljevoj muci i ljubavi. »On je nosio naše muke i uzeo 
na sebe naše boli... On je proboden zbog naših zlodjela i satrt 
zbog naših nepravdi; kazna leži na njemu za naš mir; ranama 
njegovim mi smo izliječeni. Mi smo svi bili zabludjeli kao ovce..., 
i Gospod je na njega svalio zločine sviju nas. On je bio žrtvovan, 
jer je sam htio, i nije ni otvorio usta svojih... Nije učinio nikakve 
nepravde, i nije se našla laž u ustima njegovim. I Gospodu se 
dopalo da ga smrvi; — ako je svoj život dao kao žrtvu za grijehe, 
gledat će dugovječno potomstvo, i kroz ruku njegovu izvest će se 
osnova Gospodnja... Svojom istinom će pravedni sluga moj mnoge 
opravdati,... zato jer je predao u smrt dušu svoju i pustio, da 
bude pribrojen zločincima, a ponio je grijehe mnogih« (Iz 53,1-12). 
I u mistični ga grob Crkva stavlja i zasipa cvijećem ljubavi, 
Propetog Otkupitelja i Zaručnika. 

Otkupitelju svijeta, i mi ti se klanjamo s Crkvom, Majkom 
našom. I mi te ljubimo kao Boga, koji je nas prvi ljubio, ljubio 
sve do smrti, i obećajemo ti ljubav za ljubav, vjeru za vjeru. 
I mi ronimo pred tvojim grobom suze kajanja, ganuća i zahval- 
nosti. I mi te molimo, živo i svesrdno: Oprosti nam! I ojači nas! 
Učini nas sve baštinicima svoga otkupljenja i dionicima svoje 
ljubavi! 

»Klanjamo ti se, Kriste, i blagoslivamo te; jer si Križem 
. svojim otkupio svijet! « 

»EVO DRVO KRIŽA «! 


Nema sumnje, da je Krist već u svom zemskom životu gledao 
pred sobom, u tisućljetnom presjeku, sav rezultat djela svoga 
otkupljenja. O tom nitko ne dvoji. To pripada u pojavu njegove 
bogočovječje pojave. Bez toga on ne bi bio središte povijesti ni 
opći posrednik između Boga i čovječanstva. Sa svim onim, što su 
ljudi ikad učinili i što će ikad učiniti, on je mistično živio; sve 
je to prolazilo u vječnoj viziji ispred očiju njegova duha. Kristov 
je život na zemlji bio život neprestane ekstaze i gledanja u Bo- 
ga. A u Bogu se sve vidi. 

Vidio je Krist i bezbroj toga, što ga je duboko boljelo, dok 
je god hodao po zemlji. Vidio je on i naše grijehe; i naša sveto- 
grđa; i našu ledenu hladnoću; i našu tupu malodušnost; i žalosnu 
površnost našeg vjerskog života. Gledao je on, kako milijuni 
bježe od njega i idolopoklonički puzaju oko zemlje i oko prostih, 
surovih njezinih užitaka. Vidio je, kako se u milijunima trne 
svjetlo i rađa mrak; kako Bog gubi pozicije u dušama; kako ga 
sinovi i kćeri, učenici i učenice, svaki dan sramotno zatajuju i 
izdaju. Promatrao ju je, kako se je preda nj ispopriječila, surovu, 


razornu silu zla: zgažene nevinosti, velike sablazni, strahovite 


otpade. On ih je osjećao na svom licu, sve te Judine poljupce; 
on ih je slušao svojim ušima, sve te hule i kletve. Grstilo mu se 
je nad ljudskim zlodjelima. Pekla ga je nezahvalnost. Bolio ga je 
prezir. 

I to je bio jedan od velikih razloga svete ozbiljnosti Gospo- 
dinove. Nije se lako moglo nasmijati oko, koje je sve to gledalo. 
Sve te ponore zla. Sve te bezdane duševne bijede. Sve te vječne 


tragike. Sve te proigrane, prezrene, pogažene milosti. 


U časovima, kad je on to dopustio, bile su to boli grozne kao 


smrt. U Vrtu Maslinskom. Kod Judina poljupca. Kad su mu vikali: 


Raspni ga! U križnoj agoniji. 

Sigurno. Ali isto tako sigurno vidio je Krist pred sobom i 
sve blagoslove, i sve sretne plodove svoje Muke i svoga Križa. 
Sve triumfe milosti u svijetu i u dušama. Sve herojsko hrvanje 
plemenitih srca za Bogom. Sve križno spasenje. Svu ljubav i za- 
hvalnost milijuna. 

U to zagledan on je i šutio na Križu. To je bila radosna 
vizija, kojom ga je utješio i pokrijepio anđeo u vrtu. 

Mnogi će ga, mnogi, voljeti i ljubiti. Ljubiti toplo, čisto i 
iznad svega. Mnogi će mu na vijeke pjevati hvalu. U velikoj 

crkvi, u velikoj skupnici, kliktat će mu milijuni spasenih. Čitav 


jedan nebrojeni narod, koji će stvoriti i otkupiti Gospodin. 


Triumf Otkupljenja, slava Gospodnja pretegnula je u osnova- | 


ma Božjim grijeh i prokletstvo. Zato je Krist i umro. Zato je sav 
svoj život žeđao za svojim krstom na Križu. Zato je i željno 
želio, da proslavi taj krvavi vazam, pun slave i pun uskrsnuća. 

Teško je reći, kako se je Kristu, konkretno, ukazivala ta gran- 
diozna vizija slave, koju će mu donijeti Križ. Tko bi to znao! 
Ali da je u njoj bio i naš Veliki Petak kao jedan od centralnih 
prizora, to je ne samo sigurno, nego i više nego sigurno. 

Možda su triumfi u dušama i dublji, ali širega nema od 
onoga na Veliki Petak. To nije poklonstvo jedne duše; to je adora- 
cija, to je padanje na koljena pred NJim, pred Otkupiteljem, 
čitava jednog svijeta spasenih i otkupljenih. To je triumf Križa 
pred nebom i pred zemljom; pred svim narodima i rasama. 

Bože, kako je ganutljivo, kad biskup ili svećenik izdiže Pro- 
pelo na Veliki Petak i otkriva ga, sve komad po komad, pjevajući 
u svetom zanosu: »Evo drvo križa, na kojemu je visio Spas svije- 
ta!«? a sva crkva pada triput na koljena i svaki put odgovara: 
»Dođite, poklonimo se!« A onda Propelo polože pred oltar, i biskup 
mu se ili svećenik, izuven, približuje, kleknuvši triput na oba 
koljena, i ljubi ga. I asistencija, i kler i puk isto tako. Svi ljube 
Krista, koji ih je otkupio. Cjelivaju rane, koje su na njemu otvo- 
rili naši grijesi. Krv, koja je za nas potekla. 

I sav je Veliki Petak, i sva je Velika Subota, samo jedno 
veliko, dirljivo ljubljenje Križa; samo jedan stomilijunski poklon- 
stveni i zahvalni defile čovječanstva pred njegovim Otkupiteljem. 
I u liturgiji, i tamo kod Grobova. Kad se čita Muka i kad se 
dođe do mjesta, gdje Evanđelje kaže, da je Isus umro, svećenik 
i svi u crkvi kleknu i ostanu nekoliko trenutaka u dubokoj šut- 
nji. A konac je oficija (časoslova) u Svetom Trodnevlju opet kle- 
čanje na velikim koljenima kod zaključne antifone i molitve: 
»Krist je bio poslušan sve do smrti«. 

A ništa nije slađe nego osjećaj, da si iskreno i čisto ljubljen. 
Ništa nije ljepše nego znati, da su ti mnogi, mnogi zahvalni. 

Mi gledamo tu zahvalnost i ljubav samo u jednoj crkvi, i 
nikad je ne gledamo bez ganuća. A Krist je gleda i gledao ju je 
odjedanput: po svemu svijetu, kroz sva stoljeća. On je sav iz- 
gubljen od čovječanstva i sav utopljen u njegovoj ljubavi. 

To je naša plaća njegovoj otkupiteljskoj ljubavi. Ljubav za 
ljubav. Toga ne bi imao, da nije za nas trpio i umro. Na slavu 
ima on pravo kao Božji Sin, i neovisno od nas. Ali naša ljubav, 
slobodna ljubav, to mu je naše uzdarje. Mi mu to dajemo. Od 
sebe dajemo. Mogli bismo mu ga i ne dati, jer nam je on sam 
dao slobodu. Slobodu i prema njemu samom. 

Nema ljepše pobožnosti za Veliki Petak nego taj zahvalni 
poljubac na rane Kristove. Utisnimo ga i mi svi svome Otkupi- 
telju! Neće nam ga Krist zaboraviti. Bit će nam to zalog vječ- 
nog spasenja! « 

LJUBLJENJE KRIŽA 


Jedan francuski učenjak (Joubert) bio je nadasve zaljubljen 
u znanost. U svome oduševljenju napisao je i ove riječi: »Da mi 
je napisati jednu knjigu, koja bi obuhvatila svu znanost ljudsko- 
ga genija!« I to mu je bilo malo, pa nastavlja: »Da mi je svu 
mudrost na jednoj stranici — u jednom retku! Kad bih je mogao 
sažeti u jednu riječ! Pa da ta riječ snažno odjekne po cijelom 
svijetu; da uniđe u svaku kuću, da pane u srce svakoga čovjeka! « 

Ali učenjak toga nije mogao. Ne mogu toga ni svi zajedno. 
A kad bi i mogli, veliko je pitanje: bi li tim svijet išta postao 
sretniji? 

Međutim mi kršćani to možemo. Svu mudrost, koja je potreb- 
na, da se sretno probijemo kroz ovu suznu dolinu do vječnog 
života, kadri smo skupiti u jednu riječ, a ta je — križ. Križ je 


najuzvišenija katedra božanskog Učitelja. Odatle nam On propo- 


vijeda ljubav prema Bogu i bližnjemu, poniznost, odricanje, po- 
slušnost i sve druge kreposti u najvišem stupnju. 

Naravski te folozofije ne razumiju svi. Već je sv. Pavao na- 
pisao: »Riječ je križa ludost onima, koji propadaju, a onima, koji 
se spasavaju, tj. nama, sila Božja« (I Kor 1,18). I malo dalje 
nastavlja: »Grci traže mudrost. A mi propovijedamo Krista ras- 
petoga... Poganima ludost, onima pako, koji su pozvani... mudrost 
Božju. « 

Tako je bilo u vrijeme Pavla, tako je i danas. To se može 
jasno razabrati prigodom ljubljenja križa na Vel. petak. Mi sve- 
ćenici klečimo taj dan satima pred sv. Grobom. A pobožni vjer- 
nici, stari i mladi, bogati i siromasi, defiliraju pred Isusom i lju- 
be njegov križ. I tom zgodom opazimo mi štošta. Konstariramo 
primjerice ovo: što je gospodskiji, kaput na čovjeku ili ženi, 
redovito se slabije prigiba koljeno pred raspetim Kristom, Znak, 
da nije mudrost križa baš duboko prodrla u dušu. Čast iznimka- 
ma. 

. Ali kad navali sirotinja, osobito seoske mase, milota je gle- 
dati te prizore. Sv. evanđelje pripovijeda, kako su mase svijeta 
koji put tako opkolile Isusa, da su ga formalno gurale. Taj se 
prizor ponavlja svake godine na Vel. petak, kad se sjate seoske 
mase oko križa. Svaki mora kleknuti kraj križa i raskriljenim 
rukama izmoliti pet Očenaša na čast pet rana Isusovih. Onda se 
svaki i svaka duboko sagne i izljubi sve rane Kristove. Ne obzire 

se po crkvi: gleda li tko. Naravski svaki, prije nego će poći mora 
još jedanput rukom dotaknuti križ i istom onda ruku staviti na 
čelo, da se prekrsti. Tako rade svi bez razlike, stari i mladi, 
momci i djevojke. 

A najljepši je prizor, ako je koja majka donijela u naramku 
ili povela sa sobom svoje malo dijete. Onda će najprije ona iz- 
ljubiti sv. rane Isusove. Zatim prinosi te rane ustima svoga dje- 
teta. Na kraju prekrsti ga istim križen. 

Kad sam god ovo gledao, uvijek sam se sjetio jedne svete 
majke. Prije 250 godina umirala je u Urbinu u Italiji siromašna 
udovica. Oko njezine postelje skupilo se pet nedoraslih kćeri. 
Majka im je dala zadnje spasonosne opomene, a zatim razdijelila 
baštinu. Pošto nije baš ništa imala, uze križ i ostavi svakom dje- 
tetu po jednu ranu Isusovu. U toj rani neka uvijek boravi! Tu 
će naći svu utjehu,u patnjama i progonima, svu jakost u napa- 
stima i borbama, svu mudrost u sumnjama i dvojbama. — I 
umre dobra udovica. Najmlađa kćerka dobila je u baštinu ranu 
na Presv. Srcu. Ona je u punoj mjeri izvršila zadnje majčine 
riječi. U svim borbama i poteškoćama svoga života bježala je u 
tu ranu. Pa? — Danas slavimo to ubogo siroče kao junaka krepo- 
sti i sv. vjere na našim oltarima. To je sv. Veronika Giuliani 
(++1727.). 

Blago tebi, Hrvatski narode, dok se ti jatiš oko Isusa i razu- 
miješ božansku filozofiju njegova križa! Blago tebi, dok tvoje 
majke usađuju u nevina srca hrvatske djece sv. križ! Ne boj se, 
' gore glavu! »U tom ćeš se znaku spasiti! « 

Ivan Vlašić 

ISUS JE ŠUTIO 


Malo što donosi duši toliko koristi kao promatranje muke i 
smrti Isusove. Kad bismo iz te riznice znali crpsti blago, koje 
u sebi krije, ne bi danas bilo toliko zla u svijetu. Kad bismo 
se tim blagom znali okoristiti barem mi, koji smo još sačuvali 


.vjeru u Raspetoga Spasitelja, bili bismo posve drukčiji. Znali 


bismo i zla, koja nas u životu — osobito u ovim vremenima — 
svakodnevno snalaze, strpljivije snositi. PAN 

Isus je neizrecivo mnogo trpio; ali se nije tužio. Svojom šu- 
tnjom čini zadovoljštinu za sve pogrde, kojima ljudi vrijeđaju 
Boga. Šuti, da zadovolji za sve nepravde, koje su ljudska usta 
nanijela i još uvijek nanose svojoj braći. Šuteći čini zadovoljš- 
tinu za sve riječi, kojima su mnoge duše povučene u propast. 


'Zanijemio je, kako bi zanijemile sve neljubazne i riječi pune mrž- 


nje. Šuti, da zadovolji za sve psovke, kletve, neposlušnosti; za 
sve buntovne govore, koji ometaju mir i poredak među ljudima. 

Njegova je šutnja bio Božji odgovor na veliku nepravdu, 
najveću nepravdu na ovoj zemlji, koju su u one dane na Njemu, 
Bogo-Čovjeku, počinili. 

Isus je šutio na putu trpljenja, da bismo naučili šutjeti, pa- 
ziti na svoj jezik; da ne lažemo, kao što su Njega lažju natjerali 
u smrt; da ne povrijedimo ljubavi, kao što su Njemu uskratili 
svaku ljubav; da ne govorimo nepravde, kao što je On u životu 
doživio samo nepravdu; da učimo moliti, kao što je svaki Njegov 
korak i svaka kap krvi bila velika molitva trpljenja; da naučimo 
šutjeti pred tajnama volje Božje, koja i nas vodi njegovim putem; 
da naučimo govoriti, kad je potrebno, da se zauzmemo za nevine, 
krivo optužene, potrebne; da posvetimo svoj jezik, da svaku riječ 
pažljivo izgovorimo; da šuteći činimo zadovoljštinu, šuteći trpimo, 
šuteći štedimo svoga bližnjega, šuteći se predamo volji Božjoj. 
Naša je šutnja posvećena trpljenjem Spasiteljevim. 

Neka nam bude barem na Veliki Petak živo pred očima trpe- 
ći Spasitelj, koji trpi, ali šuti i oprašta. 

Lijep je običaj, da se na Veliki Petak, ali i inače, ljubi Ras- 
pelo. Ljubimo ga i mi rado, barem u duhu, da time makar malo 
zadovoljimo za svoje i tuđe grijehe. 

Na križu, osim ostalih boli, trpi Isus mnogo od trnove krune. 
Zato ćemo najprije poljubiti ovu svetu glavu, da zadovoljimo za 
grijehe u mislima. Za naše ohole, tašte, nečiste, zavidne misli 
trpio je Isus tako strašne boli. 

Poljubit ćemo svete oči, koje su uvijek bile tako lijepe, nevi- 
ne, a sada su pune prašine pomiješane sa suzama i mutne radi 
muka, koje je pretrpio ne spavajući čitave noći. Te nedužne oči 
trpe radi naših grijeha počinjenih pogledom. Radi naših znatiželj- 
nih, zavidnih, nečistih pogleda. 

Poljubit ćemo svete obraze, prije tako lijepe, a sada modre 
od udaraca. Tim bolima je htio da zadovolji za naše grijehe po- 
činjene jezikom: za neljubezne, surove, nečiste, nepotrebne riječi. 

Poljubit ćemo svete rane na rukama i nogama. Tim je ranama 
htio zadovoljiti za naše grijehe, koje smo počinili zlim djelima, 
zatim ne ispunjavajući savjesno svojih dužnosti ili s premalo rev- 
nosti i mrmljajući. 

Napokon ćemo skupiti svu svoju ljubav i poljubit ćemo ranu 
na Presvetom Srcu, koje je trideset i tri godine Isusova zemnog 
života kucalo samo za nas. 

Sm. 

»OČE, OPROSTI IM!« 


. Bože, veliki i sveti, ti znaš, kako nam je. Svima nama. 

= Nikad nam nije bilo gore od pamtivijeka. Ovakve opće tje- 
skobe nijesu zapamtili ni oci naših otaca, ni pradjedovi naših 
pradjedova, sve do pedesete i šezdesete generacije. Suze su nam 
hrana, a strah zrak, što ga dišemo. Smrt oko nas obilazi kao ko- 
sac, pa nas kosi. Zemlja neprestano, svakoga dana, guta i jede 
našu braću i naše sinove. Onijemili smo od boli. Još malo, pa će 
u našim očima presušiti suze; — za znak, da su naše nevolje 
došle do vrhunca i da nam je čitav život samo vječna i golema 
nevolja. Vatra pada na nas i prži sve, što smo zvali svojim; 
zemlja se je pod nama pretvorila u jezero od krvi, koje nas hoće 
da potopi. Zamuknula je radost oko nas; mi svi idemo danas 
naokolo pognute glave kao sjene. Pobijene su naše jeftine nade; 
udavljeni su naši naivni ideali. Uzalud pružamo ruke svoje na 
sve strane; praznina i jauk, jedini su nam odgovor. Stenjemo, 
a nitko nas ne sluša; ječimo, a nitko ne vidi naših muka. Po- 
stale su preobične. Naraštaj smo, koji se rađa u izagnanstvu, a 
umire u tuđoj zemlji, nepoznat i neoplakan, bez groba i bez do- 
movine. Gladni smo kruha i žedni vode. Udavit će nam plač 
djecu, a matere će nam se skameniti od tupe boli. Kao da smo se _ 
rodili samo zato, da ubijamo i da budemo ubijeni. Izdala nas je 
mudrost naših mudraca; zatajile su velike riječi na njihovim us- 
nicama. Ne zna nam nitko pokazati puta iz ovoga ukletog labirin- 
ta. Tapamo u mraku kao slijepci; srljajući izbezumljeno u ponor, 
čekajući bezvoljno, kad će zadnji udarac učiniti kraj našem luta- 
nju. Jeremijine su tužaljke preslabe, da dovoljno ocrtaju našu 
nevolju. Čovječanstvo je postalo Job, što, sav u ranama, samo 
plače na hrpi pepela. 

Bože, veliki i sveti, ti znaš, kako nam je. Ne može nam biti 
gore. Pa, hoćemo li te, mi, moderni Jobovi, pozvati na račun, 
zašto si nam tako učinio? Zašto si nam tako učinio, Gospodaru 
života, božanski klesaru svih ljudskih udesa? 

Nećemo. Ne možemo. Uvrijedili bismo tebe i pravdu. Začepili 
bismo svoje uši neodoljivom, — neodoljivom i nepobitnom, — 
glasu tvoga prijekora. Duša nas naša optužuje pred tobom. 

Znamo, tko nam je kriv. Slagali bismo nebu i tebi, kad bismo 
se napravili, da ne znamo. 

Ostavili smo te, pa si i ti nas ostavio. Bog si, koji ne kleči 
ni pred kim na koljenima. Ima i tri stotine godina, kako su nas 
počeli učiti, da tebe nema; da ti ništa ne možeš i ne znaš. Ru- 


rekao, da nismo bogovi, nego ljudi, stvorenja i grješnici. A mi 
smo ih slušali, svoje zavodnike. Oholo smo stali pisati svoju novu 
bibliju ljudskog samoobožavanja; svoju novu etiku — ljudskih 
strasti. Evanđelje smo prekrižili, tvoga smo Krista popljuvali, 
tebe smo zanijekali, tvoju smo Crkvu protjerali između sebe, 
Križ smo skinuli sa svojih grobova i sa svojih palača, odrekli 
smo se velikog zakona tvoje ljubavi, sve smo tvoje zapovijedi 
prekršili, svima smo te grijesima izazivali i vrijeđali. Neprestano; 
drsko; svaki dan. ; 

Pa si nas pustio, — šta si mogao drugo, — kao razmetnog 
sina, da sami tražimo i gradimo svoju sreću. Bez tvoje očinske 
riječi, bez tvoga blagoslova na polasku. 

I, evo nas danas opet pred tobom. Bosi smo i odrpani. Gladni 
i ispijeni. Vidiš, što su s nas učinili naši novi prijatelji. Vidiš, 
do čega su nas dotjerale strastvene ljepotice, za kojima smo pri- 
stajali. Gledaj, kako su nas okrutno izboli i izmrcvarili divlji 
bivoli naših nagona, koje smo odvezali, da tebi napakostimo; da 
ti pokažemo, kako smo pametniji od tebe, kako nam ne trebaš 
i kako te se ne bojimo, 

»Oče, sagriješili smo nebu i tebi.« Nitko nas drugi ne prima. 
Sva su nam vrata zatvorena. Svagdje je izvan tvoga doma led i 
pustoš. Nemamo komu, nego tebi. Otac si nam, a mi smo tvoja 
djeca. Rodio si nas riječju svoje svemoći i preporodio duhom 
svoje istine i milosti. ; 

Oprosti nam! Smiluj nam se! Poštedi nas! Spasi nas! 

Što da ti mi, razočarani otpadnici, mi, nesretni razmetni si- 

novi, ponudimo kao zadovoljštinu? 
, Nemamo ništa osim svoje bijede. Sve smo drugo izgubili. 
"Pogledaj na nju! Ti si Bog. vječne ljubavi. Pokaži, da je ona 
životvornija i jača od ljudske mržnje, kojoj smo mi palili tamjan 
i žrtvovali krv! 

Nemamo pravde. Malo je ostalo pravde u svijetu; nogama smo 
je izgazili. Malo je ostalo na zemlji nevinosti; previše je među 
nama bilo zavodnika, koji su na nju vrebali. Ljudi su zli. A i 
koji su dobri, tako su malo dobri. Krpice su i dronjci naše ljud- 
ske kreposti. 

Samo jedno imamo. Na to pogledaj, »Oče milosrđa i Bože 
svake utjehe« (2 Kor 1,3)! Među nama je tvoj Sin; on je za 
nas tebi zadovoljio; mi smo odkupljeni. Od njegove svetosti miriše 
zemlja. Njegova ju je krv oprala i očistila. On se za nas moli 
sa svoga Križa. Djetinjski te moli. Moli te za vječnu ljubav, ko- 
jom te je ljubio prije postanka svijeta (Iv 17,24), da nam se 


smiluješ. »Oče, oprosti im!« Moli te Sveti i Dobri, čija je krv 


božansko zlato, čija je riječ tamjan vječne slasti. 


134 


Bože, /spasi nas! Bože, spasi čovječanstvo! Duhovno ga i tje- 
lesno spasi! Spasi ga svojim mirom i svojom istinom! Evo vidiš, 
da smo se danas iskupili, milijuni otkupljenih, oko tvoga Isusa, 
i da smo kao progonjeni zločinci obuhvatili njegov križ. M 

Križ, koji i danas stoji usred čovječanstva. Križ, koji neće 
nikada biti prošlost, koji je vječna sadašnjost, kao što si ti vječ- 
na sadašnjost i kao što je vječna sadašnjost onaj, što je na njemu 

o. 
> Visi i danas: božanstvenom, bezgraničnom dalekosežnošću svo- 
je jedine i vječne žrtve (Hebr 9,12; 10,9.12,14). . . 

Otkupitelj je među nama. Otkupljeni smo. Krist visi na kri- 
žu. On je prolio krv za čovječanstvo. »Dragocjenu krv«, božan- 
sku krv. Bože, oprosti nam; Bože, poštedi nas! Spasi nas, ti Jedini, 
koji nas još možeš spasiti! ' 1t . ' 

»Agios o Theos«. »Sveti Bože! Sveti Jaki! Sveti Neumrli! 
Smiluj nam se!« 

»MOLIMO, PRELJUBAZNI......« 
(Na Veliki Petak) 


Propeti, napaćeni Isuse, ti ne tražiš od nas, da samo s tobom 
patimo. Ne. Ti patiš i zato, da nama bude lakše. Da ljudski pat- 
nici kod tebe, božanskog Patnika, nađu utjehu i olakšicu. 

Tvoja nas Crkva, — a Crkva, to si ti, na svome spasiteljskom 
pohodu kroz ljudsku povijest, — vodi i upućuje, da ti se tako 
utečemo, baš na ovaj dan tvoje najveće Muke i tvoje najnesebič- 
nije ljubavi. Ona je prvi pohodnik, koji ti se na Veliki Petak 
moli za ljudske nevolje. Ne samo za one duhovne, nego i za one 
tjelesne, što su se baš danas na sve nas survale. Ona nas poziva, 
da se s njom i mi tako pomolimo. 

»Molimo, preljubazni, Boga Oca svemogućega, da svijet oči- 
sti od sviju zabluda, da ukloni bolesti, odagna glad, otvori tamni- 
ce, razriješi okove, dade putnicima povratak, nemoćnicima zdravlje, 
brodarima luku spasenja!« To je jedna od njezinih najljepših 
molitava na oltaru Velikog Petka. Iza kako je opjevala tvoju 
Muku iz Evanđelja. Prije, nego će pasti na koljena pred tvojim 
Križem. 

Smijemo te i mi tako zamoliti. I zamolit ćemo te, puni nade, 
da ćemo biti uslišani. Ovo je danas patnički dan, svetkovina kri- 
ža, blagdan muke i nevolje. Papa te je, tvoj i naš, prvi tako za- 
molio. 

Isuse, ti si na današnji dan propatio sve ljudske patnje. 
Razumiješ ih. Znaš, kako su teške. Srce je tvoje, i danas i uvijek, 
puno sućuti s ljudskim nevoljama. 

Pa daj, pogledaj na sve one među nama, koji pate, a dragi 
su i tebi i nama! Ljudi su. Braća su, tvoja i naša. 

Isuse, ti znaš, kako ti je bilo u Maslinskom vrtu, kad te je 
spopala smrtna stiska, kad je na te navalila žalost kao more, 
kad su te strašila strašna priviđenja onoga, što će na te doći no- 
ćas i sutradan. Kao crv si se savijao po zemlji; pucale su ti 
sljepočice, krvavi te je znoj svega probio. Ustao si, da potražiš 
utjehe kod ljudi, — kod apostola, — nisi je našao. Našao si 
je samo kod Oca, kad si mu vapio: »Oče, ako je moguće, ukloni 


ovu čašu od mene; ali ne kako ja hoću, nego kako ti; budi volja , 


tvoja! « 

Isuse, utješi žalosne i one, koji već hoće da zdvoje od boli 
i od tjeskobe! Isuse, smiluj se onima, koji strahuju! Isuse, pohodi 
one, koji su u smrtnoj stisci; koji proživljuju strašne časove 
neizvjesnosti i klonuća. Mnogo ih je. Sav je svijet danas pun 
njihova samrtničkog stenjanja. Do neba se čuje njihov lelek. 

Isuse, ti znaš, kako ti je bilo, kad su te uhvatili i poveli 
kao razbojnika, da ti sude. Kako ti je bilo, kad si nevin stajao 
pred bezbožnim sucima i kad su te oči tisuća gledale, kako se 
gleda zločinac. Pročitali su i tebi smrtnu osudu. Znaš, kako se je 
sve u tebi bunilo onaj čas. U blato su bacili tvoju čast; ponizili 
su te do ispod Barabe; narugali su ti se kao luđaku; pljuvali su 
ti u lice. 

Isuse, smiluj se poniženima! Isuse, okrijepi one, koji nevino 
trpe! Isuse, podigni klonule žrtve ljudskoga barbarstva i ljudske 


. prostote! 


Isuse, i tebe su tukli. Do krvi si i do kostiju bio izbičevan. 
Udarali su te po glavi pesnicama. Natakli su ti na glavu krunu 
od trnja. Bešćutno su ti klincima probijali ruke i noge. Padao si 
od umora u svoju krv. Bio si crv, a ne čovjek. Postao si bio 
hrpa krvava mesa, ostao si bez ljudskog obličja. 

Isuse, koliko ih je danas takvih! Smiluj im se; pomozi im u 
njihovim bolima; skrati njihove muke! Spomeni pred Ocem onih, 
što ih ljudske zvijeri okrutno zlostavljaju i mrcvare! ' 

Isuse! I ti si bio utamničenik. Pola su te noći držali u mrač- 
noj i vlažnoj samici. Bio si lišen slobode. Lisičine su ti i lanci 
bili na rukama. Bio si sužanj i rob. 

Isuse, smiluj se utamničenima i zarobljenima! Skrati dane 
njihovih patnja! Povrati ih što prije njihovim milima i dragima! 

Isuse, i ti si bio gladan. Ni zalogaja kruha nisu ti dali či- 
tavu jednu noć i dan. Isuse, i ti si bio žedan. Strahovito žedan, 
kako znadu biti žedni samo bolesnici u groznici i ranjenici, koji 
su izgubili mnogu krv. Bila ti je to jedna od najvećih muka na 
tvom križu. 

Isuse, nahrani gladne, ugledaj sirote, providi ostavljenima, 
smiluj se i onima na bolesničkim posteljama! Milijuni su oko nas 
danas, što pište od glada i od boli! 

Isuse, i ti si nosio križ. Teški i tvrdi svoj križ. Žuljao te je. 
Padao si pod njim. Na njemu si tri sata živ visio. 

Isuse, olakšaj nam svima naše križeve! Svi ih danas nosimo. 
Olakšaj ih osobito onima; na koje su se svalile duge i strašne 
nevolje! Slijepcima; bogaljima; invalidima! Daj nam svima strplji- 
vost i nade! Sjećaj nas uvijek, da je križ put u raj i u uskrsnuće! 

Isuse, i ti si umro. Umro si u naponu svojih ljeta. Znaš, 
kako je teško umirati. Probio je bio i tebe smrtni znoj. Vapio 
Si i ti: »Bože moj, Bože moj!« I tvoje su se oči bile ukočile u 
smrtnom hropcu. 

Isuse, smiluj se onima, što umiru! Umiru često u najgrozni- 
jim mukama, u potpunoj ostavljenosti, na dalekim, šutljivim ocea- 
nima, nasilno, prije reda. Puno ih je. Ne zna im nitko broja. 
Bezimeni su. Čuvaj ih! Otvori im vrata raja: spasonosnim pokaja- 

njem, pobjedničkom svojom milošću! Kao obraćenom razbojniku 
na križu. Stavi i njima na jezik divnu riječ: »Oče, u ruke tvoje 
predajem duh svoj «! 

Isuse, i ti si imao Majku! Sjeti se, kako joj je bilo, kad te 
je ugledala pod vijencem od trnja, savijena pod križem, u blije- 
doj agoniji umiranja! Sjeti se, kako joj je bilo, kad su te mrtva 
položili njoj u krilo! 

Isuse, otari suze našim ostavljenim i ucviljenim majkama, 
našim sekama, našim udovicama, našoj preranoj siročadi! Pobrini 
se za njih! Utješi ih! Daj im veliku vjeru, koja nikad ne gubi 
nade; koja uvijek gleda u nebo! Učini, da i naše majke slijede 
tvoju Veliku Majku, koja je stajala i pod Križem! 

Isuse, patniče Isuse, propeti Isuse, smiluj se svim ljudskim 
patnjama, svoj žalosti i bijedi! Pokrati je! Okreni nam je na dobro! 
Dovedi po njoj svijet opet k sebi! 

I ti si patio. Ovo je patnički dan. Tvoj i naš! 

Isuse, patniče Isuse, propeti Isuse, daj nam, da s tobom pa- 
timo! Predano kao i ti; strpljivo kao i ti; iz ljubavi prema Ocu i 
prema tebi. Pa da po zaslugama tvojih božanskih patnja i naše 
patnje budu pred Bogom pune života i spasenja. Da nas tvoj križ 
uvede i u tvoje — slavno i vječno Uskrsnuće! 

»Molimo, preljubazni — — — — «! 


E 

NA BOŽJEM GROBU 


I tamo leži — On. Naš Bog. Propeti Bog Ljubavi i Mira. 
Njegovo presveto Tijelo bespomoćno počiva među hladnim zidi- 
nama oltara. Plamen svijeća titra i svjetli jezičci podrhtavaju na 
blijedom, napaćenom, ukočenom licu. Crvene su ciklame prignule 
glavu, kao da svojim dahom žele ublažiti hladnoću groba. — Grob. 
Sveti Grob. Spasiteljev Grob. On u njemu počiva. On, naš Bog, 
naš Otkpitelj. 

Leži tamo. Ali, nije sam. Oko Njega je život. Živa srca ljudi, 
koja tuže, suosjećaju i pate s Onim, kojemu se još uvijek vide 
kaplje krvi na okrunjenu čelu. Živa srca; puna srca. I oči. Oči, 
uprte tamo gore, gdje stoji Sakramenat, prekriven bijelim velom. 
Mistični Bog, mistični Isus stoji pred nama, ali, — i On se skrio. 
Njegovo je, božanskim načinom u kruh pretvoreno Tijelo, sada 
obavijeno velom, isto kao što je pred toliko, toliko godina ljud- 
sko Njegovo Tijelo bilo obavijeno tamom groba. — I stoji gore. 
Zastrt je. Ali mi ipak vidimo kroz velo Njega, a On vidi nas. 
Vidi naša srca; vidi naše duše; vidi naše osjećaje. Sve On to vidi 
i gleda, gleda nepomično i blago na sve nas, koji dolje klečimo 
i obnavljamo najsvetiju uspomenu povijesti čovječanstva. 

On je gore, a mi pod Njim... Klečimo... Molimo... 

Muk je. Tišina. Nema glasa. Usta šute... Samo srca i oči go- 
vore. Mnogo govore — svome Spasitelju. A On neprestano šuti, 
šuti i samo gleda..... 

Mirno i nepomično stoji straža nad Grobom. Po jedan mladić 
i djevojka. Odaju počast Onome, koji ovdje zbog nas leži. — Malo 
podalje, ravno pred Grobom, kleče na crveno prekrivenim kleca- 
lima svećenik i dva bogoslova. Adoriraju pred Presvetim. Iza 
njih i oko njih vide se lica vjernika, koji u velikoj množini dola- 
ze pozdraviti Propetoga. Stariji i mlađi, mali i odrasli; svi su tu; 
svi pokraj Isusa. Jedni odlaze, drugi dolaze. Svakog časa se pri- 
giblju koljena pred raspelom; usta se dotiču hladnoga Crucifixa, 
oko koga sitno zveče milodari, koje pruža svaka ruka, pa i ona, 
koja se inače na ulici pred prolaznicima tako često uzaludno diže... 
A sada daje... I ta ruka daje. Daje Bogu svome ono, što je i sa- 
ma dobila. i 

I svijet moli. — Eno starice, gdje kleči pred propelom. U 
ruci joj krunica. Oči uprte gore. Moli, moli... Za koga moli? 
— Bože, usliši molitvu njezinu! 

Prekida se tišina. Straža se na Grobu izmjenjuje. Oštri, krat- 
ki udarci odjekuju po crkvi. Mirno, dostojanstveno obavljaju mla- 
dići i djevojeke svoju dužnost. 

Između odraslih se neprestano tiskaju i naprijed protiskuju 
djeca. I ona hoće da vide mrtvog Isusa. Njihove nemirne očice 
lutaju po propelu, straži, sjajnim svijećama; po vjernicima, po 
crkvenom svodu, da se opet vrate dolje, na raspetog Spasitelja. 
— O, ta djeca! Nevina, bezazlena djeca. Bijeli cvjetići oko Isuso- 
va groba... A On, On je najsretniji, kad vidi njih — one najmanje. 
»Pustite k meni malene, jer njihovo je Kraljevstvo nebesko« 
(Mt 19,14). 

Spasitelju dragi, ima još djece oko Tebe. Iako više nisu tako 
mala... Ima, ima, Spasitelju... Ti ih vidiš, Ti ih znaš... 

Opet neka žena. U marami. Došla. Kleknula pred Križ. Po- 
ljubila Isusa u prst noge i u koljeno. Digla se zatim i otišla. — 
Nešto se pomaknu. U istom se trenu ispred svećeničkog klecala 
pomoli mala, tamna glavica. Šestogodišnja djevojčica sa šiškama 
i krupnim crnim očima. Hitrim koracima pristupi raspelu i polju- 
bi Isusa u krvavo čelo. Sklopljenih ručica i ozbiljna pogleda vrati 
se istim putem natrag. Ravno; kroz sredinu. — Tada joj pristupi 
druga jedna curica i kaže: »Ja sam dala dinar, a ti nisi dala 
dinar...« — Mala, crna djevojčica, koja je, potaknuta primjerom 
žene u marami, pošla isto da poljubi Isusa, dala Mu je tim po- 
ljupcem više, nego da je prosula punu šaku dinara! 

Vrijeme prolazi. Pokazuju to odmjereni otkucaji velikog sata 
na tornju. — Crkva je uvijek puna. Izređuju se vjernici, izmje- 
njuju straže. Ali, slika je uvijek ista: starci, žene, djeca. Jedno- 
stavni ljudi, prosti ljudi. Njihova srca, priprosta i jednostavna, 
nisu zatvorena tihom glasu Propetoga, čija neizmjerna ljubav 
zove, zove. Zove sve i svakoga... A — oni drugi? Gdje su oni? 
Zar njima ne treba Spasiteljeva Otkupljenja? Zar nije On i za 
njih umro? Zar nije zaslužio, da Mu i oni dođu i zahvale se na 
Žrtvi? — Muk... Pitanje ostaje bez odgovora. Ostaje zato, jer bi 
odgovor na njega bio previše bolan. Njega, koji je za njih sve 
dao, nisu udostojali danas, na dan Njegove smrti, niti mišlju, 
a kamo li posjetom... 

O, Spasitelju! Ne žalosti se! »Oče, oprosti im, jer ne znaju 
što čine!« Izreci i nad njima ove božanske riječi, pune prevelike, 
preduboke ljubavi! I oni su Tvoja djeca. Samo su zalutali. Ali 
oni će se vratiti. Tvoja će ih milost vratiti. Tvoje Otkupljenje. 
— Ne žalosti se, Spasitelju... Nisi sam. Tu smo mi; Tvoji sinovi, 
koji Te ljube; koji Ti žele biti vjerni. — Mi smo oko Tebe. Mi 
Te ne damo. Mi Te čuvamo. Pogledaj na nas, raspeti Spasitelju... 
Ti si bijedan, ali mi smo još bijedniji, još jadniji, još siromaš- 
niji. Nama je potrebna Tvoja pomoć. Nama je potrebna Tvoja 
ljubav. Pogledaj nas; pogledaj svoju djecu, koja kleče pred To- 
bom i žele Ti olakšati bol... Spasitelju, Ti nam trebaš. Ti znaš, 

Hoćemo da budemo Tvoji. Samo Tvoji. Sasvim Tvoji. Ti to znaš... 
Uskrsni! Nama uskrsni! Djeci svojoj... Kriste Bože, uskrsni, uskrs- 
ni! 

ea 

KRALJU POBJEDNIČE 


Nisu se baš junački držali Tvoji apostoli, a naša braća, na 
dan Tvoga Uskrsa. Morao si kroz zatvorena vrata da im do- 
đeš. Bojali su se ljudi, a i Tebe su se malo bojali, Tvojih ukora, 
ali i Tvoga tvrdoga križa, kojega su se bili toliko prepali na krva- 
vi Veliki Petak. Nijesu znali, da li za Tobom još uvijek ne ide 
žalosni anđeo trpljenja. 

I sebe su se bojali. Svoje slabosti; svoje nespremnosti, da 
za Tebe svjedoče. Pa su pobjegli s ulica i stisnuli se, kao zaplaše- 
ne ovce, u hrpu iza zabravljenih vrata; strepeći i dršćući. Žene 
su bile hrabrije od tih slomljenih i malodušnih junaka. 

Ni kad si k njima došao, ni onda još nisu pravo vjerovali 
u Tvoju pobjedu. I iza sedam dana opet si našao zatvorena vrata, 
a iza njih naišao na apostola, kojemu je znakom valjalo dokazi- 
vati, da si živ. 

Apostoli nisu bili svjesni sve veličine Tvoga triumfa, sve 
dalekosežnosti Tvoga uskrsnuća. 

Jedini si Ti bio toga svjestan. Pa si nastupao s kraljevskim 
dostojanstvom i sa mirom junaka, koji je potpuno siguran u svoju 
stvar. : 

Ti si razumio značenje Uskrsnuća. Bio si božanski ponosan 
u svojim obećanjima i kraljevski samosvjestan u svojim nadama. 
Nisi se bojao svijeta, jer si znao, da je on pobijeđen; nisi stra- 
hovao pred smrću, jer si vidio, da je pregažena. U Tvojoj su 
ruci već bili ključevi raja, u koji si uveo ovce iz limba; oko 
Tebe su se već kupili prvijenci uskrslih. Tvoj se je život već sav 
kretao u sjaju vječnosti i sunčao na zrakama Božjega sunca. 
o Ti si znao, da si iza Uskrsa besmrtan i nepobjediv. Da će 
Tvoje ime odsada biti: »Victor — Rex« — kralj pobjednik. 

Kralju — pobjedniče, daj i nama te svoje uskrsne pobjednič- 
ke svijesti! I mi smo svi danas zaplašeni, kao ono na prvi Uskrs 
Tvoji apostoli. Bježimo sa ulice; spušteni su svi zavori na na- 
šim vratima. Ne usuđujemo se junački poći Tebi u susret sa po- 
bjednom pjesmom na usnama. Bojimo se i strahujemo. Za nas je 
svijet još jak. 

Kao da Ti nisi uskrsnuo. Kao da ni nisu polomljene plo- 
če na Tvom grobnom zatvoru. Kao da ni ne leže u besvjesnosti 
Stražari, koji su htjeli da silom i oružjem spriječe pohod Tvoje 
istine i tvoga blagoslova na svijet. 

Izliječi nas od našega malodušja! To Te molimo. Da danas, 
na Uskrs, osjetimo, da smo nepobjedivi po sili Tvoje vječne pobje- 
de. Da nas ne razočaraju udarci, ne satru križevi, ne obeshrabre 
poteškoće. Da ne budemo vojnici, kojima padaju iz ruku sablje 
od straha. 

Daj nam junačke, jake, uskrsne vjere! Ti si jedanput pobije- 
dio svijet; onda kad je on bio najjači. Ti ćeš i danas pobijedi- 
ti, kad je već toliko prodora milosti skršilo njegovu moć. 

Da, dovikni, Veliki i Silni, i našem zaplašenom kršćanskom 
svijetu: »Ne bojte se, ja sam!« i »Mir vama!« De, i nama svima 
pusti u srce smionu nadu, u kojoj Tvoja Crkva danas kliče i 
triumfira u nebrojenim Alelujama! 

Kaži nam, da si Ti i za nas, i za kršćane dvadesetog stoljeća, 
uskrsnuo i pobijedio! Da Ti »uskrsnuvši više ne umireš!« I da 
ništa ne umire, što se Tebe drži i što je na Tebi sagrađeno. 

Uniđi k nama, makar da su naša vrata zatvorena! Ti ih otvori 
snagom i utjehom Svoga Uskrsnuća! 

»Tu nobis, victor Rex, miserere! « 

— Ti nam se smiluj, Kralju-pobjedniče! 

KRIŽEVI PATNIKA 


Mislimo neki put, da smo dovoljno jaki da primimo na se 
križeve svih onih, koji pate. Povjerujemo, da bismo se mogli dati 
raspeti i zbog bijede neznanih bližnjih i zbog njihovih krvavih 
tuga. 

: A padamo i pod vlastitim križem i zazivamo spasenje. Strepi- 
mo i pred raspećem zbog svojih boli, a da ipak ne možemo otu- 
piti oštricu ni jednom čavlu, koji će nas raniti do krvi. 

Naše je samo da približimo srca jedni drugima i da ne poga- 
simo u njima svjetlo utjehe koju duša zna u bratstvu sa svima. 

Što mi možemo, samo je to, da si u pohodu pod križem pru- 
žimo ruke: ja i ti. 

ZDENKA JUŠIĆ-SEUNIK 

GETSEMANSKE METODE 


Za Crkvu je uvijek aktualan problem, kako da se drži spram 
onih, koji je napadaju. Ili bolje aktualan je za one, koji u ime 
Crkve govore i za nju se bore. A za Crkvu je u načelu davno 
već riješen. Njezine su metode metode dostojanstvene aktivno- 
sti, koja se ne da zastrašiti, uvijek spremna da za slobodu duha 
ode tijelom u okove. I svako omjeravanje fizičkih snaga za nju 
je poniženje. Ona je tako visoko nad tim, da je sila mača i oruž- 
ja ne može ni dotaknuti. Samo sa sažalnim osmjehom gleda ona 
na svoje protivnike, koji misle, da se duh i nebeska stvarnost 
dade posjeći mačem i držati u zatvoru. 

Crkva to zna. Ali mi katolici često toga ne znamo. Ili na to 
zaboravimo pod sugestijom zemaljskih maksima, što ih svuda oko 
nas primjenjuje svijet. A primjenjujemo ih i mi, i s pravom, 
u zemaljskim i naravnim stvarima. 

Ali Crkva nije narav; ona je nebeski elemenat, Božje djelo, 
tvorevina Duha. I ona ima posve druge metode. Njezini su zakoni 
zakoni jedne vrhunaravne dinamike. 

Zato je dobro, da se u metodama svojih vjerskih akcija i bor- 
ba često obazremo na početke Crkve, gdje je Bog sam direktno 
svojim prstom ispisao njezinu povijest i njezine borbe. 

Jedanput smo ono pogledali u Djela Apostolska. A sad je 
Veliki Tjedan, pa pogledajmo malo Isusa u trenutku, kad se je 
na njega survala fizička sila, da ga uništi. 

Nećemo ići kroz čitavu Muku Isusovu. Dosta je, da ga po- 
gledamo u vrtu Getsemanskom. Tu je on i jasan i programatičan. 

Zna, što ga čeka. Još tren, i oni će biti tu. Ljudi s batina- 
ma i s mačevima. Rimska kohorta i hramska plaćenička četa. 

Pa, pokazuje li Isus strah? Bježi li? Je li nervozan? A, taj 
nije nikad bio nervozan. Ni zadrhtao nije. Sa suverenom slobodom 
duha ide im on u susret. Diže apostole iz sna, da i oni budu 
odlučni i pribrani: »Ustanite, hajdemo. Evo, blizu je moj izdajnik! « 

I zbilja, dok on još govoraše, eno Jude. Sa sobom je poveo 
čitavu četu. Odmah na prvi pogled vidiš, u što se on uzda. Tu 
je »četa velika s mačevima i s toljagama«, »sa bakljama i svjetilj- 
kama«. Ti se ne žele ni s kim sastati u mraku. A da su mirni, 
nisu. Eno im izdajnik daje instrukcije: »Komu ja dadnem cje- 
lov, onaj je; držite ga i vodite oprezno!« Prevarit će ga, kao pravi 
uhoda. Boji ga se. Cjelovom će ga izdati. 

A Isus? Zna ga. Davno mu je pročitao iz duše njegovu žalos- 
nu tajnu. I svejedno, što on ima oko sebe koplja i mačeve, on 
ga opominje, kao učitelj dijete: »Juda, zar cjelovom izdaješ Si- 
na čovječjega?« 

Njemu ne imponiraju ni rimski mačevi ni toljage hramskih 
sluga, a ni Judini srebrnjaci. 

I kao da je sudac, a ne okrivljenik, stupa Isus pred četu i 
s božanskim ih dostojanstvom pita: »Koga tražite?« I kad mu 
vele: »Isusa Nazarećanina«, on im se sam neustrašivo predaje: 
»Ja sam«. Bez riječi molbe, bez trunka straha, bez ijedne suviš- 
ne riječi. 

I sve njihovo oružje njemu nimalo ne imponira. I kao da im 
hoće održati ozbiljnu lekciju, baca ih na zemlju, on goloruk 
čitavu tu kohortu s nabrušenim mačevima. Duh i tijelo! Bog i 
ljudi! 

I kad se dižu, opet im mirno kaže, ne gubeći ni na trenutak 
situacije iz svojih ruku: »Ako, dakle, mene tražite, pustite ove, 
neka idu!« 

I pušta, da ga vežu. Ali junački Galilejci oko njega ne odo- 
bravaju mu metoda. »Gospodine, hoćeš li, da udarimo mačem?« 
I Petar zamahnu i udari. Prolila se krv u obrani istine. 

Da, ali Isusu nisu po volji te ljudske metode u Božjem 
djelu. On zabranjuje svaku intervenciju oružjem. »Pustite sada!« 
»Zatakni mač svoj u korice; jer svaki, koji se mača laća, od ma- 
ča će i poginuti«. Pusti! Sila će sama sebe pokopati. Doći će mač 
na mač. Što trebaju Bogu rđasti ljudski mačevi? Nije to sredstvo 
za njegovu ruku. Da on hoće, njemu bi anđeoske legije došle u 
pomoć, sa plamenim mačevima, od kojih je samo jedan za noć 
pobio 180 hiljada Asiraca pod Jeruzalemskim zidinama. »Misliš 
li, da ja ne mogu umoliti Oca svojega, pa će mi poslati sada više 
od dvanaest četa anđela? Ali kako bi se onda ispunila pisma, da 
tako treba da bude?« I isejeljuje ranjenog slugu. 

: On zna, da je Bog nad svim tim. I njemu se predaje. »Kale- 
ža, koji mi dade Otac, zar da ne pijem?« ' 

Nije njemu trpljenje za istinu ništa nemilo. Iz njega će iz- 
rasti palma spasenja i pobjede. 

. 1 Isusa su svezali. Prostački i grubo kao razbojnika. Ali duh 
Je njegov slobodan. On opet nije njihov sluga, već sudac. I on 
ih kori, sada u okovima, isto tako kao negda na slobodi. I to 
baš Starješine i velike svećenike, koji će ga iza pola sata suditi. 
Neštedice ih šiba: »Kao na razbojnika izišli ste s mačevima i s 
toljagama, da me uhvatite. Kad sam svaki dan bio s vama u 
hramu, ne pružiste ruku na mene; ali ovo je vaš čas i oblast 
tame! « 

FI Spočitava im njihovu kukavštinu. Ruga se njihovoj surovoj 
sili... Duh je bio jučer i prekjučer u hramu jači; ali i sad je jači 
u okovima. Njegova pobjeda leži u plemenitoj, dobrovoljnoj žrtvi 
1 u nutarnjoj slobodi istine. 

I dvaput i triput moramo mi katolici pročitati ove divne 
Getsemanske lekcije. Naše oružje nije mač; i nikad mi na njemu 

nećemo graditi. Naše je oružje kalež progonstva za istinu. Na 
silu mi nećemo nikada odgovoriti silom. Odviše je to za nas sitno 
oružje. Ali se zato nećemo nikada ni preplašiti sile. Mi ćemo 
uvijek ostati slobodni u radosnom posluhu istini. 

Nad mjestom, gdje je Juda s oružjem poljubio Isusa, danas 
je gomila kamenja, što su ga generacije tamo nabacile u znak 
gnjušanja. A prodani svezani Krist? On je slobodan, božanstven 
i besmrtan. Vladar neba i zemlje. Čežnja i ljubav milijuna. Vjer- 
nost istini, to je naše oružje! 

USKRSNI DAR ILI KORIZMENO MUČILO 


Sve u kršćanstvu ovisi o tom hoćeš li na to pogledati s pra- 
ve strane. Ako stvar staviš u krivo osvjetljenje, ispast će karika- 
tura od svijetlog djela Božjeg. Kako je primjerice bila puna svijet- 
la katolička ideja papinstva svecima i tolikim prosvijetljenim ge- 
nijima kršćanstva! Oni su je opjevali himnama. A papinstvo je 
crno pod crnom lećom njegovih kritičara, koji ga nisu nikad 
ni proučili ni shvatili! Kršćanstvo je puno takvih neshvaćenih 
ljepota. Od Crkve, svete, velike obitelji Božje, pune blagog mate- 
rinstva, učinili su ti krivi pogledi tamnicu, od darova Božjih pra- 
znovjerje, od visoke svetinje kršćanskog braka krletku i okove. 

I za ispovijed to vrijedi. Toliko je uzimaju samo po onome, 
što je ljudskim očima i malim dušama, koje znadu griješiti i či- 
niti zlo, a neće da se ponize i pokaju. Mnogi u njoj gledaju samo 
korizmeno mučilo, aparat za seciranje i za vivisekciju. 

Tako nekako i jest, ako ispovijed otkineš od Boga i od nje- 
zina uskrsnog izvora u Spasitelju, ako u njoj vidiš samo tamnu 
ispovjedaonicu i crnu, mrku halju ispovjednikovu; ako u njoj 
nalaziš samo klečanje pred čovjekom i sredstvo, da ti tuđe, nezva- 
no oko prekapa sve mračne izbe tvojih žalosnih tajna; ako ispo- 
vijed definiraš kao ljudski mehanizam bez božanskog životnog 
principa, koji njim pokreće; ako u ispovijedi gledaš samo skruše- 
nje, kajanje, povjerivanje, korizmenu pokoru pod plavim, prozaič- 
nim zavjesama; ako ti je ispovijed samo šiba ili nešto kao kliješta, 
kojima se vade zubi. 

Ali može se na ispovijed i drukčije pogledati. Može, a i mora, 
ako hoćemo da budemo objektivni. 

Korizme nema bez Uskrsa; ona je s njim u nutarnjoj vezi, i 
bez njega izgubila bi sav svoj razumni smisao. Kršćanstvo ne osta- 
je kod poniženja i pokore; ono po poniženju i po pokori vodi do 
čistoće, do boljega života, do uskrsnuća, do Boga. I tko neće da 
korizmenoj pokori i ideji katoličke korizme učini nepravdu, mora 
uvijek i Uskrs uzeti u kalkulaciju. Samo za cjelovitu interpreta- 
ciju svoga sistema preuzima kršćanstvo odgovornost. 

Ni ispovijed nije samo korizmena dužnost; ona je i uskrsni 
dar. U korizmi je njezino naličje; na Uskrs dobiva ona svoje li- 
ce; s nje tada padnu plavi zastori, a ostane oko nje bjelina milo- 
sti i utjehe. 

.Ima ispovijed i svoju uskrsnu perspektivu. A vrlo je tipično, 
da je Isus na nju pogledao baš iz te, uskrsne, perspektive. 

Možda nismo uvijek mislili na to, da ispovijedi nije Isus 
ustanovio u doba svoga poniženja, već baš na dan svoje najveće 
slave. Na prvi uskrsni dan, kad na njegovu nebu nije bilo nijed- 
nog oblačka. U trenutku, kad je on došao utješiti svoje vjerne i 
pozdraviti ih pozdravom mira. On govori o ispovijedi kao o daru, 
što je sišao s neba, kao dijelak njegove otkupiteljske misije. Ona 
je njemu poklon Duha ljubavi. To se vidi iz svake riječi. »Mir 
vama«! govori on apostolima. »Kao što je Otac mene poslao, i 
ja šaljem vas... Primite Duha Svetoga! Kojima oprostite grijehe, 
oprostiće im se, a kojima zadržite, zadržaće im se!« (Iv 20,21-23). 

Isus ne gleda u ispovijedi u prvom redu poniženje, On u njoj 
gleda milost, otkupljenje i mir, u njoj gleda povratak k Ocu i 
put do Euharistije. 

On misli na mir i na utjehu; na milost i svetost, na snagu i 
jakost, što iz nje teče. On ignorira u njoj čovjeka, ispovjednika, 
a stavlja na njegovo mjesto sebe i Duha Svetoga. 

Zato je Uskrs pozornica ispovijedi. Nama za pouku, da je ni 
mi ne držimo korizmenim mučilom, već da u njoj pozdravimo 
uskrsni dar našega Gospodina. 

PRIGNITE GLAVE 


Racionalistički naturalizam, koji danas daje ton velikom jav- 
nom životu, ne računa više poniznost među ljudske vrline. Ponos 
i samosvijest, oholi ponos i prava božanska samosvijest, to su 
svojstva, koja po njegovu shvaćanju jedino dolikuju čovjeku. 

Čovjek je njemu najviši oblik materije, najjača emanacija 
naravne snage, posljednja, najsavršenija karika u lancu dugačke 
evolucije, u kojoj se materija penje k sve većem svome savršen- 
stvu. 

I čovjeku je materija postala svijesnom, dobila razum i srce. 
I on je sada glavni nosilac njezina daljeg razvitka. On mora da 
u sebi i oko sebe još više razvije prirodne sile i sebi ih podvla- 
sti. Stoga je prva njegova značajka ponos, a glavni njegov život- 
ni princip napredak. , 

Ako se već hoće govoriti o »bogu«, onda je čovjek taj bog. 
On treba visoko dignuti glavu i samosvjesno titanski pokročiti 
naprijed u vladi nad prirodom. Da ide kroz svijet uvijek jači, 
bogatiji, sretniji, Treba produljiti svoj život do skrajnih granica, 
podignuti svoje fizičke i intelektualne sposobnosti do kulmina- 
cije, stvoriti na zemlji što prije zemaljski raj. A onda zavladati 
svemirom i neobuzdanim tehničkim napretkom osvojiti i planete 
i zvijezde. Nikad ne smije biti kraja njegovu uvijek većem na- 
pretku, sreći i slavi. Ako pojedinci umiru, ne umire čovjek; on 


. će vječno živjeti i vječno vladati, kralj i gospodar svemira. 


To je ideja nadčovjeka, kojom se inspiriraju brojni prvaci 

čovječanstva. 
U toj ideji je poniznost kukavština, uzmicanje, bezvoljnost, 

letargija ĐĐ SSA 

I nema tu onda mjesta osjećaju slabosti, ni osjećaju grijeha. 
Sve je u čovjeku sveto i dobro, jer mu je sve to priroda dala. 
Strasti su također dio života i njima služiti znači ispunjati misi- 
ju, što nam ju je namijenila vječna materija. Nema ni slobode, 
ni odgovornosti. Moralne zakone čovjek sam sebi stvara. 

Nadčovjek — bog je danas ideal. I u literaturi, u umjetno- 
sti, u filozofiji, obitelji, društvu i životu. Samo naprijed, samo 
gore, samo za afirmacijom svoga ja, bez obzira i na druge, i na 
kakav viši svijet. 

Sasvim je drukčije naše kršćansko stanovište. Po njemu je 


“čovjek pojedinac samo sitna kap u moru čovječanstva. Danas jest, 

sutra ga već neće biti. Sva ljudska djela propadaju i ruše se u 
zaborav. Generacije dolaze i prolaze. A čovječanstvo, i cijela 
zemlja samo je opet malen prašak u ogromnome stroju svemira i 
prirodnih sila. Tek jedna mala svemirska katastrofa, pa više ne 
bi bilo ni zemlje ni čovječanstva. 

Ali zao nad svim tim silnim prirodnim silama vlada beskraj- 
no moćna ruka, puna mudrosti i sile. Po čitavu svemiru udarila 
je ona bezbrojne tragove svoga neizmjernog uma i mudrosti. 
Veliko, vječno, inteligentno biće, Bog, gospodar je svijeta. Sve 
je drugo od njega stvoreno i o njemu ovisi čitavim svojim bićem. 
I zemlja, i čovječanstvo, i svaki čovjek — pojedinac. 

Pred neizmjernošću božanstva iščezava sva ljudska vrijednost, 
moć i slava. Nema u svijetu samostalne veličine osim Boga. Sve 
je ostalo od njega dobilo i način bivovanja, i život, i darove 
svoje naravi. 

\ Stoga je samo on vrijedan sve slave. Njega sve drugo mo- 
ra da prizna za gospodara i da mu služi. Poniznost pred Bogom 
prvi je zakon svega stvorenja. 

I razumni čovjek mora da Bogu služi, njemu daruje i pod- 
vrgne svoju slobodu; da ga umom, koji mu je on dao, spozna i 
srcem, koje mu je on stvorio, ljubi, da obdržava zakone, koje 
mu je On upisao u dušu. Da se s njime sjedini i u njemu, 
izvoru svoga bitka, nađe svoju veličinu i sreću. 

A na tom putu k Bogu čovjek je slab. Zlorabio je svoju slo- 
bodu i pao je u grijeh. Uvrijedio Boga, izgubio pravo na ono 
vrhunaravno blaženstvo, do kojega ga je Bog bio podigao. Bog 
ga je sam morao da otkupi utjelovljenjem i smrću svoga Sina. 
Ali i uz pomoć milosti on još uvijek posrće na putu k Bogu. 
Tijelo i strasti prevladavaju dobre porive duše. Čovjek griješi i 
svaki dan iznova treba Božjega otkupljenja, praštanja i milosti. 
Svaki dan mora ga Bog podići iz ropstva nagona u slobodu sinova 
Božjih. 

I zato je prva vrlina čovjekova poniznost. I glavna njegova 
dužnost priznati sebe malenim, a Boga velikim. Kajati se za svo- 
je grijehe. Čeznuti za milošću Božjom. Sve jedino od Boga očeki- 
vati. I u svemu svome napretku i stvaranju uvijek svoje oči u 
Boga upirati kao u zadnji i najviši svoj cilj. 

U poniznosti je temelj kršćanstva. Poniznost je prva njegova 
krepost. Mjesto ohole propovijedi o nadčovjeku — bogu dovikuje 
ono čovječanstvu veliku svoju riječ: »Prignite glave!« 

Sada, u sveto korizmeno vrijeme, sada pred Uskrs osobito 
je glasna ova propovijed naše svete kršćanske vjere. U svakoj 
sedmičnoj Misi kroz korizmu Crkva nam je opetuje riječima sve- 
ćenika ili đakona: »Humiliate capita vestra Deo! Prignite glave 
svoje pred Bogom! « 

Prignimo ih, ako smo kršćani! Prignimo ih voljno i skrušeno! 
Živom vjerom u Boga, svagdanjom molitvom pred božanskim nje- 
govim veličanstvom, žarkom čežnjom za njegovom milosti i otku- 
Pljenjem! Prignimo ih, prije svega, ovih dana u svetoj uskrsnoj 
ispovijedi i u pobožnom poklonstvu tajni Kristova otkupljenja! 

Nismo bogovi, već grešnici, pa nam svima treba slave Božje. 

Kršćanska poniznost najveća je veličina, jer čovjeka podiže 
do Boga i vodi k uskrsnuću. Ona nije ropska. Samo pred Bogom 
prigiblje glavu, da je ponosno podigne pred ljudima u borbi za 
pravdu i istinu. 

mr = o e e erarnam 


I. DIO 
USKRSNO VRIJEME 


USKRSNO JUTRO 


Svanulo je novo i sjajno nad izmučenom zemljom. 

Obasjalo je krvavi križ na kojem je izdahnuo Spasilac svijeta 
— prazna je grobna raka u koju položiše mrtvo tijelo. 

Sada se uspinje sunce na vječnom putu da ukaže svjetlost 
životu, koji ne prolazi, i oči pune sjaja, gledaju divno čudo Božje 
svemoći! Jutro je granulo umornima i žalosnima, utješilo klonule 
i beznadne, povelo u sreću rasplakane. 

Divno jutro Božjeg uskrsnuća svima koji polaze stopama Usta- 
loga i vjeruju u život vječiti. 

Zvona nad svijetom zvone... 

Mir i sreća... 

Zdenka Jušić-Seunik 


USKRS JE VJEČNO PROLJEĆE 


Proljeće nas uvijek podsjeća na uskrsnuće. Kad se voćnjaci 
i cvjetnjaci zaodjenu u ruho bijelih latica, doživljavamo to kao 
svečano uskrsnuće Božje prirode. Kao mladost i radost koja i nas 
same pomlađuje i razveseljuje. Kao čudesni život koji je iz smrti 
probujao. Mnogima se tada otme i čeznutljivi uzdah: O, kad bi 
to čarobno proljeće i mirisno cvijeće moglo trajno cvjetati! O, 
kad bismo i mi poput voćnjaka i cvjetnjaka mogli uvijek novom 
mladošću mladovati! Ali uzaludan je takav uzdah. Proljeće i 
cvijeće u tili će čas ocvasti. A naša ovozemna mladost nikada neće 
iznova procvasti. Kratko je vrijeme cvjetanja i mladovanja. Za 
njim odmah dolazi vrijeme starenja i umiranja. No postoji i 
Vječno proljeće. Njegovo sočište i klijalište nalazi se u uskrs- 
lom Kristu. I u Njegovu uskrsnuću. Krist je umro, da bismo 
Vječno i sretno živjeli. Krist je uskrsnuo, da mi trajno i slavno 
uskrsnemo. »Kalvarijska krv pretvara se u vječno cvijeće. Uskrs 
je slava proljeća. Vječnoga proljeća, vječnog života.« To nam je 
Proljeće na dohvat ruke. Nosi nam ga na dlanu Onaj, čije su 
ruke za nas probodene. On ide pred nama u svom Vječnom prolje- 
ću. Pohrlimo za Njim, jer On je Put, Istina i Život. On je jam- 
stvo našega Vječnog proljeća. 

USKRS 


S istoka sviće proljetna rumen zora 
Radosno, glasno klikću orgulje s kora 
Glas njihov svečano svom crkvicom bruja 
I navješta uskrsnuće, Aleluja! 


Mirisni kad tamjana k nebu se diže 
I s njim pjesma puka u nebesa siže 

S tornja zvonce dolom i gorom zabruja 
Ustao iz groba Isus, Aleluja! 


Po gaju i polju procvalo cvijeće 
Oko njega" pčelica neumorno lijeće 
Te mu šapće tiho u čašku mu zuja 
Iz groba usta doista, Aleluja! 


Sunce zlatno s neba sjaji se i smješka 
Po travi svud rosa ko biser se ljeska 
Iz šume se čuje zvonki glas slavuja 
Pobijedio smrt je Isus, Aleluja! 


Stjepan DOLANJSKI 


SVJEDOCI ŽIVE 


*»...I bit ćete mi svjedoci u 
Jeruzalemu, po svoj Judeji i Sa- 
mariji, i sve do kraja zemlje.« 
(Dj 1,8) 


Crkva je živi svjedok za Isusa Krista. Crkva ne vjeruje u 
bajke, nego naviješta događaje. »Ta nismo vam navijestili snagu 
i Dolazak Gospodina našega Isusa Krista slijedeći izmudrene pri- 
če, nego kao očevici njegova veličanstva« (2 Pt 1,16). Tako piše 
Petar, prvak od Boga predodređenih svjedoka (usp. Dj 10,41). 

Apostol Ivan piše: »Što smo vidjeli i čuli, navješćujemo i 
vama, da i vi imate zajedništvo s nama« (Iv 1,3). 

Pred onim istim Vijeće koje je sudilo Isusa (Lk 22,66) Petar 
govori poslije uskrsnuća Isusova: »Mi, doista, ne možemo ne go- 
voriti što vidjesmo i čusmo« (Dj 4,20). 

II. vatikanski sabor izričito veli: »Četiri Evanđelja imaju 
apostolsko podrijetlo: to je Crkva uvijek i posvuda držala i drži. 
Jer ono što su apostoli po nalogu Kristovu propovijedali, to su 
poslije pod dahom božanskoga Duha oni sami i apostolski muževi 
nama pismeno predali: temelj vjere — četveroliko Evanđelje po 
Mateju, Marku, Luki i Ivanu« (Dogmatska konstitucija o Božan- 
skoj objavi br. 18). 

Sveta Majka Crkva čvrsto je i s najvećom postojanošću drža- 
la i drži da četiri navedena Evanđelja, kojih povijesnost bez sus- 
tezanja tvrdi, vjerno predaju ono što je Isus, Sin Božji, dok je 
živio među ljudima, za njihovo vječno spasenje zaista učinio i 
učio sve do dana kad je bio uzet (usp. Dj 1,1-2)« (ib.br.19). 
Crkva je od neposrednih svjedoka primila svjedočanstvo o životu, 
djelima, smrti i uskrsnuću Isusa Krista. Crkva to svjedočanstvo 
Prenosi iz pokoljenja u pokoljenje; kao što se prenosi život; kao 
što se iz ruke u ruku predaje baklja za dug put, za daleko vrije- 
me. To svjedočanstvo u Crkvi živi kao što isto Sunce živi nad 
ovom našom Zemljom. 

To je svjedočanstvo tako živo da ga ne mogu ubiti sva nije- 
kanja. Ne mogu ga ugasiti svi progoni. Neće ga utrnuti do konca 
Svijeta. Svjetlost i vatru toga svjedočanstva trajno podržava Duh 
Sveti u duši svakog vjernika i u cijelom zajedništvu Crkve. 

Dakako, materijalizam bez ikakve rasprave niječe to svjedo- 


čanstvo, jer niječe Boga. To svjedočanstvo nastoji iskriviti i racio-' 


nalizam svih boja i vremena. Dok svaki materijalizam nijekanje 
Boga smatra svojim apriornim polazištem, racionalizam (osobito 
teološki racionalizam) ima, također, svoje apriorno stanovište: Bo- 
ga sebi podvrgava; drži sebe mjerilom Božje svemogućnosti i slo- 
bode; samosvjesno određuje što je Bog »smio« reći i učiniti. Stoga 
i racionalističko tumačenje Objave prazni njezine sadržaje, doga- 
đaje i misterije. Međutim, ljudska znanost ne može biti mjera 
Božjoj mudrosti ni Božjoj ljubavi. »Jer, Bog je veći od našega 
srca i znade sve« (I Iv 3,20). 

Mi vjerujemo Bogu. Vjerujemo njegovim svjedocima. Apostol 
Ivan piše: »Mi smo od Boga. Tko poznaje Boga, nas sluša, a tko 
nije od Boga, ne sluša nas. Po tom prepoznajemo Duha istine i 
duha zablude« (I Iv 4,6). 


Stoga mi vjerujemo Petru kad govori mnoštvu u Jeruzalemu 
na dan dolaska Duha Svetoga: »Toga Isusa uskrisi Bog! Svi smo 
mi tomu svjedoci« (Dj 2,32). Vjerujemo Petru kad govori pred 
Vijećem: »Vi se odrekoste Sveca i Pravednika, a izmoliste da vam 
se daruje ubojica. Začetnika života ubiste. Ali Bog ga uskrisi od 
mrtvih, čemu smo mi svjedoci« (Dj 3,14-15). 

Mi vjerujemo i apostolu Pavlu, koji je posebnim Isusovim 
zahvatom od progonitelja Crkve Božje postao čudesni svjedok 
vjere u Isusa Uskrsnuloga i ljubavi prema njemu. Korinćanima 
Piše: »No ako se propovijeda da je Krist od mrtvih uskrsnuo, 
kako neki među vama govore da nema uskrsnuća od mrtvih? 
Ako nema uskrsnuća od mrtvih, ni Krist nije uskrsnuo. Ako pak 
Krist nije uskrsnuo, zaludu je, doista, propovijedanje naše, zalud 
je i vjera naša. Zatekli bismo se i kao lažni svjedoci Božji što 
posvjedočismo protiv Boga, da je uskrisio Krista, koga nije uskrisio, 
ako doista mrtvi ne uskršavaju« (I Kor 15, 12-15). 

Ti svjedoci ne maštaju; ne izmišljaju priče; ne stvaraju mitove. 
Ti svjedoci znaju što naviještaju i što tvrde. Govore ono što su 
vidjeli i čuli. Proglašuju djela Božja i riječi Božje, a razumjeli 
su ih u Duhu Svetom. 

Vjerodostojnost tih svjedoka je potvrđena i provjerena u krva- 
vim progonstvima. Glava se ne ulaže za bajke. Apostoli su polo- 
žili život za potvrdu istinitosti svoga svjedočanstva. Crkva je živa 
baštinica toga krvlju zapečaćenog svjedočanstva; potvrđuje ga 
kroz cijelu povijest, sve do naših dana, krvlju mučenika i patnja- 
ma ispovijedalaca vjere. Iskušenja nikada ne prestaju zbog Imena 
Isusova. 

Kad apostoli svjedoče za Isusovo uskrsnuće, koju činjenicu 
svjedoče? Svjedoče da je onaj isti Isus, koji je njih okupio oko 
sebe kao zajednicu svojih svjedoka, da vide njegova djela, čuju 
njegove riječi i osvjedoče se o njegovoj božanskoj i ljudskoj stvar- 
nosti, nevin osuđen, raspet na križu i umro. Njegovo je tijelo 
položeno u grob. Možemo reći da ih je taj poraz dotukao. Ali 

nastaje preokret. Isus je uskrsnuo. , Njegovo tijelo nije ostalo u 

grobu. U grob je položeno raspadljivo, a ustaje neraspadljivo. 
U grob je položeno mrtvo, a ustaje preobraženo, produhovljeno 
za vječni život. Sjedinjeno opet s besmrtnom dušom, to tijelo 
Isusovo ne ostaje u grobu. Grob je prazan. Apostoli tu činjenicu 
smatraju bitno važnom. Što se je stvarno dogodilo, apostolima 
dokazuje i pokazuje uskrsnuli Isus svojim stvarnim ukazanjima. 
Ta su ukazanja činjenice. Nije to nikakvo maštanje. Apostoli nisu 
izmislili ni prazan grob, ni stražare na njemu, ni ukazanja poslije 
uskrsnuća. Isus za života, u smrti i poslije uskrsnuća je identi- 
čan; samo njegov život poslije uskrsnuća je nova stvarnost posto- 
janja njegove ljudske naravi, koja ostaje neodjeljivo posvojena 
od božanske Osobe Sina; s Riječju bitno sjedinjena. 

Da apostoli uzvjeruju u uskrsnuće Isusovo, trebale su se do- 
goditi činjenice koje bjelodano dokazuju istinu događaja. To je 
Prazan grob; uskrsnuće preobražava za vječnost života baš tjeles- 
nost ljudske naravi. To su ukazanja. 

Vjerujemo evanđelisti Marku kad izvještava: »Uskrsnuvši, 
dakle, rano prvog dana u tjednu, ukaza se najprije Mariji Mag- 
daleni iz koje bijaše istjerao sedam zloduha. Ona ode i dojavi 
njegovima, tužnima i zaplakanima. A oni, čuvši da je živ i da 
ga je ona vidjela, ne povjerovaše. Nakon toga ukazao se u drugom 
obličju dvojici od njih na putu, dok su išli u selo. I oni odu i 
dojave drugima. Ni njima ne povjerovaše. Napokon se ukaza 
Jedanaestorici dok bijahu za stolom. Prekori njihovu nevjeru i 
oOkorjelost srca, što ne povjerovaše onima koji ga vidješe uskrsla 
od mrtvih« (Mk 16, 9-14). 

Vjerujemo apostolu Pavlu kad piše Korinćanima: »Doista, 
predadoh vam ponajprije što i primih: Krist umrije za grijehe 
naše po Pismima; bi pokopan i uskrsnu treći dan po Pismima; 
ukaza se Kefi, zatim jedanaestorici. Potom se ukaza braći, kojih 
bijaše više od pet stotina zajedno; većina ih još i sada živi, a ne- 
ki usnuše. Zatim se ukaza Jakovu, onda svim apostolima. Naj- 
poslije, kao nedonošćetu, ukaza se i meni« (I Kor 15, 3-8). 

Izvještaji o ukazanjima se dopunjuju, a ne protuslove si. 

Izražavamo si čestitke: SRETAN USKRS! Što time izričemo? 
Izričemo svoju vjeru u događaj Isusova uskrsnuća. Preuzimamo 
svjedočanstvo krvlju zaliveno. I mi smo svjedoci. Svjedočanstvo 
Apostola živi u Crkvi kroz sva vremena. Živi i u nama. Istina 


oživi, jer je ŽIV onaj koji je naš Put i Istina i Život (Iv 14,6) 


— Isus Krist, Sin Božji, Bog i Čovjek; s Ocem i Duhom Svetim ' 


živi Bog odvijeka i naš uskrsnuli Gospodin! 

To je vjera naša! To je vjera Crkve! U hrvatski je narod 
ta vjera ulivena već prije trinaest stoljeća kao svjetlost. Istina 
je radost. Zato je i Uskrs blagdan radosti: i za one koji trpe; 
i za one koji su progonjeni; i za one koji zbog svjedočanstva 
Isusova nose teret mržnje ovoga svijeta. 

Vjera u uskrsnuće Isusovo uključuje u sebi i vjeru u čovje- 
kovu besmrtnost i u naše uskrsnuće; vjeru u vječni život. Nije 
to iluzija, nego stvarnost Bogom zajamčena. Ta vjera pobjeđuje 
svako beznađe; raspršuje mrak očaja; pobija proroke besmisla; 
objavljuje božanski smisao ljudskog postojanja, ako čovjek prihva- 
ti Božju spasiteljsku ljubav. 

Zato Crkva pjeva svoj neprolazni ALELUJA. Hvalite Boga 
jer je dobar; jer je vječna ljubav njegova! Pjevajte to sa psal- 
mistom i s Crkvom. Treba nam sigurnost vjere da budemo rados- 
ni u vjeri i nadi! Sigurnost vjere daje jakost ljubavi. Sigurnost 
vjere pobjeđuje svijet i zlo u njemu. A 

SRETAN USKRS svima koji nose u sebi svjedočanstvo za 
Isusa Uskrsnuloga; mladima i malenima; očevima i majkama; 
svećenicima, redovnicima i redovnicama, biskupima i cijeloj Crkvi 
Božjoj! SRETAN USKRS patnicima, ožalošćenima i gladnima i 
žednima pravednosti (usp. Mt 5,6). ' 

SRETAN USKRS svima koji se ponose kršćanskim imenom. 

SRETAN USKRS i onoj našoj braći i sestrama kojima još 
nije sinulo svjetlo vjere, a imaju dobru volju da nađu Istinu i 
da je žive! 


Svima po zagovoru Presvete Bogorodice Marije blagoslov 
Božji! 

Zagreb, o Uskrsu 1982. 

Franjo Kuharić 

nadbiskup zagrebački 

USKRSNUĆE | 


Uskrsnu, kako reče. (Mt 28, 6). 

A ako nema uskrsnuća od mrtvih, nije niti Krist uskrsnuo. 
1 Kor 15,13. 

Znam, da Otkupitelj moj živi i u posljednji dan će stati nad 
prah moj (Job 19, 25). 

I pošto se opašem kožom svojom, iz tijela svoga vidjet ću Bo- 
ga moga (Job 19, 26). 

I mnogi od onih, koji spavaju u prahu zemlje, probudit će se, 
jedni u život vječni, a drugi na sramotu i prijekor vječni. (Dn 
12,2). 

Ako se za one, koji su pali, ne bih nadao, da će uskrsnuti, 
suvišno i isprazno bi bilo moliti se za mrtve. (2 Mak 12,44). 

Jer ako vjerujemo, da Isus umrije i uskrsnu, tako će Bog i 
one, koji su umrli, dovesti s Njim. (1 Sol 4,13). 

Jer će sam Gospod sa zapovješću, s glasom Arkanđelovim i s 
trubom Božjom sići s neba; i mrtvi, koji su u Kristu, uskrsnut 
će najprije. (1 Sol 4,15). 

A za uskrsnuće mrtvih niste li čitali, što Vam je Bog rekao: 
Ja sam Bog Abrahamov, Bog Izakov i Bog Jakovljev? Nije Bog — 
Bog mrtvih, nego živih. (Mt 22,31-32). 

I izići će, koji su činili dobro, u uskrsnuće života, a koji 
su činili zlo, u uskrsnuće suda. (Iv 5,29). 

Ja sam uskrsnuće i život; koji vjeruje u mene, ako i umre, 
živjet će. (Iv 11,25). 

USKRS 


To je najstarija svetkovina Crkve. I najveći je dan, što ga 
učini Gospod. Tisuće godina prije Isusa slavili su Židovi naj- 
draži svoj blagdan: Vazam — Pashu — na uspomenu polaska iz 
zemlje muka, Egipta, u obećanu zemlju. Na uspomenu one noći, 
kad je anđeo Gospodnji ubio po Božjoj zapovijedi sve novorođen- 
ce Egipta, i nijednog Izraelskog. Zato se zvao i blagdan Faze — 
prolazak Gospodnji. — Uskrs je također Faze — prolazak Gospod- 
nji iz. muka k uskrsnuću, iz smrti k životu. Zato se i zove dan 
Gospodnji — dies Domini — po izbor i u prvom redu. Dan, prema 
kome su upravljene sve misli Gospodinove. Dan, prema kome su 
upravljene i sve misli cijelog čovječanstva. Centralni dan u crkve- 
noj liturgiji. 

Taj su blagdan slavili već apostoli. Za njima prvi kršćani 
kako na istoku, tako na zapadu, i ako ne svi u isti dan. Zato 
već u prvim vjekovima nastadoše neke raspre glede dana, kad 
bi se zapravo imao slaviti dan Kristova Uskrsnuća. Istočni krš- 
ćani držali su se židovskog kalendara, a zapadni rimske tradicije. 
Oko 160. god. dođe s istoka biskup iz Smirne, sv. Polikarpo u 
Rim papi Anicetu, ne bi li se postiglo jedinstvo u svetkovanju 
Uskrsa. No do tog ne dođe, i onda papa Viktor I. (189. do 199.) 
naredi, da se posvuda drže sinode i da se to pitanje raspravi. 
Konačno prvi crkveni koncil u Niceji g. 325. odredi općenito za 
cijelu Crkvu, kako je i danas: Uskrs se slavi prve nedjelje, koja 
dolazi poslije punog mjeseca iza ekvinocija (tj. kad su dan i noć 
jednaki) između 22. ožujka i 25. travnja. 

Sjeća nas taj blagdan u prvom redu uskrsnuća Gospodnjeg. 
Povijesnog onog događaja, kad je Krist svojom moći izišao iz 
zatvorena groba i time dokazao istinitost naše svete vjere. Jer 
»ako Krist nije uskrsnuo, uzalud je naša vjera« — može i smije 
reći cijelo 'kršćanstvo skupa s Apostolom Pavlom. (1 Kor 15,14). 

Podsjeća nas Uskrs, kako smo negda i mi bili mrtvi, bez pra- 
va na život, i po krstu smo postali živi, stekli pravo na život. 
»Svi koji smo kršteni u Kristu Isusu, u njegovoj smo smrti kršte- 
ni. Po krštenju smo skupa s njim pokopani da umremo, pa da ta- 


ko kao Krist, što je uskrsnuo slavom Očevom, i mi hodamo novim, 


životom.« (Rim 6,3). 
A podsjeća nas i na Uskrs zadnjega našeg uskrsnuća. Uskrs- 
nuća tijela od mrtvih, kad će se opet s tijelom duša sjediniti 

na život vječni. »Ako se o Kristu propovijeda, da je ustao od 
mrtvih, kako neki od vas vele, da nema uskrsnuća od mrtvih« 
(1 Kor 15,12). 

Sve je na Uskrs svečano. Vesele su i krepke i pune utjehe 
pjesme. Uskrsna procesija. Sjajno okićene crkve. Svečano bijelo 
misno ruho. »Aleluja« na čelu oltara. Spasitelj na pećini sa za- 
stavom u ruci. I svima veli i propovijeda: pobijeđena je smrt 
i pakao, otvoreno je nebo i vječni život. Triput na dan moli se 
stojeći, jer je Krist ustao: »Kraljice neba, raduj se, Aleluja! « 

Od davnine je bio taj blagdan popraćen lijepim pobožnosti- 
ma i običajima. Grešnici su se izmirivali s Crkvom, otpuštale 
su se vremenite kazne pokornicima, kršćanski bi vladari oslo- 
bađali raskajane krivce. — Na uspomenu židovskoga vazmenog 
janjeta i nedužnog janjeta Isusa, klalo se i među kršćanima ja- 
nje i blagovalo se velikim veseljem. I danas još blagoslivlje se 
jelo: meso, sol, jaje, vino. Nije se to prije blagovalo cijele korizme, 
sad se opet pojavljuje na stolu, pa se prvine daju Bogu i prosi 
od njega blagoslov. Najživlji je još ostao običaj uskrsnih šarenih 
jaja. Simbol su vjere u uskrsnuće sviju nas na koncu svijeta. 
Iz razbijena jajeta cvjeta novi život. Iz otvorena groba počet će 
vječno mladi i novi život. Zato se i nalaze urezana na grobovima 
mučenika i prvih kršćana. 

Crkveni obredi i pobožni običaji mijenjaju se s vremenom i 
mjestima. No uvijek i svuda ostaje duh prve Crkve. Uskrs je 
vrijeme, kad se sva djeca kršćanstva ujedinjuju oko zajedničkog 
stola sv. Pričesti, da blaguju nekrvnog Uskrsnog Jaganjca. Tu 
Crkva pravi smotru cijele svoje vojske. I uvijek ostaje dan velik, 
dan, što ga učini Gospodin. Zato i dan veselja, pomlađene rado- 
sti, koja struji cijelim uskrsnim vremenom sve tamo do Duhova, 
kad se u svaku molitvu upliće mnogostruki usklik veselja: Aleluja! 

NE PUTUJEMO SAMI 


O Kristovu se Uskrsnuću može govoriti s raznih gledišta. 
»Ako Krist nije uskrsnuo — piše Sv. Pavao — uzalud je naše 
propovijedanje, uzalud je vjera naša.« To je temeljno pitanje. 
Pitanje činjenica koje su apostoli provjerili prije nego su za njih 
položili život. Za apostole je Uskrsnuće Kristovo činjenica, kao 
što je činjenica da je raspet i umro na križu. Oni jednako odvaž- 
no i nepokolebljivo svjedoče za oba događaja. 

Crkva pak kao zajednica otkupljenih jednoznačno vjeruje da 
je Isus Krist umro i uskrsnuo, i da ćemo i mi uskrsnuti zahva- 
ljujući Kristovu Uskrsnuću: »Ako smo — piše Sv. Pavao i izražava 
vjeru svih vremena — postali jedno s Kristom, smrću sličnom 
Njegovoj, bit ćemo također i uskrsnućem sličnim Njegovu«. To 
je temeljna zasada kršćanstva. Bez vjere u uskrsnuće kršćanstvo 
ne bi imalo smisla, a Crkva bi bila utjelovljenje besmisla. 

Sve se temelji na činjenici koju su apostoli uočili i otkrili: 
Iako je Isus umro na križu, On i dalje živi i drugdje s njima i 
s vjernicima. Skrhani i slomljeni događajima na Golgoti, vidjevši 
živa i uskrsla Učitelja, učenici su postali drugi ljudi. Nisu više 
bii SAMI: Krist, pobjednik smrti, vratio se besmrtan u njihov 
život, pa ih je oslobodio glavnoga straha u životu, straha od smrti. 
Sveti Luka — da istakne koliko je Isusu bilo stalo da se Njegovi 
učenici uvjere kako je On živ poslije svoje smrti — kaže: Aposto- 
lima je Isus »pružio brojne dokaze da je živ: Ukazivao im se 
kroz četrdeset dana i govorio im o Kraljevstvu Božjem«. Učenici 
nisu više bili sami. Pri susretu s uskrslim Kristom bilo im je kao 
zalutalom i izgubljenom djetetu, koje zaplakano u mračnoj tami 
začuje majčin glas i osjeti topli stisak njezine ruke. Kada je maj- 
ka s njime, dijete više ne poznaje tjeskobe ni straha. Tako ni 
apostoli poslije Uskrsnuća nisu poznavali straha, svjesni riječi 
koju je samo Krist mogao reći: »Evo, ja sam s vama u sve dane 
do svršetka svijeta«. I dalje... 

Sve je to lijepo rečeno u jednoj popularno pisanoj knjizi: 
»jezgra povijesti Uskrsa je besmrtna sigurnost, da mi ne putuje- 
mo sami ovim svijetom. Krist nije tek uspomena, nego sadašnjost 
— stvarnost. Kada se sva vrata zatvore i život se skrha, kada ne 
sije više nijedna zraka nade, kad se i posljednje sunčano rumenilo 
. utrne na obzorju i nebo postane sivo — tad se javlja glas koji 
govori: 'Ne boj se! Ja živim!' 

Budući da On živi, živjet ćemo i mi. Na jednostavno Pitanje, 
hoće li mrtvi opet oživjeti, Uskrs daje odgovor: 'Kao što u Adamu 
svi umiru, tako će u Kristu svi živjeti... Bog koji uskrisi Gospo- 
dina, i nas će uskrisiti Njegovom snagom.'« 

Uskrs je blagdan radosti i nade. Radujemo se što je Isus 
svojim Uskrsnućem pobijedio grijeh i smrt. Pa iako je ta pobjeda 
zastrta velom otajstva, ipak je vidljiva i to sada i ovdje očima 
vjere. 

Nadamo se životu boljemu od ovoga ovdje. Životu bez kraja. 
Jednostavno, nadamo se ŽIVOTU. Jamstvo naše nade je Isusovo 
Uskrsnuće. Novi život s uskrslim Kristom — to je naša Baština. 
Slaveći Uskrs, dobro je prisjtiti se, da svoju Baštinu možemo 
svojom krivicom i izgubiti. A da je ne promašimo, već postigne- 
mo zauvijek, treba nastojati da svojim životom »ne postavimo 
kakvu zapreku Kristovu Evanđelju.« Želimo li u tom pogledu 
biti bez brige — ako je to moguće u ovako velikoj stvari — tre- 
bat će nam urediti život prema pjesnikovim riječima: »...punina 
je mudrosti / da vidim /da ni sna svojega nemam/ i da s rukom 
u ruci /s Isusom iz Nazareta/ svoje bivstvovanje pripremam« 
(J.B.) 

»S rukom u ruci« s uskrslim Kristom sigurno se plovi puči- 
nama života, jer je »Njegov Jarbol jači od svake rijeke«, kaže 
isti pjesnik. 

G. R. 

USKRSNE MISLI 


1. Ako Krist nije uskrsnuo, uzaludno je naše propovijedanje, 
uzaludna je i naša vjera. Mi smo dapače i lažni svjedoci pred 
Bogom, jer pred Bogom svjedočimo, da je On uskrisio Krista, 
a On ga uskrisio nije (1 Kor 15, 14-15). 

2. Uskrsnuće je našeg Spasitelja i naša svečanost, jer nas 

je privela neumrlosti; i anđeoska je svečanost, jer je popunila 
njihov broj, kad nas pozva u nebesa (Sv. Grgur Papa). 
3. Dragovoljnom svojom smrću uništi Isus grijeh i pobijedi 
smrt. I mi ćemo pobijediti smrt, ali tek na sudnjem danu, kad 
uskrsnemo kao Isus. Njegovo je uskrsnuće zalog našeg. Kao djeca 
svete naše Majke Crkve, mi smo nerazdjeljivi dio Njegova mistič- 
nog tijela. Ako je dakle naš vođa iznio pobjedu, zar da se ne 
povedemo za NJim i mi kao djeca i članovi njegovi (Iz jedne 
svete knjige). 


potonuti i propasti, ona će sigurno dospjeti u luku besmrtnosti 
(Iz jedne propovijedi). 


6. Krist je uskrsnuo! Tako se ispunilo sve, što je prorekao 
Krist i proroci. Tako se pokazalo Božanstvo Isusovo, i Njegovo 
Božansko poslanje od Oca i istinitost Njegove Božanske nauke. 
Tako je utvrđena vjera i nada, da će i naša tjelesa uskrsnuti, 
pa da bude blažen i sretan cijeli čovjek. Tako se užgala ljubav 
— ta tko da ne ljubi Onoga, čijom je smrću otkupljen čitavi 
čovjek. (Iz jedne svete knjige.) 

7. Poganski sudac zapita sv. Margaretu, je li kršćanka. Hrabro 
mu odvrati: »Da.« — Sudac bijesan zaviče: »Kako je ludo obo- 
žavati čovjeka, koji je umro pribijen na križ, na drvo sramote«. 
Svetica ga zapita: »Pa kako ti znaš, da je Isus bio raspet? « 
— »Ta zar ne piše tako vaše evanđelje!« — »Pravo imaš, odvrati 
Margareta. Ali te knjige, koje svjedoče o muci i raspinjanju i 

' smrti moga Spasitelja, svjedoče i to, da je Oni uskrsnuo. Mi 
kršćani vjerujemo u božanstvo Kristovo, ne jer je trpio i umro, 
nego jer je vlasitom snagom ustao iz groba. Zato se mi veseli- 
mo i zato veseli kličemo: Aleluja«. (Hefler: Kateheze, str. 114.) 


8. Kad je poganski sudac govorio sv. Viktoru, kako je luda 
vjera u jednoga mrtvog čovjeka, prozbori mu sv. Viktor neustraši- 
vo: »Ne, suče, ne štujem mrtvog čovjeka, nego živog Boga, jer 
onaj Krist, koga su bili na Križ razapeli i u grob .zakopali, 
uskrsnuo je treći dan slavodobitno iz groba i sada sjedi s desna 
Boga Oca na nebesima. Tu me On čeka, da me nagradi vječnom 
slavom na nebesima. Zato ja prezirem krive bogove, prezirem 
sve milosti carske i rado prihvaćam smrt, jer će poslije nje na- 
stati i moje uskrsnuće i združit ću se sa svojim uskrslim Spasi- 
teljem u vječnoj slavi na nebesima« (Riječ Božja, 1931. g. str. 
12.7). 

ONAJ, KOGA TRAŽITE, NIJE OVDJE 


Još nije bilo izišlo sunce onog dana, što ga mi nazivljemo 
Danom Gospodnjim, kad žene dođoše u vrt. S istoka se polako di- 
zala, sa brežuljaka među drhtavim zvijezdama, kao neka čista 
nada, lagana poput odraza kakva svijeta zaodjenuta u srebro i 
biser, i malo je pomalo zagospodovala nad slabim i treptavim 
noćnim svjetlom. Vedra zora podsjećala je na san nevinčeta, 


zrak bistar i prijatan činio se dahnut letom anđela. Prozirno ' 


blijedilo, nedužna radost, nesvjesno i nevino uzbuđenje navje- 
šćivali su djevičanski dan. Po jutarnjem povjetarcu stupale su 
žene, uronule duboko u svoju žalost, nešto ih je čisto očaravalo, 
a da ni same nisu znale, što bi to moglo biti. Idu li to one, da 
plaču na kamenu? Ili da još jednom vide onoga, koji je tako 
vješto umio zarobiti srce, a da ih zato ipak ne uništi? Ili da tije- 
lo Žrtvovanog namažu mirisima jačim od Nikodemovih? Razgovara- 
le su se između sebe i govorile: 

— A tko će nam skinuti kamen sa groba? 

Bile su istina četiri. Ivka Kuzina i Saloma pratile su Mari- 
ju iz Betanije i Mariju iz Magdale. No bile su tek žene, i još 
žalošću uništene. 

Zaprepastiše se, kad stigoše na grob. U mraku je zijevao 
ulaz u špilju. Sve u sumnji, da je oči ne varaju, stade najhra- 
brija pitati. Pri svijetlu dana, koje je svakog trena očevidno 
bivalo jače, vidješe da je kamen prislonjen o susjedno stijenje. 

Zanijemiše žene od straha, rekao bih, da nekog traže, da im 
pripovjedi, što to bi ove dvije noći. Mariji iz Magdale odmah 
glavom sunu misao, da su Židovi ukrali tijelo Isusovo, jer im 
nije bilo dosta što ga živa onako izmrcvariše. Ili da se možda 
ne rasrdiše što je jedan odmetnik bio pokopan tako časno, i onda 
ga baciše u sramotnu jamu, gdje su bila tjelesa kamenovanih i 
razapetih? 

Bile su to tek slutnje. Zar nije možda Isus još u svojim 
mirisnim zavojima? No ući, nijesu se usudile; ipak se ne mogoše 
ni odlučiti, da se vrate, dok nisu doznale ništa stalno. I tek se 
sunce pomoli iza brežuljaka i rasvjetli otvor spilje, kad se i one 
ohrabriše i uđoše. 

S početka ne vidješe ništa, a onda ih opet uhvati novi strah. 
Njima na desno sjedi i kao da baš njih čeka, mladić sav u bjeli- 
ni, haljine mu se u tami sjaje kao snijeg. 

— Ne bojte se! Onaj, koga tražite, nije ovdje. Uskrsnuo je. 
Zašto tražite živoga među mrtvima? Zar se više ne sjećate, što 
je rekao u Galileji: da će biti predan u ruke grješnicima i da 
će treći dan uskrsnuti. 

Slušaju žene, kao izvan sebe su, ne mogu da progovore. A 
“oja pk potražite njegovu braću, i recite, da je Isus us- 
krsnuo i da će ga naskoro opet vidjeti. a 

Sve četiri dršću i od straha i od veselja, a onda ostave špi- 
lju i bježe odmah, kamo ih mladić šalje. Tek što učine nekoliko 
koračaja, kad već bjehu skoro izvan. vrta Marija iz Magdale za- 
stade, dok druge nastave put ni ne čekajući je. Ni ona sama ni- 
je znala, zašto je zastala. Možda je nisu dovoljno uvjerile riječi 
Nepoznatog ili se možda samo nije dostatno uvjerila, da je grob 
prazan; nije li ih možda prevario kakav pristaša farizeja. .. 

"Najednom se okrene i ugleda pred sobom čovjeka u zelenilu 
i suncu. Nije ga prepoznala, dapače: ni onda, kad joj progovori: 

— Ženo, zašto plačeš? Koga tražiš? 

Mislila je Marija, da je to vrtlar Josipa Arimatejskog, pa 
j anio na posao. : 

4 jada će su uzeli moga Gospodina, i ne znam gdje ga 
metnuše. Ako si ga ti uzeo, reci mi gdje si ga metnuo, da ga 

m. . : 
ME oovjeka gane ova čista ljubav, djetinja naivnost, i on odvrati 
tek jednu riječ, reče samo jedno ime, njeno ime, ali glasom pu- 
nim čežnje i ganuća, glasom dirljivim i nezaboravnim, kojim ju 
je toliko puta zvao. 

— Marijo! 

A Ona što bi bez utjehe, kao naglo probuđena, prepozna iz- 
gubljeno Biće. 

— Rabboni! Učitelju! . . 

I baci se na koljena pred njim u rosnu travu, i svojim ru- 
kama obuhvati gole njegove noge, na kojima se još jasno vidjelo 
dvostruko crvenilo čavala. 

Isus prozbori: ' 

Nemoj me dirati, jer još nisam uzišao k svome Ocu, nego, 
idi mojoj braći i reci im, da odlazim Bogu svome i Bogu vašemu. 
I reci im, da ću pred njima ići u Galileju. . ' 

I odmah se odijeli od one, što je pred Njim klečala, i za- 
đe u vrt, što ga je već sunce zlatilo. Marija ga je slijedila oči- 
ma sve dok ga posvema ne nestade; a onda se diže, u licu zbu- 
njena, iznemogla od veselja, te potrči za drugaricama. A 

One su međutim baš maločas stigle u kuću, gdje su bili sa- 
kriveni učenici, i pričale su im zasopljene nevjerojatne stvari: 
O otvorenom grobu, o čuvaru u bjelini, o uskrsnuću Meštra. U 
Ove rijetke i vanredne novosti nisu htjeli .da vjeruju ljudi 
Satrveni zbog žalosnog slučaja (ta oni su se uopće pokazali u “<. 

Opasnim danima još zaboravnijim i sporijim od tih siromašni 
žena). Ta to su buncanja, priviđenja žena, govorahu. Kako može: 

uskrsnuti u dva dana. Rekao je, da će se vratiti, ali ne tako di 


m x. vog u toliko se još toga strašnog ima zbiti prije nego 
Mislili su, da će Učitelj uskrsnuti onda, kad i i i: 
onda će doći ovjenčan slavom, i osnovat će mit dondo 
je još prerano: ove pretjerane sanjarije ne mogu biti istinit : 
. Eto, međutim, i Marije Magdalene. Iznemogla je i od uzbuđe. 
nja i od trčanja. Sve što ove rekoše, sve je istina. Šta X 
ona ga je vidila svojim očima, ona je s njim razgovarala, s SE 
četka ga nije ni prepoznala, dok ne izgovori njeno ime; Beta i 
mu je rukom dirala noge, i vidila je rane na nogama; zbilja še 
On živ kao nekad; a On joj je opetovao zapovijed: Idi bist 
braći, da znaju da sam uskrsnuo, kako sam i obećao. | — a 
še Šimun se i Ivan konačno odlučiše, izletiše napolje i potr- 
čaše u vrt Josipov. Ivan, mlađi, dođe i na grob prvi. Nagne se 
nad grobni otvor i vidje na zemlji povoje, no ne uniđe. imun 
ga stiže i zaduhan odmah nagne u špilju. Rublje je bilo rasuto 
po zemlji, ručnik kojim je bila glava omotana, bio je složen 
Uđe i Ivan, i vidje, i vjerova. Kući se vratiše u šutnji i brzo, 
kao da su se nadali, da će naći Isusa s ostalim učenicima. ' 
A Isus se ostavivši Mariju, udaljio iz Jeruzalema. 

USKRSNUĆE 


Sa crkvica svuda zvone zvonovi, 

Šume mlazovi rijeka i izvora: 

Galilejče, Tebi se jutros klanjaju gorski visovi, 
I himnu ti pjevaju — dubine mora. 


Uskrsnuće je... Naša Te čekaju polja, 
I mnoštvo suza, što cvijeće nam kiti. 
O, Galilejče, o, Ti samo ćeš znati, 
Kako je bez Tebe — teško nam biti. 


Na stazama velikih petaka s Tobom smo padali, 
S Tobom smo ostali i na Golgoti; 
Trinaest vjekova, a ne od jučer. 


* Galilejče, u Tebe smo vjerovali, 


I Ti si došo, ko što će morati doći 
I naše uskrsnuće. 


Stanko Dominić 

NAJLJEPŠE POBJEDE 
(Naša uskrsna bilanca) 


Duhovne pobjede uvijek su najljepše pobjede. 

Lako je pobijediti na maču. Tu odlučuje snaga mišića i spre- 
tnost tijela, s kojom se je čovjek rodio. Tu čovjeka tjera težnja 
za slavom i osvetna strast, stječe se popularnost i priznanje, visok 
položaj, ratni plijen i trofeji. 

Lako je pobijediti i na peru, u diplomatskim dvobojima, na 
pjevačkoj tribini, u kazalištu, za glasovirom, kistom i dlijetom 
umjetnika. Naravni genij, dar koji nismo sami zaslužili, donosi 
nam tu pobjedu. Kad je čovjek talentiran, lako se istaknuti i doći 
do rutine i savršenstva. Naravna sklonost sama nas na to goni. 
Treba samo slijediti unutarnji instinkt i nadahnuće talenta. Ako 
i dođe do borbe, to je uvijek vanjska borba, a nisu žrtve vla- 
stitog srca. I, konačno, te borbe donose opet slavu, veliko ime, 
poklonstvo i simpatiju milijuna. 

Ali teško, silno je teško pobijediti vlastito srce. Ubiti u sebi 
sebeljublje, nadvladati oholost i požudu, podvrgnuti pod jaram 
Božjeg zakona unutarnjeg čovjeka duše i srca, biti svagdje i u 
svakom pogledu ćudoredan i čestit. 

Protivnik je u tim borbama vlastito ja; dušmani su najdublje 
sklonosti srca; borba je skrivena od ljudskih očiju; pobjeda bez 
priznanja i bez slave pred ljudima. 

Čovjek je tu sam svoj branitelj i protivnik. Duh se bori 
protiv tijela, a tijelo protiv duha; čovjek je u tim borbama uvijek 
razapet u dnu svoga bića. Svaka pobjeda duha ujedno je bol i 
žrtva na nižem dijelu čovječje naravi. 

Nitko tu čovjeka ne nadzire, nitko ne spominje i ne bodri 
do li sam Bog. Izdaja se počinja tu bez kazne pred ljudima i 
bez sramote u očima svijeta. Porazi su tu, ako ih se gleda samo 
ljudskim očima, ugodni i laki, bez loših posljedica, popraćeni 
komocijom i nasladama. 

I ta nutarnja borba, — kod ljudi, koji je vode, — nikad ne 
jenjava, traje bez odmora i oduška, nikad na zemlji ne dovodi 
do konačnog mira i pobjede. 


Sve to čini pobjedu duha teškom, neizmjerno teškom. Sve 


to čini krepost, svestranu, iskrenu, duboku krepost — jer krepost 
je pobjeda duha — najvećom, najrjeđom, najčasnijom pobjedom. 

*»Vrijedniji je čovjek strpljiv nego hrabar, i onaj, koji vlada du- 

hom svojim, od onoga, koji osvaja gradove! (Izr 16,32). ' , 

I pogani su to uviđali. Zato su kao vrhunac slave i zadnji 

ilj ljudske vrline označavali: »Vince teipsum! Pobjedi sama sebe! « 

2 Uviđali, ali nisu činili. Previše je krvava i trnovita bila 

velika pobjeda duše. I njima i svim kasnijim razdobljima koja 
su se držale daleko od Boga. mana . .* 

Povijest čovječanstva bilježi tisuće genija osvajača, pobjednika, 
državnika, mudraca, diplomata, umjetnika, književnika, glazbeni- 
ka, učenjaka, ali malo, vrlo malo onih, koji su bili geniji srca i 
odnijeli najljepšu pobjedu — pobjedu nad samim sobom. 

Bili su — njih toliko — umnici ž. borci, znali su krasno 
govoriti i majstorski povlačiti kistom, ali prolistajte njihove in- 
timne životopise, pa ćete vidjeti, koliko se tu krilo nutarnje sla- 
bosti, neukroćenih strasti, sebeljublja i oholosti, surovog robova- 
nja tijelu i puti. Druge su pobijedili, a pred samima sobom po- 
klekli su — pobijeđeni. Sa rraja 

Samo je Bog digao čovjeka do visine ove najljepše pobjede. 
Milost Kristova otkupljenja i uskrsnuća donijela je na svijet 
triumf i slavu duha. Kršćanstvo je rodilo svece i dalo milijuni- 
ma ljudi snagu, da, makar uz posrtaje i pokoru, teže za pravdom 
i istinom, za čistoćom i krepošću. Ha ' or 

Koliko je krvavih nutarnjih borba, ali i koliko vidnih po- 
bjeda izvojevano u ljudskim dušama, otkako je Krist donio svoju 
istinu svijetu i svojom ga milošću otkupio i preporodio! Koliko 
je otada neznanih junaka triumfiralo nad strašću ., grijehom i 
ovilo, u nebu, svoja čela lovorom vječne slave! Koliko je stvore- 
no velikodušnih odluka, koliko grijeha okajano, koliko okova stra- 
sti i zloće pretrgnuto zauvijek! ako 

Samo Bog to zna. Tek na sudnji dan objavit će se u svem 
svome sjaju slava tih nevidljivih triumfa. 

Te nam misli padaju na pamet ovih dana, kad gledamo u duhu 
one goleme povorke, što su sada o Uskrsu prošle ispred naših 
tihih, svetih ispovjedaonica. k 

Bilo ih je ove godine, javljaju to sa svih strana, više nego 
ikada dosada. I muževi su dolazili, i gradski je svijet dolazio u 
masama, i inteligencija je dolazila u još neviđenom broju. 

Triumf je to kršćanske istine. U isto vrijeme, kad je Crkva 
sa svih strana pritisnuta, u razdoblju, u kojemu je kao nikada 
dosada bezboštvo diglo glavu, slavi Krista u dušama najljepše 
svoje pobjede. ; 

Je li to blagoslov progonstva? Ili je to možda početak ve- 
likog obraćenja današnjeg modernog svijeta, koji se je tako straš- 
NO i gorko razočarao u svemu, što mu je obećala novopoganska 
kultura bez Boga? 

Možda i jedno i drugo. Kr 

Ali svakako je to sjajna pobjeda uskrsloga našega Spasitelja. 
On ispunja pred našim očima ono, što je obećao svijetu kao znak 
Svoje pobjede: »Kad budem odignut od zemlje, ja ću sve privu- 
ći k sebi (Iv 12,32)! 

Usred kaosa moderne pokvarenosti vodi Krist duše k dobru i 


Ma On, naš Spasitelj, naš jedini: »Put, Istina i Život« (Iv 


USKRS 


Uskrs! Blagdan Gospodinova Uskrsnuća! Kao što sunce sine 
iza tamne noći, tako je sinuo Uskrs iza Velikog petka. On sja, 
grije, razveseljuje. Pa je i po svojem sadržaju i po važnosti i 
postanku prvi blagdan. Prvi se spominje među kršćanima, slave 
ga već Apostoli, a s njima sva kršćanska starina. Postaje središte 
cijele liturgije i centralna os crkvene godine. 

A kako i ne bi. Ta to je dan — kako veli Crkva — što ga 
učini sam Gospod. Dan Gospodov u najvišem i najpravijem smislu. 
Prema njemu bile su upravljene sve misli u životu Kristovu. 
Sv. Grgur ga naziva Kraljem svih blagdana, svetkovinom nad 
svim svetkovinama. Sv. Grgur Veliki veli, da je svojim sjajem 
nadmašio sve druge blagdane i da svi drugi primaju baš od njega 
sav svoj sjaj. Biskup francuski Bossuet ne ustručava se — i s 
potpunim pravom — da ga nazove centralnim događajem cijele 
povijesti čovječanstva. Doista se cijela povijest na nj odnosi. 
Prije Uskrsa čežnja za otkupljenjem od grijeha, od ropstva, od 
zla. Poslije Uskrsa blagodati i uživanje uskrsnih plodova. 

I to je sve razumljivo, kad znamo, što je Uskrs i čega nas 
Uskrs sjeća. Sjeća nas uskrsnuća Isusa Krista! Povijesnoga onog 
događaja, kad iz groba ustaje Isus svojom silom i moći, pa ko- 
načno potvrđuje istinitost našeg Otkupljenja i dovršuje djelo spa- 
sa. Da On nije uskrsnuo, zalud bi bila naša vjera. Bili bi bjed- 
Niji od svih stvorova. No On je pobijedio smrt, pobijedio je nepri- 
jatelje, i ulazi u slavu sa svim svojim sjajem i slavom. 

Sjeća nas Uskrs i nepobjedivosti naše sv. Vjere! Krist trium- 
fira i vječno će triumfirati. I naša Vjera, naša Crkva triumfirat 
će vječno, nad vratima paklenim, i nad svim silama zemaljskim. 
I ona je nepobjediva. Nek' bjesne bure i oluje, nek more potopi 
brda i gore, ona će stajati. Vidjela je već gdje teče krv miliju- 
na njezine djece. Vidjela je gdje nestaje kraljevstva, gdje padaju 
rune, gdje izumiru vladari — vidjela je gdje odlaze i dolaze kao 
sjena, kao dim, kao oblak — a nije se ni makla. Valovi mogu i 
Pokriti lađicu — veli sv. Anzelmo — no ona neće potonuti. Može 
1 trpjeti. Može se činiti kao da i propada. Svijet će valjda misli- 
ti, da se zbilja bliži kraj — ali nje neće nestati. Iz ovog pepela 
dići će se na novi život. Iza Velikog petka doći će uvijek Uskrs, 
1 njezin je konačni Uskrs na svršetku svijeta i vijeka. 

Sjeća nas Uskrs našeg Uskrsnuća! Sada uskrsnuća iz grijeha, 
a onda uskrsnuća za vječni život. Ta za čim više težimo nego za 
životom bez primjese žalosti. Za vječnim, beskrajnim životom. 
I taj nam život obećaje Uskrs. Danas je zaslužen taj život. Eto, 
dakle, i opet triumf i opet pobjeda.... 

Kad to sve znamo, nije li onda razumljivo i posve naravno 
ono veselje, koje Crkvu zaokuplja na uskrsni blagdan. Pjeva bez- 
brižno, jer zna da pobjeđuje. Daje oduška veselju neprestano ope- 
tujući: Veseli se, kraljice neba! Veseli Aleluja ori se po nebroje- 
no puta u najsvečanijem napjevu. 

Samo Kristovo Uskrsnuće dramatski prikazuje Crkva na Veli- 
ku Subotu navečer. Sjajno rasvjetljenom grobu prilazi svećenik, 
uzima u ruke Presveti Sakramenat, i okrenut puku pjeva: »Uskrs- 
nu Pastir Dobri«, a onda kreće procesija — uskrsli Spasitelj 
triumfalno prolazi gradom. 

Nekoć se uskrsnuće slavilo na Uskrs u ranu zoru. Bilo je to 
još dramatičnije. Svećenik bi uzeo iz grobnice tijelo, svijeće se 
ugasile — grob je ostao prazan, Isusa više nema u njemu. Pra- 
znu grobu pristupaju tri svećenika i predstavljaju tri Marije, 
koje u osvitku dana dođoše, da pomažu Isusa. Tamo ih već čekaju 
dva đakona — dva anđela. I među njima se razvije prizor, što 
ga spominje sv. Pismo. »Koga tražite?« — »Isusa Nazarećanina.« 
— »Nema ga ovdje, uskrsnu!« Pokazuju anđeli plahte i rublje, 
što ga ostavi Spasitelj. — Svećenici u procesiji nose njegov kip, 
dok cijela Crkva puna veselja pjeva uskrsni Aleluja, pjesmu za- 
hvalnicu. 

Dakle, i opet veselje, radost, sreća. Bez boli, bez straha, sa 
nadom u trajnu pobjedu. Uskrsnom Janjetu glasno pjevaju svi 
kršćani. Uskrsno veselje i uskrsnu nadu u pobjedu treba da nosi- 
mo bez prestanka u svom srcu, ne samo na Uskrs, već uvijek, 
svaki dan. Ovo je dan naš, ovo je pobjeda naša! 

dii. 


USKRS 


Danas poticani veselim glasom uskrsnih zvona i slušanjem 
i pjevanjem uskrsnih pjesama izvija se iz našeg srca, iz dubine 
naše duše zanosni poklik i stapa se u milijunima kršćana u jedan 
glas:  Uskrsnu kako je rekao. Uskrsnu naš Otkupitelj u slavi, 
provejava danas iz svakog obreda, iz svake melodije. Pjesma ra- 
dosti razliježe se cijelom Crkvom, u srcima svih otkupljenih. 
Nije ni čudo! Ta mi danas slavimo Kristovo uskrsnuće i 
svoje vlastito otkupljenje od smrtnog ništavila. Mi u to čvrsto 
vjerujemo. To je istina kojoj je bila usmjerena i iz koje dobiva 
smisao svekolika ljudska povijest, cjelokupno čovječanstvo na ovoj 
Zemlji. Istina je to na koju je Bog pripravljao svoj narod i sve 
ljude, navješćujući novo doba, riovu eru koja će započeti životom 
i djelom Mesije, Spasitelja. Istina je to koju je i sam Isus tje- 
kom svog ovozemaljskog života toliko put predskazivao. Nisu li 
ona njegova uskrisenja kćeri Jairove, sina udovice iz Naima te 
prijatelja Lazara bila već jedan nagovještaj njegova vlastitog 
uskrsnuća, iako će ovo biti sasvim drugog reda. Istina je to koju 
je on toliko puta prorekao. Prisjetimo se njegovih riječi koje 
govori o sebi: Sin Čovječji mora umrijeti, ali će treći dan uskrs- 
nuti. Ukazivao je na svoje tijelo kad je rekao Židovima: Razvalite 
ovaj hram i ja ću ga za tri dana opet sagraditi. On je bio svje- 
stan da tajna uskrsnuća, promjena raspadljivog u neraspadljivo, 
vVremenitog i smrtnog u besmrtno mora započeti s Njime koji je 
Primio gospodstvo nad životom i smrću. g 
. No, iako su te riječi bile nedvojbene, ostadoše nerazumljive 
Njegovim slušateljima pa i samim apostolima sve do uskrsnog 
jutra. Upravo nerazumijevanje njegovih riječi dopušta da učenici 
koji su ga s ljubavlju slijedili, suočivši se s njegovom mukom i 
smrću, padnu u žalost pa čak i u razočaranje. Nisu li za to svje- 
doci i ona dvojica učenika kojima se Isus pridružio kad su išli 
u Emaus. Tužno su uzdisali: A mi smo se nadali. Nisu ga siromasi 
Shvatili kad im je tumačio da on ima svojom smrću pobijediti 
SMrt i grijeh, uskrsnuti i tako ući u svoju slavu. Pa čak ni na 
uskrsno jutro, kad su neki vidjeli prazan grob, nisu neki od njih 


Bi dokučiti što se dogodilo, nisu povjerovali da je Isus uskrs- 
0. 

Tek kad se Isus počeo ukazivati učenicima u proslavljenom 
obličju, uvjerili su se ovi da to nije utvara nego njihov dragi 
Učitelj. Isus iz Nazareta radi kojeg su ostavili sve i slijedili 
ga. Učitelj koji ih je tri godine poučavao i pred njihovim oči- 
ma činio velika djela. Isti onaj Isus koji je pred njihovim očima 
bio uhvaćen u Maslinskom vrtu, svezan, vođen pred Veliko vijeće 
i Pilata. Isti onaj koji je bio onako sramno bičevan i popljuvan i 
na Kalvariju vođen kao janje na zaklanje. On isti ali sad proslav- 
ljen stoji pred njima. 

Kako se je dogodio sam trenutak Isusova uskrisavanja od 
mrtvih, nije dokučivo našem umu i iskustvu. Ali od tog časa pa 
do posljednjeg dana Kristovo uskrsnuće jest i ostaje temeljni 
sadržaj naše kršćanske vjere i stoga glavna istina koju će pro- 
povijedati apostoli i Crkva. Radi se o jednom nenadmašivom do- 
gađaju. Isus je bio raspet, umro je, ali je pobijedio smrt, uskrs- 
nuo i donio ljudima spas. To apostoli govore i svjedoče na svako- 
me koraku. Petar dovikuje svojim zemljacima: Vi ste ubili za- 
četnika života koji je uskrsnuo od mrtvih. Sveti Pavao još kao 
Savao susreo je Uskrsnulog Gospodina. Od tada ga on svim žarom 
svoga srca naviješta. On tumači kako su se sva pisma ostvarila 
u proslavljenom Mesiji. Krist koji je već od svoga zaćeća bio 
očitovanje Božje ljubavi i milosti prema ljudima, postaje svojim 
uskrsnućem pečatom ljudskog otkupljenja. 

Na Kristovom uskrsnuću temelji se naša vjera i nada u 
vlastito uskrsnuće na sudnji dan. On, proslavljeni Gospodin, govori 
i nama danas i svakoga dana ono što je rekao Lazarovoj sestri: 
Ja sam Uskrsnuće i Život, tko vjeruje u me ako i umre živjet 
će. Dakle, po svojoj vjeri u Uskrsnuloga mi smo već sad dionici 
Kristova slavnog života. Stoga možemo punim srcem klicati s 
psalmistom: »Gospodnja me uzdignu desnica, Gospodnja se prosla- 
vi desnica! Ne, umrijeti neću, nego živjeti, i kazivat ću djela 
Gospodnja! Mi smo krštenici. Već po svetom krštenju zaronismo 
u Kristovu smrt da bi s Njim i po Njemu uskrsli na novi život. 
Stoga cio naš život mora biti u skladu s tom velikom tajnom. 
Opominje sv. Pavao i nas kao i Kološane: »Ako ste suuskrsli s 
Kristom, tražite što je gore, gdje Krist sjedi zdesna Bogu! « 

Svaki put kad se sastajemo na ovo misno slavlje, mi u sebi 
oživljujemo vjeru, susrećemo uskrsnulog Gospodina. Kličemo sa 
cijelom Crkvom: Tvoje uskrsnuće slavimo, tvoj slavni dolazak 


iščekujemo. Tu, jedući kruh života, Kristovim Tijelom se hranimo | 


i podržavamo klicu besmrtnosti i vječnog života, koju primismo 
na sv. krštenju. Ohrabreni i ojačani, puni optimizma i snage kro- 
čimo svome uskrsnuću. 

Ivan Zirdum 

USKRSNE REFLEKSIJE 


Veseli se i raduj, Djevice Marijo; veseli se, jer je uskrsnuo! 
Uskrsnuo je doista, nema Ga u grobu, eno mjesta, gdje ga položiše. 
Jutros ranom zorom uzdrhtala je zemlja, u osvitku dana osjetio 
se jak potres, pukao je pečat na grobnom kamenu. Stražari popa- 
dali kao mrtvi. Anđeo je Božji sišao i odvalio teški kamen. Duša 
je Njegova ostavila pretpakao i opet se slavno sjedinila S tijelom. 
On je oživio nanovo, uskrsnuo je, kako je prorekao! Život i smrt 
u čudnom se sukobiše boju, i eto kralj života, koji bijaše mrtav, 
opet živ vlada. 

Magdalena — Petar — Ivan — svjedoci su Uskrsa. 

Magdalena — simbol pokore. Bila je u cijelom svijetu pozna- 
ta kao nevaljala žena, kao javna grješnica. Onda se nađe s Isu- 
som, pa suzama pokajnicama ishodi oproštenje. Ne zaboravlja 
Isusa, i od Magdalene grješnice posta Magdalena pokornica... Pa 
jutros traži Isusa puna ljubavi. »Gospodine, ako si ga ti uzeo, 
reci mi, gdje si ga stavio!« —Marijo!« — »Rabboni — učitelju«! 

Uskrs je osvanuo iza posta, pokore, trapnje, patnje. Trebalo 
je, da Sin Čovječji trpi i da tako uđe u slavu svoju! I našeg 
uskrsnuća nema bez trpljenja. Istom iza korizme, iza Velikog 
petka sviće vedro i veselo uskrsno jutro! Iza života patnje i žetve 
doći će život slave. 

PETAR — simbol žive vjere. Tko se ne sjeća Petrove vjere 
u Cezareji Filipovoj? »Za koga ljudi drže Sina čovječjega?« — 
»Ti si Krist Sin Boga živoga...« Ah kako nama danas treba puno, 
Puno vjere. Vjere žive, stalne i nepokolebive. Dok je Petar čvrsto 
vjerovao u božanstvo Kristovo, u svijetu su se širila najoprečnija 
mnijenja o Njemu. Jednima je bio prorok. Drugima Ilija. Držali 
su neki, da ga je vrag opsjeo. Da je sluga Belzebubov... I danas 
bjesni borba skroz oprečnih mnijenja o Isusu. Krist je još uvijek 
znak, proti koga se toliko dižu. Kako ovakova atmosfera zadušljivo 
djeluje i na katolika! Otrovni bakcili tako lako okuže sve, i naj- 
zdraviji organizam. Ali onda se sjetimo Uskrsa! Uskrsnuli je ona 
Riječ, koja bješe kod Boga u početku svega stvaranja, ona Riječ 
koja je Bog. Božanstvo se zrcali u cijelom Njegovom životu. Ali 
najsjajnije i neoborivo se pokazalo na Uskrs. To je mogao Bog. 

IVAN — simbol žarke ljubavi. To je onaj, koga učitelj ljubi 
i koji ljubi učitelja. Koji počiva na grudima Gospodinovim na 
zadnjoj večeri. Koji čuje zadnje otkucaje Učiteljeva srca, zadnje 

udarce njegova bila. I kad svi učenici odoše, on Ga čuva pod 
križem... A kad rekoše. žene, da Gospodina više nema u grobu, 
trči on s Petrom, da vidi, što se je dogodilo. I trči brže, i dotr- 
ča prije Petra i vidje mjesto prazno... Što je brže od ljubavi. 
A zar ima predmet ljubavi vrijedniji od Isusa? Za nj tisuće liju 
krv i trpe muku jer Ga ljube. To je ljubav, koja ispunja cijelo 
srce. Ljudsko je srce neizmjerni, duboki bezdan. Srcu ne može 
biti nikada dosta, ono traži uvijek više i više. Otud tolika čežnja 
za ljubavlju. Ljubav i samo ljubav. A ljubavi nema. Sve je 

naime, pa i sav svijet skupa ograničen, a srce hoće ljubav bez 
kraja i mjere. Nju, eto, daje samo Isus. Samo kad se duša ispuni 
njegovom svetom ljubavi, onda se srce smiri. Onda je mirl... 
Zašto ne vjerujemo iskustvu tolikih vjekova? Tolikih milijuna? 
Zašto hoćemo da na sebi iskusimo svu tragiku ljudske nesreće i 
bijede bez Isusa? Zašto da se Isusu vraćamo već razderana srca? 
Ne; hajdemo odmah k Isusu, u Božansko Srce, tu tražimo vrelo 
ljubavi, koja treba ispuniti sve težnje našeg bića, koja ima da nas 
usreći ovdje i u vječnosti... 

Okajavanje grijeha, živa vjera, žarka ljubav najljepše su 
uskrsne misli. Nek to budu naše misli ovih dana. Nek se miješaju 
i prelijevaju u veselom pjevu uskrsnog Aleluja. Onda ćemo shva- 
titi pravi Uskrs. A pravi Uskrs donosi sreću — to je sretan 
Uskrs. A tko si od nas ne želi sreću pravog Uskrsa?! 

S KRISTOM SVIMA NAMA USKRS SVANU 


Uskrs! Najpotresniji, najveći i najvažniji dan u povijesti čo- 
vječanstva i kršćanstva. To je naš najveći blagdan. Svetkovina 
nad svetkovinama. 

Uskrsnuli Isus Krist! Kako te riječi zvuče potresno i uzbud- 
ljivo, svečano i radosno. Isus Krist, pravi Bog i pravi čovjek, 
došao je k nama, bio nam je u svemu sličan osim u grijehu. 
Proživio je i iskusio »na svojoj koži« tešku i mučnu tjeskobu 
muke, patnje, poniženja, križa i same smrti te svršio u grobu. 
I kad se malo tko nadao, on ustaje treći dan iz groba. On uskr- 
sava. Događa se najveće čudo otkada postoji ovaj svijet. 

Gospodin je uskrsnuo! On je živ i danas među nama. Nudi 
nam svoj mir i poziva nas da budemo radosni. Zar to nije naj- 
radosnija vijest koja odzvanja već punih dvadeset stoljeća. Odzva- 
nja i jasno nam govori: i mi svi ćemo jednom leći u grob, ali 
grob nas neće moći zadržati kao što nije mogao ni Krista. Doći 
će dan kad će nas naš Spasitelj uskrsnuti. No ograničeni razum 
ostaje nijem pred tom tolikom tajnom. Kao da nije u stanju 
shvatiti tu čudesnu istinu. 

No to je tako i nikako drugačije. »Dogodilo se ono što nije 
nikome nikada uspjelo: Jedan, jedinstveni, Jedinorođeni od vječ- 
noga Oca, Isus Krist — uništava smrt i vraća život. Toga je tre- 
nutka povijest krenula sretnim tokom. Smrt je pobijeđena! Našao 
se Jedinorođeni od Oca koji je obasjao blistavim svjetlom pomrči- 
nu ljudskog postojanja. Našao se On, Jedini, koji je donio jedinu 
pravu radosnu vijest: Smrt je pobijeđena! Život traje bez svršet- 
ka!« (Fra Ante Augustin Akrap) 

Na ovaj naš najveći blagdan znamo da smo nešto više, nego 
samo ljudi. Uvjereni smo da sav naš rad, sve naše brige, tjeskobe, 
Patnje, križevi svakodnevni i poteškoće imaju svoj puni i pravi 
smisao. I neizmjernu vrijednost... 

Činjenica da je Isus uskrsnuo od mrtvih bila je i ostala te- 
melj našeg vjerovanja. Zbog toga je neuništiva naša vjera, zato 
što je neuništiv naš Uskrsni Krist. Dovoljno je otvoriti Sveto Pis- 
mo Novoga zavjeta, pa se uvjeriti da nema jednoglasnijeg svjedo- 
čanstva od toga. Vrhunac svih spisa uvijek je isti: Bog »uskrisi 
svoga Sina od mrtvih« (I Sol. 1,10). I apostoli su »vidjeli Gos- 
Podina« (Iv 20,25). 

Može se s pravom reći da naša vjera stoji i pada s uskrsnu- 
ćem. O tome je već u samim počecima pisao Pavao Korinćanima, 
kad je čuo da su neki tvrdili kako nema uskrsnuća od mrtvih: 

o»Ako li Krist nije uskrsnuo, onda je neosnovano naše propovije- 
danje, neosnovana je i vaša vjera... bez ikakve je vrijednosti vaša 
vjera; vi ste još u svojim grijesima« (I Kor 15, 14, 17). 

Bez uskrsnuća — nastavlja Pavao — mi apostoli smo lašci, 
a vi ste kukavno prevareni. Jer, »ako se samo u ovome životu 
uzdamo u Krista, najbjedniji smo od svih ljudi« (I Kor 15,19). 


Jasno je to kao podnevno sunce, da bi bez Kristova uskrsnuća, 
a isto tako i našeg, vjera bila uzaludna, suvišna. 

Upravo od sv. Pavla posjedujemo najstarije svjedočanstvo o 
Uskrsnuću. On naglašava da je to svjedočanstvo primio predajom. 
»Predao sam vam najprije ono što sam i primio, da je Krist, 
suglasno Pismima, umro za naše grijehe, da je pokopan, da je tre- 
ći dan, suglasno s Pismom, uskrsnuo, da se ukazao Kefi, potom 


'Dvanaestorici. Zatim se ukazao braći kojih je bilo zajedno. više 


od pet stotina, od kojih većina još i sada živi, a neki su već 
pomrli. Potom se ukazao svim apostolima. A naposljetku, ukazao 
se i meni kao nedonoščetu« (I Kor 15,3-8). 

Evanđelja nam donose dirljive susrete Uskrsnulog Krista s 
apostolima. Znamo kako je na njih porazno djelovala smrt Kri- 
stova na križu. Bili su žalosni, razočarani, tjeskobni. Jednom rije- 
či, šokirani, puni straha i sumnje... 

I sad raspeti Isus dolazi živ među njih, ukazuje im se i omo- 
gućuje im da ga vide, da je on to onaj isti koji je s njima bio 
tri godine. Gledali su ga svojim očima, slušali ga, divili mu se 
kako, je činio čudesna djela. On je opet živ. Apostoli ne mogu 
doći k sebi. Ne snalaze se. Isus im kaže: »Mir vama!« Evanđelist 
Luka veli: »Oni izbezumljeni i puni straha. Povjerovaše da gledaju 
duha«. A Isus im reče: — Zašto ste zbunjeni? Čemu se takve 
sumnje rađaju u vašim srcima? Pogledajte moje ruke i moje 
noge: Ja sam, ja glavom! Opipajte me i ustanovite! Duh nema 
mesa ni kostiju kao što vidite da ih ja imam« (Lk 24, 36-39). 

Apostoli doživljavaju preokret. Počinju shvaćati ono što im 
je Isus govorio dok je bio s njima. Postaje im jasno da se tre- 
balo sve ispuniti o Isusu što je bilo napisano u Pismima. Luka 
veli: »Tada im prosvijetli razum da razumiju Pisma... da Mesija 
imora trpjeti i treći dan uskrsnuti od mrtvih, da se na temelju 
njegova imena mora propovijedati obraćenje i oproštenje grijeha 
svim narodima...« (Lk 24, 45-47). 

Apostoli otada neustašivo, otvoreno i hrabro svjedoče da je 
raspeti Isus Krist uskrsnuo i da živi. 

Apostoli su viđenjem spoznali da je Isusovo uskrsnuće početak 
općeg uskrsnuća svih ljudi. Isus je uskrsnuo radi njih. On ne 
uskrsava jedini, nego prvi. On je samo prvorođenac od mrtvih« 
(Kor 11, 18; Otkr. 1,5) iza kojeg slijede drugi. Njegovo je uskrs- 
nuće temelj, početak i korijen njihova uskrsnuća. U njemu je vid- 
no i zajamčeno što će se dogoditi sa svim ljudima. Tim je ljudska 

nada u život vječni osnovana i potvrđena. Na Isusu se očitovalo 
da »Bog nije Bog mrtvih, nego živih« (Mt 22, 33) i da on ostaje 
vjeran svakom čovjeku i u smrti kako je vjeran ostao Kristu.« 
(Dr. Ljudevit Rupčić). i 

Kršćanstvo je kao takvo nezamislivo bez uskrsloga Krista. 
»Uskrsnuli je središte, žarište kršćanstva, žarište našega života u 
Bogu, izvor žive vode što struji iz vječnosti, iz onostranosti, iza 
granica groba i smrti u dušu i biće krštenika, jamči mu sudioniš- 
tvo u Božjem životu i budućnosti s Bogom. Na jedan Božanski 
način, uskrsnuli je naš prijatelj, svačiji suvremenik. Stara Crkva 
je to tako divno izrazila liturgijom krštenja u uskrsnoj noći. 
Krštenik što je izronio iz krsne vode i zaplivao rijekom Božjeg 
života, označuje i osigurava što će biti jednoga dana: Iz prostora 
smrti i groba prijeći će u novi besmrtni život s uskrsnulim Gos- 
podinom« (Dr. Ivo Bagarić). 

Uskrsnuće je kamen temeljac naše vjere i nade. Ono rješava 
sve naše probleme, a iznad svega problem života. Uskrsli je 
Krist naše spasenje, naš život i naše uskrsnuće. On sam je rekao: 
»Ja sam uskrsnuće i život! Tko vjeruje u me, ako i umre, živjet 
će. Tko god živi i vjeruje u me, sigurno neće nigda umrijeti« 
(Iv 11, 25-26). Uostalom, biti kršćanin, znači ponajprije vjerovati 
da je Isus Krist koga su ljudi raspeli, uskrsnuo od mrtvih, živje- 
ti iz te vjere u nadi da će On i nas uskrsnuti za život vječni. 

Sv. Pavao osobito želi naglasiti kako smo krštenjem sjedinje- 
ni s Kristom. Ono je naša smrt s Kristom i ujedno uskrsnuće s 
Njim. »Ili zar ne znate da smo svi koji smo kršteni u Krista 
Isusa, u njegovu smrt kršteni? Dakle, s njim smo zajedno ukopa- 
ni po krštenju u smrt da bismo, kao što je Krist uskrsnuo od 
mrtvih slavom Očevom, i mi živjeli novim životom. « 

Svi mi koji smo kršteni, Crkva smo Kristova. Zato smo pozva- 
ni da nadvladamo grijeh i živimo novim životom, dajemo dostoj- 
no svjedočanstvo ovom naraštaju i širimo Duh Kristov. 

»Prva je Crkva stvarnošću svoga postojanja među ljudima, 
nenametljivo, a rječito, govorila da je ona zajednica u kojoj živi 
Uskrsnuli i koja živi od Uskrsnuloga. Bila je to zajednica ljudi 
koja živi u punom povjerenju jednih u druge, u punom zalaganju 
jednih za druge, u ljubavi koju je kao novu zapovijed ostavio 
Isus svojima u času kad je išao u smrt (usp. Iv 13,34), a koju na 
osobit način On doziva zajednici u svijest u sakramentu ljubavi 
— tj. u svojoj euharistijskoj večeri, — s time da, hraneći svoje 
svojim tijelom pod prilikama kruha i pojeći svojom krvlju pod 
Prilikama vina, tu ljubav ne doziva samo u svijest kao zapovijed, 
nego je ujedno unutarnjom snagom oživljavao kao zbiljskost« 
(Dr. Tomislav Šagi Bunić). 

Koliko smo svjesni toga i kako Uskrsnuli živi u nama i mi 
u njemu? To je pitanje koje nam se uvijek iznova postavlja. 
Svatko od nas trebao bi dati odgovor! A najbolji odgovor dat će- 
mo svojim životom! 

Svakogodišnje slavljenje uskrsnulog otajstva poziv je nama, 
da u ovoj krizi i trci vremena u kojem živimo, malo predahnemo, 

zastanemo, preispitamo svoj prijeđeni put i razmislimo o tom 
kako uvijek iznova možemo doživjeti i proslaviti Uskrs. 

Slaviti Uskrsnuće ne znači samo slaviti davnu prošlost ili 
obnavljati i dozivati u svijest spomen na minule velike dane sla- 
ve i radosti. 

Slaviti uskrsnuće znači ponajprije zaviriti malo dublje u svoju 
dušu (u sebe) i pogledati koliko živimo ozbiljno životom vjere koji 
nam je darovan u ova krizna, burna i nemirna vremena. Vjera 
je čin našega povjerenja i potpunog predanja Bogu. Vjerovati 
Bogu znači biti mu uvijek otvoren, poslušan, iskren. U: njega se 
uvijek pouzdavati i biti spreman na sve što on od nas traži. To 
znači biti stalno svjestan Božje nazočnosti u Uskrslom Isusu koji 
trajno živi u svojoj Crkvi. 

Slaviti uskrsnuće znači sve što imamo i što posjedujemo, 
čitav svoj život povjeriti Kristu. Dopustiti njegovu Duhu da nas 
toliko i tako prožme, da uđe u svaku poru našega bića, da on u 
nama izvodi svoja divna djela ljubavi, radosti, mira, spasenja... 

Svake godine, pa i ove, Uskrs nas poziva na uskrsnu radost 
i mir. Radujmo se, ali istinski! Uskrsli je među nama i s nama! 
»On je za nas vječnome Ocu Adamov dug isplatio i zadužnicu 
stare krivice izbrisao svetom krvi« (Vaz. hval.) 

Radujemo se jer »ovo je noć koja danas po svem svijetu one 
što u Krista vjeruju, od tmina grijeha i od opačina svijeta otima, 
vraća milosti i pridružuje svetosti!« (Vaz. hvalospjev). Radujemo 
se unatoč tome što nas salijeću patnje, nezgode, boli i razni život- 
ni križevi. Sve to ima svoj puni smisao, jer samo »po muci i 
križu« ide se sigurno u susret k slavi uskrsnuća. To nam poručuje 
naš Uskrsnuli. 

Fra Petar Ljubičić 

SINOVI USKRSNUCĆA 


Mi smo kršćani — »sinovi uskrsnuća «. 

Sam nas je Isus tako nazvao (Lk 20,36). Ili, točnije, On je 
tako nazivao blaženike u nebu. Ali svi mi smo pozvani na njegovo 
blaženstvo. Blaženstvo je plod milosti i pravde, a pravdu nam je 
donio Krist svojim otkupom i uskrsnućem: »On bi predan radi 
grijeha naših, a uskrsnu radi našega opravdanja« (Rim 4,25). 

Sinovi uskrsnuća,,. Savršenije ne može se zbilja izreći naše 
kršćansko vjerovanje i naš pogled na svijet i na život. 

Sinovi smo uskrsnuća, dakle, smo sinovi duha. Uskrsnuće je 
besmrtnost, a besmrtnost je vlastitost i privilegij duše. Po duši 
smo svojoj besmrtni. Tijelo je postalo dionik besmrtnosti i uskrs- 
nuća, jer je s dušom združeno u jedinstvo naravi. I to tako, da 
duh vlada, a tijelo sluša, prilagođuje se zakonima duše, te postane 
podatnim oruđem u rukama razuma i vjerom zadahnute volje. 
Pa da onda i ono jedanput bude uzdignuto u svijetle sfere duha 
po preobraženosti i blaženstvu uskrsnuća. »Jer, treba da ovo ras- 
padljivo obuče neraspadljivost, i da ovo smrtno obuče besmrtnost! 
(Kor 15,583). 

Bog je tako htio. To je Njegova vječna ideja o čovjeku. 

Duh je, dakle, zakon našega života, a ne tijelo; idealizam, 
a ne materijalizam;; ljubav, a ne mržnja; požrtvovanje, a ne 
sebičnost; vrlina, a ne novac; krepost i pravda, a ne služenje 
životinjskim nagonima. 

Nismo »dužnici tijela, da po tijelu živimo«, već »sinovi 
Božji«, kojima je duh Božji princip života (Rim 8,12 sl). 

Sinovi smo uskrsnuća, dakle smo sinovi vječnosti. ' 

Istom život iza uskrsnuća pravi je naš život; pun, siguran, 
beskonačan. A to je život vječnosti. Vječnost je naša domovina, 
topli očinski dom, koji nas je odnjihao, kad smo po stvorenju i 
Milosti izašli iz ruke Božje, i koji će nas opet jedanput zagrliti 
vječnom ljubavlju i vjernošću. 

Svojim uskrsnućem otvorio nam je Krist ulaz u to sunčano 
carstvo neumrloga života, gdje kraljuje Otac, Njegov i naš. »U 
domu Oca mojega mnogi su stanovi... idem da vam pripravim 
mjesto... da i vi budete, gdje sam ja« (Iv 14,2,3) rekao nam je 
PE sam u predvečerje svoje smrti, a na pragu svoga uskrsnuća 
i slave. 

Vječnost je dakle naša zvijezda. Mi se prema njoj orijentira-| 


mo. U njezinu svijetlu gledamo sve probleme života, svu nje- 
govu borbu, radost i bol. Pod perspektivom vječnosti, »sub spe- 
cie aerternitatis« razvija se sva životna filozofija kršćanstva. Ze- 
maljski život nema za nas samostalne vrijednosti; njegova cijena 
mjeri se na relaciji prema vječnosti, na njegovim vrhunaravnim 
odnosima. 

Samo ako nas k Bogu vodi i vrijednost ako po njemu dolazi- 
mo u božanski život vječnosti ima on svoje opravdanje. 

Ali upravo je zato nama neizmjerno važan. Njim se kupu- 
je punina života, blaženstvo Boga i vječnosti, neumrlost i uskrs- 
nuće. 

Iskoristiti ga za vječnost, to je kršćanska umjetnost života. 

Pod tim vječnim perspektivama ima za nas sve u životu svo- 
je puno značenje. I trpnja, i križ i nevolja i progonstvo. I veli- 
ke stvari i male. I sjajno djelovanje genija, i ponizni, skriveni 
život sitnoga čovjeka iz puka. 

Sve toliko vrijedi, koliko vrijedi Bogu i vječnosti. 

Nama ne imponiraju sudovi svijeta. Naše oči gledaju na 
život posve drukčije. 

Mi ništa ne tražimo od ovoga svijeta; sve su naše nade u 
nebu. 

Sinovi smo uskrsnuća, dakle smo sinovi slave. Uskrsnuće je 
novi život, u kojem više nema boli ni trpnje, poraza i poniženja, 
u kojem je samo radost bez gorčine i slava bez pomrčaja. Vječ- 
no kraljevanje, vječni triumf, vječna pobjeda. S Bogom svemoći 
i slobode, koji ne zna za žalost ni za strah, uživat ćemo vječnu 
slobodu i vječnu pobjedu. 

Uskrsnuće je sigurni konac naše životne borbe i trpljenja. 
Zato je naša borba i trpljenje uvijek pobjedonosno, uvijek pu- 
no pouzdanja i nade, uvijek optimistično i vedro. 

Neka nas svijet, koliko god hoće, napada; neka nas progoni 
i mrzi, neka nas ismijava i pritište; konačna će pobjeda biti naša. 
Iz naše krvi niknut će slava, iz naših progonstva pobjeda, iz na- 
še smrti život i uskrsnuće. Svaka će žrtva biti nam tisuću puta 
naplaćena, svaki trenutačni poraz vječno i konačno osvećen. 

Sinovi smo uskrsnuća, dakle smo sinovi Božji. Samo oni, 
koji Bogu služe, bit će dionici Kristova uskrsnuća. 

»Zato je Krist umro i uskrsnuo, da zavlada i nad mrtvima 
i nad živima«. (Rim 14,9); i da i oni, koji žive, više ne žive u 
sebi, već onomu, koji je za njih umro i uskrsnuo« (2 Kor. 5,15). 

Kao djeca Božja, kao braća Kristova, kao baštinici Božje 
milosti mi ćemo uskrsnuti. ' 

Sinovi smo Božji. Zato je srce naše puno ponosa i samosvi- 
jesti; zato je duša naša sva u osjećaju suverene nadmoći prema 
zemaljskim dobrima i svjetskom uživanju i radosti. 

Bog u nama živi, i zato smo mi neizmjerno uzvišeni nada 
sve, što je zemaljština i grijeh. 

Žig božanstva nosimo mi na svome čelu, povelju nebeske ari- 
stokracije i plemstva u svome srcu. 

Naše mjesto nije u blatu niskih zemaljskih težnja, u službi 
puti i novca; neprispodobivo više vode naši putevi. Cilj je našeg 
života i naše ljubavi — Bog. »Boravak je naš na nebu« (Fil 3,20) 

Sinovi smo uskrsnuća. Eto, u tom je definicija kršćanina, 
eto, u tom je smisao i apoteoza kršćanskog života. Sam je sv. 
Pavao to rekao, kad piše: »Ako Krist nije uskrsnuo, ništetna je 
vjera vaša! (I Kor 15,17)«. 

A u tom je i glavni predmet naše uskrsne slave i radosti. 

Krist je uskrsnuo, da i mi s njime uskrsnemo. Njegovo je 
uskrsnuće početak i jamstvo našeg uskrsnuća. »Jer, koji je Isusa 
uskrisio, i nas će s Isusom uskrisiti! (2 Kor 4,14). 

ri DIGNITE GLAVE! 


Kroz čitavu smo korizmu slušali svaki dan, kako nam Crkva 
dovikuje: »Prignite glave!« 

Ali korizma je prošla, a danas je Uskrs, pa je drukčija dnev- 
na zapovijed. 

»Dignite glave!«, to je lozinka. 

Danas je za nas kršćane dan slave i trumfa, dan vedre, po- 
bjedne radosti, dan podignutih čela i samosvjesnih očiju. 

Krist je, naš Gospodin i Spasitelj, danas uskrsnuo i pobijedio. 
Zaludu su mu se posprdno smijali prekjučer na Veliki Petak, 
zaludu su kliktali od pobjedničke opojnosti pod križem, na kojem 
je izdahnuo, zaludu su ga obukli u luđačku haljinu i nad glavu 
mu stavili porugljivi natpis, da se narugaju njegovu kraljevskom 
dostojanstvu; zaludu su metnuli stražu na njegov grob i zapeča- 
tili pečatom grobnu raku, u koju su ga htjeli zauvijek oboriti. 

Sve zaludu. On je ipak silom svoga božanstva uskrsnuo i po- 
bijedio. Kao tanka ljuska prolomile su se grobne stijene pred 
sjajem njegove pojave. U prah je pala sila rimskih mačeva na 
jedan njegov pogled. Pod nogama njegova veličanstva stresla se 
je zemlja, a bijeli Božji anđeli došli su, da budu njegova vojska 
i svita njegove kraljevske slave. 

Prošlo je sve poniženje, pale su u zaborav sve muke, a osta- 
lo je samo kraljevanje, i ljepota, i život i pobjeda. Trnova kru- 
na na čelu uskrsnog pobjednika pretvorila se je u zvjezdanu aureo- 
lu božanstva; šiba od trstike u zlatno žezlo vječne sile i vlasti. 

Besmrtan i slavan kroči on danas po zemlji, koju je neki 
dan poškropila njegova krv, a sada je čista i otkupljena. On, 
propeti čovjek boli od jučer, danas triumfira, a jučerašnji trium- 
fatori dršću u svojim luknjama i mite rimske stražare, da laži- 
ma prikriju sramotu i poraz. 

I taj uskrsni slavodobitnik više ne umire. Nikad više ne dolazi 
u pitanje njegova pobjeda. Triumf je njegov potpun, definitivan, 
vječan. »Krist, iza kako je uskrsnuo, više ne umire; smrt nad 
njim nema vlasti. Jer, što je umro za grijeh, umro je jedanput; 
a što živi, živi Bogu« (Rim 6,9-10)! 

Ali Krist nije samo za sebe pobijedio i uskrsnuo. On je pod- 
nio smrt uime sviju nas i za sve nas. Pa je stoga i u uskrsnu- 
ću pobijedio za sve nas. Kao glava svega otkupljenoga čovječan- 
stva, kao naš vođa i gospodar, kao »prvijenac među mnogom 
braćom« (Rim 8,29). 

S njim smo pobijedili i svi mi, koji zazivamo ime njegovo i 
u njega vjerujemo. On nam je svima donio život i uskrsnuće, i 
darovao nam zalog velike konačne pobjede nad smrću, svijetom 
i paklom. 

Nije to priča. Sv. Pavao stoput emfatično upire u ovu fun- 
damentalnu uzajamnost između Kristova i našega uskrsnuća: »Ako 
mrtvi neće uskrsnuti, ni Krist nije uskrsnuo« (I Kor 15,16). 

Uskrs je zato i dan našeg triumfa i naše slave. Dan, kad i 

mi triumfalno klikćemo u predosjećaju velike pobjede, koja nas 
čeka. 
“ Pa neka se na nas diže sto dušmana, pa neka se protiv nas 
uroti sto pogibelji, pa neka nam srce puca pod sto križeva, mi 
danas opet pouzdano i veselo dovikujemo svima sinovima Božjim: 
»Dignite glave!« ' 

Dignite glave svi vi, koji stenjete pod teškim bremenom život- 
nih križeva i dužnosti, noseći strpljivo svoj križ dugim križnim 
putom, na koji nas je postavio Bog naš! Dignite glave! Brzo će 
biti konac muci i suzama, uzdasima i nevolji. Krist je uskrsnuo. 
i otvorio nam nebo u raj. Još malo, pa ćemo i mi biti dionici 
njegove slave i uskrsnuća: »Ako s njime trpimo, s njim ćemo biti 
i proslavljeni« (Rim 8,17). 

Dignite glave svi vi, kojima teška neprestana borba s grije- 
hom i napašću puni oči suzama i kida srce, željno mira i sreće! 
Ne bojte se! Krist je uskrsnuo. Slomljena je sila pakla i strasti 
u ljudskim dušama. Pobjeda njegove milosti dat će nam snage i 
ustrajnosti. On je »slomio teški jaram njegov i šibu, kojom te je 
bio po leđima, i njegovo žezlo ugnjetavačko« (Iz 9,4)! 

Dignite glave svi vi, kojima se rugaju radi imena Božjeg i 
pokazuju na njih prstom radi svjedočanstva Isusova! Doći će dan 
našeg Uskrsa i slave, kad će pobjednik Krist držati sud nad svim 
neprijateljima našim. Naš će tada biti dan, a oni će se, što nam 
se danas smiju, biti u prsa i govoriti: »Dakle, pogriješili smo... 
Gledajte ih, kako su postali sinovima Božjim« (Mudr 5,5-6)! 

Dignite glave svi vi, koji umirete, a da ništa dobra niste 
vidjeli na zemlji, jer ste služili Propetom Gospodaru i »razapi- 
njali tijelo svoje sa strastima i požudama njegovim« (Gal 5,24). 
Naš je Isus uskrsnuo, pa ćemo i mi s njime uskrsnuti na život 
Vječne radosti i slave. »Sije se u slabosti, a uskrsnut će se u neu- 
mrlosti... slavi i sili« (I Kor 15, 42-43)! 

Dignite glave svi vi, koji trpite nepravdu i podnosite progo- 
ne radi borbe za istinu i dobro. I Krist je bio satrt i poražen, 
ali je i uskrsnuo i pobijedio. A s njim je pobijedila i pravda i 
istina. Njezina je uvijek konačna pobjeda, jer je s njome Krist, 
Vjerni svjedok istine (Otk 1,5). 

Dignite glave i vi svi, što se borite i trudite za pobjedu 
Kraljevstva Kristova u dušama, propovijedajući istinu, tvoreći 
ljubav, goneći mrak i zloću, vojujući bojeve Gospodnje. Ne kloni- 
te! Vaša će biti pobjeda! Neka su dušmani istine i još jaki; 
Krist je jači; On je vječno nepobjediv u svome božanstvu i sili 
SVoga uskrsnuća. 

»NOVI ČOVJEK« 


O »novom čovjeku« se danas puno piše. Bilo je i čitavih ča- 
sopisa, koji su bili uzeli sebi za zadaću, da razrađuju i tumače 
elemente »novoga čovjeka«. 

Ali uglavnom sve se to brzo diskreditiralo. Ljudi su vidjeli, 
da su to sve, više manje, lijepe riječi, ali iza njih i pod njima 
da se svagdje krije »stari čovjek«, star već mnogo tisućljeća: 
sebičan, zločest, griješan i sjetilan. Sva ta »nova doba«, »mlade 
grupe«, »novi ljudi« i »nove stvarnosti« ostale su samo etike, 
djelomično računsko-reklamne, a djelomično i dobronamjerne, ali 
uvijek s vrlo malo novog životnog sadržaja. Čovjeka nije ni u duši 
ni u ćudi izmijenio nijedan od tih »novih« pokreta. 

A ipak mora negdje biti i taj »novi čovjek«. Instinktivno za 
njim uzdišu toliki, koji bi htjeli van iz ovog ljudskog zvjeri- 
njaka, koji nas okružuje i guši svojom otrovanom duhovnom at- 
mosferom. Bolji dio u nama viče za njim. Duša naša o njemu 
sanja u časovima najboljih svojih ugođaja. O idealnom čovjeku. 
O čovjeku razuma, ljepote i ljubavi. O »lijepom i dobrom kalo- 
kagathosu«. 

Gdje je on? U tom i jest križ svih onih, koji ga traže, a nije 
im još bljesnula svjetlost s neba. 

Među ljudima ga nema. Vjekove ga već traže, u svaki kutić 
ulaze i osvjetljuju ga Diogenovom svjetiljkom, a nigdje ga nisu 
našli. 

Neće ga ni naći. On ne bi bio nov, kad bi bio u nama i iz 
nas. Drugdje, izvan čovjeka, mora se negdje kriti taj vitalni prin- 
cip, koji će čovjeka preporoditi i dati mu nov životni oblik; 
poljepšati ga, oplemeniti ga, podignuti ga gore k nebu, za kojim 
uzdiše. 

Kršćanstvo: je stoga ostavilo zemlju i otišlo u nebo da ga 
potraži. I našlo ga je. Našlo ga je — u Bogu. 

Bog, koji je čovjeka stvorio, može ga i podignuti i preporo- 
diti. 

Pa ga je i preporodio. Na način neizrecivo uzvišen. U ne- 
prispodobivo višem smislu, nego što je onaj, u kojem ga je i 
najsmioniji tražitelj novoga čovjeka zamišljao. Bog je sam iz 
sebe dao čovjeku iskru novog života. Učinio ga je sebi sličnim. 
Podigao ga je do dioništva na samoj naravi Božanstva. 

Bog se sam pojavio na zemlji kao novi čovjek. Isus je to, 
Krist Spasitelj. On je u čovječju narav usuo božanske elemente, 
uzevši je u hipostatično jedinstvo druge božanske osobe. I taj 
novi čovjek, »Bogo-čovjek«, postao je onda klicom, praocem: no- 
vog čovječanskog roda. Svakomu čovjeku, koji u njega vjeruje i 
s njim se sjedini, ulijeva on u dušu novi životni princip. Božan- 
ski princip, koji ga preporađa na dobro, puni svjetlom, opasava 
jakošću duha, podiže u jedan novi red. Red božanstven i vrhuna- 

van. a 
. Milost, Kristova otkupiteljska milost, to je taj novi život, 
to je distinktiv novoga čovjeka. 

I tko se god Kristu približio i primio u se tu božansku klicu, 
osjetio je u sebi novi život i preporođenu čovječnost. Duh mu je 
ojačao i stekao krila; idealne težnje dobile su u njemu prevlast; 
jaram grijeha i strasti bio je slomljen; on se je opet oćutio slo- 
bodnim i dobrim. I iz svakoga takva čovjeka izlazi u život topla 
struja mira, dobrote i ljubavi. Carstvo se Božje širi kroz srca i 
preporađa svijet i život. I kad bi ga većina čovječanstva prihva- 
tila, sašao bi na zemlju ne samo novi čovjek, već i novi svijet. 
Porodila bi se među ljudima u punini vlada dobra i istine. 

Davno je već riješen problem »novoga čovjeka«. Na križu; 
onda, kad je Krist umro za ljudsko spasenje. 

Odmah ispod križa digli su se novi ljudi i počeli svijetu pro- 
povijedati novoga čovjeka. I stali u obilju da dijele i nude novi 
život. 

Kršćanstvo je novi čovjek; Crkva je Božja njegov dom. 

Već preko proroka, još davno prije Kristova dolaska, obećao 
ga je bio Bog svijetu. »I dat ću vam novo srce, i novu dušu met- 
nut ću u vas... i dat ću vam duh svoj« (Ez 36, 26-27). A u Novom 
Zavjetu na svakoj nam ga strani apostoli propovijedaju i nude. 
»Kao što je po grijehu jednoga došla osuda na sve ljude, tako i 
po pravdi jednoga dolazi na sve ljude opravdanje života« (Rim 
9,18). S Kristom je »propet naš stari čovjek, da bude poništeno 
tijelo grijeha«, pa da »i mi hodamo u novini života« (Rim 6,4,6) 
i »u novini duha« (Rim 7,6). Jer »i ono, što je slabo, ako je doš- 
lo od Boga, jače je od ljudi« (I Kor 1,25). »Prvi čovjek Adam 
postao je živa duša, a drugi Adam duh, što oživljuje«... »Prvi 
čovjek od zemlje zemaljski je, a drugi čovjek s neba, nebeski je. 
A kakav je zemaljski, takvi su i (drugi) zemaljski; a kakav je 
nebeski, takvi su i (drugi) nebeski« (I Kor 14,45,47,48). Treba dak- 
le »da odložimo staroga čovjeka... pokvarena varavim strastima« 
i da »obučemo novoga, koji je po Bogu stvoren, u pravdi i sveto- 
Sti istine (Ef 4,22,24). »Onoga čovjeka, koji se obnavlja k znanju 
PO slici Onoga, koji ga je stvorio« (Kol 3,10). »Da čovjek Božji 
bude savršen i pogodan za svako dobro djelo (2 Tim 3,17). »Jer 
se je milost Boga, našega Spasitelja, objavila svima ljudima i nau- 
čila nas, da odbacimo bezboštvo i svjetske želje, pa da živimo u 
Ovom svijetu trijezno, pravedno i pobožno; očekujući blaženu na- 
du i dolazak slave velikoga Boga i Isusa Krista, našega Spasitelja « 
(Tit 2, 11-13). 


193 


U Kristu je obnova. Obnova i pojedinca i cjeline; i srca i 


svijeta. U njemu jedinomu! 


»Novi čovjek« s Kristom u Bogu, to je cilj našeg korizmenog 


skrušenja. »Novi svijet« kršćanske pravde i ljubavi, 
svih naših katoličkih nastojanja. 


to je ideal 

TKO ĆE USKRSNUTI? 


U pravom smislu riječi mi još ne živimo. Što uobičajeno na- 
zivamo životom, to nije pravi život. To je život pomiješan sa smr- 
ću. Smrt mu je stalna pratiteljica. Nigdje sigurnosti. Nikad siguran. 
Nikad život. Smrt pokosi i nevina i kriva. I vozača i pješaka. 
I koji sjedi u kući i koji se oklizne na kori banane. Od smrti 
strada i koji spava, i koji stražari. I koji se penje, i koji silazi. 
I koji ima, i koji nema. I koji suviše jede, i koji gladuje. I koji 
tuguje, i koji se smije. I je li to život što nema jamstva za traja- 
nje? Hoćemo li nazvati životom to što je u stalnoj opasnosti da 
ne bude? »Malo je važno što ne traje. Nije život, što umire«, 
ispjevao je pjesnik. 

A čovjek ne bi htio nestati. Ne vidi razloga da bude, pa da 
ga nema. Da bude kratko, pa da ga ne bude više nikako. Čemu 
onda i kratko? Čovjek ne voli grob. Čovjek želi biti. Čovjek želi 
živjeti. I to ne samo do smrti. 

Živjeti. Koliko željena stvarnost! I koliko se za nju daje. 
Najvrijednije se daje za život. Život se za život daje. To je kraj. 
Nema dalje. I nema veće ljubavi... 

Čovjek može dati krv za više ljudi. Međutim, čovjek može 
dati srce samo za jedno srce. Čovjek može dati život da spasi 
jedan život. I tako svaki čovjek, izuzevši onoga jednoga što se 
rodio u Betlehemu, živio u Nazaretu, umro u Jeruzalemu. Samo 
za toga Čovjeka ne vrijedi ograničenje. Kako to? Jednostavno. 
Ta u njemu je sve stvoreno, na nebesima i na zemlji, vidljivo i 
nevidljivo. Sve stoji u njemu. I zato On može dati život ne samo 
za jednog čovjeka, nego za sve ljude. Od prvoga do zadnjeg 
Adama. U njemu je punina života. Prelijeva se. Ta On je Bogo- 
čovjek. Tu je krunište života. On je uskrsnuo. Život bukti iz 
njega. U uskrslom Isusu Kristu je život. 

.. A Uskrsnuli je iza smrti. Kroz smrt je prodro u život. Tim 
životom je pobijedio smrt. Ona nad njim nema više nikakve moći. 
Upravo odatle svijetli života pun radosni Božji svjetlozor. Zrake 
uskrslog života usmjerene su prema svakom čovjeku. I blago ono- 
me, u čijem se oku prelomi zraka uskrslog Kristova svjetla! Blago 
onome, tko to svjetlo ugleda! 

. Mnogi su ga već ugledali. Mnogi su se već i ugrijali u njego- 
voj blizini. Koga će još zapasti ta sreća? Zanimljivo, božanski za- 
Nimljivo. Priliku ima svaki čovjek. U Kristu je, naime, umro i 

uskrsnuo svaki čovjek. Čitavo prošlo, sadašnje i buduće čovječan- 
stvo: »Bog nas s Kristom oživi. S njim nas i uskrisi i s njim 
postavi na nebesima, u Isusu Kristu« (Ef 2, 5-6). Zato nema oso- 
be koja nije obuhvaćena Kristovom pobjedom. Krist je sve uskri- 
sio. Ništa ne ostaje izvan njegova otkupljenja. 

Ipak ostaje izvana mogućnost čovjekove slobode. I kad ta 
mogućnost prijeđe u čin odbijanja, onda nastupa mrak pakla. 
Taj mrak zahvaća samo jednog čovjeka — jednu vrstu ljudi: 
one koji ne ljube. Jedino po čemu doznajemo, jesmo li uistinu 
»uskrsnuli«, jest: ljubimo li ljude. To nam priopćava i u to nas 
uvjerava Sv. Ivan: »Mi znamo da smo prešli iz smrti u život, 
jer ljubimo braću. Tko ne ljubi, ostaje u smrti« (I Iv 3, 14-15). 
Dakle, jasno je sve. Tko ljubi, uskršava. Tko ne ljubi, ne uskršava. 

Krist je ljubio. On je i uskrsnuo. Ljubio je u najvećoj mjeri. 
Uskrsnuo je u punini života. Prvi je zauzeo u punini ljubavi za 
puninu života. 

Svi apostoli učiniše po primjeru Učitelja. ' 

Prvi kršćani učiniše isto. »Gledaj, kako se ljube!« Tako se 
govorilo o njima. 

Uskršavaju li današnji kršćani? Živjet će u pravom smislu 
riječi samo oni koji uskrsnu. Uskršavaju i uskrsnut će samo oni 
koji »ljube braću«. 

Filip Sučić 

USKRS KATOLIČKIH SAVJESTI 


Misao Uskrsa u duhu i shvaćanju Crkve mnogo je dublja, 
nego što će se na pr“ mah učiniti površnu promatraču. Njezino 
značenje nije nipošto iscrpljeno samo u pobožnom poklonstvu 
historijskom otajstvu Isusova uskrsnuća. 

Uskrsna misao seže dublje. Ona zahvaća odlučno i radikalno 
u vjerne duše i provodi u njima temeljitu izmjenu i čišćenje. 
Liturgijska slava uskrsnuća povlači za sobom i mističko uskrsnu- 
će u dušama. Krist hoće da i u dušama uskrsne, kako je ono 
uskrsnuo iz groba pokraj Kalvarije. Njegovo uskrsnuće donijelo 
je čovječanstvu spasenje i započelo, inauguriralo novu ekonomiju 
vrhunaravnog preporoda svijeta; a odjek i učinak toga preporoda 
mora da bude vrhunaravni preporod u dušama. Staro treba umri- 
jeti, da na njegovo mjesto dođe novina života. Iz mističkog groba 
naših strasti i zloća treba uskrsnuti novi čovjek, slika i prilika 
uskrslog Krista. 

To je omiljena misao sv. Pavla, koju u mnogo varijanata 
uvijek ponavlja u svojim poslanicama. Istom nakon smrti griješ- 
na čovjeka u nama, ulazi nam u duše milost otkupljenja i uskrs- 
nuća; rađa se u njima Krist. »Izmetite«, veli, »stari kvas, da po- 
stanete novo tijesto, kao što i jeste beskvasni; jer naše je uskrs- 
no janje žrtvovano, Krist (I Kor 5,7)!« 

Crkva je tu Pavlovu misao posvojila u čitavu njezinu opsegu 
i presadila je u svoju crkvenu godinu. Slavu Muke i Uskrsnuća 
Kristova učinila je ona žarišnom točkom procesa nutarnje obnove 
u dušama, njihova mističkog umiranja i uskrsnuća. Sjeme novoga 
života, koje je usađeno u srca kršćanska na početku korizme, 
treba da pod toplim dahom pokore i skrušenja, molitve i sakrame- 
nata sazrije na Uskrs u pšenični klas zrele kreposti; životna kli- 
ca, što nam je nacijepljena, treba da se razvije u zdrav i potpun 
organizam savršena Božjeg čovjeka. 

Kršćanske duše treba da se na Uskrs preporode; katoličke 
savjesti moraju da uskrsnu. Probuditi se u nama mora ono, što 
Je Božje. 

. Savjesti su nam zamrle. Ubili su ih naši grijesi, naš nemar, 
naša površnost i tjelesnost. Svaki dan smo svoju savjest udarili 
ovim ili onim, čemu se je ona protivila. I kad nam je prigovara- 
la, silom smo joj začepili usta. Dušili smo je. I ta ju je borba 
Premorila. Oslabila je, zaspala, pala u letargiju. Sve je slabije 

reagirala, dok konačno nije i sasvim zanijemila. Pala je u grob 
kao blijeda, beskrvna lješina; sva utučena i izranjena. Poklopili 
smo je velikim kamenim poklopcem, samo da se ne bi opet probu- 
dila. Čuva je oružana straža svih mogućih krivih načela i loših 
odluka, da je, ako se počne micati, ne puste van. I sad imamo 
od nje mir. Bezbrižno, komotno idemo širokim putem grijeha. 
Više je ni ne čujemo. Hermetički smo se od nje izolirali. Zape- 
čatili smo joj grob sa sedam pečata. 

To je dakako samo slika. A slika, koja je nažalost vjeran 
odraz žalosne stvarnosti. ' 

Pođimo, ako hoćemo da budemo prema sebi iskreni, od za- 
povijedi do zapovijedi, od dužnosti do dužnosti, pa ćemo vidjeti, 
kako smo dotukli svoju katoličku savjest i ovdje i ondje, a valjda 
i sve od reda. Ako smo _ se dobro ispovijedili, znamo, koliko smo 
morali na njoj previti rana. I korizmene propovijedi otkrile su 
nam mnogu kontuziju, mnogu tešku modricu. A pogotovu duhovne 
vježbe, ako smo ih napravili. Čim smo se pomolili na sunce vječ- 
nih istina, odmah se pokazalo, kako je sve u našoj duši, u našem 
mišljenju i životu, okrenuto naglavice i strmoglavice. Sve je i 
premiješano i izvrnuto. 

Gdje je Bog u našoj duši, u našim težnjama i brigama? 
Otišao je u ropotarnicu. Postao je »quantite negligeable«, deveta 
briga. Sve je važnije od njega. A ipak na Kristovoj zastavi piše 
na prvom mjestu: »Ljubi Gospodina Boga svoga svim srcem svojim! « 


Kako izgleda ljestvica naših interesa? Možda je gore na vrhu, 
što bi moralo biti na dnu, ili još više, što ne bi uopće smjelo 
biti predmet naših želja. Službica kakva; kakav dobar trgovački 
posao; kakva sumnjiva ambicija; novac i bogatstvo; lice i odjeća; 
grješni kakav idol od krvi i mesa. A duša je negdje dolje na 
uprljanoj zadnjoj stepenici. Badava, što Krist kaže: »Što koristi 
čovjeku, ako sav svijet dobije, a dušu svoju izgubi?« 

Naše gledanje na svijet? Jesu li naši principi onih Kristovi 
osam blaženstava i njegove besjede na gori, ili su to principi su- 
rovog materijalizma, što ne zna ni za nebo, ni za Boga, ni za 
dušu? Cijenimo li mi suze pokore ili im se razuzdano rugamo? 
Jesmo li spremni trpjeti za pravdu; je li nam duša blaga i miro- 
ljubiva? Ili smo častohlepni i oholi, puni zavisti i mržnje, željni 
zlata? Jesmo li siromašni duhom? Tražimo li od sveg najviše 
kraljevstvo Božje i pravdu njegovu. 

Je li nam brak svet? Je li čistoća naš ideal? Ili smo Božje 
svetinje bacili u blato i sakramenat okrenuli u frivolnosti i ero- 
tiku? Jesu li tjelesa naša hramovi Duha Svetoga, ili krvavi, po- 
gani oltari, na kojima se svaki dan puši smrdljivi dim bludnosti? 
Je li moral sv. Pavla naš moral, ili smo mi sami sebi napisali 
novi dekalog s odrješnicom svim nagonima? Šta smo svojoj djeci: 
anđeli ili krvnici? 

Što čitamo? Kakva nam je hrana duha? Sijemo li u svoju 
dušu sveto sjeme ili kukolj pun otrova? Na čemu pasu naše oči? 
Čim se zabavlja naša mašta? 

Kako je s našim kršćanskim i apostolskim dužnostima? .Jes- 
mo li ponosni vojnici Božje istine, ili kukavni prebjezi svaki dan? 
Radimo li za pobjedu dobra u svijetu, ili smo lijeni sluge, što su 
zakopali svoj talenat, pa lagodno kritiziraju i leže u hladovini? 
Priznajemo li Boga pred ljudima? Slušamo li Crkvu? 

Je li nam budna naša socijalna savjest? Ili su je ubili ljudski 
i karijerski obziri? Borimo li se za pravdu? Služimo li narodu? 
Ili smo komotni samoživi i beščasni prevrtljivci? 

Ranjene, omamljene katoličke savjesti, probudite se, uskrs- 
nite! Kristov je uskrs-uskrs duša! »Probudi se, ti, što spavaš, 
i uskrsni od mrtvih, pa će te Krist prosvijetliti (Ef 5,14)!« 

ISUKRST 


Smrt osudi na ljepotu 

(ljudski govoreći 

Smrt osudi na smrt) 

Ali uminu iščupana u korijenu. 


Žega joj spali 

i žile 

i lišće 

i ocvat 

i sjeme 

I iščeznu bestraga žedna. 


Osta od nje samo pepeo 
da gorča nam život 
a stazama umiranja 
korača Uskrsli. 
Stipan KLARIN 


USKRS 


Bilo je rano jutro, kada je prije 19. stoljeća Gospodin Isus 
rastrgao lance groba i uskrsnuo kao Pobjednik i Junak. I premda 


je već oko dvije tisuće godina prošlo — još danas osjeća svijet 
svetost blagoslovljenog časa. Tajanstveni, radosni drhtaj prolazi 
u taj čas cijelom zemljom: — ljudima, nijemim stvorenjima, a 


i neživim bićima, kao da bi Uskrsnuli nanovo prošao po svem 
stvorenom svijetu. 


Ljudi još spavahu. Mnogi istom usnuše, jer ih oslabiše muke 
Velikog Petka i žalosti Velike Subote. Ne bijaše kuće, u kojoj 
se ne bi oplakivao preminuli pokojnik. Nesretni je rat pokosio 
stotine tisuća života. 


Da, žene, majke, udovice nosile su obdan junački i tiho svoje 
boli. Samo, da se spasi domovina! Jer joj se muž ubrajao među 
junake, koji su svojom smrću sačuvali domovini slobodu. Zašto 
ne bi i one mogle prinijeti tu manju žrtvu, kada su njihovi mu- 
ževi znali prinijeti svoj život! Nije na oko smjela udariti suza, 
ako i jest srce krvarilo. Ali za tihe noći, u samoći i zapušteno- 
sti, dale su oduška svojoj žalosti i plakale su, dok ne bi od plača 
usnule. 

U cik uskrsne zore pošao je nanovo Uskrsnuli zemljom, da 
tješi žalosne i donese zapuštenima pomoć. 


* * * 


Kao što je nekoć prošao kroz zatvorena vrata, tako je i danas 
unišao u kućicu. Opazi staricu gdje spava. Spava doduše tijelo, 
ali je duhom prelazila preko bojišta i tražila je jedinčev grob. 
Gospod je uze za ruku, pokaza joj grob kraj neke crkvice. Na 
grobu križ, kaciga i vijenac vrbina cvijeća. »Evo, u sjeni moje 
Crkvice počiva pod zaštitom križa«, reče Gospodin, »naskoro ćeš 
Sa i ti vidjeti. Čekaj, dok te pozovem«. 

Licem se starice prosu blagost i ona snivaše sada o blaženom 
Susretaju sa sinom. 

* * * 


U velikoj prostranoj kući spavahu ostarjeli roditelji. Samo 
su njihovi bolni uzdisaji prekidali tišinu. Izražaj lica pobožan i 
odan, ali se u njem zrcali teška žalost. 

Gospodin blagoslovi kuću, uniđe i reče ljubezno: »Zašto tako 
teško uzdišete? i zašto ste tako žalosni?« 

Uzdahnuše: »O Gospode, četiri su nam sina umrla za domovi- 
nu i rado smo prinijeli tu žrtvu. Preostao nam je samo jedan. 
Gospode, sačuvaj nam ga. Evo, kuća nam je prazna. Bit ćemo 
osamljeni i zapušteni u našoj starosti, rod će izumrijeti i neće 
biti djeteta kod našeg groba. Gospode, koji si uskrsnuo, Pobjedniče 
smrti i groba, Ti nam ga možeš sačuvati — Gospode, sačuvaj nam 
najmlađega! « 

Blago odvrati Gospodin: »Neka vam bude, kako ste molili i 
vjerovali! Četiri ste sina — junaka žrtvovali meni i domovini. 
Pod mojom su zaštitom. Peti će vam se povratiti kući i vaš će 
se rod umnožiti«. 

Zahvalno se nasmiješiše roditelji. 


* * * 


Konačno stupi Gospod u sobu jedne djevojke. Ona zaspe, 
pošto se isplakala. Zapita je Gospodin ljubezno: »Što plačeš?« 
Gospode, kojega sam ljubila, pao je — sunce je moje potamnjelo, 
sreća mi se rasplinula — zar da pri tom ne plačem?« 

»Dijete«, tješio je Gospodin, »kad bi znala, koliko blaženstvo 
uživa sad tvoj ljubljeni — kad bi vidjela preobražene rane — kad 
bi samo slutila, od kakve sam teške sudbine njega i tebe izbavio 
— rado bi prinijela tu žrtvu. On je pobjednik. Umro je vjeran 
Bogu, vladaru, dužnostima i ljubavi svojoj, zato će jednom i 
uskrsnuti. A ti se priljubi meni, ja ću te utješiti, kao što majka 
utješi svoje dijete«. 

Ona se u snu nasmiješi i prošapta tihi »Fiat« i sa smiješ- 
kom na usnama spavaše dalje. 

Sunce se sve više uspinjalo na crvenim valovima svijetla. 

I Gospodin raširi ruke nad zemljom, blagoslovi je i reče: 
»Mir s tobom«! I nestade ga. 

Zazvone zvona na svim tornjevima. Ljudi se pomalo budili. 
Uskrs. I čuli su veseli zvuk zvona, koja su šutjela već tri dana. 
Iz zvuka se razabralo: »Krist je uskrsnuo! Veselite se!« 

I srca, koja su jučer bila u tolikoj žalosti i tuzi, koja su ta- 
ko krvarila, nije li im bilo, kao da je kod njih minuo svaki jad? 
Kao da im je Gospodin dirnuo čela i ulio u srca mir i utjehu? 

I podigoše oči i moljahu pobožno — veselo: Uskrsnuli će i 
naše junake jednom uskrsnuti! 

Vjerujemo, Gospode! 

PRAVI BESMRTNICI 


Članove Francuske Akademije nazivaju  »besmrtnicima«. 

Biva, imena će njihova biti besmrtna. Uspomena će njihova 
uvijek živjeti. Povijest će im sačuvati spomen. U knjigama će se 
čitati o njihovim djelima i o veličini njihova uma i njihovih 

ata. 
e i to je neka besmrtnost. Ali ne znam, tko će dobiti volju 
da umre radi takove besmrtnosti. Meni se čini, da jei život naj- 
većeg siromaha spram takove besmrtnosti prava obećana zemlja. 
Besmrtnost, ali od koje ništa nema »besmrtnik«. Niti će je vidjeti, 
niti čuti. Neće za nju ni znati u svome grobu, a kamo li da u 
njoj uživa. Besmrtnost na žutom prašnom papiru i u starim knji- 
gama. A ako je »besmrtnik« popularan, onda još u ustima raznih 
govornika na komemoracijama i na stupcima novinskih uvodnika, 
gdje će ga se ljudi spomenuti svakih sto godina jedanput, a iza 
toga mirno zadrijemati i popiti svoje pivo, kao da »besmrtnika« 
nikad nije ni bilo. : 

To je besmrtnost za druge, ali ne za »besmrtnika«. On će sa- 
gnjiti u svome grobu kao i svi drugi; a ako ne sagnjije, izložit 
će njegovu starinsku mumiju gdjegod u muzeju, da je znatiželjni 
posjetnici, kad ih nitko ne vidi, povuku za nos. 

Ta je besmrtnost samo fraza. Ako što čovjek od nje ima, to 
ima, dok je još i bez nje živ; ali kad uđu u carstvo »besmrtnika«, 
onda je isto tako malo besmrtan kao i kakva voštana figura, na 
kojoj napišu ljudsko ime. One žeđe za beskonačnim životom, one 
elementarne, svjesne, osobne žeđe, nikad neće utažiti »besmrtnost « 
Francuske Akademije. S obzirom na pravu besmrtnost svi su ti 
akademici u potpuno istom položaju kao i svaki od nas običnih 
smrtnika. . . 

Ljudi ne dijele besmrtnosti. Ne mogu je dati, kad: je ni sami 
nemaju. Besmrtnost može čovječanstvu dati samo onaj, koji jei 
sam besmrtan. A to je Bog. On, »koji je jedini besmrtan i koji 
stanuje u svjetlu nepristupnom« (1 Tim 6,16). nap 

Samo u tom pravcu može se na realan način orijentirati čežnja 
čovječanstva za besmrtnošću. Sve je drugo samo tlapnja i iluzija. 
Ni Steinnach, ni Voronov; ni kemija, ni medicina, ni sva kozmetička 
Sredstva, što obećavaju »vječnu mladost«, ne mogu tu ništa. Mogu 
Prikriti bore na licu, ali ne mogu ih izbrisati. Kasnije će se po- 
kazati u još odvratnijem obliku. Iako nam liječničke injekcije 

produže život, produžit će nam samo starost i umiranje. Sve nas 
čeka grob, a prije njega bolest i marazam godina. Nema tih miliju- 
na, ni te carske vlasti, koja bi nas od njih mogla obraniti. 

Tko hoće besmrtnost, mora za Bogom pružiti ruku i od Boga 
je primiti na dar. Onako, kako nam je Bog daje. Besmrtnost us- 
krsnuća u Kristu. Besmrtnost vjere. 

Ta besmrtnost nije fraza. To je realnost i super realnost. To 
nije samo ljudski život; to je život Božji, nebeski život. Ljepši, 
puniji, jedriji, čišći i od najjačeg zemskog života. To je upravo 
ono za čim mi čeznemo, kad tražimo besmrtnost. Život vječne 
mladosti, izdašan i nerazoriv, blažen i sretan, uvijek ugodan i 
uvijek raznolik, bez primjese jada, i dosade, i mržnje, i straha. 

Život neba, a ne zemlje. Život uskrsnuća. 

Bog nam ga je obećao; svima, koji ga budu vrijedni. A Isus 
nam ga je donio s neba. I pokazao nam je njegov uzorak. 

To je Kristov život iza uskrsnuća. U njemu nema ništa, što 
podsjeća na smrt i na raspadanje, na slabost i na granice naravnih 
zakona. Njegovo je tijelo lijepo i besmrtno. Njegovo je obličje 
sjajno i zlatno. Njemu ne treba ni jela ni pila. Nitko ga ne može 
uhvatiti i baciti u okove. Slobodan je, i nigdje nema granica nje- 
govu lijetu. Nalazi se gdjegod hoće i radi štogod hoće. Materija 
je u njemu potpuno prevladana, a s materijom i svaka raspadlji- 
vost i svaka nesavršenost. Duh u njemu vlada. Harmonija je iz- 
među duše i tijela savršena i nenarušiva. Sve, što je nisko u 
čovječjoj naravi, izbrisano je sa prilike Uskrsnog Pobjednika, a 
ostalo je samo ono, što je na čovjeku visoko, dobro i lijepo. Ostala 
je radost, ljubav, ostao je razum, ostala je volja, ali sve to čisto i 
bijelo. 

A iza tijela sakriva se jedno bogatstvo duhovnog života, koje 
mi možemo na liku uskrslog Isusa naslutiti, ali nikad ni pojmiti 
ni opisati. On je pun Boga; nebesa su njegov stan. Tamo On i 
danas živi; mlad, radostan i sretan, baš kao i na prvi uskrsni dan. 

A nikad, nikad neće biti kraja tome sretnom životu; toj ra- 
dosti, ljepoti, istini, ljubavi, tom vječnom pulsiranju najplemenitije- 
ga i najaktivnijeg života. U njemu živi nebo, a živi i zemlja po 
svemu, što je u njoj dobro i vrijedno. š ' 

Život uskrsnuća, Božja besmrtnost. 

Kako je to visok životni ideal za one, koji ga razumiju! I 
kako je lak k njemu pristup svima, koji uzdišu za besmrtnošću! 
Mnogo lakši, nego pristup na Parnas Francuske Akademije. U 
krugu Božjih besmrtnika nije ograničen broj. Zavist i intrige ne 
mogu tu oboriti nijednog kandidata besmrtnosti. 

Treba samo poći za Kristom i slijediti ga u vjeri i u poni- 
znosti. Treba se samo založiti njegovim kruhom besmrtnosti u 
sakramentu. 

Pravi besmrtnici, to smo mi kršćani. Mi svi, koji iščekujemo 
uskrs u nebu. Naša je nada puna neumrlosti (Mudr 3,4). 

USKRSNO VESELJE 


Sv. Ivan je opisao u svom evanđelju prvi susret Isusov sa 
svojim apostolima, nakon Isusova Uskrsnuća. Sv. Luka i Marko 
dopunjuju njegov izvještaj i s nekoliko zanimljivih pojedinosti. 


Sve je to teklo tako milo i po domaću. Isus se najedanput 
nađe među njima, baš kad su razgovarali sa učenicima iz Emausa, 
koji su dotrčali, da im jave, kako su na putu vidjeli Gospodina. 
Kroz zatvorena vrata unišao je Isus među njih. U prvi mah su se 
preplašili. Ne vjeruju ni svojim očima ni ušima. Misle, da je duh; 
svjedno, što im se blago smiješi i što ih pozdravlja: »Mir vama, 
ja sam ne plašite se!« A onda se pomalo smiruju. Kao djeca vrte 
se oko Isusa; ogledaju ga i pipaju ga. Ne mogu da se saberu od 
radosti i uzbuđenja. A on im se pušta, baš kao otac djeci. Po- 
kazuje im ruke i noge i ranu na rebru. I da ih posve osvjedoči, 
pita ih po domaću: »Imate li što za jelo?« A oni mu veselo, plam- 
teći od radosti, donose pečene ribe i meda u saću. I On s njima 
jede, kao i prije, kroz tri godine, što je s njima svaki dan jeo i 
pio. I njih nudi. S njima dijeli svoj obrok. 

Ali ih i kori, blago i od ljubavi, što _ nisu htjeli vjerovati 
tolikima, koji su ga od jutros vidjeli. . 

I na koncu im daje Duha Svetoga i vlast, da opraštaju grijehe. 

Vidi se iz svake riječi, da je Isus bio pun veselja i dobrote. 
Kao stariji brat, kao otac među djecom, kad se vrati s puta, tako 
se Isus osjeća među apostolima. Poželio ih je, »braću svoju«, kako 
ih je jutros nazvao, kad se je ukazao Mariji Magdaleni. N. : 

Znao je, da će im učiniti veliku radost, kad im se javi. Oni 
su ipak svi dobra djeca, koja ga ljube djetinjski toplo i odano. 
A sve njihove sitne slabosti, to su samo nevini ispadi iz uloge. 
U dnu njihova srca plamsa čista ljubav i duše su njihove poštene 
i dobre, kao u djece. I Petar je svoj grijeh već davno okajao. 
Istom ga je učinio, već se je zbog njega rasplakao kao malo dijete 
tamo u Kaifinu dvorištu. 

I što se sada plaše i prave, da ne mogu vjerovati, to je samo 
Od naivne prpošne radosti. Hoće time da pokažu, kako su sretni. 
Tako im je lijepo, da im sve to izgleda kao san. 

I Isus u svemu tome uživa. Voli tu njihovu priprostu narav- 
nost, tu slatku, djetinju neposrednost. Gleda ih pogledom pune, 
Vedre radosti. 


209 


Ali i apostoli njega veselo gledaju. Pri srcu im je, kao da 
su u raju. Sv. Luka kaže, da su se »čudili od radosti«, a sv. Ivan 
je držao, da mora izrijekom spomenuti veselje tih nezaboravnih 
časova, što ih je i sam proživio. Još u dubokoj starosti, kad je 
Pisao svoje evanđelje, živo mu je u pameti sreća onog nevinog 
uživanja u prisutnosti Učiteljevoj. I on umeće u svoj izvještaj 
rečenicu: »A učenici se obradovaše, kad su vidjeli Gospodina. « 

To je bila apostolska uskrsna radost. Silna, vedra, naravna, 
djetinjska. 

I naša uskrsna radost mora biti isto takova. Na Uskrs mora 
nestati svakog oblaka s našeg čela. Nema za nas danas brige kad 
je pred nama naš dragi Učitelj, sav pun veselja, ljepote i pobjede. 
Jedan dan neka se odmore oko nas sve naše brige, a neka nas 
miluje po licu samo proljetno sunce čiste radosti! 

Zar su apostoli u onaj čas, kad su gledali u svoga Isusa, mi- 
slili na zatvorena vrata i na to, da svaki čas mogu banuti u sobu 
hramski stražari, da i njih odvuku na sud? Zar su pitali Isusa 
što će sad biti s njima? Zar su plakali zbog svojih grijeha? 

Nisu na to ni pomislili. Blizina Isusova bila je njima dosta. 
Slađa od najljepše večere, draža od najdraže zabave. Srce im je 
bilo puno. Što im može sav svijet, kad je opet uz njih njihov 
Učitelj! Njima je uz njega lijepo i dobro kao djetetu u majčinu 
krilu. On će se za njih brinuti. On sve razumije i sve oprašta. 

Isus i duša u sreći i ljubavi, to je Uskrs i uskrsno veselje. 
Duhovno veselje, puno mira, daleko od svake svjetske brige i od 
svake ljudske strasti; daleko od straha i od boli. 

Mir, Božji mir, to je Uskrs. 

Makar jednom u godini treba da ga svako kršćansko srce 
okusi. Danas, na Uskrs. Danas na dan, kad su se »obradovali 
učenici vidjevši Gospodina«. 

Katolici, sjetimo se toga! Dozovimo danas Isusa u srce, da do- 
bro na njemu napasemo svoje oči i da se naljubimo njegovih rana 
i napojimo njegove ljubavi! Neizmjerno je veća ta uskrsna radost, 
radost što nam ju je Isus donio, kad nam je rekao: »Mir vama!«, 
od šarenih uskrsnih jaja, i od uskrsnih izleta na more, i od 
uskrsnih planinskih tura i motociklističkih utrka. 

Sve je to dobro i lijepo; sve je to uredno i dozvoljeno, ali 
samo kad je u Gospodinu. Kad je u sredini svega toga Isus, kojega 
oči naše gledaju i ruke drže. Kad je u duši njegov mir i vjera u 
plodove njegova uskrsnuća. 

Braćo, Učitelj je uskrsnuo! »Ovo je dan, koji učini Gospodin. 
Kličimo i veselimo se!« 

AKO NEMA USKRSNUĆA 


Uvijek mi se nametala ta misao, kadgod bih ih vidio. A često 

m ih zimus vidio. , . ' . 
“ Išao bih na šetnju tamo kroz sarajevski grad mrtvih u Koše- 
vu. I kod jednog groba na novom groblju stajala je gotovo svaki 


dan jedna skupina. Mladić, djevojka u crnini i otac. I kad je bila 


najveća zima, oni bi bili na grobu. Nikad ništa nisu govorili. 
Ni molili nisu; ja barem nisam mogao opaziti. Samo su nijemo 
i ukočeno zurili u grob, na kojem su gorjele svijeće i ležale čitave 
gomile cvijeća. ko g . 
"Morala je biti neobična ljubav, koja je vezala te ljude s oso- 
bom, što je počivala u hladnom grobu. Na svim licima, čitala se 
bol, koja je razdirala srce. Valjda im je u zemlji ležala majka, 
koju su žarko i idealno ljubili. I ona njih. m2 m : 

Smrt je nesmiljenom rukom razorila to nježno ognjište duša. 
I ovi tu tugovali su svaki dan nad njegovim razvalinama. 

Ne znam, jesu li vjerovali u uskrsnuće. Ali to znam, da su 
morali ćutjeti crno beznađe i skrajnju bespomoćnost, ako nisu u 
nj vjerovali. Na. ' 

Sve je tada uzalud. I sve je bez smisla. I uzdasi, i suze, i 
cvijeće, i svijeće, i poljupci, i pohodi na grob, i ona čežnja, što 
im je oči onako snažno vezala satima uz taj žuti grobni humak. 

Ta rana više ne zacjeljuje. Tih suza više niko ne vidi. Te 
ljubavi niko više neće uskrisiti. Ona je zauvijek umrla. Nema 
tu ni lijeka, ni pomoći, ni nade, ni utjehe. Sve to, što su ljubili, 
bilo je a više ga nema. I neće ga nikada biti. Srušilo se u ništa. 

I oni, što su ostali, vječne su sirote. I ako je ne zaborave, 
svoje majke, mogu biti trajno nesretni, ali nikad više sretni. Nitko 
im je neće vratiti. 

Jest, ledene su suze, što se liju na grobovima, ako nema 
uskrsnuća. I strašan je osjećaj ropstva smrti u srcu. Život posve 
gubi svoju vrijednost. On je samo jedno vječno putovanje: na 
stratište, sve bliže i bliže. I sva njegova radost samo je gorčina; 
to gorča, što je bila veća i ljepša. Sve je nesreća: i um, i ljubav, 
i stvaralačka moć; i sve je to samo zato tu, da nam bol rastanka 
učini još težom. Životinja je od nas sretnija, jer ona uživa kod 
Predosjećaja, da njezina radost propada, i nema one čežnje za 
bezgraničnom srećom, što je ima čovjek. 

A, ako ima uskrsnuće. Bože, kako su onda lake i suze nad 
grobovima! I kako je onda lako umiranje! Pa to je onda san, a 
ne umiranje. Pa to je onda preporod, obnova, prelaz iz prolaznosti 
iZ nesavršenosti u savršenost. Pa to onda nama ništa ne umire: 
ni otac, ni mati, ni sin ni kći, ni brat ni sestra, ni prijatelj ni 
dragi, ni draga. »Omnes vivunt ei«. (Lk 20,38). Sve živi Bogu 
našemu. I mi živimo. Sve je u nama vječno i besmrtno. Oko nas 
je svuda nada i sunce na izlasku. 

Nema onda nijeme, tupe, kamene boli, što su je ovjekovječili 
toliki poganski grobni spomenici. 

NE Ostaje samo bol predanja, ostaju suze nade. Ostaju natpisi 
iz katakomba. Kršćanske suze. Molitva Bogu. Sveta nada. Osjećaj 
općinstva svetih. »Svjetlost vječna svijetlila im!« 

Jest, tako je, tako je! Ima uskrsnuće. Evo, danas je Krist 
uskrsnuo. Krist, »prvenac usnulih« (I Kor 15,20), kako ga naziva 
apostol. A ako je »prvenac«, onda i drugi dolaze iza njega. 

Dolaze. Sv. Pavlu je to bilo tako jasno, da se nije ustručavao 
reći: »Ako nema uskrsnuća od mrtvih, onda ni Krist nije uskrsnuo« 
(1 Kor 15,13)! 

I mi tako kažemo. Isus nas je sam tome učio. Njemu nije Bog 

»Bog mrtvih nego živih« (Lk 20,38). I On je svima, koji u njega 
vjeruju, »uskrsnuće i život« (Iv 11,25). 
: . Danas, na Uskrs, živa je u nama riječ uskrsnuća. Danas su 
izliječene sve naše žalosti. »Da se ne žalostimo kao drugi, koji 
nemaju nade« (1 Sol 4,13). 

Nego »da se utješimo« u riječi uskrsnuća (1 Sol 4,18). 

TEMELJ VJERE I RAZLOG NAŠE NADE 


»Ne vjerujemo u Isusa zato jer je 

svršio na križu, nego što nije 

svršio u grobu — uskrsnuo je«. 
(Bagarić) 


Uskrsnuće je Isusovo kao i Sunce: svaki nam dan daje svjetlost 
i toplinu, pa ipak nam njegova ljepota i njegovi darovi posebno 
gode u proljeće. Svakog nas proljeća zapljusnu nove boje i zahvate 
novi mirisi, jer se život probudio i nabujao u bezbroj novih bića 
i oblika. 

Što je Sunce prirodi, to je Isusovo uskrsnuće našoj vjeri. Na 
nj je sve oslonjeno i sve iz njega raste. U prvom redu Misa kao 
sažetak i neprekidno obnavljanje njegova života i djela; zatim svi 
ostali izvori milosti i spasiteljske Božje ljubavi. Zato smo pred 
sjajem Uskrsnuća puni sjaja i razdraganosti. Čak ni tama Velikog 
petka nije u stanju to pomračiti. e 

Ovih proljetnih, zapravo uskrsnih dana i u vjeri, i u prirodi, 
pred nas izlaze uvijek nova i jednako stara pitanja, koja zapravo 
i nisu pitanja već samo odgovori posebne snage: kako io da naj- 
sramotnija smrt nije bila kraj nego tek POČETAK? Kako se dade 
objasniti da Isusovi neprijatelji i protivnici u svim stoljećima (od 
Pavla iz Tarza do Andre Frossard-a) postaju njegovi prijatelji i 
oduševljeni pristaše? Zašto je čovjek koji je pred društvom izgu- 
bio ne samo život nego i čast, postao »znak na raskrižjima svjetske 
povijesti: Možeš mu okrenuti lice ili leđa, ali pokraj njega moraš 
Proći?« Kako je od društva raspeti zločinac mogao postati »gravi- 
tacijsko središte svemira i jedina osovina oko koje se okreće svijet 
i njegova povijest«? Zašto je nazvan »ključem Davidovim koji je 
Otvorio vrata povijesti i koji će ih konačno zatvoriti«? 

Isus je neobičan i izniman i bez Uskrsnuća. 

Ne poznajemo čovjeka koji bar ponekad nije živio za se: za 
neke nade i račune u granicama ovovremenog života. Kad bi na 
Isusa samo jedna sjenka te vrste pala, ne bismo ga više mogli 
Prepoznati. Ali ni priznati onim što je kroz toliko stoljeća miliju- 
nima i milijardama duša i srdaca bio. Zato je rečeno: »Isus je ideal 
za sebe. Tako izvoran, poseban i jedan u svojim mislima i djelima, 
tako suprotan našim ljudskim mislima i osjećajima, da može postati 
i našim idealom samo nakon temeljite borbe i obračuna s nepro- 

mišljenim težnjama našeg srca i s uskim pojmovima našeg uma« 
(K. Grlić). 

Isus je velik kad govori. »Nikad čovjek nije govorio kao on« 
(usp. I 8,46). Ali Isus je jednako značajan i velik u svojoj šutnji. 
Lakše će ljudi s jednom riječju ozdravljati neizlječive bolesnike i 
planine premještati, nego ostati u dostojanstvenoj šutnji, kad im se 
s okrutnim nasiljem oduzimlje sloboda, čast i život. Isus na križu 
jedinstveno je čudo snage, dostojanstva i ljubavi. Samo on i onaj 
tko se svim bićem priklonio njegovu srcu, mogao je moliti: »Oprosti 
im, Oče, jer ne znaju što čine.« ' 

Ipak bez Uskrsnuća Isus bi ostao samo tragični i nedostižni 
ideal. Niti bismo ga mogli shvatiti, ni prigrliti. Tek s Uskrsnućem 
Isus se pokazao kao Božji odgovor čovjeku i svijetu. S Uskrsnućem 
je postalo vidljivo kako Bog zamišlja čovjeka. Apostoli i s njima 
Crkva s Uskrsnućem su spoznali da je Isusovo uskrsnuće »početak 
uskrsnuća svih ljudi«. 

Čovjek na stanovit način voli sve što vidi — osim smrti. 
Najviše se raduje i voli život. Bog mu Isusovim uskrsnućem daje 
SVOJ vlastiti život — život za svu vječnost. Čovjek može bez 
svega. Bez ljubavi ne može nikako. Krist nam uskrsnućem osigurava 
i nudi ne bilo koju ljubav, nego Boga — ljubav. »Nije umro zato 
na križu, jer su njega Židovi neizmjerno mrzili, već zato jer je 
on i Židove i nas neizmjerno ljubio. « 

Isusovo je uskrsnuće protudogađaj svim ostalim događajima na 
razini našeg naravnog iskustva. Mnogi su kušali dovesti ga u 
sumnju i pitanje. Ali što su ljudi više istraživali, to su dobivali 
sve više dokaza da je Isus »zaista uskrsnuo«. U tom smislu govori 
nam i slijedeća tvrdnja: »Svaki bi se inteligentan kršćanin morao 
zapitati, hoće li me Bog kazniti što sam povjerovao čovjeku koji 
je sebe proglasio jednakim Bogu; ali bi se isto tako i svaki inte- 
ligentan nekršćanin morao zapitati, hoće li me Bog kazniti što 
nisam povjerovao čovjeku koga je Bog uskrisio od mrtvih« (K. 
Grlić). Jer Krist je konačno umro i uskrsnuo za spasenje SVAKOGA 
ČOVJEKA. Tko god se spasi, spasit će se silom njegove otkupitelj- 
ske ljubavi. A sigurno će se mnogi i mnogi spasiti snagom te lju- 
bavi za koje mi pomišljamo da su možda daleko od spasenja. Bog 

nije zadnji cilj i naše vječno spasenje vezano uz nemoguća sredstva. 

Krist živi u svijetu i nama nepoznatim kanalima spasava ljude. 
Njegovo je uskrsnuće sjeme i kvas novoga čovjeka. Zato i spasenja 
svakoga čovjeka. 

Tu je razlog naše nade i naše neiskorjenjive radosti. Ona 
kršćane ne napušta ni u najernjim razdobljima povijesti. Tonby, 
povjesničar i filozof, jedan od onih koji je sigurno vrlo duboko 
zavirio pod kožu velike svjetske Povijesti, nije bez temelja za- 
Pisao: »Kršćanstvo je unijelo u svijet vedrinu i dobrotu. Gdje 
nestaje kršćanstva, tu nestaje i vedrih lica. « 

Ali naša vedrina nije samo uskrsni dar, nego i naša velika 
obveza. Mi smo po Kristovoj naredbi i najvrućoj želji »svjetlo 
svijeta«. Zato nije naše da »lutamo po tami, niti da putujemo u 
nepoznato. Mi ne vjerujemo bilo komu, niti se obaramo u vječno 

ništavilo«, već idemo u vječni život koji nam je Krist svojim us- 
krsnućem zaslužio i daruje nam ga — ako to želimo. Velika je 
naša odgovornost, jer mi po Kristu imamo recept i lijekove za 
zdravlje svijeta. Da mi pravo odgovorimo svome pozivu, da mi 
zasjemo ljubavlju, istinom i dobrotom, svijet bi se brzo počeo 


mijenjati. 
Uskrs je pobjeda. 
Uskrs je život. 


Uskrs je radost. 
Aleluja, Aleluja, Aleluja! 


Fra Stanko Vasilj 

USKRS I OTKUPLJENJE 


Sveta godina otkupljenja započela je lani na nedjelju Muke 
Gospodinove, na Gluhu nedjelju, a završava se, evo, licem na 
Uskrs, na najveći dan naše vjere, na blagdan Kristove slave i 
pobjede. 

Upravo je tako moralo i biti. I u vanjskom jubileju Otkup- 
ljenja moralo je da dođe do izražaja ona duboka uzročna veza, 
što veže Križ i Uskrsnuće u jedinstveno otajstvo Otkupljenja. 
Tek po Muci je došao Uskrs; bez smrti i bez groba ne bi bilo ni 
novog, preobraženog života ni uskrsne pobjede. A Muka je opet 
postala tek po Uskrsu Otkupljenje i donijela Kristu slavu, a nama 
spasenje. 

Tako je bilo u povijesnom procesu Otkupljenja, a tako je i u 
mističnoj primjeni plodova Otkupljenja, u spasavanju i preporodu 
duša. Svagdje dolazi najprije bol, a onda radost; najprije poniženje, 
a onda proslava; najprije progonstvo i smrt, a onda Uskrs. Tim je 
putem prošao Krist; ide Crkva; tim putem prolazimo i proći ćemo 
i mi svi, koji očekujemo plodove Otkupljenja. 

Ali Uskrs je uvijek cilj i svrha. Ostalo prođe, a on ostane. 
Drugo je kratko i časovito, a on je — vječan. U njemu sve ono 
ispred njega doživljuje svoju apoteozu i preobraženje. 

Što bi bilo ostalo od Kristova djela, od tri godine njegova 
života, od gorke njegove muke i smrti, da Krist nije uskrsnuo? 
Što bi ostalo? Ostalo bi strunuto, iznakaženo tijelo u grobu i blijeda 
uspomena -— kroz nekoliko decenija — na varalicu ili sanjara, koji 
se je izdavao za Mesiju i gradio se Sinom Božjim, ali je te svoje 
bogohulne ambicije platio sramotnom smrću na ropskom križu. 

Sve njegovo hvastanje i sva obećanja pala su s njim u grob. 
Njegovo je kraljevsko dostojanstvo, kojim se je toliko ponosio, 
ismijano. Mjesto zlatne krune zabili su mu u glavu trnje, a mjesto 
kraljevskog prijestolja prikovali su ga na prosti, drveni križ, davši 
mu za dvorjanike dvojicu propetih razbojnika. Samo gorka ironija 
krije se na onoj drvenoj ploči iznad njegove glave, gdje je u tri 
svjetska jezika napisano, da je on kralj židovski. Stvarno su ga 
svi odbacili. Rimljani su ga osudili kao pobunjenika, a Židovi kao 
bogohulnika. Obilježen je najslužbenije, uz placet svega naroda, 
kao krivi Mesija. Nad njim visi prokletstvo i Mojsija i onih, koji 
sjede na Mojsijevoj sudačkoj stolici: »Proklet, koji bude obješen 
na drvo!« (Deut 21,23). Sve te lijepe riječi, što ih je govorio, samo 

su sladunjave priče bolesnih možđana i uspaljene mašte. 

Njegovo je djelo s njim pokopano u zemlju. I čudesa njegova 
uglavljena su kao opsjena ovim njegovim nečasnim svršetkom. 

To je bilanca Kristove muke i smrti bez Uskrsa. Ništa u njoj 
nema božansko; sve je ljudsko. Sve samo bol, prolijevanje krvi, 
sve samo slabost i bespomoćnost. Vuku ga i tuku, muče i zlostav- 
ljaju, ubijaju i polažu u grob. . Na 

Božanstvo je prosinulo iz Kristova bića, u punini, tek po 
njegovu Uskrsnuću. Istom sa lika Uskrsnog pobjednika pao je trak 
božanstva po Križu i otkrio nam ispod koprene slabosti svu uzvi- 
šenost i svu otkupnu vrijednost krvi prolivene na Golgoti. Po 
Uskrsnuću pokazala se je svijetu prava narav golgotske žrtve, 
dobrovoljne i prikazane Bogu za grijehe čovječanstva. 

Uskrsnuće je značilo za Krista konac poniženja, a početak 
velike slave. Ono je bilo eklatantan dokaz njegova božanstva, 
nebeska potvrda njegove propovijedi i njegova djela, nagrada nje- 
ovu posluhu, zalog svim onim obećanjima, koja je on dao Crkvi 
i čovječanstvu. Svojom uskrsnom besmrtnošću uzdigao se je Krist 
nad sve zemaljsko i unišao i za zemaljske oči u sferu svoga bo- 
žanstva. 

U Uskrsu je dozrelo Kristovo Otkupljenje i donijelo svoje 
zlatne plodove. U njemu nam se ono pokazalo u svoj svojoj nebe- 
skoj ljepoti i blagoslovu. Bez Uskrsa se ono ne može ni zamisliti 
ni ocijeniti. 

S Uskrsom završila je Crkva stoga i ovu veliku Svetu Otkupi- 
teljsku Godinu. Pobjedna uskrsna zvona zvone Otkupljenju. Uskrsno 
sunce obasjava nam svijetle perspektive vječnosti i novog života. 
Uskrsna radost opaja nam srca bijelim osjećajem sreće i pobjede. 

I prvo, što ćemo danas ponijeti u život iz ove godine svetog 
poklonstva pred Križem i pred Propetim Otkupiteljem, neka bude 
živa svijest, da smo otkupljeni i da nam je otvoren život neumrlo- _ 
sti i uskrsnuća! 

Krist nas je otkupio i oslobodio. Učinio nas je djecom Božjom. 
Izbavio nas je od ropstva grijeha. Dao nam je slobodu sinova 
Božjih. Otvorio nam je raj. Opasao nas je nevidljivom snagom 
svoje uskrsne milosti i pobjede. 

I neka je život oko nas ne znam kako crn, i neka su izgledi 
u budućnost još tako tmurni, i neka nas svaki dan čekaju nove 
borbe i nova razočaranja; u jedno smo ipak sigurni: u posljednju, 
vječnu pobjedu. ' 

Nitko nam ne može ugrabiti našeg uskrsnog mira i veselja. 
Uskrs Otkupiteljev svijetlit će uvijek i nama i svemu otkupijenome 
čovječanstvu kao veliko »svjetlilo u mjestu tamnu, dok ne svane 
dan i dok se u našim srcima ne rodi danica« (2 Pt 1,19), vječnosti. 

Dakle, braćo, zahvalimo se još jedanput Propetom od svega 
Srca na uskrsnom daru Otkupljenja! 

»Sjećamo se uvijek, da je Gospodin Isus Krist uskrsnuo od 
Mmrtvih«! (2 Tim 2,8). »Ovo je dan, koji učini Gospodin, veselimo 
se i radujmo se!« ' 

Aleluja! 

»USKRSNU GOSPODIN DOISTA « 


Svjedoci su tome prvi kršćani, prvi dani kršćanstva. I otad 
dosad — dvije tisuće godina i milijarde kršćana! »Predao sam vam 
najprije ono što sam primio: da je Krist, suglasno Pismima, us- 
krsnuo; da se ukazao Petru, a potom Dvanaestorici. Zatim se ukazao 
braći kojih je bilo zajedno više od pet stotina — od kojih većina 
još sada živi, a neki su umrli. Potom se ukazao Jakovu, a onda 
svim apostolima. Naposljetku ukazao se i meni kao nedonoščetu « 
(1 Kor 3,7). 

Ove retke napisao je apostol Pavao — dotadašnji veliki mrzi- 
telj imena Isusova i postao najveći širitelj i najveći propovjednik 
Evanđelja, nakon što je na putu u Damask »u živo« doživio susret 
s Uskrsnulim. Doista tolikoga i takvoga mrzitelja Križa i Raspetoga 
mogao je baciti na koljena samo Uskrsnuli: njegova milost, njegova 
živa i čudesna uskrsla pojava. Od toga dana do svoga zadnjeg 
dana Pavao će živjeti i disati, raditi i patiti — samo za toga 
Raspetoga što je »treći dan uskrsnuo«. 

Ne smijemo zaboraviti: na toj čudesnoj činjenici počiva zgrada 
Crkve te vjera prvih i svih kršćana. Odatle raste vječno živo 
korijenje, nesasušivo stablo našega kršćanstva i naše vjere — već 
gotovo dvije tisuće godina. Bez Gospodinova uskrsnuća ne bi bilo 
ni spomena na njega. Ni traga kršćanstvu, ni svijeta kakav je 
danas. Njegovo uskrsnuće njegov je vjerodostojni potpis ispod 
vlastitog života i ispod svake riječi Evanđelja. To je neoborivi 
dokaz za našu vjeru i istodobno neoborivi dokaz njegove svemoći. 
On je Život što proguta Smrt, uništi smrtnost te zajamči svima 
uskrsnuće i besmrtnost. 

Raspeti je umro. Dokaz je to da je on bio čovjek — smrtnik 
od praha što se u prah vraća. Svoj kratki ovozemni život završio 
je bijedno: kao zadnji rob prikovan je na drvo sramote i poniženja. 
Gledano običnim ljudskim očima. Kalvarija je bila njegov poraz i 
propast, kraj njegova života i njegove riječi. Sve je tada potonulo 
u tamu Velikoga petka, sve prikovano na križ, sve pokopano u 
grob. Činilo se tada da je njegovo sunce zauvijek potamnilo. Pro- 
povijedao je praštanja i ljubav, a mržnja ga je razapela i pokopala, 
:te mu zapečatila grob. 

A onda: »Uskrsnu Gospodin doista!« Dokaz je to da on nije 
bio samo nemoćni smrtnik već Svemoćni pobjednik smrti. On je 
polomio pečate groba i vratio se u onaj Život koji je obećavao 

svima. Našoj vjeri to je dosta. Naša nada nije više beznadna. Naše 
srce ne plače neutješno ni nad njegovim grobom, ni nad našim 
grobovima. Naša ljubav ne grli Mrtvaca, već besmrtnog Pobjednika 
smrti i ništavila. Zato veselo pjevamo Aleluja! 

»Uskrsnu Gospodin doista!« Taj davni dan i događaj kaže: 
I nemoguće je moguće, jer »Bog je sve moguće«. I zato »smrti 
više neće biti«. Jednoga dana, što ga još iščekujemo, smrt će 
nestati. Ostaje život bez boli, bez suza i bez kraja. Uskrsnuće 
Gospodinovo i riječ svjedoči: U konačnici kršćanin koji s Kristom 
dijeli patnje i smrtnost, dijelit će s njim njegovu besmrtnost, nje- 
gov uskrsli život. Odatle kršćaninu veselje i povjerenje u život 
— ma kako bio gorak. Jer, život nepomućene sreće sigurno ga jed- 
nom čeka. 

Na blagdan Kristova uskrsnuća slavimo pobjedu života nad 
smrti. S Kristovim uskrsnućem slavimo i svoje buduće uskrsnuće. 
Nezaboravan je to dan. Neizbrisiv iz povijesti i iz ljudskog roda. 

Veliki protivnik kršćanstva Gustave Herve rekao je prije 
sedamdesetak godina ove riječi: »Ne poznam nikakva oca na ne- 
besima — poznam samo braću koja na zemlji pate«. Potom je 
kroz više godina njegova mržnja na Crkvu upravo bjesnila. Činio 
je i učinio sve da se ona uništi. No jednoga dana i njega je taknula 
milost Uskrsnuloga. Godine 1937. na Veliki petak napisao je nekom 
svom znancu-svećeniku: »Želim da me primite na ispovijed — kako 
bih u nedjelju na Uskrs mogao primiti pričest. Eto, dogodilo se da 
se Krist kojeg sam progonio udostojao baš na dan svoga uskrsnuća 
slaviti uskrsnuće u mojoj duši!« 

To uskrsnuće u vlastitoj duši morao bi doživjeti i svaki krš- 
čanin. Morao bi ga doživjeti kao svoje novo duhovno proljeće. 

Na kraju evo još jedne uskrsne misli iz pera još jednog bivšeg 
bezbožnika, pa potom gorljivog kršćanina. To je Olivier Clement, 
naš suvremenik. On piše: »U Isusu Kristu možemo reći ljudima: 
Smrt je pobijeđena, Krist je uskrsnuo. Moj brate, ti živiš zauvijek! « 

Da. Krist je uskrsnuo. Mi živimo zauvijek. Aleluja! 


Ivo Bagarić 

OTARI SUZE 


Isuse, otari suze sa naših zaplakanih očiju! Podigni klonula 
srca! Izliječi nas i utješi! 

Ina prvi si Uskrs Ti samo tro suze i podizao srca! I na prvi 
si Uskrs Ti samo mir i radost unosio u duše! 

Znaš li, kako si je obradovao, Magdalenu svu u suzama, kad 
si joj rekao: »Ženo, zašto plačeš?« i kad si je onda zovnuo, blagim 
svojim glasom: »Marijo!« 

I mi smo svi pokornice — Magdalene zaplakanih očiju i tužna 
srca, ako mu Ti ne šapćeš riječi utjehe i ako ne saviješ u njemu 
gnijezdo svoje čiste, božanske ljubavi, iza kako si iz njega istjerao 
svih sedam vragova sedmerostrukog grijeha. 

Otari nam, Isuse, suze sa naših zaplakanih očiju i pohodi 
svaki dan naše srce svojim svetim pohodom! ' 

Znaš li, kako su Ti se obradovale dobre žene, koje su pošle 
na Tvoj grob, da ga umivaju miomirisom smirne i miomirisom 
svojih pobožnih suza, kad si im rekao: »Zdravo!« i kad si im 
govorio, da se ne boje! 

I mi smo svi žene s mirisima, koje traže Tvoju utjehu i nose 
Ti dare svoje ljubavi. Primi ih, Isuse, dobrostivo iz naših ruku! 
I uzvrati nam ih dragom svojom prisutnošću i milošću, da Te se 
nikad ne bojimo, ali da Te zato žarko, žarko ljubimo! 

Znaš li, kako si se susreo s Petrom i kako si ga milostivo 
podigao, kad je sav skrušen pao pred Tvoje noge, da Te zamoli 
za oproštenje svome grijehu! Nijesi mu dao ni govoriti. Oprostio 
si mu, prije nego što Te je i zamolio. U svojoj ljubavi i u svom 
dobrom srcu utopio si zauvijek njegov grijeh. I bio si mu Otac i 
Brat, Prijatelj i Tješitelj, isto onako dobar i vjeran kao i prije. 

I mi smo svi raskajani Petri, što smo Te toliko puta uvrije- 
dili i zatajili, makar da si nas Ti uvijek milovao svojom ljubavlju 
i makar da smo Ti stoput obećavali, da ćemo s Tobom i u tamnicu 
i u smrt. Stid nas je, Gospodine. Ne smijemo Ti ni u oči pogle- 
dati. Oprosti nam! Pogledaj nas kao Petra pogledom, koji utvrđuje 
i zove na vječnu vjernost i pokoru! Dopusti, da Ti opet služimo 
i da ostanemo u Tvojoj blizini! Daj i nama ponizne Petrove ljubavi 
iza Uskrsnuća! I njegove velike vjere i žive revnosti! 

Znaš li, kako Te nisu mogli ni prepoznati svojim očima, 
zamračenim od tuge i razočaranja, dok im Ti nisi progovorio 
i dok nisi u njihovim dušama užegao vatru oduševljenja i vjere? 
Ona dvojica iz Emanusa. 

I mi smo svi »ludi i spora srca« za riječ Božju. I mi hodamo 
naokolo oborenih glava, bez životne svježine i bez vedrih pogleda 


' radosne vjere. I naše su oči mračne u tom svjetskom sumraku i 


na tom olujnom sutonu suprotivština i razočaranja. Otvori nam ih, 
da Te prepoznamo u lomljenju kruha i u plamenoj besjedi istine! 
Sjedi s nama svaki dan za Euharistijski sto, da nas okrijepiš! 
Putuj s nama kroz sve te životne klance jadikovce i podiži naša 
srca! Nauči nas, da razumijemo veliku istinu, da je trebalo »da 
Krist trpi i da tako uniđe u slavu svoju!« I on, i svi njegovi. 
»Ostani s nama, jer se smrkava i dan je već na zapadu! « Rastjeraj 
tamu, odagnaj strah, napuni srca jutarnjim, sunčanim nadama! 
Da naše noge postanu hitre u naviještanju Božjeg spasenja i na 


apostolskom trčanju u nebeski Jeruzalem! 


Znaš li, kako su Te dočekali sa zabravljenim vratima, »tugu- 
jući i plačući«, malodušni i zaplašena srca, kad si došao među 
njih, među apostole, na prvi dan po suboti? Sakrili su se bili od 
straha pred židovima. Uzbunjeni i ustrašeni nisu htjeli ni da Ti 
vjeruju, da si uskrsnuo. Ali Ti si ih obratio nježnom svojom do- 
brotom i darom svoga mira. Pa si s njima sjedio kao s djecom i 
jeo ribu i med. Pozdravljao si ih pozdravom mira i darivao darom 
Duha Svetoga. Sve dok se nisu počeli diviti od radosti i dok se 
nisu ohrabrili i razveselili vidjevši Tebe, svoga Gospodina. 

I mi smo svi kukavni, zaplašeni apostoli, dok Ti ne dođeš 
među nas sa svojom uskrsnom hrabrošću i veseljem; dok nam 
ne kažeš: »Mir vama!« I dok u nas ne udahneš “Duha' jakosti. 
Isuse, učini nas junacima, koji se neće nikoga bojati do li Tebe! 
Daj nam Duha Svetoga, da hrabro propovijedamo Ime Tvoje! I 
nasred trga, i pred mnoštvom, a ne samo iza zatvorenih sakristij- 
skih vrata, gdje.nas nitko ne čuje. Trebamo biti spremni i na 
okove i na tamnicu, ako to od nas Ti zatražiš. Kao Petar, i Jakov, 
i Pavao! 

Znaš li, kako je bio tvrda i nevjerna srca Tvoj Toma? Nije 
htio da vjeruje, dok nije ruke metnuo u probodena Tvoja rebra. 
Ali Ti si pobijedio malo njegovo, prpošno, ljudsko srce velikim 
svojim Srcem. Razoružao si ga svojom strpljivom i veledušnom 
ljubavlju. Pa je i on sav oduševljen kliknuo: »Gospodin moj i 
Bog moj! « 

I mi smo Ti svi nevjerni Tome, Gospodine! Tvrde glave i 
malena srca. Ljudskim svojim mjerama hoćemo da mjerimo nebeske 
Tvoje osnove. Hoćemo da Ti svojom ljudskom mudrošću diktiramo 
i da kritiziramo i korigiramo Tvoju mudrost. Budi s nama strp- 
ljiv! Oprosti nam! Ne uzmi nam toga za zlo! Mi smo sa grube i 
tvrde zemlje, koja je jako nerodno tlo za Božju sjetvu. Razmekšaj 
nam je svojom dragom i dobrom milošću! Reci nam, i kad smo 
Nezahvalni: »Mir vama! « 

Isuse, sav si prvi Uskrs samo otirao suze i tješio srca. Podizao 
duše i pameti. Navješćivao mir. 

Uskrsli Isuse, budi takav i na ovaj drugi Uskrs! »Dona nobis 
pacem«, daj nam svoj mir! Toliko nam ga treba u ovim burnim 
1 teškim vremenima. U ovo doba skepse i nevjere, komešanja i 

nesređenosti, nemira i mržnje. 

Daj nam, da opet posjedamo oko Tebe, kao apostoli na Gene- 
zaretskom jezeru, iza obilata ribolova, pa da tiho u Tebe gledamo, 
u blagoj sreći, znajući i bez riječi, da si Ti među nama! I da Ti 
svaki od nas onda kaže: »Gospodine, Ti sve znaš; Ti znaš da Te 
ljubim! « 

USKRSNA JUTARNJA MEDITACIJA 


Hrlim Tvome grobu, uskrsnuli Gospodine, kao jelenče umorno, 
da čujem glas Tvoj čarni i sveti. Ostavljam samotno brdo sred 
ljudskog roda, na kojem svjetina i poslije Velikoga Petka poje 
pjesme mržnji i zloći, ostavljam puk, zemlju, koja razape Najvećeg 
sina. Pa hrlim odvaljenom kamenu, da čujem ljubav, koja je pelin 
pila, rane cjelivala i od njih na križ razapeta bila. Htio bih, Gos- 
pode, srcu se Tvome klanjati. Tvoje misli shvatiti i duše Ti svu 
veličinu. Htio bih zagrliti svakog čovjeka, čitavo čovječanstvo, da 
pohrlimo Tvome grobu s pjesmom na usnama: »Aleluja!«... 

Djeco, nedužni mališani, umiveni radošću i vesela lica, bujne 
kose maloga Nazarenca, čista oka kao jutarnja alemrosa, hajdete 
i vi tamo, svi sirotani. 

Na tom svijetu, što nemaju  . 
Prijatelja nikog svoga, 
Tek u Njemu utočište 
Sviju bijednih... dobrog Boga!... 

S groba povedite Anđela Njegova, da vas prati kao Tobiju 
mladoga kamo god vam je poći, svetost da sačuva očiju vaših 
plavih... Čuj ih, Gospodine, i privini grudima onako, kao nekad 
u samarijskim stranama, kad si umoran rekao: »Pustite malene k 
meni... « 

Omladino poniknuta lica, što tiho kao prve proljetne ljubice 
prolazite gradom, hajde s Magdalenom grobu golgotskog Mučenika, 
pa mu klikni »Rabbi, Tvoja smo omladina, za nas si uskrsnuo, 
ostani s nama... Gospode!... « 

Hajde i vi zrele dobi, mračna čela, žuljne ruke, oka bez sjaja, 
duše umorne, srca, duha, pa Mu recite: »Sve je moje pusto, pred 
Tebe se spuštam, slavni grobe, jer si sve mi milje, nada moja, 
jer si dom moj mene beskućnika. Jer si Istina, koju zabacih, jer 
si život, kojim ne živih, jer si put, kojim ne hodim, pa iapk me 
dovede do Očeva naručja. Plakali smo s jeruzalemskim ženama u 
gorkim suzama, dok nas Ti danas ne pomilova po našim ledenim 
obrazima toplom rukom uskrsnule milosti. Bili smo čitavu godinu 
u lutanju mrakom u pranju kaljužnom. Bacili smo dušu kao krpu 
u opći potop grijeha. Jeli smo srce svoje od jada i čemera, dok 
nisi Ti pružio golgotsko Drvo, da dohvatimo sunca i Božjega zraka. 
Sipaj uskrsnulo svijetlo našom golgotskom zemljom, jer je mrak, 
kud nam je poći... O, Gospode!... 

Hajdete i vi, starci i bake, kojima zora vječnosti sviće, da 
možda posljednji put na Njegovu grobu kliknete: Aleluja. Srce 
vam je tijekom života bilo kao spužva suho. Napijte se na potoku 
golgotske milosti, osvijetlite mrak duše Njegovim svijetlom, uskrs- 
nulim svijetlom, koje će vas povesti vječnoj realnosti samome nebu. 
Pruži stoga žuljnu ruku i nabore teške, što ti ih isklesa jedan 
zajednički umjetnik čitavome rodu — prolaznost zemaljska. Hajdete 
k Njemu i u tuzi i u boli potkraj žića svoga, jer gdjegod Njegovo 
sunce sine, pane zraka svjetla, suši se suza, vedri lice, ublažuje 
gorka rana... Čuj ih, o Gospode! ' 

Pođite i vi, u čijim se rukama nalazi čitav državni aparat. 
Pođite i priznajte, da pijemo bratsku krv. Koljemo se što oružjem, 
što novcem, što krvlju kao tigrovi džungle. Nosimo barjak pred 
starom grješnicom Evropom, stari Kainov znak, koga htjedosmo 
danas usaditi na vrh Tvoga groba, da nas Ti, bijelo Janje, ne 
pogleda golubinjim pogledom, da nam Ti ne šapnu djevičanskom 
plemenitošću u zoru nedjelje Uskrsnuća: Mir vama... ja sam... 

I vaše je mjesto u prvom redu, kršćanske vestalinke, do Njego- 
va groba. Misli vaše neka panu maslinskim bregovima, kao galebi, 
kad iza bure padnu slomljenih krila na gordu hrid obale morske. 
Vesela srca pričekajte zaručnika golgotskih visina, da vas nosi 
žalima Očinskoga doma — neba. O, druga su polja onoga svijeta, 
drugo je modrilo i zlatnih brda nakon vaših jadnih sanja — križa 
i na njemu Raspetog. Snijeg Himalaje biće sjena, a alba mlado- 
misnika nit slutnja, kad vas Višnji odjene ruhom čistim... ruhom 
vječnim... ruhom anđeoskih kora... 

Što stojite vi bez nade, što bijete prsa ledom ovog svijeta?... 
Što stojite i grlite to veliko »ništa«, napisano na vašim grudima 
i duši?... Odvaljenom kamenu i vi pohitite, gdje vječni i sveti je 
uskrsnuo, da beskrajnom i novom zaploviš pučinom, omamljen 
novom ljepotom, uspavan slašću da umreš... 

Nije srce Njegovo mrtvo sunce, što je zemljom prošlo ne gri- 
jući nikoga. Okrenite leđa od židovskih sluga i vojnika, pa opje- 
vajte Njegovu trnjem okrunjenu glavu. Opajajte se Njegovom 
uskrsnom pjesmom vi, koji: 


Pokleknete pod teretom svagdanjih dužnosti... 

Vi s tijelom slabe Eve... 

Vi rastuženi i ucviljeni nevjernom ljubavlju u braku... 

Vi ojađeni i bez nade u razočaranjima i nezahvalnostima... 

Vi osamljeni Saharom života, što lutate bez cilja... 

Vi, koji osjećate bol nerazumijevanja... 

I vi odsječene grane vatikanskih vrtova... 

I ti Azijo, koja si davno osjetila, što znači Njegov pohod... 

I ti Ameriko, koja težiš za Njim... 

I ti Afriko, jer kroz tebe baš putuje sada... 

I ti, Australijo, ukloni sunce, zimsko sunce nevjere, pa zagrli 
Njega, jer ćeš od Njegova poljupca živjeti navijeke... 

Ko što je gromova tutanj, 

Ko što je munjevni bljesak, 

Ko što je orlova kliktaj, 

Ko što je lavova srdžba, 

Ko što je topova rika, 

Ko što je svesilni potres, 

Ko što je udarac jaki, 

Šumnog bezdanog mora... (Poljak) 
Uskrsnuće Njegovo spasit će vas za uvijek... 
Zar ne, o Gospode!... 

USKRSNA ZVONA 


Uskrsna zvona bruje, 

Ore se doli plave: 

»Uskrs je — Uskrs braćo! 
Nestade smrti i strave. « 


Sunce se zlatno smije 
Iza Golgotske tmine. 

I vama jednom će radost 
Uskrsa vječnog da sine. 


Uskrsna zvona zvone: , 
»Dođite amo sred hrama! 
Pobjednik silni vas čeka, 
Da mir svoj daruje vama. 


Vama, — što duše čiste 
Stupate k Njemu smjerno, 
Želeć u srcu svojem 


S ljubavlju nosit" Ga vjerno. 

I vas, čija je duša 

Pod teretom grijeha pati, 
Dozivlju uskrsna zvona: 
»Vrati se, dušo, vrati!« 


Onaj, što Magdalenu 

I Petra ljubezno primi, 

I s. vaših pleća će krivde 
Preteško breme da snimi. 


Uskrsna zvona kliču: 

»Sada još Krist vas čeka, | 

Al doskora sam će doći, 

Na koncu smrtnog nam vijeka. 


Da bude onima samo, 

Što čežnjom traže Ga vruće, 
Novoga dana zora , 

I vječno uskrsnuće! « 


VI. Kulišak 


»I VI STE NEVESELI?« 


Proljetni dan — dan pun svjetla i topline... 


Zemlja, ukrašena prvim proljetnim cvijećem, — Prima tople 
sunčane zrake... 
Bio je dan, — prvi dan Uskrsa... 


Sva ta čarna priroda godila je oku... ' 

Ptičice veselo skakutale .prolistalim smokvinim grmljem, a 
iz srebrolikih maslinika odjekivalo je veselo kliktanje ševe. ' 

Zvjezdani narcisi, plavi zumbuli, dizali u punom sjaju svoje 
ljepuškaste glavice. Bademi svijali duboko svoje grane, ukrašeni 
obiljem . mirisavih cvjetića. Sve se ljeskalo, prelijevalo u svim 
bojama osobita sjaja. 

Osjećalo. se slavlje u prirodi... « 

Osjećalo se slavlje svete tajne... 

No, ona dvojica, koja iđahu spuštenih glava putem, što vodi u 
Emaus, nisu marili ni obazirali se na vedrinu i ljepotu dana. 
Pognute glave prolazili su kao da ih tišti teški teret, teška mora 
sapinje. Pogled im bijaše uprt u zemlju... 

“ Ne, ne primjećuju čarobnu, proljetnu ljepotu. Pred očima 
njihove duše lebdi još uvijek mučno, krvavo umiranje na — Gol- 
goti. Ne prisluškuju slatki pijev ptica pjevica... jer im uhom još 
uvijek odzvanja potresni: »Žedan sam«... pa i povik u najtežoj 
muci: »Bože moj, Bože moj, zašto si me ostavio?«... 

mi. Postrance se otvara dolina, na kojoj cvjetaju i bjelasaju se 
ljiljani... ljiljani, koje je On toliko volio, čiju je ljepotu veličao. 

. Ni ti ljiljani nisu bili kadri, da ih trgnu iz njihova sumorna 
mišljenja. 

: I pošli su dalje... dalje... Usta im se napunila teškom tugom, 
koja im ispunja svu bit, dušu i srce njihove. I ne govore, ne spo- 
Minju, no Njega... samo Njega... 

, Svaka Njegova riječ... Njegove teške, neizrecive muke... pa 
njihova prevarena nada, tjeskoba i zdvojnost, bila je: predmet 
Njihova sumornog razgovora... 

' Tako osamljeni, ostavljeni, ne primjetiše, kako neki prolaznik 
već dulje vremena kroči postrance stazom. Na mekoj se travi ne 
ćuše koraci. Njihov bolan govor, njihovi uzdisaji dopiru do uha 
neznanca prolaznika... i, gdje se puteljak sastaje s glavnom cestom, 
Iznenada stupi On pred njih i pozdravi ih... ' 

Zbunjeni, trgnuli se iz sumornog svog razgovora, dignu oči 
spram neznanoga. Odakle On dolazi najednoć?... I gledaju Ga... 
gledaju... 

Neobično čuvstvo obuze im srca, zagledavši se u te duboke 
svijetle oči. Razbukti se u njima sveti plamen, osjećajući toplinu, 
blizinu, njihovim srcima nešto tako povjerljiva, mila i draga. 

Rukom prođoše preko čela, i usprkos svega naprezanja... oni 
Ga ne prepoznaju. »Oči im se držale, da Ga nisu upoznali«... 

»Kakvi su to razgovori, što ih imate među sobom idući?«... 
»I, što ste neveseli?«... zapita dostojanstveno neznanac. 

»I što ste neveseli?« — 0, Bože, — i bol im iznova rezdire 
grudi. Zar ovaj neznanac ne zna ništa o svoj grozoti i strahoti?... 

»Zar si ti jedini stranac u Jeruzalemu, te nisi čuo, što se 
u njemu dogodilo ovih dana?«... odgovore ova dvojica, natopljeni 
bolju. 

I odjednom — osjete čežnju za utjehom, — čežnju da se po- 
vjere. — Osjećaju se — poput malene, zapuštene i nemoćne dječice. 
Ali, gle čuda! — Nešto neobično privlači ih tom neznancu, i osjete, 
da se mogu Njemu sasma da izjadaju. 

1, sada stanu Mu iznositi boli duše i srca svoga... i redaju: 

»Kako je On, — jedini On bio sama božanska Dobrota. 

Kako je On, — brižno liječio bolesne tijelom... 

Kako je On, — ljupko liječio bolesne duhom... 

Veledušno praštac i najvećim grješnicima... 


Kako je uzvišena bila Njegova nauka, — kako čist i neokaljan 
život. 

Kako je svoje nježno ljubio do konca... Naprotiv, kako su Ga 
strašno mrzili Njegovi neprijatelji — jednako — kako pakost... 
mrzi... Čistoću... A kako su ga tek mučili, — da je konačno sramot- 


no završio na drvetu križa.« 

»Zašto, ah zašto je morao njihov Gospodin, njihov Učitelj tako 
strahovito trpjeti?«... Ponovno se razbudi u njima sumnja u — 
Njegovo sveto poslanje. 

»A mi se nadasmo, da će On otkupiti Izraela«. 

Skršeno, pognuli opet svoje glave... ' 

No, tada se usprave, i slušahu ko ukopani blagi glas, koji im 
govoraše. Bijaše to glas, kakovim je samo Jedan, Jedan govorio. 
O, Jehova... može li biti na svijetu još i jedna tako tajanstvena 
prodorna snaga u govoru?... Tako toplo razumijevanje, toliko znanje, 
ovako duboka mudrost?... 

Pogledavali su zbunjeno. Gledaju Neznanca, — gledaju pomno 
crte lica... Ne, ne, to nije On. — To je stranac. — Kako da riješe 
tu zagonetku?... 

Požudno gutaju svaku Njegovu riječ, slušaju napeto... dok se 
međutim sunce sve niže spuštalo da utone tamo na dalekom hori- 
zontu... 

Blagim im glasom tumači vrijednost i snagu trpljenja, i otku- 
pljenja Krvlju Kristovom, koji je doista — pravi Mesija. Još im 
nježnije razlaže Neznanac, kako je On došao, da spasi dušu čovje- 

čju, i da osnuje kraljevstvo ljubavi, a ne da narod Izraelski podigne 
u moći i slavi. 

Potanko im razlaže planove Otkupljenja božjega. Tumači stare 
proroke, koji su prorekli dolazak Mesije. I sva se proročanstva o 
Mesiji doslovce ispuniše. I kao da im blagom rukom skida svu 
sumnju. 

Ne, — ovaj sramotni način smrti ne smije da ih zavede, da 
posumnjaju u Njegovo poslanje. 

— »Nije li trebalo da to Krist pretrpi i tako uniđe u slavu 
svoju? «... 

Čudeći se, slušali su pomno svaku Njegovu riječ, i kako su 
uza Nj kročili, tama ih noćna sve više obavijala... 

Svaki ih strah, svako kolebanje, sva žalost... ostavila, iščezla. 
Kud li ove tuge nestade?... Tako im je lako, tako milo, tako voljko 
u duši i u srcu. 

Ne mogu se nikako da rastanu od ovog Stranca. 

I, kad se približe selu po imenu Emaus, htjede On drugim 
putem da udari. 

Tada Ga usrdno zamoliše: »Gospodine, ostani s nama, jer se 
dan naginje kraju, večer je blizu«. 

1, kad On s njima sjede za stol, i uzme hljeb u ruke te ga 
prelomi... upravo kako je to činio sam Njihov Gospodin i Učitelj... 
mrena im pane s očiju... Srećni i presrećni Ga prepoznadu. »Ali 
On im na očigled iščezne«. 

Nakon prvog uzbuđenja, duboko potreseni, pitali se: 

»Nijesu li nam naša srca gorjela, dok nam On govoraše?«... 
Bolesni moj prijatelju, i ti mila sestro, što patiš. Zacijelo je bilo 
iu Tvome životu časova, kad ti se u duši mračilo... Okupila te 


— silna tuga i žalost. Obuzela te, — poput one dvojice Kristovih 
učenika — tjeskoba i bezutješnost, — bez izgleda na ma kakovu 
utjehu. Utučena si nevoljama i tugom, kao i — oni. 


Ti poznaješ beznađe, koje isključuje svaki i najmanji tračak 
svijetle zrake. I ti vrlo dobro razumiješ, shvaćaš ovu dvojicu, 
zašto u svojoj tuzi ne mare za prvu premaljetnu ljepotu, za cvije- 
ćem iskićena polja? — 

Zašto ne mare za divne, bijelje ljiljane u polju?... 

Upravo onda... kada priroda svom svojom raskošnom ljepotom 
resi livade, polja, šume... i proljeće se zrcali u svom pomlađenom 
ruhu... kada nov život iz svih snaga struji... i bašće titraju u svoj 
bjelini svojoj... a miris ti premaljetna cvijeća dopire do tvog boles- 
ničkog kreveta... »ti« bi tada pohitjela u tu kitnjastu prirodu, — 
najvoljela bi da pomiluješ svojom rukom zlaćane sunčane zrake, 
što počivaju na propupalom mladom lišću, voljela bi da udišeš 
Miris plavetnih ljubica, — tih prvih glasnica proljeća... ah, tada, 
upravo tada — gorko osjećaš svoje sužanjstvo. 

Ti slušaš kroz otvoren prozor: poklike radosti i veselja... a ti...? 

Ti... međutim tamo ležiš natopljen bolju, tugom i beznađem. 
Suze ti se kližu jedna za drugom od čežnje i bezutješnosti. Velika 
Pustoš u tvojoj duši, i život ti se čini pust, prazan, bez smisla, 

svrhe i cilja. Očaj i zdvojnost uvriježile se u tvoje srce. Poput 
noćnih ptica salijeću te, i muče zagonetna pitanja: : 

»Zašto moram sve ovo da patim?« 

»Zašto je upravo mene snašlo ovo zlo, ove boli, koje me 
satiru?... Ostali, ostali, — zdravi su i veseli, dok ja ovdje ležim 
tako sputano. Zašto mora sve tako da bude?«... 

Da, — siromašni, bolesni patniče, prosto sam uvjerena, da 
svaki, koji mora dugo i teško da trpi, — poznaje ovakove patnje, 
poznaje ovakova pitanja, zna za takovu zdvojnost i očaj. 

No, tada, — kada si tako sav zapao u duboku žalost — nisi 


li već i sam iskusio, kako je iznenada takla tvoje srce božanska 


utjeha, i sada — blago počiva na tvojoj duši, — poput brižne 
majčine ruke na čelu grozničava djeteta. 
Ne učini li tu promjenu kakav ugodan posjet, ili, kakova 


lijepa knjiga, koja ti je unijela u Tvoju sumornu dušu — svjetla, 
utjehe i radosti?... 
Ili — nije li se možda Gospodin sam svratio k tebi — do tvog 


kobnog ležaja?... 

I dok si tako pritvorenih očiju ležao, ne učini li ti se, kao 
da su se vrata otvorila i na pragu stoji neko više božansko biće, 
koje ti se približilo, — kao nekoć onoj dvojici učenika na putu u 
Emaus?... 

Očima si ga vjere upoznao, i prisluškuješ Njegov blagi glas, 
koji te tako nježno pita: 

»I ti si žalosno, — moje dijete?«... A suze ti iznova navru na 
oči. 

»Da, Gospodine; žalostan sam. Zašto, ah, zašto moram toliko 
da patim?... uzalud da čeznem... uzalud težim za životom... zašto 
se moram toliko odricati?«... ' 

A Gospodin — blagim i nježnim kretom ruke, umiri ti uzbuđeno 
srce. I kako je nekoć pitao malodušne: — Nije li Krist trebao 
sve to da pretrpi?«... tako pita sada i tebe: 

»Ne moraš li to ti sve da pretrpiš, da se namjere Božje na 
Tebi ispune?...« 

Ne šalje ti Bog trpljenje, da te muči. Ne, ne! Sad ti ne mogu 
razotkriti sve Njegove tajne ciljeve, jer ih ti i onako svojim ogra- 
ničenim umom ne bi mogao da shvatiš. Nedokučivi su često putevi 
i ciljevi Gospodnji, ali — svi vode k Svjetlu. 

Jednom... jednom... kada se obazreš na svoj prošli život, — 
uvidjet ćeš, kako je lijep i velik Gospodin, a uzvišeni ciljevi i 
putevi Njegovi. Kako je mudro udesio, i na tebi ispunio planove 
svoje za tvoj spas vrlo korisne. Tada ćeš zatravljen stajati pred 
ljepotom Veličanstva Božjega. Uvidjet ćeš, da sve ono, što si pre- 


patio čini tamnu pozadinu, od koje ljepota slike sve ljepše odskače., 


I kako su sve radosti tvoga života protkane nekim bolnim prizvu- 
kom, i zaokružene lancem boli, — zadobit će pravi ukras i svu 
ljepotu svoju — poput — onih divnih obojenih prozora, čiji su 


likovi okruženi crnim linijama, da se što ljepše odrazuju, a ne da: 


u tami zasjenjuju svoju ljepotu... I tada ćeš upoznati da je cio 
tvoj život uzvišeno remek-djelo Božje, i veličajući ćeš uskliknuti: 

Ms Da, morao sam sve to da pretrpim, tek po tome mogoh 
unići u slavu, — gdje će Gospodin moju žalost u — radost pre- 
okrenuti! « 

Samotni, šutljivi patniče... ne gori li i tvoje srce, dok Gospodin 
s tobom tako zbori?... 

Pa ostane li još sjenka tuge u duši tvojoj, tada zamoli poput 
one dvojice učenika: Kleofe i Luke: 

»Gospodine, ostani kod mene, jer se dan naginje kraju... Pozovi 
Ga kao gosta svoje duše. I kad ti bude lomio hljeb, — ti ćeš Ga 
sav blažen upoznati, — upoznati, kao: svoga Gospodina, Učitelja 
Dobročinitelja, Tješitelja bolesnih, kao...: : 

»Pobjednika smrti i tuge!« 

Tada pusti neka vedro i veselo gori Oganj Ljubavi u tvom 
srcu... i nikada neće više unići — duboka žalost da prevlada tvojom 
dušom. 

USKRSNA ZORA 


Uskrs je dan pobjede i optimističnih vedrih nada svima, koji 
se bore za dobro i za istinu. Dan, kad valja izdignuti glavu i po- 
gledati samosvjesno i veselo u budućnost svih plemenitih i uz- 
višenih ideala. 

Tragedija Mučenika za istinu sa Golgote nije svršila s križem. 
Ona je u sebi, kao svaka tragedija velike ideje, nosila klicu ne- 
vidljive pobjede, koja će se prije ili kasnije pretvoriti u očit i 
vidljiv triumf. Božanski protagonista sa Križa umro je tijelom, 
ali je pobijedio njegov duh. Pobijedila je ideja Istine, Pravde i 
Ljubavi, koju je On nosio na svojoj zastavi i kojoj je za obranu i 
svjedočanstvo umro. Bijeg puka sa Kalvarije i onaj mali, ali svečani 
sprovod u novu, gospodsku grobnicu usred paoma i cvijeća, uz 
pratnju rimskog stotnika i dvojice židovskih mogućnika, ukazuje 
već na nutarnji obrat u situaciji, koji će neminovno dozreti u 
moćan i veličanstven triumf Božanskog Heroja. 

U Uskrsnuću on je dozreo. Nutarnja, duševna pobjeda prešla 
je i u vidljvo slavlje; ona je postala otvorena, nedvoumna, potpuna. 
Uz duh zahvatila je ona i tijelo; iz duše prodrla je ona i na široku 
pozornicu svijeta i povijesti. Krist je triumfirao. Njega je danas 
pun svijet; milijarde su se već poklonile kroz povijest njegovoj 
veličini; njegova pravda, istina i ljubav postale su Vjerovanje i 
Evanđelje najmoćnijoj, tisućljetnoj organizaciji svijeta; On živi u 
milijunima duša, ljubljen, štovan i nasljedovan kao Bog i Spasitelj. 
Čitav je divovski preporod nikao podno njegova križa. A glavne, 
otajstvene, vječne posljedice njegove pobjede jedva se mogu pravo 
i naslutiti; velike su i daleko i božanstveno zahvaćaju u neizmjer- 
nost i vječnost. 

A Krist je, to treba znati, predstavnik dobra, nosilac ideala, 
zakonoša i vjesnik ljubavi i mira. On je prorok duhovnosti, propo- 
vjednik nutarnje veličine, zaštitnik prava i pravde. U njemu su 
svi ti ideali bili utjelovljeni; on ih je najdosljednije propovijedao 
i najbeskompromisnije branio. On se je s njima poistovjetovao. 
Njegova je sva misija bila da tim idealima služi i da ih brani. Oko 
tih ideala isplela se je sva božanska tragika njegova života i njegove 
žrtve. On je za dobro i živio i umro. 

I kad je On pobijedio u toj borbi, bila je to tipična pobjeda 
dobra; konačan, neprijeporan dokaz za nadmoć istine i pravde nad 
nepravdom i zloćom. Farizeje je vrijeme pregazilo; Jeruzalem, koji 

ubija proroke, pao je u ruševine; rimska svjetska moć, koja je u 
njegovu procesu prodala pravdu za politički uspjeh, smrvila se 
u ništa. Zlo je na koncu podleglo na čitavoj liniji bilo uništeno 
i kažnjeno. Izjela ga je nutarnja Nemeza, koja uvijek, korak u 
korak, prati gaženje vječnih moralnih zakona. A dobro, što ga je 
Krist propovijedao, spasilo se i preporodilo svijet; ono je izgradilo 
ljudima sve ono, što ima lijepo i sretno u njihovu životu. 

Uskrs je svetkovina dobra; blagdan boraca za istinu i pravdu 
životnog idealizma i duboke vjere u konačnu pobjedu dobra u 
svijetu i u dušama. 

Čovjek, i najplemenitiji, postane malodušan, kad gleda, kako 
oko njega svuda prevladava laž i hara zloća, kako nasilna nepravda 
kuje lance zarobljenoj i progonjenoj pravdi. Zlo je na izgled jače 
od dobra. Beskonačan je broj njegovih saveznika. Zemlja kao da 
je sva samo njegova baština. 

U takovim časovima treba pomisliti na Uskrs. On će nam pro- 
širiti vidokrug i razvedriti obzorje. U uskrsnom svjetlu dobit će 
odmah drukčiju, boju svi ljudski odnosi. Rastupit će se zavjese, 
a stvari će opet doći na svoje mjesto U križu i u uskrsnuću ispisa- 
ni su jedini punovažni životni zakoni. Proces, koji se je odigrao 
na Kristu, odigrava se i na svakom plemenitom djelu, koje je iz 
Boga. Golgotska se tragedija ponavlja. Ali se ponavlja i njezin 
veličanstveni finale pobjede i uskrsnuća. Dobro kroz progone tri- 
umfira. Iz muke vuče ono svoje životne sokove; iz smrti podiže 
se u njemu život. Onaj čudni, paradoksalni zakon, "da samo pro- 
peta istina privlači (Iv 12,32), i da samo zakopano zrno donosi 
rod (Iv 12,24), obistinjuje se uvijek iznova u povijesti svijeta i 
Kraljevstva Božjeg. 

Sve što je dobro, uskrsnut će. Mislimo na to svi mi, koji smo 
prezreni i zaboravljeni, jer ispovijedamo idealizam života uz inad 
naraštaju materijalističkih uživača, što nas okružuju! Mislimo na 
to svi mi, koji smo mladost i snagu života upotrijebili da služimo, 
mjesto da dadnemo da drugi nama služe! Mislimo na to svi mi, 
koji uzimljemo na sebe najteže žrtve za ljubav diktatu morala i 
savjesti! Mislimo na to svi, koji nosimo križ, neshvaćeni i zapuš- 
teni! Mislimo na to svi, na koje se nabacuju blatom, samo zato 
što propovijedamo pravdu i tražimo istinu! Mislimo na to svi mi, 
koji trpimo, makar da smo vjerni Bogu! 

Nije to znak poraza; to je zalog pobjede. Baš tako dolazi se 
do uskrsnuća. To je jedini i pravi put, da dobro pobijedi. 

Ne budimo malodušni! Nad nama sja uskrsna zora pobjede. 
Blizu je dan sunca i sreće! 

»Sije se u preziru, a uskrsnut će se u slavi; sije se u slabo- 
Sti, a uskrsnut će se u jakosti!« (1 Kor 15,43). 

»U svijetu ćete trpjeti progonstva; ali, ne bojte se; ja sam 
pobijedio svijet!« (Iv 16,33). 

ŽENE NA GROBU 


Nekoliko misli o ženi u kršćanstvu. 

Svakako je vrlo značajno, ako nije i tipično, da su se u Muci 
Isusovoj žene nesranjivo bolje držale od muškaraca. Njihova lju- 
bav i vjera pokazala se je puno čvršćom i vjernijom. U njihovu 
držanju bilo je i heroizma, i priznavalačke neustrašivosti. Iako 
je Spasitelj u onim gorkim trenucima imao ijednu ljudsku utjehu, 
to je sigurno bila jedna od najvećih pogleda na ove čiste i jake 
ženske pojave. U nevolji je prijateljstvo najpotrebnije, ali zato 
i najdragocjenije i najvrijednije. Vjernost je najljepša, kad prkosi 
volji većine i općem mišljenju. 

A baš je tako bilo i sa svetim ženama iz Evanđelja. Ne treba 
pretjerivati. Nije sva ona masa, koja je pratila Isusa na Kalvariju, 
bila krvnički raspoložena spram njega. Nije to ni psihološki vjero- 
jatno. Bilo je sigurno tu i plemenitih ljudi, koji su se zgražali 
nad tim čudnim procesom strasti i mržnje. A bilo je i Isusovih 
prijatelja, kojima je pucalo srce i koji su samo s dubokom boli 
pogledali za krvavim obličjem svoga Učitelja. Ali junaka nije bilo: 
Ne spominje se nijedan, koji bi javno požalio ili utješio Isusa; 
koji bi demonstrativno osudio postupak sinedrija i mase. Ljudi 
su uvijek u većini strašne kukavice; boje se za svoju kožu; stide 
se ustati protiv većine, mode i javnog mišljenja; vole šutjeti i u 
sebi nositi svoje misli. Nikodema ima najviše i među pravednicima. 

Samo je jedna skupina u kalvarijskoj povorci našla snage, 
da smiono i javno demonstrira za Isusovu nevinost, a protiv vla- 
stodržaca i narodnih poglavica. Bile su to žene. I to, kako izgleda 
po riječima evanđeliste (Lk. 23,27), mnogo njih: »Mnoštvo naroda 
i žena, koje plakahu i naricahu za njim«. Očito se samo zbog 
samilosti nad njegovim ranama, već u osjećaju, da je pravednik 
te nezasluženo i nepravedno trpi. I razbojnici su nosili, križ, pa 
nitko za njima nije plakao. Nad žalosnom sudbinom zločinca 
plemenit čovjek ozbiljno šuti, ali ne protestira. 

Pod križem se je ponovio isti prizor. Malena je bila skupina 
Vjernih, što je pod njim stajala. A i u njoj je bio samo jedan 
Muškarac, apostol Ivan. Od ostalih apostola nitko. Od učenika 
uopće nitko. Od prijatelja također nitko. Oni su stajali daleko 
od križa, među svjetinom, da ih ne prepoznadu (Lk 23,49). Uz 
križ su osim Ivana stajale opet samo žene (Iv 19,25). A valjda i 
dosta njih od onih »mnogih žena«, o kojima govori sv. Matej 

(27,59), a sv. Ivan izrijekom kaže za neke od njih, da su, barem 
kasnije, bile pod križem. 

Nije to bila malenkost. Ni u jednom ni u drugom slučaju. 
Uključivalo je to riziko svega. Stati javno uz onoga, protiv kojega 
je naokolo urlalo bijesno mnoštvo; osuditi, izazovno i otvoreno, 
postupak onih, koji su imali u rukama oružanu silu i raspolagali 
smrću i životom. Nema sumnje, da je mnoga pogrda pala i na 
njihov račun i da se mnoga stisnuta šaka okrenula i protiv njih, 
s grožnjom i prijetnjama. 

Ali slabe su žene izdržale. Neustrašive; spremne na- sve. I 
sam je Spasitelj očito duboko dirnut ovom njihovom vjernošću 
i plemenitom pažnjom, dok se u najgoroj muci, pred čitavim 
svijetom, okreće prema njima, tamo na putu, i daje im ozbiljnu 
pouku, namijenjenu više progoniteljima, nego njima. Njima je to 
bila samo zahvalnost i utjeha. 

Dobre, plemenite žene. Ali i jake žene. Nije njihova vjernost 
bila samo instinktivni proplamsaj mekog ženskog srca. Nisu to 
bile jeftine, sentimentalne suze. Te su žene s djelom posvjedočile 
svoju vjernost. I kasnije, kad je već grob bio poklopio njihova 
ispaćenog Učitelja. Još iste večeri odlaze pa kupuju miomirise, 
da pomažu Isusovo tijelo. Još jedanput; bogato i raskošno. Nije 
im bilo dosta, što su to već jedanput učinili Nikodem i Josip iz 
Arimateje. A u nedjeljno uskrsno jutro ustaju još u zoru i hite 
na grob, da se isplaču, ali i da Isusu urese i urede mjesto zad- 
njeg počinka. Ne plaši ih teški kamen na grobu; ne misle ni na 
rimsku stražu. Pune su im ruke darova. 

Često ističu ove žene kao uzor ženske vjernosti Bogu; ženskog 
rada za Kraljevstvo Božje. Njihov je udio u vanjskim manifesta- 
cijama crkvenog života i apostolata podređen, sekundaran, nevidljiv; 
one ne propovijedaju, ne žrtvuju, ne dijele sakramente, ne pred- 
stavljaju Crkve pred svijetom. Ali zato je prečesto i presudan i 
dubok njihov udio u nevidljivom, otajstvenom životu Kraljevstva 
Božjeg, koji one promiču svojim intenzivnim vrhunaravnim djelo- 
vanjem, svojim molitvama i žrtvama, svojim svetim životom. Ako 
nije velik njihov formalni utjecaj na vidljivoj Crkvi, jest u ne- 
vidljivoj Crkvi, u mističnom Kristovu tijelu, u carstvu milosti. 
A paralelno s tim i u privatnom, neslužbenom, sitnom, ali za 
praksu neizmjerno važnom razmahu kršćanskog života. 


Tu je često žensko srce puno jače i puno požrtvovnije. Ako 
za ženu kažu, da je slaba, to vrijedi za ona područja, koja su 
više, manje indiferentna njezinoj ženskoj naravi; koja nju malo 
ili ništa ne interesiraju. Ali kad žena nešto istinski zavoli i uz- 
ljubi, kad joj to postane potreba i uma i srca, ona to brani s 
izdržljivošću i ustrajnošću, kojoj rijetko među muškarcima ima 
para. U ženi je puno jači momenat srca, a srce je često glavni 
faktor u oblikovanju djela. Ono je silan pomagač i u zlu i u 
dobru. 

Zar svaki dan ne gledamo oko sebe, kako žene sa začudnom 
žilavošću promiču svoje ciljeve? Zle, ali i dobre. I u privatnom 

životu, i u obitelji, i u društvenom životu? Kako pobjeđuju svaki 
dan? I kako znadu strastveno i neustrašivo progovoriti, i gdje 


* muškarci šute? One su sposobnije za velike strasti, bile one zle 


ili dobre. A strast nosi sa sobom sposobnost Mapljenija i snagu za 
žrtvu. Ona stvara demone, ali i svece. 

Problem je samo u tomu, da se ta ženska snaga i neustrašivost 
okrene k dobru, upravi na plemenite i visoke ciljeve. Crkva od- 
uvijek nastoji to postići. Po Isusovu primjeru. Ove žene na grobu, 
koje su i prije služile Isusu na njegovim apostolskim putovanjima, 
samo su preteče, samo su prvi red u velikom nizu idealnih krš- 
ćanskih žena kroz stoljeća. U nizu herojkinja i svetica, kojih ima 
među ženama općenito više nego muškarcima. I danas, i u moder- 
no doba. 

Katoličke žene, sjetite se toga! Pa ljubite Isusa; pa služite 
Crkvi, junački i požrtvovno! I u pobožnosti, ali i u radu! 

Danas je doba borbe i žilavog nadmetanja između Boga i 
svijeta, vjere i nevjere. U njoj nema ništa bez junaštva i žilave 
radinosti. Od žena očekuje Crkva, da će opet stajati u prvim 
redovima. Neustrašivim svjedočenjem za istinu, obranom dobra, 
idealizmom spremnim na sve žrtve. Da će biti junakinje i u ofen- 
zivi i u defenzivi. Svagdje. I pred mužem, i pred djecom, i u 
obitelji, i na ulici, i privatnom razgovoru. I u radu za katoličku 
štampu. I u svakoj plemenitoj akciji. Kudgod ih zovnu Bog i 
Crkva. 

Junačke žene, na okup! Budite velike u žrtvi i tjubavi! 

Ne ustajemo mi badava svi na noge na Uskrs, kad u Evan- 
đelju svećenik čita, kako su svete žene pošle na grob i čule veselu 
vijest uskrsnuća. 

To mi odajemo poštovanje kršćanskoj ženi i njezinu junaštvu 
i požrtvovnosti! 

ISUS KRIST — BOG — ČOVJEK 


Eto je proteklo sedam decenija, odkako se je pojavila na 
francuskom zemljištu neka knjiga, napisana privlačnom formom, 
briljantnim slogom o Isusu Kristu. 

Ta je knjiga rastužila dobre duhove, uznemirila vjernike, 
oduševila bezvjerce i uzbudila jake valove reakcije povrijeđenog 
kršćanskog vjerskog osjećaja. 

Ta je knjiga bila »Vie de Jesus«, što ju je napisao Er. Renan, 
profesor semitske filologije na Pariškom Institutu. 

On je duševno bolovao, a ta je bol bila njegova vjerska skepsa. 

Čovjek može tjelesno oboljeti, može duševno. Bol je abnor- 
malnost. Tijelo oboli, kada tok vitalnih funkcija zapne; tako i 
ljudski duh. Čovjek svojim umom traži istinu; dopre li do nje, 
on je ogrli, u njenom zagrljaju počiva, on je miran. Bude li istina, 
— do koje može svojim snagama doprijeti, — zastrta gustim velom 
njegovu umnu vidu; tomu umu nešto manjka; fali nešto, što bi 
moralo to da bude; ali nema, a to je bol. To mu nosi duševni 
nemir. 

Pojavi li se u tijelu bol, tu nastaje i reakcija sa strane same 
prirode, koja hoće da se oslobodi boli: tako nastaje i u duhu. 

Takove je reakcije bilo i u Renanovu duhu. 

Često je on sa svoje katedre naglašavao svojim slušačima: 
»malo ih je, koji imadu pravo da ne vjeruju u natprirodu«. Dru- 
gim riječima: rijetki su, koji ne vjeruju, da imade natprirodni 
red. Iz samih ovih riječi slijedi, da — ako abnormalnosti ne obu- 
hvate čitavo čovječanstvo, već budu samo rijetkost, — da je ab- 
normalnost, dosljedno duševna bol ne priznati i ne pristati uz 
misao, da imade taj natprirodni red. 

»Tanak je broj onih, koji ne vjeruju u natprirodu«, veli 
Renan. U taj se broj on sam učvršćuje. 

Na njegove umne oči navukla se je bila gusta magla, i on 
nije vidio natprirodu. 

On piše: mi ne u ime ove ili one filozofije, već u ime doži- 
vljaja (d'une constante experience) tjeramo čudo iz povijesti. Mi ne 
govorimo: čudo je nemoguće, već govorimo: nema čuda, koje je 
dosada bilo konstatirano (Vie de Jesus. Paris, Michel Levy Freres 
1863. p. 52). Trebalo bi svaki put da se dokažu dvije stvari. Prva 
da bude u svijetu nekih natprirodnih pojava; druga, da imade 
osoba, koje mogu proizvoditi te natprirodne pojave. Ali, koje je 

čudo bilo dosada ispitano uz ovakve uvjete? Nijedno. Inače narod 
uslijed neke silne potrebe (invicibile besoin), što on u sebi osjeća, 
vidi u velikim događajima i u velikim ljudima nešto božanskoga, 
kasnije o tomu stvori čudesne legende (Vie ... pag. 52). 

Ali se pita, kako bi čovjek mogao stvoriti u svojoj pameti 
pojam čudesnoga, natprirodnoga, kad natprirode ne bi bilo? Čovjek 
je ograničen i prostorom i vremenom, on bi mogao sebi utvarati 
nešto ograničeno, ali ne bi nikako mogao pojmiti nešto, što siže 
preko granica vremena i prostora. Ipak čovjek imade pojam. bes- 
konačnoga, vječnoga. Kako to? ' 

Bolno duševno Renanovo raspoloženje krilo mu je nadnarav, 
on je nije vidio, nije je shvaćao, on ju je odbijao. A Isusov lik, 
čiji život Renan hoće da napiše, obavit je nadnaravnim; Isusov 
život, čudesa, njegovo uskrsnuće, nauk, koji preporađa moralno 
svijet; privlačiva sila, kojom je Isus privukao k sebi narode i 
učinio, da milijarde srdaca za njim iskreno kucaju: eto to je ona 
aureola Božanstva, koja se ovija okolo Isusova čela. 

Renan gleda u božanski Isusov lik; taj mu lik imponira, jako 
imponira; ipak kuša, da rastrga aureolu Božanstva, što se ovija 
oko Isusova čela. Mi ćemo se — piše Renan — držati onoga prin- 
cipa historijske kritike: ne može se poprimiti niti jedan fakat 
kao nadnaravni, jer takav uklapa u sebi ili slijepo vjerovanje ili 
imposturu (ibid. str. 53). 

Renan je kušao da rastrga aureolu Božanstva sa Isusova čela, 
ali se je u samom Renanu pojavila reakcija protiv foga pokušaja. 
Ta se reakcija zapaža kroz čitav Isusov život, što ga je Renan 
napisao. : 

»Življaše — piše Renan — u to doba (Augusta i Tiberija) 
neka eminentna osoba, koja svojom smjelom inicijativom i lju- 
bavlju, koju je znala drugom udahnuti, stvori predmet, položi 
točku ishoda budućoj vjeri čovječanstva« (Vie de Jesus; p. 1,2). 

»Čitava povijest ne da se shvatiti, makne li se Isusa« (ibid. 
Pp. LIX, 7). 

Pošto je Renan nadugo pokazao, da nijedna religija nije bila 
sposobna da obrati svijet, kaže, da se pojavilo nešto čudesno- 
originalno, što je u sebi sakrivalo sudbinu religije čitavoga čo- 
vječanstva; ta sudbina nađe svoga tumača u čovjeku, koji se ne 
može usporediti s nijednim drugim. A tomu je čovjeku univerzalna 
savjest podijelila naslov »Sina Božjega«, a to s pravom, jer je 
taj čovjek činio, da religija korakne naprijed tako, da historija 
nije takova šta vidjela, a neće možda ni vidjeti (Vie ...; p. 18). 
»Svi kulturni narodi započinju svoju “eru od dana, kada se je On 
rodio« (ibid.p. 21). »Na vrhuncu brežuljka Nazareta, kamo ne 
može sjedati nijedan moderan čovjek, a da nemirno ne misli na 
svoju sudbinu; tu Isus sjedijaše« (ibid. p. 55). 

»Isus je ostao čovječanstvu nepresušivi izvor moralnog pre- 


" porođenja« (ibid. p. 451). 


»Svaki je od nas njemu dužan za sve, što imade u sebi bo- 
ljega» ( ibid. p. 283). 

»Isus nema ravnih sebi; slava njegova ostaje čitava i uvijek 
će se pomlađivati« (ibid. p. 93). 

»Gradići su već nestali, gdje je Isus propovijedao; a o kojima 
će ljudstvo vječno govoriti, kao što su Rim i Atena, možda se 
neće uspjeti da se označi mjesto, gdje bi čovječanstvo došlo da 
poljubi tragove njegovih nogu« (ib. p. 141). 

»Ono, što je Isus osnovao i što će ostati vječito, nauk je 
njegov o slobodi duše. Čemu da se brine kršćanin, da postane 
gospodarom svijeta, ako svijet nije njegova otadžbina? Sloboda 
za njega (Isusa) jest istina... Dajte Cezaru, što je Cezarovo, a 
Bogu, što je Božje! Duboke riječi, koje su odlučile budućnost 
kršćanstva. Riječi potpuna spiritualizma i čudnovate preciznosti, 
koje su odijelile duhovno od vremenita i položile temelje pravom 
liberalizmu i pravoj kulturi« (ib. p. 348). 

»On je (Isus) donio prvi na svijet novu ideju: ideju: kulta, 
koja se osniva na čistoći srca i na bratstvu između ljudi« (ib. p. 
90). » 
»Bog Isusov nije nesnošljivi gospodar, koji osuđuje, koji ubija 
po volji. Bog je Isusov naš otac ... ovo je akt njegove original- 
nosti (ibid. p. 77-78). 

»Evanđeoska je moralka najuzvišenija kreacija, što je mogla 
izaći iz savjesti ljudske: to je najljepši kodeks savršena života, 
što ga je mogao jedan moralista orisati« (ib. p. 84). 

»U tomu smo mi svi njegovi (Isusovi učenici... On je tim 
postavio vječiti ugaoni kamen (un prierre eternelle), temelj prave 
religije. Ako je religija nešto bitno u čovječanstvu, On je zaslu- 
žio notu Božanstva, koja mu je bila dana« (ib. p. 89). 

»Isus je jedini, koji je govorio uspješno« (ib. p. 89). 

»Kršćanstvo, kakvo nam se i sada pokazuje nakon osamnaest 
vjekova, imade na sebi oznake religije univerzalne, vječite«. 

»Isus je stvorio nebo čistih duhova, gdje se nalazi nešto, što 
se utaman traži na svijetu: plemenitost Božjih sinova, apsolutna 
čistoća, potpuno udaljenje od svjetovnih gnjusoba (la totale abstra- 
ction des souillures du monde); ukratko sloboda u području misli. 
Isus je veliki učitelj onih, koji prebjegavaju u ovo idealno kra- 
ljevstvo. On je prvi proglasio kraljevstvo duha; On je prvi bar 
dijelom rekao: »Kraljevstvo moje nije od ovoga svijeta«. Temelj 
prave religije njegovo je djelo... Kršćanstvo je postalo sinonimom 
religije. Kada bi se što kušalo izvan ove čiste kršćanske tradicije: 
bilo bi neplodno. Isus je udario temelje religiji humaniteta. Onog 
časa, kad je Isus izrekao one riječi Samaritanki, da će se štovati 
Oca u duhu i istini, On je bio Sin Božji« (ib. p. 444-446). 

»On je prvi izrekao ovu riječ, na kojoj počiva zgrada vječite 
religije. On je osnovao čisti kult, koji nema ni datuma ni domo- 
vine; kult, koji će prakticirati sve plemenite duše do svršetka 
svijeta. Njegova religija, koju proglasi toga dana (u razgovoru 
sa Samaritankom kod Jakovljeva zdenca), nije bila samo dobra 
religija ljudstva, već apsolutna religija« (ibid. p. 234-235). 

Isus je bio poštovan i ljubljen; valja reći, da je u njemu bilo 


nešto, što je zaslužilo to štovanje i ljubav. Ljubavi ne može biti, 

ako nema nešto, što da je raspali... Kada se ne bi ništa drugo 
znalo o Isusu, već samo, da je on udahnuo štovanje i ljubav prema 
sebi u onima, koji su mu bili naokolo; to bi doista bilo, da se 
kaže, da je on bio čist, bio velik. Vjera, entuzijazam prve kršćan- 
ske generacije ne dade se protumačiti već jedino, kada se prizna, 
da je Isus bio uistinu kolosalnih dimenzija« (ibid. p. 447-448). 

»Ne, Isusa nisu stvorili njegovi učenici, jer je on njima bio 
u svemu superioran. Njegov karakter nisu poljepšali njegovi bio- 
grafi, obratno umanjili su ga« (ibid. p. 450-451). 

»Bile, kakve bile pojave u budućnosti, Isus neće biti natkri- 
ljen od nikoga. Njegov će se kult pomlađivati neprekidno, njego- 
va legenda mamit će suze, njegove patnje potresat će najboljim 
srcima, svi će vjekovi izjaviti, da se nije rodio između ljudi veći 
od Isusa« (ibid. p. 459). 

Renan ovako završuje Isusov život: 

»Sve je dovršeno! Prignuvši glavu izdahne. Počivaj u svojoj 
slavi, uzvišeni osnivaču! Tvoje je djelo dovršeno, utvrđeno tvoje 
božanstvo! Nemoj se bojati da će se pokolebati, radi koje pogre- 
ške, zgrada, što si je podigao. Odsada pa unaprijed ti ćeš gledati 
s visine božanskoga mira (tu assisteras du haut de la paix divine) 
nedogledne posljedice tvoga djela. Sa nekoliko časova muke, koja 
ti nije mogla pomutiti (atteint) tvoju veliku dušu, ti si postigao 
potpunu neumrlost. Svijet će ti biti poslušan kroz hiljade godina. 
Ti ćeš biti zastava naših kontradikcija; ti znak, oko kojega će se 
razviti najžešća borba. Tisuću puta više živ, tisuću puta više 
ljubljen, nego si bio dok si živio u prolaznom ovomu životu (de 
ton passage icibas). Ti ćeš postati ugaonim kamenom čovječanstva 
tako, da kada bi se tko usudio da izguli (arracher) tvoje ime iz 
svijeta, to bi bilo isto što i uzdrmati njegovim temeljima. Između 
tebe i Boga neće biti razlike (on ne distingue pas plus)... Zauzmi 
mjesto u tvom kraljevstvu, kamo će te slijediti širokim putem, 
što si ga ti pokazao, čitavi vjekovi tvojih obožavatelja« (Vie de 
Jesus. p. 426). 

Ovdje svršava Renanovo pisanje. 


* * * 


Renanu se nije dalo pristati uz nadnarav; njemu čudesa, koja 
su iskaz nadnaravi valja istisnuti iz povijesti, ili ih tumačiti na 
naravni način, dosljedno nadnaravni veo, kojim je Isus obavit, 
valja skinuti s njega. Ali ipak riše Renan Isusov lik oštrim po- 
tezima, vidi u njemu čovjeka, koji nije imao sebi ravna niti će 
imati; koji je stvorio, što nitko nije mogao stvoriti; kojega je 
čovječanstvo proglasilo s punim pravom Sinom Božjim; kojemu 
će svijet biti poslušan tisućama godina, koji će postati ugaonim 
kamenom čovječanstva. Nazvao ga je čovjekom, između koga i 
Boga nema razlike; čovjekom, kojeg ime ako bi se pokušalo da se 
oduzme čovječanstvu, bilo bi isto što i uzdrmati temeljima svijeta... 
Čovjek, koji je više nego čovjek — Bog — Čovjek. 

Jesu li ovo kontradikcije u Renanu? 

To su s jedne strane afirmacije bolnoga duševnog raspolože- 
nja — sumnje u nadnarav, a s druge strane reakcija same naravi 
u Renanu, da se oslobodi te duševne boli. Takovim duševnim 
borbama bio je podvrgnut i Renan. U mnogim reakcija nadvlada, 
bol popusti, povrati se ekvilibracija u duhu: a ta donosi posvema- 
šno zadovoljstvo — duševni mir. Ta reakcija nadvlada naročito 
u onima, koji u takovim duševnim borbama običavaju pribjeći 
molitvi. To nam pokazuju doživljaji konvertita. 

Je li u Renanu reakcija nadvladala, bol popustila? To može 
znati Bog; a ljudskom je oku to ostalo tajnom. 

PRAVI ŽIVOT TEK JE ZAPOČEO 


Svijet je pun života. Tko bi znao sve njegove vrste i oblike! 
Svi se bore da žive i prežive. Ali, vidimo, pred svojim očima kako 
ipak svi umiru i iščezavaju. Zato je Zemlja golema kolijevka, 
ali isto i toliki grob. Svi oblici života, osim ljudskog, nastaju i 
nestaju, ne znajući ni da su bili ni da će nestati. Samo čovjek 
zna da ga jednom nije bilo i da će ga jednom nestati. Ta je svi- 
jest kroz duboku povijest sa zebnjom i tjeskobom postavljala sama 
sebi pitanje: Zašto tako? I nije imala odgovora — dok se među 
ljudima nije pojavio Onaj koji je za se kazao: »Ja sam Život. 
Tko vjeruje u me, ako i umre, živjet će« (Iv 11,26). Imat će život 
vječni, jer ja ću ga uskrisiti. 

Život vječni! Beskrajno različiti od života s kojim ćemo se 
jednoga dana ovdje rastati. Toliko savršen, da mu ništa više ne 
može nauditi. Ljepši i slađi od sveg što naša maštd može pred- 
očiti i srce željeti. 

Ne maštamo li možda? ne sanjamo 1i?! 

Premda nam je srce po svojim najdubljim težnjama ugođeno 
na ovaj ton, ne bismo mogli vjerovati da nas sigurno u to ne 
uvjeravaju činjenice. Sama činjenica što smo sposobni zamisliti 
i pojmiti besmrtnost govori o bitku, o nekoj besmrtnoj stvarnosti 
u našem biću. Ipak bez Božje objave ne znamo bismo li tako 
spoznatu stvarnost željeli ili je ne bismo željeli. 

Ali Bog nam se u Isusu Kristu objavio kao Život i kao Us- 
krsnuće. Najprije u Isusu Kristu, a onda će u svakom čovjeku 
koji mu pokloni svoju vjeru i ljubav. 

Kristovo uskrsnuće i naše uskrsnuće po Kristu temeljne su 
činjenice vjere od koje živimo i u kojoj se spasavamo. Niti su to 
apostoli lakomisleno prihvatili, niti mi danas. Kao Uskrsnulog 
Vidjeli su ga više puta. S njim razgovarali. Apostol Toma tražio 
je i kao dokaz dobio dodirivanje rana na rukama i boku. 

Sve je to trebalo poradi apostola i poradi svih ljudi do konca 
Svijeta. Jer, ni u kom drugom nema spasenja osim u Kristu. 
Uskrsnuće je u isto doba i temeljna činjenica vjere i stvarnost 
koja nadilazi redovito iskustvo. Pavao je to do kraja shvatio. 
Zato i piše Korinćanima: »Ako Krist nije uskrsnuo, onda je ne- 
osnovano naše pripovijedanje, neosnovana je i vaša vjera. Tad 
izlazi da smo lažni svjedoci o Bogu« (1 Kor 15,14). I zaključuje: 
»Ali sad! Krist je uskrsnuo od mrtvih. On je prvenac umrlih« 
(1 Kor 15,20). 

Zato se Uskrsnućem počinje ostvarivati zadnje i najveće Obe- 
ćanje: »Evo, sve činim novo« (Otk 21,5). Ono je izvorišna jezgra 
one STVARNOSTI »kad će Bog biti sve u svemu« (1 Kor 15,28). 
Bog koji je svojim Svetim Duhom uskrisio Isusovo mrtvo tijelo 
i dao mu proslavljeni život, istim Duhom rađa novi Božji život 
svakoga čovjeka koji se vjerom i krštenjem pridruži Kristu. Isti, 
dakle, Duh Božji živi u Kristu i u njegovim vjernicima. Tako se 
rađa i raste ono Otajstveno Tijelo kome je Krist Glava, a mi smo 
svi u njemu Jedan. Već sada nosimo u sebi klicu onoga stanja za 
koje Pavao kaže »da ljudsko srce nije osjetilo što je Bog pripra- 
vio onima koji ga ljube«. 

Prema riječima i shvaćanju istog Apostola Kristovo je Us- 
krsnuće oslobodilačka i preobraziteljska sila — ne samo čovjeka 
nego i svega svemira. Čovjek je grijehom sve oko sebe ponizio i 
prokleo. Krist će Uskrsnućem svemu vratiti sjaj slobode i Božjeg 
blagoslova. Slava njegova uskrslog tijela početak je »novog neba 
i nove zemlje« (Otk 21,1). I studeni kamen i sitni crvić sudjelovat 
će u sjaju opće slave. 

Kako je sumorna i stravična slika svijeta bez Uskrsnuća! 
Kolijevka u kojoj prevladava plač porođajnih bolova, tako brzo 
i besmisleno postaje zajednička grobnica svega živog! U trenucima 
uskolebane vjere naš je Kranjčević želio samo jedno: Do središta 
zemlje iskopati provaliju i napuniti je rasprsnim sredstvom, da 
se »muke sviju, skrate«. 

Kako opet veličanstveno viđenje svega u sjaju i slavi Uskrs- 
nuća! Ništa nije bilo uzalud. Ništa neće biti izgubljeno. Krist je 
uskrsnuo! I mi ćemo uskrsnuti! On je proslavljen jer je pobijedio 
grijeh: i mi ga njegovom uskrslom snagom možemo pobijediti u 
sebi i u svijetu. Sve što se zbiva samo je dah u dosezima vječ- 
nosti, koju Bog priprema u svome uskrslom Sinu. 

Uskrs je uskrsnuće! Ovo je zaista dan što nam ga dade Go- 
spodin. Radujmo se i veselimo u njemu. Aleluja! Aleluja! 


Stanko Vasilj 

UČITELJU MOJ.....TI SI USKRSNUO! 


Gdje si? 

Mi Te tražimo... 

Zašto te prostor i vrijeme ove prolazne zemlje sakriva pred 
očima naše duše? 

Kudgod pođeš, naši pogledi hrle za Tobom i zaustavljaju se 
ondje, gdje se Ti zaustavljaš... 

Rabboni! 

Kuda ćeš? 

Naše će stope stati na krvave tragove Tvojih stopa i mi ćemo 
sigurni koracati s Tobom do Tvojih vječnih stanova. 

Rabboni! 

Kada ćeš doći? Mi te čekamo... 

Izaći ćemo preda Te, kao kćeri Sionske i kao sinovi Izraelovi. 
Mi ćemo prostrijeti svoje duše pred Tobom poput mekanih per- 
zijskih ćilima i šarenog istočnjačkog odijela. Ti ćeš u triumfu 
beskrajnog milosrđa i dobrote preći preko dubokih, bolnih brazda 
naših duša. Ti ćeš ostaviti za sobom osmjeh i svjetlost. Naše će 
Ti duše klicati vječni Hosana! 

Rabboni! 

U koji ćeš čas stići? 

Mi ćemo Ti izaći u susret... 

Saći ćemo preda Te s palmama pouzdanja i maslinama mira 
i duboke vjere; posut ćemo pred Tobom cvijeće svoje ljubavi i 
ovjenčat ćemo Te čežnjom naših prezrenih planina... 

Rabboni! 

Dođi! Mi Te čekamo... 

Naše su harfe pripravljene i naše su lire spremne. Iz dubina 
svojih neshvaćenih srdaca mi ćemo za Tebe izviti nečujne melodije 
slave, a u akordima radosnog uzbuđenja pjevat ćemo Ti vječni 
»Benedictus.« — 

Rabboni! 

O, beskrajne sreće! 

Ti si došao... 

Prošli su časovi getsemanskog krvavog znoja i golgotskog 
prezira i bola. I sada si naš — zauvijek naš — vječno naš! 

Rabboni! 

Ti si uskrsnuo! 

U dubokoj šutnji čekamo Te iza pritvorenih vrata naših duša, 
a Ti dolaziš i kucaš... 

Ti dolaziš. Ti dolaziš s vječnim simfonijama mira... Ti dola- 


ziš — dolaziš, da nam dadeš mir — mir — »kojega nam svijet 
ne može dati«. 
Rabboni! 


Ti si uskrsnuo! 

Ti si došao... 

Gledao si nas pogledom vječnoga života — a mi? Mi smo Te 
gledali pogledom neosnovanih sumnja i gorčinom boli... Približili 
smo Ti se. Stavili smo svoje drhtave, prljave prste u Tvoje mekane 
probodene ruke... Ti si nas kao svoju djecu, kao svoje prijatelje, 
kao svoju braću i sestre poveo u život — u vječni život —. ' 

Rabboni! 

Ti si uskrsnuo! 

Ti si kod nas — a mi smo kod Tebe. 

Ti si snama — i mi smo s Tobom. 

Mi osjećamo Tvoju blizinu — a Ti osjećaš naš nemir i naše 
uzbuđenje i tiho se smiješiš... 

Mi smo kraj Tebe... Mi se smijemo nasloniti na Tvoje grudi... 
Mi smijemo slušati kako kuca Tvoje srce... Srce jednoga Boga! 

Mi smijemo svoje ispucane, suhe usne pritisnuti na ranu 
Tvojih grudi i iz nje piti vodu milosti, koja »struji u život vječni« — 

Ti si uskrsnuo! 

Ti si nas nahranio svojim bijelim mističnim Tijelom male 
Hostije. Ti si nas opojio miomirisom svoje božanstvene Krvi. 

Rabboni! j + 

Samo Ti — samo Ti si znao, da su ljudske duše žedne Tvoga 
milosrđa, Tvoje vasionske ljepote, Tvoje nepromjenljive dobrote... 
Tvoje svemirske, vječne ljubavi... 

Rabboni! 

Zašto ti šutiš? 

Zašto? 

Reci nam, reci nam samo jednu riječ — samo onu jednu 
riječ: »Marijo!« 

Mi ćemo Te uvijek prepoznati, razumjeti — a, ako budeš 
htio, i upoznati! 

t Reci samo tu jednu riječ, i mi ćemo pasti do Tvojih nogu. 
Mi ćemo biti Tvoji, vezda, zauvijek! Raširit ćemo ruke i naše će 
srce grcati od sreće: »Učitelju moj! Učitelju naš! Rabboni! Rabboni! 
Ti si uskrsnuo! 

Sve si nam rekao, sve si nam dao, sve si nam ostavio. 

A mi? 

Mi smo bili gluhi, nezahvalni... Mislili smo, da nas zemlja 
Može zadovoljiti, obogatiti, usrećiti. — 


A Ti? 

Ti si bio tužan zbog naših zemskih misli. — 

Ti si plakao zbog naših bijeda — a mi smo se smijali. 
Rabboni! 

Ti si uskrsnuo! 

Uskrsnuo si — i mi smo uskrsnuli s Tobom. 

Ne daj ... ne daj, da zamremo u mlakosti i ne daj, da umremo 
u i — 

uvaj nas! 

Pa Ti znaš, da smo djeca, da smo slabi i bijedni. — 

Čuvaj nas! 

Rabboni! 

Uskrsnuo si! 

Nevidljiv si stajao na obalama naših uzburkanih i blatnih 
životnih jezera i sam si nam pripravljao jelo za dušu i tijelo. 

Grijao si nas i griješ nas svojim žarom. 

Ljubio si nas i ljubiš nas svojom ljubavi. 

Rabboni! 

Uskrsnuo si — uzašao si do vječnih visina! 

Rabboni ... uskrsnuo si prije devetnaest vjekova i kroz deve- 
tnaest vjekova odzvanja u ljudskomu srcu triumf Tvoga uskrsnuća. - 

Rabboni! ... Uskrsnuo si prije devetnaest vjekova i kroz deve- 
tnaest vjekova uskrisuješ ljudska čeda na novi život otkupljenja 
i milosti. 

Rabboni... uskrsnuo si prije devetnaest vjekova i kroz deve- 
tnaest vjekova dopire do nas Tvoj duboki, tihi, istinski uskrsni 
pozdrav: »Mir vama!« — 

Rabboni! 

Učitelju moj... Ti si uskrsnuo! 

NEKA USKRSNU! 


Uskrs je blagdan novoga života. 

On je to, u našim stranama, već i po pojavama u prirodi, 
jer pada u proljeće, u vrijeme sunca, rasta i cvatnje, kad je sve 
oko nas mlado i novo. Kršćanski blagdan proljeća u Europi, to je 
Uskrs. 

Ali to je sretna slučajnost, lijepa simbolika, koja ne vrijedi 
općenito; nemaju je naši antipodi. 

Ono, što je bitno, što je vrijedilo uvijek i svagdje, po volji 
Crkvi; ono, što teče iz same uskrsne ideje, to je vrhunaravna 
uskrsna novina života. 

Uskrs je blagdan preporoda. Na Uskrs su sazreli plodovi Kri- 
stova otkupljenja i izlili se na svijet. Uskrsom je dovršeno i za- 
pečaćeno naše spasenje. On predstavlja puninu otkupa i pobjede. 
Nad starom truleži grijeha pirnuo je lahor novoga života; iz Kri- 
sta izlila se je otkupna milost na svijet i pretvorila u klicu nove 
božanske stvarnosti, u životno počelo djece Božje. Uskrsom smo 
preporođeni i obnovljeni. Prevladana je smrt grijeha uskrsnućem 
na život pravde, ljubavi i milosti. 

Iz Uskrsnuća Kristova teče ta uskrsna milost neprestano na 
Svijet. A na uskrsni blagdan ona se, po pobjedničkom djelovanju 
milosti i po korizmenoj pripravi srdaca, dvostruči i najpunije, 
najopćenitije, izlijeva na otkupljeno čovječanstvo u Crkvi Božjoj. 
Uskrs je dan milosnog buđenja, milosne cvatnje, vrhunaravnog 
proljeća u dušama. 

U dušama, ali i u velikom carstvu duša. Od uskrsne snage, 
uskrsne milosti i pobjede, ne žive samo pojedinci u velikoj zaje- 
dnici otkupljenih; od nje živi čitav organizam otkupljenoga čo- 
vječanstva. Kao cjelina, u svim svojim sastavnim dijelovima, u 
svim svojim životnim manifestacijama. Od uskrsne pobjede žive 
sva djela Božja na zemlji. Sve ono, što je unišlo u svijet ili u 
njemu bilo stvoreno kao posljedica i rezultat otkupljenja. Sav 
Vrhunaravni svijet. Crkva i sve ono, što njoj služi. Sve njezine 
akcije i ustanove. Sve njezino stvaranje i aktivnost. 

To je sve niklo iz uskrsnuća, a iz uskrsnuća poteže to i sve 
Svoje životne sokove. Krist na mističan način vječno i neprestano 
uskrsava. Kao što je njegova žrtva na križu po sv. Pavlu vječna 
žrtva, po kojoj je on uvijek Svećenik i Žrtva, zaklano Janje Bo- 

i pobjeda u permanenciji. Krist je u svakom trenu onaj, koji je 
uskrsnuo i koji sada živi i radi od svoje uskrsne pobjede. On je 
u stanju Uskrsnuća, habitualni uskrsni pobjednik. Životna atmo- 
sfera, u kojoj se On kreće, — atmosfera je Uskrsa. 

Njegovo je uskrsnuće njemu titul za uvijek nove pobjede i 
za uvijek nova osvajanja na zemlji. I njemu i svima onima, koji 
su s njim mistično ujedinjeni u tijelo Crkve. 

Po sili njegova Uskrsnuća sve to živi; po ucjepljenju na nje- 
gov uskrsni život nosi to u sebi sposobnost za uvijek veći razmah 
i napredak, za uvijek novo i sjajnije prodiranje. 

Sve, što je Kristovo, silno je i nepobjedivo, nakon što je 
Krist dovršio djelo božanskog otkupljenja u Uskrsnuću. I sve to 
u sebi krije klicu neprestanog ustajanja, pomlađivanja i obnove. 
Katkada i sakrivenu, latentnu, uspavanu klicu, ali uvijek jaku i 
živu. Treba je samo probuditi živom vjerom i svjesnim duhovnim 
prislanjanjem na Krista. 

A Uskrs je vrijeme, klasično vrijeme, kad treba naša vjera 
oživjeti, da naše prislanjanje postane svjesno, iskreno, jako, puno 
odlučnosti i pouzdanja. ž 

Uskrs je vrijeme, kad trebamo oživjeti svoje mrtvace: svoje 
ideale, svoju vjeru, svoje akcije, svoja apostolska nastojanja. Uskrsli 
Krist valja da u sve to unese novi život, novu snagu, novi žar. 
Da sve to pronikne uskrsnim duhom neporušivosti, trajnosti, mla- 
dosti, borbenosti i pobjede. 

I naš narod, i naša domovina, koju toliko ljubimo. Nema ni- 
jedne narodne renesanse, koja bi bila tako duboka i trajna, kao 
renesansa duša preporođenih u božanskoj plemenitosti vjere i mi- 
losti. Narod će nam biti jak i velik, kad nam bude tvrd u česti- 
tosti i prožet vjerom, da je Bog u njemu i da Bogu služi. Onda 
će nam biti sretan, kad na njega pane blagoslov Boga pravde i 
istine; bit će nam neslomljiv, kad znadne, da stoji uz Boga Us- 
krsnuća, koji ne može biti pobijeđen. 

Uskrsli Krist neka našem narodu donese Uskrsnuće! Na njegovu 
Uskrsu mi smo i gradili i gradit ćemo. 

I našim dušama neka donese Uskrsnuće! Našim dušama, koje 
su od reda još tako daleko od onog punog, živog kršćanstva, što se 
je posve pretočilo u Krista i što samo u njemu i od njega živi. 
Misli njegovom glavom, gleda njegovim očima, osjeća i ljubi nje- 
govim srcem, čitavo proživljuje njegove božanske ideje. Našim 
vrhunaravno mrtvim ili barem bolesnim i slabim dušama. Našim 
dušama, što ih je zarazio i zatrovao duh svijeta, što su ih izranili 
grijesi, što su ih zasjenile i zamaglile oblačine naših strasti, što 
im je moderni materijalizam oteo svu svježinu vjere i nedužnosti 
i sav polet apostolata. Neka od nas učini nove ljude, po slici svoga 
Uskrsnuća! 

I sve drugo neka nam donese Kristovo Uskrsnuće! Kruha i 
sunca, milosti i ljubavi, čiste mladosti i dobrih obitelji, puno 
svećeničkog blagoslova! 

Neka svi naši katolički mrtvaci uskrsnu! Neka sve bude novo 
u znaku Uskrsnog preporoda! 

USKRSNE MISLI 


»Ja sam došao, da imadu život i 
da ga imadu u izobilju« (Iv 10,10) 


Proljeće je. Nov. život ulazi u prirodu. Sve se obnavlja, sve 
se pomlađuje, sve klija, sve raste, sve tjera van. Zelenilo, cvijeće, 
Božji dar i behar. 

Pred tim novim, mladim životom bježi smrt i led stare, mrazo- 
vite zime. 

I u našim srcima treba proklijati novi, mladi život. Pred 
vratima naših duša stoji sveto uskrsno proljeće, i kuca, i hoće 
da uniđe. 

»Preni se, probudi se, čovječe, da te u snu ne zateče uskrsno 


* proljeće! « 


Uskrsnuli Spas želi probuditi u našim dušama novo proljeće. 
Sveto proljeće. Hoće da u našim srcima slavi svoje sveto Uskrs- 
nuće. »Ja živim«, govori nam On, »a i vi morate živjeti« (Iv 14,19). 

»Evo, život i dobro, smrt i zlo stavljam danas pred vas, da 
birate!« (5 Mojs 30,15). Tako je prije svoje smrti govorio vođa 
Mojsije svojemu narodu Izraelskom. Govorio mu je to u odlučnom 
trenutku. »I za svjedoke«, govorio je dalje Mojsije, »zovem danas 
nebo i zemlju, da sam stavim pred vas život i smrt, blagoslov i 
prokletstvo. Izaberi dakle život, da budeš živ ti i sjeme tvoje! I 
ljubi Gospodina Boga svojega, i slušaj glas Njegov, i drži se Njega, 
jer je On život tvoj i duljina dana tvojih.« (5 Mojs 30,19-20). 

To isto govori nam danas velika voditeljica svih naroda, sveta 
Crkva Katolička. Sveti uskrsni dani jesu za kršćanske duše dani i 
časovi odlučni, dani i časovi, u kojima se imaju odlučiti, da li će 
živjeti sa Uskrsnulim Kristom i primiti Njegov otkupiteljski bla- 
goslov, ili će ostati u staroj ledenoj smrti i u prokletstvu grijeha. 

I sveta Crkva stavlja pred nas život i dobro, smrt i zlo, bla- 
goslov i prokletstvo. I zove nebo i pakao za svjedoke, da je sta- 
vila pred nas blagoslov ili prokletstvo, život ili smrt. 

Ljudi braćo! Svjedoci neba su vjerni apostoli i učenici Isu- 
sovi, koji su živjeli s Kristom, i vidjeli Uskrsnuće Njegovo, i 
osvojili svijet za Kraljevstvo Njegovo, a sada se raduju s Njim u 
nebesima vječnoga života. Svjedoci su pakla nesretni izdajica Juda 
i svi njegovi ortaci, koji su odbili i prezreli život iz Božanskoga 
otkupiteljskog Srca i tako postali sinovi pokvarenosti i prokletstva, 
nesretne izdajice. 

Mi ćemo, braćo, uz Krista Uskrsnuloga, u kojem je sveto pro- 
ljeće, svaki rast i cvat. »U Njemu živimo, i mičemo se, i jesmo... 
Njegov smo rod« (Dj 17,28). 


USKRSNULOME 


Aleluja, Kriste, pjevaju Ti zvona, 
Stvorovi se Tebi, Uskrsli, vesele, 
Tebi zemlja kliče i nebesa plava, 
Pjevaju Ti čete anđeoske bijele. 


Aleluja, Kriste, blagoslovljen budi, 
Pobjedniče slavni, što si usto danas, 
Tebi kliču sretna Tvoja braća draga: 
Blagoslovljen, Kriste, što si umro za nas! 


Stipe Barišić 

KRIST JE USKRSNUO! 
MI TO VJERUJEMO I ZNAMO! 


Isusovo je uskrsnuće događaj izvan i iznad redovitog zbivanja, 
stoga izmiče našem nastojanju da ga u punini shvatimo i protu- 
mačimo. Uskrsnuće je djelo Božje u najdoslovnijem smislu, zato je 
tajanstveno i neiscrpivo kao i sam Bog. 

Pa ipak uskrsnuće se Kristovo dogodilo u posve određenom 
vremenu i prostoru, zato je, za svu svoju tajnovitost, pristupačno 
našem proučavanju i razjašnjavanju, nadahnuće mislima i našoj 
naravnoj logici. Kad to ne bi bilo tako, sigurno ne bi ni Sv. Pavao 
onako čvrsto i onako jasno govorio Korinćanima: »Ako Krist nije 
uskrsnuo, onda je naše propovijedanje bez ikakva temelja, a bez 
temelja je i vaša vjera« (1 Kor 15,14). Pavao to nije samo vjero- 
vao, on je o tome nešto i znao. Zapravo, znao je "mnogo toga. 
Znao je Pavao da se Krist »najprije javio Kefi (Petru), zatim 
Dvanaestorici, zatim braći kojih je bilo zajedno i više od pet 
stotina« — od kojih je većina bila živa, dok je Pavao pisao ove 
riječi — (1 Kor 15,5-6). Sveti je Pavao ostavio svu silu dokumenata 
i činjenica, pisanih i nepisanih, iz kojih se vrlo jasno vidi, da nije 
bio ni lažac ni duševni bolesnik, a on prostodušno i jasno kaže, 
da se je Krist ukazao i njemu. 

Što tek možemo i moramo misliti o činjenici praznog Kristova 
groba — za koji nije nitko pozvan na odgovornost — i za onu 
kolosalnu PREOBRAZBU Apostola nakon uskrsnuća! — Koja i kakva 
prirodna sila može proizvesti onu promjenu koja se dogodila u 
Apostolima poslije »praznoga groba«? Da i ne govorimo koja bi 
to varka ili prijevara bila u stanju učiniti! Apostoli koji nakon 
uskrsnuća govore pred Velikim vijećem: »Mi ne možemo ne govo- 
riti ono što smo vidjeli i čuli«, više i ne sliče na one smušene 
i izgubljene ljude s Maslinske gore i iz Kaifina dvora. (Dj 4,21). 
Ako Krist nije sigurno uskrsnuo, ako ga Apostoli nisu vidjeli, 
čuli i opipali, odakle im sposobnost, da se sad odjednom raduju 
zbog batina i raznih zlostavljanja — kad su nekoliko dana prije 
toga umirali od straha zbog sumnjičava pogleda jedne dvorske 
sluškinje? (Dj 6,41). Zar te promjene, te kolosalne preobrazbe 
Apostola nisu i te kako povijesna činjenica i iskustvena stvarnost, 
koja je na dohvatu svakom oku, svakoj logici, koja želi misliti, 
razjašnjavati znati? Stoga, Kristovo uskrsnuće, koliko god nadila- 
zilo kategorije iskustva i mjerila naravne povijesti, s druge strane 

ono je jednim svojim dijelom: svojim neposrednim učenicima, 
prava povijesna i iskustvena stvarnost, koja se može ne samo 
vjerovati nego i znanstveno znati. 

Možda je ovo potrebno upravo danas istaknuti, jer bi neki 
htjeli vjeru u Uskrsnuće osloniti jedino na vjeru u Isusa Krista, 
kao da bi Krist bez razumno ispitanoga i prihvaćenog uskrsnuća 
mogao nešto značiti. Kao što ga je stvarno bilo nestalo iz srca 
Apostola prije nego je uskrsnuo, tako bi ga isto stvarno nestalo 
i iz povijesti i iz vjere, da nije uskrsnuo i da to uskrsnuće nije 
bilo na dohvatu i oku, i srcu, i razumu i rukama Apostola, koji 
su svoj doživljaj prostodušno, razumno i iskustveno prenijeli na 
svu Crkvu. 

Ali Kristovo uskrsnuće nije samo povijesna činjenica, nego i 
živa otajstvena stvarnost, koja je najprije zahvatila Kristovo tijelo, 
a onda preko njegova tijela zahvaća i prožimlje svijet i povijest. 
Stoga je Kristovo proslavljeno tijelo samo prava živa stanica »No- 
vog Neba i Nove Zemlje«, jer ta živa stanica urasta u svakoga 
čovjeka, koji se »krštenjem pridružuje Kristovoj muci, smrti i uskrs- 
nuću« (Rim 6,2-1). Zato, kad kažemo da je Krist živ, uvijek imamo 
pred očoma dvije stvari: Prvo, Krist živi kao osoba, proslavljen i 
uzvišen »sjedi s desne Ocu«; i drugo, Krist svojim otajstvenim, ali 
stvarnim životom živi u srcu, u biću svakoga čovjeka, koji mu 
se pridružio vjerom, krštenjem i ljubavlju. Naravno, ne radi se 
tu o dva Krista, nego o jednom jedinom Kristu koji kao Sin Božji 
i Spasitelj svijeta osvaja, prožimlje, čisti, posvećuje i spasava 
svijet. 

Čitajući evanđeoske izvještaje o Uskrsnuću i uživljujući se u 
atmosferu koju je Uskrsnuće proizvelo u učenicima, osjećamo kako 
nas zahvata i zapljuskuje neka bijela nezaustavljiva radost. Sve 
je tu nekako bijelo, radosno, živo i zanosno. Upravo kao ono 
proslavljeno Kristovo tijelo. Sav život Apostola i ostalih učenika 
jest jedna nova pjesma, koja, tada intonirana, poprima kroz povi- 
jest razne teme i varijacije, ali u biti ostaje uvijek ista: Krist 
je uskrsnuo i smrt pobijedio, zato ćemo i mi pobijediti i po Njemu 
vječno živjeti. To je izvor nepresušive radosti. To je naša nada i 
naše vječno Evanđelje. 


Fra Stanko Vasilj 

NE BOJTE SE! 


»Ne bojte se!l« — kazao je anđeo zaplašenim i zaplakanim 
ženama koje su u grobu tražile raspetoga Isusa Nazarećanina. 
»Ne bojte se! Vi tražite raspetoga Isusa. Uskrsnuo je! Nije ovdje. 
Evo mjesta gdje ga položiše. Idite i javite njegovim učenicima 
da pred vama ide u Galileju. Ondje ćete ga vidjeti kako vam je 
rekao. « 

»Ne bojte se! — poručuje nama svima sam Isus Krist. »Ja 
sam uskrsnuće i život. I svaki koji vjeruje u me, živjet će ako 
i umre... « 

Svi ćemo dakle živjeti. Svi ćemo vječno živjeti. Svi ćemo 
sretno živjeti. Tamo gdje nema jecaja ni suza. Tamo gdje blistaju 
vječne zore i cvjetaju vječna proljeća. Samo pod uvjetom da 
vjerujemo u Krista Uskrsloga i da ta naša vjera bude prožeta 
posvemašnjom ljubavlju: prema Bogu i prema bližnjemu... 

MI IDEMO K OCU 


»Idi k mojoj braći i reci im: Uzlazim k Ocu svomu i k Ocu 
vašemu, k Bogu svomu i k Bogu vašemu« (Iv 20,17). To je bila 
prva poruka, što ju je Gospodin iza Uskrsnuća uputio svojim apo- 
stolima preko Marije Magdalene. 

Došlo je vrijeme da ode. Zemlja ga više nije vrijedna. On će 
sada započeti svoj veliki, beskonačni triumfalni život u krilu Oče- 
vu, s desnu stranu Sile Božje. 

Za Krista je Uskrsnućem prestao mali, sakriveni život poniže- 
nja, pod obličjem sluge. Vrijeme je njegova boravka u dalekoj, 
stranoj zemlji prošlo. On božanski Prijestolonasljednik — Kralje- 
vić, preuzeo je kraljevstvo i sad se vraća na tron svoga Oca. 

Nikad više neće Krist biti ponižen. Nikad više popljuvan ni 
propet na križ. Nikad više znoj umora neće obliti njegova čela, 
niti će umoran od puta i žedan sjesti na zdenac Jakovljev u Si- 
haru. Do njegova nebeskog prijestolja ne će nikad više doprijeti 
riječ kletve ni ruga. Više on ne bježi ni pred kakvim Herodom. 
Na njegova ramena ne položi više nitko stare vojničke poderane 
crvene kabanice ni bijele luđačke haljine; on je zauvijek ogrnut 
dostojanstvom Božjim. Sad će ga opet samo hvaliti sinovi Božji 
i titrat će mu u čast zvijezde jutarnje. Nema tih vrata, koja će 
njemu zapriječiti prolaz, ni te vojske, koja bi mogla da ga silom 
zatvori u grob. Nikad više sotona neće smjeti da mu pristupi i 
da ga postavi ni na vrh hrama ni na visoku goru kušnje. Oko 
njega neće od danas biti nikakva Jude ni nikakva Simona fari- 
zeja. Prosjaci i gubavci neće odsele pružati prema njemu ruku, 
niti će ga žuljati tvrda ribarska lađa na prijevozu preko Gene- 
zaretskog jezera. 

Sve je to prošlo; zauvijek prošlo. On ne pripada više zemlji. 
Ona je za njega umrla. On ulazi k svomu Ocu. 

Pred njim se otvaraju perspektive posve novoga života. »Novo 
nebo i nova zemlja.« Apokaliptičke vizije slave i veličja postaju 
za njega stvarnošću. On je od danas Božje Janje, pred kojim će 
klečati mirijade anđela i ljudi i pjevati mu vječni Aleluja i vječni 
Svet. Oni mnogi stanovi u domu Očevu, o kojima je govorio na 
posljednjoj večeri, da utješi sebe i svoje, otvorili su se pred njim, 
i On ih daje, kome hoće. Nebesa i zemlja puna su slave Njegove. 
Zvijezde i svjetovi njemu služe. 

Krist je po Uskrsnuću uzašao k Ocu. K svomu Ocu, ali i k 
našemu Ocu. 

I k našemu. On sam to kaže. Kaže, da nas utješi. 

I naša je domovina gore. I Otac i domovina. I mi ćemo je- 
danput k Njemu uzaći, ako budemo dostojni uskrsnuća. I mi ćemo 
na zemlji kao stare, iznošene i odbačene, haljine ostaviti obličje 
sluge, a zaodjeti se u odjeću svjetlosti i istine. I mi ćemo prestati 
i plakati, i služiti, i gladovati, i stariti. I mi ćemo umaći zauvijek 
ljudskoj zlobi i oštrim zubima ovog životinjskog života, što bode, 
grize i ranjava. Neće više oko nas urlati napasti, niti će nam se 
pod nogama podizati valovi strasti. Bog će na nas navratiti mir 
kao rijeku. Naše sunce neće nikada više zaći ni naša radost uve- 
nuti. Duša će nam biti puna Boga, istine i ljubavi. 

Odmorit ćemo se. Bit će nam lijepo. 

Ljudi kršćani, to je za nas prvi praktični smisao Uskrsa. I 
smisao Uskrsa i njegova utjeha. Zemlja za nas prolazi, a dolazi 
nebo. Naš je Otac onaj s nebesa, koji stanuje u svijetlu i sreći. 

A sve ovo žalosno, i malo, i mučno oko nas, to je samo ou- 
vertura. 

Strpimo se, strpimo se! Zemlja nije naša. 

Mi idemo k Ocu. K našemu Ocu i k — Isusovu Ocu. 

ŽIVI KRIST 


Najdublje značenje otajstva Uskrsnuća jest u činjenici, da 
je po Uskrsu Krist živ. Vječno živ. Nepromjenljivo živ. »Krist 
ustavši od mrtvih više ne umire; smrt nema nad njim nikakve 
vlasti. Jer što je umro za grijeh, umro je jedanput, a što živi, 
živi Bogu« (Rim 6,9-10). 

Uskrsnuće nije stvar od jednoga dana; ono nije samo histo- 
rijski događaj, uspomena prošlosti. Uskrsnuće je vječna sadašnjost; 
Krist je zauvijek u stanju uskrsnuća. Uskrsnuće je samo početak 
novoga, nerazorivoga i neprolaznoga života. Krist nije uskrsnuo, 
da opet umre; On je uskrsnuo, da nikad više ne umre; da navijeke 
živi. On je po Uskrsnuću postao Uskrsli, Živi Krist; Krist vladar 
i pobjednik. ko « 

Živi Krist, to je misao uskrsnuća u svom najširem obimu. U 
tom smislu uskrsnuće je temelj sve naše vjere i njezin glavni i 
vječni sadržaj. Krist živi i djeluje u ljudskim dušama; to je milost 
i opravdanje. Krist živi i spasava u Crkvi; to su vjera i sakramen- 
ti. Krist živi i kraljuje u nebu; to je kršćanska nada, to je kra- 
ljevstvo Božje. 

Od mrtva Krista ne bi nitko mogao živjeti, pa makar bila 
njegova mudrost velika i njegova nauka plemenita i umna. On 
bi onda bio čovjek, a djelo njegovo ljudsko djelo, koje umire sa 
svojim nosiocem. Istom po svojoj neumrlosti Krist je objavio svoje 
božanstvo i postao »onima, koji njemu služe, uzrok vječnoga spa- 
senja« (Hebr 5,9); Onaj, koji stvara, spasava, podiže, nagrađuje, 
dariva iz sebe život i neumrlost. Istom po uskrsnuću dobila je 
Isusova nauka pečat istine, a njegova obećanja garanciju stvar- 
nosti i ispunjenja. 

Od živoga, uskrsloga Krista žive duše, zemlja i nebo. A Krist 
živi u njima. 

Krist živi u dušama. Povijest svake kršćanske duše Kristovo 
je djelo; komadić, dijelak uskrsnog života Kristova. Sve ono duho- 
vno bogatstvo, što ga u sebi kriju izabrane duše, sav svetački 
heroizam kreposti, sve njihove smione žrtve i ostvareni ideali, 
Sva ona finoća prosvijetljenoga i preobraženog čovještva, što se je 
daleko izvila nad sebičnost i živinske nagone, sav sjaj čistoće u 
dušama, sva blaga dobrota, sva živost vjere, sva čudesna obraćenja, 
sva ustrajnost i neslomiva borbenost apostolata, svi veliki primjeri, 

svi triumfi milosti, svi neobični pozivi, sve, sve je to učinio i čini 
Krist, Živi, uskrsli Krist, koji je prodro u dušu i stao u njoj djelova- 
ti kao klica božanskoga, vrhunaravnog, uskrsnog preporoda. 


Mi ga svi u sebi nosimo i osjećamo kao onaj bolji dio svoje 
duše; kao svoga prosvjetitelja, oduhovitelja, inspiratora, oplemeni- 
telja, očistitelja, obnovitelja. Kao nešto živo, životvorno, nebesko, 
božansko, što pali i žeže, ali i topli i blaži. Mi znamo, da je to 
On, Krist; — ali ne Krist u umrlom tijelu, nego Krist u proslav- 
ljenju i preobraženju uskrsnuća, koji mistično i po euharistijskom 
čudu ulazi u duše i u njima se nastanjuje. 


Krist živi u Crkvi. Crkve nije ni bilo, dok Krist nije uskrsnuo. 
Iz uskrsnuća je ona i izrasla. Ona je nikla kao stablo pobjede iz 
klice križa. Netko živ i jak, netko, komu ništa nisu mogli ni 
prijetnje ni mačevi, morao je dati tomu čudnom Božjem djelu 
prodornost i vitalnost. Crkva je akcija, osvajanje, širenje, a svega 
toga nema bez života; sve su to manifestacije nečega, što živi i 
što se kreće. Crkva je divski moralni organizam, čudnovato golema 
zajednica, što živi već stoljeća — živi pobjednički i intenzivno, — 
samo od samoga Kristova Uskrsnuća, samo od uskrsne ideje. Bez 
fizičkih sredstava, bez oružane moći, a ipak s čudesno intenzivnim 
produktivitetom, moralnim, socijalnim, karitativnim, religioznim, 
u stanju vječnog pomlađivanja, spremna da se uvijek bori i stra- 
dava; ali i sigurna, da će uvijek pobijediti. Vjerujući samo u Krista 
i od njega jedinoga živeći. Stvarajući čudesa od duhovne obnove 
i nutarnje veličine, zanoseći dubokim entuzijazmom vječnosti 
bezbrojna srca, učeći svijet novoj, na vrhunaravnim dobrima ori- 
jentiranoj, životnoj mudrosti. Crkva je život, snažan i bujan, a 
život ne raste iz mrtvaca; njega prenose samo živi. Crkva je stoga 
živi, uskrsli Krist u mističnoj životnoj funkciji spasavanja i ot- 
kupljivanja čovječanstva, u svom otajstvenom euharistijskom životu. 

Krist živi na nebu. Na zemlji, u Crkvi i u dušama, ostao 'je 
on, kad je uskrsnuo, samo u otajstvu vjere i u mističnom životu 
milosti. Gore na nebu on je ne samo realno, nego i vidljivo. Na 
najpotpuniji način. Najpotpuniji, ali i najslavniji. Gore je nje- 
gova slava bez koprene, a njegov život bez tajne, osim ako je ta 
tajna nedokučivost veličine, bogatstva i djelovanja. Njegov je 
život na nebu kraljevski, božanski, stvoriteljski život. On s neba 
vlada zemljom, rajem i zvijezdama. U njegovoj ruci svi su ljudski 
udesi, svi životi, sve akcije, sve milosti. Gore je apokaliptički 
uskrsni pobjednik, koji za sebe kaže: »Ja bijah ustao, a evo živim 
u vijeke vjekova i imam ključeve smrti i pakla.« Od njegove 
nebeske uskrsne snage žive i Crkva i sve duše. 

Krist živi; to je misao Uskrsa; to je najtemeljnija uskrsna 
ideja. Krist živi; on nije mrtav. Budući da on živi, živi, mora 
živjeti sve ono, što je njegovo. 

Uskrs je blagdan života; blagdan živoga Krista. Živoga i ne- 
umrloga. On je stoga i blagdan neumrlosti i pobjede. Blagdan 
neumrle milosti, neumrle Crkve, neumrlih, vječnih nada. Blagdan 
sigurne pobjede. 

No zato i blagdan veselja, blagdan mira, blagdan tihe, ali 
svijetle kršćanske sreće. Blagdan optimizma; blagdan ponosne afir- 
macije svega onoga, u što mi kršćani vjerujemo i za što se borimo. 
Blagdan našega uskrsloga kralja, »kojemu sve živi«. 

Živi Kriste, »neka se Uskrsnuću tvome obraduju i nebo, i 


zemlja, aleluja! « 


2517 


IDEALI, KOJI NE UMIRU 


Puno se u modernom svijetu govori o idealima; oni su na 
svačijim ustima. Tako je uvijek bilo. Tako je i danas. Ideali su 
povezani sa pojmom čovjeka; po tome, koji su mu ideali, što štuje 
i kultivira neke više, nematerijalne životne vrijednosti, čovjek 
jest čovjek; to ga razlikuje od životinje. Čim čovjek principijelno 
napusti ideale, pada u materijalizam; tada krug svojih interesa 
sužuje na jelo, pilo, nasladu, san i zabavu, a to su sve manifes- 
tacije životinjskoga, animalnog principa. Čovjek je onda životinja; 
možda savršenija od drugih, ali u svemu bitno izjednačena s dru- 
gim kralježnjacima iz reda sisavaca. 

S tim se međutim nikad neće potpuno pomiriti većina ljudi; 
nas sve goni instinkt idealizma; čovjek nužno, svjesno ili nesv- 
jesno, traži u životu nešto više i osjeća svoju dominaciju nad 
nerazumnom prirodom. 

Tako su uvijek ljudi radili; tako radi svijet i danas; svi govore 
o idealima i oduševljavaju se za bilo što, što im se čini lijepo i 
veliko. 

I današnji moderni naraštaj ima ideale. Pitanje je samo, za- 
služuju li to ime njegovi ideali. Jesu li to odista ideali ili je tim 
»idealima« samo maskiran materijalizam, nedostojan ljudske duho- 
vnosti. 

Nažalost, kod modernih ideala baš je tako. Ideal već po svojoj 
etimologiji znači nešto, što je u vezi s idejom, s mišlju, s nečim 
neopipljivim i nematerijalnim, duhovnim, neumrlim, nerazorivim. 
Ideja, misao ne može umrijeti; ne mogu, dakle, i ne smiju umri- 
jeti ni ideali. Oni u sebi nose nešto božansko. Oni dolaze iz dru- 
goga svijeta; iz carstva, koje nije podložno ni diktatu ni nožu. 
Misli se, ideje, vjerovanja ne uvijaju; — to svatko razumije. Ide- 
ali su nešto, što vlada životom i čemu služe ljudi; a čovjek može 
služiti samo nečemu višemu od sebe, veliku i neraspadljivu.Njegov 
ideal može biti samo božanstvo, direktno ili indirektno. Nazvati 
idealom nešto od danas do sutra, nešto bijedno, kratkotrajno, 
raspadljivo, efemerno, to znači profanirati ideale; to je obično 
neozbiljno izvrtanje pojmova. 

A to se danas radi na veliko. Idealima se zovu stvari, koje 
prolaze, umiru i gnjiju, proste materijalne pojave, veličine od 
krvi i od mesa. 

Djevojke nalaze svoj »ideal« u muškarcu, koji im se sviđa. 
Male hljebojeđe, karijeristi, žive za ideal ove ili one službe. Uži- 
vačima je života ideal imati auto ili haljinu vrijednu nekoliko 


tisuća. Nekomu je ideal da ima noge, ili usta, ili nos, ili obrve, 


kao ona ili one filmske zvijezde. Milijuni se oduševljavaju za 
šport kao za svoj životni ideal; za naslov prvaka, šampiona, rekor- 
dera; za pobjedu u natjecanju. Jednima su ideal ljubavna osvaja- 
nja; drugima konji za trku ili brzi auti; trećima mladost i ljepota. 
Preko toga ne idu njihove težnje; u tom su našli smisao života: 
to nazivaju svojim životnim idealom. j 

Ne treba zbilja dokazivati, da ovakvo shvaćanje ideala, a po 
idealima i smisla života, dovodi u krizu svu ljudsku veličinu i 
sve čovječanske osjećaje. To nisu neumrli ideali; to nije nešto 
što vlada i ostaje; to nisu životne vrijednosti, pred kojima čovjek 
može da skine kapu i da im se pokloni. Da kaže: to je nešto više 
od mene; to je našto, što je vrijedno, da mu služim i da se za 
nj žrtvujem. Na taj način ostaje čovječanstvo bez ideala, a ide- 
alizam postaje frazom i blijedom utvarom. Ljudski život gubi 
potpuno sav svoj viši smisao. Konj trkač, koji će već za 15 godina 
biti stara kljusina, odista ne može biti osim vrlo bijedan životni 
ideal. Ne može to biti ni auto, koji će se sutra slupati. Ne može 
to biti ni jaka športska ruka i noga, koja će već za koju godinu 
biti hrana crvi. Ne može to biti ni mladost i ljepota, koja ocvate, 
jedva što je procvala. Ne može to biti ni sjetilna ljubav bez viših 
pobuda, koja se ni u čemu bitno ne razlikuje od sličnih procesa 
među životinjama i s kojom će biti gotovo, čim se tijelo osuši. 
Sve, što je tjelesno, ideal je od jednoga dana; sve je to obilježeno 
prolaznošću i efemernošću. 

Od zemaljskih dobara nema uopće nijednog, koje bi bilo trajno, 
neprolazno i vječno, pa prema tome razlučivalo u punu smislu 
naziv ideala. I po naravi svojoj najviša naravna dobra, kao zaslu- 
žnost, slava, rodoljublje, humanitet, imaju samo relativnu vrije- 
dnost i ograničeno trajanje, osim ako se svedu na Boga i uprave 
na Bdečnost kao služba Bogu, u kojemu će po uskrsnuću uvijek 
živjeti. ' 

. Ideal je, dakle, uvijek nešto vječno, nadljudsko i nadzemaljsko. 
A takva dobra mogu postojati samo u pretpostavci nevidljivoga i 
duhovnog svijeta, u kojemu kraljuje Bog i gdje nema smrti. 

U taj duhovni svijet, u taj neumrli red stvari, vodi nas vjera, 
a kroz vjekove uskrsnuće. Čovjek može doći u posjed svojih ide- 
ala i u njima se smiriti i upokojiti samo, ako iza smrti dolazi 
uskrsnuće i vječni život. Ako i on bude postojao paralelno s onim 
dobrima, za kojima je na zemlji težio. Ideali ili, bolje, težnja za 
idealima, predstavljaju i traže uskrsnuće. I uskrsnuće i Boga: 
vječno, duhovno biće; nestvoreno, savršeno dobro. 

Neposredna je posljedica iz toga, da su prvi ideali uvijek, 
formalno ili virtualno, vjerski ideali, a idealizma, — punog idea- 
lizma, koji vjeruje u vječnost i neporušivost svojih ideala, — nema 
bez vjere. Na Bogu su na koncu konca izgrađeni svi ideali. A 
samo ljudi, koji vjeruju u uskrsnuće, mogu ozbiljno vjerovati u 

to, da su njihovi ideali vječni i da će preživjeti i nadživjeti mije- 
nu materije. 

I to je jedna i plodna i praktična uskrsna misao. Poznati su 
ideali kršćanstva; svi znadu za one životne vrijednosti, koje ono 
kultivira. To je veličina duše, izgrađena na upokorenju i žrtvi 
tijela; to su kreposti; to su zasluge u službi Božjoj; to su dobra 
djela; to je apostolat istine i pravde; to je rad na podizanju i 
spasavanju čovječanstva; to je Kraljevstvo Božje u dušama, u 
Crkvi, u nebu; to je Krist, Bogočovjek i Otkupitelj, blagi, veliki 
i dobri; to vječni život i počinak u Bogu, u istini, ljepoti i do- 
broti. 

Sve su to ideali, koji žive, a koji ne umiru; sve su to ideali 
ne samo ostvarivi, nego i nerazorivi i vječni, čim priznamo, da 
postoji Bog. A ostvarivi su i nerazorivi objektivno u Bogu, a su- 
bjektivni u nama po neumrlosti duše i uskrsnuću tijela. Svi ze- 
maljski ideali imaju vrijednost samo tada, ako su se pretopili u 
ove božanske, vječne, uskrsne ideale. I humanitet, i rodoljublje, 
vječno će živjeti samo kao slobodno, ljudsko opredjeljenje za dobro, 
sa vječnim efektom u carstvu duša i dobra. 

Krist je naučio čovječanstvo za te velike i vječne ideale živ- 
jeti. Živi i umire. Sav njegov život bio je samo klanjanje i slu- 
žba tim duhovnim i onozemnim vrijednostima; čitava njegova 
misija sastojala se je jedino od propagande za životni idealizam i 
od »svjedočanstva istini«. Kad se je Pilat idealizmu nasmijao 
rekavši: »Što je istina!«, Krist ga je afirmirao onim svojim: »Ja 
sam za to, rođen i za to sam došao na svijet, da dadem svjedo- 
čanstvo istini. I svatko, tko je od istine, sluša glas moj!« (Iv 18,37-38). 

Svojom smrću za istinu, u velikoj vjeri u Boga i u vječna 
dobra, Krist je afirmirao idealizam. A svojim uskrsnućem oprav- 
dao ga je i dokazao svima, da je on realan. 

Kršćanstvo nije ništa drugo nego životni idealizam u jedinoj 
mogućoj i stvarnoj formi — idealizam oslonjen o Boga i izgrađen 
na vjeri u dušu i vječnost. Kršćanstvo je povuklo logične konsek- 
vencije iz potrebe ljudske duše za Bogom i za idealima. 

Mi kršćani trebamo biti uvijek toga svjesni. A danas, na 
Uskrs, najviše. Mi zastupamo jedine velike i besmrtne ideale u 
životu. Ideale, koji ne umiru. Budimo u tom odlučni i dosljedni! 
Bacimo od sebe s prezirom sve parvenijske moderne životne ide- 
ale, sitne i neljudske! Dajmo im mjesto, koje im pripada; — 
među stvarima od jednoga dana! 

Stvoreni smo za više; — za Boga i za istinu! 

STAN JE NJEGOV U MIRU 


Na Kristu su se ispunila proroštva. I ona, što su mu prori- 
cala, da će stan njegov biti u miru i da će »grob njegov biti sla- 
van« (Iz 1,10). »Vidjet će, koga su proboli« (Iz 17,37). »I vidjet 
će plakat će nad njim, kako se plače nad sinom jedincem« (Zah 
12,10). »Pred licem njegovim past će svi ničice«. »I poklonit će 


mu se svi narodi zemaljski« (Ps 21,28,30). 


Sve se to ispunilo do zadnjeg slova. Milijuni su već zaplakali 
nad njegovim križem i nad njegovim mukama. Od Gospe i sve- 
tih žena na križnom putu i na Kalvariji, pa kroz sve kršćanske 
naraštaje do nas i do naših dana, gdje opet milijuni proliju to- 
plu, dragu suzu, kad ispred njih nose Propelo, čitaju Muku Isu- 
sovu, slušaju propovijed o njemu, ljube mu rane na Veliki Petak 
i kleče pred Isusom u grobu. Sav je okupan suzama naroda i 
vjekova Božanski Jedinac, što su ga ubili za naše grijehe. Naj- 
plemenitije duše u čovječanstvu, cvijet ljudstva plače nad nje- 
govim bolima. I neizmjerne su, beskonačne povorke onih, koji 
dolaze na njegov grob, da ispred njega prodefiliraju, hodajući 
ili puzajući na koljenima, i da mu se poklone. Ničija smrt nije 
bila ni milijuntim dijelom opjevana i ožaljena kao njegova. Nitko 
nije na svome grobu čuo onoliko veličanja i priznanja kao On. 
Nema broja žalobnim govorima, što se svake godine izreku na 
grobu Božjeg Jedinca. Kolika bi to bila brda od svijeća i kakvi 
nebotični krijesovi od svijetla i sjaja, da se na jednu hrpu snese 
sve, što je kroz 19 stoljeća kršćanske ere stavljeno bilo na njegov 
grob u znak poštivanja, zahvalnosti i ljubavi! 

Sav je svijet na koljenima pred njim na Veliki Petak: papa, 
kraljevi, biskupi i vođe. Oružje država prigiba se pred njim; sve, 
što zemlja ima lijepa, položeno je pred njegove noge. Ne zna se 
mjere klanjanju i blagoslovima. 

. Grob je njegov slavan. A stan je njegov u miru; — »locus 
€lus in pace«. 

Mironosan je dolazak sviju onih, koji ga na Veliki Petak 
pohađaju. Poljubac mira i ljubavi nose mu tada oni, koje je on 
otkupio. I tiho, tiho prilaze k njemu, da ga ne probude iza sna, 
u kojemu spava u svom cvjetnom mirisnom grobu, puno blagoga 
Sjaja. Najljepše mu cvijeće miriše, a palme mu i oleandri pjevaju 
meku uspavanku i prave hlad. Lijepo mu je kao u krilu Djevičinu. 
Odmara se kao pobjednik-triumfator od svojih bolova, koji se 

nikad više neće vratiti. U blaženom osjećaju vječne pobjede i 
vječnoga mira. Leži na mekim sagovima ljubavi, milovan čistim 
poljupcima velikih i malih. 

»Stan je njegov u miru.« Sladak je onaj Kristov počinak u 
grobu vjere i ljubavi. Ljepšega sebi čovjek ne može zamisliti. U 
njemu se zaboravljaju žrtve i rane; one više ne peku i ne bole; — 
osveti ih je grobni mir izliječio. 

Ali još je slađi onaj vječni počinak Kristov ne u grobu, već 
u nebeskom stanu slave Očeve. Ondje se nebeske mirijade klanjaju 
Janjetu, što je bilo zaklano. Ondje ga je Otac ovio svojim mirisom 
i božanskim cvijećem vječne istine i ljepote, što nikad ne vene. 
Ondje je svaki dan Veliki Petak poklonstva i ljubavi. Ondje nije 
mir smrti i sna, nego mir života, punog i vječnog. 

Ondje je stan njegov. Mjesto svjetla i mira, gdje on počiva, 
odmara se, raduje i otkupljuje, ne više u krvi, nego u milosti i 
pobjedi. 

To je stan, u koji je zauvijek unesen Križ, sa Kalvarije, — 
gdje je zauvijek pohranjena žrtva od prvog Velikog Petka. 

Stan, Božji, vječni stan u miru, kamo se unose i naši križevi. 
Križevi sviju onih, koji s Kristom trpe i za njim nose križ. 

To je Veliki Petak slave. To je vječni Uskrs. To je nebo! 

USKRSNUĆE I ŽIVOT 


Nema bolje saveznice životnoj filozofiji kršćanstva od filo- 
zofije smrti. Ništa temeljitije i radikalnije ne ruši svih materija- 
lističkih životnih sistema i pozitivističkih nazora o svijetu nego 
istina, da čovjek mora umrijeti. Lakoumne pjesme o životnom 
veselju i sreći, o vinu i ljubavi, nisu nimalo zgodne za ukopnu 
svečanost. Tu bi one svima anakreonticima prisjele u grlo. Da u 
bakanalijama nađe smisao života, mora se čovjek prije napiti kao 
životinja. Nije to filozofija za trijezne ljude. Kad je čovjek tri- 
jezan, mora i uslijed bijesne raspojasanosti pomisliti na svršetak. 
Sile ga na to primitivna logika i princip finaliteta. A u grobnoj 
perspektivi izgleda sva ta ljubavna opojenost i groznica pomalo 
kao bulažnjenje, a pomalo kao svadbeni pir leptirova, koji uginu 
odmah iza oplodnje. Mladost je samo maskerata pod kostimima 
ljepote i zdravlja; stvarnost je — grob. 

To ostaje; to je zbir i rezultat života po kriterijima materije; 
mladost je samo utvara i uspomena; od nje ostaju, na koncu, 
prazne ruke;; ona je prošlost; bila je, i nema je. Smisao života 
sveden je na šaku praha. 

Ima ljudi, koji se zadovoljavaju i ovakvim rješenjem životne 
zagonetke. Drugo je pitanje, nije li iskreno, ili s puno: straha, 
da su se prevarili, i zažmirivši na oba oka. Svakako to nije rješe- 
nje, na komu bi im se moglo čestitati. Sav je finalitet svijeta 
oko nas tim razbijen; finalitet inače tako čudesan i željezno do- 
sljedan. Kao šaka na oko pristaje takvo rješenje u zatvorenu, 
jedinstvenu cjelinu makrokozma. Njim je razbijena čitava logika 
života; unesen u nj prvi apsurd, jedini non-sen. 

Lako bi se bilo pomiriti s tim rješenjem, da je čovjek životi- 
nja. I životinje umiru. Ali one umiru bez protuslovlja u svome 
biću. One nikad nisu ni živjele izvan materije i izvan vremena; 
nikad nisu osjetile čežnje za besmrtnošću; njihov nije nikad 
bio sav svijet kao predmet spoznaje i želje. One se _ nisu nikada 
pobunile protiv smrti, nikada nijesu bile velike. 

A čovjek jest. On je spoznavao prostore bez mjere; on je imao 
neutažive težnje; on je snivao o sreći uvijek većoj; on je nosio 
u sebi potrebu za neumrlošću i branio se od smrti; živio je i 
djelovao u besmrtnom carstvu ideje i duha; vladao i stvarao. Sav 
je bio za to stvoren. No smrt mu je sve to zanijekala. Temeljna 
tendencija njegove naravi ostala je neispunjena zauvijek. On je 
od naravi prevaren i razočaran; izmučen njezinim iluzijama, naj- 

veći je i jedini nesretnik među stvorenjima sa zemlje. Svagdje je 
u svijetu red, a ovdje je strahoviti, kaotični nered. Do čovjeka 
je sve božanstveno i umjetnički izvela čudesna stvoriteljska ruka, 
a ovdje je napravila mrlju. 

Stvoren je i fizički moralni apsurd u prirodi i u stvorenju. 
I moralni apsurd. Ako sva etika, sva krepost, sve dobro, sav ka- 
rakter, sve domoljublje, i sva služba zajednici nisu fikcije, — 
a nisu, jer bez njih ne bi mogao postojati svijet, — onda taj 
moralni red mora imati sankciju. Dobro mora biti nagrađeno, a 
zlo kažnjeno. Toj se sankciji ružno rugaju grob i smrt bez uskrs- 
nuća. Svaki dan padaju u grob lopovi, koji su uživali, i pravednici, 
koji su se mučili; pravde i jednakosti među ljudima nije još nikada 
vidjela zemlja. Ako nema negdje drugdje izjednačenja, onda je 
logičan samo moral razbojnika. 

Smisao je ljudskog života sa svake strane, doveden do apsurda. 
I ništa tu ne pomaže, ako prazninu smisla i sadržaja malo poetič- 
nije etiketiramo i učinimo nekakav socijalni eudajmonizam ciljem 
života; — ako velikane i poštenjake odštetimo slavom i časnim 
spomenom, a smisao života otisnemo u generacije budućnosti i u 
vječni napredak čovječanstva. 

Sve to nije ništa. To čovjeka ne: zadovoljava i ne pokreće. 
On i kao osoba traži smisao i sreću života. A te osobe nakon 
smrti više nema; on više ne može ni pomirisati svoje slave, ni 
uživati u dobru čovječanstva budućnosti. Apsurdi ostaju u potpu- 
nosti. Težnje su i termini u apsolutnom nerazmjeru, u oštroj 
kontradikciji. 

Kršćanstvo je neprispodobljivo bolje rješilo problem i zago- 
netku ljudskog života. U njegovu sustavu nema ni kontradikcije 
ni nelogičnosti. Ljudskom se srcu daje ono, što tvrdokorno traži 
i za čim neutaživo žeđa — život. Život bez kraja; život bez grani- 
ca; život pun i vječan. I sve onda dobiva smisao i značenje. Vječ- 
nost izjednačuje nejednakosti i kontraste života. Moralni red do- 
biva svoju sankciju. Istina i dobro postaju vječni, ne samo kao 
apstrakcija, nego i kao konkretne i osobne životne vrijednosti. 
Čovjek nije najnesretnije biće, već najsretnije. Istom po neumrlosti 
on i postaje suveren zemlje i participira beneficije Božanstva. 

Filozofija smrti vodi k filozofiji kršćanstva. A filozofija kr- 
šćanstva pretvorila se u teologiju i u vjeru, kad je došao Krist 
i rekao: »Ja sam Uskrsnuće i Život. Ko vjeruje u mene, ako i 
umre, živjet će!« (Iv 11,25). I kad je tu božansku riječ potvrdio 
uskrsnućem; to božansko obećanje iskupio svojim triumfom s neba. 

Sve, i razum i vjera, i narav i vrhunarav, otkriva iza groba 
novi život i novi svijet. Bog iz njega govori i objavljuje se. 

Tamo je, tamo, u krajinama vječnosti i uskrsnuća, i središte 
i težište ljudskoga života. »Sola vera vita« — Jedini pravi život. 

Ljudi, kad bismo to razumjeli, — kad bismo po tom živjeli, 
— bili bismo stoputa i bolji i sretniji. Kad bismo se opet vratili 
na ono Kristovo: »Što koristi...?«, i na ono, asketsko: »Quod 
aeternum non est, nihil est« — što nije vječno, nije ništa! 

A to je istina, jedina istina. Krist je »Uskrsnuće i Život«! 

3 USKRS BEZ USKRSA 


Ima i takvih Uskrsa. Uskrsa bez Uskrsa. Uskrsa samo za dru- 


ge. 
Ne mislim na one siromahe, koji i na Uskrs ostanu gladni i 


' poderani. Ne mislim na sirotinjsku djecu, koja na Uskrs nemaju 


šarenog jajeta u ruci. 

Na kraju, ako je to Božja sirotinja, ona opet nije ostala bez 
Uskrsa. Ona se obradovala makar uskrsnom suncu i uskrsnim 
zvonima. Došla je u crkvu, pa čula evanđelje i blagovijest Uskr- 
snuća. Vidjela je na Veliki Petak Isusa izranjena i gola na križu, 
pa se je utješila, da tako mora biti. I On je bio siromah; i Nje- 
mu su činili nepravdu; i On je nosio križ i bio gladan i žedan. 
A On je bio Sin Božji. Njega je Otac ljubio. I anđela mu je po- 
slao, da ga utješi. On nije, sigurno, uzalud trpio. I dragovoljno 
trpio. On razumije bijedu i voli male sirotane, koji nemaju kruha. 
On je njihov, a oni su njegovi. Siromašni, gladni, uplakani, pro- 
gonjeni. Njih sve je on nazvao blaženima. 

I, eto, kad na Uskrs stoji tamo na oltaru uskrsli Isus, sav 
lijep i ponosan, sa zastavom u ruci, njima se čini, da to on baš 
njima, svojim siromasima, domahuje: »Do viđenja!« Vidiš, govori 
im, ja sam sada živ i sretan. I gore sam u nebu. Vaš prijatelj. 
Sirotinjski prijatelj, onaj gladni i goli od Velikoga Petka. I vi 
ćete biti živi i sretni. »U domu Oca moga mnogi su stanovi« za 
dobru, a nesretnu djecu. Tamo je naše carstvo. Carstvo onih, što 
nose križ, a opet su čista srca. Tamo ćemo mi slaviti vječni Uskrs. 
I bit ćemo siti i ogrijani. I bit ćemo milovani i maženi. I imat 
ćemo puno dobrih, malih drugova sa krilima od inja i sa kosama 
od zlata. 

Ne, ne; nisu Isusovi siromasi bez Uskrsa. Sva je uskrsna na- 
da , njihovoj duši. I sav uskrsni mir. I sva čistoća uskrsne novine 
života. 
> Ti su živi. Ti su se ispovijedili. Ti su primili u se Boga. Ali 
ima ih, koji su mrtvi i na Uskrs. Ima ih, koji leže u grobovima, 
i kad sve oko njih pjeva pjesmu života i Uskrsnuća. 

A nema ništa žalosnije, nego lijes i mrtvac u kući na Uskrs, 
kad zvone zvona. Najernija je smrt u bijelom okviru mladog i 
svježeg života. Sve kliče; sve se veseli; sve cvate; sve se budi; 


Sve oživljuje; a u lijesu vlada muk, mrak, raspadanje. 

Znate li ih, koji su to: ti mrtvaci usred slave Uskrsnuća? Ti 
ljudi bez Uskrsa na Uskrs? 

Ima ih, nažalost, i previše među nama. To su oni, koji se ni 
u korizmi ni o Uskrsu, nisu  ispovijedili. K njima nije došao 
Krist, radostan, pomlađen i besmrtan. Na njihova vrata nije po- 
kucao njegov uskrsni mirovni pozdrav. Njihovih se duša nije 
takao životvorni dah uskrsnog proljeća. Duše su im mrtve. Grobovi 
su njihov stan. Na njima je još neprelomljen pečat osude. 

Bože moj, kako je to morao biti žalostan pogled, ako je Juda 
još i na uskrsno jutro ležao pod drvetom, o koje se je bio objesio 
i s koga se srušio kao iznakažena, modra, trula lešina. Strahovit 
je to morao biti kontrast veselom uskrsnom susretu u dvorani 
posljednje večere. I Petar je bio sagriješio, ali on je slavio Uskrs 


u suzama radosnicama. Za njega je na Uskrs opet započeo život ' 


u Učiteljevu poljupcu i oproštenju. 

Uskrs bez Uskrsa. Uskrs bez susreta sa Učiteljem. Odmetnički 
i nevjernički Uskrs. 

Ljudi Božji, nije Uskrs u šarenim jajima. Nije uskrsno »Kra- 
ljevstvo Božje jelo i piće, nego pravda, i mir, i radost u Duhu 
Svetomu« (Rim 14,17). 

Duhovni mrtvaci, brzo, brzo na ispovijed! Još danas ili sutra! 

Prokletstvo je Uskrs bez Uskrsa! 

»TRIUMPHATOR NOBILIS« 


Pobjednici i triumfatori uvijek su otmjeni i darežljivi. Po- 
bjednik oprašta barem ako nije barbarin. U dan slavlja dijele se 
darovnice i odličja. U triumfu se najlakše dobivaju privilegiji i 
milosti. ' 

I za zemaljske triumfatore to vrijedi. Radost nikada nije okru- 
tna; ona se veže s dobrotom; kroz nju progovara onaj najdublji 
temeljni ton ljudskog srca, koje je Bog stvorio za plemenitost i 
ljubav. : 

A na nebu su radost i dobrota jedno. A Božja veličina uživa 
u milosrđu i manifestira se u darežljivoj, stvaralačkoj i otkupitelj- 
skoj podatnosti. ; . 

Uvijek je Bog dobar i plemenit. U carstvu svoje vječnosti; 
i na zemlji, u liku čovječjem, u ulozi Otkupitelja, koji je došao 
na svijet, da njim »prođe dobro čineći«. 

Svaki je dan Kristova života bio dan plemenštine i dobrih 
djela. Nikada Krist nije ispao iz uloge nosioca mira i djelitelja 
blagoslova. Za njegovim nogama ostajao je svuda svijetli trag 
dobročinstva: u osušenim suzama, u utješenim srcima, u izliječe- 
nim bolima, u oproštenim grijesima, u preporođenim dušama. I 
na križu je on samo činio dobro. Kad su ga najgore mučili, On 
je najherojskije ljubio i bio najdarežljiviji. Iz probodenog njegova 
srca protekla je na čovječanstvo otkupna voda spasenja. Propetim 
rukama slomio je nad zemljom vjekovnu kletvu. Obješen na križu, 
prinio je žrtvu, koja je zauvijek pomirila nebo sa zemljom. Umi- 
rući moli za svoje neprijatelje i žeđa za spasenjem duša. Još u 
smrtnoj agoniji dariva nebo raskajanom razbojniku. 

Kristu se je lako moliti s pouzdanjem i s nadom. Svaki dan. 
On svaki dan zove k sebi sve umorne i opterećene, obećavajući 
im okrepu i pokoj na svom blagom i poniznom Srcu. 

Ali ako već ima dan, kad Kristova božanska darežljivost kul- 
minira, dosiže vrhunac, to je uskrsni dan. Krist je tada dužan, 
dužan svojoj uskrsnoj slavi, da zasja veledušjem. On je to dužan 
Ocu, koji ga je taj dan proslavio i učinio besmrtnim Pobjednikom 
i vječnim Triumfatorom. Njegov spasiteljski triumf i njegova us- 
krsna pobjeda moraju biti manifestirani. Svijet, nad kojim je 
Bog triumfirao, mora biti obradovan; mora biti sav zasut milosti- 
ma i dobročinstvima. Slava Kristova mora toga dana provaliti i 

zasvijetliti kao sunce. Isus i kao čovjek mora biti preobražen 
veseljem, što uživa u usrećivanju i dobroti. 


Po toj finoj milosnoj psihologiji postao je Uskrs u očima 
Crkve prvim danom milosti kroz čitavu crkvenu godinu. Isus taj 
dan izlazi mistično pred svoje vjerne u liku »plemenitog triumfa- 
tora«, darežljivoga, blagog Pobjednika; punih ruku i dobra srca. 
Više nego ikad Krist je Crkvi na uskrsni dan »Triumphator no- 
“bilis«. Na Uskrs ona od njega sve moli i sve dobiva. 


»Triumphator_nobilis«; plemeniti, božanski Uskrsni Pobjed- 
niče; i mi smo djeca Crkve, pa te i mi danas, na Uskrs, molimo 
za sve, što nam treba. Ti ćeš i prema nama biti triumfatorski 
darežljiv, i uslišit ćeš nas. 


Puno ima tih potreba. Naših i tvojih. Tvoja je Crkva, tvoje 
su duše, tvoji su narodi. 


Tvoja je Crkva; »Crkva Boga života«, »tvrđa i stup istine«, 
što ima da .za tebe »svjedoči pred kraljevima i narodima« i da 
»propovijeda Evanđelje svakome stvorenju«. Riječi su njezine »duh 
i život«. »Živa je riječ Božja, i djelotvorna, i oštrija od svakog 
mača dvoresca,... i sudac je ona nad mislima i osjećajima srca« 
(Hebr 4,12). ' 

Uskrsni Pobjedniče, daj, da tvoj uskrsni anđeo sađe nad sve 
te nasilne grobove i da potrga s njih pečate i odvali kamenje! 
Izvedi opet, svojom uskrsnom snagom, Petra iz tamnice! Daj opet 
»slugama svojim, da sa svom slobodom navješćuju riječ tvoju« 
(Dj 4,29). vih Md 

Tvoje su duše. A duše su danas bolesne; ljudi su danas u 
grijesima; otpad i hula, pokvarenost i nevjera brane se po kršćan- 
skim zemljama; stotine milijuna otkupljenih sjede još u sjeni 
smrtnoj. »Ime se tvoje pogrđuje po vas dan« (Iz 52,5). Sve je 
pošlo za krivim prorocima. Trnu se tvoja svjetla u dušama. Uče- 
nici tvoji zatajuju te, izdaju i ostavljaju. Propadamo. Bježimo od 
tvoga križa i od tvoga otkupljenja. 


Uskrsni Pobjedniče, daj, započni opet, u božanskoj svojoj 
uskrsnoj samosvjesti, svoj duhovski pohod kroz svijet! Preporodi 
i čovječanstvo naših dana svojom istinom i milošću! Pošalji nam 
apostole i vjesnike svoje uskrsne pobjede! Zasini poganima! Obja- 
vi se svijetu i dušama u svoj ljepoti i slasti svoje uskrsne po- 
bjede! Izdigni opet križ za veliki znak narodima! 


Tvoji su narodi. A narodi su danas iskrvavljeni! Mrze se, 
mjesto da se ljube. Ubijaju se, mjesto da se slažu i raduju. 
Oružaju se, mjesto da uživaju sreću mira. Puna je krvi i rata, 
nasilja i bespravlja, zemlja, koju si ti otkupio. 


Uskrsni Pobjedniče, daj, izađi opet nad nju kao mironosna 
vizija blagoga uskrsnog dana! Navijesti narodima mir! Daj, da se 
opet »puci u te uzdaju«! Reci opet svemu svijetu: »Mir vama!« 
Daj, da se opet svi tvoji učenici »razvesele vidjevši Gospodina«! 

»Po svetom Uskrsnuću svome, oslobodi nas Gospodine!« Oslo- 
bodi nas i smiluj nam se! Mi te još jednom za to, iskreno i 
ponizno, molimo. Riječima tvoje uskrsne sekvencije: 

»Tu nobis, victor_ Rex, miserere!« »Pobjedniče, Kralju divan, 
Budi nama milostivan! « 

PJEVAJTE, PTIČICE! 


Pjevajte, ptičice, s proljetnih grana, 
pjevajte veselo sa sviju strana! 


Pjevajte proljeću, njegovu cvijeću, 
pjevajte svijetu uskrsnu sreću! 


Pjevajte u vrtu, u cvjetnom gaju, 
pjevajte suncu, njegovu sjaju! 


Pjevajte Uskrsu našemu dragom, 
pjevajte 'čitavom glasa svog snagom! 


Pjevajte povazdan i cijele noći, 
ne ćete nikada ispjevat moći, 


Što nam je Pobjeda Kristova dala: 
hvala Ti. Spase naš, do neba hvala! 


Iv. Ev. Šarić 


b 
š 


USKRSNO SVJETLO KRISTOVO 


Krist nikad nije sam u vjeri i u pobožnosti Crkve. Ni kad se 
rađa, ni kad umire, ni kad je uskrsnuo. On ni Bogu ni Crkvi nikad 
nije privatnik, nije ni svetac, nije ni samo Bogočovjek; on je 
uvijek — Otkupitelj. S njim je povezano čitavo čovječanstvo i 
njegova sudbina. On ne umire za sebe; on najprije umire za nas. 
On nije ni uskrsnuo jedino za sebe; on je uskrsnuo i za nas. Kao 
naš brat prvijenac, kao zastupnik i predstavnik čovječanstva, kao 
novi praotac otkupljenih. »Kao što u Adamu svi umiru, tako u 
Kristu svi žive« (1 Kor 15,22). ' 

Sve je u Kristovu životu i naše. Njegova radost i naša je 
radost. Njegova pobjeda i naša je pobjeda. Njegov Uskrs i naš je 
Uskrs. On je samo uskrsni »prvijenac onih, što umiru« (1 Kor 15,20). 

S Isusom i mi na Uskrs triumfiramo i veselimo se. Ne samo 
iz ljubavi prema njemu, nego i u osjećaju, da je Njegovim Uskrsom 
dovršeno i zapečaćeno naše otkupljenje. Da nas je Kristov Uskrs 
digao iz naših duševnih grobova, iz naših slabosti, osuda, grijeha, 
i odnio u carstvo svijetla, slobode, milosti, mira i vječnih nagrada. 
S Kristom su i naše duše uskrsnule. S Kristom je uskrsnulo čo- 
vječanstvo. 

Uskrs nije samo Uskrs Sina Božjega u tijelu; Uskrs je i Uskrs 
duša; blagdan izvršenog i savršenog Otkupljenja. 

Takav Uskrs, — Uskrs skupa i Kristov i naš, — proživljuje 
Crkva u svojoj uskrsnoj slavi i bogoslužju. Ona je sva u tim 
velikim mislima. Njezina je radost radost svjetla Kristova, radost 


“ novoga života, radost otkupljenja. 


To je njezino uskrsno svjetlo Kristovo: »lumen Christi«. To 
je njojzi uistinu blažena uskrsna noć: »vere beata nox«. To je 


.njojzi uskrsno klikovanje, uskrsni »Exsultet«. Uskrs »sve, koji u 


Krista po čitavu svijetu vjeruje, izbavlja od svjetskih mana i od 
tmina grijeha, pa ih vraća milosti i dovodi k svetosti«. Uskrsli je 


Krist božanska zvijezda danica, — »Lucifer matutinus«, — koja 
više nikad ne zapada, — »qui nescit occasum«. On je na uskrsni 
dan veselo zasjao nad čovječanstvom, — »serenus illuxit«, — da 


»rastjera zloće, da sapere krivnje, da opet donese nevinost onima, 
koji su pali, a radost onima, što tuguju. On ništi mržnje, uspostav- 
lja slogu, lomi nasilje«. On »ono, što je bilo odbačeno, diže i, što 
je bilo ostarilo, obnavlja; on zemlju spaja s nebom, čovjeka s 
Bogom.« Na Uskrs se je izlila na svijet milost Kristova posinjenja 

— »diffusa adoptionis Sratia«, — da kao jedina nada, — »spes 
unica mundi«, — preporodi narode — »gentibus innovandis«. 
Uskrsli Krist naše vazmeno Janje, što je bilo za nas žrtvovano, 
— »Pascha nostrum immolatus est Christus«. On je »pravo Janje, 
što je odnimilo grijehe svijeta. On je našu smrt svojom smrću 
razorio, a svojim uskrsnućem uspostavio je naš život«. 

I Crkva ga pozdravlja. I zahvaljuje mu se. I kliče nad njego- 
vim i svojim triumfom. Sv. Augustin ne zna, je li Uskrs više 
anđeoska svetkovina ili naša ljudska. Naš je Dobri Pastir uskrsnuo 
— >»Surrexat pastor bonus«. »Uistinu uskrsnuo«. Pobijedio je lav 
od koljena Judina. Proslavljen je Jaganjac, koji je bio zaklan, i 
on evo prima »čast i slavu i blagoslov«. Danas mu je Otac »dao 
narode u baštinu«. »Krist ustavši od mrtvih više ne umire; smrt 
nema nad njim nikakve vlasti; jer što je umro, umro je jedanput, 
a što živi, živi Bogu« (Rim 6,9). 

Uskrsnuo je naš Otkupitelj. »Ustao je iz groba Gospodin, koji 
je za nas visio na drvetu«. »Ustao je Krist, nada moja«. »Kažite 
narodima, da se je Gospodin zakraljio sa Križa!« »Da nas otkupi 
Bogu, ubijen tijelom, a oživljen duhom« (1 Petr 3,18). I »zato je 
ovo dan, koji je učinio Gospodin; veselimo se i radujmo!« Čitav 
svijet je danas otkupljen; čitav neka se zato veseli! »Uskrsu 
tvome neka se obraduju nebesa i zemlja!« »Dosta je suza i dosta 
boli! « 

Otkupitelj je čovječanstva uskrsnuo i donio nam darove milosti 
i slave. Svima onima, koji ih prihvate s vjerom i ljubavlju. Svima 
onima, koji ostanu Kristovi sve do konca i sačuvaju neokaljanu 
bijelu uskrsnu haljinu. : 

Djeca Crkve, dionici uskrsnoga blagoslova, treba da na to 
živo misle. Da se za to mole. Da se tome nadaju. Da oko toga 
rade. Novi uskrsni život valja sačuvati. Vjerom, nadom, molitvom, 
budnošću, krepošću, ljubavlju, duhovnim umiranjem svijetu. Samo, 
koji s Kristom umru, s Kristom će i uskrsnuti na život vječni. 
»Jer vi ste umrli«, govori Apostol, »i život je vaš sakriven s Kris- 
tom u Bogu. Kad se Krist pokaže, život vaš, tada ćete se i vi s 
njim pokazati u slavi!... Ako ste s Kristom uskrsnuli, tražite ono, 
što je gore, gdje Krist sjedi s desne Bogu; za onim, što je gore, 
čeznite, ne za onim, što je na zemlji!« (Kol 3,1-4). »Očistite stari 
kvas, da postanete novo tijesto... ne u kvasu zloće i nepravde, 
već u beskvasnom kruhu poštenja i istine!« (1 Kor 7,8). 

Na Uskrs treba da se rodi novi kršćanski naraštaj, — »novella 
germina sanctitatis«. A »što je rođeno od Boga, pobjeđuje svijet« 
(1 Iv 5,4). 

Za tu novinu života i za tu pobjedu u vremenu i vječnosti 
moli se Crkva svome Uskrslom Otkupitelju i Zaručniku, u svim 
uskrsnim molitvama. Da u njezinoj djeci »sačuva (uskrsni) duh 
Posinjenja, pa da obnovljena tijelom i dušom čisto (Gospodinu) 
služe.« Da im bude svima »jedna vjera u duši i jedna krepost u 
djelima«. Da »postignu i savršenu slobodu i dođu do života vječ- 
nog«. Da »životom opslužuju tajnu, koju su vjerom primili«. Da 
ih »časno otajstvo Kristovo očisti od svake starosti i prenese u 

novo stvorenje«. Da ih po Duhu ljubavi, koji im je ulio, »nahra- 
njene uskrsnim otajstvima, po svojoj dobroti učini složnima«. Da 
uskrsni sakramenat »ustraje vječno u njihovim dušama«. Pa da po 
»vremenitim (uskrsnim) blagdanima zavrijede doći u slavu vječnu«. 

Svjetlo uskrsno, Kriste, zasvijetli i nama svima! Mi ti se 
molimo. Mi se s tobom veselimo. Mi ćemo s tobom živjeti. »Isuse, 
da nam budeš jedanput vječna uskrsna radost, oslobodi nas od 
ružne smrti grijeha i preporodi na život! « 


Ut sis perenne mentibus 
Paschale, Jesu, gaudium, 
A morte dira criminum 
Vitae renatos libera! 


Aleluja! Aleluja! 

USKRSNUĆE I ŽIVOT 


Ima na prvi mah u tom nešto paradoksalno: u uskrsnoj slavi 


posred vremena, u kojemu caruje smrt. U ratnom Uskrsu. Aktual- 


nije 


bi, po ljudsku, bilo u takovoj situaciji govoriti o smrti nego 


o uskrsnuću i životu. 


Ima u tom paradoksalnosti. Ali to je specifično kršćanska 


paradoksalnost. Paradoksalnost jedne više istine. Prividna paradok- 


saln 


su j 


ost otajstava i misterija. 
Zapravo ta paradoksalnost leži u biti uskrsne ideje. Uskrsu 
ednako blizu i smrt i život. Ne može uskrsnuti, tko nije umro. 


Uskrs je po svome pojmu oživljenje života, koji je bio ugašen. 


On 


je pobjeda života nad umiranjem. Smrt je preduvjet Uskrsu, 


a Uskrs je antiteza smrti. Iz. nje on raste i rađa se. On je njezin 
dvojnik; njezin rival; njezino uništenje i negacija. 


I Kristov je Uskrs povezan sa smrću. On je to više nego ijedan 


drugi. Kristovo uskrsnuće nije samo vremenski pendent Kristovoj ' 
smrti na križu, fizički njezin kontrast; ono je sa smrću povezano 
logički, uzročno, ontološki. Krist je uskrsnuo baš zato, jer je 


umr 
jeo 
nije 


0. Kroz smrt on je stekao pravo na život. Umiranjem izvršio 
n djelo otkupljenja, kojemu je Uskrs bio kruna i plaća. I da 
bilo Križa, ne bi bilo ni Uskrsnuća. Iz groba je izišla slava 


uskrsna. Smrću je bila smrt pobijeđena. I tjelesna i duhovna 
smrt. Iz velike, ponizne žrtve, pune ljubavi, rodilo se pravo na 
život milijardama. i 


Nju 


Ta božanska paradoksalnost najdublji je sadržaj Uskrsnuća. 
je Krist unaprijed formulirao onom svojom prispodobom o 


zrnu, što samo mrtvo rađa (Iv 12,24), i onom aluzijom na svoje: 


uzdi 
net 


gnuće od zemlje, po kojemu će on postati veliki, čudesni mag- 
dušama (Iv 12,32). U misli na ovu božansku paradoksalnost 


neprestano živi i kreće se sv. Pavao. On je od nje učinio teologiju 
Otkupljenja. »Krist uskrsnuvši od mrtvih više ne umire; smrt 
nema nad njim nikakve vlasti ... jer, što je umro, umro je jedan- 


put, 


a što živi, živi Bogu« (Rim 6,9-10). Smrt je personificirani 


Zadnji neprijatelj, nad kojim će Krist konačno triumfirati, kad 
sazrije njegovo Otkupljenje i ispuni se djelo spasenja, na svršetku 
vremena (1 Kor 15,26). Neumrlost je plod smrtnog poniženja Kri- 
stova (Fil 2,6-11). 


da o 


Ta mistična paradoksalnost tako je duboko u Božjim osnovama, 
na postaje pralik čitavu procesu opravdanja. Pokopana grijehu 

i svijetu uskrsava duša Bogu; na život milosti. Umirući i umrijevši 
pod križevima života zaslužuje ona besmrtnost. Krist je zato i 
umro, da mi »mrtvi grijehu pravdi živimo« (1 Petr 2,24). »Jer 
ako smo s Kristom umrli, vjerujemo, da ćemo s Kristom i živjeti« 
(Rim 6,8). »Krist je umro i uskrsnuo, da zavlada i mrtvima i ži- 
vima« (Rim 14,9). On je »uskrsnuo od mrtvih kao prvenac usnulih « 
(1 Kor 15,20). 

Bez smrti ne bi uskrsnuće imalo ljepote i čara. A bez uskrs- 
nuća ne bi imao smisla ljudski život. On dobiva tek po uskrsnuću 
svoje vječno značenje. U uskrsnuću se preobražuje i fizička smrt 
i velika, duga smrt životnih boli. Ako Krist nije uskrsnuo i ako, 
po sili njegova Uskrsnuća, mrtvi ne ustaju, onda je isprazna 
vjera naša; isprazna je i čitava propovijed Crkve. »Onda smo naj- 
nesretniji od svih ljudi« (1 Kor 15,13-19). 

Paradoksalnost Uskrsnuća. Uskrs iza smrti i kroz smrt. Uskrs 
kroz križ, umiranje i bolove. Slava kroz poniženje i sramotu. 
Pobjeda kroz poraz. 

Nikad možda nije ta misao bila bliže čovječanstvu nego danas, 
pred strašnom tragikom zgaženih života, zdrobljenih udova, ucvi- 
ljenih srdaca, porušenih domova, razvaljenih ognjišta, uništenih 
egzistencija. 

Zemlja se sve više pretvara u bojište, puno lješina i ranjenika; 
u krvavu, pretrpanu bolnicu; u groblje, što se sablasnom brzinom 
širi i guta ljudske živote, ljudsku sreću, ljudsku mladost, ljudsku 
ljepotu i snagu. Rušimo se kao zrelo žito pod okrutnom kosom 
smrti, i samo uvijek novi humci bilježe nam trag. Bog je pustio 
smrt u svijet. »Pred licem njegovim poći će smrt« (Hab 3,5). I 
eno konj blijed. I onomu je, što na njemu sjedi, ime Smrt« (Otkr 
6,8). Ona »upada kroz naše prozore« (Jer 9,21). 

Samo je jedna misao, koja nas može u krvavim časovima po- 
dignuti i utješiti. Misao kršćanskog uskrsnuća. : 

Krist prolazi iznad grobova. U sjaju i slavi Uskrsnuća. U 
bljesku novoga života, neumrlog i besmrtnog. Krist navješćuje 
uskrsnuće. Pod njegovim stopama otvaraju se i oživljuju grobovi 
svima, koji vjeruju i »koji umiru u Gospodinu« (Otkr 14,13). 

Motto je svakog Uskrsa, — i ovog: »Utopljena je smrt u 
pobjedi!« (1 Kor 15,54). »Ja sam Uskrsnuće i Život. Tko vjeruje 
u mene, ako i umre, živjet će!« (Iv 11,25). 

Mi vjerujemo u Kristovo Uskrsnuće. Mi vjerujemo u Uskrs- 
nuće od mrtvih. U Uskrsnuće iza smrti i kroz smrt. 

Zato ćemo mi i danas, makar i s očima punim suza, makar i 
sa srcima teškim od strepnje, zapjevati himnu Uskrsnuća i reći 
Kristu, i sa garišta, i iz krvi i ratnog klanja, reći mu s njegovim 
Apostolom: »Hvala Bogu, što nam je dao pobjedu po Isusu Kristu 
Gospodinu našem! « 

»Mi znamo, da naši trudovi nijesu uzaludni u Gospodinu! « 
(1 Kor 15,57-58). 

USKRSNO ČUDO KRŠĆANSTVA 


U katoličkoj apologetici oduvijek se naglo proširenje kršan- 
stva u prvim vjekovima Crkve uzima kao dokumenat istinitosti i 
božanstvenosti kršćanske objave. To je jedno od čudesa moralnoga 
reda, kojima je Bog obilježio svoju Crkvu i pokazao, da u njoj 
djeluje prst Božji. 2 

Sigurno je to činjenica nad kojom se valja zamisliti, s koje 
je god strane čovjek pogleda. Rim je, kulturni, politički i vojni- 
čki Rim, vladar svijeta, bio protivnik kršćanstva. Svu svoju snagu 
je upotrijebio, često i okrutnom bezobzirnošću, da zatare sjeme 
kršćanstva. Civilizacija onoga doba otklanjala je kršćanstvo kao 
ludost. Prihvaćanje je kršćanstva društveno kompromitiralo. Rizik 
je za kršćane bio strašan. Oni su bili praktično obespravljeni u 
svakom pogledu. U javnom su ih životu prezirali; kršćani su bili 
isključeni od državnih služba; držali su ih protivnicima rimskoga 
duha i izdajicama očinskih svetinja; nosili su svaki dan glavu u 
torbi pred mogućnošću novih edikata i novih krvavih progona. 
Uvijek je kršćanima valjalo da budu spremni na najgore. Trebalo 
je samo, da te netko denuncira, pa su ti konfiscirali imanje, iz- 
gubio službu, pa su te bacili u tamnicu kao zločinca, da onda 
budeš stavljen na muke i da te ubiju. 

Uz kršćanstvo naprotiv nije stajao nitko, tko bi nešto značio 
u tadašnjem svijetu. Ono je dolazilo iz prezrene židovske zemlje; 
njegovi su glasnici bili neuki pučani; ono nije imalo nikakvih 
sredstava propagande, ni materijalne, ni moralne. Bez novaca i 
bez literature ušlo je ono u dvoboj sa poganstvom. 

j A opet je tako naglo i konstantno išlo naprijed i osvajalo 
ljude. Nije naglo poraslo, a onda stalo i rasulo se kao toliki drugi 
tipično demagoški pokreti. Baš kad su ga najviše pritiskivali, ono 
je najvećma jačalo. Najokrutnije, zadnje, Dioklecijanovo progon- 


stvo svršilo je — pobjedom kršćanstva. 
Vanjska, materijalna i brahijalna, sredstva nijesu očito tim 
odlučila. Po srijedi je bila, — nitko toga ne niječe, — snaga ide- 


je, sila uvjerenja. Pitanje je jedino, dade li se ta snaga uvjere- 
nja protumačiti čisto prirodno. Racionalisti je, to se zna, tako 
tumače. Sadržaj kršćanstva bio je ljudski lijep. Bila je to pleme- 
nita nauka, koja je proklamirala ljudska prava i učila, da su svi 
ljudi braća. Tražila je za potlačene bolji život, a bijednicima obe- 


ćavala raj. Pa su je mase prihvatile. Svijet robova, — a ti su bili 
u eri carskoga Rima većina, — pozdravio je u kršćanstvu svoga 

. osloboditelja; kršćanstvo je dočekano kao nova vjera siromaha. 
Bio je to, kako kažu materijalisti, pokret kruha, jedna faza klasne 
borbe. Inteligenciji je opet imponirao njegov etički idealizam. 
Bila je to prirodna reakcija na strahovitu moralnu pokvarenost, 
u kojoj se je gušio tadanji svijet i koja je bila dodijala i samim 
poganima. 

Ima u svemu tome istine. Svi ti momenti bili su neka dalja 
predispozicija duhova za kršćanstvo. Kršćanski su mislioci to uvi- 
jek i priznavali i isticali; oni u tom gledaju ruku Providnosti. 

Jedno se ipak ne da tim nikako protumačiti. Ne da se tim 
protumačiti istinski i duboki moralno-vjerski preporod, što ga je 
kršćanstvo unijelo u svijet. Socijalni momenti mogli su predobiti 
mase za socijalni program kršćanstva, ali takvo bi kršćanstvo onda 
i ostalo samo socijalno kršćanstvo. Racionalističko kršćanstvo; pri- 
rodna vjera; monoteizam s jednim moralom, osrednjim i bez pre- 
velikih zahtjeva, kako se je to dogodilo kod nekih drugih velikih 
vjersko-socijalnih pokreta. Dogmatika bi otišla u pozadinu i pre- 
tvorila se u praznovjerje. Moral bi u svim težim točkama napravio 
kompromis sa strastima. 

A toga nije bilo u kršćanstvu. Njegovi mučenici nisu umira- 
li kao borci za ljudska prava, nego kao priznavaoci Božjih prava i 
otajstava vjere; — otajstava često tako dalekih prirodnom čovjeku. 
Moral kršćanstva bio je beskompromisan, strog i dosljedan. I u 
točkama, gdje on već graniči sa heroizmom i kamo nije pošao 
nijedan drugi vjersko-socijalni ekonomsko-socijalni pokret; primje- 
rice na seksualnom području. I drugi su propovjednici ljudskih 
prava, pa ipak su tjelesnim strastima odriješili sve uzde. I mnoge 
druge vjere preporučuju pravdu, ali zato ne traže ni čistoće ni 
nerazrješivosti braka. 

Čudo je kršćanstva u tom, što je ono preporodilo moral čovje- 
čanstva; što ga je preporodilo u svim, i najdelikatnijim, točkama; 
što ga je preporodilo u masama, a ne samo u pojedincima i filozo- 
fima; i što ga je preporodilo specifično vjerskim, vrhunaravnim 
sredstvima. 

U tom nema kršćanstvo analogona kroz čitavu povijest čo- 
vječanstva. Bilo je svakojakih preporoda i reformi, ali nije bilo 
nijedne, koja bi ljude, — narode, mase, čovječanstvo, — radikalno i 
naglo ćudoredno preporodila. Sve je drugo lakše; za sve drugo 
dostaju ljudska sredstva; za to ne dostaju. Iskustvo uči. Gdje je 
krepost, tu je Bog. 

Ovakav, moralni preporod, to je očito djelo Božje; nešto iznad 
ljudskih sila. On je unesen odozgor. On je plod otkupljenja. Čudo 
sa Kalvarije, koje je počelo Uskrsom, a zašlo u svoju zadnju, ko- 
načnu fazu na Duhove, kad je Crkva unišla u svijet. Krist nije 
samo osobno uskrsnuo; on je postao i princip milosnog uskrsnuća 
čovječanstva. Milosnog uskrsnuća, koje najjače dolazi izvana do 
izražaja baš u moralnom, ćudorednom preporodu. Jedno drugo 
upotpunjuje. Kristov uskrs temelj je i korijen ovom mističnom 
uskrsu čovječanstva; a ovaj mistični, ćudoredni uskrs milijuna 
svjedoka je opet istini historijskoj, fizičkoj Kristova uskrsnuća. 

Prigovaraju, dakako, vrijednosti ovog apologetskog argumenta. 
Upiru u činjenicu, da kršćanstvu nije pošlo za rukom da ćudored- 
no preporodi suvremeno čovječanstvo. Kršćanstvo je, vele, izgubilo 
s vremenom svoju preporodnu snagu. Mora, da je ona negda bila 
samo rezultat prilika i konstelacije u svijetu. koa E 

Poteškoća je, bez sumnje, realna. Ona muči i mnogo kršćansko 
srce. 

Nije njezino rješenje u tomu, da kažemo: svijet danas nema 
dobre volje; on ne prima kršćanstva. Uskrsno čudo kršćanstva i 
sastoji se u tome, što je ono osvojilo i preporodilo — otpadnički i 
poganski svijet. Ni stari pogani nisu imali dobre volje. Triumf 
Križa bio je baš to, što su ga, mimo svih zakona vjerojatnosti, 
primili. 

Ako danas toga ne vidimo, ne obara se tim ipak naš argu- 
menat. Iz toga bi slijedilo, u najgorem slučaju, samo, da danas 
Bog više ne tvori čuda, koje je jedanput, u prvim vjekovima, 
napravio. Crkva je sada uvedena u svijet. Ona već ima za sobom 
povijest punu iznenađenja i čudesa. Ovo je čudo ostalo, baš kao 
i karizme, privilegij prve Crkve. 

Tako bi se moglo odgovoriti. Ne bi to ipak bio odgovor, što 
zadovoljava. Moralni preporod čovječanstva, za razliku od osobnih 
karizma, spada među najbitnije zadatke i atribute Crkve. Uskrsno 
čudo je vječno. Kršćanstvo je živa religija. Svjetlo,.što uvijek 
svijetli; vatra, što uvijek prži; so, što uvijek žeže« »kvasac, što 
uvijek proniče«. 

Adekvatan odgovor sakriven je u Božjim planovima. Ovo je 
čudo povijesni proces, a povijest se ne odvija po matematičkim 
zakonima, nego po moralnim. Ona ima latentne i aktivne periode. 
Povjesni procesi zriju. Oni pokazuju porast i opadanje. Oni se 
prilagođavaju zakonima ljudske psihe. Imaju plimu i osjeku. I 
moralna čuda zriju. Treba da dođe njihov čas. 

Prodrmat će kršćanstvo svijetom još mnogo puta kroz povijest; 
— to je sigurno. Ovako ili onako. — Danas, ili sutra. Uskrsno će 
se čudo kršćanstva ponoviti. Možda odjednom; kad se najmanje 
budemo nadali. 

Elementi su već tu. Oni se uopće nisu nikad izgubili iz 
Crkve. Čudesa milosti događaju se i danas na nebrojenim dušama; 
na svima, koji su iskreno usvojili kršćanstvo. Eno konvertiti; eno 
Sveci; eno savršene duše i usred moderne Sodome. 

Nije uskrsno čudo samo preporod čovječanstva. I moralni 
preporod pojedinaca uvijek je čudo, ako je dubok, svestran i pot- 
pun. To je uvijek božanski triumf duha nad tijelom i naravi. 
Triumf nedostižan naravnim ljudskim silama. 

A za novo veliko povijesno Uskrsno čudo kršćanstva pobrinut 
će se Krist, kad On to htjedne. I kad molitve svetih dostignu 
mjeru, određenu od Boga! 


Dr. Ins. 

»MIR VAMA!« 


Uskrs je blagdan mira. Više nego ijedan drugi kršćanski blag- 
dan. Više nego i Božić. 

Nije mirovni karakter Uskrsa samo drugotna, nuzgredna nje- 
gova nota. Nije uskrsni mir samo varijanta za uskrsnu radost; 
— u koliko radosti nikada nema bez mira. Nije on ni samo pri- 
zvuk uskrsne slave i pobjede. 

Pobjeda donosi mir. To je istina. Ali pobjednički je mir, među 
ljudima, uvijek krvav mir. Mir nad poniženima i pobijeđenima. 
Mir iznuđen mačem, natopljen krvlju, uspostavljen silom. On niče 
iz lešina. On u sebi nosi novu krv i nove ratove. Pod mirom 
ljudskih pobjeda čuje se škripa zubi i jauk robova. 

Nije takav Kristov uskrsni mir. 

I njegov je mir pobjednički mir. On je izašao iz usta Kristu, 
koji je pobijedio i uskrsnuo. Jest. Ali to nije bila pobjeda na 
maču; to je bila pobjeda ljubavi. Uskrsni mir nije bio okrvavljen 
ničijom krvlju, osim krvlju uskrsnog Pobjednika. Kristov Uskrs 
nije nikomu donio nesreće. Nikomu kazne. Nikomu poniženja. 
Krist nije na Uskrs ni ubijao ni proklinjao. On nije na Uskrs 
napunio zatvora robljem ni proveo svojih protivnika pod jarmom 
u triumfu. Nitko nije čuo na Uskrs prijetnje iz Kristovih usta. 
On nije na Uskrs imao dušmana. 

Nije Kristov uskrsni mir bio mir krvi i mača. On je niknuo 
iz pobjede, ali nije niknuo iz nasilja. Ljubav je na Uskrs pobijedila. 
To je bio dan velikog i općeg izmirenja. Nebo su se i zemlja po- 
mirili. Bog i ljudi. Svi su bili posinjeni i svi otkupljeni. I oni, 
koji su Krista propeli na križ. I njegovi suci, i njegovi mučitelji, 
i njegovi krvnici. 

Božanski je mir bio Kristov uskrsni mir. Mir s neba, komu 
ne treba diktata ni otštete. Mir, koji sve zasipa darovima blago- 
slova i pobjede. Mir, što ga Otac donosi svome domu, među braću 
i sestre, među sinove i kćeri. Mir bez straha; mir pun ljubavi i 
nada. 

Zato je Krist i bio na Uskrs sav mironosan. Kudgod stupa, on 
donosi mir, a odnosi strah, bojazan, nepovjerenje i sumnju. Komu 
se god javlja, svakoga pozdravlja pozdravom mira. »Mir vama!« 
Ne bojte se!« To je Kristov uskrsni pozdrav. Glavni, najljepši, 
jedini. 

bali S pozdrav. I ove ćemo ga godine slušati u 
ž a Uskrsa izaći će Kri 
ne rist pred nas s pozdravom 
s Zo S jod ove Dane zažeći kao žeravica taj njegov 
2 ? ove godine zvoniti kao težak prijek i 
onima, koji uskrsuju, a prolij j Š a iam e ora 
i : jevaju krv, a pašu mač, a pr ij 
ju razdor i mržnju? Zar nam će. či pa 
1 on neće na oči natjerivati 
se budemo sjećali, kako s j jame = 
, mo daleko od Božjega mi koji j 
na Uskrs s neba dan i poklonj dis nog kv 
onjen, da ga čuvamo kao sveti j 
. 2 . . r . d o an 
kao Aa eši svetinju? Zar nećemo zajecati, (...) kad piešitanan g 
ovinama, kako narodi uskrsuju u streljačkim jarcima i spremaju 
se za velike ofenzive i nove pokolje? : 
a Mironosni Krist. Donio nam je mir, a mi smo ga odbacili 
Pain je svjetlo, a mi volimo mrak i krv. Donio nam je 
4 upljenje i ljubav, a mi smo izabrali grijeh i mržnju. Donio 
am je nebeske darove, a mi smo ih pogazili i poklali se nad 
njima za materiju i prolaznost. 
Mi mironosni Kriste, obrati nas, izmiri nas! Stani među 
Jarke 1 žice, postavi se između topova i pušaka, — uskrsnuo ne- 
ii i neprobojan, — i zagrmi glasom, silnim kao grom, a blagim 
ao uskrsna zvona: »Mir vama!« ' 
. Učini, da te čuju i da te poslušaju! Učini to snagom svoje 
. rsne no. i milosti! Pa da prestane mržnja, a rodi se mir 
<. 2 e plač sirota, i jauk ranjenika, a zaori pjesma žetelaca i 
va a otkupljenih i izmirenih po tvojim hramovima! 
eKa nam opet grane uskrsno sunce jeć i 
e drago rolje ! 
Reci, zagrmi: »Mir vama!« i za kon 


č 

U »SNAZI NJEGOVA USKRSA « 


Danas se na sve strane prave planovi o budućnosti. Narodi 
traže nove putove. Ljudi traže novi, bolji svijet. 

Prvi deceniji našega stoljeća mnogo su obećavali, a dali nijesu 
ništa. Njihov je rezultat opća bijeda i opći rat. 

Razočarali smo se. Ne ide dalje ovako. Moramo zaokrenuti. 
Desno ili lijevo. Amo ili tamo. Mora doći nešto novo i drukčije. 

Recepata ima dosta, ali su zato svi od reda ili blijedi i nesi- 
gurni ili riskantni, eksotični, nemogući. 

Jedni ni sami ne znaju, kud će; oni istom traže put. Njima 
je novi svijet još zagonetka. Oni čekaju, da im razvoj događaja, 
da im vrijeme nađe ideju i dade smjer. Oni pipaju, konzultiraju 
se, nemaju još jasnih pojmova. I ovih dana čitali smo u«novinama, 
kako odgovorni državnici i vodeće novine u zapadnim državama 
otvoreno priznaju, da su njima Evropa i novi svijet istom problem. 
Njihovi »ratni ciljevi« još nisu fiksirani. Oni proučavaju situa- 
ciju, primaju u audijencije, prave lijepo lice na sve strane. 

Drugi su apodiktičniji. Oni uživaju u pozi. Oni znadu, koji 
im je cilj, i potpuno su toga svjesni. Njihov je nastup energičan 
i suveren. Njihove su riječi jake. Oni kao proroci i vidioci gledaju 
već pred sobom novu kartu svijeta, isertanu svojim mačem i dikta- 
tom svoje pobjede. 

Samo, što su velike riječi u malim ljudskim ustima obično 
šuplja naduvenost. A mnogoput i najočitiji znak slabosti, koja 
želi da sebe ohrabri autosugestijom. Lako je puno obećavati, ali 
teško je velika obećanja ostvariti. 

Imamo mi svi oči. Ne rješavaju se veliki svjetski problemi 
riječima. A _ nisu ni ljudi marionete. Nije svijet kasarna. Pred 
ozbiljnom kritikom splasnu brzo napuhani mjehurići jeftine reto- 
rike. Na činjenicama se razbijaju smione, a nerealne kombinacije. 
Nitko neće da se uživi u ulogu roba, ničijoj višoj krvi za volju. 
Čovječanstvo se ničemu dobru ne nada od sistema deificiranja 
režima i rasa. Ljudski su se idoli uvijek kroz povijest na koncu 
skotrljali u blato. 

Zapravo je sve pred nama danas »tabula rasa«. Narodi su po 
ljudsku ostali bez uporišta, bez tvrde točke, bez kompasa; pre- 
pušteni udesu i elementima. Svijet je od danas kaos; idejni i 
socijalni. Samo svemoćna stvaralačka riječ može napraviti red; 
samo jedan božanski princip, beskrajno moćan i mudar. Rješenje 
je problema moguće samo na osnovci preporoda i uskrsnuća. 

Narodi i ljudi, koji ne vjeruju, ne mogu se, dakako, na to 
osloniti. Oni su osuđeni ili na lutanje, ili, ako hoće da budu konse- 
kventni i logični, na beznađe i resignaciju. 

Mi smo kršćani u neprispodobljivo sretnijem položaju. Mi u 
sebi nosimo princip uskrsnuća, klicu božanske moći. To je nama 
Krist. Krist i »snaga njegova Uskrsa« (Fil 3,10). Snaga, u koju 
je vjerovao Apostol i sve kršćanske generacije iza njega. 

Štogod bilo u svijetu; kojim se god pravcem okrenuo razvoj 
događaja, on će biti za nas sretan, ako u nama bude živjela bo- 
žanska »snaga uskrsnuća«. Mi nikad u tom slučaju nismo hazar- 
deri. Mi uvijek igramo na sigurnu kartu. Nad kaosom lebdi Duh 
Božji. U svim periodama i u svim situacijama. 

Prvotno i direktno vrijedi to za pojedince. Čovjek, duša, ne- 
posredni su nosioci veze s Bogom, božanskog otkupljenja i prepo- 
roda. Ali od pojedinaca prelazi uskrsna snaga i na ljudske skupine. 
Na obitelji, zajednice, narode. Što više ima u jednom moralnom 
organizmu duša, koje žive s Bogom, i što je taj organizam, u svom 
kolektivnom nastupu, jače pod njihovim utjecajem, to je i on uvi- 
jek puniji Kristova uskrsnog blagoslova i snage. Na svoj način. 
U onome, čemu služi. Obitelj u obiteljskom životu. Narod u narod- 
nom i socijalnom. 

Po tome kriteriju dijele se i danas narodi Evrope na kršćanske 
i nekršćanske; na katoličke i nekatoličke. Jedni grade, u svojoj 
većini, samo na sebi i na svijetu; njihovo je uzdanje od zemlje. 
Drugi priznaju Krista i očekuju od njega snagu i blagoslov. Oko 
njega svijaju ruke; u njega se u prvom redu uzdaju; u njegove 
ruke polažu svoju sudbinu i svoju budućnost; njemu iskreno služe; 
upinju se, da i u svom socijalnom životu ostvare Kristove životne 
ideale. 

Uskrsli Kriste, dopusti nam, da i hrvatski narod ubrojimo 
među narode, koji u tebe vjeruju i kojima je snaga tvoga Uskrsa 
najveća snaga i najtvrđe uzdanje! I danas, kad se ruši jedan, a 
zida drugi svijet! 

»Ostani s nama, Gospodine, jer se smrkava!« Grješnici smo. 
Ima ih i među nama puno koji su te zaboravili. I nas je na sve 
strane zarazio duh materijalizma i poganstva. Ali, Gospodine, još 
su milijuni među nama, koji u tebe vjeruju i koji te se još nikad 
nisu odrekli. Milijuni su, koji odlučno hoće da rade, da budu tvoji. 
Da ispovijedaju tvoju istinu i provode tvoje osnove! 

Pogledaj je! I nju i nas! Spasi nas! Čuvaj nam mir i slobodu! 

»Pokaži nam lice svoje!« »Učini silu mišicom svojom!« Daj, 
da i mi s tobom uskrsnemo! Mi, koji se ne uzdamo ni u bojna 
kola ni u konje, nego u ime Gospodina Boga našega (Ps 19,8). 

I u »snagu njegova Uskrsa«! 

VUZEM I PROTULETJE 


Mehke macice cvetajo, 
Z trave fijolica viri, 
Metuli zrakem letaju, | 
Tih vetrek vugodno piri. 


Vse voćke vre vu cvetnih su 
Belih i roza-črlenih, 

Listeki pomalo pupaju, 
Divili se kesten zeleni. 


Sunčeko z toplim trakima 
Obsiple polja i steze, 

Vu srčeka nam sakima 
Vugodni osećaj vleze. 


Tak priroda dočekala 
Paradno dan Božje slave, 
Ze torna zvona jeknula 
Vuzkrslom Isus: »Ave!« 


K rani meši kumice 
Pogače, kruhek nosiju 
I vuzmene pisanice, 
Da blagoslovek dobiju. 


Da celo leto bu dosti 
Vu hiži potrebne hrane, 
Samo ob postov se posti, 
A glada da se obrane. 


Dragoga Isusa molimo, 
Da mira svetu pošale, 
V molitvi vsi se združimo, 
Kršćanski živimo dale! 


Rudolf Devidć 

UZDISANJE ZA USKRSNUĆEM 


Uskrs je Božji dar onima, koji su umrli, a koji su našli milost 
u Gospodina. On je »lijek besmrtnosti«. Čudesni dvoboj, »duellum 
mirandum«, između života i smrti. Dvoboj, u kojem pobjeđuje 
život. U tom smislu ispjevao je apostol onu svoju divnu himnu 
Kristovu i našem Uskrsu u 15. poglavlju 1. poslanice Korinćanima. 
U tom smislu veliča Uskrsnuće i crkveno bogoslužje u misnoj 
sekvenciji uskrsne osmine. Uskrs je utjeha vjere onima, koji u 
Bogu umiru i u Boga se uzdaju. Duše na umoru najviše čeznu za 
uskrsnućem. U smrti je otkupljeni čovjek najbliži životu; novom 
i boljem. 

Jedan od ta dva preduvjeta ispunilo je u cjelosti današnje 
čovječanstvo. Naš je vijek vijek umiranja. Mi smo u vječnoj 
agoniji. Sve je oko nas ili mrtvo ili na umoru. Staro pada, da 
načini mjesto novome. 

Pojedinci umiru. Sva moderna higijena, kojom se branimo od 
smrti, nije mogla spriječiti očite fizičke degeneracije modernog 
čovjeka. Neotporni smo i slabi. Svaki je dan među nama više 
kržljavaca i neurastenika. Ludnice su punije nego ikad. Histerija 
je postala bolešću našega vremena. Izgubili smo snagu i vitalnost 
prirodnih ljudi. Ubila ju je u nama više presićenost nego glad; 
više gospodstvo, nego oskudica; više luksus, nego golotinja i bijeda. 
Od snobizma se ubijamo; dekadentna samoživost učinila nas je 
krvnicima i čedomorcima. 

Obitelji umiru. Izumiru i rastaču se. Obitelj, to vrelo života, 
to toplo ognjište radosti, zamjenjuje sve više suhi, dosadni i pro- 
sti bračni tip neplodnog zajedničkog kućanstva u dvoje. Ognjišta 
se rijetko i teško zidaju, a često i lako ruše. Nemamo djece, a i 
što ih imamo, ostala su nam i bez oca i bez majke: zanemarena 
siročad; možda odjevena i obuvena, ali bez odgoja i bez sposobnosti, 
da časno dalje ponesu krv i lozu. Profanirali smo brak i obitelj; 
bacili smo ih na ulicu. Nema u modernim obiteljima ni vjernosti, 
ni ljubavi, ni topline, ni životvorne plodnosti. Sve u njima i oko 
njih vene i umire. Uvijek ih je manje; i uvijek su lomnije. 

Narodi umiru. Pred našim očima leže kao bespomoćni starci, 
kao natruli panjevi, nekoć najslavniji narodi Evrope. Bez vital- 


nosti, bez podmlatka, bez radne energije, bez prave volje za život 


i za samoafirmaciju. Nazadak je vidljiv i očit. Nema velikih ljudi. 
Nema borbenosti. Nema aktivnosti. Klonuli su. Pali su. Rezigniraju. 
Ne vjeruju u sebe. 

Kultura umire. Uistinu velikih duhovnih tekovina ne pokazuje 
nigdje naš vijek. On nema smisla za ljepotu; on umjetnički ne 
stvara; književnost su i pjesništvo u dekadenci; danas se ne rađaju 
univerzalni geniji; malo ih je, koji znadu misliti. Duševne su 
vrijednosti sve u krizi. I religija, i moral, i pravni osjećaj, i vi- 
teštvo, i filantropija, i humanost. Kultura je uzmakla pred šablonom 
i tehnikom bez duše: umjetnošću sticaja i ubijanja. U svijetu je 
svaki dan manje plemenitosti, dobra i čovještva, a više sebičnosti, 
manje ljepote, a više »kiča«, manje mira, a više rata, manje ljudi, 
a više civiliziranih životinja. RER n ' sE 

Sreća umire. Teško, da su ljudi ikad poslije Krista bili nesre- 
tniji, nego što su danas. Pesimizam je značajka našega vremena. 
Ljudi više ne vjeruju u smisao života. Samoubojstva su postala 
modom. Svi su nezadovoljni. Svi se tuže. Svi postavljaju zahtjeve. 
Svi se tuku i otimaju. Nitko ne kaže, da mu je dosta i da mu je 
lijepo. Svemu su se ljudi izrugali. Sve ideale ismijali. Ne znaju 
ni sami, što hoće; znadu samo, da im je srce prazno i gladno, 

Sve umire. I moderne veličine. I velesile umiru. Parola za 
parolom dolazi; polažu se u nju velike nade; bučno je reklamiraju; 
a konac je uvijek razočaranje. . : h 

Umiremo. Iznutra i izvana umiremo. U tuzi smo i nesreći. 
Zato nam treba uskrsnuće. Zato za njim uzdišemo. Razočarani u 
svemu, što smo dosada obožavali, osjećamo, da ono jedno pravo 
još nije došlo. Ono »novo«, ali i »veliko«? Čega nam treba i što 
će nam opet povratiti snagu i donijeti sreću! ' . 

Očekujemo Uskrs. Jedan preduvjet, da on dođe, mi smo ispu- 
nili. Umiremo. Nesretni smo. Trebamo ispuniti i onaj drugi pred- 
uvjet. Moramo povjerovati u uskrsnu i životvornu snagu Kristovu. 
Moramo od njega očekivati Uskrsnuće. Koo 

Novine, novog života treba svijetu. Novine u pojedincima, 
novine u obiteljima, novine u narodima, novine u kulturi, novine u 
međunarodnim odnosima, novine, prije svega, u dušama. Životvorne, 
uskrsne novine; jake, snažne, vitalne, neslomljive, vječne, božanske. 

A jedna je samo takova životvorna uskrsna klica sašla iz Boga 
u svijet. Sin Božji. Krist. Ono čudno i čudesno pšenično zrno, 
što je bilo smrvljeno i zakopano u zemlju na Kalvariji, a onda 
odmah iza tri dana proklijalo (Iv 12,24) i uskrslo, da nikad više 
ne umre (Rim 6,19), već da svojim životvornim klicama oplodi 
Svu zemlju, sve ljude, sve narode, sve periode. m 

Krist. Treba ga samo primiti. Treba ga samo u sebe upiti. 
Sve, čega se on dotakne, obnovi se i oživi, ojača se i pomladi, 
Uusreći se i procvate. ' 

Njegov Uskrs pralik je i korijen svakoga ljudskog uskrsa. 
Krist je uskrsni prvijenac — primitae dormientium« (1 Kor 15,20). 
On kroči na čelu svakog pravog preporoda, svakog obnovnog i 
uskrsnog procesa. ' 

Krist. On mora natrag u srca, u duše, u obitelji, u narode, u 
kulturu, u socijalne i međunarodne odnose. Onda će istom započeti 
Proces klijanja, buđenja, proljeća. Onda će se istom roditi novi 
Svijet. 

Umiremo, jer smo ostavili Krista; jer nam je on postao tuđi- 
nac i stranac. Sjetimo ga se opet, u tom našem umiranju! 

Uzdahnimo za Kristom, uskrsnim Otkupljenjem, iz sve te svoje 
nevolje! Počnimo ga tražiti! Vičimo za njim! Zazovimo ga od svega 
srca! Približimo mu se: u njegovoj Crkvi, u njegovim otajstvima! 

Onda će biti naši uzdisaji za uskrsnućem plodonosni i :živo- 
tvorni. Onda će nam budućnost biti bolja od sadašnjosti. 

Uskrsli Kriste, mi vjerujemo u tebe i u snagu tvoga uskrsnuća 
(Fil 3,10). Ti si zato »umro i uskrsnuo, da zavladaš i mrtvima i 
živima« (Rim 14,9). U uskrsnoj »novini života«. »Po slavi Očevoj« 
(Rim 6,4). 

»EXSULTET« 


Neka usklikne anđeoska četa nebeska! Neka uskliknu otajstva 
božanska! Neka se obraduje i zemlja, obasjana sva tolikim sjajem 
Uskrsa Kristova! 

Umuknuo je gorki plač svetoga Proroka. Crkva se je svečano 
okitila, i zapjevala je radosnu pjesmu uskrsnu. Križ je urešen 
palmom pobjede. ( 

Božanski je Spasitelj nadvladao smrću smrt. Pobjednik je 
uskrsnuo. I donio nam je svoju svetu baštinu: život, mir i 
spasenje. 

Do neba nam podiže duše Uskrs Isusov. Uspiruje u našim 
srcima najljepše kršćanske kreposti: vjeru, ufanje i lju- 
bav. A toliko nam danas, u ta teška i sudbonosna vrernena, treba 
tih božanskih kreposti. Samo nam one mogu bol ublažiti, i suze 
nam otrti, i utjehu nam pružiti. 

Kao ,što premaljetno sunce rastjera magle i oblake i donese 
nam toplinu i život, tako i Krist uskrsnuli tjera i razgoni zločine, 
i pere grijehe, i povraća nevinost onima, koji su pali, i donosi 
radost onima, koji su žalosni, i mržnju obara, i vrata slogi i 
ljubavi širom otvara. 

Kad Apostoli ugledaše Krista Pobjednika, zbaciše sa svojih 
uplašenih srdaca svaki strah, planuše vjerom i ljubavlju božanskom. 
I oni, ne krvavim oružjem, nego istinom i ljubavlju osvojiše svijet 
Kristu. Po svemu svijetu odjeknu glas njihov. Do na krajeve 
svijeta dopriješe spasonosne riječi njihove. 

Sela i gradovi oživješe i duhovnu obnovu doživješe. Kamo 
je god stupila stopa Apostola, tamo je procvalo cvijeće kreposti, 
tamo je zamirisao miris čistoće i svetosti, tamo su se porodili 
junački mučenici s palmom pobjede u ruci. 

Triumf Kristov nad smrću obnovio je svu zemlju. I uvijek je 
još obnavlja. Samo od Kristova duha, samo od Kristova nauka 
dolazi svijetu spasenje. 

Jedini Krist Isus zapovijeda vjetrovima i burama. Jedini On 
može da umiri more i valove. Jedini On može da skrene tu ljudsku 
Mrzovolju i neslogu na putu ljubavi, sloge i dobre volje. 

Kriste Spasitelju! Smiluj nam se! I svima narodima udijeli 
Mir, slogu i jedinstvo! To je naša topla molitva uskrsna. 

O, neka usklikne anđeoska četa nebeska! Neka uskliknu otaj- 
Stva božanska! Neka se obraduje sva ta zemlja, uplašena i tolikom 
krvlju ljudskom poprskana! »Exsultet!« Ivan Šarić 

JE LI USKRSNUĆE ISUSOVO 
PLOD HALUCINACIJE? 


Bio je petak, 14. dan mjeseca Nisana. Isus oko treće ure 
popodne izdahne na križu. Bilo se smračilo, kad Josip iz Arima- 
teje i Nikodem odu k Pilatu i zamole ga, da im dopusti da po- 
kopaju tijelo Isusovo. On im dozvoli, a oni skinu s križa Isusovo 
tijelo, pomažu ga mirisima mire i aloje i, zamotavši ga u bijelo 
platno, polože ga u novi grob, i navališe jaku ploču na otvor 
groba i povukoše se. 

Farizeji se sjete, da je Isus bio prorekao, kako će uskrsnuti, 
te zabrinuti, odu k Pilatu, pa će mu ovako: On je (Isus), dok je 
još bio živ, kazao, da će poslije svoje smrti uskrsnuti treći dan. 
Naredi, da se čuva grob, »da ne dođu možda njegovi učenici, i 
da ga ne ukradu, i.ne kažu narodu: Uskrsnuo je od mrtvih« (Mt 
27,64). Pilat dosta ozlovoljen tim, što su mu Židovi istrgli na silu 
osudu smrti, odgovori: »Imate stražu, idite i utvrdite, kako znate« 
(Mt 27,65). Farizeji odoše, postaviše straže i zapečatiše grob. 

U svanuće nedjelje nastane potres, a to Anđeo Gospodnji 
siđe s neba i odvali ploču. Lice je njegovo bilo sjajno kao munja, 
njegove pak haljine bijele kao snijeg. Straže se na to prestrašiše, 
pobjegoše u Jeruzalem i javiše poglavarima svećeničkim, što se 
zgodi. Farizeji se sakupiše u vijeće i dadoše vojnicima, koji su 
stražarili mnogo novaca, da kažu: »Dok smo spavali, dođoše uče- 
nici i odnesoše Isusovo tijelo«. Tako straža i učini. 

Ovo je njihovo neistinito pripovijedanje razglašeno; a evan- 
đelja su napisana tek 20-30 godina kasnije. 

Ne spominje se, da se ovom kazivanju odmah tkogod usprotivio. 

Tijekom vremena iznešena su različita tumačenja o Isusovu 
uskrsnuću, a to su ova: 


1. Isusovo uskrsnuće je prijevara. Učenici su ukrali tijelo 
Isusovo. ' 

2. Isus nije uskrsnuo, jer nije bio umro na križu. Smrt je 
njegova bila samo prividna. U grobu se bio nešto oporavio, pa je 
onda bilo proglašeno, da je uskrsnuo. 

3. Isus nije uskrsnuo. To je plod halucinacije. 

4. Kazivanje evanđelista o Isusovu uskrsnuću ima se tumačiti 
ovako: Isus, iako je umro, on ipak živi među kršćanima svojom 
naukom i svojim životom u uspomeni čovječanstva. 

5. Isusovo je uskrsnuće telefanijska njegova pojava. 
6. Progresivni idealizam stvorio je Isusovo uskrsnuće. 


* * * 


Hipotezu o prividnoj Isusovoj smrti iznio je prvi Salvador u 
svom djelu »Jesus et sa doctrine« 1818. Hipotezu o halucinaciji 
iznio je Celsius (II. vijek), poganski filozof i najzagriženiji ne- 
prijatelj kršćanstva, a u zadnje doba i Renan pristaje uz ovu 
hipotezu u svome djelu »Vie de Jesus«, ch. XXV. Hipotezu o 
moralnom uskrsnuću isti Renen iznosi u »Les apotres«, ch. I. Da 
je Isusovo tijelo bilo ukradeno, nalazimo u židovskoj knjigi »Toledott 
Jesua«; a Bening brani hipotezu, »da je Isusovo uskrsnuće tele- 
fanijska pojava (»Was ist die Wahrheit«, Leipzig 1909.). Šestu 
hipotezu iznio je Loisy u svome djelu »Les Evangiles Sinoptique«. 


( 


#* * * 


Pošto su ovomu članku označene neke granice, ne mogu go- 
voriti i raspravljati o svih 6 hipoteza. Samo ću se ograničiti na 
jednu, na halucinaciju. 

Halucinacija! Smije li se misliti, da je halucinacija uskrsla 
Isusa? 

Čovjek se može prevariti. Šta je halucinacija? Kada si netko 
nešto utvori u svojoj fantaziji, kao da postoji realno, što u zbilji 
ne postoji. Halucinacija je ne samo moguća, već je uistinu imade. 
Uzrokom su joj psihičko i fizičko bolno čovječje stanje: 


1. Jak podražaj organa, kao na primjer kada se tko dugo i 
intenzivno bavi mikroskopskim, teleskopskim i spektarskopskim 
opažanjima. 

2. Centralni podražaj moždana, što se može dobiti prekomjernim 
uživanjem alkohola, otrovnom narkozom, santoninom, udisanjem 
koncentriranoga zraka i drugim. 

3. Slabokrvnost i preobilje krvi u moždanima, bolesti moždana, 
srca, pluća, hipohondrija, histerija itd. 


Moguće su halucinacije i ima ih u realnosti, ali je također 
moguće razlučiti čistu halucinaciju od realnosti. 

Isusovo uskrsnuće nije plod halucinacije. Žrtvom halucinacije 
mogu biti samo oni, koji su predisponirani za halucinaciju. Ne 
dade se vjerovati, da su svi, kojima se je Isus prikazao, bili bolesni 
duhovi, svi predisponirani na halucinaciju. Prikazao se je Isus: 


. Apostolima bez Tome (Iv 20,19); 

. Mariji Magdaleni u slici vrtlara (Iv 20,14); 
Ženama, koje su se vraćale sa groba (Mt 28,9); 

. Dvjema učenicima, koji su išli u Emaus (Lk 24,13); 
. Napose prvaku apostolskom sv. Petru (Lk 24,34); 
Svim apostolima zajedno s Tomom (Iv 20,26); 

7. Učenicima kod Tiberijadskog jezera (Iv 21,1); 

8. Jedanaestorici apostola na gori u Galileji (Mt 28,16); 

9. Sv. Pavao veli, »da ga je (uskrsnulog Isusa) jednom vidjelo 
više od pet stotina braće zajedno« (1 Kor 15,6); 

10. Isti apostol veli, da se Isus nakon uskrsnuća posebice javio 
i sv. Jakovu apostolu mlađem, a poslije svih i njemu (1 Kor 15,7i 
8); 

ll. U Djelima pak apostolskim čitamo za Isusa nakon uskrsnuća 

i za apostole: »Njima se i poslije muke pokaza živ mnogim do- 
kazima, javljajući im se četrdeset dana i govoreći o kraljevstvu 
Božjem i jedući s njima« (Dj 1,3 i 4). 


Ne može se ni pomisliti, da je bila halucinacija u svim tim 
slučajevima. Svratimo pozornost na pojedine slučajeve! Sv. Ivan 
pripovijeda, kada je došla na grob Isusov Marija Magdalena, da je 
našla odvaljenu ploču s vrata groba i pomislila, da je netko uzeo 
Isusovo tijelo. Dok je ona tako zabrinuta mislila, okrene se i vidi 
Isusa, ali ga ne prepozna, već pomisli, da je to vrtlar, pa mu reče: 
»Gospodine, ako si ga ti uzeo, kaži mi, gdje si ga metnuo, i ja ću 
ga uzeti« (Iv 20,15). A Isus je zovne: »Marijo!« Ona ga tek sada 
prepozna i reče mu: »Rabboni«. 

Iz ovoga se jasno razabire, da Marija Magdalena nije ni naj- 
manje bila raspoložena da bude halucinirana. Da je bila raspoložena 
za halucinaciju, to jest, da vidi Isusa živa poslije njegove smrti, 
bila bi odmah vidjela Isusa, kada je vidjela odvaljenu ploču, i ne 
bi bila za Isusa mislila, da je vrtlar, i ne bi mu bila kazala: Ako 
si ti uzeo Isusovo tijelo, kaži mi, gdje si ga metnuo. 

Kada je Marija Magdalena vidjela odvaljenu ploču sa vrata od 
groba, ona je pomislila, kao što bi bila pomislila svaka normalna 
osoba, da je netko ponio Isusovo tijelo. Kada se okrenula, pa vidje- 
la Isusa, pomislila je, da je to vrtlar, pa mu je rekla: Ako si ti 
uzeo Isusovo tijelo, kaži mi, gdje si ga metnuo. Ove dvije okolnosti 
isključuju svaku predispoziciju, da bude Marija Magdalena halu- 
cinirana. 


* * * 


Svratimo pozornost na drugi izvještaj o Isusovu uskrsnuću! 
Sv. Luka nam pripovijeda, da su dva učenika išla u Emaus. Na 
putu im se približi Isus u slici putnika, kojega oni nisu poznavali. 
Oni su bili žalosni. Taj nepoznati putnik upita ih za uzrok njihove 
žalosti. Odgovore mu, da su žalosni radi posljednjih događaja, 
što su se odigrali u Jeruzalemu. A to su: Isus iz Nazareta, »prorok, 
silan u djelu i riječi«, bi osuđen na smrt i raspet. Oni su se nadali, 
»da će On otkupiti Izraela, ali sad je iza svega toga treći dan, 
kako se to dogodi« (Lk 24,19-21). Pošto su se već bili približili k 
Emausu, Isus se tako ponašao, da ide dalje, a oni su ga »vruće 
molili, govoreći: Ostani s nama, jer je blizu večer i dan je već na 
izmaku. I uđe, da ostane s njima. I kad je sjedio s njima za stolom, 
uze kruh, blagoslovi, i prelomi, i dade im. I otvoriše im se oči, i 


292 


upoznaše ga, a njega nestade ispred očiju njihovih« (Lk 24,28-31). 
Tako sveti Luka. 

Ako je moglo biti kakve predispozicije halucinaciji u tim 
dvjema učenicima, bila bi jamačno jaka želja, da Isus ne umre, 
da On ostvari svoje ideale, za koje su oni mislili, da je On mogao 
i htio ostvariti. A ovoga u njima nije bilo; vidi se to jasno, iz 
njihovih riječi: »A mi se nadasmo, da će On otkupiti Izraela, ali 
sad je iza svega toga treći dan, kako se to dogodi« (Lk 24,21). 
Stoga se, eto, naša nada rasplinula, razbili su se naši zlatni sni, 
što smo ih sanjali o njemu; nama ne ostaje drugo, nego da se 
prilagodimo sudbini, koja nas je zadesila; i, eto, mi se, iako teško, 
predajemo u ruke sudbine. — Ovo je najnaravnije tumačenje 
izvještaja, što ga daje Luka. 

Uskrsnuće Isusovo nije plod halucinacije. 


* * * 


Želim dodati još jednu okolnost, koja mi bolje potvrđuje 
stvar, o kojoj govorim. 

Sv. Luka (24,9-11) pripovijeda kada su Marija Magdalena i 
druge žene kazale apostolima, da je Isus uskrsnuo, oni nisu 
vjerovali. »I njima se te riječi činile budaleste i nisu im vjerovali « 
(Lk 24,11). ' 

Kada se odbija kao halucinacija jedna vijest, a kasnije se ipa 
priznaje ta ista vijest istinitom, ta vijest, nije niti može biti halu- 
cinacija, već plod tanka i promišljena istraživanja, koje stvara i 
ojačava uvjerenje. 


U. Talija 

»VJERUJEM U USKRSNUCE TIJELA « 


Crkva nije unijela u svoje vjerovanje članka o besmrtnosti 
duše. Držala je to suvišnim. Kad ne bismo vjerovali u duhovni 
svijet i u dušu, kršćanstvo ne bi bilo religija; ne bi imalo morala. 
A ono je religija. Sve su njegove pretenzije duhovne. Ono nije 
ni liječnik ni političar; ono je svećenik i spasitelj. Materijalizam 
je iz kršćanstva isključen već po pojmu i biti vjere. 

Crkva je u svom Vjerovanju kazala više, ona obećaje čovjeku, 
obećaje mu život u punini. Vječni život. 

Ljudi nisu dusi. Ljudi su duše u tijelu. Imaju tijelo; u tijelu 
žive; kroz tijelo djeluju; po tijelu su unišli kao poseban član u 
veliku hijerarhiju bića. Tijelo ima u čovjeku bitno, specifično 
određenje. Ono je povezano s dušom u jednu nerastavljivu životnu 
.zajednicu. Ono je organ duše. Duši bez njega nešto fali; ona je, 
dokle je god bez tijela, u stanju nepotpunosti. Jedna je od njezinih 
naravnih funkcija da tijelo oživljuje, oduhovljuje, posvećuje i 
podiže. Kroz dušu je tijelo dobilo pravo na dioništvo duhovnoga 
svijeta; na konačnu neraspadljivost; na besmrtnost. Čovjek, baš 
jer je čovjek, jer ima dušu, nikad posve ne umire. Ni tijelom. 
Božanska je iskra duha u njemu neumrla; ona garantira i tijelu 
obnovu i uskrsnuće. U konačnom, definitivnom stanju, čovjek će 
opet biti potpun. On će živjeti i tijelom i dušom. 

Uskrsnut će zli i dobri. Tijelo će opet stupiti na pozornicu, 
da bude dvojnik duše. U slavi ili u sramoti. U nagradi ili u kazni. 
U veselju ili u zdvojnosti. Već prema tomu, je li u danima velike 
kušnje, skupa s dušom, priznavalo Duha i »Oca svjetlosti« (Jk 1, 
17), od kojega je sve izašlo. Je li služilo njegovoj vječnoj Istini i 
njegovoj nepokolebljivoj, božanskoj Pravdi. 

Kršćanstvo vjeruje u uskrsnuće tijela. I mi svi u njega vjeru- 
jemo. U Kristovu Uskrsu uskrslo je, mistično, i čovječanstvo, koje 
je on otkupio; ne samo od ropstva grijeha, nego i od ropstva smrti 
(1 Kor 15,26, 53-56). Morat će se jedanput i ono oko njega naći 
u svojoj punini, da mu oda božansku čast; da bude od njega ili 
priznato ili odbačeno. 

Uskrsnuće bit će svršetak svijeta i svršetak ljudske povijesti. 
Uskrsnuće bit će velika plaća dobru i zlu; pravdi i nepravdi. Us- 
krsnuće života ili uskrsnuće suda (Iv- 5,29). Istom u uskrsnuću 
dobit će ljudski udesi i ljudski životi svoju zadnju redakciju, svoju 
nepromjenljivu, punovrijednu formu. Sve dotle traje »interim«. 

Nije izgubljeno, što će se opet naći u uskrsnuću. Nije dobiveno, 
što će se u njemu izgubiti. 

Ljudi umiru svakoga dana. Toliki gube tjelesni život, i sve, 
što je s njim povezano. Imetak, ugled, čast, eksistenciju, obitelj 
mladost, ljubav, sreću, mogućnost stvaranja. Tragičan, — krvavo 
tragičan, — izgleda kraj tolikih ljudskih sudbina. Strašne su 
žrtve, teški rastanci, grozna, bolna razočaranja. Golom se pustoši 
svršavaju mnoga nasmijana životna jutra, mnoga rasevjetala život- 
na proljeća. Crno beznađe, crnije od svake crne haljine, pada na 
bezbrojna ljudska srca. Suze teku potocima. 

Ima li igdje zraka svjetla, da na nas pane? Ima li igdje riječ 
utjehe, da se nad nama oglasi? Hoće li tko bijelom blagdanskom 
radošću preobraziti naša žalosna lica ovog Uskrsa? 

Hoće! Hoće zraka sa vječnošću ožarenog lica uskrslog Krista. 
Hoće riječ Crkve, koja »vjeruje u uskrsnuće tijela«. Što je god 
izgubljeno, naći će se. Što je god pobjeglo, vratit će se. Što je 
god zaspalo, probudit će se. Što je god ranjeno, zacijelit će. Što 
je god mrtvo, uskrsnut će. »Zakliktat će kosti ponižene« (Ps 50,10) 
slavom života i pobjede. Doći će »novo nebo i nova zemlja, gdje 
stanuje pravda« (2 Petr 3,13). Rodit će se novo zdravlje i nova 
mladost. Pobijedit će istina i dobro. Možda već i ovdje, a svakako 
tamo gore. ; . 

E Samo je jedan uvjet. Moramo i mi s Crkvom, Majkom našom 
živo vjerovati u »uskrsnuće tijela«. Moramo i mii živjeti i umri- 
jeti u toj i po toj vjeri. 

Kriste, mi smo i usred suza vedri, ponosni i mirni. Ti si us- 
krsnuo. I mi ćemo s tobom uskrsnuti. I sve će uskrsnuti, što je 
plemenito, dobro i sveto. ' 


Ek = “m jest; mi s Crkvom, Majkom našom, »vjerujemo u uskrsnuće 
ljela«: 

USKRSNA SNAGA 


Kršćanstvo, Crkva, živi od uskrsne snage i uskrsne milosti. 
To je nauka sv. Pavla. On na Kristovo uskrsnuće svodi čitav 
kršćanski život; i onaj mistični, nutarnji, u dušama otkupljenih; 
i onaj vanjski, u vrhunaravno-apostolskom i posvetnom djelovanju 
Crkve. Sve je to utemeljeno i izgrađeno na duhovnoj, božanskoj 
snazi, što teče iz uskrslog Krista. U svemu se tome očituje i 
iživljuje njegova uskrsna pobjeda i njegov uskrsni život. Cilj 
vjere ni nije drugo nego na taj način »spoznati« i u sebe primiti 
»snagu njegova uskrsnuća« (Fil 3,10). 

Razumije se, da »uskrsna snaga« u tom smislu nije ništa drugo 
nego milost otkupljenja: božanski život, koji nam je Krist zaslužio 
svojom mukom i smrću. Uskrsnuće je ta muka i smrt u svome 
konačnom stadiju. U Uskrsnuću se je izvana najočitije pokazalo, 
da je Krist bio Bog i da je njegova žrtva bila dragovoljna i slo- 
bodna: namijenjena zadovoljštini za grijehe i spasenju ljudi. U 
uskrsnuću su se živo, vidljivo i djelotvorno pokazali njezini plodovi. 
Oni kao da su u uskrsnuće pohranjeni. Uskrsnuće kao da u sebi 
krije te neiscrpljive zalihe križne snage i milosti, od koje će za- 
uvijek živjeti Crkva i svi otkupljeni. Križ i Uskrsnuće u stvari 
su jedno jedino otajstvo, ali sa dva lica: poniženja i uzvišenja, 
žalosti i slave, početka i svršetka. 

»Uskrsna snaga«, ovako uzeta, istovjetna je sa vrhunaravnim 
milosnim djelovanjem Božjim u Crkvi i u dušama, koji god ono 
imalo konkretni oblik, povod, neposrednu vezu. Od te uskrsne 
snage živi kršćanstvo, živimo mi svi i onda, kad uopće ni ne 
mislimo na uskrsnuće, ni Kristovo ni svoje, ali ostajemo, vjerom i 
životom, u Kristovoj ljubavi, u mističnoj obitelji Crkve. 

Ne smijemo, međutim, zaboraviti, da i milost ima svoju psiho- 
logiju. Milosno, otkupiteljsko Božje djelovanje u duši provodi se, 
u prvom redu, dušenim činima razuma i volje: mislima i željama, 
prosvjetljenjima i nadahnućima, što nam ih Bog izravno pobuđuje 
u duši. A te se misli i želje vežu, dakako, ponajviše s istinama 
vjere. Na njih se prislanjaju. Od njih polaze. Njihov sadržaj 
razvijaju i primjenjuju. 

Religiozne ideje postaju na taj način psihološki okvir milosnih 
čina. One, vrhunaravno, mistično-milosnim sudjelovanjem Božjim, 
djeluju na dušu i formiraju naš vjerski život. I to po specifičnom 
svom sadržaju. Druge spasonosne misli izaziva jedno otajstvo i 

njegov krug predodžaba; a druge drugo otajstvo i njegov religiozni 
adržaj. 

i Može se stoga s pravom govoriti o religioznoj psihologiji ove 
ili one kršćanske vjerske ideje. 

I ideja uskrsnuća ima svoju psihologiju. Koja je to?. Čim uskr- 
sna ideja posebno djeluje na kršćanske duše; što u njima budi; 
čim, osobito, rađa u religiozno-milosnom životu? Na koji način? 

Lako je na to odgovoriti. Ako je, primjerice, božićna ideja u 
prvom redu ideja ljubavi, euharistijska ideja ideja sjedinjenja, 
križna ideja ideja žrtve, onda je uskrsna ideja — ideja snage; 
ideja pouzdanja; ideja pobjede; ideja ustrajnosti. Ona prvotno s 
te strane, u tom smjeru, milosno i odgojno djeluje na kršćansku 
dušu i na crkveni život. 

Da to, danas, na Uskrs, praktično raščlanimo! 

Uskrsna ideja rađa u kršćanskoj duši, u crkvenom životu, 
osjećajem velikog optimizma, vedrine, radosti, zadovoljstva sa 
životom. Konac svemu nije smrt; konac je život: velik, lijep, slavan, 
plemenit i sretan. Kakogod na zemlji bilo teško; koliko nas god 
život napatio nevoljom i razočaranjem svake ruke; kolikogod bijedno 
bilo ono, što imamo, svejedno: ne smeta ništa; to će brzo proći, 
a doći će uskrsnuće i s njim život vječni: mir i blaženstvo. Vjera 
u uskrsnuće ne da kršćaninu očajati; ona mu daje neku svetu 
ravnodušnost spram svega u životu, pomiruje ga sa svim životnim 
križevima, čini ga ustrpljivim, širokim, pa, — na neki način, — 
i bezbrižnim. Lako je trpjeti, kad se čovjek nada. Među kršćanima, 
— onima, koji zbilja vjeruju, — nema samoubojica, a nema ni 
životnih pesimista. Živa je vjera uvijek radosna. Ona ne plače ni 
za mladošću, ni za ljepotom, ni za srećom. Dobit će to ona opet. 
Ona ne rida, bezumno, nad grobovima. Kod nje nema rastanka 
zauvijek, Mili će se i dragi opet naći i zagrliti u uskrsnuću. 

Uskrsna ideja daje kršćanskom karakteru neslomljivost i tvrdo- 
ću, a Crkvi snagu, neustrašljivost, borbenost. Najveći je protivnik 
junaštva strah za život; rizik, gubitak onoga, što se više ne da 
nadoknaditi; poraz, koji je nepopravljiv i definitivan. Kad se kome 
radi o glavi, najlakše poklekne. Najbolje je oružje terora uvijek 
bila prijetnja tanetom ili nožem. Nemoć, klonulost, beznađe obes- 
hrabruju. Svijet ne vjeruje u budućnost onoga, što umire. On 
misli, da se u krvi sve guši. Svatko bi bio junak i jurio u bitku, 
kad bi mu tko mogao dati garanciju, da će iz nje izaći živ, čitav 
i zdrav. I grčka je legenda znala za taj psihološki zakon; njezin je 
najveći junak, Ahil, bio neranjiv. Kršćanstvo, doduše, ne daje 
nikome garancije, da u borbi za istinu ne će tjelesno podleći, ali 
zato, svojom naukom o uskrsnuću tijela, garantira svojima, da će 
im jednom iscijeliti rane, obnoviti život, dati konačnu pobjedu, 
bogato naplatiti vjernost. Ni u najtežim situacijama neće čovjek, 
koji vjeruje u uskrsnuće, resignirati; on u sebi nosi svijest neumrlo- 
sti i pobjede; i za sebe osobno, i za ideju, kojoj služi. Božja se 
djela ne daju ugušiti. Ovako ili onako, i kroz prividni poraz, Bog 
će njih dovesti do pobjede. Pravi se kršćanin, pravi se vojnik 
Crkve, ne boji nikoga; on je, kad je po srijedi načelo, gord, ponosit, 

neustrašljiv. Spreman je na žrtve. Smion i ustrajan. Ne preza pred 
smrću. Ne zna za slabićko popuštanje. Nije malodušan. Vjeruje 
uvijek u svoju stvar. Ostaje miran i pribran, i kad su prilike, po 
ljudsku, najgore. Računa uvijek s dugim, vječnim rokovima. 

Ideja uskrsnuća jača smisao za moralnu odgovornost, profinjuje 
savjest, uči ljude da paze na sebe i na svoja djela. Vjerovati u 
uskrsnuće znači vjerovati u Boga — suca. Ne svršava se sve smrću. 
Tko je na zemlji nekažnjeno činio zlo, past će u ruke višoj, vječnoj, 
božanskoj Pravdi. Bit će kažnjen. Nitko ga neće moći osloboditi. 
Isključen će biti, zauvijek, od uskrsnuća života, a probuđen na 
tragično uskrsnuće vječne osude, vječne nesreće, vječnoga proklet- 
stva. Niti će zlo i nepravda ostati nekažnjeni, niti će krepost i 
dobro ostati nenagrađeni. Svaki, i najmanji, ljudski čin povlači 
za sobom odgovornost: veliku i fatalnu. Tko neće da se poigra 
svojom vječnošću i svojom srećom, mora biti dobar, savjestan, 
pošten. I bit će, ako odista vjeruje u uskrsnuće. Lud bi bio, da ne 
bude. Materijalizam se može cinički rugati kreposti; vjera u uskrs- 
nuće ne može. Uskrsnuće je velika, najveća sankcija moralnim 
zakonima. Po duši se uskrsava; tko vjeruje u uskrsnuće, čuvat će 
dušu plemenitu i neokaljanu; ostat će, kako ono piše Apostol u 
poslanici Korinćanima, završujući svoje refleksije o uskrsnuću: 
»pun revnosti u djelu Božjem uvijek, znajući, da trud njegov nije 
uzaludan u Gospodinu« (1 Kor 15,58). 

Eto, koliki duhovni kapital predstavljaju samo ove tri psiholo- 
ško-religiozne primjene uskrsne misli i »uskrsne snage«! Iz njih 
se samih može roditi jedan uvijek vedar, aktivan i čestiti kršćanski 
život, pun vjere. One same, kad uniđu u duše svećenika i vjernika, 
mogu učiniti Crkvu nerazorivom i nesavladivom. 

A gledamo li ih kulturno-filozofski i kulturno-historijski, po- 
staju one kulturnim elementima prvorazredne vrijednosti. Kršćan- 
stvo i svojom misli uskrsnuća, i svojom koncepcijom »uskrsne 
snage« snažno oplemenjuje, oduhovljuje, sublimira ljudski život. 
Duhovnost, apsolutnost i nutarnja logičnost kršćanske životne filo- 
zofije dosižu s jedne strane u misli uskrsnuća svoju kulminaciju, 
a s druge strane svoj najpraktičniji i najkonkretniji izraz. Kršćani 
u nekom smislu ni nisu drugo nego ljudi, nego »sinovi uskrsnuća « 
(Lk 20,36). 

USKRS 


U smaragdnom sjaju Sunce danak budi, 
U divnome čaru nova zora rudi. 

Na pozdrav se diže rumen-zora mlada, 
Uskrsnulom Kristu svoju pjesmu sklada: 
Aleluja, Aleluja, Aleluja! 


Zefir lati njiše u sunčanom sjaju, 
Priroda se kiti ko u cvjetnom maju. 
Sve odiše miljem u tišini dana, 
Uskrsnulom Kristu novu pjesmu sklada: 
Aleluja, Aleluja, Aleluja! 


I mi danas Kristu pohrlimo dragom, 
Nek nas čuva svojom moćnom snagom. 
Nek zlobu, zavist iz srdaca briše, 

Neka krvca ljudska ne lijeva se više. 


Neka struji svijetom mira svetog struja, 
Nek odzvanja svijetom vječno Aleluja! 
Aleluja, Aleluja, Aleluja! 


S. M. Slavka Vrsalović 


USKRSNA ZVONA 


»Uskrsna zvona« otišla su, još davnih dana, u poeziju, u trope 
i figure, u poslovice. 

Odviše je jaka njihova simbolika, odviše ona udara u oči, a 
da je svi ne bi shvatili i osjetili. 

Onaj njihov trodnevni muk, ona tišina u gradovima i mjestima, 
koja su inače naučena na njihovo melodiozno javljanje, nešto su 
kao predokus smrti i grobnog muka. Kao da nema više žive duše, 
koja bi mogla potegnuti za konopce u zvoniku. Kao da se na 
smrtnoj postelji bori s dušom netko velik, koga se ne smije uzbuniti 
u njegovim bolima. Kao da netko, svima drag, leži, na odru, pa 
ljudi samo prigušeno jecaju i obilaze, tiho, na prstima, oko njegova 
lijesa. Utihnuo je svaki znak veselja; — mrtve su, pospale duše, 


pa su mrtva, pospala i zvona. 


Tako je. Život je izdjelao tu simboliku. Ona je realna. Kad 
neprijatelji bombardiraju grad, ne zvone zvona; kad je kuga po- 
morila svijet, ne zvone zvona; kad je kraj utonuo u noć i kad 
ljudi spavaju, ne zvone zvona. Gdje zvona šute, život je u grobu. 

Zvona se javljaju samo živima. I onda, kad oplakuju mrtve! 
Zvona navješćuju nadu. Zvona se vesele svijetlu i danu. Ona 
pozdravljaju zoru i svanuće; ona se oglase, kad je sunce u najvećoj 
snazi podneva; ona se opraštaju s danom; ona navješćuju, da će 
Gospodin saći na oltar i pohoditi općinu vjernika; ona pozdravljaju 
blagu Majku sviju umornih i žalosnih; ona slave blagdane, jubileje, 
pobjede: sve, čemu se ljudi vesele; sve, što je radosno i lijepo. 

I kad zvona, na Veliki Četvrtak, zamuknu, čitav svijet zna, 
koga smo mistično izgubili; nad kim tugujemo. Zašlo je iznad nas 
sunce pravde. Krist je u grobu. Umro je naš božanski brat Prvenac, 
i mirjade su za njim zaplakale. Oko nas je nijema, crna tuga 
Velikoga Petka, sa svojom pomrčinom i trešnjom. Tama je prekrila 
zemlju. Sila grijeha dosegla je svoj vrhunac. Smrt je jača od 
života. Ljudi kleče i biju se u prsa. U svečanoj šutnji, punoj 
strahopočitanja, defilira mnoštvo pokraj groba Vođe, Učitelja i 
Spasitelja. Post i mrtva korota poklopili su zemlju. 

Bruj je uskrsnih zvona ono, što iznenada opet promijeni 
situaciju. Kad, na Veliku Subotu iznova zazvone zvona, mistična 
je šutnja Crkve na kraju. Žalost je prošla. Zvona navješćuju radost 


. i pobjedu. Opet je čovječanstvu izašlo Sunce. Krist je opet živ. 


A s njim su oživjele i sve naše nade, sva naša očekivanja. Život 

je nadvladao smrt. Milost je pobijedila grijeh. Nema više straha i 
zebnje. Sve u nama i oko nas pjeva pjesmu proljeća i radosti. Ori 
se na sve strane veseli Aleluja. Uskrsnog je mira pun svijet. Donio 
nam ga je Krist. Navijestila su nam ga njegova uskrsna zvona. 

Ništa tako brzo ne mijenja pozornice kao ova zvonjava uskrsnih 
zvona. To je slika Božjega čuda, to je simbol Božje intervencije. 
To je Nedjelja, uskrsna nedjelja, Gospodnji dan. 

Uskrsna zvona. Odavna su ona zamuknula u ljudskim dušama 
širom svijeta. Otkako god traje crni Veliki Petak čovječanstva, 
pun posta, korote i grobova. Bog kao da se je od nas «povukao; 
Krist kao da se je od nas sakrio. Njegov lik je zastrt ljubičastom 
koprenom teškog i tajnovitog udesa, što se je na nas oborio. 
Čovječanstvo proživljuje svoju Golgotu. Ono krvari pod svojim 
križevima i na njima izdiše, jer nije poznalo dana svoga pohoda. 
Plaćamo nesrećom, krvlju i suzama grijeh bogopropeća, što smo ga 
počinili na Spasitelju svijeta, na Bogu zavjeta i života. Stigla nas 
je krv, koju smo na sebe izazvali, kad smo prostački urlali: »Nemamo 
kralja do li cezara!« »Krv njegova na nas i na djecu našu! « 

Hoće li i nama opet jedanput zazvoniti uskrsna zvona mira? 
Hoće li? Mi se nadamo da hoće. Mi se molimo, da nam što prije 
zazvone. Mi ćemo samo na to misliti, mi ćemo samo za tim čez- 
nuti, kad opet začujemo, na Veliku Subotu, zvonjavu uskrsnih 
zvona, kao navještaj mira i uskrsnuća. 

Uskrsli Kriste, ti ćeš uslišiti našu molitvu. Ti ćeš nas brzo 
brzo obradovati mirom. Ti ćeš učiniti, da ovo bude Uskrs. A onda 
da opet, — dugo, dugo, — slavimo samo mirne i mironosne Uskrse, 
pune akorda sloge, nade i ljubavi. 

Uskrs je. A Uskrs je blagdan mira. Blagdan, ne samo naviješte- 
nog i obećanog mira, — kao Božić, — nego blagdan izvojštenog, 
zasluženog, ustaljenog mira. 

Na Uskrs je bilo dovršeno i primijenjeno spasenje. Na Uskrs 
je bio zauvijek svladan veliki trovač i rušitelj mira, koji niti 
sam u sebi ima mira, niti može da mir oko sebe gleda, jer ga 
razdire nemir i zloba ga tjera na vječnu zavist i bunu. Na Uskrs 
je on bio svezan. Ti si mu, pobjednički, stao nogom za vrat. Na 
Uskrs je staro prokletstvo grijeha i mržnje bilo skinuto sa čovje- 
čanstva; — Bog je bio umilostivljen, a ljudi su bili otkupljeni 
božanskom krvlju, što je bila prolivena na Kalvariji. Žrtveni Ja- 
ganjac vječne Pashe bio je zaklan; pred njim se je morao ustaviti 
anđeo zatornik. Kraljevstvo je Božje provalilo granice sinagoge i 
preplavilo čitav svijet, da sav bude jedan i Božji. Zakon je velike, 
opće ljubavi, bio promulgiran. Krist je umro i uskrsnuo, da sve 
sinove Božje i sve Božje narode zagrli i okupi ih u jedno (Iv 
11,52). Započeo je novi svijet, kršćanski svijet, mirovni svijet, 
Božji svijet. Došlo je bilo vrijeme, da se na sav svijet izlije »duh 
posinjenja« (Rim 8,15,23); (Gal 4,5; Ef 1,5) i duh velikog bratstva 
u Bogu. 

Uskrsli Kriste! Plod tvoje Kalvarije i tvoga Uskrsa mora biti 
mir. Ti si to jesno rekao, kad si na prvi Uskrs pozdravio apostole, 
Crkvu i svijet novim pozdravom: »Mir vama!« 

I kad te mi danas, na Uskrs, molimo za mir, mi tako samo 
tebi služimo, mi tim samo ispunjamo tvoju prvu uskrsnu želju. 
Ti si s nama. Ti ćeš nas čuti. Hoćeš. Ustat ćeš i zapovijedit ćeš 
vihoru i oluji: »Zašuti! Umukni!« I bit će tišina velika (Mk 4,39,40). 

Zazvonit će opet, radosno i glasno, — uskrsna zvona! 

KRŠĆANSKA RADOST 


Uskrs je kršćanstvu u prvom redu blagdan radosti. Tipične 
kršćanske radosti: mirne, svjetle, plemenite, samosvjesne, vrhu- 
naravne. 

I ako ikad, na Uskrs je na mjestu pitanje, kakva je to radost: 
koji su joj temelji, motivi, značajna svojstva. ' 

Nije na to teško odgovoriti. Treba se samo obazrijeti s jedne 
strane po praktičnim manifestacijama te kršćanske radosti u životu 
i praksi Crkve i njezinih vjernika, a s druge strane po teoretskim 
zasadama kršćanske životne filozofije. Odmah ćemo onda opaziti 
i zakone i nadahnuća onoga, što zovemo kršćanskom radošću ili 
veseljem u Gospodinu. 

Nema, najprije, i ne može biti sumnje o tom, da kršćanstvo 
poznaje i priznaje radost. Morao bi čovjek biti ili vrlo neinformiran 
ili skrajnje tendenciozan, da to zaniječe; da od kršćanstva učini 
vjeru turobnosti i pesimizma. ' 

Radost i veselje spominju se i preporučuju na bezbroj mjesta, 
i u Starom i u Novom zavjetu; radost se uzima kao baština pravde 
i plod Duha Svetoga. Proroci navješćuju radost kao prvi blagoslov 
budućega spasenja. Krist se raduje; apostoli se raduju; i on i oni 
pozivaju vjernike, da budu bezbrižni, bodri i veseli. Prva kršćan- 
ska općina u Jeruzalemu bila je općina puna radosti. A takvo je 
onda ostalo kršćanstvo kroz sve vjekove. Liturgija je Crkve sva 
protkana tonovima radosti i nadanja. Praktični tip čovjeka-kršćani- 
na iz Svih staleža, svake duhovne kulture, tip je blage, plemenite, 
vedre čovječnosti. Najbolji vjernici, redovnici, redovnice, svećenici, 
biskupi, pape, sveci, ljudi su sa smiješkom radosti na licu i sa 
plamenom neke više sreće u očima. U duboko kršćanskim obiteljima 
uvijek je bilo veselja i poezije; svećenici su i redovnici otišli već 
u poslovicu kao najveseliji ljudi; na pragu samostana dočekat će 
te redovito nasmiješeno i smireno lice. Gdje nije tako, to je uvijek 
znak religiozne krize: ili u pojedincu ili u zajednici; — veselje je 
pokvarila ili kriva askeza rigorizma, ili duševna bolest skrupuloz- 
nosti, ili naravna melankolija karaktera, koji se još nije dao posve 
zahvatiti i preobraziti velikim kršćanskim idejama, ili svjetski 
duh, koji je još čitav u nižim, zemaljskim željama, pa mu je sve 
duhovno i vrhunaravno tuđe i teško. 

Kršćanstvo zna, što je radost. Ono radost sustavno kultivira. 
Samo, što to nije radost u onom najvulgarnijem i najprostijem 

smislu, kako je shvaćaju i Prakticiraju ljudi bez viših težnja. Ne 
ide svaka »radost« u stil kršćanstva. I odviše je, primjerice, evi- 
dentno, da bekrijska radost čaše, obijesti i razbludnog ljubakanja 
nije radost, koju dopušta i preporučuje Evanđelje. Takovu radost 
kršćanstvo ubraja u grijehe. Na takovu radost ono odgovara pozi- 
vom na pokoru, skrušenje i ozbiljnost. Protiv te »radosti« postav- 
lja ono ideal »žalosti«. U tom smislu vrijedi Kristova riječ sa 
gore blaženstva: »Teško vama, koji se sada smijete, jer ćete tugo- 
vati i plakati!« A »blago vama, koji sada plačete, jer ćete se smi- 
jati! (Lk 6,25,21). 

Mora, dakle, to biti radost druge vrsti. Pa, kako bi se dalo 
najkraće i najjedrije označiti tu specifično kršćansku radost? 

Tri ona ima karakteristična biljega. 

Kršćanska je radost prvotno duhovna, nutarnja radost. Nije 
ekskluzivno. Kršćanstvo dopušta i štuje i razumno uživanje u 
osjetnim i tjelesnim dobrima: u jelu, odijelu, imanju, tjelesnoj 
ljepoti, časti, odmoru, ljubavi; ali uvijek te radosti imaju u krš- 
ćanskim očima podređeno i ovisno, relativno,. mjesto. Njima se 
čovjek smije služiti samo umjereno i u skladu s višim životnim 
mjerilima. One ni_nisu ni ne smiju biti glavni predmet kršćanske 
radosti; u njih, da budu plemenite i dopuštene, valja uvijek unijeti 
i elemente duhovnosti. Treba ih uzimati samo kag začin života, 
kao nešto, što treba da čovjeku olakša druge, važnije, životne cilje- 
ve; a ne kao nešto, što je samo sebi cilj i zakon. Valja ih podre- 
diti Božjem zakonu dobra u svijetu i gledati u njima dar Božji. 
Treba ih protkati jednim višim, plemenitijim shvaćanjem; posvetiti 
ih dobrom nakanom; uklopiti ih u cjelinu životnog ideala kao 
sredstvo, ukras, nakit; treba se i u uživanju i nasladi ponijeti 
ljudski, ne životinjski; treba se te radosti, koji put, i odreći za 
ljubav višim dobrima duše. | 

Te su radosti dopuštene, ali one su najniži sloj na ljestvicama 
kršćanskih radosti. Puna, idealna kršćanska radost ne može se 
na tom području uopće dostići. Specifično područje kršćanskih 
radosti to su radosti duha. Što je jedna radost čistija i duhovnija, 
to je uvijek kršćanstvu viša i draža. Kršćanske duše uživaju u 
Prirodi kao u objavi čiste Božje ljepote, u drugarstvu dobrote i 
Plemenitosti kao u atmosferi višeg, Božjeg svijeta, u miru savjesti 
kao u predokusu vječnog mira u Bogu, u znanju i umjetnosti kao 
u dioništvu na božanskoj istini i skladu, u kreposti i nevinosti kao 
u preobraženju i prosvjetljenju čovještva; u napretku dobara; u 
uspjehu Božjih djela; u Božjoj veličini, ljubavi i slavi. Nisu to 
bučne, časovite radosti, što razdražuju sjetila; to je smirivanje i 
zadovoljavanje čovjeka iznutra; to je osjećaj nutarnje slobode. 

Kršćanska je radost na neki način božanska radost. Bog je 
uvijek u njezinoj sredini. Ili kao predmet ili kao temelj i nadah- 
nuće. Kršćanska se radost rađa iz jedinstva s nevidljivim, božan- 


$ skim svijetom. Ona je uvijek vrhunaravna radost, radost iz vjere. 


XI onda, kad to nije po svom neposrednom objektu. I tada je takvoj 
radosti najdublji oslon i preduvjet — Bog. Ono, što pravoga kršća- 
nina čini uvijek veselim i smirenim, to je, na koncu konca, osjećaj, 

da je on dijete Božje: da ima Oca, dobra Oca, na nebesima; da 
nad njim bdije moćna i blaga ruka njegove Providnosti; da je 
otkupljen; da u svom srcu nosi plemstvo milosti, iskru božanskog 
života, zalog neotuđivog dostojanstva i slobode. Nije rob strasti 
i grijehu; slobodnjak je ili oslobođenik. Dobar je, nije zao. Bog 
ga voli. Bog je s njim zadovoljan. Njemu tih njegovih, najvrijed- 
nijih, dobara ne može nitko oduzeti; on je u svim okolnostima 
siguran za svoju najljepšu sreću; on nosi u sebi neslomljivu 
samosvijest i tvrdu nadu; on nikad nije napušten ni osamljen. 
«Uza nj je vazda Bog; on je pod njegovom vječnom zaštitom. On 
uvijek ima prijatelja; njegov život nikad ne gubi smisla. Nesreće, 
ako kakve dođu, samo su prolazne i površne pojave. Njima je 
unaprijed oduzela svu gorčinu svijest, da one ne pogađaju biti 
života i sreće; da su one pod kontrolom Nekoga, tko nas vječno 
ljubi. 

Kršćanska je radost uvijek radost vječnosti. Potpuna zemaljska 
sreća i jest zbog toga nemoguća, što je osuđena na svršetak i na 
smrt. A sreća, koja će se konačno pretvoriti u nesreću i biti iz- 
gubljena, nije nikakva sreća. To je strahovanje; to je put u klao- 
nicu. Potpuna je sreća ili vječna ili je uopće nema. A kršćanstvo 
vjeruje u vječnu sreću. Ono očekuje život u Bogu i u nebu bez 
kraja. Ideja je smrti, toga velikoga neprijatelja sreće, u njemu 
prevladana. Odatle ona karakteristična neporušivost kršćanske na- 
de; odatle onaj, tako vitalan, optimizam u kršćanskim koncepcija- 
ma života. Nevolje se zemlje u kršćanstvu relativiziraju; one nemaju 
snage; budućnost je kršćaninu uvijek vedra. Stoga i onaj mir, i 
ona suverenost u nastupu ljudi, koji vjeruju. Oni se ničega ne 
boje; oni ni pred čim ne strepe. Sigurni su i za svoju sreću i 
za svoju pobjedu. Svi njihovi lijepi ideali bit će jedanput ostva- 
reni. Njihove radosti ne može njima nitko uzeti. Depresija je u 
živom kršćanstvu nemoguća. Kršćanstvo uvijek vjeruje i uvijek 
se nada. 

Iz te tri komponente rezultira kršćanska radost, kako je gle- 
damo u životu Crkve, u praksi vjernih duša. Sva njezina svojstva 
dadu se onda razumjeti. I ono nešto djetinje u kršćanskoj radosti, 


— djeca smo Božja; sretna i bezbrižna djeca; — i ona dobrohotnost 
kršćanske radosti, — ona se je oplemenila u Bogu; — i njezina 
čistoća, — duhovne su radosti uvijek čiste — i onaj mir i suz- 
držljivost kršćanske radosti, — to je radost očekivanja, radost 


spojena s križevima, radost puna odgovornosti. Ništa na toj radosti 
nema obijesno ni oholo, jer je to radost odozgor, od Gospodina, 
i jer je to radost kreposti. 

Dade se onda razumjeti, i zašto se ta kršćanska radost može 


posjedovati i u velikim bolima, i u teškim krizama; — ona nije 
od ovoga svijeta. Nije to radost, kakvu svijet daje. 
Dade se onda razumjeti, — i razumije se samo od sebe, — 


i zašto je baš Uskrs glavno vrijeme kršćanske radosti, njezin 
simbol. Zato, jer je na Uskrs duh pobijedio. Zato, jer je na Uskrs 
dovršeno pomirenje ljudi s Bogom. Zato, jer je na Uskrs triumfirala 
vjera. Vjera u vječnosti. 

Izrečeno je to kratko, ali 


lu: »Ovo je dan, koji je 
radujmo se!« 


jedro, u poznatom uskrsnom verziku- 
učinio Gospodin, veselimo se na nji 


Dr. Ins. 

»RABBONI« 


Uskrs je blagdan žene i ženstva. Jest, pa makar to na prvi 
mah izgledalo ne znam kako čudnovato. Blagdan ženske veličine 
i ženskog ponosa. ' 

Ako je Krist ženu odalečio od oltara i od katedre, nije je 
odalečio od svoje ljubavi. A ljubav je put do Boga; nisu stepenice 
oltara ni sveto ulje na rukama. Ruke su svećeniku pomazane za 
druge; sa stepenica oltara mogu propovijedati i grješnici. A 
ljubav se, — Božja ljubav, — ne može zlorabiti. Ona je Bog u 
nama. Ona nije oruđe posvećenja; ona je posvećenje i posvetitelj. 
Nije onaj pred Bogom velik i sretan, tko je primio velike darove 
i velike službe; velik je i sretan, čija je duša dobra i čista. Nebo 
se neće odmjerivati po vlasti, jurisdikciji i titulama; ono je baština 
duša, što vjeruju i ljube. 


A žene su na Uskrs, — a nema Uskrsa bez Križa i bez Kal- 
varije, — pokazale, da umiju Boga ljubiti. I vjerno, i žarko, i 
junački. 


Hoćete li za to dokaz? Eno vam Evanđelje! Treba li toj evan- 
đeoskoj tezi potvrda odozgor? Ako treba, Krist ju je dao. 

Komu se je Krist na uskrsno jutro prvome ukazao? Apostolima 
nije. Njima se je ukazao istom navečer. Petru i Jakovu? Nije ni 
njima. Petar je potrčao na grob istom, kad su mu žene javile, da 
je Učiteljev grob u Josipovu vrtu prazan. 

Ženama se je najprije Isus ukazao. 

O njegovu ukazanju Prvoj i Blagoslovljenoj među ženama 
šuti Evanđelje, ali ne šuti o njemu vjera. Samo što razgovor između 
Sina i Majke ne spada ni na koga osim na njih dvoje. Odviše je 
bio intiman i svet. Gospa nije posrednik objave; ona je Majka 
Boga, koji se je objavio. Toj se njezinoj službi ne može ništa više 
dodati, a da je se ne ponizi. 

O tom ukazanju Evanđelje šuti. Ali ne šuti o ukazanju Mariji 
Magdaleni. Izrijekom ga spominje. »A ukaza se najprije Mariji 
Magdaleni« (Mk 16,9; Iv 20,11 seq.). Ne šuti o ukazanju ženama, 
što su se vraćale s groba. Izrijekom ga spominje (Mt 28,9,10). 

Prve su žene ugledale Isusa, živa, u njegovoj uskrsnoj slavi. 
Prve su žene doznale, da je uskrsnuo. Njima su to najprije rekli 
anđeli. Žene su donijele prvu, veselu uskrsnu vijest Petru i apo- 
stolima. Po anđeoskom nalogu; po Gospodinovoj riječi. 

1 danas su žene u središtu uskrsne gifda I u prvoj j 
misi, na Veliku Subotu, i u misi na prvi, kodno še mrena 
čita se evanđelje o ženama na grobu; o anđelima, što su im se 
ukazali i utješili ih radosnom, sretnom novošću: »Uskrsnuo je; 
nije ovdje!« x 16,6). : svi mi toga dana, stojeći, slušamo b i 
car, i papa, — Božje svjedočanstvo, Božj i j ikoj ženskoj 
in ka: že ag žje priznanje velikoj ženskoj 

Zar ga nisu zaslužile one »tri Marije«? i 
bi ih Isus onako nježno odlikovao i moraju sajli os 
Pročitajte opet Evanđelje! Samo koju stranicu prije! 

Kad su se apostoli bili razbježali, kad su svi prijatelji Gospo- 
dinovi bili od straha zašutjeli, žene su stale demonstrativno ka 
njim plakati. Njihova im je ženska intuicija pomogla. Logikom su 
srca i svoga plemenitog instinkta osjetile, da je nevin onaj, što 
tamo posrće pod križem. Odviše je tih i blag, da bi mogao. biti 
zločinac. .Vidjele su ga jučer i prekjučer i zakjučer. Pročitale (su 
mu u očima, da voli istinu i da voli ljude; da je čist i nedužan 
kao dijete. A onima nad njim i oko njega govorile u oči, kakvi su 
Njihova su lica, iskrivljena od zlobe i strasti, svjedočila protiv 
njih. Poznavale su ih žene dobro, stare lisce i stare razbludnike 
. ma ovim licemjernim maskama. Pa su, — žensko ne zna 
ja a reda uzbuđeno, — zaplakale u sav glas. “I prišle su mu, 

X I kad je visio na križu, bilo ih je, i njegovih mučki ij j 
koji su iz prikrajka, iz daleka ad i ajeti tara 
žalosni, gledali užasnu agoniju, zadnji čin bolne, potresne kata- 
strofe; ali ondje, pod križem, odmah uza nj, bio je samo jedan 
učenik, == još dijete, — i nekoliko — kuražnih žena. Ostale su 
mu vjerne, i kad su ga svi drugi ostavili. Ostale su s njim i s 
Majkom. Opet sa smionošću, što je ima samo žena, koju vodi srce 
koja sve drugo zaboravlja, kad jedno traži. Krist ih je vidio te 
tri junačke Marije. I nije im toga zaboravio ni iza tri dana grobnog 
počinka. Pročitao im je bio iz srca, — on čita u srcima, — da je 
Njihova ljubav bila iskrena, čista i jaka. ' 


A kasnije ih, kad su ga i j ji či 
ka: , pratile na posljednji počinak, — 
vjerne i iza smrti, — i kad su kupovale mirise, da Ba pomažu 
čim prođe subota, nije doduše gledao očima tijela, ali jest, odozgor; 
očima duše. Bio je uz njih čitav onaj dan boli i iščekivanja. ' 
Pa kad su pošle, u nedjelju uj ji i 
E đ jutro, na grob sa svojim pomasti- 
e i brinule se putem, tko će im odvaliti kamen s rabite, on 
i je već gledao opet živ. I tako im se prijateljski javio, — dirnut 
tog vjernom ljubavi. Prije reda. Mimo službenog pro- 
a. Prije nego apostolima. Rekao im je »Zd ! j 
Magdalenu imenom: »Marija!« po E na 


u. A one su njemu rekle, prepune uskrsne sreće, u suzama ra- 
sa : sa prvog, blaženog iznenađenja: »Rabboni« — »Učitelju 
«<: 
E Jest, ima taj »Rabboni « svoj vječni, veliki odjek u vjeri Crkve, 
mistici kršćanskog života i kršćanske pobožnosti. 

Žena ne uči u Crkvi; ona ne propovijeda; ona nije organizator 
ni vladar nad dušama. Krist je poštivao zakone prirode i psiholo- 
gije. Morao je; on je njihov Stvoritelj. Ali u mistici vjere i lju- 
bavi žene su Kristu često, — vrlo često, — bliže od muškarca. 
Poniznije su. Naravnije su. Prostodušnije su i nedužnije, ako su 
nepokvarene. Više trpe. Mekšega su i boljega srca. Spremnije su, 
da se odriču i da se žrtvuju. Pobožnost je domena i privilegij 
rije žena zapostavljena u kršćanstvu. Nije; ne. Naprotiv. Njezin 
je bolji dio. Talenti i službe pred Bogom ne odlučuju. Riječi i 
djela ne odlučuju. Odlučuje gr ne A Fam ljubi, bit će lju- 

jen. Božanski ljubljen. I — božanski nagrađen. : . 
a ee je Mlasdef žene i ženstva. Na Uskrs je Krist immeke 
ženama: »Zdravo!« i »Marija!« A one su njemu rekle: »Rabboni!« 


& 

»OVO JE GOSPODIN...« 


Sve je danas, kako je bilo i onih velikih dana, kad si ti, 
Gospodine, uskrsnuo. Sve. Sve. 

I onda je sjalo proljetno sunce po livadama i brežuljcima, 
i onda je mirisalo proljetno cvijeće po vrtovima, i onda su pje- 
vale ptice pjesmu proljeća. u 

I onda su ljudi, — oni tvoji ljudi; ljudi, što su u tebe vjero- 
vali, — bili isto ovako potišteni i zaplašeni kao mi danas. 

Zar nisu? Sjeti se samo, gdje si ih našao, kad si izbio, da 
im se ukažeš! Sjeti se, kako su te gledali i šta su radili! 

Eno, ih, odmah, na prvi uskrsni dan, desetorice u blagovalištu 
posljednje večere! Sve su bili, junaci nisu bili. Za zaključanim 
si ih vratima zatekao. Morao si među njih banuti iznenada, jer da 
si im se najavio, ne bi ti od straha bili ni odključali; mislili bi, 
da dolazi potjera i da će ih hramska straža svezane povesti u 
Kajifinu vijećnicu, kao što je tri dana prije bila povela tebe iz 
Maslinskog vrta. Znaš, kako su zadrhtali, kad si im se javio. Znaš, 
koliko je straha bilo u onaj čas u njihovim ukočenim očima, na 
njihovim zaprepaštenim licima. Nisu smjeli ni da ti se približe, 
ni da te se dotaknu. Mislili su o tebi, da si utvara ili duh, — 
tako im je bila slaba vjera i krhko pouzdanje. Bili su kao jato 
zaplašenih golubova, među koje je bio pao jastreb. Bili su kolegij, 
ne apostola, nego malodušnika. Morao si ih kao djecu smirivati i 
znakovima im pokazivati, da si ti to. Istom, kad si pojeo malo od 
njihovih riba i od njihova meda, došli su k sebi, i njihova su lica, 
Prvi put, zasjala uskrsnom radošću! 

Eno ih, opet prvi uskrsni dan, one dvojice, što si s njima 
Pješačio na putu u emauski zaselak, željan da ih utješiš. Na bijegu 
Si ih iznenadio. Bili su se spremili da napuste oko tvojih izabranih. 
Vidio si, kako su išli, pogurenih ramena i oborenih glava. Slušao 
Si, što su govorili idući putem. Bio je to govor ljudi, koji su bili 
izgubili i zadnju nadu. Nadali su se, da ćeš ti izbaviti Izrael. 
Više se ne nadaju. Sva tvoja obećanja smatrali su slomljenim iluzi- 
jama; sve tvoje djelo lijepim snovima sanjara. Bio si im postao 
Stranac. Nijesu više imali ni toliko duševne snage, da ti dobro 
pogledaju u oči. Njima je bila tvoja osuda na smrt zadnji čin 
velike tragedije, iza koje se nikad više neće ispred tebe dignuti 
zastor života. Morao si upotrijebiti svu svoju božansku retorsku 
vještinu, svu svoju verziranost u Pismu, da ih opet razgovoriš i da 

im malo razžežeš srce. Progledali su tek onda, prepoznali su te 
istom, kad si sa sebe skinuo i zadnju tajnu; kad si pred njima 
"prelomio kruh načinom, koji je bio samo tvoj. Istom su onda snažno 
sijevnule njihove oči, pa su kao vileni potrčali kroz noć, da u Je- 
ruzalem prvi donesu glas o tvom Uskrsnuću. 

Ali za borbe i za svjedočanstva još nisu bili; ni oni, ni nji- 
hovi stariji drugovi iz jeruzalemskog blagovališta. Ostavio si ih, 
da se i dalje sakrivaju. Njihva je uskrsna vjera i radost bila još 
uvijek vatra pod pepelom. Pedeset je dana valjalo još čekati, da 
se razgori. A ni tada se ne bi bila razgorjela, da nije preko nje 
duhnuo tvoj ognjeni Duh s neba. 

Eno ih, tvojih apostola, na Genezaretskom jezeru, kako su se 
opet prihvatili svoga starog posla i bacili na ribarenje, čekajući, 
da im se ukažeš. Nisu bili sretni. Posao im nije išao od ruke. 
Svu noć su se uzalud mučili s mrežama. Prazna se je vraćala 
njihova lađica s lova. Mišice su im bile umorne, lica smrknuta, 
oči pospane. Ni tebe nisu mogli prepoznati, kad si se našao pred 
njima na obali i pitao ih, imaju li ribe. Nemoćni su i razočarani 
stajali na svojoj lađici. Morao si im istom ti pomoći svojom svesil- 
nom riječi. Odmah je onda lađica bila puna. Odmah su ti onda 
viknuli: »Ovo je Gospodin!« i poletjeli za tobom. U vodu je Petar 
skočio, samo da što prije do tebe dođe. Bili su uz tebe, uz tvoje 
ognjište na obali, i siti, i sretni, i sigurni. Sve je bilo spremno 
na konačnu objavu kraljevstva Božjeg. Petar je onaj dan čuo, kako 
mu govoriš: »Pasi jaganjce moje, pasi ovce moje!« ' 

Gospodine, opet su oni, koji u tebe vjeruju, zaplašeni i poti- 
šteni. Opet ne znaju, kako da počnu i što da učine. Ne ruši se 
samo svijet oko nas danas. Nije samo kriza u socijalnim odnosima. 
Kriza je i u dušama. U ovoj lomljavi i užasu mi smo se svi izgu- 
bili. Preslabe su naše ruke, da održe i obrane tvoju baštinu. Za- 
mračili su nam se pogledi u budućnost. Mnoga je duša klonula. 
Mnogi je plašljivi učenik pobjegao. Mnogi su se povukli u zakutke 
i za zaključana vrata. Boje se, da će i tvoje carstvo zasuti ruševine, 
koje se oko nas kotrljaju i puše. 

Gospodine, prazna je i danas naša lađica. Ne daju se ribe 
ljudskih duša u tvoje mreže, na tvoje udice. Ne znamo, kako da 
sebi pomognemo. Nitko od nas ne zna, kako valja graditi novi svijet. 
Svu smo noć uzalud ribarili. Ruke nam već hoće da klonu. Ne 
znamo, kuda da zaveslamo. 

Svijet je otkupljenih zbunjen. Carstvo je vjere na sve strane 
poharano i opustošeno ratom zabluda i ratom ljudskih strasti. 
Kaos je pao na čovječanstvo naših dana. 

Zdvojili bismo, da ti danas nisi opet pred nas izašao na 
obalu. Da nam se danas opet nisi pridružio na putu. Da nisi 
danas opet, pobjednički, sav sjajan i uskrsnuo, unišao u naš zbor. 
Da nam kažeš: »Mir vama! Ja sam. Ne bojte se!« Da opet pred 
nama zalomiš od kruha svojih vječnih uskrsnih snaga! A mi da ti 
opet kažemo: »Ovo je Gospodin!« Naš Gospodin. 

»Što se bojite malovjerni?« Ne bojte se! Gospodin, uskrsli 
Gospodin, stoji na obali, prema kojoj mi veslamo. On ide s nama 

putem historije i budućnosti. On će nam kazati, kamo da zaplovimo, 
da se napuni lađica Crkve blagoslovom Božjega spasenja; da sa- 
gradimo novi svijet. On će ostati s nama, i kad se nagnu sjene, i 
kad pane mrak. 

»Ovo je Gospodin!« Ovo je dan njegove i naše pobjede, njegova 
i našeg Uskrsa. »Kličimo i radujmo se!« Aleluje! a 

SPASITELJ — SIN BOŽJI — KRALJ 
Dogmatsko razmatranje na Uskrs 
Što nam je Isus Krist? 


1. Isus Krist je Spasitelj svijeta. Isus Krist jest Spasitelj, na 
kojega je željno čekao sav svijet. Drugi Spasitelj neće. više doći 
na svijet. Spasitelj Isus Krist došao je i umro za grijehe svega 
svijeta. On nas je sve otkupio i oslobodio od grijeha, od ropstva 
sotonskoga. Otkupio je sve narode. I one, koji još nisu bili, kad 
je On umro na križu. »On je sebe poništio uzevši obličje sluge, i 
postao je sličan ljudima, i u životu svome našao se kao čovjek. 
Ponizio je sam sebe postavši poslušan do smrti, do smrti na križu. « 
(Fil 2,7 sl.). To je heroizam. To je žrtva. Žrtva života vlastitoga. 
To je doista ljubav, ljubav od smrti jača. 

Bog je poslao na svijet svojega Jedinorođenog Sina, da se sav 
žrtvuje za svijet, i tim svojim božanstvenim djelom da izravna 
krivicu svijeta pred Bogom. »Tako je Bog ljubio svijet, da je 
predao Jedinorođenoga Sina svojega, da nijedan, koji vjeruje u 
njega, ne pogine, nego da ima život vječni« (Iv 3,16). 

Krist je svojom smrću razorio našu smrt. Krist je svojim 
uskrsnućem povratio nama život naš. Tako o Isusu Kristu Spasite- 
lju lijepo pjeva sveta Crkva u svojoj uskrsnoj prefaciji. I tako 
život ima opet svoj smisao, i oko nas sve raste i cvate za život 
vječni, za život s Bogom i u Bogu. Opet je svjetlost oko nas, a 
smrt, i noć, i pakao, i grijeh leže za nama. To je spasenje i otkup- 
ljenje. To je ono veliko djelo, što ga je Otac zadao svojemu Jedi- 
norođenom Sinu. (Iv 17,4). I Sin ga je izvršio. »Svršeno je.« (Iv 
19,30). »Znademo: Ovaj je zaista Spasitelj svijeta.« (Iv 4,42). 

2. Isus Krist jest Sin Božji. U biti svojoj jednak Ocu, tako 
jednak, da je On mogao o sebi reći: »Ja i Otac jedno smo.« (Iv 
10,30). I tko udara na Krista, udara na samoga Boga. Kao Spasi- 
telj svijeta i Sin Božji ostaje Isus Krist središte povijesti svijeta. 
I to središte ne pomaknu nitko sa svojega mjesta. Isus Krist ostaje 
ugaoni kamen, koji je uporište svakomu, ako je samo dobre volje, 
a satare onoga, koji se obori na Njega. 

U pustinji propovijeda Preteča Isusovu pokoru. Dolazi mu Isus 
Krist. I nebo se otvara, i čuje se glas nebeskoga Oca: »Ovo je 
Sin moj ljubezni, koji je po mojoj volji« (Mt 3,17). 

Stotnik pod križem u sav glas viče: »Zaista, ovaj je Sin Božji« 
(Mt 27,54). koli 
Pita Isus Apostole: »Za koga me vi držite? Odgovori Simon 
Petar: Ti si Krist, Sin Boga živoga« (Mt 16,16). | : 
Isus Krist naš je Bog. To mi vjerujemo tvrdo i stalno. »Vjeru- 
jem, da je Isus Krist Sin Božji« (Dj 8,37). | te. sa 
3. Isus Krist jest Kralj. Jest, Krist je Kralj. »Jesi li ti kralj? « 
_— »Jest, ja sam to« — odgovori Krist Pilatu. (Lk 23,3). Njegovo 
kraljevstvo nije od ovoga svijeta. I zato ga ljudi čisto zemaljski 
ne shvaćaju. Ali On ostaje ipak Kralj svijeta. . . a 
Isus Krist živi i više ne umire. Uzaludan je svaki boj protiv 
Krista. Naposljetku ipak moraju svi priznati: »Galilejče, pobijedio 
i! « md 
a Isus Krist živi i s Njim Njegov duh i Njegov nauk živi. 
Pokleknimo pred Njim, pred Spasiteljem svijeta, pred Bogom 
— Čovjekom i pred Kraljem svih vremena i svih zona! .Blažen 
čovjek, koji govori Isusu sa Apostolima: »Ti imaš riječi vječnoga 
života, i mi smo upoznali, da si ti Krist, Sin Boga živoga.« (Iv 
6,68; 11,27). 

USKRSNULO JE BOŽJE JANJE 


Procvalo je cvijeće plavo, 
Ljubičica već se budi, 
Granulo je sunce drago, 

Opet rumen na istoku rudi. 


Proljeće je došlo rano, 

Sa ljepotom cvijeća svoga, 
Čuj i zvona, kako zvone, 
Uskrsnuće slave Boga. 


Janje Božje opet živi, 
Što ga zakla ljuti mač, 
Vesela se pjesma ori, 
Zamuko je gorki plač. 


Kako krasno to je Janje, 
Kako Mu je runo bijelo, 
Kako svete oči blage, 
Kako čisto sveto tijelo! 


Božji sluga njega nosi, 

Na vratu mu crven-traka, 
Zastavica njega resi 
Pobjednika tame — mraka. 


O ljubimo Janje Božje, 
Jer je za nas život dalo, 

I slavimo njega samo, 

Jer je grijeha žrtvom palo. 


Stipo Barišić 


USKRSNI, KRISTE! 


Kriste, žalosno je i crno oko nas, kud se god okrenemo. Kao 
da čovječanstvo proživljuje svoju Gluhu nedjelju, svoj Veliki 
tjedan. Veliki tjedan, u kojemu ne zvone zvona, u kojemu se ne 
čuje svečani bruj orgulja. Iščezlo je cvijeće s naših oltara; nema 
više po misničkom ruhu bjeline, što bi odavala, da ljudska srca 
pjevaju radošću i slavom. Jeremijine tužaljke nad razorenim gra- 
dovima, nad nemilosrdnim ljudima, nad djecom, što uzalud ištu 
kruha, nad poniženom gospodom, što su pala u nevolju, nad po- 
vorkama izagnanika i bjegunaca, nisu ove godine samo liturgijska 
simbolika u ruhu davnih uspomena, nego su krvava, živa stvarnost. 

I proživljuje ga, baš, svoj Veliki tjedan. Čovječanstvo naših 
dana. Ti si se sakrio od nas; zastrt nam je već dugo tvoj božanski 
lik; tvoje lice, što tješi; tvoje oči, što opominju nijemom, ozbiljnom, 
blagom šutnjom. Nema te među nama. Sakrio si se ispred naših 
progona. Pobjegao si u svoj mistični Efrem blizu pustinje (Iv 
11,54). Odveli su te, ispred nas, ljudi tvrda srca i zločeste duše. 
U Kajfinim si i Pilatovim rukama. Silom su te uklonili sa pozor- 
nice, da im ne smetaš; da im ne kvariš, — idejom otkupljenja 
i bratstva, — njihovih vlastohlepnih i srebroljubnih osnova. Pro- 
gnali su između nas tvoje kraljevstvo duha i tvoju blagovijest 
mira. Treba da umreš za narod (Iv 18,14); — na putu si filozofiji 
materijalizma, naslade i nasilja. Moraš se ukloniti. Nisi nam 
dao graditi naše ponosne kule do neba (Post 11,4), koja bi detro- 
nizirala Boga. Prisilili su te da šutiš. Stavili su te pred zlobni 
i pristrani sud novog sinderija. Opet su te osudili i propeli. 

I evo, kao da te nema. I evo, kao da su opet u grobu, pod 
teškom pločom; brižno i sumnjičavo čuvan i pečatima i stražarima. 

Ne čuje se tvoj glas. Ne usuđuje ti se više nitko viknuti »Ho- 
sana«. Ne vjeruju više tvrdo ni mnogi od učenika u tvoju pobjedu 
i tvoje Uskrsnuće. Bojažljivo se sakrivaju po zakucima od straha 
pred novim gospodarima duša i ideja. Plaču za tobom u prikrajku, 
zaplašeni i očajni. A oni se drugi vesele, da su zauvijek s tobom 
obračunali. Bio si — nema te. 

Da, istina je; ti si danas u mističnom grobu, što su ti ga is- 
kopali ljudi naših dana svojom nevjerom i zloćom. Zaboravili su 
tvoje Evanđelje ili, barem, htjeli bi silom da ga zaborave. Mogu 
li to, drugo je pitanje. Izlaziš im, čini se, vječno na san kao Pi- 
latovoj ženi (Mt 27,13). Ne vjeruju pravo sebi, nemirna ih njihova 

savjest goni, da uvijek na tebe misle i uvijek te se pribojavaju 
kao veliki svećenici, noseći pečate i postavljajući straže. 

Kriste, u grobu si svoga mističnog Križa; svoje nove, duhovne, 
Kalvarije. Ali zato smo i mi svi u gorbu gluhe i crne nesreće. 
Stresao si zemlju, koja te je ubila, kao i na prvi Veliki Petak 
(Mt 27,51). Sunce nam je mira pomrčalo (Lk 23,45). Plaše nas 
svuda pomrčinske sjene kobnih slutnja i stravičnih utvara (Mt 
27,52,93). Ostali smo bez morala i bez čovještva, kao u zemlji 
titana. Puca zemlja oko nas (Mt 27,51), i proždire naše nagomilano 
blago, tečevine naše ponosne, bahate kulture bez Boga. Tresu se 
u temeljima stožeri babilonske kule, što smo je tako dugo gradili 
hulama i izazivanjem tvoga gnjeva. Zbrka, trka, bijeg i panika 
dohvatili su se prostačke ili zavedene mase, što te je izviždavala 
(Lk 23,48). Koji još imaju imalo pameti, kucaju se u prsa, i ža- 
le za tobom (Lk 23,48). »Sagriješih, izdadoh pravednu krv!« (Mt 
27,4). »Zaista, ovaj bijaše Sin Božji!« (Mt 27,54; Mk 19,39). 

»Exsurge, Domine! (Ps 3,7 et pass). Kriste, ustani i uskrsni! 
Mi svi jedva čekamo tvoj dan; zvonjavu tvojih uskrsnih zvona; 
radosni, bijeli Aleluja novoga života i novoga svijeta, što ga ti 
navješćuješ i donosiš. Daj, da svi što prije zaklikćemo sjaju tvoga 
ponovnog dolaska; uskrsu, pobjedi, triumfu tvoga Evanđelja! Dođi, 
vrati nam se; sad ćemo te, valjda, primiti. Uniđi, — makar i kroz 
zatvorena vrata, — u naš zaplašeni zbor i dovikni nam: »Mir 
vama!« i »Primite Duha Svetoga!« (Iv 20,19-23). Duha svjetla i 
ljubavi; Duha vjere i nade. 

To, valjda, ova naša Gluha nedjelja, ovaj naš crni Veliki tje- 
dan i navješćuje tvoj skori povratak i pobjedu. To se, valjda, budi 
pod nama proljeće i rađa novi svijet. Gospodin si. Ti uvijek tako 
dolaziš. U oluji. U bljesku munja. »Eno, gledaj, silan i gord dolazi 
Gospodin: kao nalet grada, kao orkan, što mrvi, kao orljava mno- 
gih voda bujica« (Iz 27,2). Tako ti uvijek mrviš bogohulne ljudske 
»saveze sa smrću i ugovore sa paklom« (Iz 27,18). i ' 

Kriste, uskrsni još jednom, u sili svoga vječnog Uskrsnuća! 
Donesi nam novi, bolji svijet! Svoj svijet! Božji svijet. Svijet 
istine, pravde i ljubavi. 

Kriste, vrati nam se! Savladaj nas! Kriste, obraduj nas svetim 
svojim, Božjim i uskrsnim, mirom! 

ŠUTNJA USKRSLOG SPASITELJA 


Nitko nije vidio, kako je Isus uskrsnuo. Ustao je slavno iz 
groba na koji je bio povaljen i zapečaćen teški kamen. Ustao je 
kraj četverostruke straže. Bio je već, svakako, kod svoje ljubljene 
Majke, koja je bdjela u nekom kutiću usnulog Jeruzalema. 

Ponovni je potres prestrašio stražu, jedan je anđeo bacio 
kamen na zemlju, da pokaže svijetu slavu praznoga gorba. 

A Isus? Onima, koji su ga vidjeli na Uskrs ujutro, nalaže, 
da idu u Galileju; tamo će ga opet vidjeti. Daleko odavle, kamo 
ga nitko neće slijediti, gdje ga nitko ne očekuje, tamo će se sastati 
sa svojim ljubljenim učenicima. 

Kako bi bilo, da je Spasitelj htio triumfirati u svome gradu, 
koji je nedavno tražio njegovu smrt?! Zamislimo, da se uskrsnog 
jutra pojavio na širokim ulicama, visokim stepenicama u predvorju 
jeruzalemskog hrama, pošao pokraj oltara za žrtve, u sam hram, 
gdje bi ga mogla vidjeti masa svijeta. Kakva bi uzrujanost, užur- 
banost nastala oko njega, da je u bijeloj odjeći, pobjedonosna 
pogleda digao ruke, da svjetini pokaže svoje slavne rane! On, koji 
je pred tri dana bio šiban, trnjem krunjen, kao zločinac razapet 
na križ, kako bi sad bio slavljen od svoga puka! Šta bi sad bilo 
s njegovim neprijateljima?! Šta bi se dogodilo s Anom i Kajfom i 
s ostalim svećenicima, s velikim vijećem, sa svima onima, koji su 
ga optužili, na smrt osudili, njegov grob zapečatili i na nj postavili 
stražu?! 

Kako bi svjetina klicala, hrlila k njemu, da veliko čudo njegova 
uskrsnuća vidi svojim očima! Kako bi njegovi učenici, koji su se 
od straha razbjegli, sada s njim slavili slavlje! Njegovo bi kraljev- 
stvo bilo za čas uspostavljeno u srcima ljudskim. 

Za njegove bi neprijatelje nastao dan suda. Da je Spasitelj 
samo htio, mogao je vidjeti, kako kamenuju njegove neprijatelje. 
Bio bi pobjednik klonulih i nestalnih srdaca. U jednom bi danu 
žetva bila veća, nego u tri godine mučnoga rada. 

Ali — Isus se ne pokazuje više u svetomu gradu. Svojim 
neprijateljima ostavlja njihovu prividnu pobjedu. On je Bog bu- 
dućnosti, Bog, čija je Crkva u svijetu tajanstvena, i koja će njegovo 
uskrsnuće propovijedati kroz sva vremena. 

On se više ne pokazuje. Jeruzalem nije njega vrijedan. Proigrao 
je vrijeme svoga spasenja. Spasitelj pušta, da se stvari razvijaju 
do svoga strašnoga svršetka. On je vapio za dušama, žeđao, žrtvovao 

se za njih, a one su ga odbile. Htio je svoj narod otkupiti oko 
sebe kao kvočka svoje piliće, ali je taj isti narod zvao njegovu 
krv na sebe i na djecu svoju. Tko još hoće da se spasi, može pri- 
stupiti njegovoj Crkvi, koja već živi u tome gradu. Božansku, 
sudačku, pobjedničku šutnju stavlja između sebe i Jeruzalema. 

Bog ima uvijek pravo bez obzira na to, da li mu mi služimo, 
da li ga niječemo ili ga grijesima tjeramo od sebe. Neka šutnja 
uskrsnulog Spasitelja ne siđe vrhu nas, da nas on ne prepozna, 
da nas radi proigranih milosti ne prepusti strašnoj sudbini. Živimo 
s milošću Božjom, dok je još vrijeme, da možemo jednom s-uskrslim 
Spasiteljem triumfirati. 


Sm. K. 

ODLUČIO SAM 


Crkva je uvijek shvaćala korizmu kao veliku školu životne 
mudrosti, kao četrdesetdnevne duhovne vježbe, kao dragocjenu 
prigodu za vježbanje u kršćanskim krepostima. To je svrha i 
korizmenom postu, to je cilj pobožnosti Križnoga puta, a zato i 
forsira Crkva toliko baš u korizmeno vrijeme pristupanje k sv. 
sakramentima. 

A u duhovnim vježbama, za vježbanje u kršćanskim kreposti- 
ma, u nastojanju oko sticanja kršćanske životne mudrosti od poseb- 
ne je važnosti odluka. Odluka se traži i za valjanu sv. ispovijed. 
Odluka je tako bitna za naše odvraćanje od grijeha i obraćenje k 
Bogu, da nam bez nje Bog ne može oprostiti naših grijeha. Proti- 
vilo bi se to Božjoj svetosti, a u Bogu su sva savršenstva u pot- 
punu skladu i jedinstvu. 

U današnjoj, uskrsnoj, poslanici poziva nas sv. Pavao, da 
očistimo stari kvasac i da budemo novo tijesto, da prekinome s 
grijehom i budemo novi ljudi. Prvi ozbiljan korak k tomu jest i 
opet odluka. 

Pa jesmo li se mi ove korizme konačno odlučili za potpuni 
prekid s grijehom, za novi život? Jesmo li to čvrsto odlučili? 

Vidjeli smo, kako je skupo platio Isus naše udovoljavanje 
instinktu putenosti. Kao crv se je savijao pod groznim udarcima 
bičeva, krpe od kože i komadi od mesa visjeli su s njegova tijela 
i konačno, nakon izvršene kazne odriješen od stupa, za koji je bio 
privezan, srušio se je u lokvu vlastite krvi. Da i nije posljedica 
po našu vlastitu sreću u vječnost, da i nije paklenih muka ple- 
menitu je čovjeku dostatan motiv žaljenja Isusa, dostatan je pogled 
na Isusa bičevana, a da bi više imao volje počiniti ikakav bludan 
grijeh. 

Vidjeli smo, da su psovači drugovi onim bogohulnicima pred 


.Pilatovom sudnicom i pod križem na Kalvariji. Mjesto da uzmu u 


obranu Pravednika, oni su vikali Pilatu: »Propni, propni ga!« 
(Iv 19,6). Mjesto da zajedno s Gospodom plaču i malko joj barem 
olakšaju pretešku bol probodena joj najboljega materinskog srca, 
oni su se, njoj na oči, krvnički rugali njezinu Sinu. Slični su im. 
i svi današnji psovači i bogohulnici. Tu ništa ne koristi govoriti: 
»Ne činim to ja iz mržnje prema Bogu i svetim stvarima!« Kakve 
imao da imao osjećaje u svom srcu, badava, kad same riječi tvoje 
psovke govore o tvom prostačkom ponašanju prema Gospodinu 
Bogu. £ 

Vidjeli smo i strahotu i ludost nevjere. Ona je redovito poslje- 
dica griješna života, njegov trebant, a malo je što tako slijepljeno 
s njom kao oholost. I nju je skupo platio Isus. Ona trnova kruna 
nije zadavala Isusu samo nesnosne boli na posebno osjetljivu dijelu 
tijela — bodljike toga trnja upotrebljavaju na istoku mjesto čavala, 
tako su tvrde, — već ga je imala i duboko poniziti kao Kralja i 
Boga; a slično i ono ogrtanje Isusa skrletnom kabanicom, stavlja- 
nje trske u njegove ruke i poklicanje pred njim, te udaranje 
trskom po njegovoj glavi i pljuvanje po njegovu obrazu (Mt 27, 
28-30). ' 
Nevjera je najveća nepravda prema Isusu, ali i najveća ludost 
prema sebi. Koji ne vjeruje, odbacuje Boga, prvu i najveću istinu, 
istinu, bez koje sve druge istine prestaju biti istine i prelaze u 
carstvo tlapnja. 

Bezvjerac bahato niječe činjenice, bez kojih nema više nikakve 
stvarnosti, i misli, da je postigao vrhunac mudrosti, premda je tim 
svojim držanjem u najmanju ruku zavrijedio ime luđaka. 

A, ako je nepravda prema Bogu i ludost prema sebi ne vjero- 
vati, slična je nepravda i ludost izvana se tako ponašati, kao da ne 
pripadamo Kristu i Crkvi, kao da ne vjerujemo. Veronika, Simon 
Cirenac i Nikodem treba da su nam u tom uzori! Ako se ljudi 
ne stide izjavljivati svoje pripadnosti zločincima roda ljudskoga, 
zar da se mi stidimo svoga Boga i Crkve? Čega da se stidimo radi 
te časne povezanosti, komu time i kakvo zlo nanosimo? 

Vidjeli smo sve to i osjetili potrebu popravka. Potrebu, da se 
konačno raskrstimo s grijehom i definitivno zauvijek, povežemo 
s Bogom svojim. Zato smo i otišli na sv. ispovijed i onda pošli na 
izvor nebeskih energija, k Stolu Gospodnjem. 

Odlučili smo promijeniti svoj život, a hoćemo li svoju odluku 
i izvršiti? Ovisi to u prvom redu o nama. Bog nam svoje milosti 
neće uskratiti, a napasti, kakogod bile one jake, slobode nam neće 
nikada uništiti: »Ali je vjeran Bog, koji vas neće pustiti, da.se 
iskušate većma, nego što možete, nego će učiniti skušanjem povoljan 
izlaz, da mognete podnijeti« (1 Kor 10,13). 

Pokajali smo se i odlučili biti bolji. Pokajali se i odlučili 
se popraviti poput sv. Petra, a ne očajati poput Jude. Mi znademo, 
da nema te opačine, od koje se ne bismo mogli, uz svoju dobru 
volju odlučiti. 

Odlučili smo, pa ćemo zato i ustrajati u borbi protiv svojega 
griješnog tijela, pa makar valjalo i bič uzeti u ruke; ustrajati u 
gaženju ljudskog obzira, pa makar i nas ubrojili u luđake i osu- 
dili nas na križ; ustrajati u odluci, ali i rabiti sredstva, dana 
nam, da se osposobimo i ojačamo za tu borbu sa sobom, sa svije- 
tom, sa sotonom. Bez izbjegavanja griješnih prigoda nema pobjede; 
ali je nema ni bez ustrajne molitve, ni bez česte ispovijedi i sv. 
pričesti, ni bez pokore, a često ni bez duhovnog vodstva. 

Odlučili smo, pa stoga i ustrajmo u toj odluci i u ostvarivanju 
njezinih preduvjeta! Veliki nam je cilj pred očima u realizaciji 
te naše odluke: slava našeg uskrsnuća i vjekovno kraljevanje S 
Uskrslim Kristom! »A sad je Krist uskrsnuo, prvijenac onima, koji 
usnuše« (1 Kor 15,20). 

KAO PRIČA 


Bezvjerci se smiju Uskrsu kao priči. Oni. mu se podsmjehuju 
kao što se podsmjehuju i svemu onom drugome, što mi iz Uskrsa 
izvodimo i što smo na njemu sagradili. Kažu, da su to babje priče; 
da je to naivna ženska halucinacija. a 

Nas to gdjekada malo i zbuni. To gospodsko omalovažavanje; 
ta muška sigurnost i energija, s kojom bacaju našu vjeru i njezina 
otajstva među priče. 

Ane moramo se ništa čuditi. Eno, zar u evanđelju ne čitamo 
da su i apostoli bili Uskrs proglasili pričom. Kad su žene kao 
bez duše, doletjele sa groba, posve rano, u prvi dan po suboti 
pa stale govoriti apostolima, kako su vidjele anđele na grobu i 
susrele kasnije živa Isusa, nitko im nije htio da vjeruje. Njihovo 
kazivanje učinilo se je bilo apostolima »kao priča«: kao buncanje 
kao pobožno ludilo (sicut deliramentum, Lk 24,11). 

“ Neobična je to historija, i nije čudo, da je ljudi male duše, 
koji računaju u svijetu samo sa fizikom i matematikom, ne mogu 
da vjeruju. Te se stvari ne mogu izraziti formulama ni ukliještiti 
u račune. One ostavljaju vakuum u računskim obrascima. Anđeli 
se ne mogu fotografirati. Nije ostala nikakva pukotina na vratima 
kroz koja je uskrsli Krist unišao i izišao. Uskrsnuće je metafizika; 
kao i filozofija, i vjera, i duša, i Bog. Nešto s onu stranu vidljive 
i opipljive materijalne stvarnosti. 

Uskrsnuće se doživljuje; ono se vjeruje i dušom osjeća, ono 
se objavljuje i afirmira, ali se ne vidi i ne opipava prstima. To 
je bilo dano samo »svjedocima preodređenim od Boga« (dj 10,41), a 
1 njima samo toliko, da vjera njihova bude jaka i razumna. I oni 
su se više Strašili, veselili i divili, nego što su ga se usudili na 
domaću uhvatiti za ruku i pitati ga za male svagdašnjosti, za koje 
su ga pitali, dok je još hodao s njima u smrtnom tijelu. 

1 Nitko od njih nije smio da mu kaže na Genezareskom jezeru 
iza čudesnog uskrsnog ribolova: »Tko si ti?«)y makar da su svi 
znali, »da je Gospodin«, i makar da je Petar poletio k njemu preko 
vode (Iv 71,7 sq). Kad on ulazi u nebo, padaju apostoli pred njim 
ničice, kao nigda prije, a sv. Pavao osljepljuje, kad se s njim su- 
sreće pred vratima Damaska. Njegova pratnja čuje glas, ali riječi 
razumije samo onaj, s kojim Uskrsli govori s neba (Dj 9,7-8). 

Uskrsnuće je božansko djelo, stvar s drugoga svijeta, odsjev 

neumrlosti, koje nema na zemlji, i zato ono uvijek u okviru 

zemaljskih zakona zvoni kao priča. Ono nije narav, ono je nad- 
narav. 

ii Bog i jest Bog zato, što je nevidljiv ljudskim očima i što 
nije vezan na materijalne zakone, a što se ipak može posvjedočiti 
i objaviti, komugod hoće, kad to odluči. S uvjerljivošću, koja, baca 
na koljena. Nitko ga ne vidi, a svatko zna i osjeća, da on jest. 
On piri kao vjetar, koji je bez boje i bez opipa. »Duh puše, gdje 
hoće, i glas njegov čuješ, a ne znaš, odakle dolazi ili kamo ide « 
(Iv 3,8). Sve je vidljive stvari obilježio svojim pečatom, i oni, 
koji ih gledaju, spoznaju, da je on za njima. On im pušta, da ga 
opipaju, ali ne dodirom ruku, već nutarnjim pogledom srca i duha. 
»Ono njegovo nevidljivo opaža se i razumije kroz ono, što je 
stvoreno« (Rim 1,20). ie . 

Jest, kao priča su sve božanske stvari ljudima od mesa i od 
krvi. Njima je priča i Uskrsnuće. Samo što se je ta božanska priča 
u tren oka pretvorila u tvrdu zbilju, kad je Gospodin unišao 
među dvanaestoricu, pogledao ih i rekao im: »Mir vama! « ili kad 
je viknuo iz oblaka: »Savle, Savle, zašto me progoniš? « Nijedan 
apostol nije nikad više ni na čas podvojio o toj vječnoj božanskoj 
zbilji. Oni su gledali pred sobom, oni su je nosili u duši sigur- 
nošću jačom od one pipanja. I propovijedali su Uskrs po svem 
svijetu i umirali su za tu uskrsnu »priču«. . : 

Ta se je »priča« uzidala kao nebotična hrid u zgradu ljudske 
povijesti. Uskrsloga Krista nitko ne vidi, a svatko osjeća njegovu 
moć. Osjeća je i svijet, baš kao što su je osjetili i oni, koji su 
ga propeli. On im je pružio dokaze, a da nikad nije stao pred njih. 
On ih je pobijedio i ispeo se kao div na pozornici čovječanstva, 
a da ga nikad nijesu vidjeli smrtnim očima. ' i 

Djelovanje Kristovo, mistično njegovo djelovanje u dušama, u 
Crkvi i u svijetu dokaz je, peremptoran, konačan dokaz za njegovo 
uskrsnuće. Tko djeluje i pobjeđuje, taj i živi. e ab 

»Kao priča« je Uskrs. Ali to je božanska priča, od koje živi 
i Crkva i čovječanstvo. 

PUT DO VJEČNE MLADOSTI 


Možda nema u čovjeku nijedne tako općenite težnje, kao što 
je to težnja za mladošću. Za mladošću i za životom. Ako pomnije 
analiziramo strah pred starošću, vidjet ćemo, da nisu samo ra- 
dosti mladih ljeta ono, što puni dušu nostalgijom za mladošću. 
Ima konačno, i starost svoje ljepote i utjehe: svoju udobnost, svoj 
častan položaj, svoje društvene privilegije. Drugo je, što starost 
čini tako mrskom: iza starosti stoji — smrt. Ljudi bi se već i 
pomirili sa starošću, kad bi im tko dao garanciju, da će biti vječni 
starci, uvijek čili i zdravi. Ali ovako! Iza starosti nema druge 
starosti, poslije nje dolazi odmah — kraj. Starost je najava smrti; 


.predznak groba; predvorje groblja. 


A mi svi hoćemo živjeti. Smrt osjećamo kao nasilje nad naj- 
dubljim svojim težnjama. Instinktivno se od nje branimo. Čitavo 
se naše biće brani protiv pomisli, da nas danas sutra više neće 
biti. 

I zato onaj panični strah pred prvim sijedim vlasima; zato 
ona nervozna borba protiv nabora na licu, pa makar i uz cijenu, 
da nam lice postane ploča od gipsa; zato ono komično sakrivanje 
godina, s kojim se svi trehaju i koje svi vide osim onoga ili one, 
o kojoj se radi. Zato i obojene kose i Voronovljevi pokusi za po- 
mlađivanje, i ono zdvojno buljenje u ogledalo, kad se već mora i 
samu sebi priznati starost, ono čupanje koda i teška melankolija 
iza zatvorenih vrata. Tek iza očajne borbe dođe klonuće i rezi- 
gnacija. 

Zanimljiva je to svakako pojava. I filozofski i teološki pred- 
Stavlja ona jednu duboku spoznaju, iz koje se mogu izvaditi vrlo 
značajni zaključci. 

Životinja nema svjesne želje za trajnim životom. Kod nje 
borbu za egzistenciju regulira nesvjesni, nužni instinkt. Nju ne 
peče spoznaja, da je iza nekog vremena neće više biti. Ona pada u 
ništavilo isto tako ravnodušno i nužno, kako je i došla na svijet. 
Njezinu se biću smrt ne protivi; smrt za nju znači logični kraj 
materijalne egzistencije; ona u njoj nije protuslovlje. 

A u čovjeku jest. On umire, iako se čitava njegova duša opire . 
misli na smrt; stvoren je za život i nosi u sebi nužnu čežnju za 
opstankom bez kraja, a ipak ta čežnja ne može nikad biti ispunje- 
na u ovom životu. U čovjeku se na taj način nalazi jedna jaka 
nutarnja kontradikcija, koje nema nigdje drugdje u naravi. Nje- 
gove težnje ne postizavaju svoga naravnog termina. 

A to se protivi čitavoj čudesnoj i dosljednoj teologiji u sve- 
miru i životu, gdje sve postizava svoj cilj i gdje su u savršenu 
skladu moći i njihovi predmeti. 

Da se to, jedino, protuslovlje ukloni iz svijeta, nema druge, 
nego za čovjeka priznati opstojnost prekogrobnog života: neumr- 
lost duše; vječnu nagradu i kaznu. Kršćanska ideja o čovjeku i o 
njegovoj vječnoj odgovornosti rađa se tako već iz samih naravnih 
uvjeta ljudskog života. 

Za kršćansku filozofiju i teologiju predstavlja ovaj momenat 
jedan od glavnih razumskih dokaza za besmrtnost duše, a u daljim 
konsekvencijama i za opstojnost Božju (eudajmonistički i moralni 
dokaz). ' 

Ali nama nije danas ni do filozofiranja ni do apologetskih 
dedukcija. Danas, na Uskrs hoćemo da praktično iskoristimo ovu 
pojavu čežnje za vječnom mladošću u čovjeku. 

Vjera u uskrsnuće je adekvatno rješenje ove velike životne 


zagonetke. To je sredstvo mira i lijek duši za ljude, koji boluju | 


od nostalgije za mladošću. 

Nismo zauvijek izgubili mladosti. Mi ćemo je opet naći gore 
. nad zvijezdama. Ljepšu, čišću, puniju. A što je glavno, ona će 
tamo biti vječna, neprolazna, neporušiva. Naš ideal vječne mladosti, 
na zemlji neostvariv, ostvarit će se gore na nebu. 

Pa neka sada starimo, pa neka sijedimo, i postajemo grdi i 
ružni, pa neka umiremo; ništa zato; sve će to biti samo na čas; 
sve će to biti kratka pauza; a onda će nam se ona opet vratiti, 
preporođena u Bogu. Draga naša mladost, naš ljudski život, svima 
nama toliko drag. 

Mi ne treba da se uzrujavamo; ne treba ni da se žalostimo; 
mi znamo, da će i naše tijelo doživjeti preobraženje Uskrsnuća. 


Krasno je u jednoj umnoj pjesmi (»On dolazi«) opjevao 
pok. Izidor Poljak taj kršćanski osjećaj superiornosti prema stare- 
nju i smrti. On vidi, kako stari i kako prve sjedine padaju kao 
srebrno cvijeće i kao sniježne pahuljice u crne njegove kose. Ali 
on se ne žalosti. On nad tim klikće od radosti. To su prvi glasnici, 
da božanski Zaručnik duše dolazi. Pred njegovu dušu izlazi vizija 
Gospodinova dolaska. To će biti kao svadbeno putovanje u carstvo 
vječne mladosti i ljubavi. 


Pjesnik je to izrekao pjesnički. Ali misao je evanđeoska. Njom 
je sv. Pavao tješio svoje kršćane u Solunu (1 Sol 4,13 sq.), i u 
Korintu (1 Kor 15,12 sq). Smrtnost će se i po njemu pretvoriti 
u besmrtnost; smrt će biti pobijeđena. »Treba da ovo raspadljivo 
obuče neraspadljivost i da ono smrtno obuče besmrtnost. A kad 
. ovo smrtno obuče besmrtnost, tada će se ispuniti riječ, koja je 
napisana: Progutana je smrt u pobjedi« (1 Kor 15,53-54). »Dakle, 
utješite se ovim riječima!« (1 Sol 4,18). 

A apostol opet nije u toj točki ništa drugo nego tumač Kri- 
stov. Sa sjajnom uvjerljivošću Krist je obranio protiv saduceja 
uskrsnuće pravednika i njihovu vječnu mladost: »Oni (pravednici) 
jer su djeca uskrsnuća« (Luk 20,36). 

Ono, što je prorok zaželio u Starom 
kao orlu (feniksu) obnavlja mladost (P 
Isus snagom svoga Uskrsnuća. 

Težnja ljudskog roda za vječnom mladošću nije više pusta 
tlapnja; ona je nebeska stvarnost. Treba samo naći do nje put 

A taj put je služba Kristu. Vječna je mladost samo plaća za 
ustrajnost na putu dobra. Nje ne osvajaju oni, koji svoju mladost 
oskvrnjuju, već oni, koji je posvećuju Bogu. Njezini baštinici 
nijesu oni, koji se zemaljskoj mladosti klanjaju kao idolu, već 
oni, koji su je metnuli kao dar na Božji oltar i istrošili u službi ' 
Dobra i Istine. 

Apostol to ističe otvoreno i svečano, kao najpraktičniju kon- 
sekvenciju iz svoje nauke o uskrsnuću: »Ali to vam kažem, braćo! 
Tijelo i krv neće posjedovati kraljevstva Božjeg; niti će raspa- 
dljivost posjedovati neraspadljivost!« (1 Kor 15,50). 

. Put do vječne mladosti; to nije životinjsko iživljavanje života; 
to bje 2 s ra preobraženje života Božjom milošću i vje- 
rom u Uskrsnuće. Bog nas mora jprij ći j ioniš 
MM krennća (LK m najprije naći dostojne dioništva 


To je naša uskrsna pouka i uskrsna nada! 


Zavjetu, da mu se uvijek 
s 102,5), to je nama dao 

USKRS 


Po smrti i pokopu, gle, svome 
Trećeg dana još u rano doba, 
Na spas ljudskom rodu čitavome, 
Krist je slavno ustao iz groba. 


Tim je smrti vječnoj na put stao, 
Grijeha sviju riješio je ljude, 
Mogućnost im za spas duše dao, 
Za spas njezin kogod radit' bude. 


Uskrs nam je svima kršćanima 
Svetkovina i mila i draga, 

I, gdje god nas po svijetu ima, 

S njom duševna jača nam se snaga. 


U dušama krije se čeznuće 

Za blaženstvom drugog boljeg svijeta, 
U koji nas vodi uskrsnuće 

Po primjeru Krista razapeta. 


Kriste Bože, Spasitelju duša, 

Iz grobova kad uskrsnu ljudi, 
Koji Tebe slijedi i sluša, 

Na dan Sudnji milostiv mu budi! 


Nine 


PRVI SUSRET 
(Isus i Petar) 


Prvi susret. 

Ne mislimo mi kod toga na Petrov prvi susret s Gospodinom 
uopće. Tamo na Jordanu, kad je Isus prvi put ugledao crnomanjas- 
tog Galilejca poštenih, vatrenih očiju i pozdravio ga, značajno, ko 
starog znanca: »Ti si Šimun, sin Jonin. Ti ćeš se odsele zvati 
Kefas (Petar) to jest Stijena«. 

Mislimo na prvi Petrov susret sa Gospodinom iza Uskrsnuća. 

Prošle su već od one scene na Jordanu tri velike i za Petra 
neizrecivo lijepe godine. Gospodin mu je bio Učitelj i Prijatelj. 
Nitko mu nije bio bolji. I nikoga Petar nije u svom životu više 
volio nego njega. Isus je njemu bio sve. Mesija, Sin Božji, Spasi- 
telj i Otkupitelj. Svaka je njegova riječ bila Petru draga. Svaka 
Učiteljeva želja bila je njemu zapovijed i svetinja. 

On Krista nije samo štovao. On je Krista volio. Čitavim srcem. 
Čisto, zanosno, žarko. I u smrt bi za njega pošao. I u vodu bi za 
njega skočio. I krvi bi mu iz obraza dao. Svome Gospodinu, koji 
je tako božanski dobar. Svome Učitelju, koji je, baš njega, toliko 
odlikovao. Učinio ga prvakom. Rekao mu, da će on biti velika 
stijena Crkve, vrhovni ključar kraljevstva Božjeg. 

Nitko nije iskrenije Gospodina ljubio od Petra. Nitko nije bio 
spremniji, da odmah sve učini za Učitelja. On je još neki dan, na 
blagdan Pashe, od svega srca povikao: I da te svi ostave, ja te 
ne ću ostaviti. »I u tamnicu ću, i u smrt s tobom!« (Mt 26,33). 
On je tamo u Masliniku neustrašivo prihvatio za mač i jurnuo na 
Judinu hordu. I potukao bi ih bio sve, ništarije i izdajice, da nije 
Gospodin rekao: Nemoj! »Zadjeni mač u korice! « 

Drugi su apostoli pobjegli; Petar nije; on je s Ivanom za njim 
pošao sve do u dvorište velikoga svećenika. »Da vidi svršetak« 
(Mt 26,58), da dozna, što će biti s njegova dragog Učitelja. 

Ali, eto, onda se dogodilo ono nevjerojatno i strašno. U času 
slabosti on je žalosno zatajio Gospodina. »Ne poznam toga čo- 
vjeka!« Petar se je odviše pouzdavao u se, pa je pao. Žalosno pao. 
Prepao se je sluškinje vratarice. Postidio se je Gospodina pred 
momcima i slugama. 

I pijetao je zapjevao. I jedanput, i drugi put. Baš kako je 
rekao Gospodin. A Isusa su upravo u onaj čas proveli ispred Petra. 

Oči su im se srele. Učitelj nije ništa rekao. Samo ga je pogledao. 
Pogledao tako čudno, nujno i žalosno. I Petar je proplakao. Ljuto, 
gorko proplakao. 

Od toga se trena, od prekjučer, više nisu vidjeli. A sada je 
Isus, eto, uskrsnuo. Izmrcvarili su ga, popljuvali i propeli. Pri- 
jatelji su ga i žene, s Ivanom, mrtva ukopali u novi Josipov 
grob. Ali on je ustao iz groba. Baš treći dan, kako im je prorekao. 
Žene kažu, da im se je ukazao. Magdalena govori, da ga je vidjela. 
Njemu je još napose poručio: »Kažite... Petru!« Sad je bio malo 
prije s Ivanom na grobu. Nema ga. Našli su samo ubruse. * 

Prepuno mu je srce. Sav dršće od radosti i iščekivanja. Da 
mu je samo vidjeti Učitelja. On zna, da će mu On oprostiti. Hoće, 
hoće. Kao tolikima. Kao toliko puta. Samo će mu reći: Učitelju! 
Samo će pred njim pasti na koljena. 

I sreli su se. Čuo je Gospodinov glas. »Petre!« 

Ne kaže Evanđelje, što mu je Isus rekao. Ali naša duša to 


osjeća. Malo su govorila usta. Govorile su samo oči Gospodinove. . 


Možda je i Petar, u sreći toga nebeskog časa, zaboravio na svoj 
grijeh. Možda nije kazao: »Učitelju, oprosti!« Ali svakako je na 
njegov grijeh bio zaboravio Isus. On mu se je samo smiješio. Dobri, 
božanski Prijatelj, što sve razumije i sve prašta. 

Gospodine, i mi ćemo se s tobom susresti sada o Uskrsu, kad 
nam se opet javiš, živ i proslavljen. 

Mi, tvoji Petri, koji smo te toliko puta zatajili. I sad u koriz- 
mi, kad su te provodili ispred nas izbijena i modra. Nijesmo možda 
bili ni tako plemeniti, da iza toga zaplačemo. 

Ali ti si, Gospodine, dobar. Uvijek blag i dobar. I danas, na 
tvoj i na naš Uskrs. 

Ti ćeš nas opet zagrliti i privinuti na grudi. Hoćeš, hoćeš. 
Mi to znamo. Mi znamo, da nas ti ljubiš. A i ti znaš, da mi tebe 
ljubimo. Tvoji Petri. Tvoji slabi i jadni Petri. Ali tvoji, tvoji! 


X 

OSTANI S NAMA, VEĆ SE MRAČI 


Zasjalo istočno sunce po golim brežuljeima jerusalemske okoline. 
Sjajni trakovi proviruju iznad gradskih zidina, a na Salamonovu 
hramu prelijeva se zlato u tisuću boja. Mističan dodir istočnjačkog 
sunca s hramom, koji su stoljeća gradila, čudno je odsijevao 
onog jutra, kad je Božanski Stvaraoc ležao u zemlji. Kao da se 
staložilo nedavno lijevanje krvi i nečuvena vreva jerusalemska 
nazad tri dana. Smirila se dnevna žurba, koja je bila tako velika 
prilikom posljednjih događaja, baš kao da priroda pripravlja veliki 
pir... Misterij naravi naviješta najviši događaj... Opet će se uzru- 
jati svjetina radi budućeg događaja. ; 

Na nedaleku putu idu dva čovjeka — učenici onog, što je 
pred tri dana izdahnuo. Dvije suze im se i sada iskre u očima... 
Nešto tajno razgovaraju... 

— Čuješ, Kleofa, svijet je ostao neobično uzbuđen pred tri 
dana. Naš Rabbi, koji onako grozno nastrada od malovjernih, bio 
je uistinu gospodar prirode i ljudi. Kad je izdahnuo, potamnilo 
je nebo, a mrtvi iz groba ustajali ispijenih očiju sa samim kosturom. 
Zavjesa na Salamonovu hramu rastrgala se, a pećine popucale. 
Eno na Golgoti napravila se velika razdjelina baš u času, kad je 
Rabbi izdahnuo. 

Dragi moj — odvrati Kleofa — i ja sam malo posumnjao u 
njegovo poslanje, ali pred onim događajima moja se vjera utvrdila. 
Ta vidio si, s kolikom je mirnoćom primio sve muke. Mogao je 
sve oko sebe raspršiti svojom višom moći, jer je toliko sile po- 
kazao. Jest, naš je Rabbi bio od Jehove poslan... 

— Ali Kleofa — odvrati drugi učenik — on je rekao, da će 
kroz tri dana uskrsnuti i to na svečan način. S tim bi Rabbi po- 
kazao malovjernima, da je božanski poslanik... 

— Ti slabo vjeruješ u njegove riječi — reče Kleofa. 

Vjerujem, Kleofa, tvrdo vjerujem, ali kažem: slabo će uvjeriti 
malovjerne, ako ne uskrsne. Oni će istom tada posumnjati u svoju 
moć, kad on uskrsne i preko njihove volje. Stoga su mu na grob 
metnuli stražu. 

Ja tvrdo vjerujem njegovim riječima — reče Kleofa — ali 
vjeruj i ti. Ta znaš, koliko je Rabbi čudesa činio, a Juda izdajnik 
se pokajao za svoj grijeh... 

Razgovor je trajao dalje o posljednjim događajima u Jerusa- 
lemu. Sunce se uspelo povisoko, a priroda je mirisala cedrovinom 

s Libana. Oni se uputili ravno u Emaus. Imaju prevaliti još neko- 
liko stadija. Kleofa se nešto zaustavi, kad ugleda do sebe lice s 
osobitim crtama. Malo je bio zbunjen znajući, da je on valjda čuo 
njihov razgovor. Ovaj stranac bio je visoka stasa, a sunce mu 
pozlaćivalo pramove kose. Bio je za učenike neshvaćen, no on je 
čuo njihov razgovor pa nadoda: 

— Kakvi su to razgovori, što ih vodite među sobom na putu? 

Na ove se riječi oba zaustaviše. Bilo im je mučno pri duši, 
pa se još bolje zagledaše u stranca čudeći se. Reče Kleofa: 

— Zar si ti jedini stranac u Jerusalemu i ne znaš što se u 
njemu dogodilo? 

— Što? — upita stranac. 

Za Isusa Nazarećanina, koji je bio silan na riječi i na djelu 
pred Bogom i pred svim našim ljudima. On je bio gospodar tajnih 
i javnih sila — u čudu će Kleofa. — Glavari svećenički držeći 
ga varalicom, osudiše ga na smrt. Umro je na križu u groznim 
mukama, baš kao Jehovin poslanik. Mi smo se nadali, da će donijeti 
spasenje Izraelu — kako je rekao — ali evo već tri dana, kako se 
to dogodilo, a mi smo još u sumnji. Draga njegova pokornica 
Magdalena i druge pobožne žene jutros su rano išle da pomažu 
mrtvo tijelo mirodijama, ali ga ne nađoše u grobu. Strašno su se 
poplašile, a i sav je Jerusalem uznemiren. Govorile su, da ih je 
dočekao anđeo na grobu i rekao im, da je Rabbi uskrsnuo. Išli 
su i drugi učenici ka grobu, ali ga ne nađoše. Kao da su,sve nade 


izgubljene. 
— Kako ste vi tvrda i nepristupačna srca za vjerovanje. Za- 
tvarate vaše uši na riječi proroka — reče im stranac. — Jeremija 


je rekao, da će Krist biti mučen i preko muka postići svoju slavu? 
Jeste li čuli riječi Izaije, da će Jehova poslati Sina, koji će po- 
ginuti kao jagnje? Jeste li čuli, što su sve rekli proroci od Mojsija 
do dana današnjega? Čuli ste, a ne vjerujete!... 

— Čuli smo i sve vjerujemo — odgovori Kleofa — koji je 
uistinu tvrdo vjerovao, samo se sad malo zbunio u posljednje 
vrijeme... 

Već su se gubili zadnji tragovi večernjeg svjetla, a obližnji 
vrhunci pozdravljali su nastup noći. Sve se prelijevalo u zadnjim 
dijamantnim bojama kad se približiš k Emausu. Stranac je htio 
produljiti put dalje, kad mu reče Kleofa: 

— Ostani s nama, jer se već hvata mrak. Kamo ćeš dalje u 
ovo doba? Da ovdje u gradu prenoćimo, pa onda ti svojim putem, 
a mi svojim! — Tajanstvena mrena na očima obaju učenika. 
Nijesu poznavali stranca, ali su osjetili neki dodir u srce, pa su ga 
htjeli imati sa sobom. Unutarnji je glas nukao i Kleofu, da ga 
zadrži, makar ih je on prekorio za malovjerje... 

Idući uniđoše u Emaus i zaustaviše se u prvoj kući. Odmah 
sjedoše za večeru. Domaćin je donio kruha i drugih jela na stol. 
I stranac je sjeo s njima. Oba su uprli oči na njega i napeto gle- 
dali. Kroz dušu im se provlačila neka tajanstvena slutnja. Bili 
su kao izvan sebe, kad stranac uze hljeb, blagoslovi i prelomi: 
Progovorahu im u srcima tajni glasovi... Iznenađeni su takovim 

postupkom. Od prvog koraka bilo im je čudno lice, a sad im se 
otvoriše oči. Spade im mrena sa zjena pri lomljenju hljeba. Oni 
prepoznaše Rabbia. Prođe im dušom misterij čudnovatog saznanja... 
Ne mogu oni od uzbuđenja ništa... 
Oh, Rabbi! — uskliknuše obojica... 
... Rabbi iščezne... 
Napuniše se srca unutarnjim rasvjetljenjem. Duša je kipjela 
od nekih tajnih pregnuća. Ostadoše oba osupnuti, kad progovori 
Kleofa: 
' — Uistinu, mogli smo odmah zapaziti, da ono ne bijaše prosti 
čovjek, kad se na putu s nama razgovaraše. Kako su nam se već 


D 


. tada napunila srca gorućim plamom... 


Baš se mjesec izvio nad obzorjem, kad se uputiše oba učenika 
u Jerusalem, da jave sve, što se dogodilo... 

IZ USKRSNE LITURGIJE 


Uskrsnu Isus doista. Aleluja! (Invitatorij). 

1. Kad prođe subota, u zoru prvog dana dođe Marija Magda- 
lena i druga Marija da vide grob. Aleluja! (Antifona). 

I gle zemlja se zatrese vrlo. Jer Anđeo Gospodnji siđe s neba 
i pristupivši odvali kamen i sjeđaše na njemu. A lice njegovo 
bijaše kao munja i odijelo njegovo kao snijeg. A od straha pred 
njim uzdrhtaše stražari i postadoše kao mrtvi. (Evanđelje na Veliku 
Subotu). ' 

Marija Magdalena i Marija Jakobova i Saloma kupiše mirisa, 
da dođu i da pomažu Isusa. I vrlo rano u prvi dan sedmice dođoše 
grobu, kad već izađe sunce... I ušavši u grob vidješe mladića 
obučena u bijele haljine, gdje sjedi s desne strane, i uplašiše se. 
A on im reče: Isusa tražite Nazarećanina Raspetoga. Ustade, nije 
ovdje, evo mjesto gdje ga metnuše. (Evanđelja na Uskrs). 

2. Ustade Krist iz groba, aleluja. Koji je za nas visio na 
drvetu, aleluja. (Antifona). Zemlja zadrhta, i bi mir, kad ustade 
Gospod, da učini pravdu, aleluja. (Misa). 

Ovo je dan, što ga učini Gospod. Veselimo se i radujmo. 
Hvalite Gospoda, jer je dobar, jer je vječno Njegovo milosrđe. 
Aleluja, aleluja. Krist, naša Pasha, žrtvovan je. (Misa). 

Žrtvi Vazmenoj neka daju hvale kršćani. Jaganjac otkupi 
ovce; nedužni Krist pomiri s Ocem grješnike. Smrt i život u ču- 
dnom se sukobiše boju. Početnik života, koji bi mrtav, opet kra- 
ljuje živ... Uskrsnu Krist, sva nada moja; vodit će vas u Galileju. 
Znamo, da je zbilja ustao Krist od mrtvih. Ti nam se, kralju 
Pobjedniče, smiluj. Amen. Aleluja! (Uskrsni Himan). 

3. Nije li trabalo da Krist trpi i tek onda uđe u slavu svoju? 
(Evanđelje na uskrsni ponedjeljak). 

Ulazim Ocu svojemu i Ocu vašemu, Bogu svojemu i Bogu 
vašemu. (Evanđelje u četvrtak). Hodite, blagoslovljeni Oca mojega, 
primite kraljevstvo, aleluja, što vam je pripravljeno od postanka 
svijeta, aleluja, aleluja. (Misa u srijedu). 

Čujmo, zašto govori Anđeo ženama: Nemojte se bojati! Kao 
da veli drugim riječima: Neka se boje oni, koji ne vole kad dolaze 
nebeski građani. Neka se straše oni, koji su utonuli u tjelesne 
želje, pa znaju da ne spadaju u njihovo društvo. Zašto da se bojite 
vi, koji gledate svoje sugrađane? (Jutarnja na Uskrs.). 

Bože, koji si nam danas iznova otvorio ulaz u vječnost po 
svojem Sinu, pobjedniku smrti, pomozi nam da se ostvare naše 
želje, koje tvoja milost nadahnjuje. (Molitva.). 

MOLITVA 


Molim Ti se, Bože, za najveći dar, da mi dadeš snagu i dobrotu. 

Treba da budem jaka, da svladavam slabosti, i dobra, da volim 
ljude i da im pomažem. 

Vidim, kako kraj mene buja sebičnost onih, koji mole, (ako 
mole!), da njima bude što bolje. 

Sa svojim sam željama sama; umorna htjela bih da ojačam, da 
otrgnem srce od strasti, koje sreću ne donose. 

Znam, da je teško biti jak, kad to znači ići putem dužnosti; 
osjećam, kako je teško biti dobar, kad nas je već mnogo u životu 
izranilo. 

Htjela bih da zaboravim svako zlo, koje me je zadesilo, da 
se mogu srcem punim ljubavi približiti svima, koji traže čovjeka. 

U tišini samoće za najveći dar molim Ti se, Bože. 


Zdenka Jušić — Seunik 

SRETAN USKRS — HRISTOS VOSKRESE! 


Ove godine pada uskrsni blagdan na isti dan za sve Crkve 
Istoka i Zapada, za sve kršćanske zajednice na cijelom svijetu. 
Stoga stotine milijuna svih onih koji iskreno vjeruju u Isusa 
Krista, Raspetog i Uskrsnuloga, pjevaju ovog Uskrsa zajedno ra- 


dosni Aleluja! Hvalite Boga! Zvona svih kršćanskih crkvi i kapela , 


na svijetu od istoka do zapada, od sjevera do juga najavljuju 
vijest o Isusovu uskrsnuću. ' : 

Uskrsna svijeća, zapaljena od jednog kraja zemlje do drugoga, 
bit će plamsaj uskrsne svjetlosti i izraz vjerničke radosti zbog 
događaja koji osvjetljuje i otkriva smisao cijele povijesti, 

Uskrsnuće je događaj. Dogodilo se to da je Isus Krist, Bog i 
Čovjek, cijelim svojim čovještvom i tijelom, ušao u puninu vječ- 
noga života. Raspet i pokopan, treći dan ustaje u potpunom pre- 
obraženju u sasvim novu stvarnost života, u novi red postojanja 
koje je vječno u svjetlosti, radosti i ljubavi. E 

»Prvog dana u tjednu rano ujutro još za mraka, dođe Marija 
Magdalena na grob i opazi da je kamen s groba dignut. Otrči 
stoga i dođe k Šimunu, Petru i drugom učeniku, koga je Isus 
ljubio, pa im reče: Uzeše Gospodina iz groba i ne znamo gdje ga 
staviše« (Iv 20,1-2). ' 

Tako započinje svjedočanstvo o praznom grobu. Petar i Ivan 
trče na grob. »Trčahu obojica zajedno, ali onaj drugi učenik pre- 
stignu Petra i stiže prvi na grob. Sagnuv se, opazi povoje gdje 
leže, ali ne uđe. Uto dođe i Šimun Petar, koji je išao za njim, 
i uđe u grob... Tada uđe i onaj drugi učenik, koji prvi stiže na 
grob, i vidje i povjerova. Oni doduše još ne upoznaše Pisma: da 
Isus treba da ustane od mrtvih. Potom se učenici vratiše kući« 
(Iv 20, 4,5,6,8-10). £ 

Samo uskrsnuće je događaj neposrednog Božjeg zahvata kojim 
je mrtvo Isusovo tijelo opet sjedinjeno s dušom i produhovljeno 
za vječnu slavu; to je svrhunaravni događaj koji nije imao oče- 
vidaca. Međutim, prazan grob i susreti Uskrsnuloga Isusa s uče- 
nicima imaju svjedoke. Svjedoci svjedoče ono što su vidjeli i čuli. 
Vidjeli su prazan grob i vidjeli su uskrsnuloga Isusa. Tako svjedo- 
čanstvo o uskrsnuću, premda je samo uskrsnuće svrhunaravni 
događaj, pripada povijesti, svjedočanstvo je. povijesni događaj. 
Matej, Marko, Luka i Ivan zapisali su događaje poslije uskrsnuća. 
Ivan započinje svoju prvu poslanicu riječima: »Što bijaše od po- 

četka, što smo čuli, što smo vidjeli očima svojim, što razmotrismo 
i ruke naše opipaše o Riječi, Životu — da, Život se očitova... 
navješćujemo i vama, da i vi imate zajedništvo s nama (1 Iv 1,1. 
2,3). Petar govori na Duhove: »Toga Isusa uskrisi Bog! Svi smo 
mi tomu svjedoci« (Dj 2,32). ž f 

Samo uskrsnuli — ŽIVI ISUS — mogao je poslije svoje 
tragične smrti ponovno sabrati apostole, ožalošćene njegovom smr- 
ću, obeshrabrene njegovim porazom, sasvim razočarane takvim 
svršetkom. Dolazi među njih i vraća im nadu; tjera sumnje iz 
njihova srca i ulijeva u nj sigurnost i radost. Uskrsli događaj 
svojom svjetlošću naviješta novi život čovjeka, novu budućnost 
čovječanstva, novo zajedništvo među ljudima, utemeljeno na po- 
mirenju grešnog čovjeka s Bogom koji oprašta, spasava. 

Posebnu važnost i težinu svjedočanstva nalazimo kod Savla 
iz Tarsa. On je bio progonitelj Crkve. Svjedoke Isusova uskrsnuća 
progonio je velikom mržnjom i predavo ih u smrt, Takav ide u 
Damask. Tu ga, na njegovu putu mržnje, zaustavlja Isus Uskrsnuli 
i iz temelja mijenja njegovo srce i njegov život. Pavlove poslanice 
pisane su cijelim srcem kao svjedočanstvo Uskrsnulome. 

Svoje je svjedočanstvo Pavao zbio nepobitnom logikom i sna- 
gom uvjerenja kakvo imaju samo očevici u prvoj poslanici vjernici- 
ma u Korintu. Piše: »Doista, predadoh vam najprije što i primih: 
Krist umrije za grijehe naše po Pismima; bi pokopan i uskrsnu 
treći dan po Pismima; ukaza se Kefi, zatim Dvanaestorici. Potom 
se ukaza braći, kojih bijaše više od pet stotina zajedno; većina ih 
još i sada živi, a neki usnuše. Zatim se ukaza Jakovu, onda svim 
apostolima. Najposlije, kao nedonoščetu, ukaza se i meni. Da, ja 
sam najmanji među apostolima i nisam dostojan zvati se apostolom, 
jer sam progonio Crkvu Božju. Ali milošću Božjom jesam što 
jesam...« (1 Kor 15, 3-10). 

Zato Pavao čvrstom logikom uvjerava: »No ako se propovijeda 
da je Krist od mrtvih uskrsnuo, kako neki među vama govore 
da nema uskrsnuća od mrtvih? Ako nema uskrsnuća od mrtvih, 
ni Krist nije uskrsnuo. Ako pak Krist nije uskrsnuo, zaludu je, 
doista, propovijedanje naše, uzalud i vjera vaša. Zatekli bismo se 
i kao lažni svjedoci Božji što posvjedočismo protiv Boga, da je 
uskrisio Krista, koga nije uskrisio, ako doista mrtvi ne uskrša- 
vaju... Ali sada: Krist uskrsnu od mrtvih, prvina usnulih! (1 Kor 
15,12-15.20). 

Ona ista vlast koja je nevinoga Isusa osudila na smrt žestokim 
je progonom navalila na svjedoke Uskrsnuloga. U tom je posebnom 
revnošću sudjelovao Savao. Međutim, svjedočanstvo zalijevano 
krvlju mučenika, kojima je vjera u Uskrsnuloga Gospodina bila 
jedini »zločin«, nadživjelo je i sva progonstva i sve progonitelje. 
To svjedočanstvo i danas živi. Ono živi snagom Duha Svetoga koji 
kroz cijelu povijest podržava život u srcima vjernika, u Crkvi 
koju uistinu možemo nazvati zajednicom svjedoka uskrsnuloga 
Bogočovjeka. 

Uskrsnuće je iskustvo Isusa Krista; kroz to iskustvo prošla 
je i njegova Majka Djevica, koja je, također, već dušom i tijelom 

uznesena u puninu nebeskog života. Ali Uskrsnuli Isus želi sve 
nas učiniti sretnicima slavnog uskrsnuća. Na grobu prijatelja La- 
zara on svečano izjavljuje: »Ja sam uskrsnuće i život: tko u mene 
vjeruje, neće umrijeti nikada« (Iv 11, 25.26). Martu tješi najavom 
apsolutne budućnosti našega vječnog postojanja. »Vjeruješ li ovo?« 
pita Martu. Ona odgovara: »Da, Gospodine! Ja vjerujem da si 
Krist, Sin Božji. Onaj koji dolazi na svijet!« (Iv 11,27). 

Ta je vjera u temeljima Crkve. Ta je vjera u temeljima na- 
šega života. Ta nas vjera oslobađa od svih idola, čini nas slobod- 
nima pred svim silama svijeta; s tom vjerom upiremo pogled 
naprijed, u budućnost koja prelazi granicu vremena i utječe u 
vječnost. Svjedoci Uskrsnuloga znaju da su s njim pobjednici i 
same smrti. Njihova se duhovna obzorja ne zaustavljaju u ponoru 
ništavila, besmisla i beznađa: šire se u svijetli beskraj života 
koji neće nikada prestati. 

To je naša nada; obećana je i zajamčena istinitošću Uskrsnu- 


loga. Tu nadu moramo naviještati novim srcem i novim duhom. . 


Nosioci uskrsne radosti prolaze kroz sva iskušenja uspravni; u 
patnjama ne proklinju; nepravdama poniženi ne očajavaju; uskrsna 
ih budućnost nadahnjuje da mijenjaju i sadašnjost svijeta; na 
mržnju uzvraćaju ljubavlju; znaju da će Pobjednik grijeha i 
smrti ispuniti sva svoja obećanja, proglašena u Blaženstvima na 
Gori (usp. Mat 5,3...). 

Tu vjeru i nadu ispovijedit ćemo u uskrsnoj noći sa zapalje- 
nom svijećom u ruci, ali i s očišćenom dušom u sakramentu po- 
mirenja. Tada će nam duša pjevati najljepši hvalospjev Crkve: 
»Nek usklikne nebesko mnoštvo Anđela, nek uskliknu službenici 
Božji, i za tolikog Kralja pobjedu neka jekne trublja spasenja! 
Nek se raduje i zemlja tolikim obasjana bljeskom, i rasvijetljena 
sjajem vječnoga Kralja neka osjeti da je nestalo po čitavome svi- 
jetu mraka!« (Vazmeni Hvalospjev). Neka nestane svakog issa 
iz naših srdaca! 

Gore srca! »Vi se ne bojte!... Uskrsnu kako reče!« (Mt 28,5.6). 


Franjo Kuharić 
nadbiskup zagrebački 

USKRS 


Vi, koji patite bez kraja i mjere, 

Vi, kojima žalost duboka ko more, 
Vi, kojima srce kroz srce se vere, 
Vi, kojima duše sa paklom se bore! 


Vi budite danas puni žive vjere, 
Podignite srca prema nebu gore! 
Uskrsno cvijeće iz trnja se bere, 
Iza ljute borbe pobjede se ore. 


Gledajte, patnici, Spasitelja Krista! 
Kroz Golgotsku tminu On ko sunce sinu, 
I sad vam On s neba Pobjeditelj zbori: 


. »Ima li još išta, što ko Uskrs blista? 


Uskrs se iz groba vine u visinu. 
Iza crnog dima oganj se razgori.« 


Iv. Ev. Šarić 

USKRSNUO JE! 


USKRS — ta divna tajna našeg Vjerovanja! Nije to nikakva 
filozofija, apstraktna istina, nego konkretan povijesni događaj ču-. 
desne životne uvjerljivosti i božanske sigurnosti. 

Sin Božji je postao Sin čovječji. Jedan od nas. U svemu je 
dijelio našu sudbinu, samo ne u grijehu. Među nama je boravio 
utjelovljeni Bog. Zašto? »Radi nas ljudi i radi našega spasenja...«, 
jer — mi smo bili izgubljeni — krivnjom čovjeka. A On je došao, 
po vlastitoj izjavi »da spasi što je bilo izgubljeno«. Možemo se 
nadimati da osloboditelja nismo trebali. Ali Osloboditelj je znao 
da ga trebamo. I došao je kao utjelovljena Ljubav. Pokazao se 
kao utjelovljena Mudrost i Dobrota. Žrtvovao se kao nesebična 
Žrtva. Zacrtao put spasenja svakoj duši. Razvezao i učvrstio svoje 
ljudske nade. Uzdigao čovjeka upravo do vrtoglavih visina. Izbacio 
ga iz zemaljskog orbita, iz granica vremena i prostora, smrvio 
smrt — jezivo strašilo života — i zajamčio čovjeku božanski ži- 
vot koji ne prolazi. Isus je postao nosilac naše sudbine. O odnosu 
prema Njemu ovisi naše blaženstvo i prokletstvo, kao što o suncu 
ovisi život ili smrt zemlje. : 


* x o» 


Getsemani... Šuti nebo, šuti spokojna noć. Počinje završni dio 
drame. 

Kalvarija, križ, grob i tri dana šutnje. A onda nov proplamsaj 
života! Uskrsnuće! Puca kamen ploča, bježe izluđeni stražari, ubo- 
jice stoje nemoćni i zbunjeni. Da, to je život u kojemu sila i zloća 
nemaju riječi. Nemaju ga čime dosegnuti. Novo, sve je novo, druk- 
čije, božansko, izvanvremensko, vječno... USKRSNUĆE... 

Uskrs je blagdan molitve za uskrsnuće na život. 


Ives Ivonides 

HVALOSPJEV ŽIVOTU 


Uskrs! Uskrsnuće života. Hvalospjev životu. Aleluja! Zima je 
prošla. Zima smrti ustupa mjesto proljeću života. Iz obamrlog zrna 
klija živa mladica. Klija i raste u svjetlu i toplini sunca. Uskrsava 
cijela priroda. Zaodijeva se novom mladošću. 

I naše duše uskrsavaju. I one se zaodijevaju milosnom mla- 
došću. Pod pepelom Čiste srijede umirale su one u plodnoj zemlji 
korizme. Umirale su grijehu. Sada kad Krist ustaje iz groba na 
vječni život, i duše uskrisavaju na milosni život. 

Uskrs! Uskrsnuće sveopćega života. Uskrsnuće sveopće radosti. 
Hvalospjev životu. Turobna vremena su prošla. Nestalo je magle 
i studeni. Na granama već soče nabrekli pupoljci. Gajevi su oživ- 
jeli radosnim cvrkutom ptica pjevica. Čovjek duboko udiše mirisni 
proljetni zrak. I kupa svoja pluća bujicom svježine, Jutros je 
vedriji i sretniji nego jučer. 

No iznad svega rasplamsava se radost naših kršćanskih duša. 
Jer — Krist je uskrsnuo! Smrt je poražena. Život je pobijedio. 
Životno veselje razlijeva se poput bistrih voda proljetnih. Razli- 
jeva se na sve strane. Kipi cijelom zemljom. Aleluja! — po brdima 
i morima. Aleluja! — po gradovima i selima. Krist je uskrsnuo! 
Kristov život vječno je blažen. Kristovo veselje vječno je živo. 
Taj život i to veselje prelijeva se i u naše očišćene duše. U milijune 
otkupljenih sretnika. Neka on dopre i do onih, koji još trunu u 
smrti svoga grijeha. I neka ih sve oživi životom milosti. 

ČEMU RADOSNO KLICANJE? 


Zašto danas zvona raspjevana bruje? 
Čemu danas pjeva rascvjetalo granje? 
Čemu danas ljudi, puni sreće, kliču? 
Čemu zvona zlatnih radosno klicanje? 


Zvone, zvone raspjevana zvona, 
Slavnom Kristu poklanja se granje, 
Jer je danas, braćo, uskrsnulo slavno 
Ovo Božje sveto izmučeno Janje. 


S. Barišić 


PONOSU NAŠ! 


Mi ponosni smo, Gospode! 
Ponosni mi smo na Tebe, 
Koji od mrtvih usto si, 

Moć smrti zbaciv sa sebe. 


I nije strah nas, Gospode, 

Nit ćemo pred kim pokleknut', 
Jer sila Tvoja s nama je, 

Jer duh Tvoj u nam' zametnut. 


Već glave smjelo dignute 
Mi stupat ćemo za Tobom, 
Imajuć časa svakoga 


Tvoj svijetli primjer pred sobom. 


Pa ćemo poći putanjom, 
Što vodi k gori Golgoti, 
Pa ćemo Tebe, Gospode, 
Na svetoj naći Golgoti. 


I tu ćeš ruku pružiti, 
Božansku ruku svemoćnu, 
Da zadnjom gestom pokažeš 
Svu silu svoju premoćnu: 


Ti, što si jači od Smrti, 
Ti, što si Smrti Pobjednik, 


I nam ćeš Život podati,- 
Života postat Slavljenik! 


H.B. 

UZAŠAŠĆE GOSPODINOVO 


Rastanak od voljene osobe ulijeva u srce žalost. A kako smo 
u vjeri prethodnih dana susretali uskrsnulog, voljenog Spasitelja 
zajedno s njegovim apostolima, dolazi nam da ovaj današnji blag- 
dan, Njegov odlazak, Njegovo Uzašašće osjetimo kao trenutak 
žalosnog rastanka s Njim. Kakav smisao zapravo ima današnji 
blagdan? Što Crkva ovim slavljem želi staviti pred oči naše vjere? 
Zar nas Crkva želi samo podsjetiti na Kristov odlazak: Bilo nam 
je lijepo drugovati s uskrsnulim Gospodinom a evo on sad ode. 
To bi onda za nas bio zaista tužan blagdan. 

Ponajprije moramo biti svjesni da Kristovo Uzašašće stoji 
kao velik događaj u nizu svega onoga što se imalo dogoditi u 
Božjem planu spasenja. Predstavlja upravo vrhunac toga plana. 
Sam Isus ga je doveo u vezu sa svojom smrću i uskrsnućem te 
ukazao na to da je i Njegova smrt i uskrsnuće usmjereno Njego- 
vom Uzašašću. 

Isus i nas, kao i svoje apostole, u današnjem evanđelju pod- 
sjeća na sve ono što se imalo dogoditi: da će On trpjeti, umrijeti, 
uskrsnuti te da će apostoli za to svjedočiti, nakon što prime silu 
Duha Svetoga odozgo koju će im On poslati nakon što uziđe Ocu. 

Njegovo Uzašašće je ocrtano već u Njegovoj smrti. On govori 
prije smrti: Ja odlazim Ocu. Odlazi tada u smrt, a naznačuje već 
svoje Uzašašće Ocu. Za Nj govori sv. Ivan: On će biti uzdignut 
i uzdignut sve će privući k sebi. Križ na koji je razapet već je znak 
Njegova uzdignuća, Uzašašća. Na križu povrh glave stojao je 
natpis: Ovo je Kralj. Naznaka je to onog slavnog Kristova kraljev- 
stva u koje će slavni Krist ući svojim Uzašašćem na nebo. Ne 
govori li Isus pred svoju smrt više puta kako mu je poći u smrt 
da bi bio proslavljen. Naznačuje silazak koji će mu omogućiti 
uzdignuće. Smrt mu otvara put prema tome Uzašašću. Poslanica 
Hebrejima kaže da je Veliki Svećenik mogao ući u svetište nakon 
što je svojom žrtvom i smrću otvorio put k Bogu. Otkrivenje 
govori o trijumfu Janjeta koje je bilo žrtvovano i tako zadobilo 
veliku moć. 

Kristovo Uzašašće je izvjesno popunjenje Njegova Uskrsnuća. 
Očitovanje slave koja je već ispunjena. Krist prestaje biti vidljiv 
na zemlji, ali sjeda s desne strane Oca i zadobiva ulogu slanja 
Duha Svetoga. Kad mislimo na Kristovo proslavljenje Uzašašćem, 
nemojmo ga ograničiti mjestom, radi se o stanju Kristove posve- 

mašnje slave. On će od sada tom svojom slavom i moću biti pri- 
sutan svugdje po Duhu Svetome. Uskrsnuće je tajna života, a 
Uzašašće je tajna snage. Uskrsnuli Krist koji je uzašao na nebo 
ima sad moć dalje davati postignuti život uskrsnuća. Stoga nije 
ni čudo što anđeo danas govori Galilejcima a i svima nama: »Što 
stojite i gledate u nebo? Ovaj Isus koji je od vas uzet na nebo,: 
isto će tako doći kao što ste vidjeli da odlazi na nebo«. Taj Isus 
je već došao po Duhu Svetome i prebiva među nama. Potrudimo 
se da ga susretnemo u svome životu: u Crkvi, u sakramentima, u 
molitvi, u braći. 

Vidimo, dakle, da je veliko značenje Uzašašća za naše spasenje. 
To je prije svega uspostava Božjeg Kraljevstva u slavi. O tome 
je Isus često govorio. Pred Pilatom je posvjedočio: Moje Kraljev- 
stvo nije od ovoga svijeta, ne dobivam ga od ljudi nego od Oca 
nebeskoga. Uzašavši nakon svoga Uskrsnuća na nebo, sjede s desna 
Ocu, ne da bi se od nas udaljio nego da bi ostvario svoj duhovni 
dolazak k nama, kako već spomenusmo. 

Svojim Uzašašćem Krist zadobiva kraljevsku vlast koja se 
proteže nad sve. Postaje Posrednikom kod Oca. Sve nas zagovara. 
Kolike li dobiti za nas! Odatle on jača apostole, svoju Crkvu, sve 
ljude dobre volje. On tu vrši neprestano ulogu Velikog Svećenika 
prikazujući neprestance Ocu svoju žrtvu za nas prinesenu. Postao 
je Glavom svog mističnog tijela, Crkve. 

Stoga danas možemo radosno klicati sa psalmistom: »Pjevajte 
Bogu, pjevači vrsni! Bog kraljuje nad narodima, stoluje Bog na 
svetom prijestolju«. Prožmimo svoju vjeru riječima sv. Pavla: 
»Koje li nade u pozivu njegovu, koje li bogate slave u baštini 
njegovoj među svetima i koje li prekomjerne veličine u moći nje- 
govoj prema nama koji vjerujemo«. 


Ivan Zirdum 

SADRŽAJ 


Predgovor 


KORIZMENO VRIJEME . 
Po muci i križu k slavi uskrsnuća . 
»Ali, neka se ispune pisma« . 
U susret korizmi . 
Misterij grijeha . : a 
Korizmo... mila korizmo! : 
»Spomeni se čovječe«! . 
Pepeo čiste srijede. . 
Kako treba postiti? . 
Papina poruka za korizmu 1985. 
U Getsemanu .. : 
Pred drvetom križa . 
Raspeti Isuse 
Mač boli . : 
U sjeni Kalvarije . : 
Križ znak života — znak uskrsnuća š 
* Viči, ne prestaj! 
Svršeno je! 


Križ — jedan od znakova kršćanstva ' 


Golgotskom križu . 
Kraljevski put . 

Svake korizme . 

Podno križa . 

Majka žalosna . 

Stabat Mater . 

Tri poljupca . 

Golgota . ; 
Majka probodena : srca . 
Stala Majka . 

Smisao boli . 

Zadnji pozdrav . 

»De profundis« . 

Kao kroz oganj . 

Već je vrijeme . 

Zakon križa . h 
Otkupitelj svijeta . 
Sveti četvrtak . 

Čar velikog petka . 

Na križu . : 
Zadnji dani Isusova života ; 
»Evo čovjeka!« . . 
Golgotski mučenik . 
Božanski mučenik . 


Mi griješnici ; k 
Što mi ljudi nikako 1 ne razumijemo : 
Puče moj! . od 

Dva čovjeka . 

Na ispovijedi . a 
Otkupljeni i neotkupljeni 3 
Otkupljenje . . So 3 

Misterij velikog tjedna : 


»I, bacivši srebrnike u hram, otide te se objesi « : 


U školi maslinskog vrta . . . 
Pred propetim Bogom odes : 
Dva trpljenja : 
Otkupitelj svijeta . 
»Evo drvo križa!« . 
Ljubljenje križa 
Isus je šutio . 
»Oče, oprosti im!« . i 

* »Molimo, preljubazni...« 
Na Božjem grobu . 
Kralju pobjedniče . 
Križevi patnika . . . 
Getsemanske metode . š a 
Uskrsni dar ili korizmeno mučilo i 
Prignite glavu . 3 


USKRSNO VRIJEME 
Uskrsno jutro ž 
Uskrs je vječno proljeće . A 
Uskrs oi ..k 
Svjedoci žive 
Uskrsnuće 
Uskrs š 
Ne putujemo sami . 
Uskrsne misli : 
Onaj, koga tražite, nije ovdje : 
Uskrsnuće : ho Ga 6 
Najljepše pobjede s 
Uskrs . . s 
Uskrsne refleksije 3 A : 
S Kristom svima nama Uskrs svanu : 
Sinovi uskrsnuća . 
Dignite glave 
»Novi čovjek« 
Tko će uskrsnuti? . . q 
Uskrs katoličkih savjesti s 
Isukrst . š 
Uskrs mm m. 
Pravi besmrtnici 
Uskrsno veselje . 
Ako nema uskrsnuća . : 4 
Temelj vjere i razlog naše nade E 
Uskrs i otkupljenje . : 
»Uskrsnu Gospodin doista« 
Otari suze . A 
Uskrsna jutarnja meditacija m 

Uskrsna zvona . . , 

»I vi ste neveseli?« , 
Uskrsna zora 

Žene na grobu . . . 

Isus Krist — Bog — čovjek . 
Pravi život tek je započeo . 
Učitelju moj, ti si uskrsnuo! . 
Neka uskrsnu! 

Uskrsne misli 
Uskrsnulome , 

Krist je uskrsnuo! . 

Ne bojte se! . . . 

Mi idemo k Ocu . 

Živi Krist . : 
Ideali koji ne umiru . 

Stan je njegov u miru . 
Uskrsnuće i život . 

Uskrs bez Uskrsa . 
»Triumphator nobilis« 
Pjevajte, ptičice! š 
Uskrsno svjetlo Kristovo . 
Uskrsnuće i život . . E 
Uskrsno čudo kršćanstva : 
»Mir vama!« : 
U »snazi njegova Uskrsa « : 
Vuzem i protuletje . . 
Uzdisanje za uskrsnućem . 
»Exultet« . 


Je li uskrsnuće Isusovo plod halucinacije? ' 


»Vjerujem u uskrsnuće tijela« . 
Uskrsna snaga . 

Uskrs z 

Uskrsna zvona ž 

Kršćanska radost . 

»Rabboni « ; 

»Ovo je Gospodin... š 

Spasitelj — Sin Božji — Kralj . 
Uskrsnulo je Božje Janje . 
Uskrsni, Kriste! . š : 

Šutnja uskrslog Spasitelja : 
Odlučio sam . š 

Kao priča 3 : : 

Put do vječne mladosti : 

Uskrs : 

Prvi susret a : 
Ostani s nama, već se mrači . 

Iz uskrsne ći u 1 

Molitva . z a 
Sretan Uskrs — Hristos  voskrese! A 
Uskrs . 

Uskrsnuo je! . 

Hvalospjev životu . kol še keta e 
Čemu radosno klicanje? . .( —— 
Ponosu naš! . 

Uzašašće Gospodinovo 


